
Motto
Soms is vlug nie meer ’n opsie nie



Vooraf
Vooraf
Woensdag 29 Februarie 
Woorde wat toiletgraffiti na kinderkuns laat lyk, drup in rooi, skewe letters teen die woonkamermuur. 
Op die mat lê ’n blik PVA in ’n poel verf die kleur van bloed. Die blik kom uit haar eie motorhuis. Sy wou ’n tafeltjie daarmee verf. Die kleur bots met sommige van die kelim se aardse kleure en versmelt in ander. Sitkamermeubels is op hulle sye gekantel, die bank- en stoelkussings oor die vloer verstrooi. Dik derms stoffeersel peul oral uit. Boeke is uit die rakke gepluk. Die skemerlamp leun skuins in sy eie skerwe. 
Vasti draai stadig in die rondte, lees die ontstellende woorde teen die mure. Asof sy haarself wil straf omdat sy hierdie nagmerrie raak gedroom het in ’n dimensie waarvan sy nie eens bewus was nie. Slet is die makste daarvan.
Bekers, pierings en borde lê aan stukke op die vloer van die oopplankombuis. ’n Blou en wit skerf krul langs ’n porselein-sirkeltjie – die tuit en oor van ouma Marien se Delft-teepot wat nog saam met oupa Kees uit Holland gekom het. 
Die deure na albei slaapkamers staan oop. In die eerste is die beddegoed afgeruk. Die matras hang halfmas oor die bed – donkergrys blertse deur die glansmateriaal geabsorbeer. Die bed, die vloer besaai met haar klere. 
In die tweede slaapkamer, haar ateljee, lê verflenterde skilderye hot en haar. In ’n dwaal stap sy daarheen. Die sterk reuk van terpentyn oordonder hier die reuk van verf. Die hele besending wat na Runa toe moes gaan, is daarmee heen. Net die laaste oorblywende deel van haar Paas-triptiek en haar eerste engelskildery is nie verwoes nie. 
Vasti gaan terug sitkamer toe, hurk by ’n boek wat oopgevlerk op die vloer lê. The Unbearable Lightness of Being. Die blaaie het van die stinkerige water uit die omgekeerde blompot geabsorbeer en die hoed op die omslag staan bol van die vog.
Sy skud die ergste water van die deurdrenkte blaaie af, lees in ’n dwaal ’n gedeelte wat sy jare gelede onderstreep het. The idea of eternal return is a mysterious one, and Nietzsche
has often perplexed other philosophers with it: to think that everything recurs as we once experienced
it, and that the recurrence itself recurs ad infinitum!

’n Geluid by die venster laat haar verskrik regop kom. Die geknars van glas wat breek. Sy koes, struikel, oorkompenseer, trap iets in die chaos om haar voete raak. Die laaste beeld voor haar oë is die hoek van die koffietafel wat teen verbysterende spoed naderkom.


Hoofstuk 1
1
Maandag 26 Maart 
Deure waaragter die onbekende lê, lyk om die een of ander rede anders as dié wat na die bekende lei. Vasti staar na die een voor haar. Met sy koperhandvatsel en relatief beskeie koperplaatjie op ooghoogte, is hierdie een onpretensieus. Die plaatjie profeteer dat Stiaan Sonnekus aan die onbekende ander kant sal wees. En dat hy ’n kliniese sielkundige is.
Dolf Verster het dit uiteindelik tog reggekry. Hy het haar van haar verstand af. Twee en twintig jaar nadat hulle mekaar die eerste keer ontmoet het. Op ’n blind date wat sekerlik sy oorsprong in die hel gehad het. Of dalk het sy iets in ’n vorige lewe aangevang en betaal die afgelope twee dekades af aan die karmaskuld. Dit moes werklik ’n gruwelike ding gewees het. En om te dink die blind date was so onskuldig bedoel. Net iemand om haar na Karlien-dameskoshuis se Donkiedans te vergesel. ’n Eenmalige date omdat die liefde van haar lewe op Kovsies studeer het en eerstejaars verplig was om die dans by te woon.
Dis natuurlik ook moontlik dat sy mal gebore is en Dolf net die sneller was. Op Bredellsdorp hang daar hoeka ’n swaar vraagteken oor die De Leeuws se geestesgesondheid. En dis maar een van vele vraagtekens.
Vasti druk die deur oop. Regs is ’n toonbank, so onpretensieus soos die deur; ’n ontvangsdame, minder onpretensieus, daaragter. Teen die een muur ’n klompie soldaatregop stoele in ’n ry. Twee beset. Sy vermy die twee mans se oë en draai na die ontvangsdame wat haar groet en vraend aankyk. 
“Vasti de Leeuw. Dokter Benade het geskakel vir ’n afspraak?” Haar stem klink kalm, verraai nie haar gespannenheid nie. Of so hoop sy.
Die ontvangsdame knik. “U sal net ’n bietjie geduldig moet wees. Ons moes u indruk en meneer Sonnekus is reeds effens agter met sy afsprake,” maak sy diplomaties seker Vasti weet sy verontrief hulle. Sy stoot ’n spul vorms en ’n pen na Vasti toe. “U kan solank hierdie begin invul. Die los vorm kan u vir my gee wanneer u klaar is. Die vraelyste wat met die skuifspeld bymekaar gehou word, kan u op u tyd invul solank dit ons ’n dag of twee voor u volgende afspraak bereik. Ek het vir u ’n afspraak ingeruim vir volgende week. Woensdag, die vierde April, om halftwaalf. Sal dit u pas?” 
Vasti kan nie onthou wanneer laas iemand haar as u aangespreek het nie. Sy knik ingedagte, besef dan sy is regtig nie van plan om weer hierheen te kom nie. Sy gaan haar nie weer deur Dawid Benade laat afpers nie. “Ek bedoel . . .” 
“Sit gerus,” val die ontvangsdame haar in die rede toe die foon begin lui. Sy steek haar een hand uit na die instrument, beduie met die ander in die rigting van die stoele en antwoord die foon in ’n professionele stem. Vasti vind haar bekwaamheid en vermoë tot multi-tasking onrusbarend.
Sy gaan sit in die hoek verste weg van die ander twee wagtendes, vermy steeds hulle oë. Die eerste vorm gaan vinnig. Vasti de Leeuw. Nege en dertig. Vroulik. Geskei. Sy vul die Leeuwendrift-adres, haar selnommer en na ’n kort huiwering haar nuwe landlynnommer in. Beroep. Sy rol die pen tussen haar middelvinger en duim. Dit sal bra aanstellerig klink om te sê sy is ’n kunstenaar, maar skilder kan beteken sy verf dakke. Kunstenaar dan maar. Geen mediese fonds nie. Haar mediese geskiedenis pas in twee lyntjies. Mangels uitgehaal. Histerektomie. Verwys deur: Dokter Dawid Benade.
Dawid. “Jy’s ’n wrak, Vasti. En dis ook g’n wonder nie. Runa het my vertel van jou meenthuis daar by Hartbeespoortdam. Van die vandalisme.” Baie ernstig. Dawid kon nog altyd baie ernstig raak. “Dis goed dat jy teruggekom het hierheen. Uiteindelik. Hier het jy ten minste vriende, kan ons jou probeer help.”
Vriende? wou sy vra, maar wou liefs nie aan daardie miernes krap nie. Haar kamermaat op universiteit wat intussen haar kunsagent geword het, tel as vriendin, maar sy het Runa nog nie eens laat weet sy kom terug Overberg toe nie. Net van die vandalisme en dat die besending skilderye wat sy binnekort sou gestuur het, verwoes is.
En Dawid? Beskou hy homself werklik as haar vriend? Ná al die misverstande, leuens, beskuldigings, oordele en vooroordele? Die gevolge wat daar rondom uitgekring het?
Selfs op skool was vriende maak nie haar sterk punt nie. Nie op Leeuwendrift in die laerskool nie en nog minder hier op Bredellsdorp waar die naaste hoërskool is. 
Op Leeuwendrift, die agterspeen-dorpie waar sy gebore is, het sy apart gestaan van die res omdat haar pa ryk, bombastiese Leon de Leeuw was, en haar oupa aan moederskant ’n Hollander. 
Hier op Bredellsdorp, die vooruitstrewende een van die tweelingdorpe twaalf kilometer uitmekaar, word Leeuwendrift-kinders as agtertangs beskou, ongeag wie jou pa of oupa is. Hier word vriendskapsbande op laerskool al gesmee en die klieks uitgesorteer voor die hoërskooljare aanbreek. Maar die ware nagmerrie het eers begin toe Vasti ná ouma Marien se dood, so kort ná ma Truida s’n, koshuis toe moes gaan. Dis toe dat sy werklik agtergekom het hoe sterk die vete tussen die twee dorpe is. En die vete tussen die Bredells en De Leeuws.
En nou is sy weer op pad Leeuwendrift toe. Of sy sal wees as Dawid net vir haar die ellendige sleutels vir haar pa se huis sal gee. Gisteraand het sy te laat hier aangekom om Dawid te pla en het sy in die Backpackers oornag. En toe sy vroeër vanoggend by sy spreekkamer instap, het Dawid haar net een kyk gegee en dadelik aangedring om haar te ondersoek. Tussendeur het hy haar uitgevra en uiteindelik geweier om die sleutels te gee tot sy by Stiaan Sonnekus was. Sodat sy “met iemand kan praat”.
En nou moet sy ’n verdomde sielkundige kom sien voor sy by Leeuwendrift kan uitkom. Leeuwendrift, waar sy hopelik haar wonde kan lek. Waar sy die verlede noodwendig in die oë sal moet kyk, maar selfs dit is verkieslik bo ’n toekoms wat bitter min inhou. Dis nou benewens Nietzsche se eternal return. 
Die een of ander tyd moes sy ophou vlug. Sy kan net sowel hier in die Overberg ophou. Hier waar alles in elk geval begin het. Waar stories ruig loop en legendes gebore is nog voor twee korrelkop- Overbergse boere in die 1830’s vasgesit het oor op wie se plaas die kerk gebou moet word om die uitgebreide boeregemeenskap te dien. Nie een wou toegee nie. Die tweelingdorpe het ontstaan toe hulle uiteindelik elkeen hulle eie kerk gebou het. 
Koos Bredell se kerk en die dorp wat daar rondom opgeskiet het, het floreer terwyl Leo de Leeuw se kleiner, minder spoggerige kerk sy lidmate en inwoners maar hinkepink bymekaargeroep het. Van die tweeling het die vet broer vetter geword, die maer sustertjie het maer gebly. 
Of so was dit altyd. Tye het verander sedert haar pa haar dertien jaar gelede hier weggejaag het. Leeuwendrift het van ’n nederige vaal kuiken tot ’n bont verbeeldingsvoël ontwikkel. Dit het sy twee jaar gelede agtergekom toe sy laas hier was. Wie sou kon dink die versameling armgat-huisies met hulle groentetuine, en hier en daar ’n bedding met leeubekkies, jakobregoppe en stokrose, sou in ’n kunstenaarsdorp ontluik? Dat dit ’n bestemming sou word pleks van die gehuggie wat die reisiger laat moed skep bloot omdat Bredellsdorp nou naby is.
Haar pa was op sy laaste, maar dit het hom nie gekeer om gal te braak oor die “art farts” wat Leeuwendrift kom oorneem het nie, of om die jappies af te kraak wat Bredellsdorp se rykmansbuurt, De Koppe, betrek het nie.
“Spul idiote met vet beursies en leë breinselle. Kom kastig afskaal, maar ek hoor dis net jacuzzi’s en four-by-fours waar jy kyk. En dan praat ek nie eens van die hoerery wat glo daar aangaan nie,” het hy haar ingelig tussen teue suurstof wat hy moeisaam uit die silinder langs sy bed na sy verskrompelde longe probeer kanaliseer het.
Gelukkig hoef sy haar net by Leeuwendrift te bepaal. Wat by De Koppe aangaan, het met haar niks te doen nie. Vasti teken haar naam en sit die voltooide vorm op die ontvangstoonbank neer. Die ontvangsdame is in gesprek op die foon. Vasti is nie seker of dit nog dieselfde oproep is of ’n nuwe nie. Sy gaan sit weer, dié keer met die eerste van die vraelyste in die hand.
Antwoord asb. die vrae so eerlik moontlik. Alle inligting sal as streng vertroulik beskou word. So eerlik moontlik. Beteken dit sy kan maar ’n bietjie lieg ook? Haar oë tas die vrae af, haak dan vas by een. Omskryf kortliks u verhouding met u ouers.
Sy kyk na die paar reëls wat toegelaat is vir die antwoord. Die pen rol weer oor die skryfknobbel van haar middelvinger. Haar ma. Sagsinnig. Toegeeflik. Onderdanig. Die onseker buffer tussen Vasti en haar pa. 
Verhouding met moeder goed tot haar oorlye toe ek dertien was, skryf sy op die eerste reël. Oorlye. Hoe formeel. En hoe oninsiggewend. ’n Woord soos oorlye laat mens nie vermoed die oorledene het op ’n snikhete Januariemiddag van ’n trekker afgeval en is toe in die koringland ingeploeg nie. Met haar man agter die stuur. 
Vader veeleisend, streng, dominerend, skryf sy verder. ’n Control freak, dink sy, maar skryf dit nie. Ook nie dat hy hom ná sy vrou se dood aan drank oorgegee en verstommend vinnig daarin geslaag het om die familieplaas onder sy gat uit te suip nie. Verhouding met hom gespanne, maar het verbeter kort voor sy dood twee jaar gelede. Effens, sou sy kon byvoeg, en waarskynlik ook maar net omdat dit enkele dae voor sy dood was. 
“Ek het jou onterf, maar nou het jy gekom,” was sy groet vanuit die bed in die skemer kamer wat na medisyne, oumenslyf en sweterige skoene geruik het. Haar ouma aan moederskant se huis was al wat oorgebly het nadat Zoete Weide in haar tweede jaar op universiteit onder die hamer gekom het, dus was dit nie ’n ramp om onterf te wees nie.
Van die prentjie wat Vasti vaagweg uit haar laerskooldae onthou, een van ’n stewige kliphuis onder die bloekombome, met sy mooi blomtuin en netjiese groentetuin waar meer son was, was daar min oor. Die huis is seker nog stewig, maar die res het vergaan. Eers danksy huurders, later danksy haar pa wat nie ’n vinger verroer het om verdere verval en verwaarlosing te voorkom nie. 
Net die rivier, ’n klipgooi van die huis af, het stil, diep en onveranderd sy seisoenale gang bly gaan. Dieselfde rivier wat deur Zoete Weide sy kronkels en draaie maak en Bredellsdorp omseil voor dit net anderkant Vogelbaai in ’n strandmeer uitmond. Wanneer die jaarlikse vloede kom, spoel die duin tussen die strandmeer en die see weg. Soutwater stoot op en rivierwater stroom die see binne. ’n Nuwe siklus begin.
“Dawid het laat weet Pa is siek en weier om hospitaal toe te gaan.” Sy het onwennig langs die bed bly staan. Gegril vir die bevlekte stoel langsaan. Gewonder hoekom Dawid so lank geneem het om haar in te lig. Al het hy geweet sy en haar pa het meer as ’n dekade nie met mekaar gepraat nie. Al was hy by toe haar pa haar soos ’n brandsiek hond weggejaag het. Al het sy en Dawid jare lank nie meer kontak gehad nie.
“Ek gaan g’n tussen ’n spul vreemdes lê en vrek nie. My eie bed is goed genoeg om in te slaap en dis goed genoeg om in dood te gaan ook.”
Sy kon nie ontken dat hy sterwend was nie. Al het Dawid haar nie gesê nie, sou sy dit kon aflei uit die ingesonke wange, die verkrimpte liggaam van ’n eens forse man. Maar veral in die wete wat uitgespel was in die oë wat so flets geword het. Oë wat kon intimideer, ’n vernietigende kyk kon gee, ’n mens aan die binnekant kon laat verdor tot die pateet wat Leon de Leeuw gedink het jy is, het oë geword wat bebliksemd erken: Die einde is in sig.
“Meneer Smit?” Vasti ruk terug tot die hede toe die ontvangsdame se stem die stilte verbreek. Die deur na die gang klik agter iemand toe. Sy het nie agtergekom ’n pasiënt het uit die spreekkamer gekom en plek gemaak het vir wie meneer Smit ook al mag wees nie.
“Meneer Smit?” herhaal die ontvangsdame. “U kan maar deurgaan.” 
Die man met die vaal hare en geboë skouers kom stadig orent. Niks aan hom is merkwaardig nie. Hy het nie ’n skerp neus of ’n groot mond wat as onderskeidende kenmerk kan dien nie. Hy sal moeilik skilder.
Sy kyk terloops in die rigting van die ander man wat steeds sit, probeer vergeefs ’n naam vind vir die dofrooi kleur van sy hare wat styl om die bleek sproetbesaaide gesig hang. Sy lippe is effens vlesig onder die yl snor waarin die oranje pigment effens sterker aangemaak is. Vir hom wíl sy nie skilder nie.
Vasti trek halfpad deur ’n vraelys wat DASS21 gemerk is en waarop sy op ’n skaal van nul tot drie moet aandui hoe haar gemoedstoestand die afgelope week was, toe die vaalman uitkom.
“Meneer Dreyer?” kom die ontvangsdame se stem oomblikke later.
Die roesman knik en staan op. Sy klere sit sakkerig aan hom asof hy, soos sy, onlangs heelwat gewig verloor het. Is gewigsverlies ’n teken dat mens aan die mal word is? 
Sy buig haar kop en lees die tiende punt: Ek het gevoel ek het niks om na uit te sien nie. Ingedagte omkring sy die hoogste telling. Sy kyk geïrriteerd na die verklaring van die telling: Is baie van toepassing of meeste van die tyd. Sy wens sy kon die omkringing Tipp-Ex. Selfs as sy dit doodkrap, sal dit verklap wat haar eerste, instinktiewe reaksie was. 
Haar antwoord is waar wat die afgelope week betref, ja, maar net sedert die vandalisme. Nie in die twee jaar wat dit voorafgegaan het nie. Sy het juis weer begin moed kry, asem skep, haar ekwilibrium begin vind.
Maar in die jare voor sy Dolf afgeskud gekry het, voor sy Harties toe getrek het? 
Sy kan nie onthou wanneer sy ophou uitsien het na wat die toekoms kan oplewer nie, maar sy weet waar die motoriese moment lê. Die een oomblik waar die skeiding gemaak is tussen wat was en wat daarna gekom het. Mens sou dink dit was die dag van haar ma se dood. Of dalk die dag toe sy gehoor het Zoete Weide gaan opgeveil word. Maar dit was nie. 
Sy het dit nie destyds besef nie, maar dit was die dag toe Dolf haar eers opgevry en toe in ’n buitekamertjie op die kampus ingemaneuvreer het. 
Haar ma het kort voor haar dood die biologiese proses van seks aan Vasti verduidelik. Dit was in die Desember van haar standerdvyfjaar. Detail was daar nie, net die broodnodigste fisiologiese werkinge. Dit het vir haar min sin gemaak. Veral omdat sy nie kon glo dat dit wat haar ma verduidelik het, tussen ma Truida en haar pa kon plaasvind nie. 
Vasti kan nie eens onthou dat haar pa ooit haar ma se hand vasgehou of haar ’n drukkie gegee het nie. Groet was ’n pikkie op die wang. Vir solank as wat sy kon onthou, het haar pa gemaak asof daar nie iets soos seks bestaan nie.
Niemand het daaraan gedink om vir Vasti te sê dit is lekker as ’n man oor jou borste streel nie. Ook nie dat daar ’n lamte oor jou kom wat jou kop benewel nie. Of dat mans nie noodwendig stop wanneer jy hulle probeer keer nie. 
Dawid het haar, in die kort rukkie wat hulle uitgegaan het, met die grootste respek behandel, maar by Vasti was daar uit die staanspoor geen twyfel dat Dolf ’n ervare en entoesiastiese vryer was nie. Sy het net nie gedink hy sou so onstuitbaar wees nie. 
Ondanks die meesleurende gevoelens wat so met haar ma se boodskap gebots het, het sy geweet sy was daardie spesifieke dag nie gereed om enduit te gaan met dit waarheen Dolf – en gedeeltelik haar lyf – op pad was nie. Miskien het sy vermoed Dolf is nie die regte man nie. Miskien het sy heimlik besef die verliefdheid wat sy gedink het sy voel, het geen dieper wortels nie. Miskien het Dawid nog in haar hart gespook.
Sy kon nie juis om hulp roep nie, al het die PUK-kampus gewemel van die koshuisstudente. Hoe verduidelik jy immers waarom jy saam met jou ou in die benoude donkerte van die buitegeboutjie is? En die storie het juis op die kampus rondgelê dat sy ’n maklike meisie is. ’n Storie wat sy tot vandag toe nie kan verklaar nie.
Ironies genoeg het haar pa haar gedwing om Potch toe te gaan omdat dit volgens hom nie so ’n verderflike plek is soos Stellenbosch nie. By die PU vir CHO, het hy geglo, sal die Doppers haar in toom hou soos hy dit op die plaas gedoen het. Maar Leon de Leeuw het die wil wat ’n weg sal vind, onderskat. Net jammer dit was nie haar wil wat die weg gevind het nie. Daardie eer kom Dolf toe.
Dis asof die reuk van stof en besems, van petrol en ou lappe meteens weer in haar neus opslaan, asof sy weer hoor hoe haar pleidooie teen die sinkplafon vasslaan. Oor en oor: “Asseblief, Dolf, moenie! Nie nou nie. Ek is nie gereed hiervoor nie. Nee!” Dis asof sy weer die ruheid waarmee hy haar vasgepen het, ervaar; kort daarna die skerp pyn voel en die souterigheid van onwillekeurige trane op haar lippe proe. 
Vasti kruis haar bene en roer haar skouers fatalisties. Daar is niks wat sy daaraan kan doen dat dit is hoe sy seks die eerste keer ervaar het nie. Dat iets wat klaarblyklik spesiaal moes gewees het, toe uiteindelik afstootlik, morsig en donners seer was.
Oorsaak: Nalatige inligtingsverskaffing. Gevolg: Jy besef niks is heilig nie. Ook nie jou eie liggaam nie. Nie eens vir die man wat jy “liefhet” met die soort desperaatheid wat net ’n oorgewig, ongewilde meisie wat in haar vorige liefde verlaat is, verstaan nie. 
Vasti kom agter sy kou aan die agterkant van die pen, onthou dan dat dit nie hare is nie. Wonder hoeveel speeksel van ander mense aan die pen kleef. En kieme. Vreemde organismes. Virusse. Kan vigs deur ou speeksel oorgedra word? Die gedagtes kom en gaan, toer dan weer die verlede in. 
Die verlies van haar maagdelikheid was vernederend, maar nie haar hoofkwelling nie. Sy het haar doodbekommer oor die gevolge tot sy met haar maandstonde begenadig is. Toe eers kon sy kwaad word.
Dolf het gesê dit het gebeur omdat sy ’n cockteaser is, hom nie betyds gekeer het nie. Toe sy haar wip, het die rede verander na “omdat ek jou so liefhet”. Hy het haar belowe dit sal nie weer gebeur nie. Sy was so verdomp dom. Natuurlik het dit, dié keer in ’n geleende kar, weg van die kampus. Weer was dit haar skuld. En natuurlik omdat hy haar so liefhet.
Sy het uitgemaak. Hy het aanhoudend gebel. By haar gepleit vir nog ’n kans. Dolf kón pleit. Hy het blomme gestuur. Kaartjies. Haar uitgenooi vir etes in deftige restaurante wat sy geweet het hy nie kan bekostig nie. Hy het haar vertel hy is bekeer, dat hy die Here gevind het en nou weet dit was baie verkeerd van hom om sy liefde vir haar die oorhand te laat kry. Sy is die enigste mens wat hom nog ooit verstaan het. En hy verstaan haar. Hy weet hoe swaar sy al gekry het. 
Met die grootste moeite het sy by haar besluit gebly, probeer verwerk dat Zoete Weide nie meer die De Leeuws se plaas is nie, dat haar pa ’n onrehabiliteerbare dronkgat geword het en haar verder toegelê op haar kuns en studies. Tot Dolf haar een Woensdagaand, amper ’n jaar later, in trane gebel het. Hy het slegte nuus gekry oor sy ma. Sal sy nie net ’n koppie koffie saam met hom gaan drink nie? Daar is niemand met wie hy kan praat nie. No strings attached.
Natuurlik het sy daarvoor geval. Sy het pas mondig geword, maar was ondanks alles ’n baie jong een en twintig – naïef en goedgelowig. Sy het geweet hoe dit voel om niemand te hê om mee te kan praat nie, sy het ongelukkig toe nog nie geweet Dolf kan on cue snot en trane huil nie.
Vasti het hom onvoorwaardelik geglo toe hy sê sy ma is met kanker gediagnoseer. Hy moet onmiddellik huis toe gaan, het hy gesê, sy het nie lank om te leef nie. En hy sien nie kans om alleen te gaan nie. Vasti moet saam.
Sy kan nie, het sy verweer, sy het nog vraestelle oor om te skryf. Hy ook. Hulle was albei in hulle derde jaar. Sy het kuns geswot. Haar pa het gedink sy doen tale. Dolf was ingeskryf vir ’n onderwysdiploma. Vasti het gedink hy het eksamentoelating.
“My ma het my nodig, Vasti. As ek net dink aan al die opofferinge wat sy vir my gemaak het ná my vark van ’n pa soos ’n sleg ding weggeloop het. Asseblief, as jy enige medemenslikheid in jou het, sal jy saam met my gaan.”
Sy het soos ’n luis gevoel dat sy haar studies bo ’n man in nood en sy sterwende ma wou stel. Die uiteinde was dat hulle net ná haar vraestel die Vrydagoggend Daniëlsvlei toe sou ry en hy haar die Maandagoggend baie vroeg sou terugbring. Met trane in sy oë het hy haar bedank en gevra dat sy net nie sy ma moet laat agterkom Vasti weet sy is sterwend nie. Sy is so ’n trotse vrou.
As sy toe geweet het Dolf lieg oor sy ma se siekte, sou sy dalk vir die tannie gesê het wat die Sondagaand gebeur het, maar hoe sê jy vir ’n ma dat jy haar snikkende seun probeer troos het en toe misbruik is? Hoe laai ’n mens so iets op ’n “sterwende” af?
Dit kon Dolf min skeel toe sy die kalender weer eens benoud begin dophou het. Sy het nie geweet hy sien angstig daarna uit om ’n laaitie van sy eie te hê nie. Sodat hy ’n pa kan wees. Een wat vir sy kind sal omgee en hom nie sal weggooi soos sy pa met hom gedoen het nie. 
Dat hy gedink het hy sou daartoe in staat wees om ’n goeie pa te wees, kan sy net toeskryf aan ’n verheerlikte siening van homself.
Ongelukkig het sy goeie rede gehad om bekommerd te wees.

“Ek sien jy het my gebel, Dawid? Jammer ek kon nie netnou die oproep neem nie, maar ek is nou tussen twee kliënte.”
“In die haak, Stiaan. Ek het ook nou ’n blaaskans.” Dawid wik en weeg of hy moet voortgaan, maar hy is werklik bekommerd oor Vasti. Hy het haar vanoggend skaars herken. Toe hy haar laas gesien het, was sy was so oorgewig dat dit aan obesiteit gegrens het. Vanoggend lyk sy amper uitgeteer.
“Dawid?” Stiaan klink effens ongeduldig.
“Vasti de Leeuw, die vrou oor wie ek jou vanoggend gebel het. Dit sal miskien goed wees as ek jou ’n bietjie agtergrond gee. Ek weet nie op hoeveel samewerking mens van haar kant af kan staatmaak nie. Sy was baie onwillig om na jou toe te gaan.”
“Ja?” Hy kan Stiaan amper hoor frons.
“Sy is neerslagtig, slaap sleg, kry hoofpyne. Geweldig baie gewig verloor. Sy het pas hierheen teruggetrek van die noorde af. Klink my sy is deur hel die afgelope jare.” En Dawid Benade het nie ’n vinger gelig om haar te help nie, haar net een keer na haar pa op Leeuwendrift geneem, maar daar het hy haar vir die soveelste keer in die steek gelaat toe haar pa haar wegjaag. Maar dit sê Dawid liewer nie.
“Van ’n gemeenskaplike vriendin hoor ek Vasti se eks stalk haar vandat sy hom sewe jaar gelede finaal verlaat het. Sy het hom glo vir die afgelope twee jaar sedert hulle egskeiding afgeskud, maar laas maand het hy haar weer opgespoor en haar meenthuis by Hartbeespoortdam verrinneweer. Wel, dit was vermoedelik hy. Daar was nie bewyse nie. 
“En vanoggend daag sy by my spreekkamer op nadat ek haar laas met haar pa se begrafnis gesien het.” Hy huiwer. “Ek dink daar lê deel van haar probleem. Haar pa was ’n moeilike ou man. Sy plaas onder hom uitgesuip.” 
“Sondes van die vaders.” Stiaan klik sy tong simpatiek. “Maar Dawid, ek is seker sy sal op haar tyd hieroor met my praat.”
Dawid laat sak sy kop in sy palm. Hy het nou behoorlik ’n gat van homself gemaak. En dit by ’n man vir wie hy op sowel professionele as vriendskaplike vlak agting ontwikkel het sedert Stiaan ’n paar maande gelede op die dorp aangekom het.
“Ek en Vasti . . . Ons het ietwat van ’n geskiedenis. Ek kan nie glo sy het so agteruit gegaan nie. En sy was so ’n begaafde kunstenaar. Ek is jammer, ek moes nie . . . Ek wou net help. Wou hê jy moet probeer verstaan. Of dalk beter verstaan. Ek weet nie . . .” 
“Dis in die haak, Dawid. Ek verstaan. Daar is mense in enigiemand se lewe wat jou net eenvoudig dieper raak as ander. Ek sal my bes probeer om haar te help. Maar soos jy weet, sal sy moet saamwerk.”
Dawid knik. “Dankie. Dis al wat ek vra. Jy sien, ek voel ek het haar in die steek gelaat. As vriend.” Moet hy nou waaragtig so onbeholpe klink?
“Mens kan nie altyd vir almal daar wees nie, Dawid. Maar ons praat later. Sien jou Saterdag op die gholfbaan?’
“Reg, sien jou dan.” 
Vasti kan nie help om van voor af te wonder hoe anders haar lewe sou verloop het as Dawid haar destyds net wou help nie. 
“Ek wil nie Dolf se kind hê nie!” het sy uitgeroep toe sy Dawid uit desperaatheid daardie Desembervakansie gaan pleit het om haar te help. 
Dit was die jaar voor aborsie gewettig is. Dawid het geweier. Sy argument was nie dat hy nog nie gekwalifiseer is nie. Dis nie net onwettig nie, het hy verduidelik, dit druis ook teen sy etiek in en hy het geloofsbesware daarteen. Daarom weier hy selfs om haar na iemand te verwys.
“Maar Dawid, dit was teen my sin.” 
Dawid het gesug. “Vasti, jy en Dolf het wie weet hoe lank uitgegaan. Jy erken julle het voorheen gemeenskap gehad. Jy sê dis leuens, maar ek het by meer as een ou gehoor dat jy . . . wel . . . gewillig is. Soos jy weet, is dit hoekom ek met jou uitgemaak het. Ek begryp nie hoe jy nou rape kan skree nie. En nog minder waarom jy nie die Pil begin gebruik het toe jy seksueel aktief geraak het nie. Daarmee sou ek jou gehelp het as jy my gevra het, of ek nou voorhuwelikse seks goedkeur of nié.”
Haar protes het niks gehelp nie. 
“Dis jou eie saak as jy sedeloos wil leef, Vasti. Jy kan net nie van my verwag om jou nou vir alle praktiese doeleindes te help om moord te pleeg nie,” het hy onwrikbaar gebly.
Sy weet sy kan nie regtig vir Dawid blameer nie. Dis was haar eie skuld dat sy so onnosel was. En sy twyfel sterk of sy werklik met ’n aborsie sou deurgegaan het, al sou hy ingestem het. Maar waarvoor sy hom waaragtig nie kon vergewe nie, is dat hy haar pa gaan vertel het. Weliswaar omdat hy haar pa wou oortuig dat aanneming die beste opsie is. Weliswaar omdat hy gedink het haar pa sal haar ondersteun. Hy het goed bedoel, maar het Leon de Leeuw toe nog nie goed genoeg geken om te kon voorspel hy sou aandring dat Vasti met Dolf trou nie.
“Mevrou De Leeuw?”
Vasti kyk op. 
“U kan deurgaan. Eerste deur links. Stiaan . . .” Die ontvangsdame druk haar bril terug op haar neus – ’n ontwerpersbril wat geen afbreuk doen aan haar mooi gesiggie nie. “Meneer Sonnekus sal nou by u wees.”
Vasti skarrel haar halfvoltooide vraelys bymekaar en staan op. “Dankie.” Sy trek die band van haar verslete handsak oor haar skouer en stap tot by die toonbank. “Terloops, dis mejuffrou. Of seker me. Ek het my nooiensvan teruggeneem. Ná my egskeiding,” voel sy om die een of ander onverstaanbare rede gedwonge om te verduidelik. Die ontvangsdame knik net. 
“Egskeiding is ’n klap in die gesig van jou Skepper!” het haar pa uitgevaar toe sy Dolf die eerste keer verlaat het. Hulle was toe ’n bietjie meer as drie jaar getroud. Drie jaar van emosionele hel. Óf haar pa het haar nie geglo nie, óf hy het nie omgegee toe sy hom vertel Dolf het ’n affair nie. Ook nie dat ’n kollega hom die vorige jaar aangekla het dat hy haar betas het en hy afgedank sou gewees het as die vrou nie die klag teruggetrek het nie. 
“Jy is die een wat in die eerste plek wou hoer en rumoer. Wat moes trou,” het Leon de Leeuw verder getier. “Nou moet jy maar slaap in die bedjie wat jy vir jouself opgemaak het. En jy sit jou voete nie weer in hierdie huis tot jy jou huwelik uitgesorteer het nie. Gee jou man wat hom toekom, dan sal hy nie rondloop nie.”
“Maar oom,” het Dawid tussenbeide probeer kom.
“Maar oom se moer! Vat haar hier weg. Weg voor my oë. Sy is ’n klad op die naam van die vrou wat haar in die lewe gebring het. ’n Vrou wat geweet het hoe ’n vrou haar moet gedra.”
En Dawid hét Vasti weggevat, weer op die trein gesit en so is sy terug Klerksdorp toe. Terug na Dolf toe wat destyds by Sentraalwes gewerk het en nie eens geweet het sy het hom verlaat terwyl hy weg was om af te los in Wolmaransstad nie.
Daarna het sy nie haar pa of Dawid weer gesien tot haar pa op sy sterfbed was nie. En vir Dawid nie weer ná die begrafnis nie. Tot vanoggend. 
Vasti gaan die spreekkamer binne en trek die deur agter haar toe. Sy is alleen in die room-en-oker-vertrek. In een hoek is ’n lessenaar met ’n stoel aan weerskante. In ’n ander staan ’n rusbank en ’n gemakstoel. ’n Chagall-afdruk teen die muur bind al die kleure in die vertrek saam. Selfs die groen koei tel die kleur van die potplant in die hoek op. Die Val van Icarus,
herken sy die skildery. Die son is prisma-agtig en hoofsaaklik grysblou, met ’n vaalgrys voël in die sirkel vasgevang. Die voël vlieg nie. Hy staan in die kring van die son en kyk na Icarus wat met sy gebrekkige vlerke gehul in vlamme die aarde tegemoet stort.
’n Tweede deur, agter die lessenaar, swaai oop. Stiaan Sonnekus lyk glad nie soos ’n sielkundige nie. Eerder ’n wildbewaarder. Een wat ’n spesie soek om te red. Daar is ligter strepe in sy donker hare, asof hy baie in die son kom of ’n uitstekende haarkapper het. Maar dan sou dié seker ook iets aan die grys glinstering tussenin gedoen het. Die krieketspeler-plooitjies om sy oë verklap dat hy selde ’n sonbril dra. En dat hy waarskynlik meer as vier dekades agter die blad het.
“Stiaan Sonnekus. En jy is Vasti de Leeuw.” Sy hand vou warm oor haar koue een.
Hemel, maar hy is ’n dish. Hoe vertel mens ’n dish van al jou ellendes?
Sy gaan sit aan die ander kant van die lessenaar. Die rugkante van drie staanrame is na haar gedraai. Sy was te besig met die Chagall-skildery om hulle raak te sien. Waarskynlik foto’s van sy vrou en kinders. 
“Dawid is baie bekommerd oor jou.” Sy stem is diep. Simpatiek, maar ontdaan van sentimentaliteit.
Sy was by toe Dawid vir Sonnekus gebel het. Volgehou het dat die sielkundige haar vandag nog moet sien. Sy kon aflei hulle is minstens goeie kennisse. 
“Ek sien Deirdre het reeds vir jou die stel vraelyste gegee om in te vul. Vandag kan jy maar net die agtergrond in breë trekke vertel. Dawid het genoem jy is twee of drie jaar gelede geskei. Pas van die noorde af hierheen getrek. Dat jy sukkel om te slaap en baie gewig verloor het. Neerslagtig is.” 
Dawid moes hom gebel het nadat sy by hom weg is. Sy wonder wat hy die sielkundige nog vertel het. Hopelik nie dat sy en Dawid in hulle prille jeug geglo het hulle is vir mekaar bedoel nie. Vir ses maande in elk geval. Daar behoort ’n wet te wees teen die sluit van romantiese verhoudings tydens Intervarsity. Veral as die een party ’n eerstejaar op PUK en die ander ’n derdejaar- mediese student op Kovsies is.
’n Moeë rebelsheid roer in haar. “Dawid oordryf. Ek het ’n terugslag gehad, maar ek kan op my eie cope.”
“En dis hoekom jy aanvanklik geweier het om my te kom sien?” Sy ligte oë is in skerp kontras met die bykans swart wimpers. 
Hy is te aantreklik om te skilder.
Sy laat sak haar oë. “Ek kon nog altyd op my eie cope. Ek het nie ’n sielkundige nodig om my te help nie. Ek het net tyd en rus en vrede nodig. Dis al. En die sleutel vir my huis. Dawid het my daarmee afgepers om hierheen te kom.” Sy lig haar kop, maar sy kyk nie na hom nie. Sy kyk na Icarus. “En ek weet jy gaan die een of ander tyd net stilbly sodat ek kan uitpraat, alles uit my sisteem kry, en dan is ek veronderstel om beter te voel. Wel, dit werk nie so nie.”
“Hoe werk dit dan?” Sy stem is steeds rustig.
“Ek moet dit self verwerk.”
“En wat is dit wat jy self moet verwerk?”
“Dat ek op nege en dertig so doodmoeg geleef is.” Sy kyk op na die wit plafon, skaam oor die stank van melodrama wat haar woorde die lug instuur. Sy probeer dit met weerbarstigheid kamoefleer. “En ja, ek kry myself soms jammer.” Is daar trappe van vergelyking vir melodrama? As daar is, is hierdie uitlating nog melodramatieser as die vorige. En dit voor ’n man wat vir haar so donners mooi is. Sy hoop nie sy kom by die derde trap uit nie.
Sy wens sy kan iemand blameer vir hierdie verskriklike gevoel van verydeling. Selfs Dolf kan nie die volle skuld daarvoor dra nie. Dis haar eie skepping. Sy behoort sterker te wees. Sy behoort terug te veg. Teen haar mismoedigheid, teen haar moegheid, teen Dolf.
Hy vou sy hande voor hom op die lessenaar en leun vorentoe. Sy vingers is lank, die naels baie kort en baie skoon. “Koester jy selfmoordgedagtes?”
Sy skud haar kop. “Ek het nie die krag om nog te besluit op watter manier ek myself uit die weg kan ruim ook nie.” Sy kyk weer na die skildery. Na Daedalus, tussen Icarus en die son, wat na sy seun uitreik asof hy hom wil keer. Daedalus, wat op Kreta vir koning Minos die labirint gebou het om die minotaurus gevange te hou. Wat vir sy moeite saam met sy seun in die tronk beland het en toe vir hulle wasvlerke gemaak het om te kan ontsnap. Hoe sou hy daaroor gevoel het dat hy tot in Sisilië kon vlieg, terwyl sy seun se vlerke gesmelt het?
“Vasti?” ruk Stiaan haar terug na die hede. 
Vir ’n oomblik staar sy na haar vingers op haar skoot, onthou dan waarvan hulle gepraat het. “Ek gril vir bloed en het ’n baie lae pyndrumpel. Pille is nie veilig genoeg nie.” Sy lig haar oë tam. “Veilig is nie juis die woord nie, maar jy weet wat ek bedoel. Dis moeilik om seker te maak met pille.” ’n Kaal vrou lê skuins oor ’n dak gedrapeer. Sy herken die figuur uit een van Chagall se ander skilderye, maar kan nie die titel onthou nie. 
“Dit klink vir my of jy tog reeds baie daaraan gedink het.” 
“Ek het geen behoefte om dit deur te voer nie.” Vasti skuif terug in die stoel toe sy agterkom sy gebruik net ’n nippertjie van die sitgedeelte. Eintlik lieg sy. Dis die krag daarvoor wat haar ontbreek. En die moed. Nie noodwendig die behoefte nie.
“En as jy skielik op ’n dag aan ’n geskikte manier kan dink?” Sy oë, waarvoor jy ’n buisie Phthalo Green sou moes gebruik om dit te skilder, tel die kleurnuanses van Chagall se koei op, maar nie van die plant nie. Hy het ’n sensuele mond. Die soort mond wat ’n vrou se lyf in detail sou kon ontdek.
“Ek wonder soms hoe Ingrid Jonker gevoel het toe sy die see ingestap het. En of sy dalk in ’n stadium wou terugdraai en nie kon nie.”
Vogelbaai is hoeka skaars vyftig kilometer van hier af, is sy lus om te sê, maar dit sou net vir effek wees. Sy is te lafhartig. Selfs om die see in te stap moet ’n mens meer wilskrag hê as waaroor sy beskik.
Hy sit haar ’n paar oomblikke lank en bekyk. “Jy is ’n aantreklike vrou, Vasti.” Hy huiwer vir ’n mikrosekonde, vervolg dan vinnig: “Intelligent, ook. Dawid sê vir my jy is ’n begaafde kunstenares.” Sy oë word ’n skakering donkerder. “Jy het soveel om aan ander, aan jouself te bied. Jy kan nie toelaat dat hierdie gevoelens wat jy in jou ronddra, jou baasraak nie.” Hy leun vorentoe. “Ek kan jou help, maar dit gaan openlikheid en harde werk van jou kant af verg. Die vraelyste sal jou alreeds help om insig in baie dinge te kry. Dink baie goed terwyl jy die vrae beantwoord. Ek gaan ook vir Dawid vra om ’n ligte antidepressant voor te skryf. Gebruik dit gereeld. Net tot ons ’n punt bereik waar dit nie meer nodig sal wees nie.” Hy stoot ’n visitekaartjie oor die lessenaar na haar toe. “Bel my enige tyd as dinge vir jou te veel raak.”
Vasti neem die kaartjie, bekyk die bruin letters op hul room agtergrond. Nóú, ja, totdat hy seker is sy sal nie die Styx-rivier in haar eie roeibootjie aandurf nie. Maar uiteindelik sal Stiaan Sonnekus ook verdwyn. Soos almal mettertyd verdwyn. Op die ou einde is dit tog maar net jouself waarmee mens sit. En met die skadu’s wat die keuses wat jy gemaak het, oor jou bly werp. Ad infinitum.
Sy weet nie of sy kans sien om daardie skadu’s aan te durf nie. Sy weet nie of sy kans sien om haarself en haar herinneringe te konfronteer nie, om Stiaan Sonnekus te kom sien en te sit en derms uitryg nie. Sy weet ook nie of sy die moed het vir die uitsigloosheid van môre nie. Maar sy weet ineens sy het ’n enorme fout gemaak om terug te kom na die tweelingdorpe waar sy nie aan die verlede sal kan ontkom nie. Of sy nou by ’n hels aantreklike sielkundige sit en bieg of nié.
Toe sy die dag ná die vandalisme uit die hospitaal ontslaan en weer met die verwoesting in haar meenthuis gekonfronteer is, het haar pa se huis na die logiese uitkoms gelyk. Nou lyk dit egter na die onnoselste besluit wat sy nog geneem het in ’n rits van skreiend onnosel goed wat sy dwarsdeur haar lewe aangevang het.
Sy staan op, skud die vraelyste bymekaar. Sy huiwer voordat sy wegdraai, voel dat sy darem iets moet sê. “Sonnekus. Dis so ’n optimistiese naam.” Daarmee draai sy om en stap by die deur uit.
Die konsert, besef sy terwyl sy betaal. Dis die skildery waaraan die naakte figuur wat sy herken het, maar nie kon plaas nie, haar herinner. Maar in Die konsert is dit ’n pienk vrou in die blou bootjie en sy lê andersom. In Die konsert is Chagall se violis en sy bok teenwoordig, onthou sy terwyl sy deur die gebou se voorportaal stap. In Die val van Icarus gebruik Chagall nie een van sy twee gereelde, dikwels humoristiese motiewe nie, onthou sy ook toe sy in haar warmgebakte wrak van ’n bakkie klim. 
Stiaan sit vir ’n paar oomblikke net so stil. Hy kan nog ’n sweempie van haar parfuum ruik. Blommerig, met donker ondertone. Sensueel. Soos sy.
Hy vou sy arms voor sy bors, konsentreer daarop om haar te reduseer tot net nog ’n kliënt, net nog iemand wat meegegee het onder dit wat die lewe aan haar uitdeel. Klaarblyklik ’n aansienlike vraggie. Selfs al het Dawid nie vir hom ’n vlugtige agtergrond geskets nie, is dit ooglopend dat Vasti de Leeuw nie ’n maklike lewe agter die rug het nie en dit haar begin onderkry. Dit kon hy duidelik sien aan die diep geëtste blou kringe wat soos kneusplekke onder haar oë lê. Die sakkerigheid van haar klere wat bevestig dat sy baie gewig verloor het. Die onnatuurlike bleekheid van haar vel. Die uitsigloosheid in haar oë. 
Ek kan jou help, het hy vir haar gesê. Hy hoop hy het nie gelieg nie.
Met ’n sug bel hy Dawid en vra dat hy ’n voorskrif vir Vasti de Leeuw uitmaak.
“Sal sy regkom?” vra Dawid nadat hulle op die geskikste medikasie besluit het.
“Alle depressiegevalle is kommerwekkend, maar sy is darem nog nie in die diepste van swart gate nie. Sy het net hulp nodig om oor die ergste te kom. Ek dink veral die vandalisme het haar geruk. Maar ek sal natuurlik eers kan sê nadat ek deur haar vraelys gewerk en ons ’n paar sessies gehad het.”
Nadat Dawid gegroet het, tel Stiaan ingedagte een van die fotorame op en streel met sy pinkie die lyne van die dogtertjie se gesiggie na. Liezl. Sy trek opvallend baie op Lillian. Die oë veral. Hy tel die ander foto op en hou dit langs dié van Liezl. Onmiskenbaar ma en dogter. Lillian en Liezl. Skadu en lig, lig en skadu.
Die sondes van die vaders. En die moeders. Is dit waar alles altyd begin? Moontlik, maar hy vermoed vir hom het alles by die laaste geveg van die Grensoorlog begin, op ’n winterdag in 1988 by die Calueque-damwal. Of miskien is dit waar alles geëindig het. Alles wat ooit heel was in hom, het met die val van die laaste bom in daardie belaglike oorlog uitmekaar geskiet. En selfs Lillian kon hom nie weer heel kry nie. Inteendeel, hy het dit reggekry om haar ook te breek.

Vasti is verlig dat sy die sleutel by Dawid se ontvangsdame kon afhaal. Sy het nie kans gesien om hom weer in die oë te kyk nie. Hy het seker geraai sy was nie van plan om die antidepressante by die apteek te gaan koop nie. Dié dat hy die pakkie saam met die sleutels vir haar gelos het eerder as net ’n voorskrif.
Sy wik en weeg kortstondig of sy tog maar vir Runa moet gaan groet. Besluit dan daarteen om dieselfde redes as hoekom sy nog nie vir Runa laat weet het sy trek Leeuwendrift toe nie. Sy wil eers intrek, probeer tuis raak. Emosionele krag opbou en haar voorberei op die gesprek wat sy en Runa sal moet hê.
Hoe sy vir Runa gaan sê sy wil haar weer toelê op ernstiger kuns pleks van kommersiële skilderye, weet sy nie. Runa se galery en webwerf is nou al vir vyf jaar haar grootste bron van inkomste. Runa gaan haar ondankbaar laat voel oor alles wat sy vir haar gedoen het. En sy het baie vir Vasti gedoen. As dit nie vir Runa was nie, sou sy nie voltyds kon skilder en haar inkomste net met ’n paar kunsklasse kon aanvul nie. 
Sy hoor Runa al preek oor realisties wees. Minder met haar kop in die wolke rondloop. Voete op die aarde hou. Sy sal nooit aan Runa kan verduidelik dat sy nie haar herwonne skeppingsdrang kan ignoreer nie. Hoe sy dit gemis het. Hoe sy oortuig was sy het dit vir ewig verloor. Miskien was dit daardie klap van haar kop teen die koffietafel wat die muse laat wakker skrik het. 
Sy sal nog minder aan Runa kan verduidelik hoekom sy nou, ná die verliese wat sy as gevolg van Dolf gelei het, juis noudat sy finansieel noustrop trek, haar kanse wil waag met ’n ernstige aanslag. Maar dis asof haar kwas deesdae weier om saam te werk aan skilderye met engele, vrolike stillewes, bont huisies, oulike bruggies en fietse as tema. Die ander prente in haar kop, dit wat sy op doek wil weergee, spook by haar. Tart haar. Daag haar uit. Al weet sy dit sal nie maklik skilder of verkoop nie. Al weet sy Runa gaan horries kry.
Haar vriendskap met Runa is ’n onwaarskynlike een gebore uit die sameloop van omstandighede. As Runa se skoolhoofpa nie ook besluit het om haar Potch toe te stuur nie, en as wie ook al in beheer daarvan was nie besluit het om die twee meisies van Bredellsdorp in dieselfde koshuiskamer te plaas nie, sou hulle waarskynlik nooit vriende geword het nie. Dan sou die kloof wat op skool al tussen hulle gelê het, net nog groter geword het. 
Al wat hulle gemeen gehad het, was dat nie een van hulle op skool gewild was nie. Vasti, omdat sy ’n De Leeuw is en van Leeuwendrift gekom het, maar ook omdat sy skaam en teruggetrokke was en danksy haar streng pa nooit ’n partytjie of sosiale geleentheid bygewoon het nie. Runa, omdat sy die skoolhoof se dogter was en voorgetrek is. Runa was hoofmeisie, hokkiekaptein en debatsvoorsitter en het meer pryse ingepalm as enigiemand anders. Maar al was Runa nie gewild nie, was sy tog deel van die kliek. Dit het sy voordele gehad om bevriend te wees met meneer Raubenheimer se dogter.
Vasti kon net van die periferie af dophou en waarneem. En haar bewondering vir Dawid Benade koester tot hy twee jaar voor haar uit matriek is. Hy het skaars geweet sy bestaan voor hulle mekaar by die Intervarsity raakgeloop het. Letterlik. Die hotdog het uit haar hande gespat en hy het aangedring om vir haar nog een te koop. Vir die eerste keer het hy haar raakgesien. En gehou van wat hy sien. Genoeg om haar te vra om vas uit te gaan en seker te maak dat hulle vakansies en by enige ander moontlike geleentheid soveel moontlik kon saamwees. Tot die stories hom bereik het.
Water onder die brug. Vasti stuur die neus van die oorlaaide bakkie in Leeuwendrift se rigting. Dis ontstellend om te dink alles wat sy besit, alles wat nog bruikbaar was ná Dolf se verwoestende besoek, pas agterop ’n halfton-bakkie. Dis nou benewens ’n paar goed wat sy verkoop het, soos die yskas en enkele meubelstukke wat nie ’n verhuisingswa regverdig het nie. Die meeste van haar klere het sy vir die hospice gegee. Alles was in elk geval te groot vir haar. Selfs die paar goed wat sy gehou het, klere wat sy verlede jaar aangeskaf het toe sy skielik twaalf kilogram verloor het en nie voorsien het dat daar nog ses sou volg nie.
Dit was asof sy die afgelope twee jaar, elke maand wat Dolf haar nie opgespoor het nie, ’n bietjie meer bagasie afgegooi het en dié bagasie op metafisiese wyse ook as kilogramme haar lyf verlaat het.
Geen wonder Dawid het haar skaars herken nie. Geen wonder hy wou haar ondersoek nie. Hy het haar leer ken as ’n effens mollige eerstejaar en sy was nog molliger toe sy hom gevra het om haar te help met ’n aborsie. Sewe jaar later, toe sy hom uit desperaatheid gevra het om haar by die stasie te kom haal en na haar pa toe te neem, was sy egter tien kilogram swaarder en twee jaar gelede by die begrafnis was daar nóg meer van haar. En nou is sy vir die eerste keer sedert haar ma se dood skraal.
Weerskante van die pad kom en gaan bakens uit die verlede, die plaasname nog bekend asof sy gister laas hierlangs gery het. Daarom vermy sy die plek waar sy weet ’n bordjie Zoete Weide se ingang aankondig, al kan sy die drie reusebloekoms by die hoekpaal nie miskyk nie.
Voor haar ma se dood was Zoete Weide een van die spogkoringplase in die omgewing. Dit het haar pa skaars sewe jaar geneem om alles wat deur die De Leeuw-geslagte heen opgebou is, deur te trek. Die prys wat die plaas op die vendusie gehaal het, het skaars sy skuld afbetaal. Die verkoop van roerende bates het haar pa van bankrotskap gered. En haar net-net op universiteit gehou. Dis toe dat hy in sy oorlede skoonma se huis ingetrek en nog verder agteruit gegaan het.
Leon de Leeuw het waarskynlik nie ’n snars omgegee om in relatiewe armoede te leef nie. Solank hy genoeg geld vir drank gehad het, kon hy ontsnap van die dag toe sy vrou vir hom sy koffie en middagete na die lande geneem het. Toe sy op die trekker geklim het sodat hy haar nader aan die huis kan aflaai. Die trekker het deur ’n gat gehik. Sy het haar greep verloor. Haar kop het die modderskerm getref. Sy het hopelik nie eens daarvan geweet toe die ploegskare haar ledemate oomblikke later opkerf nie.
’n Kilte ril deur Vasti en sy is verlig toe Leeuwendrift se kerktoring en die dorpie voor haar lê. Regs is ou tannie Nellie se opstal wat nou suksesvol as ’n padstal-restaurantjie bedryf word. ’n Entjie verder die restaurant wat in die Jacobse se Victoriaanse hoekhuis oopgemaak het. Aan die linkerkant van die straat probeer nuwe huise in Leeuwendrift-styl lyk asof hulle daar hoort.
Die hoofpad lê reguit en breed voor haar, omsoom met ’n hekelrand van ’n bont verskeidenheid winkels, galerye en nog ’n swetterjoel restaurante. As ouma Marien se huis aan dié kant van die rivier gelê het, sou sy die plek maklik verkoop of verhuur kon kry, al is dit verwaarloos. Maar nou lê dit aan die ander kant. Aan die donker kant van die rivier.
Sy skakel haar flikkerlig aan, wag vir twee motors van voor af en draai regs in die grondpaadjie af. Dit slinger dronkerig tussen wilde-olyfhoutbome, bloekoms en populiere deur. Die brug lyk gehawend, maar voel darem nog stewig toe sy oorry. Die rivier se vlak is laag, soos gewoonlik dié tyd van die jaar. Winterreëns is nog in aantog. Eintlik is dit onbehoorlik warm vir einde Maart. En windstil boonop. Dis nie hoe sy Leeuwendrift in die herfs ken nie.
’n Entjie anderkant die brug verdeel die paadjie in twee. Links is daar nog ’n hele paar plotte waar die rivier smaller raak – van hier af verskuil deur afstand en plantegroei. Regs, ’n halwe kilometer of wat verder, is daar haar ouma se huis versteek tussen bome, en verder aan twee ander. Al drie die huise staan in die vloedvlakte, maar gelukkig net in die honderdjaar-vloedvlak. 
Nie dat die rivier goed kan tel nie. Ouma Marien se eerste liefde, Maanhaar de Leeuw, is in die laaste jaar van die Tweede Wêreldoorlog met ’n vloed meegesleur, ’n skamele sewe en twintig jaar na die vorige sogenaamde honderdjarige vloed – net mooitjies toe die Eerste Wêreldoorlog beëindig is. Ten tyde van die Eerste Wêreldoorlog was ouma Marien se huis nog nie gebou nie, maar in 1945 wel. Sommiges het gesê die tweede vloed het so gou gekom omdat die Unie aan die Engelse se kant geveg het. Ander het gesê dis omdat ’n De Leeuw ’n huis vir ’n Bredell gebou het dat die voortydige vloed aangewakker is. 
Nou is dit nie meer haar ouma se huis nie. Ook nie haar pa s’n nie. Háár huis nou aangesien hy dit toe tog aan haar bemaak het net voor hy dood is. Onverkoopbaar, maar ten minste verbandvry. En ook maar net omdat niemand met ’n greintjie verstand vir Leon de Leeuw geld sou leen nie.
’n Verrinneweerde plaashek hang skuins aan ’n laaste skarnier. Die draadheining het lank terug al grotendeels tot roes verpulwer. Die paadjie van daar af na die huis toe is ’n nagmerrie van sinkplaat en slaggate. As daar nog iets van haar breekgoed heel aan die ander kant uitkom, sal dit ’n wonderwerk wees. Gelukkig is dit nie te ver nie.
Sy trek onder ’n bloekom langs die pomphuis in, skakel die enjin af en luister na die getik daarvan terwyl dit afkoel. Veel nader kan sy nie kom nie, danksy ’n spul klippe wat voorheen haar oupa se poging tot ’n rotstuin was. In die skadu van die bome lyk dit asof die bonkige kliphuis ’n boggel dra – die skoorsteen, weet sy, maar van hier af lyk dit aardig.
Sy ruk soos sy skrik toe iemand van agter die huis te voorskyn kom. ’n Man. Hy steek vas toe hy die bakkie sien. Dis te ver, en die skadu’s wat die bome gooi te skimmel, om meer uit te maak as dat hy lank en groot is, en besonder breë skouers en ’n donker poniestert het. ’n Oomblik later laat spaander hy rivier se kant toe. 
Vasti vlieg uit die bakkie en hardloop agter hom aan. Toe sy uitasem op die oewer tot stilstand kom, het sy nie die vaagste benul waarom sy hom gevolg het nie. Sy is sekerlik van haar verstand af. Pleks sy haar eerder in die bakkie toegesluit het.
En hoe lank daar gesit het? vra ’n minder paniekerige deel van haar verstand. 
Haar oë fynkam die rivieroewer, maar sy sien niks. Die water ruik na vrot alg en nog vrotter modder. ’n Ligte branding klots teen die riete. Sy draai om, ril toe sy na die agterkant van die huis kyk. Mos kruip teen die klipmure op waar die watertenk onder die stukkende geut staan. Een verandapilaar het geknak. ’n Rankplant hang met sy laaste verdroogde krag aan ’n ander een. Die kombuisdeur staan halfpad oop.
Sy gee ’n huiwerige tree vorentoe, skrik haar oor ’n mik toe iets onder haar plakkie kraak en wip intuïtief eenkant toe. Krapoorblyfsels in droë ottermis, identifiseer sy die oorsprong. In die bome bokant haar hef ’n janfrederik sy fluitroep aan. Elders antwoord sy maat. In die oewerplantegroei skarrel iets. ’n Dobbertjie, sien sy toe die eendjie die water ingly net voor ’n vis spring en in die water terugplons.
Omkyk-omkyk stap sy veranda toe. Hier het hulle een keer per maand gesit, Sondae ná kerk en middagete by Oupa en Ouma. In die dae toe dinge anders was. Toe haar ma nog geleef het. Ouma Marien het nooit van die skok herstel nie en is ’n paar maande ná haar dogter dood. Oupa Kees het nog ’n paar maande later die ewigheid ingegly. Ouma was nie meer daar om hom te herinner om sy medikasie vir die diabetes te gebruik nie. So is daar hardop gesê. Miskien het hy dit moedswillig ophou gebruik, so is daar gefluister.
Die trappies na die veranda wat voorheen rooi was, is nou vaal. Die stoepvloer se verf is weggeslyt, maar skemer nog hier en daar tussen blare en stof en rommel deur. Die draadtafel en vier komvormige draadstoele is deurgeroes en lamlendig. Blikke waarin varings welig gegroei het, hou nou net ou verdroogde grond en sigaretstompies waar hulle in gelid op ’n afgeskilferde rak staan.
Natuurlik sal die deur kraak toe sy dit wyer oopstoot, maar sy verstyf nog steeds. Die skemer kombuis ruik na verslaande as en vaagweg nog na opgekookte kool. Of verbeel sy haar, verwar sy die hede met sintuiglike herinneringe?
Vasti voel teen die muur af en druk die outydse skakelaar af. Wonder bo wonder het die munisipaliteit aan haar versoek voldoen en die elektrisiteit weer aangesluit. Hopelik het Telkom dieselfde met die telefoon- en ADSL-lyn gedoen. Die internet het onontbeerlik geword vir haar navorsing.
Die kombuis is so outyds en vervalle soos wat sy dit onthou, die mure nog dieselfde siek groen as in haar ouma se dae. Emaljeverf. Die koolstoof hurk nog steeds waar dit altyd in die wintermaande sy genadige hitte uitgestraal het. Die muur om die skoorsteenpyp is pikswart gevlek.
Niks lyk anders as twee jaar gelede nie, niks lyk meer verrinneweer as toe nie. Al wat uit sy plek uit lyk, is die besem wat teen die houttafel in die middel van die vloer aanleun. En die vloer is baie duidelik onlangs gevee.
Plakkers, is haar eerste gedagte. Nogal netjiese plakkers, want die opwasbak en oppervlakke is skoon waar mens ’n laag stof sou verwag. Plakkers wat voorsiening vir die komende winter maak, want langs die koolstoof is die houtkis vol netjies gekapte rooikransstompies gepak. Bo-op lê koerante en ’n boksie vuurhoutjies. Naas die kis is ’n mandjie fynhout en ’n emmer kole.
Vasti druk die deur na die gang oop, skakel ligte aan. Die huis was nog altyd donker danksy die bome waaronder dit staan, en die klein vensters help nie. Die gang is ook gevee. 
Na regs is die kamer wat haar pa gebruik het. Die gastekamer, omdat hy nie in sy skoonouers se kamer wou slaap nie en die kamertjie waar haar ma grootgeword het te beknop is. Dit lyk nog net soos sy dit agtergelaat het ná die begrafnis. Asof sy pas die deken oor die bed gegooi en alles afgestof het.
Haar grootouers se kamer aan die linkerkant van die gang lyk nie soos sy dit gelaat het nie. Die bed is opgemaak, die verekombers wat nog uit Holland kom, is oorgetrek en ’n enkele lelietjie gloei rooi in ’n Delft-vasie op die bedkassie.
Die enigste mense wat van haar koms geweet het, is die munisipaliteit en Telkom.
Dawid. Dit kan net Dawid wees wat laat skoonmaak het. Maar so vinnig? Sy het hom vanoggend eers oor die sleutels gekontak. Sy het hom nie voorheen laat weet sy kom hierheen nie. Die ruk wat sy moes wag om Stiaan Sonnekus te sien, was te kort selfs saam met die tyd wat sy in sy wag- en spreekkamer deurgebring het.
Wie dit ook al was wat hier skoongemaak het, het by die sitkamer uitgekom, maar nie die eetkamer nie. Daar lê die stof dik oor die outydse buffet en bal-en-klou-tafel.
As die man wat sy sien weghardloop het vir die skoonmakery verantwoordelik was, het haar aankoms hom in sy taak gesteur. Yeah right, ’n man wat huis skoonmaak. Tensy hy dalk hier wou ingetrek het? Sover sy kan sien, is hier niks wat aandui dat enigiemand anders as haar grootouers en pa se oorblywende besittings hier gebêre is nie. En niks is weg nie, behalwe dit wat sy self destyds uitgegooi het.
Sy gaan weer deur die twee slaapkamers. Die hangkaste en laaie is leeg. Dit was laas ’n hele gedoente om die swetterjoel goed uit te sorteer, die bruikbare klere na die Dierebeskermingsvereniging se winkeltjie aan te ry en die res weg te gooi. Haar ma se kamertjie is steeds ’n stoorkamer. Sy het laas net die bokse netjieser gepak. Die een of ander tyd sal sy deur die goed moet gaan. Dit moet goed wees wat opgepak is ná haar oupa se dood. Dalk ook goed wat nog van die plaas af gekom het.
Vasti stap buitetoe en reg rondom die huis. Onkruid groei nog digter as voorheen in die gewese blom- en groentetuin. Van die grasperke is daar niks oor nie. Die skuurtjie wat haar ouma altyd die waenhuis genoem het en wat sy hoop om as ateljee te gebruik, is vol rommel en vieslik vuil. Geen wonder die deur is nie gesluit nie. Hier is sekerlik niks wat enigiemand sal wil steel nie. 
Al wat anders is buite die huis, is die byl wat op die houtkapblok lê, die lem blink asof dit pas skerpgemaak is. Sy tel dit met ’n rilling op, gaan bêre dit in die kombuis voor sy teruggaan bakkie toe, die voordeursleutel kry, oopsluit en haar goed begin aandra.
Sy sal haar later bekommer oor plakkers en voorlopig liewer die onmoontlike glo – dat iemand om onverklaarbare redes besluit het om die plek vir haar netjies te maak en vir haar hout te kap. Iemand wat wie weet waar gehoor het sy is in aantog.
Halfpad deur die indra en uitpak, vat sy eers ’n blaaskans en drink ’n lang glas van Leeuwendrift se soet water uit die oog in die berg wat nog al die jare in die dorp se behoeftes voorsien. 
Die foonlyn werk, hoor sy aan die luitoon toe sy die gehoorbuis in die verbygaan lig. Dis ’n ou instrument, maar werk darem met knoppies pleks van ’n draaiskyf. Sy grawe deur een van die bokse wat sy in die voorportaal gelos het en haal die antwoordmasjien uit wat sy destyds aangeskaf toe Dolf haar enige tyd van die dag of nag begin bel het. Nadat sy dit aan die foon gekoppel het, lui sy die nommer van haar selfoon af. Ná ses luie skop die masjien in. “Leave a message, please,” klink haar eie stem kortaf op vanuit albei oorde. Sy druk die sel dood. Die masjien werk nog. Kan haar nog waarsku oor wie aan die ander kant van die lyn is.
Hopelik is dit ’n onnodige voorsorgmaatreël. Hopelik sal Dolf nie dié keer uitvind waar sy haar bevind nie. Hopelik sal niemand haar hierheen bel nie. Tot dusver het sy nog net die nommer op Stiaan Sonnekus en Dawid se vorms ingevul. En so sal dit bly. Hopelik.
Die hoop beskaam terwyl sy die laaste skildery indra. Sy maak dit teen die verslete rusbank staan en probeer haar doof hou vir die foon se gelui. Dis ’n ouerige skildery wat sy meer om sentimentele redes as enigiets anders gehou het. Nugter weet waarom dit nie ook beskadig is nie. Miskien omdat dit ’n engel verbeeld. Vasti tel die vierde lui af terwyl sy na die engel staar asof sy dié hemelwese kan forseer om die gelui te laat ophou. Vyf. Asseblief, asseblief, asseblief. Ses. Dit mag net nie Dolf wees nie. 
Haar stem weerklink deur die vertrek. Biep. Sy wag vir die boodskap, maar dit kom nie. Daar is net ’n gesuis. En toe skielik, ’n laggie. Die foon klik dood.
Vasti voel hoe ’n rilling langs haar ruggraat af hardloop. Dit het nie soos Dolf geklink nie. Buitendien is hy nie subtiel genoeg om haar so te probeer intimideer nie. Hy sal wil seker maak sy weet dat dit hy is, dat hy haar weer opgespoor het. Sy maak haar oë moeg toe. Dit is seker maar ’n verkeerde nommer, of kinders wat gekskeer.
Sy wip weer van die skrik toe haar selfoon ’n ruk later, terwyl sy haar klere uitpak, lui. 
Runa, sien sy op die skermpie. Vasti blaas haar asem onder haar kuif in. Sal nie help om nie te antwoord nie.
“Hi, Runa.”
“En wat hoor ek vanoggend toe mevrou-dokter Benade hier by die galery ingewaai kom?” Runa se rokerstem is beskuldigend.
Vasti sug heimlik. “Seker dat ek Leeuwendrift toe getrek het.”
“Raait. Sonder om jou vriendin en kunsagent in te lig. En wat hoor ek nog?”
Dié keer ontsnap die sug hoorbaar. “Ek weet nie, Runa. Wat het Heleen jou nog vertel?” 
“Dat jy so maer soos ’n kraai en ’n wrak op twee bene is. Aldus Dawid, al het hy seker nie heeltemal dieselfde woorde gebruik nie.” Die beskuldigende toon het verdig. “Jirre, Vasti, ek dag ons is pêlle. Die hele dorp het al vol gelê van die nuus dat jy terug is om te bly voor ek dit gehoor het. Selfs Nicholl het voor my gehoor. Jy weet seker hy is ook terug. Vir hom ’n jaar gelede ’n plek in De Koppe gekoop soos dit ’n ryk prokureur betaam.”
Nee, sy het nie geweet Runa se neef is nou weer op Bredellsdorp nie. Toe hy haar egskeiding behartig het, het hy nog in een van Pretoria se spogbuurte gewoon. Die dag in die hof was die laaste keer wat sy hom gesien het. 
“En ek hoor Dawid het jou summier na die shrink toe gestuur,” dring Runa se stem weer tot haar deur. “Is jy oukei?”
“Ek is shrink toe omdat Dawid my afgepers het. Hy is laf. Ek is fine.”
“Is hy darem iets om na te kyk? Die shrink, bedoel ek. Hy is redelik nuut op die dorp. Ek het hom nog nie ontmoet nie.” Runa klink geaffronteerd daaroor.
“Is dit al waarin jy belangstel? Hoe die shrink lyk?” Vasti kyk na die engel wat sy in skakerings van Azo Yellow en Titanium White met blertse Cadmium Red teen ’n agtergrond van Phthalo Blue vasgeverf het. Dit was haar eerste engel-skilderye. Haar eerste poging ná varsity om kommersieel te skilder. Geskilder toe sy Benoni toe gevlug het nadat Dolf haar in Cullinan opgespoor het. Toe sy finaal ophou probeer het om ernstige werk te doen. 
“Nee, dis nie al nie, maar is hy aantreklik?” dring Runa aan. 
“Hy is baie rustig op die oog,” sê sy half ingedagte.
“Dis ’n verligting, want jy weet natuurlik dat jy op hom verlief gaan raak. Alle vrouens raak verlief op hulle shrinks. Dit maak dit darem net lekkerder as hy na iets lyk ook.” 
Vasti kan die onsekerheid in die kwashale sien. Dis duidelik dat sy nie in haar engel geglo het terwyl sy haar geverf het nie. En dit terwyl sy net ’n paar jaar vantevore opgang gemaak het in die kunswêreld. Dit was asof sy van voor af moes leer skilder, selfs kommersiële goed. “Hy’s waarskynlik getroud,” onthou sy om te antwoord.
“Nou wat het dit met die prys van eiers te doen?”
“ ’n Jaloerse eggenote gaan jou nog eendag oor die kop slaan.” Sy het half vergeet Runa ontsien nie trouringe wanneer sy sporadies besluit sy het ’n man vir ’n aand of soms selfs langer in haar lewe nodig nie. Sy is net baie diskreet daaroor.
Runa gee ’n siniese laggie. “Dis die vrouens se eie skuld as hulle mans rondloop. Hulle doen obviously iets verkeerd.”
Vasti bly stil. Runa was nog nooit bekend vir haar takt nie. In elk geval nie ná skool nie. Op skool het sy alles op die regte manier gedoen, al die regte dinge gesê. Sy was immers meneer Raubenheimer se dogter. Dit was eers toe hulle albei op Potchefstroom beland het dat Vasti die ware Runa leer ken het. Sy verkies die regte Runa bo die fake, al kan sy soms so ondiplomaties wees. 
“Ag, hel, Vasti. Jy weet ek het dit nie op jou gemik nie. Almal weet Dolf was die vark in julle verhaal. En jy was ’n engel, dis vir seker. ’n Stupid engel, maar nietemin ’n engel. Dis nie jou skuld dat Dolf nie ’n engel sal herken al val hy oor een nie. Maar voordat ek van voete verwissel, sê ek eerder koebaai. Terloops, daar is iemand wat belangstel in een van die stillewes, maar hy wil nog nie uithaal en wys nie. Sien jou Woensdagaand, ek sal vir ons pizza en ’n bottie bring. Dan wil ek alles hoor wat daar te hore is, raait? En hou Saterdagaand oop, ek het ’n kaas-en-wyn in die galery gereël.”
Die foon klik in Vasti se oor voordat sy nog ’n woord kan inkry. Maar dit sou ook nie gehelp het om te protesteer nie. Runa sal haar gewoon nie aan Vasti steur nie.
Vasti probeer die onaangename herinneringe onderdruk wat Runa se woorde weer na die oppervlak gebring het, maar dit sypel deur die verdedigingsmeganismes wat sy probeer opbou. Soos met alles, was dit ook Vasti se skuld dat Dolf rondgeloop het.
“Jy is so fokken boring in die bed, wat moet ek anders doen? ’n Man is nie ’n klip nie!” Dolf was nooit een wat probeer het om gevoelens te spaar nie. Hulle was drie jaar getroud toe sy dié spesifieke woorde van wysheid moes aanhoor.
Aan die een kant was sy amper verlig sy het van die affair gehoor. Dit het haar rede gegee om na haar pa te gaan en te vra of hy haar sal help om van Dolf te skei. Hoe verkeerd kan ’n mens nie wees nie.
Skrik ruk oudergewoonte deur haar toe die landlyn weer lui. Met rede. Die laggie ná die geruis duur langer as die vorige keer. Vasti druk haar vuis teen haar mond, byt aan haar kneukels. Dis nie kinders wat gekskeer nie. Dit kan net Dolf wees. Maar hoe het hy haar weer opgespoor? En so vinnig?
Sy syg op ’n stoel neer. Moeg. So moeg. Sy is al so tot satwordens toe moeg gevlug. Die dorpe waarheen sy al getrek het nadat sy uit Klerksdorp weg is, klink soos ’n toerroete. Cullinan, Benoni, Parys in die Vrystaat, Bela-Bela, Nylstroom en uiteindelik Hartbeespoortdam. 
Sy laat sak haar kop in haar hande. Gaan Dolf dit uiteindelik regkry om haar lewe heeltemal te verwoes? Of gaan hy genadig wees en hierdie keer die sneller trek?

Genoeg vir vandag, besluit Vasti teen skemer en stap af rivier toe om asem te skep en af te koel. Die kaaitjie lyk mankoliek en die leertjie van daar af tot in die water makeer ’n sport of twee. Die pale se bopunte en die platform se rande is wit van die voëlmis en een van die planke is gebreek. 
Watervoëls ritsel in die riete, gee af en toe ’n skree. In die bome klets wewers opgewonde asof hulle uitsien na hulle nagrus. ’n Reier vlieg met vlerkgeklap op van die oorkant van die oewer, krys ’n paar keer en kry dan weer sy sit. Tussen die riete klink die ryk, fluiterige klank van ’n rietsangertjie op toe die wewers eensklaps stilbly. Paddas begin vir hulle koor oefen en krieke vryf al hier en daar hulle agterpootjies teen mekaar. Laer af teen die rivier roep ’n uil en sy maat antwoord feitlik onmiddellik. 
Oupa Kees sou geweet het watse soort uil. Hy het elke voël se roep en naam geken. Volksnaam en Latynse naam. Voëls was sy stokperdjie. Sy wonder of haar pa ooit eens bewus was van die ryk voëllewe. 
Vasti vryf oor haar arms terwyl sy ’n entjie langs die oewer opstap. Dit het baie afgekoel. Nou kan sy duidelik die herfs in die lug voel. Of miskien is dit maar omdat sy so natgesweet was. Maar die harde werk was die moeite werd. Die bakkie is leeg. Haar klere is weggepak en die paar kombuisgoed ook. In die kamer waar haar pa geslaap het, het sy die enkelbed teen die muur geskuif en haar esel en verfgoed daar uitgepak. Sy sal dit voorlopig as ateljee kan gebruik tot sy die krag het om die waenhuis skoon te maak, ’n groot venster kan laat insit en dit verder kan inrig. Die natuurlike lig in haar tydelike ateljee laat veel te wense oor, maar sy sal maar met kunsmatige lig oor die weg moet kom.
Môre sal sy ook die meubels in die huis herrangskik soos sy daarvan hou, besluit sy terwyl sy langs die oewer af drentel. Uitgooi wat sy nie wil hê nie. En kyk of sy die kas voor die kaggel in die sitkamer weggeskuif kan kry. Oupa het nie in oop kaggels geglo nie, die koolstoof was meer as genoeg.
Haar maag grom onverwags. Vir die eerste keer vandat sy die geroosterde toebroodjie in ’n koffiewinkeltjie gaan eet het om die tyd te verwyl tot sy Stiaan Sonnekus kon sien, dink sy aan kos. Sy het net koffiegoed saamgebring, maar daar is darem nog van die neute oor wat sy gister langs die pad gekoop het. Dit sal maar goed genoeg moet wees tot môre toe. Môre sal sy na die Spar op die dorp gaan. Kyk of daar nie dalk ’n tuisnywerheid is wat lekker beskuit aanhou nie. Beskuit en koffie is soveel makliker as kosmaak.
Dis nou as Dolf nie deur die nag opdaag en haar verlos van al haar môres nie. Dit is waarop dit afstuur, het sy vermoed toe sy inderhaas haar Hartbeespoort-meenthuis opgeruim het. Die woede waarmee Dolf haar goed vernietig het, was onmiskenbaar onbeheers. Sy weet uit ondervinding waartoe hy in onbeteuelde woedebuie in staat is. Daar is ’n reuseverskil tussen treiteroproepe en vandalisme. Nes daar is tussen aanranding en die rig van ’n vuurwapen. 
Ná haar huilbui van vanmiddag het daar egter ’n vreemde kalmte oor haar gekom. Dolf moet maar kom doen wat hy wil. Sy gaan nie weer vlug nie. Hierdie ding moet nou endkry, of dit nou haar einde beteken of nié. Sy hoop net hy gun haar genoeg tyd om ’n paar betekenisvolle skilderye te maak. Sodat sy iets kan agterlaat wat sê: Vasti de Leeuw het geleef. Sy het geskilder. Skilderye wat iets beteken, nie net mooi prente wat weinig sê nie.
Vasti gaan sit op ’n klip onder ’n groot populier wat sy arms oor die rivier uitstrek. As kind het sy soms hier kom sit. Klippies in die water gegooi, gekyk hoe die rimpels al groter uitstoot. En later het sy dit probeer teken. As mens maar kind kon bly. Of vinniger wysheid verwerf.
Ja, sy was mondig. Sy kon geweier het om met Dolf te trou. Maar tussen sy gepleit oor die telefoon nadat haar pa hom gebel en uitgedinges het, sy entoesiasme oor sy laaitie wat in aantog is, haar pa se tirades en ’n allesverswelgende moegheid en moedeloosheid, het sy ingegee. Die hoofrede was egter dat sy vermoed het sy sal nie toegelaat word om haar vierde, finale jaar te doen as sy swanger en ongetroud is nie. Nie destyds op die PUK nie. En sy kon dit nie met ’n jaar uitstel nie. Dit was die laaste jaar dat BA Beeldende Kunste op die kampus aangebied is. Met die bevalling wat sy bereken het in die Julievakansie sou plaasvind, het sy gehoop haar swangerskap sal nie te veel inbreuk op haar studies maak nie. Presies hoe sy sou studeer en terselfdertyd ’n baba versorg, was iets wat sy nog moes uitwerk. 
Toe al weet sy nie wat sy sonder Runa sou gedoen het nie. Vasti kon net haar vierde jaar oorleef danksy skilderytjies van kosmosse en sonneblomme wat Runa vir haar by die dosyne op die kampus en in die dorp verkoop het. Runa wat gedurende hulle studies daarmee vrede gemaak het dat haar talent nie ver genoeg strek om groot hoogtes in die kunswêreld te bereik nie. Vir wie dit nie gepla het dat die kunsdosente ’n ophef maak van Vasti se werk terwyl hare maar lou ontvang is nie. Vir Runa was dit genoeg dat sy in kunsgeskiedenis uitgeblink en ’n baie goeie oog vir gehalte ontwikkel het. En sy was ’n smous van formaat.
Toe sy vir Runa bel en laat weet sy gaan met Dolf trou, was dié vreemd stil. Vasti het verwag sy sal ’n kabaal opskop. Runa het immers geweet Dolf is nie ideale troumateriaal nie. Tog het sy ingestem om as getuie te kom optree, op voorwaarde dat sy dadelik daarna kan waai.
“Jy kan jou sterre dank die man is bereid om met jou te trou,” het haar pa die aand voor hulle huweliksbevestiging gesê. Sy tong het gesleep. En toe sy en Dolf die volgende oggend, ’n warm dag in Februarie, in die kantoor van Binnelandse Sake ewige trou aan mekaar gesweer het, was Leon de Leeuw alreeds so dronk soos ’n spook.
Hulle wittebrood was die reis terug van Bredellsdorp af na Klerksdorp, waar Dolf ’n piepklein woonstel gehad het en werk by die Sentraalwes-koöperasie. In Februarie het sy begin klasloop. 
Dolf se laaitie kon vanjaar in matriek gewees het, maar einde Maart, agtien jaar gelede, het sy haar baba verloor. Daar was geen naspeurbare rede nie. Dit gebeur dikwels met eerstelinge, veral as die moeder baie gespanne is, is al verklaring wat verskaf is. Later het sy gehoor daar is geen bewys dat spanning tot miskrame lei nie. Toe was dit te laat om Dolf te oortuig dit was nie haar skuld nie. 
Die miskraam was snaaks genoeg nie vir haar ’n verligting nie. Teen daardie tyd het sy begin uitsien na haar baba, het sy reeds gevoel sy het ’n emosionele verbintenis gevorm met die kind, al wou sy hom of haar aanvanklik nie gehad het nie. Al het dit haar in ’n huwelik ingedwing wat sy nooit andersins sou oorweeg het nie.
Die ergste was egter dat die rede vir die huwelik nou weggeval het en ’n enorme gaping en frustrasie in die sleurstroom agtergelaat het. Sy het nagte omgehuil. Dolf het gedink dis net oor die baba en was redelik geduldig. Het haar getroos. Gesê hulle sal weer probeer, sodra hulle ’n kind beter kan bekostig. Dit het nooit by hom opgekom dat sy eintlik gehuil het omdat sy getroud was met ’n man vir wie sy geen agting of respek gehad het nie. Omdat sy gevoel het die lewe het haar ’n vieslike streep getrek nie.
Al waaraan sy kon vashou, was die kampusberader wat sy uiteindelik gaan sien het se goedbedoelde, maar vernietigende raad. “Jy het belowe om jou man lief te hê en kan nie nou kop uittrek nie. Liefde is ’n wilsbesluit, en kan gekweek word. Jy moet net daaraan werk. Hoe meer liefde jy aan jou man betoon, hoe liewer sal hy jou kry en jy vir hom.”
Sy kan nog verstaan dat sy aanvanklik in haar ontsteltenis ’n greintjie waarde aan daardie woorde kon heg, maar die vet weet, sy sal nooit verstaan hoe Dolf dit reggekry het om haar in daardie kokon van miserabelheid toegespin te kry en daar te hou nie. Selfs nadat sy besef het die berader praat strooi, besef het dat liefde nie gekweek kan word waar daar barre aarde is nie. 
Eers ná die egskeiding, veral tydens die twee oasejare in Harties, kon sy insien hoe verblind sy was. Maar tot vandag toe weet sy nie wat haar verblind het nie. Konvensie alleen kon dit nie gewees het nie. Liefde was dit gewis nie. Ook nie die klomp sinnelose twak wat die berader haar wou wysmaak nie. Seks ook nie. Sy het nooit geleer om Dolf se soort seks te geniet nie. ’n Orgasme was haar nooit beskore nie. 
Sy het altyd met vae agterdog saamgeleef dat Dolf haar verneuk, een keer bevestiging daarvan gekry. Sy was nooit seker wanneer hy van die waterkar gaan afval nie. Wanneer sy berading weer eenkant toe gegooi sou word nie. Of wanneer sy sogenaamde bekering hom nie meer kon keer om te wees wie hy in die vesel van sy wese was nie. 
Jammerte vir hom was dit nie, in elk geval nie teen die einde nie. Dalk ’n swak selfbeeld wat haar onderbewussyn wysgemaak het dis die beste wat sy verdien. Dalk die vermoede dat niemand anders haar en haar vet lyf in elk geval sal wil hê nie. Dalk omdat sy Dolf geglo het dat sy niks werd is nie. Dalk net omdat Dolf ’n manipuleerder van formaat was. En omdat sy uit die staanspoor reeds op intuïtiewe vlak vir hom bang was.
Miskien sal Stiaan Sonnekus vir haar kan sê wat die redes is, maar dan sal sy daardie verdomde lys met persoonlike vrae moet voltooi. En selfs al sien sy kans daarvoor, sal dit moet wag. Môre ruk sy haar huis verder reg en moet sy Spar toe gaan. Haar begin inrig vir die res van haar lewe. Hoe lank of kort dit ook al mag wees.
Vasti skrik toe sy besef die donker het haar byna ingehaal terwyl sy die verlede herleef het. Sy draf haastig huis toe en sluit die deur agter haar. Sy sal sekuriteitshekke moet laat installeer. Gelukkig is daar diefwering voor die vensters. Liederlike goed, maar daar. 
’n Doef-geluid in haar slaapkamer laat haar vries. Nie ’n harde klank nie, maar nie ignoreerbaar nie. Sy draai stadig om, te bang vir wat sy dalk in die gang gaan sien.
In die donker tot waar die kombuislig nie strek nie, is ’n roering naby die vloer. Die eerste miaau laat haar bene lam van verligting. Teen die tweede weet sy nie of sy die kat wil omhels of verwurg nie. Haar hele lyf het in sweet uitgebars. 
Dis ’n jong kat, sien sy toe dit in die lig inbeweeg. Kaneelkleur met langerige hare en ’n wit voorkop. Van die effens plat gesiggie lei sy af daar moes êrens in die kat se onsuiwer geslagsregister ’n Persiese voorsaat gewees het. 
Die kat kom staan reg voor haar, kyk haar stip in die oë en miaau weer. Vasti kan amper die vraag na kos in die klank hoor.
“Sommer net so? En waar dink jy moet ek katkos vandaan kry?”
Die kat knip net haar oë en miaau weer. Of is dit ’n hy? Wyfiekat en baie onlangs reggemaak, sien Vasti toe sy haar optel. Die litteken is nog duidelik. Die kat raak aan die spin. 
“Vanwaar, Gehasi? Het jy uit ’n Renoir-skildery ontsnap?” Die kat spin net harder. 
Dis eers toe sy die kat neersit dat Vasti die nuwe items op die kombuistafel sien staan. ’n Sak katkorrels, ’n blik katkos en twee plastiekbakkies – ’n bloue en ’n rooie.
’n Siddergeluid laat Vasti van voor af skrik. Dis ’n doodnormale huishoudelike geluid. ’n Yskas wat aandui dat dit die regte temperatuur bereik het. Wat wonderlik sou wees as sy die ding aangeskakel het, maar sy het nie. Haar plan was om dit vanaand skoon te maak en aan te skakel sodat sy dit môre kan gebruik. 
Vasti stap behoedsaam nader, kry dan lag vir haarself. Daar sal sekerlik nie iemand uit die yskas spring nie. En tog is sy steeds skrikkerig toe sy die deur oopmaak. Al wat haar in alle onskuld begroet, is ’n halfliter melk, twee appels, ’n halfdosyn eiers, ’n bottel wyn en ’n foeliebakkie met kleefplastiek oor. Van die romerige kapokaartappels wat die dis bedek, lei sy af dit bevat herderspastei. Net reg om in die oond opgewarm te word. 
Vasti druk die yskas toe en buk by die stokou elektriese stoof wat in die somer diens gedoen het wanneer die koolstoof nie heeldag brand nie. Sy trek die deur oop. Aan gaan die liggie wat laas nie meer gewerk het nie en die oond blink so skoon as wat ’n ou misbruikte oond kan blink.
Die rivierman? Wanneer? ’n Yskas en stoof wat twee jaar nie in gebruik is nie, word nie in ’n ommesientjie skoongemaak nie. Moes gebeur het voor sy hier aangekom het. Maar die kat en die kos was nie vanmiddag hier nie. Tensy sy heeltemal van haar verstand af geraak het of met blindheid geslaan was sonder dat sy dit agtergekom het.
Nog ’n miaau herinner haar dat die kat klaarblyklik honger is. Sy sny die sak met korrels oop, gooi ’n hopie in die rooi bakkie. Die kat wip op die tafel en begin entoe-siasties kou terwyl Vasti die blou bakkie met water vul. 
“Jy sal ’n naam moet kry,” dink Vasti hardop toe sy die sakkie met die ingeboude zip-lock verseël. “Nie Renoir nie. Jy’s ’n wyfie. Sal ons jou vernoem na Renoir se berugte model, Suzanne Valadon, wat toe ook begin skilder het? Onder meer ’n skildery van twee katte.”
Die kat kyk vlugtig op, maar lê dan weer weg aan die korrels.
“Suzie sal dit wees.” Asof die kat se naam dinge hier meer verstaanbaar gaan maak.
Net een ding maak sin. Die yskas en oond is saam met die res van die huis skoongemaak. Dis nou behalwe vir die eetkamer wat agterweë gebly het, vermoedelik omdat sy die weldoener onderbreek het. 
Maar die kat en die kos moes afgelewer gewees het terwyl sy by die rivier was. Dit beteken die persoon moes baie sag beweeg het, want sy het niks gehoor nie. Die ontstellendste is egter dat die persoon haar moes dopgehou het om te sien wanneer die kat en haar parafernalia ongesiens gedeponeer kon word.
Weer eens: Die rivierman? Hoekom? ’n Mán wat oond en yskas skoonmaak? Herderspastei aan haar besorg? Nee, dan eerder ’n vriendelike buurvrou. Maar hoekom die geheimsinnigheid?
Sy probeer onthou wie langs haar pa gebly het in die naaste huis van hier af, so vyfhonderd meter verder. Sou dit nog die kwaai tannie gewees het wat sy baie vaagweg uit haar jong jare onthou? Sy verbeel haar Leon het iets van ’n weduvrou gesê. En iets van ’n kleinseun wat by haar woon? En dat die vrou lastig was tot hy haar ’n paar jaar gelede verjaag het. Wat natuurlik ’n uitstekende rede is waarom die vrou niks met Leon de Leeuw se dogter te doen sou wou hê nie, al het sy êrens gehoor Vasti trek hierheen. Nee, dit bly onverklaarbaar.
Haar lyf word swaar toe die foon weer begin lui. Sy tel die luie af met ’n hart wat in haar keel klop. Asseblief, laat dit die buurvrou wees, laat sy verduidelik hoekom en wanneer sy hier skoongemaak het, waarom sy besluit het Vasti het ’n kat nodig.
’n Sagte geruis. En dan volg een woord wat sy duidelik tot hier in die kombuis kan hoor. “Slet!”
As dit nie Dolf se stem is nie, is haar naam nie Vasti de Leeuw nie.
Hoe lank sy net so gevries in haar spore bly staan het, weet sy nie. Sy word eers tot die werklikheid teruggeskok toe ’n harde kraakgeluid buite opgevolg word deur die krysende protes van watervoëls. Daarna volg die klank van water wat teen iets klots. Waarskynlik ’n bootjie.
Vasti vlieg na die venster wat rivier se kant toe kyk, maar dis net haar eie weerkaatsing en dié van die kombuis wat sy teen die donker agtergrond kan sien. ’n Stofwolkie slaan op toe sy die voos gordyne toepluk. Sy sak op een van die kombuisstoele neer en het skaars haar sit gekry voor die kat op haar skoot spring.
“Suzie, wat gaan aan?” prewel sy terwyl die kat haar soos ’n draairoomys opkrul en dan haar oë toemaak.
Die skrik maak oomblikke later plek vir woede. Die kat kyk haar gebelg aan toe Vasti haar op die stoel langsaan neersit, koers kry sitkamer toe en elke denkbare lig op pad daarheen aanskakel. Sy pluk die gehoorbuis van sy mik af en plak dit langsaan neer. As nagedagte draai sy die bandjie terug en vee die boodskappe uit. 
Sy marsjeer terug kombuis toe, ruk die kleefplastiek van die foeliebakkie af, druk die herderspastei in die oond en skakel dit aan. Sy gryp die bottel wyn uit die yskas, draai die skroefdop af en neem ’n diep teug voor sy ’n glas vol skink. Propvol.
In die vrieskompartement kry sy ys. Wat beteken haar weldoener het inderdaad die yskas aangeskakel lank voor Vasti hier aangekom het. Water vries nie in ’n japtrap nie.
Nou toe, Dolf. Kom. Kom skiet my of kom slaan my weer voos. Kom breek en verniel wat van my en my goed oorgebly het. Maar eet gaan ek verdomp eet en wyn gaan ek bliksems drink voor jy hier aankom. Wie ook al so gaaf was om te sorg dat ek iets te ete en drinke en ’n skoon huis het en vir welke redes ook al, dank uw wel. Soos haar oupa sou sê.
“Of hoe, Suzie?” vra sy hardop.
Die kat roer net haar ore effentjies.
Teen die tyd dat sy die eenvoudige, maar heerlike pastei geëet en die glas wyn gedrink het, het haar bravade gekwyn. Sy is egter so moeg dat sy met moeite gebad kry voor sy haar kamerdeur agter haar sluit en in die skoon bed inkruip.
Sy skrik nie eens toe die kat op die bed spring nie, skakel net die lig af en trek die verekombers tot teen haar nek.
Die water was warm, besef sy. En sy het vergeet om die geiser aan te skakel.
“Dankie, buurvrou,” prewel sy net voor die slaap oorneem.
Iewers gedurende die nagtelike ure word sy half en half wakker, verbeel haar sy hoor gruis knars, maar die slaap trek sterker aan die tou as die vrees. Sy het seker gedroom, dink sy voor sy weer wegval in ’n diep slaap.

Dinsdag 27 Maart 
Die een of ander tyd moes sy op haar rug gedraai het, want die kat lê op haar bors toe Vasti deur voëls wakker gekwetter word. Dit neem haar ’n paar sekondes om haar te oriënteer. Besef dan waar sy is. 
Sy tel Suzie eenkant toe en swaai haar bene onder die verekombers uit. Die kat strek haar lui uit en rol dan weer op. Haar ledemate is styf van die afdra en uitpak gister, maar Vasti voel vir die eerste keer in weke min of meer uitgerus. Dis nog vroeërig, sien sy aan die oggendlig toe sy die gordyne oopskuif. Seweuur, bevestig haar selfoon. En ook dat die battery feitlik pap is.
Sy grawe deur haar skoensak, kry die laaier en prop die foon in. Met ’n beker koffie in die hand durf sy die koel buitelug aan, stap om die huis. Nêrens sien sy voetspore nie, maar toe sy omdraai en haar eie bestudeer, besef sy die grinterige grond wys nie veel van ’n spoor nie.
Sy kry haarself oortuig dat sy seker gedroom het tot sy die wielspore in ’n sanderige gedeelte langs haar bakkie sien lê. Een oneweredige streep. ’n Motorfiets. En ja, Dolf het destyds ’n scrambler gehad. Hy moes die enjin afgeskakel het en waarskynlik die koplig ook, want as sy voetstappe kon hoor, sou sy van die enjin se geraas wakker geword het.
Maar sou iemand so vindingryk soos Dolf waarlik nêrens ’n plek gekry het om in te kom as hy regtig wou nie? Hy wat selfs ongesiens in haar meenthuis kon inkom? En sou Dolf al die pad van die noorde af met ’n scrambler gery het? Of het hy die moeite gedoen om die motorfiets agter op ’n bakkie of sleepwa hierheen te vervoer? Treiter hy haar eers net?
Die donker karos van vrees en moedeloosheid vou weer oor haar toe. Nog is het einde niet. Soos Oupa sou gesê het. Dolf is ’n meester-treiteraar. Sy vermoed hy geniet treitering selfs meer as om haar fisieke geweld aan te doen. En dis soveel effektiewer. Hoewel hy nie vir geweld stuit nie.
Sy smyt die res van die koffie uit, staar na die blerts wat nog effens stoom. Sy is moeg hiervoor. So verskriklik moeg. Al wat haar uit hierdie nuwe paniek uit gaan kry, is skilder. En definitief nie grootwielfietse langs blommende potte en oulike deure nie.
Runa kan maar sê wat sy wil. Iewers moet sy begin sin maak van die chaos waarin haar lewe ontaard het en dit kan sy net op doek doen. Met skilderye soos die Paas-triptiek wat kunskenners gaande gehad het selfs voor die derde deel voltooi was, en gelei het tot ’n uitnodiging om ’n solo-uitstalling by ’n klein maar gesogte galery in Cullinan te hou. Toe sy op die vooraand van sukses was. 
Die skilderye wat sy vir daardie uitstalling gemaak het, was haar beste werk ooit. Miskien omdat sy toe die naaste aan huweliksgeluk gekom het – al was daar altyddeur haar agterdog en Dolf se bedekte beskuldigings en verwyte. En selfs toe het Dolf nooit ’n geleentheid laat verbygaan om haar subtiel en minder subtiel af te kraak nie. Liefs voor ander mense.
Dit was die tydperk ná die eerste aanranding. Sy het hom geglo dat sy optrede daardie dag, toe hy ’n jaar nadat sy by haar pa was eers uitgevind het sy het hom probeer verlaat, ’n uitsondering was. Dat hy van skok net beheer verloor het. Dat hy haar net met die vuis geslaan het omdat hy dronk was. Sy het geglo hy sal volhou om na die AA en pastorale berader te gaan. Dat hy dié keer werklik bekeer was. Werklik berou gehad het. Omdat hy heimlik geweet het dit was as gevolg van daardie aanranding dat sy ook die tweede baba, ’n baba wat sy toe nog nie eens geweet het sy verwag nie, ’n paar weke daarna verloor het. 
Nie dat hy dit ooit sou erken nie, maar hy het op allerhande maniere probeer vergoed. Hy het gehou by die streng voorwaardes van haar ultimatum nadat hy haar die eerste keer aangerand het. Ter wille van die laaitie wat hy so begeer het. 
Hy het oortyd gewerk sodat hulle uit die woonstel na ’n huurhuis kon trek. Hy het haar laat begaan wanneer sy soms in die middel van die nag na haar ateljee toe gesluip het om te werk aan iets wat haar te binne geskiet het. Hy het selfs sonder gemor wegneemetes gaan haal wanneer sy vergeet het om kos te maak. 
Natuurlik was sy naïef om hom te glo daardie vuishoue in die sy en op die krop van haar maag was ’n ongelukkige, eenmalige voorval. Dat dit die keerpunt was en hy finaal verander het, sy lewe op koers gekry het. 
Vasti masseer haar slape, waar ’n dowwe hoofpyn aan die opbou is. Sy weet dis die gevolg van die herinneringe en die frustrasie en selfverwyt wat daarmee saamgaan. Dis egter asof die trek hierheen en die vergete bekendheid van die huis en omgewing haar onkeerbaar terugsleur die verlede in.
Sy moet besig bly. Aan die skilder kom. Maar eers die huis regruk. En voorrade gaan kry. Môre wil sy slaggereed wees om haar nuwe lewe aan te durf.
Woensdag 28 Maart 
Vasti moet haarself letterlik uit die bed uit sleep toe Suzie se gekerm te indringend raak. Die drome wat haar die laaste gedeelte van die nag geteister het, het haar nog meer uitgeput as die slapelose rondrol van die eerste gedeelte.
Die vrae wat sy op die vraelyste beantwoord het, het ou gedagtes en herinneringe, vergete angste en pyne nog verder losgemaak. Hoekom sy gisteraand die goed sit en voltooi het, weet sy nie. Sy gaan nie terug na Stiaan Sonnekus toe nie. As sy net vir Dolf uit haar lewe kan kry, sal die neerslagtigheid en hoofpyne vanself opklaar.
Back to square one. Die afgelope twee jaar kry sy nog net sporadies die hoofpynaanvalle. Die een wat haar gister oorval het, is gebore uit die herinneringe en huilbuie tussendeur, maar dis getoë deur ontsteltenis. Omdat sy al meer besef hoe sy met haar lewe gemors het.
Sy kom agter sy het net ’n tanga aan, onthou dan dat sy nie die vorige aand die krag gehad het om nagklere te soek en aan te trek nie. Sy gooi haar skoon maar verfbesmeerde smok oor haar kop.
Dit verg al haar energie om die tandeborsel na haar mond te bring. Toe sy oor die wasbak buk, dawer die hoofpyn harder as ooit. Sy spoel haar mond, vroetel in die kassie op soek na ’n hoofpynpil en sluk dit weg met water uit haar bakhand. Sy wil eers die plat boksie met die antidepressante wat Dawid gegee het ignoreer, maar druk dan gelate een kapsule uit sy foelie-omhulsel en sluk dié ook weg.
Hoe Dolf ’n paar jaar ná die eerste aanranding uitgevind het sy is steeds op die Pil terwyl hy haar in alle ywer probeer swanger kry het, is een van ’n paar raaisels wat sy nooit kon oplos nie. 
Sy weet dit was agterbaks van haar, maar sy het ook geweet sy kan nie toelaat dat ’n kind in ’n huis soos hare en Dolf s’n grootword nie. In elk geval nie tot sy baie seker was Dolf is dié keer opreg nie. Sy het geweet hy sal in sy spoor trap tot sy hom uiteindelik sy laaitie gee, maar sy was bang vir wat daarna sou kom. 
Dit was ’n herfsaand toe hy in haar ateljee ingestorm gekom en die pakkie Nordettes wat sy so sorgvuldig weggesteek het voor haar neergesmyt het. Met ’n vleismes en terpentyn en ’n woede wat alle perke oorskry, het hy die naaste van drie skilderye wat op esels gestaan het toegetakel en toe sy wou keer, haar weer met die vuis bygedam. Dié keer het hy nie omgegee waar die vuishoue val en of dit sou wys nie. Hy was buite homself.
Voos geslaan, het sy hom in die middernagtelike ure ontglip en in haar motor gespring. Sy het roekeloos uit die oprit en in die straat in getru, gesukkel om ratte te kry en in die truspieël vir Dolf met sy rewolwer in sy hand sien staan. Die rathefboom het eindelik sy rat gevind. Die skoot wat sy verwag het, het nie gekom nie.
Net so, bebloed van ’n hou op die neus en in haar geskeurde nagklere, het sy van Klerksdorp af Cullinan toe gery. Na die eienaar van die kunsgalery daar wat haar eerste solo-uitstalling, ’n Paas-tentoonstelling, vir haar gereël het.
Van die bietjie meer as drie uur lange rit onthou sy niks nie. Net die vrees dat Dolf haar sal volg. Eers toe sy voor Anina se huis stilgehou het, het sy haar begin bekommer oor wat Anina daarvan sal sê dat sy in so ’n toestand daar opdaag. Hulle het dadelik gekliek toe hulle mekaar die eerste keer ontmoet het, maar het mekaar nog maar kort geken. Teen daardie tyd was sy egter te moeg, te seer om werklik om te gee.
Anina en haar man, Jacques, het haar eers polisiekantoor toe geneem om ’n klag te lê en foto’s te laat neem, daarna na die dokter wat hulle intussen wakker gebel het se spreekkamer. 
Die uitstalling wat oor drie weke sou geopen het, was na die maan. Dit het hulle besef toe Jacques Klerksdorp toe is om die skilderye te gaan haal.
Dolf was nie by die huis toe Jacques, vergesel van ’n polisiekonstabel, daarheen is nie. Die bure het vertel Dolf het skoonskip gemaak. Hy het elke liewe ding wat aan Vasti behoort het, verbrand. Die konka het nog agter in die werf gestaan. Hulle het gesien hoe Dolf kledingstuk vir kledingstuk in die vlamme gooi. Selfs haar grimering is in die konka in. Van die skilderye was daar geen teken nie en die enigste afleiding wat hulle kon maak, was dat hy dié ook alles verbrand het. 
Anina het Vasti versorg tot sy weer soos ’n mens gelyk het pleks van ’n freak show. Haar gehelp om ’n tuinwoonstel te kry. En ’n prokureur. Hulle kon haar net nie sover kry om weer ’n ordentlike skildery voort te bring nie.
In die kombuis skakel Vasti die ketel aan en gaan sit by die tafel terwyl sy wag vir die water om te kook. Sy laat rus haar voorkop in haar hand en staar na die krake in die hout. Nog ’n dag om deur te worstel. En waarvoor? Net sodat Dolf haar vir nog vier en twintig uur kan terroriseer?
Dolf se reaksie op die egskeidingsdagvaarding wat sy op hom laat beteken het, was om vir haar foto’s te stuur van sewe skilderye wat wel oorgebly het. Die halfvoltooide derde een in die Paas-triptiek en ses ander skilderye wat nog net afgerond moes word. Sewe uit die een en twintig. 
Asof die boodskap nie duidelik genoeg was nie, was die foto’s vergesel deur ’n briefie. As jy voortgaan met die egskeiding en die aanrandingsaak, maak ek vuur hiermee ook. Die ander het lekker gebrand.

Anina het Vasti nooit vergewe dat sy besluit het om eers die skilderye te probeer terugkry voor sy met die egskeiding voortgaan nie. En nog minder toe sy die aanrandingsaak teruggetrek het. Die staatsaanklaer wou desondanks voortgaan, maar toe Vasti weier om te getuig, het hy uiteindelik besluit sy mors sy tyd. Hy het Vasti sonder omhaal van woorde ingelig dat sy nie weer ’n simpatieke oor sal kry as die geskiedenis homself herhaal nie.
Vir amper twee jaar het sy gesukkel om die skilderye uit Dolf te probeer kry, maar hy het klimtol met haar gespeel. Sy was te bang om hom self te konfronteer en toe Jacques op ’n keer deurgery het om die skilderye te gaan haal, het Dolf hom weggejaag. Met ’n sersant as ’n nuwe drink-buddy het Dolf ook nie veel opdraand van die polisie gekry nie. 
Bedags het Vasti in Anina se galery gewerk en saans het sy vrugteloos probeer om die muse terug te lok. Dit was asof iets in haar gevries het. Daardie iets wat van haar ’n uitsonderlike skilder gemaak het. Asof haar muse in daardie oorblywende skilderye vasgevang was of dalk saam met die ander in vlamme opgegaan het. Vasti het bly klou aan die hoop dat sy haar talent kan terugkry as die skilderye weer in haar besit is. 
In een ná die ander brief het sy aanhou pleit by Dolf en natuurlik reg in sy kraal gespeel. Sy het hom mag oor haar gegee. Anina-hulle kon dit insien, maar nie sy nie. Sy was verblind deur paniek oor haar onvermoë om te skilder. 
Die keerpunt het gekom toe sy op ’n oggend by haar motor kom en al vier die bande is aan flarde gesny. Jacques het haar kom haal en na Anina toe geneem, versoolde bande in die hande gekry en dit vir haar opgesit terwyl Anina haar probeer oortuig het om met die egskeiding voort te gaan. 
Jacques het met ’n blouoog en ’n bloedneus by hulle aangekom. “Ek dink hy wou die skilderye vir jou teruggee en aangaan met sy lewe nadat hy joune vir oulaas versuur het.” Gelukkig het Dolf die onvoltooide een van die Paas-triptiek reeds uit sy kattebak gehaal voor hy Jacques gesien het. Nadat hy Jacques die opstopper gegee het, is hy vort met die res. Waar sy gehoop het die halfvoltooide Opstanding gaan haar inspireer, die muse teruglok, het die teenoorgestelde gebeur. Sy het dit een kyk gegee en besef sy sal nooit weer so kan skilder nie.
Ná die insident was haar vriendskap met Anina daarmee heen. Sy het Vasti gevra om liewer vir haar elders werk te kry. Gesê sy sien nie kans om betrokke te wees by hierdie soort gesinsgeweld nie. Sy laat haar man nie aanrand nie en dit doen haar galery se naam skade. 
Selfs toe Dolf kort daarna laat weet het hy het die res van die skilderye verbrand en hulle moet hom nou uitlos, kon die vriendskapsbande nie herstel word nie.
Die ketel skakel af. Vasti maak vir haar rooibostee om kafeïen vry te spring, dwing haarself om ’n beskuit uit die blik te haal. Honger is sy nie, maar ter wille van die pille wat sy gedrink het, moet sy seker iets in haar maag kry. Sy het toe gister ’n tuisnywerheid op die dorp raakgeloop en die beskuit lyk heel lekker. 
In die voorlopige ateljee skuif sy die gehawende, stofstywe gordyne lusteloos oop. Sy weet teen hierdie tyd net skilder gaan haar hoofpyn, en die gevoel dat sy soos die Prediker se sprinkaan haar lyf met moeite voortsleep, kan blus.
Die goedkoopste verblyf wat sy op kort kennisgewing kon kry nadat haar en Anina-hulle se paaie geskei het, was ’n woonstel in Benoni wat aan ’n kennis van Runa behoort het. Dit het haar gepas dat sy niemand daar geken het nie. Uit vrees dat sy weer onskuldige mense by die hele gemors sal insleep, het sy ook nie probeer vriende maak of enigiemand by haar lewe betrek nie. 
Die aanvraag na kunsklasse was min. Geld vir ’n prokureur was daar voorlopig nie en sy was ook bang vir wat Dolf sal aanvang as sy hom weer dagvaar, dus het die egskeiding agterweë gebly.
En toe bel Runa haar en stel voor dat Vasti kommersiële goed vir haar galery maak. Eerstens sodat sy aan die lewe kan bly en tweedens sodat sy aan die skilder kan bly. Al is dit nie wat sy eintlik wou skilder nie. Vasti het ingestem om te probeer en haar engel met die onbeholpenheid van ’n neofiet geskilder. Dit was asof sy verleer het hoe om ’n kwas vas te hou. Sy het ’n foto daarvan vir Runa per e-pos gestuur, maar dit was nie wat Runa in gedagte gehad het nie.
Toe Runa vir haar foto’s van skilderye stuur wat reg is vir haar mark, het daar êrens tog weer ’n vonkie in Vasti begin opvlam. Geleidelik het sy weer aan die gang gekom. Haar siel kon sy nie vind nie, maar haar tegniek en kennis was steeds daar. Sy kon weer skilder solank dit mooi maar betekenislose goed is. 
Vasti het haar eie styl rondom Runa se voorbeelde ontwikkel en daarna het haar goed feitlik oornag gewild geraak. Runa het haar oortuig om beperkte hoeveelhede getekende afdrukke van die gewildstes te laat maak en ook dit het goed gewerk. Dié dat sy van haar kuns kon leef met net ’n paar kunsklasse daarby. Sy kon selfs betaal vir die nood-histerektomie wat uit die bloute op haar afgekom het toe die ginekoloog ontdek het haar uterus het vergroei en haar ovaria is vol poliepe.
Haar straf omdat sy nie Dolf se kinders wou gehad het nie? ’n Vingerwysing dat sy nie verdien om ’n ma te wees nie? Weke lank het sy getob oor haar aandeel in hierdie onverwagte wending. Tot sy besef het dis fait accompli en dit help haar niks om daaroor te broei nie, by haar hou die De Leeuws se geslagslyn finaal op. Uiteindelik moes sy haar maar net weer aan haar boot-straps orent trek en aangaan.
Vasti hou Suzie dop waar sy vir haar ’n gaatjie in die ou groentebedding uitkrap. In die bome baljaar voëls. Haar gedagtes is egter nie by wat sy waarneem nie.
Kort ná die histerektomie het Dolf haar begin bel. Dag en nag. Hy moet haar sien. Hy wil dinge met haar regmaak. Hy het haar nog altyd lief. Hy is jammer oor die skilderye. Hy is terug op die smalle weg. Sy het telkens die foon in sy oor neergesit en later die antwoordmasjien gaan koop. Dit het hom nie minder laat bel nie, maar sy het geweet wanneer sy die gehoorbuis kon optel en wanneer nie.
Van Benoni af het sy Parys toe getrek. Tot Dolf ook daardie nommer opgespoor het.
Vasti het besluit om vas te byt en die egskeiding nou agter die rug te kry, al het sy geweet dit gaan weer alle hel ontketen. Runa het Nicholl Stadler as prokureur aanbeveel. Vasti kon Runa se neef vaagweg onthou. Op skool was hy ’n jaar voor hulle. Sedertdien het hy ’n vennoot in ’n prokureursaak in Pretoria geword en gespesialiseer in egskeidings. Dis hy wat voorgestel het sy trek Bela-Bela toe, waar hy geweet het van ’n billike meenthuis in ’n sekuriteitskompleks. Miskien is dit omdat sy bevriend was met sy niggie, maar hy het waarlik uit sy pad gegaan om haar in alle opsigte te help en leiding te gee.
Die egskeiding en die trek na Bela-Bela het Dolf nie gekeer om haar weer eens op te spoor en met foonoproepe te teister nie. Dié keer nie om haar te probeer oortuig hulle hoort saam nie, maar om haar te laat verstaan hoe ’n slet sy is. Hoe sy sy lewe vernietig het. Hoe sy sal boet vir haar sondes.
Sy draai weg van die venster af. Sonstrale wat deur die blare skif, baai die halfvoltooide skildery op die esel in goue lig. Een van die paar doeke wat sy koorsagtig begin skilder het terwyl sy vir haar kennisgewingsmaand nog in die meenthuis aangebly en haar sake afgehandel het. Gistermiddag, toe sy dit ná haar besoek aan die dorp uit die verpakking gehaal het, kon sy so tussen die getob deur nie die versoeking weerstaan om reg te maak wat sy skielik kon sien verkeerd geloop het nie. 
Sy krom haar pinkie en voel met die middelste lit of die verf al droog is. Daar bly ’n effense blertsie vermiljoen aan die vel en fyn haartjies sit. Sy vee dit ingedagte aan haar smok af.
Ook in Nylstroom was dit net ’n kwessie van tyd. Uiteindelik het Nicholl haar oortuig om ’n interdik teen Dolf te kry. Dit was net voor sy Hartbeespoortdam toe getrek en vir letterlik niemand daarvan gesê het nie.
Sy het haar foonnommer nie laat lys nie. Haar posadres het sy bedryf onder Art4U, ’n naam wat sy uit haar duim gesuig en nêrens anders gebruik het nie. Net banke en die broodnodigste instansies het haar posadres gehad. Selfs wanneer sy haar werk maandeliks na Runa gekoerier het, het sy dit soms vanuit Pretoria gedoen, soms vanuit Midrand, soms Roodepoort. Vasti het net per selfoon gekommunikeer en haar selnommer privaat gehou.
Die swart rooibostee is nog warm en sy sluk versigtig voordat sy die beker neersit met die beskuit dwarsoor die rand. Sy kies ’n buisie verf, druk ’n wurmpie daarvan op haar palet, kies nog een, herhaal die proses en meng die twee met haar paletmes. 
Die twee jaar ná haar pa se dood was soos ’n stil oase. Vir die eerste keer het sy weer haar ewewig gekry. Vir die eerste keer het sy weer aan ernstiger kuns begin dink. Selfs oorweeg om die onvoltooide deel van die triptiek te voltooi as ’n enkelskildery. Vir die eerste keer het sy weer begin voel sy lewe pleks van bestaan. Tot sy daardie middag, ’n maand gelede, teruggekom het van die skool waar sy kunsklasse aangebied het en haar die toneel uit die hel in haar meenthuis op die lyf geloop het.
Daar was nie vingerafdrukke nie en ook nie ooggetuies nie. Sy het die polisie die agtergrond gegee. Die interdik gewys. Hulle het Dolf gekontak. By sy Klerksdorp-adres moes hulle hoor hy het intussen Pretoria toe getrek. Die vrou by wie hy woon, was bereid om ’n beëdigde verklaring af te lê dat Dolf die hele dag by haar was. Die polisie het hulle hande gewas. Volgens hulle kon dit enigiemand gewees het. Dit is immers Suid-Afrika. Maar sy weet van beter. Nes sy weet die oproepe wat vandag deurgekom het, is nie deur kwajongens gemaak nie.
Vasti buk en kyk na die weerkaatsing van haar gesig in die gekraakte spieël wat sy langs die esel staan gemaak het. Die kwas lê tuis tussen haar vingers. Met seker, wrewelrige hale begin sy skilder. 
Sy steur haar nie aan die selfoon wat lui nie, ignoreer die tee wat yskoud word en sien skaars raak dat die beskuit van die beker se rand af kantel toe sy per ongeluk teen die laaikas stamp. Ook die lui van die voordeurklokkie dring nie werklik tot haar deur nie.
Die huis is nog meer terug op die brug as wat hy vermoed het, dink die snob in hom. 
Fyn krake en barsies lê kriskras oor die oppervlak van die voorstoep se vloer wat plek-plek afskilfer. Vaalwit verf dop af van die gepleisterde bande om die deure en vensters. Modder wat deur dekades se seisoene heen opgespat het, verkleur die onderste deel van die klipmure van ’n ligte oker tot donkerbruin.
Daar is geen beweging agter die deur met sy riffelglaspanele nie. Nicholl klim die vaalrooi trappies weer af en begin doelgerig om die verwaarloosde huis met sy ewe verwaarloosde tuin stap. Vieserig vermy hy ’n klompie verdroogde netels, maar daar kom sit tog ’n paar sade aan sy broek. Hy klingel sy Discovery se sleutels geïrriteerd tussen sy vingers, loer by die vensters in. Die derde een lewer resultate op.
Sy sien hom nie. Hy kyk verby die geroeste diefweringkrulle na die lang kaal bene wat onder die kort smok in verdwyn. Die son weerkaats koper in die warboel van haar ongekamde hare. Sy byt een kwas tussen haar tande vas, pik-pik met die ander op die palet rond voordat sy weer ’n paar hale op die doek aanbring.
Met die sleutels tik hy teen die venster. Sy hoor hom nie. Hy tik harder. Sy swaai vervaard om en stamp in die proses byna ’n koffiebeker van die kas af. Hy sien die skrik en toe die herkenning in haar oë. Hy probeer die feit dat sy nie ’n bra onder die smok aanhet nie, miskyk. Die skemering van ’n swart tanga daaronder ook. Met ’n gesukkel maak sy een van die vensters oop. “Nicholl, dis ’n verrassing.”
Hy kan nie peil of die verrassing aangenaam of onaangenaam is nie. “Raai hoe verras was ék toe ek hoor jy het hierheen getrek. Ek was in die omgewing en het besluit om te kom hallo sê. Hoe lyk dit met ’n koppie koffie?”
“Natuurlik. Kom sommer om na die agterdeur. Dis nader.”
Sy moes die deur vinnig kom oopsluit het, maar is nie in die kombuis nie. Hy staan onwennig rond. “Vasti?”
“Sit solank die ketel aan. Ek kom,” hoor hy dan uit een van die kamers.
Hy vul die ketel met water en skakel dit aan. Hy kyk op toe sy ingestap kom. Sy’t ’n denim onder die smok aangetrek, maar besef waarskynlik nie wat die volheid van haar beweeglike borste onder die dungewaste wit lap aan hom doen nie.
“Dis ’n verrassing,” herhaal sy, haal twee bekers uit die kas, skep koffiekorrels in die een en laat val ’n voorheen gebruikte teesakkie in die ander.
“Ek wou net hoor hoe dit gaan. Is jy al oor die ergste van die trek?” Hy leun teen die toonbank aan, sy arms voor sy bors gevou.
“Mens sou dink jy raak gewoond daaraan, maar dis elke keer weer moeilik om te onthou waar jy wat gebêre het. Sommige oggende word ek wakker en kan nie onthou in watter huis ek nou weer is nie.” Sy trek haar skouers op en draai na die yskas om melk uit te haal. 
Toe sy terugdraai met die melkhouer in haar hande, druk haar tepels soos potlooduitveërs teen die fyn rygsplooitjies aan. Hy laat sak sy oë. Die roering in sy lendene raak ongemaklik. Hy verskuif van posisie.
“Kom ons gaan sit in die sitkamer.” Sy gee vir hom sy beker aan en stap voor hom uit. Haar eens vol heupe het verskraal tot ’n maerte. Die denim sit los aan haar. 
Hy kon destyds nie verstaan waarom hy so aangetrokke voel tot haar nie. Oorgewig vroue het nog nooit die ding vir hom gedoen nie en Vasti was meer as net oorgewig. En tog het sy van die begin af ’n fisieke uitwerking op hom gehad. So intens as wat dit was, is dit egter niks in vergelyking met die effek wat haar skraal lyf nou op hom het nie. En met elke tree wat hy agter haar aan gee, intensiveer dit tot die hitte daarvan hom wil verswelg.
Sy gaan sit kruisbeen op die bank. Ongeërg, onbewus van haar mag oor hom. Dis vir hom meer eroties as wat doelbewuste uitlokking sou wees. Daarvan kry hy immers genoeg by Gail. Sy vrou is onversadigbaar. 
“Hoekom is jy regtig hier? Het Runa jou gestuur?” vra sy toe hy op die stoel skuins langs haar gaan sit. Sy drink lugtig aan haar tee. 
Omdat ek gebrand het om jou weer te sien. Nee, dit kan hy nie erken nie. “Nee, ek was regtig maar in die omgewing. Ek het kom kyk na ’n stuk grond ’n entjie van hier af.” Twintig kilometer hiervandaan, om presies te wees. “Ons stel belang om ’n ontwikkeling daar te doen.”
“Moeg prokureur gespeel?”
Hy lag. “Nogal.” Hy sluk aan die warm koffie, brand sy tong. Hoe kry sy die warm goed in?
“Dis ’n verlies vir vroue wat desperaat is om geskei te kom. Ek weet nie wat ek destyds sonder jou sou gedoen het nie, Nicholl.” Sy vee haar hare uit haar oë. “As dit nie vir jou was nie, het ek nog steeds . . . “ Sy bly stil. “Jy het oneindig baie vir my beteken in daardie laaste maande.”
“Maar net my job gedoen.” Leuenaar. Hy het nog nooit vir enigeen van sy kliënte so uit sy pad gegaan nie. Hy het van die begin af geweet hy sal tot die eindes van die aarde gaan om hierdie vrou te help. Hy het selfs sonder haar medewete ’n privaatspeurder gehuur omdat hy wou weet hoe lyk die man wat haar so verniel het, en só agtergekom wat ’n vark haar eks inderwaarheid was.
Van die eerste dag af het Vasti daardie effek op hom gehad wat hy nie kon verklaar nie, wat hom by tye week laat en wat hom nou nog snags in ’n sweet kan laat uitbars. Sy is steeds soos ’n virus in sy bloed, ’n virus wat hom onverklaarbare dinge laat dink en doen.
Dis ironies, want hy vermoed dis die eienaardige onskuld wat uit haar straal wat die dier in hom wakker maak. Dis nie ’n kinderlike onskuld nie, eerder ’n aangebore onskuld wat behoue bly ondanks kennis van die wreder sy van die wêreld. En die dier in hom wil daardie onskuld vir homself opeis met die onversadigbare drang van die besoedelde: om dit wat onbesoedeld is na sy eie vlak af te trek.

Die intense manier waarop Nicholl na haar kyk, laat Vasti ongemaklik voel. 
Van die begin af was daar iets aan hom wat sy nie kan plaas nie. Die effense senuagtigheid, die maklike irritasie en die vlugtige skerpheid by tye strook nie met sy gemaklike blond-en-blou-oog-front nie. Dis asof hy iets verborge hou. Iets wat hom jaag.
“Enige spesifieke rede waarom jy besluit het om terug te trek Bredellsdorp toe?” Dis al waaraan sy kan dink om te vra.
“Die gewone. Misdaad. Mens raak moeg daarvan om in ’n tronk te woon. Jou by elke verkeerslig te bekommer oor ’n kaping. Saans as jy huis toe gaan, te ys terwyl jy wag dat die sekuriteitshekke oopgaan. En ek het die Kaap gemis. Die Overberg se varsheid. Dit bly maar in mens se bloed.”
“Mis jou vrou nie die stadslewe nie?” Sy het Gail Stadler net een keer skrams gesien toe dié by Nicholl se kantoor uitgekom het terwyl Vasti gewag het om in te gaan. Die enigste beeld wat sy van die donkerkop het, is ’n ongelooflike sexy lyf in ’n baie kort potloodromp en laehals-bloes.
“Sy was aanvanklik nie te vinde daarvoor om hierheen te trek nie, maar nadat ek haar kom wys het De Koppe is nie so terug op die brug as wat sy gedink het nie, het sy ingestem dat ons vir ’n jaar of twee, drie kyk hoe dit gaan. Dit het seker ook gehelp dat ons vir haar ’n gym gekoop het. Ek dink ek het destyds vir jou gesê sy is onder meer ’n aërobiese instruktrise. Tot dusver gaan dit heel goed. Ek geniet die stadiger lewenstempo. En Gail hou daarvan dat ons nou baie meer tyd saam kan deurbring.” Sy oë wip in die sitkamer rond. Vasti is nie seker of dit nuuskierigheid is en of hy haar oë probeer vermy nie. Dit klink na ’n lang, verduidelikende antwoord vir so ’n terloopse vraag.
“Die huis is maar verwaarloos,” maak sy verskoning. “En alles is baie outyds.”
“Ek is seker jy sal dit mooi kan maak. Met jou kunsaanvoeling. Jou plekkie in Bela-Bela was baie mooi ingerig.”
“Dit sal ’n ruk neem. Runa het seker vir jou gesê van die voorval by my vorige woonplek. Ek het nie juis meer mooi goed oor nie.” Vasti wens hy wil sy ry kry. Waaroor praat mens met die prokureur wat elke detail van jou siek vorige lewe ken? 
Nicholl knik. “Ek lei af dis oor daardie voorval dat jy weer getrek het?”
“Ja, en toe ek moes besluit waarheen, het dit vir my logies gevoel om hierheen te kom. Die huis staan leeg ná my pa se dood.”
“Ek hoop regtig dit gaan beter hierdie keer. Jy kan maar enige tyd op my knoppie druk, hoor. Ek sal enigiets binne my vermoë doen om te verhoed dat jou eks jou opspoor. Jou lewe van voor af versuur.”
“Dankie, Nicholl, ek waardeer dit.” Sy huiwer ’n oomblik, druk dan tog deur. “Ongelukkig het hy my reeds weer opgespoor. Hy het my klaar weer begin bel.” Miskien is dit beter dat iemand weet. 
“Liewe hemel, Vasti!” Vir die eerste keer kyk hy haar in die oë. “Ek is so jammer om dit te hoor.” 
“Selfs Dolf sal seker die een of ander tyd moeg raak vir die speletjie.” Sy praat teen haar beterwete in en sy sien Nicholl besef dit ook. “Hy sal meer as duisend kilometer moet aflê om hier te kom. Hopelik bly dit by oproepe,” probeer sy haar redenasie versterk.
“Kom ons hoop so. Maar as hy jou pla, moenie huiwer om die interdik te gebruik nie. Dankie vir die koffie,” besluit hy klaarblyklik om die saak daar te laat, al lyk hy nie oortuig nie.
Sy volg hom tot by die voordeur en sluit oop.
“Jy moet veiligheidshekke kry.” Kommer spreek uit die erns waarmee hy na haar afkyk.
Sy knik. “Dis my plan.” 
“Het jy nog my selnommer?”
“Dis op my selfoon.”
“Bel my enige tyd oor enigiets.” Hy buig en soen haar onverwags op die voorkop. Sy lippe is warm en effens klam. “Pas jouself op.” 
Vasti kyk die Discovery met gemengde gevoelens agterna. Hy het haar kom steur, haar ritme onderbreek, maar dit was gaaf van hom om te kom groet. Gaaf dat hy hom oor haar wil ontferm. En tog kan sy die vae gevoel van onrus nie afskud nie. Die gevoel dat Nicholl van nature ’n man met meer as een agenda is.
Sy sit die bekers in die opwasbak. Sy sal dit later was, as daar meer skottelgoed is. Môre. Oormôre. Wanneer ook al.
Toe sy weer voor haar skildery gaan staan, skok die knalkleure op die doek haar. Die distorsie van die gesig ook. Die rou emosie in die oë. Onmiskenbaar ’n diep intense vrees. Is dit regtig haar werk hierdie? 
’n Moedeloosheid spoel oor haar. Wat is sy besig om aan te vang? Wie sal willens en wetens iets so ontstellends in hulle huis wil hang? 
Vasti gee ’n tree terug en voel die muur teen haar rug. Sy skuur daarteen af en hurk met haar knieë teen haar lyf vasgetrek. Met al die skade en verhuisings lyk haar bankrekening beroerd. En die kommersiële goed vir Runa wil nie meer geredelik kom nie. Waar sy nadat sy van Dolf af weggevlug het nie meer ernstige kuns kon skep nie, kan sy nou nie meer die oppervlakkigheid veel nie. Maar hierdie skildery . . . Dit lyk soos die werk van ’n mal mens.
Miskien moet sy maar êrens gaan werk soek. Sy voel hoe die trane weer vlak gaan sit. Nee, sonder skilder sal sy nie kan leef nie. Veral nie noudat sy weer uiting kan gee aan dit wat diep binne-in haar lê nie. Sy druk haar vuis teen haar voorkop tot haar kop van binne en buite pyn. 
Hierdie keer hoor sy die deurklokkie.
Vasti sit vir ’n oomblik nog botstil en luister na die eggo van die skril klank, stoot haarself dan traag teen die muur op. Met die rugkant van haar hand vee sy die oorblyfsels van die trane af en stap dan behoedsaam sitkamer toe. 
Sy loer deur die venster. Dis nie Dolf nie. Gelukkig ook nie Nicholl nie. Sy maak die voordeur oop en kyk vraend na die lang skraal seun – nee, jongman – voor haar. Sy vaalblonde kuif is deurmekaar en natgesweet, die bril voor die ligbruin oë sit effens skeef asof die een lens dalk heelwat swaarder as die ander kan wees. Sy klere is verkreukel en die sak wat oor ’n maer skouer hang, is gehawend.
“Middag?” vra-groet Vasti toe hy net na haar staar.
“Hallo, tannie. Is tannie Vasti de Leeuw?” Die stem is ’n oktaaf hoër as wat mens sou verwag.
Vasti knik.
“Die skilder?”
Vasti knik weer.
“Ek . . .” Hy vee deur die kuif. “Ek skilder ook. Ek het tannie se bakkie hier sien staan. Ek . . . Lesse, tannie. Ek wil lesse by tannie neem.” Daar is ’n waaksaamheid in sy oë, asof hy verwag dat sy hom enige oomblik ’n oorveeg gaan gee.
“Lesse?” herhaal sy sinneloos. 
Hy knik. “Ek neem kuns op skool, tannie, maar dis . . . dis nie genoeg nie. My ouma het gesê ek kan maar kom vra. Sy’t gesê ek moet sê daar is genoeg geld in die trust. Ons kan die lesse bekostig.”
“Wat is jou naam?” Vasti vra dit eerder om haar gedagtes georden te kry as omdat sy intens belangstel in die antwoord.
“Eben, tannie. Eben Kirsten.” Hy wikkel ’n groot plat lêer uit die sak en hou dit na haar toe uit. “Ek het van my goed gebring . . . as tannie wil kyk.”
Sy verbeel haar sy onthou die naam Kirsten. As sy reg onthou, het sy op laerskool ’n onderwyser met daardie van gehad. Hy is dood kort nadat sy hoërskool toe is. En dit was ook die weduwee-buurvrou wat deur haar pa verwilder is se van, onthou sy nou. Dalk nog die fairy godmother wat haar huis vir haar skoongemaak het. 
Vasti kyk stip na die lêer, draai dan om. “Kom in. Hou net in hemelsnaam op om my te tannie,” verras sy haarself met ’n trae opvlieëndheid. “Noem my liewer net Vasti,” probeer sy vergoed.
Sy sprei die stukke wat uit die lêer kom op die koffietafel uit, bekyk hulle, tel een op en stap venster toe daarmee, hou dit in die lig. Sy herhaal die proses met ’n paar van die ander.
Vasti kyk na die seun. Hy kou sy lip en die kneukels bult wit om die slingers van sy drasak.
“Jy kan kom. Donderdae. Halfdrie tot ons klaarmaak. Van aankomende week af.”
“Dankie! Baie dankie, tan– . . . Vasti. Ek kan nie vir jou sê wat dit vir my beteken nie. Ek . . .”
Haar handgebaar keer hom om verder te gaan. “Kom ons kyk maar eers hoe dit gaan.” Sy wik en weeg ’n oomblik, vra dan tog: “Jou ouma was nie dalk eergister hier om my te verwelkom of iets nie?”
Hy skud sy kop. “Nee, jinning, sy kan nie eens met die rolstoel uit die huis kom nie. Dis die trappe, sien.”
Tata, buurvrou-teorie. “Sy het nie dalk haar huishulp oorgestuur nie?” probeer weer.
“Nee, Jemima kom net een oggend ’n week en dis Vrydagoggende. Verder moet ek maar inspring. My ouma is streng oor die trustgeld. Oor ek universiteit toe wil gaan.”
Suzie kom skuur flikflooierig teen Vasti se bene.
Eben hurk. “Ag, sweet. Hallo, kietsiekat.” Hy steek sy hand na Suzie uit en gee die volgende oomblik ’n uitroep, val agteruit toe hy probeer wegkom van die kat wat sekelrug sis en grom. Eben kom orent en inspekteer die bloedrooi hale wat oor sy hand en voorarm lê met ’n uitdrukking van ongeloof. “Jissis,” prewel hy en vee van die bloeddruppels af teen sy broek. Sy ouma gaan hom bless oor die vlekke, dink Vasti, maar sy kyk ewe verstom na Suzie wat steeds nie ’n tree agteruit staan nie, net harder grom.
Hy druk sy bril wat skuins geval het terug en skud sy kop. “Ek laaik katte, dêmmit.” 
Vasti buk en streel ietwat lugtig oor Suzie se rug. Die kat ontspan effens. Vasti tel haar op en staan ’n tree weg van Eben af.
“Ek dink sy sal uit jou pad bly, moet maar net nie met haar probeer speel nie, oukei?”
Eben se oë vernou effens toe hy na die kat in haar arms kyk. “Ek sweer dis een van die katte wat Vis gered het.”
Êrens het sy iets gemis of sy het nie mooi gehoor nie. “Ekskuus?”
“Vis. Die man wat die rivierboot het. Hulle woon aan ons anderkant. By die diep kuil. Vis en sy pa. Jemima sê oom Flip is sy pa, al sê ander mense anders. Oom Flip is kens. Seker al oor die honderd jaar oud. Hy wou die katte versuip, toe red Vis hulle. Die ander twee katte is later dood, maar dié is seker die een wat Vis deurgehaal het. Jemima het ons vertel. Ons char wat Vrydae kom. Sy woon op Vis-hulle se plot.”
“Vis. Is hulle van Visser?” probeer sy steeds sin maak.
“Nee, dis . . . Hel, ek kan nie nou onthou nie. Vis het sy naam gekry omdat hy soos ’n vis in die water is. Hy ken hierdie rivier en alles wat hier roer en beweeg soos die palm van sy hand. Hy is ’n kluisenaar. Nes sy pa.”
Sou hy die rivierman wees? “Hoe lyk hy?”
“Fokke– . . . Verskriklik lelik. So ’n pokgesig. Lang kroeshare. Ons is almal bang vir hom en sy pa. Dis net die birdwatchers wat mal is oor Vis. Dis vir hulle wat hy op die rivierboot uitneem en ook net dié wat regtig ernstig is en aan ’n klub behoort. En studente en navorsers en so. En net nou en dan, afhangende van die weer. Die mense sê hy is net so mal soos sy pa, maar Jemima sê hy is net skaam. Oor hy nou so lelik is. Maar mens weet nie. My ouma wil nie hê ek moet daarheen gaan nie. Sy sê die ou oom was in sy jong dae ’n regte bokkapater, dis hoekom hy op sy oudag gestraf is met malsiekte.”
Hoe vertroostend om te hoor jou bure is nog maller as jy. Vasti sug heimlik. “Nou toe, dan sien ek jou volgende Donderdagmiddag as jou ouma instem. Bring vir my ’n toestemmingsbrief van haar af, oukei? En ek sal dit verkies as julle maandeliks betaal. Ek sal Donderdag vir jou ’n faktuur gee.” Sy skryf haar fooi en selnommer op ’n stukkie papier en gee dit vir hom. “Bel my as iets voorval of as jou ouma van plan verander.”
Eben skud sy kop. “Ek mag nie selnommers bel nie. Ouma is baie streng. Sy sê dis te duur.”
Vasti onderdruk ’n sug, neem die papiertjie en skryf haar landlynnommer neer. “Moet asseblief nie die nommer vir enigiemand anders gee nie, oukei?” Bietjie mosterd na die maal, maar nietemin.
“Is reg.” ’n Glimlag verhelder ineens die gesig wat self nie juis ’n meesterstuk is nie. “Ek kan dit nie glo nie. Vasti de Leeuw gaan vir my lesse gee.”
Toe hy wegstap, kan sy nie help om te wonder waarvandaan hy haar werk ken nie. Moet Runa se galery wees.
En as dit is, is hy in vir ’n rude awakening. Met talent soos syne, gaan sy hom waaragtig nie leer kitsch skilder nie.
Sy werk is regtig goed, dink Vasti toe sy later in die outydse pootjiesbad lê in die badkamer wat haar oupa nog laat aanbou het. Vir ’n matrikulant. Vir enige ouderdom. En die geld. Sy het minder gekwoteer as in die stad. Dis duidelik dat Eben en sy ouma dit nie breed het nie, maar verniet kan sy dit ook nie doen nie. Dit sal darem êrens ’n gaatjie toestop. Maar dis veral sy oorstelpte gesiguitdrukking toe sy ingestem het wat haar bybly. Dan het sy darem ten minste een fan in die wêreld.
Sy maak haar moeë oë toe. Dit het haar sommer weer aangespoor om aan te gaan met die skildery. Sy het ’n goeie dag se werk agter die rug ondanks die onderbrekings. En vanaand kom Runa.
Toe Vasti in hulle tweede jaar met Dolf begin uitgaan het, was Runa baie skepties oor die verhouding. 
“Die storie loop dat Dolf geld leen by die ander ouens in die koshuis en hulle nooit terugbetaal nie,” het Runa een aand gesê. Dit was nog ’n hele ruk voordat Dolf haar daardie aand in die buitegeboutjie ingelok het. Natuurlik het sy dit nie geglo nie. 
Weke later het Runa haar gewaarsku dat Dolf saam met ander meisies gesien word.
Vasti het niks gesê nie. Daardie selfde oggend het Dolf per ongeluk twee fliekkaartjies uit sy hempsak laat fladder. Sy het gebuk om dit op te tel en die datum daarop gesien net voordat hy dit uit haar hand geruk het. Dit was vir die vorige aand. Toe sy moes swot vir ’n toets.
Vasti kom orent uit die bad. As sy toe al na Runa en haar eie intuïsie geluister het . . . Hoe anders sou haar lewe nie verloop het nie. Of as sy by haar besluit gehou het en nie daardie naweek saam met hom na sy ma in die verre Noordwes-Kaap gegaan het nie.
Sy droog haar nuwe skraal lyf lusteloos af en draai die klam handdoek om haar. Sy haal die knip wat haar hare op haar kop gehou het uit, skud die oordaad los en gaan staan voor die spieël bo die wasbak. Sy buk nader en kyk vir die eerste keer in ’n lang tyd werklik na haarself. Nie as ’n objek wat op doek verwring word nie. Na haar. Vasti de Leeuw. Die tydelike huisvester van haar siel. 
Sy lyk vreemd. Anders as wat sy onthou. Ouer. Miskien as gevolg van die gewig wat sy verloor het. Haar vel is droog en daar is meer as net ’n beduidenis fyn plooitjies om haar oë. Haar oë lyk moeg. Haar mond ook. Selfs haar neus lyk moeg. Net haar ore staan nog spits, die res lyk afgerem en verwaarloos soos ’n huis wat lank laas ’n verfroller gesien het, hier en daar skuins in sy fondamente insak. Sy is skielik moeg gekyk ook.
In die badkamerkassie grawe sy ’n botteltjie oogdruppels en ’n potjie supermark-gesigroom uit. Sy hou haar kop skeef om die druppels in die hoek van haar oog te laat drup voor sy die room aantik. Die lukrake houertjies grimering wat haar beskuldigend van die rakkie af aanstaar, ignoreer sy. Daarvoor sien sy nie kans nie. Sy trek ’n borsel deur haar hare. Buitendien, dis net Runa. 
Sonder Runa sou sy maar gesukkel het om die afgelope paar jaar die mas op te kom. Runa se kunsgalery is haar hoofbron van inkomste, maar dis nie al nie. Sy weet sy kan Runa enige tyd bel en ’n oor vind, ’n skouer om op te huil. Nie noodwendig ’n simpatieke skouer nie, maar nietemin ’n skouer. Vir twee uiteenlopende mense wat aanvanklik weerskante van ’n kloof gestaan het, het hulle eintlik ’n baie besonderse vriendskap.
Vasti is halfpad slaapkamer toe om te gaan aantrek, toe sy die foon hoor lui. Sy stap tot by die sitkamer, leun teen die kosyn en luister. Sy byt haar lip toe sy weer die geruis hoor. Hierdie keer is die laggie steeds sag, maar dringender. 
Dit was onteenseglik Dolf wat haar Maandagaand gebel en ’n slet genoem het, maar die ander oproepe is nie sy styl nie. Vasti stap fronsend na die antwoordmasjien, draai die bandjie terug en luister weer. Agter die geruis kan sy dofweg ’n stem hoor. Die laggie verbloem die meeste van die begin van ’n advertensieflits. ’n Selfoon in ’n motor met die radio aan? Sy speel weer die bandjie terug. Ja, die geruis klink definitief soos ’n selfoon vanuit ’n bewegende voertuig. 
Dolf het nog nie voorheen met ompaaie gekom nie. Wanneer hy besluit om haar te terroriseer, doen hy dit openlik en dadelik. Ná die egskeiding het hy nog elke keer wanneer hy haar opgespoor het, hom daarin verlustig om haar te vertel hoe onnosel sy is as sy dink sy kan vir hom wegkruip. 
Maar dis darem ondenkbaar dat sy haar nóg ’n teisteraar op die lyf geloop het. Buitendien, wie? Iemand met ’n selfoon en ’n motor met ’n radio. Dit elimineer bitter min mense.
Nicholl? Sy skud haar kop onwillekeurig. Hoekom sou hy haar die skrik op die lyf wou jaag? Hy het nog altyd alles in sy vermoë gedoen juis om haar te beskerm. En waar sou hy die nommer in die hande gekry het?
Dawid het haar nommer – maar hy? Nee, dis laf. Om nie eens van Stiaan Sonnekus te praat nie.
Vasti stap terug na haar slaapkamer. Met so min klere in die kas, is dit maklik om te kies. Terwyl sy haar jeans aantrek, wonder sy waarom Nicholl haar so ongemaklik laat voel het. Gedurende die skeiprosedures was hy so professioneel as kan kom, behalwe dat hy regtig buitengewoon baie moeite gedoen het om haar te help.
Sy trek die rits van haar jeans op. Die broek gaap om haar middel. Too bad. Geld vir nuwe klere is daar voorlopig nie. Omdat sy bang is vir skuld, is sy nie op die rand van bankrotskap nie, maar sy sal baie versigtig moet leef. Sy rammel deur haar kas, kry ’n los trui uit en gooi dit oor haar kop. Dis saans koelerig al is dit bedags warm. Sy gaan staan voor die vollengte-spieël vol barsies wat aan die binnekant van die kasdeur gemonteer is. Sy skud haar hare los uit die trui se greep en pluk-pluk aan die halslyn. Die ivoorkleurige trui verberg die lospassende jeans, maar die V-nek is effens diep. 
Die voordeurklokkie lui. Een van die huurders destyds moes die ding laat installeer het, want in haar kinderdae was daar nie een nie. En sy kan nie dink dat haar pa hom aan so iets sou gesteur het nie. Dit sal Runa wees. Sy glip leerplakkies aan haar voete en trek die moue van die trui op. 
Veiligheidshalwe kyk sy tog maar eers deur die sitkamervenster. Met haar kort donker hare en kleinerige bruin oë agter die dik brilglase, is Runa geen skoonheid nie. Die smal heupe, die groot boesem, die maag wat rond teen die T-hemp bult en die plat sitvlak wat die denim sakkerig laat hang, help ook nie. Sy lyk nog nes twee jaar gelede met die begrafnis. Runa sien haar raak en steek vir haar tong uit. 
Vasti lag en maak die deur oop. “Hi.” Sy vat die pizzaboks aan. 
“Hi, jouself.” Runa soen haar op die wang, staan dan terug en kyk Vasti op en af. “Jy lyk nie so sleg soos wat die groot diere sê nie, maar waar is die res van jou?” 
“Agtergelaat saam met ’n klomp ander bagasie.” Dis nou voor Dolf weer haar lewe binnegedring het, sou sy kon byvoeg.
Runa oë haak vir ’n oomblik vas by die ronding van Vasti se borste waar die V-nek gaap. “Gelukkig het jy nie al jou bagasie agtergelaat nie.” Sy grinnik en hou ’n bottel rooiwyn in die lug. “En gelukkig kan ons jou wederkoms behoorlik vier.” 
“Nou toe, kom in.” Vasti sluit die deur agter hulle. Suzie kom rek-rek uit die slaapkamer gestap, gee Runa een kyk en draf stywestert terug in die kamer in. Vasti hoor hoe sy met ’n dowwe plof weer op die bed spring.
In die kombuis skakel Vasti die oond aan en diep ’n vuurvaste bord op uit een van die kaste. 
“Jou kaste is altyd so verdomp netjies,” kom dit amper verwytend van Runa wat deur ’n laai rammel en dan ’n kurktrekker raakvat. “Dis een van die redes hoekom ek daar op Potch aanvanklik niks van jou gehou het nie.” Sy gee haar skewe glimlaggie en druk die skerp punt in die kurk. “Jy was ’n pyn in die gat.” 
“In die skoolkoshuis al aangeleer daar is meer beweegruimte as mens netjies is.” Vasti pak die pizzastukke versigtig in die bak. “Mmm. Dit lyk goed. Four Seasons?” 
“Is daar ’n ander soort pizza?” Die kurk plop uit die bottel. “Waar is jou glase?”
“In die kas agter jou.” Sy buk en skuif die pizza in die oond, hoor die wyn teen die bol wande van die glase klots. Sy kom orent en vat die glas wat Runa na haar toe uithou. “Dankie.” Sy ruik behaaglik aan die rooiwyn. “Jy bederf my.”
“Net die beste vir my gunsteling-kunstenaar, wat natuurlik ’n contradiction in terms is, want kunstenaars leen hulle nie daartoe om geliefd te wees nie – nie by hulle agente nie.” Sy lig haar glas. “Cheers.” 
“Cheers.” Vasti klink haar glasie teen Runa s’n. “Op vriendskap. En oksimorons.” 
Runa teug diep aan die wyn. “Hmm. Nie sleg nie.” Sy knik in die rigting van die gang. “Kom wys my eers waarmee jy jouself besig gehou het vandat ek jou werk laas gesien het.” 
Vasti kyk ongemaklik na Runa. “Ek dink nie jy gaan baie beïndruk wees nie. Runa, ek . . .” Die redes wat sy wil gee, klink ineens sinneloos. 
“Ek kon aan die laaste goed wat jy gestuur het, sien jy is al weer op pad na ernstiger goed, Vasti. Aan die foto’s van die goed wat daardie mal haas geruïneer het ook. Wys my hoe erg dit is, dat ek weet hoe hard ek jou teen die agterkop moet klap.”
Vasti huiwer, maar mik dan tog ateljee toe. “Dis erg. Selfportrette, maar daar is ook twee kamers. Nadat ek uit die hospitaal gekom het, het kamers my begin fassineer.”
Runa kom tot stilstand voor die skildery op die esel. Sy staan ’n entjie terug, gee ’n tree dié kant toe en dan daardie kant toe, korrel deur haar vuis. “Shit.” 
Vasti lig haar wenkbroue vraend. Sy kan nie Runa se stemtoon plaas nie. “Is die skildery shit, of was dit nou maar net by wyse van spreke?” 
Runa skud haar kop. “Wys my die ander.”
Vasti haal een ná die ander te voorskyn. Twee selfportrette, een as kind en een as jong meisie, vorm ’n drieluik met die volwasse beeltenis op die esel. Dan haal sy die kamers uit. ’n Hospitaalkamer, strak en wit met ’n verwronge venster sonder uitsig. ’n Sitkamer met die skemerlamp aan skerwe en ’n blompot omgegooi, die koffietafel op sy sy. 
“Daar is iets ontstellends in elkeen van hulle.” Runa kou haar duimnael. “Jy weet ek smous nie ernstige goed nie, maar selfs ek kan sien dis uitstekende werk, Vasti. Ongelukkig van die soort wat nie verkoop nie. Mense koop nie ontsteltenis nie. Veral nie op Bredellsdorp nie. Dis Portchie-kontrei hierdie, nie Picasso nie.” 
“Picasso! I wish. Maar ek kan nie meer net vir ander mense, net vir maksimum inkomste verf nie, Runa. Ek kan nie verduidelik nie. Dis net hoe dit is.” Vasti hoor die bewing in haar stem en wonder geïrriteerd of sy ooit oor die grenserigheid gaan kom. 
Runa moes die wanklank gehoor het. Sy kyk om na Vasti, slaan dan haar arm om haar skouers en druk haar teen haar ruim boesem vas. “Toe maar, ou girl, laat dit aan ou Runa oor. Smous sal ons hulle probeer smous. Selfs daardie Paas-skildery as jy dit eendag klaarmaak.” 
“Regtig?”
“Kan niks belowe nie, maar kom ons kyk hoe dit gaan.”
“Dankie, Runa, dis al wat ek vra. Net jammer die eerste twee skilderye in die Paas-triptiek is daarmee heen. Ek weet nie of dit eens die moeite werd is om die derde een klaar te maak nie.” Vasti sluk die dreigende trane moeilik weg. “Skuus. Ek is sommer simpel. Kom ek gaan kyk of die pizza warm genoeg is. Gaan sit solank.” Sy draai onder Runa se plomp arm uit en stap die gang af. 
Sy wens Runa het nie na die Paas-skildery verwys nie. Dis die een mislukking wat sy haarself nie kan vergewe nie. Haar onvermoë om Opstanding klaar te maak, is die simbool van haar mislukte lewe. Die bewys dat sy haar nie uit die moeras van haar bestaan kan lig nie.

Runa het reeds ’n CD gesit in die spelertjie wat aan Dolf se woede ontsnap het en twee kussings op die vloer by die koffietafel gegooi toe Vasti die sitkamer met die pizza binnekom. 
“Ons hou piekniek vanaand.” Runa gaan sit op die een kussing.
“ ’n Piekniek met Pavarotti and Friends?” 
“Dis omtrent al wat jy het wat saam met pizza luisterbaar is. Waar jy aan jou argaïese musieksmaak kom, weet g’n mens nie.” Sy breek die kooltjie van haar sigaret behendig in die asbak af en sit die oorblywende gedeelte reg vir latere gebruik.
Vasti gaan sit kruisbeen op die kussing oorkant haar. Sy wag totdat Runa die slingers kaas onder beheer het voordat sy vir haar ook ’n skyf van die pizza in haar bord skep. Daar is ’n vreemde sensasie op die krop van haar maag. Halfbekend, maar iets wat sy nie die afgelope maand ervaar het nie. Sy’s honger, besef sy dan. 
Tussen die happe pizza deur gesels Runa oor die mees onlangse verkope in die galery en oor een van Vasti se nuwe, ernstiger stillewes wat amper baas gekry het. Die pizza is driekwart klaar toe Runa haar bord wegskuif en met haar rug teen die rusbank leun. 
“Enige letsels oorgehou van jou val?” Sy lig die verminkte sigaret uit die asbak en steek dit aan. 
Vasti sit hulle borde opmekaar en skuif dit na die hoek van die tafel. “Net hier.” Sy lig haar kuif en vee oor die letsel hoog teen haar voorkop. “Dis waar ek die koffietafel se hoek ge-connect het.” 
“Die swyn. Ek sê nog jy moes hom ge-sue het.” Runa teug diep aan die sigaret. 
Vasti trek haar skouers op. “Hoe kon ek bewys dit was Dolf wat my huis omgekeer het? En hoe kan ek hom dagvaar omdat ek in my paniek geval en my kop oopgekloof het?” 
“Nadat hy ’n donnerse klip deur jou venster gegooi het.” Runa snork. “En natuurlik was dit Dolf Verster. Die ding is mal.” 
Vasti sug en hou haar hande in die lug. “Volgens die polisie het hy ’n alibi gehad. Ek het nie eens geweet hy het Pretoria toe getrek nie. Hy woon by ’n vrou in. Krige, dink ek is haar van.” 
Runa snork deur haar neus. “Natuurlik weer die een of ander slet wat hy om sy pinkie gedraai en belieg het.”
“Niks was vermis nie. Dit was hoofsaaklik vandalisme. Die polisie het baie ernstiger misdade om hulle oor te bekommer as dít.” Vasti kom orent en tel die borde op. “Koffie?” 
Runa skud haar kop. “Het jy nie êrens nog ’n bottel wyn nie?” 
“Net Tassies.” 
“Sal moet doen.”
Vasti kom terug, gee vir Runa een van die twee bottels Tassies wat sy met hierdie besoek in gedagte aangeskaf het en stap dan na die antwoordmasjien. Sy draai die bandjie terug. “Luister bietjie hier.” Sy skakel die masjien aan. Die geruis en toe die laggie. 
“En dit?” Runa frons, teug aan haar sigaret en druk dit dan dood in die asbak. “Wanneer het dit gebeur?” 
“Net voor jy gekom het, maar dis nou al die derde keer.” 
“Ek sê jou mos, daardie Dolf is so mal soos ’n donnerse haas. Jy moet hom laat opsluit, Vasti. Wat te erg is, is te erg.” Sy draai die prop hardhandig oop. 
“Ek weet nie of dit hy is nie, Runa. Maar daar was ’n ander oproep ook. Ek het die boodskap in ’n oomblik van woede uitgevee, maar dit was definitief hy. Hy het my dus weer opgespoor, maar ek gaan waaragtig nie weer vlug nie. Ek kan nie vir die res van my lewe van adres verander nie.” Vasti verras haarself met haar uitspraak. Sy het dit gedink, maar noudat sy dit hardop uitspreek, klink dit dapperder as wat sy voel.
Runa skink die wyn in die glase wat reeds dof is van die vetterige vingermerke. “Maar as die ander nie Dolf is nie, wie dan?” 
Vasti trek haar skouers op en vat die glas by Runa. “Ek weet nie.” Sy begin die buitekant van die glas met ’n papierservet skoonvryf. “Ek weet regtig nie.” 
“Wie ken jou nuwe landlynnommer?” Runa steek nog ’n sigaret aan. “En by the way, ek soek hom ook.” Sy stoot haar sigaretboksie nader en haal ’n pen uit haar sak.
“Dawid en die sielkundige het dit op hulle vorms. O, en Eben.” Vasti krabbel die nommer op die boksie neer.
“En wie de hel is Eben, as ek mag vra?” Runa sluk fronsend aan die wyn. 
“My nuwe leerling. Ek moes hom die nommer gee sodat hy kan bel as hy sy klasse wil kanselleer. Maar dit was ná die eerste lag-oproep.” Vasti wonder of dit ’n goeie idee was om nog ’n bottel wyn oop te maak. Runa is geneig om maklik vertoorn te raak ná die derde glas. 
“Dis platteland, Vasti. Hy kon ’n pêl van ’n pêl se pa wat by Telkom werk gevra het wat die nommer van sy nuwe bure is nog voor jy dit vir hom gegee het.” 
“Hoekom my dan daarvoor vra?”
“Who knows?” Runa strek haar bene voor haar uit. “Anyway, van wanneer af het jy privaat leerlinge? Jy het nog altyd net in groepe klasgegee en beslis nie van jou huis af nie.”
“Van vanmiddag af, en hy is die buurkind. Dit maak net sin. En die geldjie sal help. Dit behoort darem daardie einste telefoonrekening te kan betaal. Maar die kind is ook baie talentvol. Miskien kan jy nog eendag sy goed smous.” Hoekom is sy op die verdediging? 
Runa knik. “Ek soek altyd nuwe talent. Maar daardie lag-oproepe hinder my steeds.” Sy grinnik. “Tensy dit jou shrink is wat jou toets. Of dalk maller wil maak sodat jy langer by hom boer.” 
“Dit betwyfel ek ten sterkste.” Vasti tol haar glas in die rondte. “Ek gaan in elk geval nie weer na hom toe nie.”
Runa frons. “Hoekom nie?” 
Vasti trek haar skouers op. “Dis duur en ek kan nie die nut daarvan insien nie. Ek moet my situasie self verwerk. Ek kan nie heeltyd op mense leun nie. Dis al erg genoeg dat ek jou, en Nicholl ook, betrek by my probleme. Terloops, hy’t kom inloer.” 
“Hmm, Nicholl het gesê hy gaan ’n draai hier maak. Het jy hom vertel van die oproepe?”
Vasti knik.
Runa kyk haar peinsend aan. “Vasti, ek dink regtig jy moet teruggaan shrink toe. Ek en Nicholl kan jou net tot op ’n punt help. En jy het hulp nodig. Hulp wat ons jou nie kan gee nie.” Sy vermorsel die sigaret in die asbak. 
Vasti lag effens senuweeagtig. “Gits, Runa, jy laat dit klink asof ek op die punt staan om gesertifiseer te word.” 
Runa bring ’n vars sigaret na haar lippe. “Dis seker nie só erg nie.” Die silwer sigaretaansteker se vlam vou om die sigaret se punt. Runa blaas die rook uit en die vlam dood. “Maar jy is deur baie dinge, Vasti. En dit wys. Jy het baie verander. Nie alles ten goede nie, hoewel ek graag meer wil hoor van jou dieet.” 
“Natuurlik het ek verander. Dolf het my oor ’n lang tydperk emosioneel verrinneweer. Ek het nie ’n sielkundige nodig om dit vir my uit te stippel nie, maar dis nie te sê ek het terapie nodig nie. Ek kon nog altyd cope. Soos ek vir Nicholl ook gesê het, Dolf sal nie vir ewig met sy speletjies aanhou nie. Jy weet self hoe gou hy met ’n ding verveeld raak. Dit verstom my reeds dat hy nou weer hiermee begin het, maar dit sal einde kry sodra hy iemand meer permanent in sy lewe het. En soos ek gesê het, dit klink asof hy saam met iemand woon.”
Runa trek haar skouers op. “Maybe, maar jy’t ’n knou weg en ’n sielkundige is jou beste bet om binne die kortste moontlike tyd reg te kom.” Sy sug. “Ek is bekommerd oor jou, ou girl. Jy tree soms heeltemal irrasioneel op en jou oorversigtigheid grens aan paranoia.” Sy beduie na die toe deure en vensters. “Kyk hoe leef jy. Jy antwoord nie ’n foon nie, jy kruip weg agter tralies en ek wed jou jy wil beswyk elke keer as daar iemand aan die deur klop. Jou hande is permanent aan die bewe. Jy wil vir elke bakatel aan die tjank gaan. Jou skilderye lyk asof dit in ’n looney bin geverf is.” 
Sy skud haar kop. “Dis nie normaal nie, Vasti. Ek kan dit verstaan in die omstandighede, maar dis definitief nie normaal nie.” 
Vasti kyk Runa gebelg aan. “Wat probeer jy sê, Runa?” 
Runa sit haar glas halfgedrink op die koffietafel neer en kom orent. “Ek probeer sê, gaan sien hierdie Stiaan Watsenaam. Jy het dit nodiger as wat jy dink. Miskien sal jy dan weer kan begin goed verf wat geld maak. Nag, Vasti.” Sonder meer kry sy koers voordeur toe. Vasti hoor hoe sy dit oopsluit, wag vir die klik dat dit toegaan, maar dit gebeur nie.
Sy spring op. Vanuit die gang kyk sy hoe Runa na haar motor toe stap, hoor sy die enjin aanskakel en wag tot die rooi liggies wegtrek voor sy na die deur toe hardloop en dit met angstige vingers sluit. Dis Suid-Afrika. Nie paranoia nie.
Nicholl draai op sy rug en sit sy arms onder sy kop. Die tydskakelaar het so pas die tuinligte uitgedoof en dis meteens pikdonker in die kamer. Langs hom roer Gail onrustig in haar slaap, maar raak dan weer stil. Dis selde dat sy in sy bed bly. Sy verkies om alleen te slaap in haar suite aan die ander kant van die huis.
Hy proe haar nog op sy tong. Sy was weer vanaand ’n donnerse tierwyfie. Aan die opgekropte energie in die perfek geoefende lyf kon hy agterkom sy gaan weer binnekort daarop aandring om “vriende” vir ’n naweek oor te nooi. 
Hy grinnik sonder vreugde in die donker. Die eerste keer toe Gail, destyds in Pretoria nog, voorgestel het dat hulle na ’n klub vir swingers gaan, was hy tot in sy siel geskok. 
Siel? Het hy nog so iets? Ego, ja, dié het hy. Hy het onmiddellik gewonder waar hy tekort skiet en tog het ’n vreemde opwinding hom beetgepak.
“Waarom?” het hy nietemin gevra en na Gail gekyk waar sy teen die kussings lê. Haar roosbruin tepels het hom astrant aangekyk vanaf die soel, silikoon-verstewigde heuwels.
“Excitement, my ding, dis al waaroor dit gaan,” het Gail se rasperstem deur die soet rookwolk gekom. Hy het haar twyfelagtig aangekyk, die zol by haar geneem en ’n diep, vinnige trek geneem. “My fok, Nicholl, sien jy kans om vir die volgende veertig jaar nooit weer met iemand anders seks te hê nie? Waar is jou sin vir avontuur? Dis tog soveel meer decent as om shady affairs te hê, agter varings in restaurante weg te kruip en in Formule 1-motels ’n haastige knippie in te kry.”
Hy het effens geskrik. Angstig gewonder of Gail weet van die paar desperate middae toe hy aan homself probeer bewys het hy is wel ’n goeie lover – dat Gail net ’n nympho is en dit nie sy skuld is dat sy nooit sonder haar weird scenario’s ’n orgasme kan bereik nie.
“Dink daaroor, my ding.” Sy het die zol uit sy vingers geneem, diep daaraan getrek en die rook stadig en doelbewus in sy gesig uitgeblaas.
Namate die teensin by die gedagte aan ’n ander man tussen Gail se gespiere dye in sy libido begin wegsypel het, kon hy insien dat hulle só ten minste kon seker wees daar is so min moontlik reperkussies. Al die betrokkenes het dieselfde doel. Geen jaloerse mans of vrouens kan probleme veroorsaak nie. Hulle ruil maats met mekaar se volle medewete en toestemming. 
Dis net vir die pret, vir seksuele afwisseling, dit het niks met hulle emosionele verhouding uit te waai nie, het hy homself uiteindelik oortuig. En dis veiliger so met Aids wat maar altyd ’n vlermuis-skaduwee gooi oor quickies en one-night stands.
Natuurlik was dit nie so maklik nie. Hy was jaloers, het bly wonder wat die ander man aan haar doen. En sy aan hom. Ry Gail ook die vreemde man soos Ben-Hur sy strydwa? Kry hý Gail uiteindelik versadig? 
Sy eerste ervaring as swinger het egter ook ’n verslawende opwinding ingehou. Die skamerige vrou in die oordadige kamer van die klub het orgasme ná orgasme onder sy bekwame hande, sy lyf bereik. Sy het hom snikkend verseker dat sy nog nooit voorheen so volkome en by herhaling gekom het nie. Dit was in so ’n kontras met die veeleisende, immer sekshonger Gail, hy het soos ’n herrese Valentino gevoel. 
Die klub het ’n gereelde instelling in hulle lewens geword. En toe, op ’n dag, kyk hy op van sy stinkhoutlessenaar in sy deftige kantoor en sien ’n nuwe kliënt in die deur staan. 
Hy kon haar vir ’n paar oomblikke net aanstaar. Die koperbruin hare was windverwaai, haar oë groot, onseker en die diep goue kleur van antieke amber. Daar was ’n weerloosheid in haar houding, ’n kwesbaarheid, soos ’n hond wat dikwels geskop word. Hy kon sien sy staan op die punt om te vlug. 
Hy het op sy afspraaklys gekyk en toe weer na haar. “Mevrou Verster?” 
Sy het geknik. 
“Kom sit gerus,” het hy genooi en na die besoekerstoel aan die oorkant van sy lessenaar gewys. 
Sy het ’n oomblik gehuiwer, toe tog nader gestap en op die punt van die stoel gaan sit. Haar hande het mekaar op haar skoot opgesoek en inmekaar begin wring. “Runa het gesê jy kan my help. Jy sal my dalk onthou van Bredellsdorp af. Vasti de Leeuw. Op skool was jy ’n jaar voor ons. En ek en Runa was kamermaats op universiteit. ” Haar stem was effens hees. “Ek wil van my man skei.”
Hy het haar vaagweg onthou, maar glad nie herken nie. Hy het net geknik en gewag dat sy verder gaan.
“Ek is bang vir hom. Ek het nie baie geld nie.” Sy het hom vertel van haar jare van hel. Sy het deurgaans effens uitasemrig gepraat, asof sy hiperventileer. 
Sy lewe was nooit weer dieselfde nie. Sy kliënte het hom begin irriteer met hulle gekibbel oor nietighede. Sy sekretaresse se petite lyfie, so in kontras met die enorme, wriemelende borsmaat, vermoedelik sonder die hulp van silikoon, het hom nie meer gefassineer nie. Hy het geen behoefte meer aan swing gehad nie en wanneer Gail hom omgepraat het, het hy hom verbeel dat dit Vasti onder hom was. Vasti wat kermgeluidjies maak terwyl hy die vreemde vrou liefkoos. 
Gail se seksuele veeleisendheid, haar ooraktiewe libido, het hom meer as vantevore omgekrap, maar die ou minderwaardigheidsgevoel het verander in ’n grimmigheid jeens haar. Gail kon hom nie meer raak nie. Hy kon nee sê wanneer sy hom in die middel van ’n onthaal na die kleedkamers wou sleep en hy kon haar smalende houding daarna ignoreer. 
Hy kon aan Vasti dink. Aan haar aardse vroulikheid. Daar was iets aan haar . . . daardie rare onskuld, ’n varsheid wat ondanks al haar probleme nooit verwelk het nie. Hy kon aan Vasti dink en skoner, helderder voel. 
Ná sy van Bela-Bela af Nylstroom toe is, het hulle kontak verloor. ’n Jaar later het hy besef die lewe wat hy en Gail het, is leeg en vreugdeloos. Sy werk het hom ook nie meer vervul nie. Die stad het sy vyand geword. Boonop het die eiendomsontwikkeling waarby hy betrokke was onder verdagte omstandighede deur die mat geval, en kort daarna het die klub toegemaak en is hulle gewaarsku dat iemand van buite aan die snuffel is. Swing is dalk nie teen die wet nie, maar nie een van hulle kon die verleentheid bekostig wat sou volg as hulle seksuele bedrywighede op die lappe sou kom nie.
Dit was Gail wat voorgestel het hulle begin elders van voor af. Hy het saamgestem, maar toe hy voorstel hulle trek Bredellsdorp toe, het sy hom uitgelag. Met haar gewone skerpsinnigheid het sy besef hy wil die Bredellsdorpers wys dat die mechanic se seun van destyds iets geword het – al was dit teen daardie tyd duidelik dat dit nie sy eie sukses sal wees waarmee hy kan spog nie. Maar Gail was gelukkig finansieel so sterk soos altyd. 
Dit het ’n rukkie geneem om haar te oorreed om selfs net te kom kyk. Maar sy het uiteindelik geswig voor sy geneul. Die eiendomsagent het hierdie enorme, superluukse huis teen die hoogste residensiële deel van De Koppe vir hulle gewys en Gail het onmiddellik die moontlikhede ingesien. Hulle sal vier couples op ’n slag kan nooi om oor te bly. Elkeen in sy eie privaat suite en elke suite met sy eie jacuzzi.
In die afgelope jaar het dit al drie keer gebeur. Volgens Gail elke keer ’n reusesukses. Die eerste keer het hulle swinger-vriende van Pretoria hier gehad. Teen die tyd dat sy die tweede naweek gereël het, het Gail egter reeds eendersdenkendes in De Koppe geïdentifiseer. ’n Groepie wat, soos hulle, uit die stad uit hierheen getrek het en lankal reeds maats uitruil, maar dit nog nooit op die skaal gedoen het waarin Gail uitblink nie.
Om van Gail te skei is nie ’n opsie nie. Hy het heeltemal te gewoond geraak aan die lewenstyl wat die miljoene wat sy by haar ryk ma en regter-pa geërf het, moontlik maak. En nadat die ontwikkeling skeef geloop het, is hy pennieloos. Hy het vrede gemaak dat dit nou maar eenmaal die soort lewe is wat hom beskore is. Ook aan homself erken hy het vasgevang geraak in die erotiese opwinding wat in die verbreking van taboes lê.
Só het hy gedink tot hy vanoggend weer vir Vasti gesien het. ’n Skraal Vasti met die borste van ’n godin. Sonder silikoonhulp. Hy het weer onthou hoe goed sy hom laat voel het. Hoe haar dankbaarheid vir elke bietjie hulp wat hy verleen het hom soos ’n held laat voel het. Hoe sy hom destyds weer kon laat glo aan dinge soos liefde, opregtheid, vriendskap. En tog was sy donkerder sy, soos altyd, al weer by.
Van daardie eerste dag af het hy Vasti begeer soos hy nog nooit enige ander vrou begeer het nie, met ’n allesoorweldigende drang wat nie net sy liggaam aangetas het nie maar ook sy ego, sy oordeelsvermoë, sy siel selfs. By tye ook sy verstand. En nou is dit erger as ooit. 
Vasti lê lank wakker. Miskien is Runa reg. Miskien ís sy besig om te gly ná al die jare van kumulatiewe spanning, angs en woede. 
Sy sal Stiaan Sonnekus ’n kans gee. Sy sal môre die vraelyste gaan faks en kyk wat hy volgende Woensdag te sê het. En as dit lyk asof hy enigsins hierdie hok waarin sy haar bevind se tralies kan oopbuig, sal sy hom vertel van die stadige uitmergeling van die afgelope twee en twintig jaar wat begin het op daardie vervloekte dag toe sy Dolf Verster ontmoet het.
Al was hy nie onaantreklik nie, het sy nie van hom gehou toe sy hom die eerste keer gesien het nie. Sy het met die koshuistrap afgekom en hom sien staan waar hy met die eerstejaar op telefoondiens gesels. Hulle het afgespreek dat hy haar ’n halfuur vroeër kom haal sodat hulle eers koffie op die Bult kan gaan drink om die ys te breek. 
Wat sy verwag het van die soort ou wat sal reageer op hulle primaria se versoek aan sy koshuis se huiskomitee om dates te werf vir eerstejaars omdat hulle verplig is om die Donkiedans by te woon, weet sy nie. Nie die room van die oes nie, maar ook nie iemand soos Dolf nie. Iets aan sy houding het haar gepla. Sy kon net nie haar vinger daarop lê nie. Net toe sy oorweeg om weer stilletjies met die trap op te gaan, het hy opgekyk asof haar huiwering sy aandag getrek het. Teen haar beterwete is sy tog ondertoe.
“Hallo, Vasti.” Sy oë was bruin en blink in die neonlig van die kil voorportaal. Sy het hom nie as wellusteling herken nie, hoofsaaklik omdat sy in daardie stadium in haar lewe nog nooit self wellus ervaar het nie. Verlangens, ja, vreemde gewaarwordings in haar liggaam en soms ’n behoefte om aan haarself te raak, maar ongebreidelde wellus nog nooit nie. Nie eens as Dawid haar soen nie.
Sy het geknik. “Hallo, jy moet Dolf wees.”
“Einste. Die volunteer.” Sy oë het oor haar gegly. “ ’n Gelukkige een, al verstaan ek jy gaan vas uit met ’n ou op Kovsies en het net ’n date vir die een aand nodig?”
“Dis heeltemal reg.” Sy onthou sy het vuurwarm gebloos, want in Dolf se oë was daar spot asook iets anders. Iets wat sy toe nog nie herken het nie. Eers toe hy haar ná die dans probeer opvry het, het sy besef hy het nietemin verwag dit sou meer as ’n enkele vriendskaplike date wees. Dat hy in die eerste plek sy dienste aangebied het omdat hy gehoor het sy is maklik. En toe sy weier om opgevry te word, het dit hom eerder aangespoor as afgeskrik. Dit wat hy nie kan kry nie, het sy later uitgevind, het Dolf veel meer geboei as dit wat hom vrywillig aangebied is. 
Hoeveel hiervan wil sy bieg as sy na Sonnekus toe gaan? Sien sy regtig kans om alles weer op te rakel? Dit met ’n wildvreemde te deel? Sy draai op haar sy. Sy sal môre besluit.
Stiaan word natgesweet wakker uit ’n nagmerrie. Hy voel outomaties langs hom in die dubbelbed na sy vrou se liggaam. Die lakens is koud en ongekreukel aan haar kant. Dan onthou hy. 
Hy onthou Lillian se kompakte figuurtjie, haar lang swart hare en die koepels van haar wenkbroue. Hy onthou haar uitbundige lag en die blinkwit van haar tande. Hy onthou die glimlag om die lippe wat, soos haar naels, altyd bloedrooi geverf was. 
Stiaan voel die pyn fisiek deur hom ruk en wonder of dit ooit sal beter word.
Hoe durf hy ander mense probeer help om hulle lewe in orde te kry as hy dit self nie regkry nie? Hoe durf hy vir ’n kliënt sê hy kan haar help as sy bereid is om hard daaraan te werk? En intussen kan hy homself nie eens help nie. Net so min as wat hy sy vrou en dogter kon help. En net so min as wat hy sy dooie makkers daar by die Calueque-damwal kon help. 
Ledemate het wydversprei gelê. Die liggaamlose kop van sy beste vriend reg langs hom. Met sy verpletterde been vasgepen, het Stiaan net aan die gil gegaan totdat iemand uiteindelik ’n naald in sy arm gedruk en die verskriklike werklikheid om hom verdwyn het. Maar dit was net tydelik.
Hoe het hy durf dink dat hy daarna ’n normale lewe kan lei? Kan trou en ’n gelukkige huwelik geniet? Lillian het hom jare lank ondersteun. Tot sy uiteindelik troos gaan soek het wat hy haar nie kon bied nie. En die “troos” wat sy gekry het, het haar vernietig. Sy kon nie met haar skuldgevoelens en die gevolge van haar daad saamleef nie. 
Voor sy geestesoog sien hy weer die geelbleek kleur van haar blas vel toe hy in die badkamer op haar afgekom het. Die verskriklike rooi van die bloed teen die wit van die bad. So baie bloed uit sulke skraal polse.
In teenstelling met Liezl. Nie ’n druppel bloed nie, maar ook vir ewig onbereikbaar.
Haar ontrouheid sou hy Lillian dalk nog kon vergewe het, maar nie haar selfmoord en veral nie dat sy Liezl met haar saamgeneem het nie. Nee, dit kan hy nie vergewe nie. Nie vir Lillian nie, maar veral nie daardie vervloekte vrou wat die oorsaak van alles was nie. Sou sy weet met hoe ’n fel haat sy gehaat word? Kon sy dit nie aanvoel toe sy by sy spreekkamer opgedaag het nie? En toe rig sy nog daardie godskreiende uitnodiging ook. 
Dit gun hom egter ’n voet in die deur, die geleentheid om haar vir inligting te melk. Al is hy amper seker sy vermoede is reg. Sy nuutste “kliënt” sal dit kan bevestig, maar daardie gesprek kan nie in sy spreekkamer plaasvind nie. Daarvoor het hulle ’n private tête-à-tête nodig. 
Sonnekus is so ’n optimistiese naam, het Vasti de Leeuw gesê. Daaraan het hy nie eens gedink toe hy sy ma se nooiensvan begin gebruik en van Pretoria af hierheen getrek het om agter die waarheid te kom nie. 
Dawid word wakker toe Heleen opstaan en badkamer toe stap. Hy luister na haar slaapdom bewegings in die donker, voel na ’n rukkie hoe die bed weer aan haar kant sak en luister hoe haar asemhaling feitlik onmiddellik weer egalig voortgaan waar sy opgehou het toe die natuur geroep het. 
Hy draai om op sy ander sy en maak sy oë toe. Hy het rus nodig hierdie komende naweek. Die praktyk eis sy tol. Hopelik het Heleen nie weer ’n menigte mense oorgenooi nie. Hy sal graag ’n bietjie alleentyd met haar wil spandeer. Hulle het nooit meer tyd om net te sit en gesels nie. Sy is deesdae amper ’n vreemdeling vir hom. Voortdurend op pad êrens heen. Deesdae veral na daardie simpel gym toe.
Wat hom laat dink hy moet tog onthou om weer haar kar na te gaan. Sy is baie nalatig wat die water en olie betref. Hy sal ook moet kyk hoe lyk die bande. Hy kan nie eens onthou wanneer laas hy daarna opgelet het nie. En Heleen is geneig om te jaag, terwyl sy nie ’n wafferse bestuurder is nie. Dit help ook nie hy kapittel haar daaroor nie. Sy beloof hand en mond, ry vir ’n ruk versigtiger en dan is dit maar weer sulke tyd.
Miskien moet hy daaraan dink om vir haar ’n nuwe kar te koop. Die Jetta is al amper vyf jaar oud. Maar dit gaan weer ’n relletjie afgee. Heleen kan so sentimenteel oor ’n kar wees en sy is skrikkerig vir nuwe modelle met al die elektroniese goed.
En noudat hy daaraan dink, sy eie kar het ook binnekort weer ’n diens nodig. Dawid sug. Hy sal daaraan moet dink om ’n vennoot te kry. 
Dit sal hom nie net meer tyd by die huis gee nie. Dit sal hom ook die geleentheid gee om meer tyd aan sy pasiënte af te staan. Hy haat dit wanneer die pasiënte net soos ’n worsmasjien ingeryg by sy spreekkamer kom en gaan. Hy moes byvoorbeeld lankal vir Vasti opgevolg het. Hy hoop Stiaan kan haar help. 
Dawid draai op sy rug. Hy het soveel gemengde gevoelens oor haar. Aan die een kant voel hy nog altyd half skuldig teenoor Vasti. Sou haar lewe dalk beter verloop het as hy destyds bereid was om haar te sê waar sy ’n aborsie kon laat doen? 
Dit was nog onwettig, maar was hy werklik so teë op die aborsie self? Of was dit jaloesie? Gebore uit die woede teenoor Vasti wat hom nou nog bybly sedert sy hom met Dolf Verster verneuk het. 
Die dag toe hy Vasti se hotdog uit haar hand geloop het, het hy gedink die gode glimlag vir hom. Sy het nie besef hoe mooi sy is nie, miskien omdat sy effens oorgewig was. Of miskien omdat dit nie ’n gewone soort mooi is nie. Beslis nie popmooi nie. 
Daar is vroue wat ’n man se beskermingsdrang losmaak. Daar is vroue wat die lendene roer. Vroue wat met hulle misterie boei. Vasti het al hierdie eienskappe beërwe en dan nog daardie leeuin-oë waarin wie sy is en wie jy kan wees as jy haar guns wen, geheimsinnig vasgevang is. En tog was sy salig onbewus daarvan.
Sy het ook nie besef hoe skerpsinnig sy is nie. Haar gebrek aan ydelheid, maar veral haar onskuld het hom gefassineer. Daarom kon hy nie glo toe Dolf Verster hom op ’n dag bel en sê hy is jammer hy het in Dawid se slaai gekrap deur haar na die Donkiedans te vergesel nie. Vasti, het die vent gesê, het nagelaat om hom in te lig sy gaan eintlik vas uit. Hy sal van nou af uit Vasti se pad bly. Hy wou net dinge regstel. Man tot man.
Dawid sou haar dalk die geleentheid gegun het om haar kant van die saak te stel, maar die doodskoot was toe Dolf groet met: “Jy is voorwaar ’n gelukkige man. Ek dink nie ek het al ooit so ’n great blow-job gehad nie.”
Hy was te verpletter, te verneder om die saak met Vasti te bespreek. Hy het haar net gevra wie Dolf Verster is. Sy het verduidelik van die verpligte koshuisdans. Dat sy saam met ’n blind date gegaan het, maar dit vooraf duidelik gemaak het dat sy reeds vas uitgaan. Sy het so onskuldig geklink. Hy wou glo die vent het gelieg, maar die agterdog het bly sit. En sy agterdog was gegrond, het hy agtergekom toe hy met ’n ompad uitgevind het in watter koshuis Verster was en hom gebel het. Dolf was nie daar nie, maar sy kamermaat het die oproep namens hom geneem. 
Toe Dawid hom voorstel, het die vent dadelik geweet wie hy is. “Hei, ou maat, ek hoop nie jy wil moeilikheid maak vir my roomie nie. Ou Dolfie sou nooit met jou girl gelol het as hy geweet het sy sleep eintlik vas nie, maar ek verstaan sy is hot. Regtig hot. Die dikketjies is mos altyd die vrygewigste en ’n man is nie ’n klip nie. Jy kan die man nie kwalik neem nie, nè. Hy sê hy het al sy dae om uit haar pad te bly en ek hoor hy is nie al een nie. Dis eintlik ’n jammerte ek sleep self vas.” 
Hy het ter wille van die eindeksamens wat kort ná die dans begin het, tot die Desembervakansie gewag voor hy met haar uitgemaak het. Sy het regtig verdwaas gelyk toe hy net gesê het hy deel nie sy meisie met ander mans nie en hy het nie tyd vir maklike meisies nie. Vasti het onskuld gepleit, maar dit het veral nie oortuig toe sy net ’n paar maande nadat Dawid met haar uitgemaak het, met Dolf begin vas uitgaan het nie. 
Hy het nog nooit vantevore iemand gehaat nie, maar daardie dag het haat in hom posgevat. En deur die jare, hoe swaarder Vasti gekry het, hoe feller het sy haat jeens Dolf Verster gegroei. Maar ook sy minagting jeens haar. Hierdie minagting kon egter nooit alleen staan nie. Dit was altyd vermeng met die soet gevoelens wat hy ervaar het toe hulle begin uitgaan het. In daardie paar maande het hy gedink hy het die boerpot geslaan. Dat hy die perfekte vrou ontmoet het. Sy sielsgenoot. Die een vrou wat sy alfa en omega kon word. Maar dit was voor daardie vark van ’n Dolf in haar lewe gekom het.
Dit sou soveel beter gewees het as hy Vasti net kon verfoei. As sy minagting gesuiwer was van hierdie diep verlange na ’n lewe wat kon gewees het.
Runa het hom op hoogte gehou van Vasti se handel en wandel. Hy het dus geweet hoe Verster haar lewe versuur het, ook ná hy haar daardie keer by die stasie gaan haal en na Leon de Leeuw toe geneem het. En tog was hy toe sy Maandag by hom opdaag tot in sy siel geskok. Hy kon sien haar sondes het haar ingehaal. Maar agter die donker kringe onder haar oë, die swaarkry wat uit haar hele wese gespreek het, sou hy ook blind gewees het om nie raak te sien dat sy nou mooier as ooit is nie. ’n Deurleefde, volwasse mooi.
Heleen kreun in haar slaap. Dawid draai weer op sy sy. Hy probeer doelbewus sy gedagtes leeg maak. As hy nou weer aan die verlede gaan lê en dink, slaap hy nie ’n snars verder nie en daar is tog geen jota of titteltjie wat hy daaraan kan verander nie. 
Hy sal Vasti Maandag bel en net hoor hoe dit gaan. Die antidepressante behoort teen daardie tyd hulle werk te begin doen, al sal sy nog nie ’n noemenswaardige verskil voel nie. Hy het tog simpatie met haar, al weet hy sy het haar al die moeilikheid en ellende self op die hals gehaal. Hy verlekker hom nie daarin nie. Hy kan haar net nie vergewe dat sy iets wat mooi en suiwer was só vermink het dat die letsel nou nog in sy binneste sit nie. ’n Letsel waarmee Heleen nou moet saamleef. 
Want ná Vasti se verraad kon hy nog nooit weer ’n vrou vertrou nie. Selfs nie vir Heleen nie. Al was Heleen ’n maagd op hulle huweliksnag. Al stel Heleen nie vreeslik belang in seks nie. Hy probeer daarteen stry, maar die agterdog bly. Veral oor daardie een naweek toe hy in Johannesburg was vir ’n konferensie en Heleen nie die landlyn geantwoord het nadat sy hom verseker het sy is by die huis nie.
Onlangs het hy by hulle buurman op Vogelbaai gehoor sy was by hulle strandhuis saam met ’n vriendin, maar hy het nog nie kans gehad om haar te vra waarom sy vir hom gejok het nie.
Net toe hy voel hy begin weer wegraak, wonder Dawid of die R. Verster wat ’n afspraak gemaak het om hom Vrydagmiddag te sien, familie is van die vark wat sy lewe so van koers af gegooi het. Maar nee, seker nie. Verster is ’n algemene van.

En hy moet nog eers deur Donderdag kom voor hy hom oor Vrydag kan bekommer. Die enigste rede waarom die afspraak hom opgeval het, was omdat die pasiënt baie puntenerig was oor die tyd. Sy ontvangsdame het eers met Dawid bevestig of dit in orde is, want dit moes drieuur wees en dit moes Vrydag wees. En dis vervlaks ongerieflik omdat sy ontvangsdame Vrydae al tweeuur loop. Maar hy het ingestem. Dis in elk geval eerder die reël as die uit-sondering dat hy nog tot lank ná twee pasiënte sien omdat hulle dikwels tussenin gedruk word.
Hy moet waaragtig ’n vennoot kry.

Vrydag 30 Maart 
Dolf swets hardop toe hy oor ’n boomwortel struikel. Dis ook so donners donker hier op die oewer. Koud ook. Hoekom dit nou juis die beste sou wees om tot net voor middernag te wag en van die rivierkant af te kom, weet die hel alleen. Miskien oor die halwe maan. En daar is nie wolke nie. Die plantegroei op die wal sorg darem vir cover.
En dit is so dat die mense op die vakansieplaas nie eens sal agterkom hy is weg nie. Die chalet is te moer en gone weg van die huis en die ander chalets af. En môre groet hy die stupid eienaars ewe how-do-you-do, betaal kontant en niemand weet van beter nie. ’n Vals naam, kontantbetaling en ’n pruik en snor sal daarvoor sorg. 
Uiteindelik sal hy ’n nuwe lewe kan begin. Een sonder die spook van die enigste vrou wat hom as volwasse man dom en minderwaardig kon laat voel. Aan homself kon laat twyfel. Sonder dat sy dit eens besef het. Maar nou is dit verby.
Selfs in die bietjie maanlig kan hy sien die huis is skaars meer as ’n krot. Sy verdien dit. Sy verdien elke ding wat in haar lewe skeef loop. En hy is gelukkig nie al een wat dit besef nie.
Om te dink hy moes vroeër vanjaar by ’n vroumens intrek om ’n dak oor sy kop te hê, terwyl Vasti al die tyd in daardie grênd meenthuis by Hartbeespoortdam gebly het. In die twee jaar wat sy van sy radar verdwyn het, het sy behoorlik vooruit geboer. ’n Kelim op die vloer. Goeie meubels. En al daardie mooi breekgoed. Hy wou toe al klaarmaak wat hy weet hy moet klaarmaak as hy uiteindelik rus vir sy siel wil kry. Maar toe is sy nie daar nie. Sy humeur het die oorhand gekry. En toe sy wel opdaag, was hy reeds weer buitekant. 
Dit was seker dom om daardie klip na haar te gooi, maar dit was van woede en frustrasie. Daarna moes hy vinnig gat skoonmaak. Soos dit is, het hy net-net weggekom toe die bure alarm gemaak het. Hulle moes die glas hoor breek het, maar was gelukkig te banggat om ondersoek in te stel.
Maar nou kan hy uiteindelik die bek van die rewolwer in die hoer se gesig druk. Egskeiding se moer, Vasti is syne en sal altyd syne wees. Hy het haar ingebreek. Hy het haar mak gemaak. Hy sou haar dalk nog laat staan het as sy haar bene toegehou het, maar die gedagte dat ’n ander man was waar hy was, kan hy nie verdra nie. Hy wil haar nie meer hê ná wat hy vandag van haar en daardie fokker gehoor het nie, maar fok weet, ’n ander man sal haar ook nie kry nie. Veral nie daardie doos nie.
“Dolf!” Die uitroep is sag en die stem bekend, maar hy ruk van die skrik. Verdomp! Sy hand gaan na die rewolwer wat hy in die holte van sy rug agter in sy broek gedruk het.
“Hierso,” kom die fluistering.
Hy stap op die geritsel af, koes toe hy amper teen ’n boomtak vasloop. “Wat de fok maak jy hier?” fluister hy ergerlik terug.
“Jou dom drol.” 
Dolf kyk om. Hoe kan die stem nou skielik van agter hom kom? Die geluid was . . .
Iets beweeg deur die lug. Hy koes instinktief, maar nie vinnig genoeg nie. Die hou teen sy agterkop is so hard dat sy knieë knak. Die volgende hou tref hom reg teen die voorkop. Die derde een ontplof teen sy slaap. 
“Vrek, vark,” hoor hy voor hy by die rivierwal afgestamp word. Die water vou yskoud oor hom. Sy asem ruk onwillekeurig in en hy sluk ’n mondvol stink water net voor iets in hom afskakel.
Saterdag 31 Maart 
Dis vroegmiddag toe Vasti vir oulaas terugstaan van die skildery af. Sy bestudeer dit ’n laaste keer voor sy dit na die kamer neem wat nou as stoor dien en daarin toesluit. Sy bêre die sleutel onder ’n Delft-windmeultjie wat hol is van binne en op die gang se boekrak staan. Toe eers neem sy haar kwasse en palet deur na die kombuis om dit vir ’n verandering behoorlik skoon te maak. 
Sy is tevrede met die werk wat sy uitgerig gekry het. Vandag sal sy nie aan ’n nuwe doek begin nie, al roer ’n nuwe gedagte reeds die webbe van haar onderbewuste. Dis in elk geval nou heeltemal te warm. Die koel nag het vanoggend omgeswaai in bergwindhitte. ’n Asemlose, suurstoflose hitte. 
Die Chagall-afdruk in Stiaan Sonnekus se spreekkamer wil haar nie los nie. Icarus en Daedalus bly by haar spook. Die storie van Ariadne en Theseus ook. 
Daar is ’n paar van haar eie bokse met boeke wat nog uitgepak moet word. Sy kan dit net sowel vanmiddag doen en klaarkry, haar boek oor mitologie miskien opspoor. En haar kunsboeke ook. Sy wil weer ’n bietjie kyk na Picasso se minotaurus-etse. Die internet kan mens net so ver help. 
Dis wonderlik om weer ’n mate van energie te hê. Twee nagte se slaap sonder die oormaat drome wat haar in haar minder goeie tye teister, het haar goed gedoen. Sy het haar wel laas nag oor ’n mik geskrik toe sy hier om en by twaalfuur wakker geword het van die oewervoëls wat begin tekere gaan het. Nadat hulle bedaar het, het sy egter verstommend gou weer aan die slaap geraak. Was waarskynlik ’n slang of ’n ding.
Sy het nog nie weer ’n Dolf-oproep gekry nie; óf hy het besluit om die aftog te blaas en met sy lewe aan te gaan, óf hy is aan die planne maak. Die gebrek aan oproepe is vir haar amper nog meer senutergend as die oproepe self. Noudat sy weet hy het haar opgespoor, kan sy haar daarteen staal dat hy gaan bel. As hy nie bel nie, weet sy nie wat om te verwag nie. Miskien is dit juis sy doel. Hy het dit nog altyd geniet om kat en muis te speel, al was dit nooit so subtiel nie. Miskien het die interdik hom versigtiger maak.
Sy droog die palet met ’n hand vol papierhanddoeke af en skud die kwasse uit voordat sy hulle punte weer met haar vingerpunte vorm. Sy maak hulle met die kwaspunte na bo in ’n leë koffiebottel staan om droog te word en skink vir haar van die wyn wat die vorige aand oorgebly het voordat sy na die sitkamer deurstap. 
Al wat sy kan doen, is wag en sien wat gaan gebeur. Ten minste is daar nou nog ’n skildery klaar. Iets om agter te laat as Dolf haar van die gras af maak, veilig toegesluit sodat hy nie sy hande daarop kan lê nie.
Vasti bekyk die boekrak takserend, skuif die enkele kunsboeke wat reeds daarin is na die heel onderste rak om plek te maak en sleep een van die swaar kartondose nader. Sy gaan sit kruisbeen op die mat en begin die boeke volgens onderwerp in stapeltjies om haar pak. Daarna alfabetiseer sy die stapeltjies voordat die boeke staanplek in die boekrak kry en sy die volgende boks nadertrek. 
Sy wil die laaste paar boeke in die rak in skuif toe daar ’n handvol foto’s uit een van hulle fladder. Vasti glimlag suur. Die boonste foto is in die helfte geskeur en toe met kleeflint aanmekaar vasgeplak. Die kleeflint het vergeel en hou die twee stukke foto met moeite bymekaar. Sy en Dawid lyk so verskriklik jonk op die foto, maar dit is darem ook al meer as twee dekades gelede geneem. 
Net ’n maand of wat voordat hy onverwags met haar uitgemaak het. Sy was verward en seergemaak, veral toe sy agterkom hy glo die storie dat sy ’n maklike meisie is en sê haar daaroor af.
“Hoe kan ek ’n maklike meisie wees as ek nog ’n virgin is, Dawid!” het sy uitgeroep.
Hy het haar net met afkeer aangekyk en sy kop geskud. “Ek is nie ’n idioot nie, Vasti. Ek weet wat mens alles kan aanvang sonder dat jou maagdevlies iets oorkom.”
Sy het nie die vaagste benul gehad waarvan hy praat nie.
Die volgende jaar toe sy terug is universiteit toe, was Dolf daar om te troos. Vir ’n paar maande het hy daarin geslaag om sy blink kant vir haar te wys. Stadigaan het die ergste seer oor Dawid afgestomp geraak. Nooit weggegaan nie, net versag. Sy het gedink Dolf glo haar dat sy nie ’n maklike meisie is nie. Dolf het geluister wanneer sy oor Dawid gepraat het, haar vasgehou wanneer sy gehuil het. Geleidelik het sy uit die moeras van haar eerste liefdesteleurstelling geklim. Sy het nooit oor Dolf gevoel soos oor Dawid nie, maar sy het haar verbeel sy is verlief op hom. Het haar sy liefkosings laat welgeval, selfs begin geniet. En toe gebeur daardie aand in die buitegeboutjie op die kampus.
Vasti kyk na die res van die foto’s. Tipiese universiteitsfoto’s van haar en Dolf en haar en Runa, selfs een van Runa en Dolf saam. Dit is geneem op die eerste en enigste aand wat die drie van hulle ooit saam uitgegaan het. Sy het gedink sy kan só Runa se agterdog teen hom opklaar, maar die twee het van die begin af geen ooghare vir mekaar gehad nie. 
“Sy is ’n bitch en vrek lelik boonop,” was Dolf se reaksie ná daardie aand. Hy het geweier dat Runa ooit weer saam met hulle uitgaan. Nie dat Runa in elk geval hoegenaamd wou nie.
Daarna moes Vasti byna daagliks hoor hoe die een die ander afkraak, soms met rede en soms daarsonder. Dolf is ’n vark en ’n liegbek. Runa is ’n teef. Dolf is ’n psigopaat. Runa het ’n gesplete persoonlikheid. Só kon hulle aan en aan gaan totdat Vasti dit nie meer kon hou nie en haar ore begin toedruk het wanneer die een oor die ander begin kla. 
Vasti bekyk die foto van naderby. Runa en Dolf staan elkeen met ’n bier in die hand. Daar is nie ’n poging tot ’n glimlag by enigeen te bespeur nie – aggressie duidelik leesbaar uit albei se lyftaal. Vasti skud haar kop. As sy maar na Runa geluister het. 
Die skril lui van die foon laat haar vervaard opkyk. Sy voel die angs warm om haar hart vou terwyl sy wag dat die persoon begin praat. 
“Vasti? Runa hier. Is jy daar?” 
Vasti spring op en gryp na die gehoorbuis. “Runa! Hallo.” 
“Hi. Ek wil jou net aan die uitstalling herinner. Die opening is vanaand. Halfsewe vir seweuur. En ek vat nie nee vir ’n antwoord nie. Jy sál hier wees. Ek het spesiaal van jou nuwer goed prominensie gegee.” 
Vasti huiwer ’n oomblik. Sy haat dit om in die donker te ry en sy is nie lus vir ’n uitstalling, vir mense nie. Veral nie Bredellsdorp se mense nie. Maar Runa probeer haar nuwer werk akkommodeer. En sy is bereid om haar ernstiger werk te probeer verkoop, al is dit nie haar mark nie. Hoe kan sy nou nee sê? “Oukei,” gee sy bes. “Ek sal daar wees.”
Vasti kyk op haar horlosie nadat sy afgelui het. Gelukkig is daar nog hope tyd. Genoeg vir hare was ook. En sy moet iets eet voor sy gaan. Soos sy Runa ken, sal daar meer wyn as kaas wees. Kaas laat mense nie skilderye koop nie.
“Jy weet hoe ek oor sulke boring geleenthede voel, Nicholl. Buitendien, ek het ’n masseur bespreek en daarna kom ’n vrou vir my tarotkaarte lees. Gaan gerus alleen as jy so graag wil gaan. Moet net nie die patiodeur sluit nie en dit sal baie gaaf wees as jy my nie gedurende die massering steur nie.” Gail lê skuins teen die kussings van haar bed, haar een been opgetrek en soos altyd gemaklik met haar naaktheid. 
Te danke aan ’n Japannese voorsaat, haar oumagrootjie as hy reg onthou, kom Oos en Wes ietwat onwennig in haar gelaatstrekke bymekaar. Daar is egter nie ’n geisja wat nie haar beste obi sal verruil vir Gail se lyf nie. En tog laat sy hom koud. Selfs die onthaarde skaamlippe.
“Runa het per foon bevestig dat ons kom.”
“Sy sal my nie mis nie, glo my.”
Nicholl haal sy skouers op. “Wel, ek kan nie nou kop uittrek nie.” Hy kyk op sy horlosie. Vyfuur. “Nou ja, laat ek aan die gang kom. Die uitnodiging sê halfsewe vir seweuur en ek wil nog so ’n bietjie yster pomp en kyk wat op die sportkanale aangaan.” Hy draai weg, maar Gail se stem roep hom tot stilstand.
“Dit maak my skoon jags om te dink jy doen soveel moeite net om Vasti de Leeuw te sien. Jou spiertjies vir haar wil tone.”
Hy kyk ergerlik oor sy skouer. Gail se mond trek ’n spottende boog.
“Hoekom bring jy haar nie een aand saam huis toe nie? Ons het lank laas ’n ménage à trois gereël.”
’n Versengende woede trek deur Nicholl. Hy swaai om en kyk Gail met skrefiesoë aan. “Jy hou jou hande en jou mond van Vasti af. Moenie eens haar naam noem nie, jy besoedel haar net.”
Gail lig haar wenkbroue. “Touchy, touchy!” Sy leun vorentoe. “Onthou net, niemand wat met Dolf Verster getroud was, kan meer die maagd Maria wees nie. Dit behoort jy so goed soos ek te weet.”
Nicholl voel ineens moeg en oud. Lewensat. “Vasti weet nou nog nie van Dolf se manewales nie en sy sou nooit meegedoen het nie.” 
“Nee, jy wou haar mos die wete spaar hoe haar eksman sy vrye tyd bestee. Maar hoe seker kan jy daarvan wees sy het nie meegedoen toe hy nog nie haar eks was nie?”
“Ek is seker, Gail. Vasti is nie die tipe vrou wat sal swing nie.” Hy draai weer weg. Hy wil in sy eie suite kom. Wegkom van Gail en die reuk van seks wat nog in die vertrek hang. “En ek wil nie Vasti de Leeuw verder met jou bespreek nie.”
Gail lag kras. “Sy is miskien te heilig om in klubs te swing, maar moenie dink sy het nie rondgeloop nie. Jou Vasti is net so min onbesoedel as ek, my dier.”
Nicholl verstar op die drumpel van die kamerdeur. “Wat bedoel jy?”
Die bed kraak toe Gail opstaan en haar selfoon van die bedkassie af optel. “Jy wil dan nie vir Vasti de Leeuw met my bespreek en haar só besoedel nie?” Die glasdeur wat na die glasbeskutte patio lei, knars effens toe sy dit oopskuif. “Vind maar self uit, my klong.” Die deur gly toe en verdof haar spottende laggie.
Oomblikke later hoor hy die jacuzzi, verskuil agter boomvarings en waaierpalms, se spuite aan die gang kom.
Nicholl kners op sy tande. As Gail maar weet hoe gatvol hy vir haar is. As hy net nie al sy geld in daardie laaste eiendomsontwikkeling verloor het nie, het hy haar waaragtig geskei. Maar sy sal hom sonder ’n pennie die wêreld instuur. Nee, hy kan skei nie eens oorweeg nie. 
Hy wens sy wil net verdwyn. En natuurlik haar geld vir hom agterlaat. Asof hy so gelukkig sal wees. Sulke meevallers is ’n mechanic se seun nie beskore nie.
Stiaan maak seker sy hare is netjies en trek sy baadjie aan. Hy glo nie daaraan om werk met plesier te meng nie, maar Deirdre het hom so mooi gevra om saam met haar na die kunsuitstalling te gaan, hy kon dit nie oor sy hart kry om te weier nie. Hy verwens egter sy ontvangsdame wat blykbaar nie eens besef sy het die protokol oortree met haar uitnodiging nie. 
Deirdre is nuut op die dorp en voel seker vreemd, soos hy ook, maar hy is regtig nie lus vir die storie nie en hoop net nie daar is reperkussies nie. Hy sal maar kyk of hy dit kan kortknip. Hy is boonop moeg. Dit was ’n rowwe week. Veral op emosionele vlak.
Die afgelope paar maande het hy ’n lae profiel gehandhaaf. Eers probeer sien hoe dinge hier inmekaar steek. Te sien wie hy kan vertrou en wie nié. Dawid Benade is een van diegene wat hy kan vertrou, het hy agtergekom. ’n Standvastige man in ’n goeie huwelik. Dis hoekom hy die vriendskap op subtiele maniere aangewakker het, veral op die gholfbaan.
Sy halsoorkop besluit om hierheen te kom agter daardie vervloekte vrou aan, om die inligting uit haar te forseer indien nodig, was dalk nie so ’n slegte een nie. Benewens die dinge wat in De Koppe aangaan, is dit ’n rustige dorp met oorwegend goeie mense. Soos Dawid. Soos Deirdre wat vir hom goud werd is as ontvangsdame. Solank sy net nie muisneste oor hom kry nie. Dit sal nie deug nie.
Stiaan kyk op sy polshorlosie. Dis te vroeg om Deirdre te gaan oplaai, maar daar is net mooi genoeg tyd om te gaan uitvind of sy vermoedens reg is. Tot dusver het hy nie geweet hoe hy die saak moet benader nie, nou gee die uitnodiging wat Woensdag aan hom gerig is hom die perfekte verskoning en invalshoek.
Dis tyd om die monster in die oë te staar. Letterlik en figuurlik. Tyd dat hierdie ding tot ’n einde kom sodat hy rus vir sy gemoed kan kry. Kan probeer konsentreer op die toekoms, eerder as die verlede. 
“Een aand tuis en sonder mense, dis al wat ek vra, Heleen.” Dawid vroetel met die knoop van sy das en probeer in die spieël sien wat hy verkeerd gedoen het. Hy is al klaar ergerlik omdat hy in die gastebadkamer moes gaan stort aangesien Heleen, soos altyd, wie weet hoe lank in die bad lê. 
“Dis ’n belangrike sosiale gebeurtenis, Dawid. Buitendien gaan ’n persentasie van die opbrengs na die Mandela Kinderfonds. Dis tog vir ’n goeie doel.” Agter hom kom Heleen met ’n oorredende glimlag uit die badkamer gestap. Sy het net ’n handdoek om die lyf en haar asblonde hare hang nat tot op haar skouers. 
“En nou? Ek dag die ding begin halfses? Jy gaan mos laat wees?”
“Halfsewe, professor Verstrooid. Buitendien, Runa het so mooi gevra. My selfs gebel om seker te maak ons het die uitnodiging gekry.” 
“Runa misbruik haar vriende en hulle gades gruwelik. Ons het al klaar nie genoeg mure vir al die skilderye nie. Ek koop nie nog nie.” Dawid pluk die das los. “En Runa weet maar alte goed hoe ’n waardevolle klant jy is. Moenie sentimenteel raak oor kunsagente en galeryeienaars nie. Ook maar net smouse. Hoe ver Runa reg is oor die beleggingswaarde van die goed, is ook maar ’n bietjie te bevraagteken. En watse geneuk is dit met dasse?” Heleen se vriendskap met Runa is vir hom onverklaarbaar. Nes haar vriendskap met daardie sekskat wat aërobiese klasse by die gym aanbied. Dis vandat die Gail-vrou daar begin het dat Heleen daagliks by die gym boer en ook kort-kort De Koppe toe gaan. 
Hy hoop nou net nie sy kry ’n bevlieging dat hulle sy pa se ou maar gerieflike dubbelverdieping moet verruil vir een van daardie jappie-monsters wat deel uitmaak van die De Koppe-ontwikkeling nie. Hy hoop veral Stiaan Sonnekus het daardie vroumens verkeerd verstaan, dat hy die voorval waarvan hy Dawid vanoggend op die gholfbaan vertel het, verkeerd gelees het.
Gawe ou, die Stiaan. En tog is daar iets aan hom wat Dawid hinder. ’n Onderlangse broeierigheid. En dis al asof Stiaan mens nooit heeltemal vas in die oë kyk nie.
Heleen draai hom aan die skouer om en neem die das uit sy hande. “Bedaar. As die ander mans nie dasse aanhet nie, kan jy mos joune afhaal. Ek dink net dit gaan formelerig wees. En ek het nie gesê ons moet gaan om te koop nie. As ons egter iets sien wat ’n goeie belegging is . . . O, en terloops, ek gaan iets anders uitsoek in ruil vir daardie skildery van jou gewese meisie wat in die eetkamer hang. Runa het mos voorheen al vir my goed geruil. Sy sal nie omgee nie.” 
“Maar jy het dit dan nou die dag eers gekry? En ek hou van die skildery. Dis anders as haar ander,” brom hy. Vasti mag wees wat sy wil, maar ’n goeie skilder, dié is sy. Al is hy nie mal oor die soetsappige goed wat sy die afgelope paar jaar doen nie. Hy kan egter nogal glo dié spesifieke skildery kan ’n belegging wees. Daar is niks sentimenteels aan nie. Inteendeel.
Heleen glimlag skalks en trek sy kop met die das nader. “Ek is jaloers elke keer as ek dit raaksien en onthou julle het uitgegaan.” 
“Ons kom dan omtrent nooit in die eetkamer vandat ons die kuierkamer aangebou het nie. Ek het al gewonder of jy die skildery probeer wegsteek.”
“Dis die ander ding. Die tema is bietjie kontroversieel, dink jy nie so nie?” Hy glimlag teensinnig toe Heleen haar neus speels teen syne vryf en sy das met bekwame vingers knoop. “Ek sal iets anders kry waarvan ons albei hou.”
Dawid teug die sagte geur van haar parfuum in. “Jy ruik lekker.” 
Heleen glimlag en gee die knoop ’n laaste plukkie. “So ja.” 
“Ek kan aan veel beter dinge dink om te doen as om na kunsuitstallings te gaan,” mor hy en trek haar teen hom vas. 
Sy leun teen hom. “Ons kan mos vroeg terugkom,” murmel sy teen sy nek. “Daar is juis ’n bottel sjampanje in die yskas.” 
“Belofte?” Hy is verras. Heleen is nie baie entoesiasties oor die lyfliker sy van die huwelik nie. ’n Siniese deel van hom wonder of sy hom nie sag maak vir ’n groot aankoop nie.
Heleen kyk op en glimlag. “Belofte.”
“Ek gaan jou daarby hou.” Hulle lippe ontmoet, maar sy laat nie toe dat dit verder gaan as ’n sagtelipsoen nie. “Reg, ek gaan kyk of ek bietjie kan opvang met vandag se sportdinge aangesien ek nou so vroeg klaar is.”
“Ek hoop jy het jou tjekboek van die spreekkamer af saamgebring?”
Dawid kreun. “Heleen . . .”
“Net ingeval!” Sy pruil haar mond.
“Ons kan by die spreekkamer aangaan op pad uitstalling toe.”
Heleen kyk op haar horlosie. “Daar is nog heeltemal genoeg tyd vir jou om dit te gaan haal, maar ek moet nog my hare droogblaas en aantrek, en ek wil nie laat daar aankom nie. Eerder ’n bietjie vroeër sodat ek kan besluit waarvoor ek daardie skildery kan ruil voor die beste goed opgeraap word. Tensy jy jou kredietkaart wil gebruik.”
Hy trek vir haar skewegesig. Sy weet baie goed hy haat kredietkaarte. Veral nadat syne ’n ruk terug gesteel is en hy hom amper ’n hele gemors op die lyf geloop het. Gelukkig het hy gou agtergekom dis weg en dit dadelik gekanselleer.
“Pretty please?” Heleen kantel haar kop guitig.
Hy sug net gelate en knyp haar wang. Bye-bye, sportkanaal. Maar as Heleen by haar belofte hou, is dit dalk die moeite werd. Dawid tel sy motorsleutels op, verander dan van besluit en vat hare. 
Hy kan sommer van die geleentheid gebruik maak om die water en olie te laat nagaan. O ja, en die bande. Wat mens nie alles vir ’n knippie sal doen nie. 
Vasti kan haarself skop toe sy sien hoe laat dit geword het. Dit kom nou van draal wanneer jy dink jy het meer as genoeg tyd. Dis al net ná ses, en sy wou graag vroeg by die uitstalling wees sodat sy haar kan vergewis van waar Runa haar skilderye gehang het en watter sy gekies het. Sy wil nie hê die ouer skilderye moet langs die nuwes hang nie.
Sy is al by die verroeste hek toe sy besef sy het haar selfoon vergeet. Met ’n gefrustreerde uitroep ry sy na die grootpad, draai en ry weer oor die sinkplaat en slaggate terug. Nou gaan sy beslis laat wees. 
Sy kry die selfoon in die kombuis langs die toebroodjie wat sy half geëet en toe van vergeet het. Sy gril haar morsdood toe sy twee brommers op die ham sien sit, smyt die broodjie in die asblik en spuit eers ’n paar skote insekdoder in die lug voor sy weer koers kry na haar bakkie toe.

Stiaan sien Vasti de Leeuw effens vervaard binnekom net toe hy vir hom en Deirdre elkeen ’n glas sjampanje van ’n skinkbord optel. Hopelik sal die sjampanje ’n bietjie van die snykant van sy emosies wegneem. Die frustrasie en gramskap wat in hom opgebou het, verdoof. Die adrenalien verdun.
“Is dit nie daardie nuwe pasiënt van ons nie?” vra Deirdre toe sy sy oë volg. 
“Kliënt,” korrigeer hy outomaties en glimlag dan om dit nie soos ’n teregwysing te laat klink nie. “Ja, dis Vasti de Leeuw.” 
Vasti is langer as wat hy onthou en mooier, haar hare meer koper, haar leeuin-oë ligter van kleur. Miskien is dit die swart kaftan wat sy aanhet wat dit so laat lyk. Of omdat sy lig gegrimeer is.
“O ja, sy het op haar vorm ingevul sy is ’n kunstenaar. Sou daar van haar werk hier wees?” Deirdre se stem murmel in die agtergrond.
Stiaan skud sy kop. “Ek weet nie. Kom ons gaan kyk.” Hy verstyf toe Deirdre haar arm om sy elmboog haak, maar dis so spontaan dat hy hom dit maar laat welgeval. Hy hoop nie sy voel nog die trilling van naskok wat deur hom druis nie. Hy het te vinnig gejaag van die Stadlers se huis af, die seun langs die pad op die laaste nippertjie gesien. As hy die kind raakgery het . . . 
Hy moet net kophou. Ontspan. Op die hede konsentreer.
Die baie mense wil-wil Vasti ontsenu, maar Runa sien haar raak en sleep haar aan haar arm die menigte in. Vasti onthou nie die helfte van die mense aan wie sy voorgestel word se name nie en die ander s’n kan sy nie aan die regte gesigte knoop nie.
So tussendeur kon sy darem sien Runa het haar werke goed geplaas. Sy moes geweet het sy kan Runa vertrou. Die pryse laat egter haar wenkbroue die hoogte inskiet. Dis veel, veel meer as die sommetjies wat sy gemaak het. Tensy Runa meer as die gewone drie en dertig en ’n derde persent van die verkoopprys neem, gaan sy wat Vasti is heelwat meer kry as haar voorgestelde prys. Of miskien laat Runa toe vir groter afslag.
“Vir Dawid ken jy natuurlik, en ek neem aan jy het Heleen ook al ontmoet?” dring Runa se stem tot haar deur.
Vasti het skaars agtergekom hulle het by Dawid en sy vrou vasgesteek. Sy knik. “Hallo, Heleen. Dawid.” Ja, sy het Heleen al ontmoet. Baie vlugtig by haar pa se begrafnis. Sy het nog gewonder hoekom Heleen saam met Dawid na so ’n ongewilde man se teraardebestelling sou kom. Vasti het destyds vermoed Heleen het kom kyk hoe Dawid se gewese meisie lyk. Indien wel, moes sy gerusgestel gewees het. Vasti weet sy het op haar slegste gelyk. Sy was toe op haar vetste. Heleen het haar simpatie kom betuig. Waarskynlik opreg, maar soos ’n meerdere met ’n mindere sou simpatiseer. 
“Hallo, Vasti.” Die blik wat nou vlugtig oor Vasti speel, som op, maar Vasti is nie seker wat die slotsom is nie. Daarvoor versluier Heleen haar oë te vinnig.
“Ek sien jy het hom toe tog hierheen gesleep gekry.” Runa knipoog in Dawid se rigting. 
Heleen lag. Op haar konvensionele manier is sy ’n aantreklike vrou. Mooi op die soutlose manier van ’n hoër stand. Alles aan haar is stylvol. Haar voorkoms, haar spraak, haar houding. As Vasti moet raai, is Heleen ’n snob wat nie besef sy is een nie. En polities pynlik korrek. Die druppel in die emmer wat na die Mandela Kinderfonds toe gaan, laat haar waarskynlik goed voel oor wat sy ook al vanaand hier gaan koop.
“Eers nadat hy my uitgedinges het omdat ek nie na my motor omsien nie en nie die wiele laat balanseer het nie. Of so iets. Nou moet ’n band wat aan die een kant afgeloop het binnekort vervang word.” 
“Ag, Dawid kan dit bekostig. Maar as jy wil, sal ek jou wys hoe om die olie en water te check. Nicholl het my geleer. Ek kan selfs ’n wiel omruil as daar regtig niemand anders is om te help nie.”
Heleen lag haar beskaafde laggie. “Ek dink nie so nie, Runa. Ek sal maar petroljoggies vra om te help met die olie en water, maar die res dink ek moet Dawid maar hanteer.”
“Het jy die nuwe Thandi Ndondwe gesien?” Runa haak by Heleen in en laat Vasti alleen by Dawid agter.
Dawid kyk ongemaklik rond en druk sy hande in sy broeksakke. “Hallo, Vasti.”
“Hallo, Dawid. Klink my jy is teen jou sin hier?” Dit maak twee van hulle.
“Hierdie tipe ding is nie juis my scene nie.” Hy lag effens ongemaklik. “Is daar van jou werk hier?”
Vasti knik. “Moet sê ek is self meer op my gemak met ’n kwas in my hand voor ’n esel, as . . .” 
“As tussen esels van ander oorsprong?” voltooi ’n ander bekende stem haar sin.
Vasti draai verras om. “Hallo, Nicholl.” Sy kyk terug na Dawid. “Julle ken mekaar seker?” 
Dawid frons effens. 
“Runa se neef? Nicholl Stadler. Nicholl is ook die prokureur wat my skeisaak behartig het. Hy het ’n ruk gelede hierheen teruggetrek van Pretoria af.”
Verbeel sy haar of het Dawid se frons verdiep toe Nicholl sy van noem?
“En Nicholl, ontmoet Bredellsdorp se gewildste dokter, Dawid Benade.” Vasti sien hoe die twee mekaar opweeg terwyl hulle hande skud.
“Ek onthou jou van die ou dae af,” knik Nicholl. “Op skool was ek ’n jaar agter jou.” Nicholl lag effens geforseerd. “Ek neem jou nie kwalik as jy nie onthou nie. Hoofseun, kaptein van die eerste span, debatsvereniging en dan nog al jou akademiese prestasies. Sulke dinge neem te veel van mens se aandag in beslag om ’n skaam outjie sonder enige atletiese gene, en wat boonop ’n jaar jonger is, te onthou. Veral as sy pa ’n mechanic is.”
“Dis darem baie jare gelede ook,” verweer Dawid ietwat lamlendig.
“Ses onderskeidings as ek reg onthou? Ons het almal gedink jy gaan ’n beroemde spesialis word. Jy was die room van Bredellsdorp se room. Een van die min wat kon kers vashou by kinders uit stadskole.”
Dawid druk sy hande terug in sy broeksakke. “Ek wou nog nooit spesialiseer nie. Ek wou bloot ’n dokter word wat mense gesond maak. Soos my pa.” Hy lyk ingedagte toe hy byvoeg: “My ma was natuurlik nie baie ingenome met my besluit nie.”
’n Prentjie van Dawid se ma kom uit die bloute by Vasti op. Hermien Benade was ’n formidabele mens en het haar skoene as burgemeestersvrou só goed volgestaan, daar is agteraf geskinder dat sy inderwaarheid die nie-amptelike burgemeester was en eintlik die besluite geneem het oor wat goed en reg is vir die gemeenskap. Dawid se pa was ’n geliefde huisdokter, maar daar was geen twyfel oor wie die broek tuis gedra het nie.
“Ek onthou jou ma nog. My ma was mos so verlangs familie van joune. Albei Bredells, maar van verskillende familielyne,” gesels Nicholl. “ ’n Sterk vrou. Gaan dit goed met haar?”
Dawid knik. “Sy was ’n sterk vrou, ja. Sy is ongelukkig oorlede toe ek in my hospitaaljaar was.”
“Jammer om dit te hoor. En jou pa? Ek neem aan hy is afgetree?”
Vasti kan sien Dawid raak kriewelrig, maar hy antwoord tog. “Hy het ’n jaar later ’n beroerte gehad. Ek het sy praktyk oorgeneem net voor ’n tweede beroerte sy einde was.” Dawid wieg op sy hakke.
“Ai, ek onthou hom nog goed. Hy het my deur al die gewone kindersiektes gedokter. Maar dis die beloop van die lewe, nè. Nou toe, ek dink ek moet bietjie gaan kyk wat Vasti met die kwas uitgerig het sedert ek haar werk laas gesien het.”
Vasti slaak ’n sug van verligting toe Nicholl wegdraai. Hy het dit miskien nie agtergekom nie, maar sy kan aanvoel Dawid hou nie van hom nie.
“Is jy al ingeburger?” vra Dawid. Dawid die standvastige. Die geneser wat sy werk so verskriklik ernstig opneem, maar nie altyd opregte mededoë regkry nie.
Sy knik. “Ek kom reg, dankie.” 
“Ek is bly.” Hy glimlag effentjies. “Verskoon my ook, Vasti? Netnou is my pensioengeld alles daarmee heen. Heleen raak maklik meegevoer.” 
Sy knik, hou hom dan effens terug met ’n hand op sy arm. “Wat het jy teen Nicholl, Dawid? Jy onthou hom dan skaars?”
Dawid pers sy lippe saam asof hy sy antwoord mooi oorweeg. “Daar lê baie stories rond oor die Stadlers wat De Koppe toegetrek het. Ek neem aan dis Nicholl en sy vrou.”
“Nicholl het in De Koppe gekoop, ja.” Dis Vasti se beurt om te frons. “Steur jy jou nog altyd aan skinderstories?”
Dawid se kaak verstyf. “Net dié wat ek eerstehands verneem, Vasti. As ’t ware uit die perd se bek.”
“En wie is dié keer die perd?” kan sy nie help om sarkasties te vra nie, terwyl sy eintlik wonder uit watter perd se bek hy destyds verneem het sy is maklik.
“Stiaan Sonnekus. Nicholl se vrou het hom klaarblyklik subtiel, maar sonder om twyfel te laat, genooi om saam met hulle te swing. En sommer ook aangebied om ’n vroulike gas te nooi om die getalle reg te kry. Vir jou dalk? Verskoon my.”
Vasti kom eers agter haar mond hang oop nadat Dawid op sy hakke omgeswaai en weggestap het. Liewe hemel. Waar kom Dawid aan sy lae dunk van haar? En swing? Hier op Bredellsdorp? Nicholl? En as dit waar is, weet Runa waarmee haar neef sy tyd verwyl?
“Vasti?”
Sy herken die stem agter haar as Eben Kirsten s’n nog voor sy omswaai.
“Haai, Eben.” Hy lyk asof hy deur ’n dwarrelwind beetgekry is. ’n Stofstreep lê oor sy wang.
“Ek het net gewonder . . . Kan ek dalk saam met jou terugry ná die uitstalling?” Die galeryligte blits op sy brilglase.
“Ja, ek dink nie dit sal ’n probleem wees nie. Maar hoe het jy hier gekom?”
“Ek sou ’n lift gekry het saam met ’n ou in Leeuwendrift wat saam met sy broer-hulle sou kom fliek, maar toe sit die broer vas met sy meisie. Toe kom hulle nou nie. Toe hike ek, maar die vrou het my by De Koppe afgelaai, toe moet ek tot hier stap.”
“Hike? Weet jy hoe onverantwoordelik dit is, Eben? Jou ouma sal ’n hartaanval kry.” Sy weet sy klink soos ’n onderwyseres, maar hel, verstaan die kind nie wat hom alles kon oorgekom het nie?
“Ek wou kom kyk. Ek was nog nooit by ’n uitstalling nie. En dis vakansie. Buitendien, ek het mos gedink ek het ’n lift. En ek ken die vrou wat my opgelaai het. Maar moet asseblief nie vir my ouma sê nie. Sy sal my hok.” 
Vasti gee hom ’n kyk, maar laat staan dan eerder die prekery. “Ek wil so negeuur se kant ry. Sorg dat jy my teen daardie tyd weer opspoor.”
“Thanks, Vasti.” Die glimlag is spontaan, maak sy gesig amper aantreklik. “By the way, jy lyk great. Swart pas jou.” En daarmee verdwyn hy in die gemaal van mense.
 “Sjampanje, mevrou?” ’n Skinkbord met glase word na haar uitgehou.
“Dankie.” Vasti neem ’n glas en baan haar weg buitetoe. Die onvermydelike toespraak sal seker binnekort gehou word, maar dis benoud binne.
Vasti teug die vars lug diep in toe sy op die systoepie kom. Runa het dit gesellig gemaak. Links van die sydeur val lanternlig sag oor ’n tuinbankie met twee gemanikuurde suurlemoenboompies aan weerskante. Aan die regterkant lei ’n deur na nog ’n kleedkamer benewens die een binne. Twee palms bewaak die deur.
“Ek hou van jou nuwe werk.” Nicholl staan in die skadu’s met ’n sigaar in die hand, sy heup teen die houtbalustrade aan die straatkant geleun. “Dis ’n heel ander aanslag.”
Sy laat gly haar handsak van haar skouers af en sit dit op die bankie neer. “Jy bedoel nie so tjoklitboks nie. Of deesdae seker eerder legkaartboks.” 
“Niks van jou goed is tjoklitboks of legkaartboks nie. Die nuwes het net so ’n bietjie meer . . . wat is die woord? Swaartekrag?”
“Goeie woord. Ek het dit nie beplan nie. Dit het eintlik vanself gebeur. Ongelukkig is my heel nuutste werk baie anders. Runa reken dit gaan nie verkoop nie. Te ontstellend glo.”
“Ek het so ’n idee jou werk sal altyd . . .” Nicholl klik sy tong toe sy selfoon begin lui. “Skuus, laat ek net kyk wie dit is.” Hy frons toe hy op die skermpie kyk, druk ’n knoppie en bring die foon met ’n frons tot teen sy oor. “Nicholl Stadler?”
Binne hoor sy Runa se stem en die geklingel van metaal teen glas. Toespraaktyd. Vasti stap deur toe.
“Ongeluk? Watse ongeluk? Is sy oukei?”
Vasti steek vas toe sy die ontsteltenis in Nicholl se stem hoor.
“Wat bedoel jy, noodlottig?”
Sy tree haastig nader toe Nicholl op die dwarslat van die balustrade gaan sit asof sy bene hom nie kan dra nie.
“Dood?” Sy adamsappel begin op en af werk. “Wie het haar daar gekry?” Nicholl is wasbleek in die lig van die stoeplantern. “En die masseur? Wat het van hom geword?” Hy laat sak sy voorkop in sy hand. “Ja, daar sou ’n masseur na haar toe gekom het en daarna eers die vrou van die tarotkaarte. Oukei. Oukei, ek kom nou dadelik.” Hy kom wankelrig orent. “By ’n uitstalling. By die kunsgalery. Ek is nou daar.”
“Vasti, dêmmit, kom nou in,” sis Runa van die deur af. “Ons wil begin. Hoe sal dit lyk . . . Nicholl? Wat’s fout?”
Nicholl laat sak die selfoon. Dit lyk asof dit ’n ton weeg.
“Gail. Sy het in die jacuzzi geval. Die tarotkaartvrou het haar gekry. Die polisie het my nou net gebel. Liewe fok.” Hy verberg sy oë met ’n bewende hand. “Sy’s dood, Runa. Gail is fokken dood.”
“Nee?” Runa se hand gaan na haar mond.
Vasti gryp Nicholl net betyds om die lyf toe hy inmekaar begin sak. Sy val amper saam met hom, maar dan is Runa by. Hulle laat sit hom op ’n tuinbankie.
“Kry vir Dawid, Vasti,” gee Runa opdrag, haar stem skor. Vasti dink nie sy het Runa al ooit na aan trane gesien nie, maar haar onderlip het aan die bewe geraak.
Vasti skiet by die deur in, probeer sien waar Dawid is, maar daar is te veel mense. Dan is Eben by haar. “Wat makeer?”
“Soek vir Dawid. Dokter Benade. As jy hom kry, sê hy moet stoep toe kom. Dadelik.” Eben vleg deur die mense.
“Vasti?” Stiaan Sonnekus se stem hier by haar.
“Dawid. Waar is Dawid?” Vasti begin bewe.
“Wat het gebeur?”
Vasti kyk op na die man met die gesig van ’n liefdesromanheld. “Nicholl. Sy vrou. Daar was ’n ongeluk. Noodlottig. Hy is geweldig geskok.”
Dawid kom met ’n frons op sy gesig deur die mense gebeur. 
“Op die stoep. Nicholl,” is al wat sy uitkry toe hy vraend na haar kyk. Met ’n knik gaan hy buitetoe. Vasti volg hom nie. Sy is nie seker of sy ’n voet sal kan versit nie.
Om haar begin mense groepies maak, agter hande praat met oë wat rek. Dis egter die uitdrukking op Stiaan se gesig wat haar opval. Sy kan nie agterkom wat die emosie daaragter is nie, maar iets gebeur met daardie sjarmante gelaatstrekke, vertrek dit in ’n grimas wat dalk ontsteltenis kan wees, maar vir haar eerder soos frustrasie, moontlik verydeling lyk.
“Het jy haar geken? Nicholl se vrou, bedoel ek?” vra sy.
Hy skud sy kop. Sy kan behoorlik sien hoe hy homself regruk. “Vasti, sal jy my verskoon? Ek dink nie die uitstalling gaan hierdie nuus oorleef nie. Ek wil maar wegkom voor die verkeer te chaoties raak.”
Sy knik onwillekeurig. Wonder dan of hy dink hy is nog in die stad. Verkeer chaoties? Hier? Maar dis van so min belang in die omstandighede.
“Vasti?” Vanaf die sydeur roep Runa haar met die bakhand nader. “Ek sal moet orde skep hierbinne. Lyk my die nuus het al by almal uitgekom. Kan jy net hier by Nicholl wag? Dawid het gou sy dokterstas in die kar gaan haal.”
Vasti knik.
“Runa! Wat gaan aan?” Die rou kreet kom van agter Vasti, dan hardloop Heleen verby haar tot by Runa. “Sê vir my hulle lieg? Nie Gail nie? Nie Gail nie?”
Vasti kyk verstom toe hoe Runa Heleen aan die skouers beetkry en liggies rondruk. “Sjjj. Bedaar, Heleen. Ruk jou reg. Jy kan nie so ’n spektakel van jou maak nie.” Runa se stem is sag maar dringend.
Dit help klaarblyklik, want Heleen laat sak haar gesig in haar hande en sê niks verder nie. Runa vou haar arm om Heleen se skouers terwyl sy sag in haar oor praat en lei haar buitetoe, maar in die teenoorgestelde rigting van Nicholl.
Vasti stap na hom toe en gaan sit langs hom op die bankie. Hy sit kop in die hande en wieg vorentoe en agtertoe. Sy laat rus haar hand vertroostend maar effens onbeholpe op sy rug. Asof die gebaar iets in hom laat knak, draai hy skuins en gryp haar vas.
Vasti bly net verstar sit toe hy sy wang teen haar bors druk. Gelukkig kom Dawid oomblikke later daar aan. Hy steek effens vas toe hy hulle so sien sit, maar dan maak hy sy tas staan en haal ’n spuitnaald uit. Vasti maak haar uit Nicholl se greep los, help Dawid om Nicholl se mansjetknoop los te kry en sy hempsmou op te rol sodat hy hom kan inspuit.
Dawid se gesigsuitdrukking is stoïsyns, sy kake op mekaar geklem. Nicholl lyk asof sy hele gesig besig is om definisie te verloor.
“Daar’s hy. Jy sal nou beter voel.” Daar is tog simpatie in Dawid se stem.
“Die polisie . . . Ek moet soontoe gaan . . .” Nicholl steier orent, maar Dawid druk hom sagkens weer op die bankie terug.
“Sit net eers so ’n bietjie. Jy sal in elk geval nie in jou toestand kan bestuur nie.” Hy draai na Vasti. “Ek sal hom met sy motor neem. Sal jy vir Heleen vra om my by die Stadlers te kom haal?”
Moet sy vir hom sê Heleen is feitlik histeries?
Hy moes aanvaar het sy stem in, want hy help Nicholl op en lei hom met ’n arm om sy skouers weg.
Hulle is reeds om die hoek toe Runa en Heleen terugkom. Runa maak die stoepkleedkamer se deur oop en stuur Heleen binnetoe voor sy na Vasti toe kom. Dis duidelik dat Heleen te getraumatiseer is om te bestuur, maar Vasti dra tog Dawid se boodskap oor.
Runa gee haar net ’n kyk en skud haar kop. “Dan sit ons met nog ’n ongeluk vannag. Heleen het aërobiese klasse by Gail geneem en hulle het bevriend geraak. Heleen trek haar in elk geval sulke goed baie sterk aan. Bietjie van ’n smartvraat.” Sy skud weer haar kop en druk haar vingers deur haar stokkieshare. “Fok, party dae weet ek wragtig nie. Is dit nou verdomp nodig?” Sy haal diep asem voor sy verder praat. “Oukei. Ek sal sorg dat Heleen en Dawid by die huis kom en van daar af weer terugneuk De Koppe toe.”
“Het jy haar goed geken?” vra Vasti. “Nicholl se vrou.”
Runa knik. “Goed genoeg om donners devastated te voel, glo my. Maar iemand moet seker kophou. Kan net sowel ek wees. Nou toe, ek gaan die lot hierbinne uitsorteer, as jy net vir Heleen na my kar toe sal vat.” Sy diep die sleutels uit haar baadjiesak op en gee dit vir Vasti aan. “Sy kan daar vir my wag. As jy nie omgee nie, sal ek bly wees as jy by haar kan bly tot ek kom.”
“Natuurlik, maar as jy vir Eben sien, die enigste skoolseun hier sover ek weet, sê vir hom ek wil ry sodra ons kan.”
Runa knik, skep weer asem en durf dan die gedruis van die galery aan. Vasti hoor die mense stil word en Runa se stem, maar nie wat sy sê nie.
Vyf minute later is Heleen nog steeds nie uit die kleedkamer nie. Vasti druk die deur oop. Net een van die drie toiletdeure is toe. “Heleen?”
’n Neus word gesnuit en die toilet spoel. Vasti slaak ’n sug van verligting toe Heleen uitkom. Sy lyk soos ’n wrak, maar darem ietwat kalmer.
“Waar is Runa?” vra Heleen terwyl sy haar hande was.
“Sy kry ons by haar motor.” Vasti verduidelik vlugtig wat die plan is. Heleen protesteer nie, spoel net haar gesig af en drink uit haar bakhand water, voor sy saam met Vasti na Runa se paneelwa stap. Sy klim gedwee in die passasiersitplek, los die deur oop en staar soos ’n sfinks voor haar uit.
“Ek is jammer. Ek verstaan julle het mekaar goed geken,” sê Vasti toe die stilte te lank begin rek.
Heleen draai haar kop. “Ons was vriendinne. Boesemvriendinne.” Haar lyf begin weer skud. Vir ’n verwarrende oomblik is Vasti nie seker of dit van huil of lag is nie.
“Oukei, hier is ek.” Runa druk die passasiersdeur toe. “Jou toyboy wag by jou bakkie. Dankie dat jy gekom het en vir jou hulp. Ek bel jou môre of so.” Runa druk haar wang teen Vasti s’n. “Mooi ry.”
“Wat het nou eintlik gebeur?” vra Eben skielik langs haar en Vasti ruk soos sy skrik. Sy hoop nie hy het die toyboy-deel gehoor nie.
“Nicholl se vrou het geval en is dood. Dis al wat ek weet. Kom ons kry rigting.” Vasti begin aanstap na haar bakkie toe en Eben val langs haar in.
 “Wie is Nicholl nou eintlik?”
“ ’n Prokureur. ’n Vriend van my. Soort van.” Sy sluit die bakkie aan die bestuurderskant oop, rek oor en maak vir Eben oop.
“Nie dalk Nicholl Stadler nie?” vra Eben nadat hy ingeklim het.
Vasti skakel die enjin aan. “Ja, hoekom?”
Eben bly ’n rukkie stil. “Nee, ek vra maar net.” Hy leun vooroor toe hulle in die hoofpad agter ’n ouerige viertrek indraai. “Haai, daai’s Vis se kar. Dis snaaks.”
“Wat is snaaks?” Of dit nou Vis is of nié, sy wens die man wil ’n bietjie vinniger ry. 
“Vis kom amper nooit dorp toe nie. Bredellsdorp, bedoel ek. Jemima sê hy haat die plek. En die mense. Oor hy so gespot is op skool. Omdat niemand weet wie sy ma is nie. En oor hy so lelik is, sien.”
“Hoe lelik kan ’n mens nou wees? Buitendien, dis mos nie sy skuld nie?” Vasti sit haar flikkerlig aan en steek die viertrek verby. Vis mag dalk soos ’n vis in die water wees, maar op land is hy ’n slak.
“Puisies soos pitswere gehad, sê my ouma. Sy hele gesig was oortrek daarvan. So erg dat jou oupa nie meer wou hê hy moet hom in sy groentetuin help nie. Hy’t gesê hy kan dit nie handle om na hom te kyk nie.”
“My oupa?” 
Eben draai sy nek en beduie met sy duim na De Koppe se imposante ingang wat helder verlig verby flits. “Ek wonder of daai Gauteng-kar iets met die vrou wat geval het te doen gehad het.”
“Hoe nou?” Sy skakel oor na vyfde rat toe hulle die dorp agterlaat en haar armspiere ontspan effens.
“ ’n Pajero. Met ’n spoed daar by De Koppe uitgejaag gekom kort ná Imke my gedrop het. Dis nou die vrou wat my ’n lift gegee het. Ek het nogal my duim in die lug gehad, maar die ou agter die stuur het my nie eens raakgesien nie. My amper nog raakgery ook. Ek dink dit was dalk dieselfde ou wat ek by die uitstalling gesien het. So ’n sexy girl gehad. Jy’t nog met hom gepraat net ná die nuus gekom het. Van die vrou in die jacuzzi.”
 Vasti frons. Met wie het sy gepraat? Dawid. Maar hy het nie ’n Pajero nie. Gauteng-nommerplaat? Stiaan, besef sy dan. Dit kan net Stiaan wees. 
“Anyway, jy het gevra van jou oupa. Ja, dis glo hy wat vir Vis van voëls geleer het terwyl Vis vir hom in die middae help bossies uittrek het.”
Vasti frons. Sy onthou vaagweg ’n bruin seun wat haar oupa in die tuin gehelp het. Sy was nog klein en die prentjie is vaag. Sy het ook so min by haar ouma-hulle gekom.
“Jou oupa het nog gedink hy is ’n kleurling, maar Jemima sê hy is net so wit soos enigeen van die blankes hier rond en dit staan so op sy geboortesertifikaat ook. Sy sê daar is niemand hier rond, behalwe die inkomelinge, wat nie ook êrens in hulle voorgeslagte koffie by die melk gekry het nie. In Vis wys dit net ’n bietjie meer. Jemima sê sy ma was skaam vir hom omdat dit wys waar sy eintlik vandaan kom, al is sy self lelieblank. Dié dat sy hom voor oom Flip se deur gaan neersit het. Dis toe dat Vis se pa vir Jemima gekry het om Vis groot te maak. Sy sê sy was maar veertien.”
Vasti laat die skinderstories oor haar spoel. Sy het al vergeet hoe dit nog maar altyd hier was. 
Eben gee ’n laggie. “Die ander storie wat loop, is dat Vis se ma deur ’n otter geraps is. Sy besluit toe om die kind in die rivier te verdrink. Maar daar kan Vis toe so goed swem en pasgebore ofte not, swem hy uit wal toe en kruip na die naaste huis en gaan lê voor die deur. Toe dink die oom dis seker maar een van sy basterkinders.”
“Liewe jirlikheid, Eben. Wat ’n boel twak!” roep Vasti ergerlik uit.
“Sê jy, maar jy het nog nie vir Vis gesien nie. Daar is webbe tussen sy vingers en tone. Die ander storie . . .”
“Ek wil niks meer skinderstories oor Vis of enigiemand anders hoor nie, oukei?” Vasti trap die brandstofpedaal ’n bietjie dieper in. “Sê eerder vir my hoe jy geweet het Nicholl se van is Stadler.”
“Jemima het my vertel hy is terug op die dorp nadat hy vir jare in Pretoria gebly het. En dat hy ’n huis gekoop het en dat dit ’n hoerhuis is.”
“Eben!”
“Wel, dis wat Jemima sê. Dis glo ’n moerske groot plek met meer badkamers en jacuzzi’s as ’n spa. Jemima se kleinniggie is een van vier huishulpe wat daar werk. Hulle sien wat daar aangaan en Jemima sê dis onheilige goed.”
Vasti is verlig toe sy Leeuwendrift se liggies in die verte sien. Sy het waaragtig genoeg gehad van skinderpraatjies. Veral ’n vrou wat sy nie eens ken nie s’n. Netnou spring die een oor die leeuman ook nog uit. En daaroor is sy genoeg in haar lewe gespot. Veral in haar koshuisjare op Bredellsdorp. 
Die storie is glo al in die laat sewentienhonderds gebore. Sy ken feitlike elke variasie daarvan, maar almal kom op dieselfde neer. Daar was ’n spul grotte wat ’n doolhof gevorm het. Presies waar kon niemand sê nie. In die diepste grot het die leeuman gebly. Hy het ’n lyf gehad soos ’n man, net groter en sterker, en die kop van ’n leeu. En ja, hy is gebore nadat sy ma deur ’n leeu geraps is, nes die arme Vis se ma deur ’n otter. 
Enigiemand wat die leeuman se woonplek binnegedring het, is summier verorber. Een jaar het ’n Bredell-meisie, ’n maagd, in die grotte verdwaal. Almal het geglo dis die laaste sien, maar op ’n dag het sy van die berg af teruggekom. Sy kon nie onthou wat in die grotte gebeur het of hoe sy daar uitgekom het nie, maar kort voor lank het sy besef sy is swanger. Die baba was te groot en sy is dood terwyl sy die leeuman se kind in die wêreld gebring het. Die vroedvrou het skelm die leeukind gevat en grootgemaak omdat niemand hom wou hê nie. En dit, volgens oorlewering, is waar die De Leeuws vandaan kom. Dis hoekom hulle almal sulke dikke bosse hare het en die mans glo so goedbedeeld is. En dis oor die lot van die Bredell-meisie wat die Bredells die De Leeuws haat.
Geen wonder die mite van die minotaurus in Daedalus se labirint het haar nog altyd so gefassineer nie. Die ooreenkomste is onmiskenbaar. Al wat kortkom, is die storie van Ariadne wat die tolletjie gare vir Theseus gee sodat hy die monster kon vind, vermorsel en self veilig uit die labirint ontsnap. Maar hier rond sal daardie deel van die storie onaanvaarbaar wees. ’n Vrou kan nooit slim genoeg wees om ’n man te help om ’n onding te verslaan nie. Hier rond is dit die mans wat die septer swaai. Of so was dit in haar dae hier. Dis nou behalwe vir Hermien Benade, maar selfs sy moes haar man as prostese gebruik. 
Vasti twyfel of dit verander het. Miskien het sy as die dogter van die laaste van die De Leeuws nog so swaar gedra aan die stigma omdat die storie nooit klaargemaak is nie. Dit het begin by: “Eendag was daar . . .” maar vasgehaak by: “En dis waar die De Leeuws vandaan kom.” Verder hoor mens niks van die leeuman of sy uiteinde nie. In enige mite moet die held immers die ondier verslaan. Selfs in Picasso se minotaurus-etse kom die bulman tot ’n val in Die minotaurus is gewond en in een van haar gun-steling-Picasso’s, Die oorblyfsels van die minotaurus in ’n harlekynkostuum, hang die bulman verslaan in die arms van ’n gevleuelde man met die kop van ’n roofvoël. Wel, min of meer in elk geval, want Picasso kon dit natuurlik nie weerstaan om die roofvoël oortjies ook te gee nie.
Nietemin. In die legende van die leeuman gebeur dit nie. Hier leef die leeuman voort onder die oppervlak. Verag, maar nie oorwin nie.
As sy maar Ariadne was . . . Maar die kanse is skraal dat Vasti de Leeuw die regte tolletjie gare by Daedalus sal kry om die De Leeuws van hulle skandeman te bevry, en nul dat daar ’n Theseus sal opdaag. Buitendien, dié was dalk ’n Atheense prins, maar baie verdag as held.

Hy hou nie van die man nie, maar Dawid kry Nicholl tog jammer toe die speursersant hom die tweede keer vra om te verduidelik waar hy tussen vyfuur en halfsewe was. Hy kan sien Nicholl is in ’n dwaal en dis nie net van die kalmeermiddel nie. Daarvoor was dit nie sterk genoeg nie.
“Ek en my vrou het intiem verkeer. Vyfuur is ek na my vleuel toe,” herhaal Nicholl soos ’n outomaat. “Ek het ’n klein gym daar met enkele masjiene. Ek het oefeninge gedoen, toe gaan stort, daarna na die kroeg toe gegaan, ’n dop geskink en die TV aangeskakel.”
“En hoe laat was dit toe?” vra die sersant met ’n gesig waarop geen emosie te bespeur is nie.
“Ek het die TV so sesuur aangeskakel. Ek het van die tyd vergeet tot ek halfsewe besef het ek is laat. Ek het ’n draai gaan loop en is toe na die uitstalling toe.” Nicholl se stem is monotoon.
“Jy het nie jou vrou gaan groet nie?”
Nicholl skud sy kop. “Ek het aangeneem haar masseur is daar en sy het gesê sy wou nie gesteur word nie.”
“En toe los jy die patiodeur oop?”
“Ja, vir die tarotkaartvrou. Gail het my gevra om dit te doen.”
“In ’n misdaadland soos ons s’n?”
“Dis veilig hier in De Koppe. Dit word voortdurend deur sekuriteitsvoertuie gepatrolleer.”
Die sersant skud sy kop, maar antwoord nie daarop nie. “En jy sê jy het in die een en ’n half uur sedert jy jou vrou by die jacuzzi-kamer sien ingaan het, niks gehoor of iemand gesien nie?”
Nicholl skud sy kop. “Die suites is baie privaat en myne is die verste van Gail s’n af. En dis raserig as mens gym. In die stort hoor jy niks en met die TV aan . . . Jirre, sersant, as ek iets gehoor het, glo my, sou ek jou gesê het. En toe ek geen motors in die oprit sien staan nie, het ek aanvaar die masseur is al weg. Soos ek jou reeds gesê het.”
“En jy weet glad nie wie die masseur was nie?”
Nicholl skud sy kop. Hy huiwer. “Dis ook moontlik dat daar nie regtig ’n masseur was nie.”
Die sersant frons. Dawid kyk weg na die afgryslike stuk moderne kuns wat teen ’n siersteenmuur hang. Die sitkamer waar die sersant besluit het om die verklaring af te neem, gee hom die rillings. Sowat van nouveau riche. Kitsch slaan oral deur, al is alles duur en bedoel om deftig te wees. Hy wens Heleen wil haar gat roer. Hy sit nou al wie weet hoe lank hier gestrand.
“Hoe bedoel jy nou, meneer Stadler?”
“My vrou het by tye ander mans onthaal.”
Dawid is nie verras deur die antwoord nie, maar wel deur die gebrek aan emosie in Stadler se stem en gesigsuitdrukking. 
“Met jou medewete?” Die sersant kry dit nie reg om dié keer sy gesig uitdrukkingloos te hou nie. “Kort nadat julle intiem was?”
“Ons het ’n oop huwelik, sersant. My vrou het ’n baie sterk seksdrang. Ek haat dit om dit te erken, maar selfs ek kan nie altyd byhou nie.”
Die sersant maak ongemaklik keel skoon en krabbel iets neer. Dawid wonder of dit hom ook opval dat Nicholl die teenwoordige tyd gebruik. Asof dit nog nie werklik tot hom deurgedring het dat Gail Stadler dood is nie.
“Dit maak meer sin, sersant,” praat die speurder wat nog heeltyd skuins teen ’n ornate kas aanleun en net geluister het vir die eerste keer.
Die sersant kyk vraend op. “Hoe bedoel luitenant nou?”
“Daar was twee wynglase. Die een wat in die jacuzzi geval het, moes mevrou Stadler s’n gewees het. Die een wat op die rand bly staan het, is ongebruik. Die bottel wyn was byna leeg, maar ek reken dis veilig om te aanvaar dat mevrou Stadler die enigste een was wat wyn gedrink het. Bloedtoetse sal uitsluitsel gee oor die bloedalkoholvlak. Die groot hoeveelheid wyn wat sy gedrink het en die jacuzzi wat te warm gestel was, moes haar duiselig laat voel het. Dis hoekom sy gegly en geval het. Ek reken mevrou Stadler het ’n gas verwag wat nie opgedaag het nie. Dit was waarskynlik nie die masseur nie, want vir dié sou sy nie ’n ekstra glas reggehou het nie.”
Beide die sersant en die luitenant kyk op toe ’n ondersoekbeampte met ’n sakkie in sy lateksbedekte hande binnekom. “BlackBerry. Ongelukkig was dit in die jacuzzi. Ek het die battery uitgehaal en probeer afdroog. Gelukkig is die data-ghoeroes deesdae slim.”
Die sersant kyk weer na Nicholl. “Sou jou vrou haar selfoon in die jacuzzi gebruik het?”
Nicholl haal sy skouers op. “Ek het gesien dat sy dit van haar bedkassie optel toe sy na die jacuzzi-kamer toe gestap het. Moontlik wou sy iemand bel, maar Gail vat in elk geval altyd haar foon oral saam met haar.”
Die luitenant stoot hom regop. “Maak die ondersoek klaar, sersant, maar ek dink ons kan voorlopig aanvaar dit was ’n ongeluk. Tensy die lykskouing die teendeel bewys. Dokter Benade, kan ek jou dalk huis toe neem? Dit lyk my jou . . .” Hy bly stil toe die deurklokkie deur die huis weergalm.
“Dankie, maar dit sal seker nou my vrou wees.” Dawid kom verlig orent.
Dis egter Runa wat vergesel van ’n konstabel binnekom.
“Jammer, Dawid, dit het langer geduur om die spul uit die galery te kry as wat ek gedink het, en Heleen was te ontsteld om te bestuur.”
“Waar is sy?” Hy moes daaraan gedink het dat Heleen ontsteld sal wees. Sy het die Gail-vrou immers geken.
“In die kar. Ek sal julle gou huis toe neem, dis nader as om galery toe te ry. Ons kan die karre môre uitsorteer.” Runa lyk moeg en Dawid voel skuldig dat sy hulle nou nog moet terugvat ook, al is dit darem nie te ver nie.
“Dis in die haak, baie dankie vir jou moeite.” Hy tel sy dokterstas op en begin aanstap voorportaal toe.
“Net ’n oomblik, dokter?” Die luitenant draai na die sersant. “Is julle klaar met die verklaring?”
Die sersant knik. “Voorlopig.”
“Meneer Stadler, jy kan nie in jou huis aanbly terwyl die ondersoek nog nie afgehandel is nie. Is daar iemand na wie toe jy kan gaan?”
Dawid sug heimlik. Hy weet wat gaan kom. Stadler ken waarskynlik min mense op die dorp by wie hy sommer net sal kan oornag.
“Ek woon in die omgewing,” spring Runa hom voor. “Sodra ek die Benades afgelaai het, sal ek vir Nicholl kom haal. Ek het ’n gastekamer waar hy kan bly. Hy’s my neef.”
Dawid is verlig. Hy kan hom nie iets ergers indink as om met Stadler opgeskeep te sit nie en dit nogal in sulke moeilike omstandighede. Hy onthou Stadler miskien nie van skool af nie, maar Stadler weet net so goed soos hy dat hulle albei betrokke was by die Tessa Kirsten-debakel. En ook dat hulle albei soos die graf daaroor sal swyg tot in lengte van dae.
“Meneer Stadler?” vra die luitenant.
Nicholl knik, maar of hy weet waartoe hy instem, is nie duidelik nie.
“In daardie geval neem ek sommer die Benades terug,” bied die luitenant aan.
“Dit sal gaaf wees. Oukei so, Dawid?” wil Runa weet, maar die verligting wys duidelik op haar gesig.
Dawid knik. Laat hierdie aand tog nou net verbykom. En hy het juis so daarna uitgesien om huis toe te gaan en Heleen by haar belofte te hou, maar nou is dit natuurlik van die baan.
Hy besef eers presies hoe van die baan, toe hy Heleen sien. Daar is niks van haar grimering oor nie en haar hare staan alkante toe. Hy dink nie hy het haar al ooit so sien lyk in die openbaar nie. Nie eens by die huis nie.
Sy laat haar soos ’n zombie na die luitenant se ongemerkte motor lei en klim voor in toe die luitenant die deur vir haar oophou. Dawid klim agter in. Die motor ruik nuut, maar nie na leer nie.
Niemand sê ’n woord nadat Dawid verduidelik het waar hulle huis is nie, maar Dawid sien hoe die luitenant af en toe in die truspieël na hom kyk en nou en dan vlugtig na Heleen.
Dawid is bly toe hulle voor die dubbelverdieping stilhou. Dis al asof die speurder meer sien as wat gemaklik is. Hy voel die man se oë op hulle terwyl hy Heleen hand om die lyf na die voordeur lei. Eers toe hy die deur agter hulle sluit, hoor hy die motor wegtrek.
“Laai my hier af, asseblief?” vra Eben toe hulle nog so dertig meter van sy ouma se huis is.
Vasti trap rem. “Hoekom? Dis donker tot daar.”
“As my ouma sien dis nie my pêl se broer se kar nie, gaan sy vrae vra.” Die bakkie staan nog nie eens behoorlik stil nie, toe is hy uit. “Dankie, Vasti, lekker slaap.” Die deur klap toe en daar trek hy. Vasti wag tot hy die voordeur oopsluit en agter hom toetrek voor sy die bakkie omdraai en na haar huis toe ry.
Eers toe sy by haar paadjie indraai en sien hoe donker dit onder die bome lyk, besef sy dat sy in haar haas vergeet het om die buiteligte aan te skakel. Sy hou langs die pomphuis stil en kyk gefrustreerd na die donker klipgebou. Gelukkig strek die bakkie se kopligte tot by die rand van die voorstoep.
Sy haal haar huissleutels uit, vat haar handsak en los die bakkie se deur oop voor sy na die stoep toe drafstap. Terwyl sy die sleutelgat voel-voel met haar vingers soek, hoor sy Suzie binne miaau. Dêmmit, sy het ook vergeet om haar kos te gee. 
In haar haas laat val Vasti die sleutels. Met die buk en rondsoek op die stoepvloer, sien sy motorligte by die hek verbygaan en dan stil gaan staan. Uiteindelik vat sy die sleutels raak. Die motorligte begin agteruit beweeg. Verstar kyk sy hoe die voertuig by haar paadjie indraai. Teen die tyd dat sy die deur oopgekry het en agter haar toedruk, sien sy deur die riffelglas dat die voertuig stilgehou het. Sy sluit die deur inderhaas, skakel die stoeplig aan en hardloop na die donker sitkamer se venster. Die voertuig het langs hare ingetrek. Dit luier nog en die ligte bly aan. Iemand klim uit, stap na die bakkie se bestuurderskant.
Sy het die verdomde sleutels in die aanskakelaar gelos. Die bakkie se ligte doof en sy hoor die deur toeslaan. In die sywaartse lig van die ander voertuig se kopligte lyk dit asof die persoon die bakkie se deur sluit. Agter haar het Suzie se gekerm stil geraak, asof sy kan aanvoel hier is iets aan die gebeur.
Teen die lig van die kopligte kan Vasti aan die breë skouers sien dis ’n man, al hang daar ’n bos hare om sy kop. Hy lyk enorm terwyl hy aangestap kom – stadig, asof die grond sy skoensole vassuig.
Net buite die lig van die stoep af bly hy staan. ’n Silhoeët wat uit ’n gruwelprent kan kom, vasgevang tussen twee bane lig waarvan nie een meer verklap as die vorm van sy lyf nie. Miskien is dit die herinneringe wat Eben wakker gemaak het, maar hy lyk skielik vir haar nes sy haar verbeel die leeuman moet lyk. 
“Alles reg hier?” Die stem is grof, asof dit nie baie gebruik word nie. Vasti staan vasgenael. Selfs al wou sy antwoord, het sy nie genoeg asem nie.
“Kyk deur die huis. As alles reg is, sit die stoeplig aan en af.” Hy vou sy arms en sprei sy bene effens, maak reg om te wag. Dit laat hom nog groter en onheilspellender lyk.
Suzie kerm saggies. Dis asof die geluid Vasti se spiere weer aan die gang kry. Sy skakel net genoeg ligte aan om seker te maak alles is reg in die huis. Hoekom sy op haar tone na die voordeur sluip, weet sy nie. Sy skakel die stoeplig vinnig af en weer aan en hardloop sitkamervenster toe.
Hy hou haar bakkie se sleutels waar sy dit in die rand van die stoeplantern se skynsel kan sien. Sy hand is enorm. Die sleutels klingel toe hy dit op die stoepmuurtjie neersit. Sy gesig bly in die donker.
“Kom haal en sluit jou toe.” Hy draai weg en stap die kopligte tegemoet. Die kardeur slaan toe, maar hy trek nie weg nie.
Vasti blaas haar asem uit, onseker wat haar te doen staan. Sy gaan die kans moet waag. Sy sluit die deur oop, hol na die sleutels, gryp dit en hardloop terug. Haar hart klop in haar keel toe sy weer die deur agter haar sluit.
Teen die tyd wat sy by die sitkamervenster kom, het die voertuig reeds getru en gedraai. Al wat sy kan sien, is die agterliggies en die baan van die kopligte wat oor die sinkplaatpad wip. Die voertuig draai regs in die verbypad en verdwyn agter die wilde-olywe langs die grensdraad.
Sy sak op die armleuning van ’n gemakstoel neer. Hemel, sy dink nie sy was al ooit in haar lewe so bang nie. Maar dis ’n ander soort bang as wat sy vir Dolf is.
En tog, al wat die man gedoen het, was om seker te maak sy is veilig. Dis al wat sy van die petalje kan aflei. Die redes is duisterder as die nag daarbuite. Want van die rigting waarin hy weggery het, kan sy niks anders aflei as dat hy die nimlike Vis moet wees nie. ’n Man wat sy van geen kant af ken nie. Vir wie haar oupa klaarblyklik as kind weggejaag het omdat hy aknee gekry het. Waarskynlik die man wat ’n byl op die houtkapblok gelos het. Wat weggehardloop het toe sy Maandag hier aangekom en hom amper in haar huis betrap het. Die man wie se ma volgens oorlewering deur ’n otter geraps is.
“Nicholl, ek is moeg. Ek is gatvol. En ek gaan ook moet verwerk dat Gail dood is. Ek kry jou jammer, maar verdomp, hou nou net op huil.”
Nicholl kan die moegheid in Runa se stem hoor, maar die fok weet, hy weet nie hoe om op te hou nie. Die trane loop vanself. Hoekom het hy nooit besef hy het Gail in sy lewe nodig nie? Dat sy die enigste een is wat sy donker kant verstaan en aanvaar nie? Dit was sy eerste gedagtes toe die speurder vir hom gesê het sy is dood. 
“Sê net vir my een ding, en die hemele hoor my, ek sal jou ry as jy vir my lieg.”
Hy kyk op na Runa. Probeer die swemmende beeld in fokus kry.
“Het jy enigiets met hierdie gemors te doen gehad? Was dit dalk ’n ongeluk? Een waarvoor jy verantwoordelik was?”
Hy skud sy kop verwoed. “Hoe kan jy dink . . . Nee!”
“Oukei, oukei, oukei!” Runa sug diep. “Dan moet ons dit maar aan die cops oorlaat.” Sy kom moeisaam orent. “Kom, ek sal jou bed vir jou opmaak.”
“Dankie, Runa. Baie dankie vir alles.”
Sy maak ’n afwerende gebaar. “Moenie soppy raak nie, Nicholl. Ek het nie ’n moerse keuse gehad nie. Ek kon tog nie verwag dat die Benades na jou moet omsien nie. Ons is na alles familie, al kan ek nie juis vir jou of die res van die familie verduur nie.”
“Jissis, Runa . . .”
“Drop it, Nicholl. Net oor Gail dood is en ek jou vir die oomblik jammer kry, gaan ek nie ’n donnerse moordkuil van my hart maak nie. Niks hiervan verander die feit dat jy soos die res van die spul toegekyk het hoe my hoogheilige skoolhoofpa my ma verniel nie. Nie een van julle het ’n vinger verroer nie. Jou ma het geweet daardie voorbeeld van skoolhoofskap, die voorgestoelte-drol van eers die diakens en toe die ouderlinge, moer sy vrou. Haar eie donnerse suster, en jou ma doen niks nie!” Sy haal diep asem. “Ek help jou vanaand en ek sal jou aanhou help tot jy oukei is, maar moenie dink dis uit liefde nie. Dis plig. Dis al. En miskien, net ’n klein miskien, ter wille van Gail.”
“Jy het van haar ook nie gehou nie, Runa.” Hy volg haar toe sy met die gang afstap en by die gastekamer ingaan.
“Nie baie nie, nee, maar sy was ten minste eerlik. Sy het ten minste nie voorgegee sy is Moeder Theresa nie. Sy het geweet wie en wat sy is en dit sonder skaamte of bedrog uitgeleef. Net jammer sy was die grootste hoer wat hierdie aarde nog bewandel het.” Runa haal beddegoed uit die kas uit en pluk die deken van die bed af.
“Hoere word betaal. Vir hulle is dit ’n wilsbesluit. Gail kon haarself nie help nie. Nimfomanie is ’n siekte. En sy het iets daaraan probeer doen. Sy was nou die dag nog by Stiaan Sonnekus om berading te begin kry.”
“Berading? Ga! Ek dink sy was agter Sonnekus se lyf aan. Nie dat ek haar kwalik neem nie. Ek het hom vanaand ontmoet. ’n Beeld van ’n man. Don’t kid yourself. Gail se ‘siekte’ het haar uitstekend gepas. Sy het mense vernietig, Nicholl. Huwelike vernietig. En in ’n mate vir jou en haarself ook.” Sy stryk die paslaken plat, kom orent en plant haar hande in haar sye. “En laat ek jou ’n ding vertel, ek dink sy het Heleen Benade ook bygekom.”
Nicholl weet sy gesigsuitdrukking moet verklap dat hy nie juis verras is nie.
“Jy het geweet sy tree vroue ook aan?” Runa kyk hom vraend aan voor sy met haar palm teen haar voorkop stamp. “Natuurlik! Jy is self nie die engel Gabriel nie. Threesomes? Jirre, Nicholl, as Dawid moet agterkom . . .”
“Nee! Ons het nooit ’n threesome met Heleen gehad nie. Hemel, nee. Dit was net in Pretoria en ook net nou en dan. Ek was minder mal daaroor as Gail. En ek weet nie of sy iets met Heleen aangehad het nie. Ek weet net sy het soms vroue bo mans verkies. Gewillige vroue. En dis een ding wat jy moet onthou, Runa, Gail het nooit iemand teen hulle sin gedwing om iets te doen nie. Dis nie haar skuld as mense hulle donkerder sy uitleef nie, sy het net die geleentheid vir hulle geskep om dit te kan doen.”
“Ek kan nie glo jy keur die lewe wat sy gelei het goed nie. Het jy dan net mooi niks gevoel wanneer jy weet sy is by ’n ander man of vrou nie?”
“Natuurlik het ek. In die begin wou ek moord pleeg. Maar . . . Ag, kom ons los dit. Ek sal dit aan niemand kan verduidelik nie.” Hy wil ook nie. Hy kan hulle gedeelde obsessie met seks skaars self verstaan. Hulle liefde-haat-verhouding ook. Liefde? Nee, eerder ’n soort-soek-soort-verknogtheid. En ook nie haat nie. Hoe kan mens ’n spieëlbeeld haat?
Runa gooi die kwilt oor. “Toe. Klim in die bed. Kry slaap. Wil jy ’n slaappil hê?”
Hy knik. Hopelik help dit as hy net vir ’n ruk in die vergetelheid van slaap kan deurbring. Al weet hy hy gaan weer moet wakker word. 
“Ek bring.”
Die pil en ’n glas warm melk staan langs sy bed toe hy uit die badkamer kom, maar selfs nadat hy dit gedrink het, kry hy nie die beelde voor sy oë weg nie. Die polisie het hom probeer keer toe hy soos ’n mal ding na Gail se suite toe gestorm het, maar hy was onstuitbaar. Nou is hy spyt. Daardie prentjie sal hy nooit vergeet nie.
Gail wat in die water dryf, haar hare soos donker wiere om haar uitgesprei. Die begeerlike lyf vreemd pienk en sonder ’n draad klere, die voete en hande pruimedantagtig verrimpel. 
Die glasmure was nog steeds toegewasem, al het die polisie die jacuzzi afgeskakel. 
Nicholl klim in die bed en skakel die bedliggie af. Hy wens hulle laaste gesprek het nie oor Vasti gegaan nie. Nou sal Vasti altyd deel van sy herinneringe aan Gail se dood wees. Op ’n manier besoedel dit haar.
Hy stuur sy gedagtes doelbewus van Vasti af weg. 
Natuurlik was daar nie ’n masseur nie. Haar masserings het Gail by die gym gekry. Sy was eenvoudig nie bevredig nie. Hy het weer eens gefaal. Sy het die foon gevat om iemand anders te reël. Moet hy dankbaar wees dat sy diplomaties probeer wees het? Nee, want haar kastige diplomasie was maar net omdat sy nie lus was vir nog ’n sessie met hom nie en sy wou die argument vermy wat sou volg as hy aangedring het om haar te probeer bevredig.
Vanmiddag nog het hy gewens sy verdwyn. Nou het sy. Hy kan nie besluit of hy verlig of spyt is nie. Dalk ’n bietjie van albei. Sy was die enigste mens wat hom ooit verstaan het, maar sy het ook haar verdiende loon gekry. Dit durf hy egter vir niemand sê nie.

Vasti voel amper skuldig dat sy soos ’n klip geslaap het. Die arme Nicholl het seker nie ’n oog toegemaak nie. Vir haar is dit net ’n verskriklike ding wat met ’n goeie kennis gebeur het, vir hom het sy hele lewe handomkeer verander.
Sy onthou hoe haar pa weke lank in ’n dwaal was ná haar ma se dood. En ná die begrafnis was dit nog erger. Asof dit toe eers ingesink het. Maar dit was natuurlik ook anders. Leon de Leeuw was aandadig aan sy vrou se dood. Al was dit ’n ongeluk.
Ouma Marien het haar die dag van die ongeluk kom haal om by hulle te kom bly, maar wanneer haar pa saans daar kom eet het, was dit asof daar telkens van voor af ’n doodsheid oor almal toegesak het. 
Dit was Oupa Kees wat gesorg het dat sy betyds by die hoërskool ingeskryf word. Ouma het haar soggens betyds wakker gemaak sodat Oupa haar Bredellsdorp toe kon neem. Smiddae nadat Oupa haar by die skool gaan haal het, het Ouma haar in die werk gesteek of Oupa het haar na sy kruidenierswinkel toe geneem sodat sy daar los werkies kon doen. 
Nou besef sy hulle wou haar besig hou; het probeer om haar lewe sover moontlik te normaliseer, maar toe het sy nie verstaan hoe hulle so gewoon met hulle dagtake kan aangaan terwyl haar wêreld stil gaan staan het en alles daarbuite verby haar vloei nie.
Hulle moes saans en wanneer sy by die skool was, getreur het, maar voor haar was hulle bloot pragmaties. Miskien is dit omdat sy nie buitetoe getreur het nie dat ouma Marien so gou ná haar dogter se dood ook weg is.
Ná ouma Marien se dood moes Vasti terug plaas toe. Haar pa het besluit sy kon nie alleen by oupa Kees bly nie. En toe sy Leon vir die soveelste keer nie kon wakker kry om haar skool toe te neem nie en meneer Raubenheimer hom aangespreek het omdat sy voortdurend laat is, moes sy koshuis toe waar sy vir die eerste keer die leeuman-legende in sy volle omvang gehoor het.
Sy het nie geweet wat ’n koma is, tot oupa Kees in een ingegaan het en nooit daaruit gekom het nie. Sy het haar verbeel dit moes iets soos daardie grotstelsel in die berg wees en dat Oupa daar verdwaal het. Tot die leeuman hom beetgekry het. Snags het sy van die grotte gedroom. En van die leeuman.
Sy gaan staan op die veranda om haar tweede koppie koffie te drink. Sy moet vir haar stoele en ’n tafel kry. Sommer by ’n tweedehandse winkel. Dit sal lekker wees om hier op die veranda te sit. 
Gelukkig is dit nie so warm soos Vrydag nie. Die bries stoot teen haar aan en sy rimpel haar neus teen die sweem van ’n verdagte reuk. Die een of ander dier moes in die veld gevrek het. Sy ril en gooi die res van die koffie uit.
In die sitkamer se boekrak kies sy ’n stapeltjie boeke en gaan sit by die kombuistafel. Die geraas van ’n brommer teen die venster irriteer haar, maar gaandeweg raak sy verdiep in die leesstof wat sy oor en weer met mekaar korreleer. 
In ’n boek oor simbole lees sy iets raak oor die verskil tussen die centaurus en die minotaurus wat die een of ander kreatiewe snaar aan die tril sit. Sou dit beter gewees het as die leeuman die lyf van ’n leeu en die kop van ’n mens gehad het, pleks van andersom? Of sou dit eintlik ’n wreder weergawe van die halfmens-halfgedierte-mites wees? Die kop van ’n mens veronderstel rede, rasionaliteit wat oor die dierlike lyf behoort te seëvier, die lyf impliseer dat die rede nie daarteen opgewasse is nie. Selfs met ’n kop bly die lyf dier en die tragiek lê daarin dat die kop van die dierlikheid bewus is. Andersom is die menslyf in diens van die dierlike kop en instinkte. Dis meer verstaanbaar. Vergeefbaar.
Sy sleep haar sketsboek nader, begin ’n paar tentatiewe sketse maak. ’n Wese met die kop van ’n bul en die lyf van ’n mens. Dan weer andersom: die kop van ’n man, die lyf van ’n bul. Daarna doen sy dieselfde met ’n leeu. En met ’n roofvoël. En toe sy weer sien, het sy dieselfde met ’n vis gedoen en die figuur met die viskop en gewebde hande lyk baie bekend.
Die potlood skiet knarsend oor die papier toe haar landlynfoon begin lui. Sy kou aan haar potlood terwyl sy luister. Die gedruis. Die laggie. 
Vasti klap die potlood met geweld op die sketsboek neer, spring op en hardloop in die gang af. In die sitkamer pluk sy die gehoorbuis van die mik af. “Fok jou, Dolf. Fók jou!” skree sy in die buis.
Aan die ander kant van die lyn is daar vir ’n oomblik nog ’n ruising en dan word die verbinding verbreek.
Vasti drink twee glase water voor sy effens tot bedaring kom. Die intensiteit van die woede wat deur haar gestu het, laat haar bewerig. Toe die foon weer begin lui, stap sy met tande op mekaar gekners daarheen en tel op voor die antwoordmasjien inskop. “Ek het gesê fok jou, Dolf! Dit beteken vlieg in jou moer in.”
Daar is geen geruis nie, net ’n kort stilte en dan ’n growwe stem. “Dis nie Dolf nie.”
Vasti herken die stem dadelik, al het sy dit gisteraand die eerste keer gehoor. “Is dit jy wat my aanhou bel? Is jy Vis?”
“Die mense noem my Vis. Dis die eerste keer dat ek jou bel. Die polisie is op pad. Jemima het gesê ek moet jou waarsku.”
“Die polisie?”
“Gisteraand daar by jou. Ek het iets geruik. Terwyl ek gewag het. Vanoggend gaan kyk. Waar jou grond aan die Kirstens s’n grens,” hy huiwer vlugtig, “daar is ’n dooie man. Moenie soontoe gaan nie. Dis nie ’n mooi gesig nie. Die liggaam het al begin ontbind en die krappe was bedrywig. Ek het die polisie gebel. Hulle sal nou-nou daar wees. Moenie skrik nie. Jemima sê jy sal skrik.”
“Wat bedoel jy, ’n . . .” Sy praat met ’n dooie lyn. Sy stap in ’n dwaal terug kombuis toe. Gaan sit by die tafel en spring weer op. Anderkant die venster roer ’n bries aan die oewerplantegroei, ruis effens deur toppe van ’n klossie populiere. Die populiere het nog nie hulle blare begin afgooi nie. Seker nog te warm, al is dit die eerste dag van April. 
’n Dooie man? Dan sug sy van verligting. Natuurlik. Die eerste April. Dis Gekkedag. Maar as die danige Vis bedoel het om ’n grappie te maak, is dit in onbeskryflike swak smaak. Sy maak die boonste venster ingedagte oop om twee brommers uit te laat. Besef dan wat dit dalk beteken net voor sy die kort loei van ’n sirene hoor en kort daarna ’n gekners van gruis.
Sy maak die voordeur oop net toe die eerste polisievoertuig tot stilstand kom en nog ’n motor langsaan intrek. As dit ’n Aprilgrap is, word dit baie ver gevoer. Maar dit is nie een nie, besef sy toe sy die gesiguitdrukking sien van ’n man in ’n netjiese broek en ’n kortmouhemp wat na haar toe aangestap kom. Aan sy sy bult ’n skietding. 
“Juffrou De Leeuw?” vra hy toe hy met die trap opkom. Vroeë dertigs, skat sy hom. Sy gesig is hoekig. Die uitdrukking in die staalgrys oë strak.
Sy knik.
“Luitenant Chris Croukamp.” Hy steek sy hand uit en groet. “Jammer om u te steur, maar ons het rede om te vermoed . . .”
Hy breek die sin af toe sy knik. “ ’n Buurman het my ingelig julle is op pad.”
“Het ons u toestemming om u eiendom te betree en hier onder by die rivier te gaan kyk?”
Sy knik weer. Dis nogal gaaf dat hy vra. Hy het seker nie regtig haar toestemming nodig nie.
Hy draai na die twee mans wat uit die ander voertuig geklim het. “Volg die oewer na die Kirstens se kant toe en laat weet my as julle iets kry. Julle ken die dril.” 
Die twee mans kies koers verby die huis rivier toe. Die luitenant draai na haar toe. “Gee u om as ek u ’n paar vrae vra?”
“Kom in.” Sy hou die deur wyer oop en stap sitkamer toe.
Die luitenant haal ’n boekie en ’n pen uit sy hempsak toe hy sy sit kry.
“Volgens meneer Falckman is die liggaam al aan die ontbind, maar die lykskouing sal ons ’n aanduiding gee van wanneer die man oorlede is. Eintlik wil ek net voorlopig by u weet of u enigiets buitengewoon opgelet het. Sê nou maar die afgelope week of so.”
Falckman. Dan is dit sy van. Vis Falckman.
“Ek is nog nie eens ’n week hier nie, luitenant. Ek het Maandag eers my intrek hier geneem.”
“Iets gehoor of gesien?” Hy lyk gemaklik met wie hy is. Al wat verklap dat hy die oplos van misdaad sy roeping gemaak het, is die skerpsinnige kyk waarmee hy alles waarneem. Vir haar, die boekrak, die skoon asbak op die koffietafel, ’n gebruikte wynglas wat al van Vrydagaand af daar staan.
“Daar was geluide by die rivier. Dit was op my eerste aand hier. Maandag. Amper soos ’n plank wat breek en water wat teen ’n boot klots. Dit was vroegaand. Laatnag was daar ’n geluid soos voetstappe. En die volgende oggend was daar motorfietsspore. En eergisteraand, dis nou Vrydag, het iets die voëls op die oewer versteur. Hulle het ’n hele ruk tekere gegaan, maar toe stil geword. Ek het aangeneem dis ’n slang.” Sy wik en weeg ’n oomblik. Nee, die oproepe het niks met ’n lyk op haar werf te doen nie. Ook nie haar vrees dat Dolf sal opdaag nie. 
“Maandagaand en Vrydagaand dus.”
Sy knik.
“U bly alleen hier?” vra hy en kyk rond asof hy nou eers werklik sien waar hy hom bevind, maar sy weet hy het reeds sy opname gedoen. Die druppel of wat Tassies wat in die glas agtergebly het, is besig om ’n interessante mufsoort te kweek. As mens vinnig kyk, lyk dit soos grenadellapitte. 
“Dis reg.”
“Enige spesifieke rede waarom u hierheen getrek het?”
“Is dit belangrik vir u ondersoek?”
Hy glimlag en maak die boekie toe. “Seker nie. Ek was maar net nuuskierig. ’n Mooi vrou so alleen en afgesonder. Vergewe my.” 
Vasti glimlag terug. Laat hy maar dink sy glo hom. “Dit was my ouma se huis en daarna my pa s’n. Nou is dit myne. Hoekom sal ek nie hier kom bly nie?”
“Ek sien. Ken jy meneer Falckman?” Hy probeer om die vraag terloops te laat klink.
“Ons het nog nie amptelik kennis gemaak nie. Die enigste een van my bure wat ek tot dusver ontmoet het, is Eben Kirsten.” Hoekom sy hom nie van Vis se vreemde gedrag die vorige aand vertel nie, weet sy nie.
“En tog ken meneer Falckman jou foonnommer?”
“Ek neem aan hy het dit by die Kirstens gekry. Hulle het my nommer.”
Sy is verlig toe sy selfoon begin lui. 
“Croukamp hier . . . Wit? . . . Dalk ’n boemelaar? . . . Identifiseerbaar? . . . Hoe lank skat jy?” Hy kyk na die plafon terwyl hy luister. “Goed, ek kom.”
Vasti wring haar hande inmekaar. “Ek hoop nie ek hoef enigiets te doen of te sien nie?”
“Die staatslykswa sal nie tot daar kan kom nie, maar al wat jy sal sien, is ’n body-bag. As jy ons dophou.” Hy huiwer. “Juffrou De Leeuw, ons het verwag dit gaan ’n bergie wees wat dronk geraak en in die rivier geval het. Daar is nie veel misdaad hier rond nie. Net inbrake en soms ’n bakleiery. 
“My mense sê egter dit is ’n blanke man. Sy klere is nie van die duurste nie, maar dis ook nie boemelaarklere nie. Hy het nog sy horlosie aan, maar het geen identifikasie by hom nie. Het jy enige idee wie dit kan wees?”
Vasti skud haar kop. “Soos ek gesê het, ek woon nog nie eens ’n week hier nie.”
Hy knik en staan op. “Ek is bevrees vandag is nie die laaste wat jy van ons sien nie. Ondersoekbeamptes sal die oewer moet fynkam om te kyk of ons leidrade kry. Ek vra jou geduld hiermee en dat jy wegbly waar ons werk. Die Kirstens se waterkant sal ook ondersoek word.”
“Ek verstaan.”
“Ek sal iemand stuur om ’n verklaring af te neem. Ek sal bly wees as jy die persoon alles vertel wat jy my vertel het en ook enigiets anders wat jou dalk byval.”
Presies wanneer die “u” in “jy” en “jou” omgeskakel het, het sy nie opgelet nie. “Ek sal so maak. Ek sal net bly wees as die persoon my eers skakel. Op my selfoon.”
Hy skryf haar nommer in sy boekie af en blaai om. Hy skryf sy besonderhede ook neer, skeur die blaaitjie uit en gee dit vir haar. “Ingeval jy my wil kontak. Dankie vir jou samewerking. Ons sal probeer om jou so min moontlik te steur. Ongelukkig gaan dit veral vandag maar redelik bedrywig wees hier rond.” 
Hy groet met die hand en gaan by die voordeur uit. Sy kyk hoe hy koers kies in dieselfde rigting as die ander mans.
Vasti ril. Dank die gode ontbindende lyke is nie deel van haar werk nie. Dis erg genoeg dat een op haar eiendom gekry is.
Sy maak ingedagte vir haar ’n vars beker koffie. Sy is ses dae hier en twee mense is dood. Net haar luck.
“Hemel, Heleen, ek weet jy het die vrou geken, maar om so aan te gaan! Ek kan regtig nie sien hoekom jy dit jou so aantrek nie. Jy huil nou al een strook deur.” Nie eens die kalmeerpil wat hy haar gisternag gegee het nadat die luitenant hulle afgelaai het, het gehelp nie.
Van ’n nagrus langs ’n snikkende vrou het daar ook nie veel gekom nie.
“Jy is harteloos, Dawid. Harteloos. Sy was ’n vriendin. Gisteroggend nog het ek ’n aërobiese klas by haar gehad en vanoggend lê sy in ’n lykshuis.” Heleen begin van voor af snik.
Dawid slaan sy oë op na die plafon, maar daar is ook geen antwoord vir sy frustrasie nie. Hy het uitgesien na die naweek. Die eerste een in wie weet hoe lank wat hy ’n ander dokter gekry het om vir hom in te staan as daar ’n noodgeval sou wees. Nou wens hy eerder hy was op roep en dat hy wel uitgeroep word.
Hy sug toe Heleen vir die soveelste keer ’n hand vol snesies trek uit die boks wat hy vir haar neergesit het.
“Ek gaan ’n koerant koop. Het jy iets nodig?”
Heleen skud haar kop. 
“Kan ek vir jou nog ’n koppie tee maak?”
Nog ’n skud van die kop.
“Ek is nou terug.” Hy sal mal word as hy nog ’n oomblik langer moet toekyk hoe Heleen treur oor ’n vrou vir wie hy self geen ooghare gehad het nie. 
En dis nie asof iets wreeds met haar gebeur het nie. Sy het gegly en geval. ’n Ongelukkige voorval, maar nie veel meer as dit nie. Dit kon net sowel ’n motorongeluk gewees het. Of ’n hartaanval. Wanneer ’n mens se tyd daar is, is dit daar. As hy dít nie geglo het nie, sou sy werk ’n nagmerrie gewees het.
Toe hy by die motorhuis instap, besef hy eers weer hulle moet Heleen se kar nog gaan haal waar dit in die parkeerarea langs die galery staan.
Hy het gistermiddag die moeite ontsien om sy eie kar uit die motorhuis te kry en hulle is sommer met Heleen s’n galery toe. Gelukkig het hy daaraan gedink om sy dokterstas saam te neem, soos sy gewoonte is. Dis dalk ’n verouderde gewoonte wat hy by sy pa aangeleer het, maar dit het hom al goed te staan gekom. Soos gisteraand weer met Nicholl Stadler.
Hy druk die afstandbeheer vir die elektriese motorhuisdeur en ry uit. Môre sal hy Heleen se kar direk na die bandeplek neem. Sommer al vier bande laat vervang, dan het hy rus vir sy gemoed. Die bandemense kan dit by die huis terugbesorg.
Dawid staan laaste in die lang ry met ’n Rapport onder sy arm en ’n blok sjokolade vir Heleen in sy hand, toe hy die distriksgeneesheer sien instap en ook vir die koerante mik. Hy is bleddie bly hy het nie Zirk Siebert se jop nie. Lykskouings het hom nog altyd die rillings gegee.
“Dawid,” groet die man toe hy agter hom inval.
“Dag, Zirk. Jy het seker gehoor jy het Maandag ’n onaangename taak om af te handel?”
“Nou net gehoor daar is twee, swaer.” Hy skud sy kop. “Die prokureur se vrou is nog een ding, maar die man is glo al ’n rukkie dood.”
Dawid frons. “Watse man?”
“In Leeuwendrift langs die rivieroewer gekry. ’n John Doe, soos hulle in die flieks sê. Croukamp sê hy dink die man se kop is inmekaar geslaan, maar ons sal maar môre sien.”
Dawid skud sy kop. “Dis die gesuipery in die skema. Dit raak net al erger.”
“Nie dié keer nie. ’n Blanke man glo. Vis Falckman het op die lyk afgekom. Daar op ou dronk De Leeuw se grond. Sy dogter het glo onlangs daarheen getrek. ”
Gelukkig is Dawid volgende aan die beurt by die kasregister. Hopelik het die distriksgeneesheer nie gesien watter effek sy woorde gehad het nie.
Vasti probeer die op en af lopery op die oewer ignoreer, maar die klank van mense wat heen en weer na mekaar roep, dring telkens tot haar deur. Nietemin vorder sy. Sy het haar Picasso-boeke opgespoor. Hoekom sy haar nog nooit juis aan sy erotiese goed gesteur het, sal sy nie weet nie. Miskien omdat die erotiese haar afskrik. Nie oor sy preuts is nie, maar omdat sy dit nie begryp nie, self nog nooit ware erotiek ervaar het nie. Net seks. En ook net met Dolf.
Maar noudat sy uitsluitlik op die Spanjaard, wat natuurlik reeds van kindsdae aan die stier-kultuur blootgestel was, se minotaurus-etse en verwante skilderye konsentreer, sien sy iets raak wat sy nie voorheen opgemerk het nie. Die amperse deernis en teerheid waarmee die monster soms die objek van sy luste benader. Soos onder meer die ets Minotaurus wat ’n slapende vrou liefkoos, deel van die Vollard-reeks wat hy gemaak het nadat hy die bloedjong Marie-Thérèse Walter as minnares geneem het.
“Mevrou?”
Vasti se hart slaan ’n slag oor. ’n Jong polisieman in uniform loer by die oop kombuisvenster in.
Sy maak die kombuisdeur oop.
“Ons gaan nou ry, maar mevrou, niemand mag verby die polisielint kom nie. Ek kom sê maar net. En sersant Els wil net iets vir mevrou vra.” Hy beduie na ’n man in gewone klere wat aangestap kom.
Vasti knik, maar die jong polisieman het al weggedraai.
Die sersant hou ’n deurskynende sakkie na haar uit. Sy eien ’n bebloede polshorlosie en ril. “U herken nie dalk dié nie?”
“Laat ek net my leesbril kry.” Vasti se hand bewe toe sy dit van haar sketse af optel. Sy weet die bril gaan nie skielik die horlosie anders laat lyk nie, maar sy leun nader aan die sakkie om doodseker te maak. Sy ruk dit van haar neus af en druk haar kneukels teen haar mond.
“Juffrou De Leeuw?”
Sy sluk swaar aan die naarheid. “Sersant, daar moet duisende sulke horlosies in omloop wees.”
“Maar jy ken iemand wat so een gedra het?”
Sy knik. “My gewese man. Dolf Verster.” Sy het nog die horlosie vir hom as geskenk gekoop met die een of ander verjaardag. Oor die sersant se skouer sien sy Croukamp aangestryk kom.
 “Wanneer was die laaste keer dat jy hom gesien het?” Sersant Els volg haar blik en wink Croukamp nader.
“Ongeveer sewe jaar gelede. Ek het ’n interdik teen hom. Vir gesinsgeweld.” Is dit moontlik dat die nagmerrie tot ’n einde gekom het? Maar op so ’n manier dat dit plek maak vir ’n nuwe nagmerrie? Want as dit Dolf se liggaam is wat hulle gevind het, is dit nie die einde van die saak nie. Dit kan sy aflei van die agterdog waarmee die sersant na haar kyk.
Maar dit kan tog onmoontlik Dolf wees. Hoe sou hy . . .
“En toe daag hy hier op?” onderbreek die sersant haar ontstellende gedagtes.
Vasti skud haar kop. “Ek kan nie dink dat dit hy kan wees nie. Sover ek kon aflei, woon hy die afgelope paar jaar in Pretoria. Ek was nie eens bewus daarvan tot . . . onlangs nie.” Sy het dit eers gehoor toe die polisie sy alibi vasgestel het vir die vandalisme-saak. 
Die sersant se agterdog kry nog meer substansie.
Croukamp sluit by hulle aan en die sersant lig hom vlugtig in oor hulle gesprek tot dusver voor hy weer na haar kyk. “Juffrou De Leeuw, sal jy omgee as ek en luitenant Croukamp jou ’n paar vrae vra?”
Natuurlik gee ek om, wil Vasti uitroep, maar sy skud net haar kop.
“Ons kan sommer hier sit,” sê Croukamp en beduie na die kombuistafel.
Vasti klap haar sketsboek toe. Croukamp draai die Picasso-boek wat ooplê effens en kyk na die afdruk. Moet dit nou waaragtig die heel ongeskikste een van Dora en die minotaurus wees? Verdomde Picasso en sy erotika. Hoewel, as dit ’n foto was, was dit nie net erotika nie maar growwe pornografie.
Sy trek die boek onder sy hande uit en maak dit toe. “Navorsing,” prewel sy en maak die ander boeke ook toe, sit hulle op ’n hoop en skuif haar tekengoed eenkant toe. “Koffie?”
“Nee, dankie,” sê die sersant.
“Graag,” sê Croukamp tegelykertyd.
Sy lig haar wenkbroue vraend vir die sersant.
“Sal lekker wees, dankie,” verander hy van plan ná ’n vlugtige blik na Croukamp se kant toe.
Vasti skakel die ketel aan, bly sy het iets om haar hande mee besig te hou. Hulle wag in stilte tot hulle elkeen met ’n beker voor hulle sit.
“Kyk,” begin sy, net om die storie agter die rug te kry, “ek het ’n nagmerrie van ’n huwelik gehad. My eks het my aangerand en nadat ek hom verlaat het, getreiter. Ná die egskeiding ook. Ek het hom egter nie vermoor nie.”
“Niemand het gepraat van moord nie, juffrou De Leeuw. Hier is ’n lyk op jou eiendom gevind en die man se horlosie lyk soos een wat jou eks gedra het. Soos jy self gesê het, dis nie ’n unieke horlosie nie. Hoekom sou jy dit onmiddellik met moord in verband bring?”
Croukamp laat dit klaarblyklik aan die sersant oor om die gesprek te lei.
Vasti dwing haarself tot kalmte. Ja, hoekom het sy? “Dis ’n verligting om te hoor daar was nie vuilspel betrokke nie.” Sy glimlag. “Miskien lees ek net te veel spanningsromans.”
“Ek het nie gesê daar was nie vuilspel betrokke nie.” Die sersant is hoflik, maar sy sin vir humor laat veel te wense oor. “Ons sal eers sekerheid hê ná die lykskouing. Maar sou jy sê jy het rede gehad om van jou man ontslae te raak?”
“My éksman. En nee, ek glo nie enigiemand het die reg om ’n ander persoon se lewe te neem nie. Maak nie saak wat die omstandighede is nie. Behalwe moontlik uit selfverdediging.”
“Was dit selfverdediging?” Die sersant hou haar blik gevange.
Moenie met my speletjies probeer speel nie, wil sy vir hom sê. As daar nou een ding is waarvan sy genoeg gehad het, is dit kat-en-muis. “Hoe bedoel jy nou, sersant? Jy het self gesê ons weet nie of dit wel my eksman is nie en ek weet beslis nie hoe die persoon, wie hy ook al was, aan sy einde gekom het nie. En of daar van selfverdediging sprake was nie.”
“Ek sien jy is by die kunste betrokke?” kom Croukamp uit ’n heel ander hoek by en beduie na haar sketsgoed en boeke.
“Ek is ’n skilder.”
’n Vinnige blik wissel tussen die twee speurders.
“Jy was nie gisteraand dalk by die kunsuitstalling in Bredellsdorp nie?”
“Ek was.” Sy kan nie onthou dat sy hulle daar gesien het nie en wat op aarde dit met die hele kwessie uit te waai het, kan sy nie raai nie. ’n Vae onrus roer in haar.
“En voor die kunsuitstalling?” vra die sersant.
“Hier by die huis.”
“Kan iemand dit bevestig?”
“Nee, sersant. Ek woon alleen hier.”
“Ken jy die Stadlers?” Weer eens is dit Croukamp wat die verrassende vraag vra.
“Net vir Nicholl Stadler. Hy het my egskeiding behartig. Toe hy nog in Pretoria was.” 
“En jy is bewus daarvan dat mevrou Stadler gisteraand onder verdagte omstandighede oorlede is?”
Lood gaan sit in haar maag. “Verdagte omstandighede?” Sy skud haar kop. “Ek was onder die indruk dit was ’n ongeluk.”
“Oënskynlik. Maar jy weet daarvan?”
Vasti knik. “Ek was by toe meneer Stadler die oproep van die polisie gekry het.” Dit moes hulle gewees het, besef sy.
“Was jy en meneer Stadler alleen toe hy die oproep gekry het?”
“Luitenant Croukamp, wat probeer jy impliseer?”
“Ek vra maar net, juffrou De Leeuw. Dis net vir my eienaardig dat jy ses dae gelede hierheen getrek het en nou sit ons met twee lyke. Een die vrou van die man wat jou egskeiding hanteer het en die ander moontlik jou eksman. Almal voorheen van Pretoria. En wat ook vir my eienaardig is, is dat daar gerugte oor die Stadlers is van sleuteluitruilery, terwyl jy op ’n Sondag sit en kyk na pornografiese prentjies.” 
Hy kom orent en neem ’n laaste sluk van sy koffie. “Maar laat ons nie die kar voor die perde inspan nie. Die lykskouings word môre gedoen. Sersant, kry vir Duvenhage om die misdaadtoneel tot môre op te pas en reël vir hom ’n aflos van môreoggend af.” Hy steek sy hand uit na Vasti. “Ek sal dit baie waardeer indien jy nie die omgewing sal verlaat sonder om ons in kennis te stel nie.”
 “En ek sal dit waardeer as jy nie na een van die grootste skilders wat ooit geleef het se kunswerke as ‘pornografiese prentjies’ verwys nie.” Sy vat nie sy hand nie en hy laat dit effens verras sak. “En sê vir ‘Duvenhage’ ek doen graag my plig as wetgetroue burger en sal die polisie bystaan in hulle taak, maar as ek hom naby my huis sien, verwag ek dat hy ’n lasbrief sal wys. Ek laat my nie dophou nie. Daarvan het ek waaragtig genoeg in my lewe gehad. Julle weet hoe julle ingekom het. Tot siens.”
Presies hoekom sy so na aan trane voel toe hulle uit is, kan sy net raai. Maar sy weet sy het hulle geantagoniseer en sy weet ook dit was onnosel om so ’n houding in te slaan. Dit was ook nie ’n besluit wat sy geneem het nie. Alles het bloot skielik te veel vir haar geword. 

Vasti weet dadelik sy het verslaap toe ’n geklop aan die agterdeur haar wakker kry. Haar selfoon bevestig dit. Haar kop is dof van die min nagrus en die oorblyfsels van ’n spanningshoofpyn. As sy drie ure geslaap het, is dit baie. Haar lyf is seer van al die rondrol.
Sy trek haastig haar japon aan. Die ding is verslete, maar steeds knus teen die knyp in die oggendlug. Terwyl sy kombuis toe draf, sypel gister se gebeure terug in haar bewussyn. 
Dis egter nie ’n polisieman wat voor haar staan toe sy die deur oopmaak nie.
“My heiden! As dit nie vir die oge en die hare was nie, was dit so wrintie Truida wat hier voor my staan.”
Die kopdoek en voorskoot is vrolik, die rok span om die gul lyf. Sy is net effens korter as Vasti. Die opvallendste is die een bruin oog terwyl die ander vaalblou is. Sy kan enigiets tussen vyftig en sewentig wees. Vasti raai om en by sestig.
“Ek sê hoeka vanoggend vir Vis: ‘Vis, ek dink so baie terug deesdae aan die ou dae toe die Velsens nog hier gebly het. Toe Truidatjie nog jonk was. En ek ’tuurlik ook. Sy was mos net vier jaar ouer as ek. So hartseer gewees toe sy nou so sleg afsterwe. Die lewe is maar wreed.’ Maar wag dat ek aan die werk kom. Mos nie by die eetkamer uitgekom nie. Vis het my mos kom aanjaag. Sal vandag daar gaan poets en blink maak. Daardie meubels staan en verdroog en daai sideboard kom nog al die pad van Holland af.”
Vasti staan verdwaas terug toe die vrou haar eenkant toe druk en die kombuis binnestap. “Ekskuus, maar ek dink hier is ’n misverstand?” kry sy uit toe die vrou die paar stukke skottelgoed uit die opwasbak pak.
“Jammer, maar Maandae is die enigste oggend wat ek kan kom. Vrydagoggende char ek by die Kirstens en die res van die tyd probeer ek maar so om oumeneer Flip skoonmaak en hom uit die kwaad hou. En Vrydagmiddae is dit die rivierhuis se beurt.” Sy maak die kas onder die opwasbak oop en steun toe sy buk om die opwasmiddel uit te haal.
“Mevrou . . .” Vasti weet nie hoe om verder te gaan nie. 
Die vrou kom regop en kyk haar met ’n frons aan. “Het Vis dan nie vir jou gebel en gesê ek kom vandag nie? Ek is mos Jemima?” Sy vee haar hande aan haar voorskoot af en klik ergerlik met haar tong teen haar vals gebit. “Dié Vis. Sowat van skaam. En vir jou ’tuurlik skamer as vir enigiemand anders.”
“Jemima, dis baie gaaf van jou en ek is jou baie dankbaar as dit jy was wat vir my kom skoonmaak het voor ek ingetrek het, maar ek dink nie ek kan op die oomblik ’n char bekostig nie. Dalk oor ’n paar maande.”
Jemima se werkershande gaan na haar middel. “En wie het altemitters gepraat van betaal? Ek help Truida se kind in haar nood. Vis sorg goed vir my, en mevrou Amelia gee vir my ’n geldjie vir die baddery oor sy gevra het dat ek help. In die week kan sy regkom met die stort, maar sy is so lief vir haar bad. En ek hoef haar eintlik net in en uit te tel en alles byderhand te sit. Niks verkeerd met haar bolyf nie.”
“Maar jy kan mos nie verniet . . .”
“Kyk, Vasti’tjie. Jy onthou dalk nie, maar ek het jou se ouma gehelp daardie tyd toe sy so verpletter was ná jou se ma se dood. En sy moes die dood voel kom het, want sy het vir my op die hart gedruk dat ek jou moet oppas as sy iets oorkom. Maar toe het jou se pa mos besluit jy moet koshuis toe, al het meneer Kees gesê hy sal jou elke dag skool toe vat. Dat dit hom iets gee om te doen. Om voor te leef. Maar die Leeu het gesê hy laat nie toe dat ’n meid sy kind grootmaak nie. Ek het nog meneer Kees versorg ná jou se ouma se dood. Huis skoongemaak en kos gegee en so. Hy het so oor sy drie meisiemense getreur. Hom in sy graf in getreur, sê ek vir jou.”
Vasti hou haar hand op teen die vloed inligting. “Jemima, as ek nie nou ’n draai loop nie, is dit te laat.” Sy draf badkamer toe.
Toe sy terugkom, aangetrek, effens wakkerder en met haar tande geborsel en gesig gewas, skink Jemima koffie in ’n beker en sit dit langs ’n bord met ’n sny roosterbrood neer. In ’n pan sis ’n eier wat oomblikke later op die roosterbrood beland.
“Nou toe, kom sit en eet jou brekfis. Jy sal vir jou bacon moet kry. Daar is niks in die yskas om by die eier te sit nie.”
“Ek eet sommer beskuit vir ontbyt.”
“Wat jy ander dae doen, is jou saak. Maandae eet jy brekfis.”
Vasti gaan sit. “Dankie, Jemima, maar . . .”
“Geen gemaar nie. Eet eers. Mens kan nie op ’n leë maag dink nie. En dan nog met al die onheilighede wat hier aangaan. Verbeel jou, ’n lyk. Hier. Ek sê nog hulle kyk verkeerd. Dit moet een van daardie sleg goed wees wat te lui is om te werk. Wit of nie wit nie.”
Vasti kan nie onthou wanneer laas sy ’n gebakte eier op brood geëet het nie. Sy het vergeet hoe lekker dit is. Ouma het altyd . . . ’n Vae herinnering kom na haar terug. “Ek dink ek onthou jou nou.” Sy sit haar mes en vurk skuins in die leë bord neer. “Ek onthou dat jy vir my ontbyt gemaak het. Partykeer French toast. Jy het dit broodpannekoek genoem.”
“En dan het jy die heuning in sulke patroontjies oor die broodjie laat drup. Jy het met alles prentjies gemaak. Goed heen en weer geskuif totdat dit volgens jou ‘reg’ is. As ons vra waarom, het jy gesê dit was ‘verkeerd’. Of dit nou goed op die tafel of op ’n kas of dinge op ’n rak was.”
Komposisie was nog altyd vir haar belangrik. Sy kan net nie onthou dat dit haar as kind al goed laat rondskuif het nie.
“Jemima, moenie my verkeerd verstaan nie, ek waardeer wat jy doen, maar dit voel nie vir my reg dat jy jou tyd aan my afstaan sonder betaling nie.” Sy weet ook nie of sy iemand om haar wil hê nie. Veral nie hierdie kleurvolle, geselserige vrou nie.
“Vasti, ek het ’n mooi huisie met ’n TV, ’n yskas, ’n stoof en alles wat ek nodig het. Ek het meer kos as wat ek kan opeet. My kind en kleinkinders doen goed vir hulleself. Ek het genoeg geld vir klere en selfs tjoklits as ek die dag lus het. Wat wil ek nou staan en maak met nog geld? En dis vir my lekker om weg te kom van oumeneer Flip af. Hy maak mens baie moeg.” Sy skommel haar kunsgebit ’n oomblik lank rond. “Maar as jy sleg voel en aandring om te betaal, kan jy my met ’n prentjie betaal. ’n Portret miskien van my dogter of van die kleinkinders. Ek kan vir jou ’n kiekie bring. Dit sal vir my baie meer beteken as rande en sente.”
Vasti wonder of Jemima weet hoeveel sy vir ’n skildery betaal word. Wat haar laat dink, sy moet Runa vra oor daardie pryse by die uitstalling.
Sy drink haar koffie ingedagte terwyl Jemima om haar opruim en skoonmaak. “Oukei. Kom ons kyk hoe gaan dit, maar as dit nie vir my uitwerk nie, gaan ek jou vra om nie meer te kom nie en dan moet jy my nie kwalik neem nie. En jy kom nie naby my ateljee nie. Reg?”
“En waar is dié nogals?”
“In my pa se kamer. Die gastekamer.”
“Daardie donker hok?”
“Ek wil eintlik die waenhuis gebruik, maar ek het nog nie tyd of die krag gehad om daar te gaan skoonmaak nie.”
“Ek sal iemand kry om jou te help. Maar eers anderdag. Ek het hoeka gesê dis ’n sonde dat daardie goed van die plaas af al die jare daar staan en vergaan. Maar jou se pa het my mos hier weggejaag. Wou niks weet dat ek vir hom skoonmaak nie. Maar dis oor hy geweet het ek weet.”
Vasti loer oor die rand van haar koffiebeker. “Weet wat?”
“Alles, Vasti’tjie. Jemima weet alles van die De Leeuws. En die Bredells en die Falckmans en die Kirstens ook. Alles wat in die ou dae hier aangegaan het. Alles wat saak maak. In elk geval alles wat mens kán weet.”
Vasti twyfel of sy wil weet wat destyds aangegaan het. Sy kan nie eens sin maak van wat in haar tyd gebeur het nie. “Hoe het julle geweet ek kom terug? Wanneer ek hier sal wees?”
“Nee, ons het nou nie geweet presies welke dag nie, maar die Telkom-man wat die telefoondraad moes kom regmaak voor hulle die lyn kon aansit, het vir Vis gesê jy kom en het gevra dat die foon voor die einde van die maand moet aan wees. Vis het hom mos hier sien werk en gevra wat aangaan. En hy’t sommer vir Vis jou nommer neergeskryf ook.
“Toe sê ek vir Vis ek moet darem kom kyk dat die plek leefbaar is. Eers wou hy niks weet nie, maar toe’t hy darem rede verstaan.” Sy gee ’n laggie. “En daar skrik hy hom oor ’n mik toe hy die oondliggie kom insit en jy kom hier aan. My behoorlik uitgeskel omdat ek hom aangesê het die liggie moet opsluit in. My skuld, sê hy, dat hy soos ’n skelm moes weghardloop.”
Dit verklaar darem ’n hele paar dinge. Dankie tog, daar is niks sinisters daaragter nie. “Hoekom het jy netnou gesê hy is nog skamer vir my as vir ander?”
“Maar onthou jy dan nie? Vandat jy daardie Sondag by die rivier so vir hom geskrik het, het hy seker gemaak jy sien hom nooit weer nie.”
Vasti frons en gaan sit haar beker in die opwasbak. “Watter Sondag?”
“Jy en Truida het in die rivier geswem. Skelm natuurlik, terwyl jou se oupa sy middagslapie geniet het. Daar swem julle toe en Vis sit weer en voëls dophou. Oumeneer Flip het mos toe al lankal vir hom ’n verkyker gekoop. Eers het julle hom nie gesien nie, maar toe geware jy hom en sit ’n keel op. Hy glo dis oor jy die puisies gesien het. Ek sê dit was te ver.”
“Dit was Vis?” Sy onthou eintlik die dag omdat oupa Kees haar ma so uitgetrap het omdat sy nie net geswem het nie, maar Vasti ook verlei het om die gebooie te oortree. Op die sewende dag sál jy rus. Op Sondae was alles sonde. Koerant koop, swem, speel, hardloop. Mens mag kerk toe gaan en Sondagskool toe. En ouma Marien mag haar eers voor die stoof en later voor die opwasbak afsloof, laasgenoemde terwyl hy ’n uiltjie geknip het, maar dis al.
Vasti probeer onthou wat presies haar laat skrik het, maar sy kan nie. Net dat sy iemand op die oewer tussen die oewerplantegroei vir hulle sien kyk het. En dat haar gil Oupa wakker gemaak het. 
Dis asof haar ma se dood feitlik elke herinnering uit die tyd daarvoor opgeslurp het. En die twee en twintig jaar van hel terwyl Dolf in haar lewe was, het die gordyne tussen die hede en verre verlede selfs digter toegetrek.
“Vandat Vis ’n kannetjie was,” onderbreek Jemima haar herinneringe, “het hy gedink jy is die mooiste dingetjie op twee bene. En nadat hy jou gehelp het toe jy jou se knieë by die skool flinters geval het, was jy die prinses van sy drome. Maar toe kom die puisies en die manword en al die ander dinge.”
“My knieë? Dit was ook Vis? Ons was saam in die laerskool?” Vasti skud haar kop. “Ek onthou dat ek so seer geval het. En dat een van die groter seuns my kantoor toe gedra het sodat die sekretaresse pleisters kon opplak, maar verder nie veel nie. Ek dink ek was in sub B.”
Jemima knik. “En hy was in standerd vyf.”
“Twee en dertig jaar gelede en jy onthou dit nog?”
“Vis is my kind. Hoe sal ek nou vergeet?”
“Jóú kind?”
“My hanskind. Ek het hom grootgemaak vandat hy gebore is. Ek was maar veertien jaar oud toe oumeneer Flip my kom haal het waar ek en my ma en my baie boeties en sussies krepeer het. Daar is baie skinderstories, maar Vis se pa, as hy nou nie ’n otter was soos baie mense sê nie, kan net oumeneer Flip wees. Flip Falckman sou nie vir Vis in sy huis gevat het as hy nie seker was Vis is syne nie. Hy’t as jong man hierheen getrek van êrens in die noorde af en het destyds niks te doene gehad met al die onmin op die dorpe nie. Hoe ook al. Vis mag dalk uit Flip Falckman se lendene gekom het, maar is baie meer my kind as syne.”
“En sy ma? Wie was dié?”
“Nog meer stories daaroor. Party sê dis my se eie ma wat by hom gelê het, dié dat hy juis vir my gekry het om na Vis om te sien, maar ek weet dit is nie so nie. Miskien praat oumeneer tog die waarheid. Toe hy nog sy verstand gehad het, het hy gesê dit was ’n watervrou. Of soos ons in die ou dae gepraat het, ’n watermeid. Halfpad vis en halfpad vrou.”
Vasti grinnik heimlik. As dit is wat hy te vertelle gehad het in sy goeie jare, wil sy nie weet watse stories hy opdis noudat hy nie meer by sy volle verstand is nie.
“Hy sweer hoog en laag sy het hier in die rivier gewoon en snags by hom kom aanlê. Daar is ’n ander storie ook waarvan omtrent net ek en Vis nog weet, maar dit sal skinder wees. Al wat ons regtig weet, is dat oumeneer Flip, toe al amper vyftig, een oggend ’n baba hoor huil het en toe die kind op sy voorstoep sien lê het, toegedraai in doeke. Gelukkig was dit Februarie en warm.” Jemima skud die vadoek wat sy uitgewas het met ’n klapgeluid uit en hang dit op. “En nou, kind, moet ek ophou stories praat en aan die werk kom.”
Vasti staan op en kyk peinsend na die kis vol vuurmaakhout. “Hoekom het hy dié vir my gekap?”
“Oor dit aanstons gaan koud raak. En oor ek hom aangesê het.”
Vasti glimlag skewerig. “Klink asof jy hom in ’n paar goed ingedwing het? Die skoonmaak, die oondliggie, die hout . . .”
“Vis sal hom nie laat dwing nie. Ek het hom net aangesê. Sy gemor is sommer net.”
“Ek neem aan hy dink nie meer ek is die mooiste dingetjie op twee bene nie?” vra sy uit pure moedswilligheid.
Jemima staar ’n oomblik na die verestoffer in haar hand. “Ek dink jy neem verkeerd aan.” En daarmee stap sy in die gang af.
Vasti kom net behoorlik aan die werk toe sy die voordeurklokkie hoor. Sy ignoreer dit. Sy wil nie nou haar konsentrasie heeltemal verloor nie. Daar is genoeg goed wat in haar kop ronddraai en haar aandag wil-wil aftrek. 
Toe dit die tweede keer lui, hoor sy Jemima mompel en dan deur toe stap. Stemme rammel op die voorstoep.
“Vasti! Die polisie wil met jou praat,” roep Jemima in die gang af.
Met ’n moedelose sug sit Vasti haar palet en kwas neer.
Croukamp en Els sit reeds in die sitkamer. Croukamp staan op toe sy inkom. Daar is iets behoedsaams in sy oë toe hy sy hand uitsteek om te groet. Dié keer neem sy dit, maar net vlugtig. Sy wil darem ook nie die man heeltemal verkeerd opvryf nie. Hy moet net nie met haar sukkel nie.
Vasti gaan sit oorkant hom en kyk hom vraend aan.
“Juffrou De Leeuw, ons volg net ’n paar goed op.” 
Vasti sug. “Hou asseblief net in gedagte dat julle gaste is vir wie ek kan vra om my huis te verlaat.” Sy is moeg vir die agterdog. Moeg om te voel sy is op die verdediging. Asof sy heeltyd subtiel en minder subtiel aangeval word.
Hy knik kortaf. “Wat ek nou vir jou gaan vertel moet asseblief as vertroulik beskou word. Ek vertel jou net sodat ons ’n paar goed kan verifieer.”
Vasti knik toe hy stilbly en vraend na haar kyk.
“Ons het ’n oproep van die eienaar van ’n vakansieplaas gekry oor ’n gas wat verdwyn het, maar sy besittings was nog in sy kamer. Daar was ’n identiteitsdokument tussen die goed. Volgens die eienaar stem die foto nie ooreen met die man wat by hulle ingeteken het nie en ook nie die naam waaronder hy registreer het nie. Die ID behoort aan Rudolf Andreas Verster.” 
Skok sing in haar ore.
“Ek neem aan dis jou gewese man?”
Sy kan net knik.
“Net om seker te maak, wat is jou man se geboortedatum?”
“27 Oktober 1970.” Sy sien aan die knik wat die sersant gee dat dit ooreenstem met die ID-dokument.
“ ’n Motor wat Verster verlede Donderdag by die Kaapstadse lughawe gehuur het, is naby die brug opgespoor. Die kanse is dus baie goed dat die liggaam dié van jou gewese man is, tensy die ID en die motor gesteel is. Ek vermoed egter eerder die naam waaronder hy by die vakansieplaas geregistreer het, was vals. Daar was ’n pruik en vals snor in die motor.”
Vasti moet swaar sluk aan ’n naarheid wat in haar opwel. Ja, sy wou hom uit haar lewe gehad het. Ja, sy het soms gewens hy is dood. Maar nie só nie. Nie hier nie. En nie regtig dood nie. Net weg. Uit haar lewe uit.
“Ons het in sy bagasie kontakbesonderhede gekry van die Krige-vrou by wie hy klaarblyklik in Pretoria gebly het. Ná ’n telefoniese gesprek met haar was ons in aanraking met ons kollegas by Hartbeespoortdam. Ons is ingelig oor die vandalisme-saak en jou vermoede dat dit Verster kon gewees het. Ons het ook bevestig dat jy ’n interdik teen hom het en ons weet van die aangemelde aanranding in Cullinan. En dat jy die saak teruggetrek het.”
“Ons” was beslis besig. Vasti veg teen ’n duiseligheid wat haar wil oorweldig.
“Ek probeer niks impliseer nie, maar juffrou De Leeuw, as jy dalk betrokke was by meneer Verster se dood, sal dit vir jou soveel beter wees om nou skuld te beken. In die omstandighede sal jy waarskynlik lig daarvan afkom. Die howe het begrip vir vroue wat blootgestel is aan emosionele en fisieke geweld.”
Vasti moet al haar kragte saamspan om te kan praat. “Luitenant, ek het eerlikwaar niks daarmee te doen gehad nie. Ek het Dolf sewe jaar gelede laas gesien. Die nag van die aangemelde aanranding waarna jy verwys het.”
Hy knik. “Iets wat ek nie kan kleinkry nie, is dat jy geïmpliseer het dat hy moontlik laas Maandagaand hier was. Dit is onmoontlik. Hy het eers Donderdag geland.”
Vasti frons. “Ek het niks van die aard geïmpliseer nie. Toe jy gevra het of ek iets buitengewoon gehoor of gesien het, het ek gesê ek het Maandagaand vroeërig iets by die rivier gehoor, en in die nag voetstappe, en die volgende oggend was daar motorfietsspore.”
Vasti kyk dankbaar op toe Jemima met ’n skinkbord teegoed inkom. Sy huiwer nadat sy dit op die koffietafel neergesit het. “Ek wil nou nie uit my beurt praat nie, Vasti, maar ek kon nie help om te hoor nie. Laas Maandagaand . . . Dit was Vis. Ek het hom aangesê om te kom kyk of alles reg is hier. Sien, ons weet van jou vark van ’n man. En dat hy jou se huis so gaan omkrap het daar in die noorde. Toe sê ek vir Vis ons moet maar mooi oog oor jou hou. Netnoumaartjies kom die vent hierheen agter jou aan.”
“Maar hoe het julle geweet?” vra Vasti uit die veld geslaan.
Jemima lyk effens ongemaklik. “Dis nou by Nicholl Stadler dat ons gehoor het. Op hoërskool was Nicholl mos Vis se slaaf in die tyd van die ontgroening. Nicholl was mos in standerd ses toe Vis in matriek was. Vis het hom ook gehelp teen die boelies. Nicholl was mos so ’n ou skraletjie. Eers later gerek en stewig geword. Toe Nicholl nou terugkom, toe het hy Vis laat weet hy bly weer hier. Vis is nou nie baie danig oor hom nie, maar Nicholl het nog altyd so ’n bietjie van ’n bewondering vir Vis gehad en loer dan en wan in.”
“Verstaan ek reg?” vra Croukamp. “Vis het in die middernagtelike ure met sy motorfiets kom kyk, om die huis gestap en is toe terug?”
Jemima knik. “Ja, maar dit was die tweede keer. Hy was vroeër die aand ook hier. Hy het vir haar die kat gebring en wou seker maak Vasti kom reg met die gediertetjie, sien. En toe hoor hy wat daardie man vir Vasti op die masjien sê. En toe kon hy nie slaap nie. Van bekommernis, sien. En toe kom kyk hy nou so paar ure later weer of alles reg is – met selfone weet mens mos nou nie of die man dalk van naby af gebel het nie. En die motorfiets is oor hy sy been seergemaak het op die kaai toe die plank nou gebreek het, sien. Dit was toe hy met die bootjie kom kyk het of alles wel is. Die eerste keer.”
Vasti besef Jemima probeer help, maar sy wonder of sy besef hoeveel meer gekompliseerd sy alles so pas gemaak het.
Croukamp lig sy wenkbroue vir haar. “Jy het niks gesê van ’n oproep nie?”
“Dolf het my Maandagaand gebel. Dit was sy manier deur die jare om my te laat weet dat ek hom nie kan ontvlug nie. En voor jy vra, ek weet waaragtig nie waar hy die nommer gekry het of hoe hy uitgevind het ek is hier nie.”
“En wat het hy gesê?”
“Daardie aand? Net een woord. ‘Slet.’ Maar daar was ander oproepe waar hy net gelag het. Dit het geklink asof hy in ’n motor ry.”
“En wanneer het jy die laaste keer ’n oproep van hom gekry?” Croukamp se gesig is ’n donderwolk.
“Sondagoggend.”
Croukamp skud sy kop stadig heen en weer. “Onmoontlik. Die lyk was in daardie stadium minstens ’n dag oud, moontlik ouer.” Hy kyk na Jemima. “En het Vis weer hier kom patrollie doen?”
Jemima haal haar skouers op. “Ek het hom nie weer aangesê nie. Die volgende dag het sy been baie geswel. Dis darem nou weer beter.”
“Vrydagnag? Was hy dalk toe weer hier?”
Jemima haal weer haar skouers op. “Maar ek sou nie so dink nie. Hy het in die rivierhuis oorgeslaap. Dis nou sy eie huis, ’n hele ent verder op met die rivier.”
Croukamp kyk na Vasti. “Jy hét gesê jy het Vrydagnag ook gehoor die voëls is versteur?”
Vasti knik. Sien hoe die ratte in die polisieman se kop werk. 
“Wat is jou verbintenis met Vis Falckman?”
“Daar is geen verbintenis nie, luitenant. Ons woon toevallig naby mekaar. Ek het hom as kind laas gesien en selfs toe nie leer ken nie.”
“En tog gaan hy so uit sy pad om jou veiligheid te probeer verseker?”
“Oor ek hom aangesê het,” kom Jemima tussenbeide. Sy lyk ineens bekommerd, asof sy besef sy het dalk meer kwaad as goed gedoen.
Croukamp staar ’n paar oomblikke peinsend na die vloer voor hy orent kom. “As jy nie omgee nie, juffrou De Leeuw, sal sersant Els nou daardie verklaring afneem. En ek sal bly wees as jou bediende ook ’n verklaring kan aflê.”
“Ek is g’n niemand se bediende nie. En jy kan maar met my praat asof ek hier is. My naam is Jemima Moses.” Vasti moet ’n glimlag onderdruk. Jemima het haar behoorlik opgeruk en met goeie reg. “Maar ek sal vir die sersant vertel wat ek weet omdat dit my Christen-plig is.”
“Dankie, mevrou Moses,” knik Croukamp, die glimlaggie om die ferm lippe nie ontdaan van ironie nie. Hy kyk weer na Vasti. “Iemand sal die lyk amptelik moet uitken.”
Sy skud haar kop. “Jammer, ek sien nie kans nie.”
“Weet jy van iemand hier rond wat hom goed genoeg geken het en bereid sal wees?”
“Die enigste persoon hier wat hom geken het, is Runa Raubenheimer, maar dit was baie jare gelede en ek twyfel of sy bereid sal wees.” Sy kan haar tong afbyt toe sy besef sy betrek Runa. Sy het nog nie weer met haar gepraat ná die uitstalling nie. Runa weet nie eens van die lyk nie.
“En Nicholl Stadler? Hy het immers jou egskeiding behartig?”
“Sover ek weet, het hy nooit vir Dolf van aangesig tot aangesig ontmoet nie. Buitendien, ek dink dit sal regtig baie onsensitief wees ná sy vrou se ongeluk.”
Croukamp sug. “Ek sal kyk wat ek kan uitrig, maar as dit nie anders kan nie, sal ek jou moet vra om te heroorweeg. En ek wil jou dit op die hart druk dat jy asseblief nie moet verkondig ons vermoed dis jou gewese man nie. Dit geld jou ook, mevrou Moses. Die ondersoek is ver van afgehandel en ons probeer dit voorlopig uit die plaaslike en ander koerante hou. Al wat ons bekend maak, is dat daar ’n onuitgekende lyk hier opgespoor is en ’n ondersoek is geloods.” Hy wag tot Vasti en Jemima knik voor hy opstaan. “Sersant, bel my wanneer jy klaar is.”

Die verklaring tap haar behoorlik, maar uiteindelik is dit darem verby en kom Jemima aan die beurt. Vasti stap terug ateljee toe, maar gee die skildery op die esel net een kyk. Dit sal futiel wees om nou daarmee te probeer voortgaan. Haar kop maal, gedagtes en herinnering bons te veel heen en weer.
Sy gaan staan voor die venster. As die luitenant reg is, is Dolf dood. Op haar eiendom. Waarom het hy hierheen gekom? Waarom die onkoste aangegaan om te vlieg en ’n motor te huur? Wat het hy daardie tyd van die nag hier kom maak? Wou hy haar kom doodmaak, soos sy gevrees het? 
Al het sy sulke voorspooksels gekoester, klink dit skielik vir haar vergesog. Dit kon egter nie ’n vriendelike besoek wees wat hy beoog het nie. Waarom sou hy haar wou sien? Hulle is geskei. Hy het ’n ander vrou in sy lewe gehad. Maar Dolf se motivering vir die dinge wat hy gedoen het, het nog nooit vir haar sin gemaak nie. Waarom wou hy byvoorbeeld destyds nie skei nie? Gelukkig kon sy met die tweede probeerslag ’n goeie saak daarvoor uitmaak dat die huwelik onherstelbaar verbrokkel het. Ongelukkig het Dolf dit vir haar so moeilik gemaak as wat hy kon, waar hy ook al kon. Dankie tog vir Nicholl. Maar dis nou alles deel van die verlede. Die hede is waar die bekommernisse nou lê. 
Jemima loer om die deur. “Ons is klaar. Die man is op pad uit.”
Vasti knik.
Sersant Els staan op die stoep met sy selfoon teen sy oor. Sy wag tot hy die foon laat sak voor sy nader stap.
“Sersant Els?”
Hy kyk haar vraend aan.
“Het Dolf . . . Was daar ’n wapen, ’n vuurwapen dalk? Aan of naby die liggaam?”
“Hoekom vra jy?”
“Ek het net gewonder.”
Die sersant sy gesig is onleesbaar. “Dis nie die soort inligting wat ek vir jou of enigiemand anders kan gee nie.”
“As daar was, kan dit moontlik beteken dat hy my wou kom vermoor het, sersant. Ek het nie verniet ’n interdik teen hom gehad nie. En hy het al voorheen ’n vuurwapen op my gerig.”
“As dit die geval is, as hy jou wou kom doodmaak, wie sou hom wou keer?”
Vasti skud haar kop. Haar keel is te dik om te kan antwoord. Niemand nie, wil sy sê. Niemand gee genoeg om nie. Niemand weet werklik waardeur ek is nie. 
“Juffrou De Leeuw, ons is nog nie honderd persent seker dit is jou eks nie. As jy hom al kon uitken, sou dinge baie vinniger kon gebeur, maar . . .”
Die selfoon se gelui onderbreek hom. “Ja, luitenant?” Hy frons. “Kneusings aan die enkels? Maar dan lyk dit mos asof sy . . . O.” Hy draai weg van haar terwyl hy luister. “En is hy al klaar met die John Doe? Watse soort stomp voorwerp? Maar hier is bome vir Afrika, waar gaan ons nou ’n houtstomp opspoor? Ja, ek sal weer gaan kyk. Laat weet wanneer julle klaar is. As daar iets anders is. By the way, die De Leeuw-vrou sê as dit haar eks is, wou hy haar dalk kom doodmaak. Het al ’n vuurwapen op haar gerig. Ek is nog hier. Hier by my. Ja. Sorry, maar ek dink nie sy sal kan . . . Goed.” Hy druk die foon in sy broeksak.
Van die effense verhoogde kleur op sy wange toe hy weer na haar toe kyk, lei sy af hy is oor die vingers getik. Omdat hy binne hoorafstand van haar gepraat het? 
“Sersant . . .”
“Hulle is nog besig met die lykskouing,” praat hy haar ergerlik dood. “Verskoon my.” Hy stap met lang treë van die voorstoep af en om die huis rivier se kant toe.
Om ’n boomstomp te gaan soek. Wat beteken of dit nou Dolf of wie ook al was, hy is gewelddadig doodgemaak. Vermoor.
Vasti vlug binnetoe en loop haar byna in Jemima vas.
“Vasti’tjie, met al die oponthoud het ek nou nie by alles uitgekom nie, maar nou moet ek oumeneer sy middagete gaan gee.”
“Dis in die haak, Jemima. Baie dankie.” Suzie kom skuur haar teen Vasti se kuite. Sy tel die kat op. “Hoekom het Vis vir my die katjie gebring?”
“Wille klein pes. Haat mans. Hoe sy weet, kan geen mens raai nie. Maar vir mans het sy nie ooghare nie. Vir Vis uitmekaar gekrap en dít nadat hy haar gered het. By my was sy die ene liefde, maar ek was nie lus vir ’n kat nie en ons wou nie hê oumeneer moet haar weer in die hande kry nie. Toe sê ek vir Vis jy sal dalk die geselskap waardeer. Ek moes haar in ’n boks sit en toe bring Vis haar met die skuitjie.” Sy gee ’n laggie. “Jy het hom nog amper betrap ook toe jy kaai toe gestap het. Hy moes wag tot jy wegstap voor hy die kat kon insmokkel. Nog steeds so skaam vir jou.”
“Sy’s oulik en dis lekker om nog ’n asempie in die huis te hê. Eben het my vertel van Vis se pa wat die katte wou versuip. Watse soort mens doen so iets?”
“Die soort mens wat in die ou dae geleef het. Dis maar wat hulle toentertyd gedoen het as daar nog ’n werpsel kom. Sou vervuil van die katte gewees het as hulle dit nie gedoen het nie.”
“Maar dis wreed!”
Jemima haal haar skouers op. “Niks wreder as om strikke vir jakkalse te stel nie. En ek dink nie jy wil weet hoeveel ongewensde bybies in die ou dae verdwyn het nie. Die ou dae was maar so. Maar Vis het nou die kat se ma ook laat regmaak – ’n rondloperkat wat haar kleintjies in een van die bootjies loop kry het. Vis het dié rivierhuis toe gevat sodat oumeneer nie dalk weer streke uithaal nie. Gelukkig is sy ’n goeie muisvanger en kan vir haarself sorg. Sy steur haar in elk geval nie veel aan gekoopte katkos nie. Nou maar dan sien ek jou volgende week as die Here wil. Dit sal Dinsdag moet wees. Dis mos Paasnaweek.”
Vasti het al vergeet van Paasnaweek. “Waar is hierdie rivierhuis?” vra sy dan.
“Daar onderkant julle se ou plaas. Daar is so ’n plek waar die rivier ’n elmboog maak. Vis het vir hom ’n houthuis daar teen die rant gebou sodat die vloede nie daarby kan kom nie. Die plek lánk dopgehou om te kyk wat die rivier doen as elke jaar se vloede kom en toe uitgereken wat sal gebeur as die groot vloed kom. Hy bly sy af naweke daar. Ons maak beurte. Een naweek pas ek oumeneer op, die ander een hy. Behalwe as oumeneer baie sleg is, dan bly Vis by oumeneer.”
“Die groot vloed?” 
“Ja, Vis reken een gaan binnekort gebeure. Hy kyk mos net so na die voëls en die visse en die dinge en dan kan hy sê of dit ’n nat of ’n droë winter gaan wees. Ag, baie sulke dinge kan hy voorspel. En nou’t hy darem ’n veilige plek om oumeneer en dié se pa en ook sy se eie prentjies te hang. Vir my nie almal so waffers mooi nie, maar nou ja. Vis sê dit sal groot skade wees as die vloed by daardie prentjies kom. ’n Paar van joune ook tussenin. Hulle is vir my die mooiste van almal en ek sê dit nie net oor dit jy is nie. Die ander lyk vir my so onklaar. Veral die een van die man wat vir Vis destyds die prentjie vir sy verjaardag gegee het. Walter iemand. Baffis of so iets. Hy en oumeneer het heeltyd oor eilande gepraat, onthou ek. Ag, dis jarre gelede.”
“Watse eilande?” vra Vasti. Dit kan tog sekerlik nie Walter Battiss van Fook Island-faam wees nie?
“Iets soos die Vloek-eiland? Ai, waar is die jare toe oumeneer nog mens was. Was maar altyd eienaardig, maar ’n man met meer lig in hom as donker. Was mos tot sy ore toe verlief op jou se ouma. Maar destyds het Marien net oë gehad vir Maanhaar de Leeuw. Selfs toe hulle haar weggestuur het Oos-Londen toe, het sy hom nie vergeet nie. Mag mos eers teruggekom het ná hy getroud is en toe koop hy in ieder geval die stuk grond vir haar. Hierdie einste plot waarop ons hier staan. En bou vir haar hierdie einste huis. O my aarde, het die Bredells ’n bekvol daaroor gehad! ’n De Leeuw, nogal ’n getroude een, wat vir ’n Bredell-dogter ’n huis bou. En die De Leeuws was niks minder ontstoke nie!” Sy lag dat haar maag daarvan skud. “Ai,” versober sy. “En daar staan en verdrink Maanhaar mos in die ’45-vloed. Maar nog steeds wou jou se ouma niks van oumeneer Flip weet nie. En toe kom jou se oupa van die verre Holland met sy maniertjies en met die kleine Truida in sy se arms. Marien het dadelik verlief geraak, het sy vir my gesê. Nie op die Hollander nie, maar op die kind wie se eie ma deur die wrede oorlog gekom het, maar nie deur die geboorte nie.”
Vasti vee oor haar frons. “Jemima, jy praat my skoon deurmekaar. Wil jy vir my sê ma Truida was nie ouma Marien se eie kind nie?”
Jemima se oë rek en sy slaan haar hand voor haar mond. Sy skud haar kop verwoed. “Kyk waar loop die tyd! Ek moet by die huis kom. Pas jouself op. En bel vir Vis as jy moeilikheid het of bang raak. Hier,” sy grawe in haar voorskoot se sak, “ek het vir jou een van sy kaartjies gebring.”
Sy druk ’n visitekaartjie in Vasti se hand en stoom met verstommende spoed by die huis uit.
Vasti staar verslae na die kaartjie sonder om te lees. Nee, hel, hiervan moet sy eers sin maak. Sy het geweet ouma Marien was ’n Bredell en was met ’n De Leeuw deurmekaar, dat Maanhaar De Leeuw dood is in die vloed. Selfs dat daar sprake was dat een van die Bredells hom die rivier ingehelp het, maar nie dat hy getroud was toe hy die huis vir Marien gebou het nie. Ook nie dat haar buurman op haar verlief was nie. Vis se pa, Flip Falckman.
En ma Truida? Jemima moet sekerlik staan en lieg het. Hoe sou haar oupa ooit met ’n baba op die skip reggekom het? En dis maar een van die onbelangriker vrae. Hoekom het niemand haar vertel nie? Omdat sy te jonk was dalk?
Vasti stap na haar ma se kinderkamer. Êrens in hierdie spul bokse kan die antwoord dalk lê. Op ’n trou- of ’n geboortesertifikaat. Maar daar is ’n swetterjoel bokse. En wat maak dit uiteindelik saak? Almal is dood en begrawe. En al wat dit eintlik beteken, as dit waar is, is dat sy nie Bredell-bloed by haar ouma beërwe het nie. Wat eerder goed as sleg is.
Sy kyk ingedagte na die kaartjie wat Jemima haar in die hand gestop het, lees dan eers werklik wat daarop staan. Philip Falckman. Ornitoloog & Igtioloog (MSc UCT). Riviervaarte slegs per bespreking. Slegs klubs en navorsers. Daaronder sy selnommer.
Philip. Ornitoloog. Igtioloog. MSc. En hier rond is hy bloot verworpe en geminagte Vis. Oor puisies. Oor hy lelik is. Oor hy blasser is. 
“Hallo, Runa,” groet Dawid ietwat ergerlik. “Wat het van Heleen se kar geword? Dis nie meer waar ek dit parkeer het nie.” Runa lyk bra befoeterd, miskien omdat daar nie baie rooi plakkertjies op die skilderye teen die galery se mure is nie, maar Dawid is self nie in die beste van buie nie.
“Heleen het my gebel om haar te kom haal sodat sy haar kar kan kry. Sy is so ’n rukkie gelede hier weg.”
“Maar ek wil die ellendige ding na die bandeplek toe neem!” Dawid sug gefrustreerd. “Ek het haar gesê sy moenie weer ry voor ek iets aan daardie band gedoen het nie.”
“Kyk, Dawid, ek probeer my bes om dese en gene te help. Ek het selfs die skildery wat sy gisteraand bewonder het – dis nou voor die nuus oor Gail gekom het – vir haar aangery in die hoop dat dit haar sal opbeur. Moenie my nou kom uitvreet oor ek Heleen ’n guns gedoen het nie. Asof dit nie erg genoeg is dat ek nou skielik Nicholl as huismaat het nie.” Runa gooi die dokument in haar hand op die tafel neer. 
“Jammer, Runa. Ek weet dit kan nie vir jou maklik wees nie, maar Heleen lei my omtrent ’n lewe. Ek weet sy het die vroumens geken, maar liewe hemel, mens sou sweer sy was Heleen se heel beste vriendin soos sy tekere gaan.”
Runa kyk hom ’n oomblik skewekop aan. “Koffie?”
Dawid loer op sy horlosie. Hy het ’n kansellasie net ná middagete gebruik om gou die kar te kom haal. “Dankie, dit sal lekker wees, maar ek moet twintig oor twee weer by die spreekkamer wees, dus sal dit moet vinnig gaan.”
“Die ketel het nou net gekook.” Sy stap na die vertrekkie agter in die galery en kom oomblikke later terug met twee bekers. 
“Dankie, Runa.” Hy gaan sit in die stoel voor haar lessenaar. “Ek het gister probeer geduldig wees, maar ons het vanoggend ’n helse uitval gehad.” Hy plak die stel spaarsleutels vir Heleen se motor langs die beker neer. 
“Hmm, sy’t so gesê, ja.” Runa kantel haar stoel agteroor en laat rus haar voete op ’n oop laai. “Loop jy altyd met haar spaarsleutels rond?”
“Ek hou ’n stel by die spreekkamer. Jy wil nie weet hoeveel keer sy al haar sleutels in die kar toegesluit het nie. Veral in die kattebak. Weet jy waarheen sy is?”
“Julle plek op Vogelbaai. Sy’t gesê sy wil langs die see gaan stap om af te koel ná julle uitval en perspektief te kry.”
Dawid sug weer. “Ek hoop net nie sy jaag weer soos ’n besetene nie. Sy is meesal die rustigheid vanself, maar laat sy nou net agter ’n stuur inklim, dan verbeel sy haar sy is Sarel van der Merwe.”
“Dink jy regtig daardie band is so gevaarlik?”
Dawid skud sy kop. “Nee, dis nie heeltemal so erg nie, maar ek wil eerder aan die veilige kant bly.” Hy leun terug in sy stoel. “Het sy by jou ook met die storie gekom dat Stadler sy vrou vermoor het?”
Runa knik. 
“Waar kom sy aan iets so belagliks?”
“Dalk nie heeltemal so belaglik nie. Nicholl en Gail het hulle dinge gehad.”
“Wat bedoel jy? Ek ken die man nie juis nie en ek kan nie sê ek hou van hom nie, maar dink jy regtig hy is iemand wat sy vrou in ’n borrelbad sal verdrink?”
“Ek dink in ’n woedebui is enigiemand tot moord in staat. En jy weet seker hulle huwelik was nou nie juis wat mens normaal sal noem nie. Emosies het hoog geloop.”
“Ek was by toe die polisie hom ondervra het, Runa. Die man het regtig verpletter gelyk en geklink.”
“Het jy nie al verpletter gevoel oor iets wat jy gedoen of gesê het nie? In hindsight?”
“Maar moord? Heleen wil tot hê ek moet by Zirk gaan hoor wat hy uit die lykskouing agtergekom het. Sy’t my selfs maak bel, al het ek geweet hy kan onmoontlik al klaar wees. Maar wat ék wil weet, is hoekom sy haar die ding so aantrek.”
“Dit, Dawid, sal sy self vir jou moet sê.”
Dawid frons. “Maar jy weet?”
“Ek vermoed. En as ek jy was, het ek my afsprake gekanselleer, agter haar aan gery en by julle huis op Vogelbaai met haar gaan praat. Rustig. Sy sê altyd julle is albei soveel meer ontspanne daar.”
“Ek kan nie sommer net my pasiënte se afsprake kanselleer nie. Dis mense wat siek is. Ek kan nie net sê, wag nou eers bietjie met julle kwinte tot ek met my vrou gepraat het nie!”
“Jou pasiënte was nog altyd belangriker as jou vrou. Sy aanvaar dit, maar op die oomblik het sy jou nodiger as wat jou pasiënte jou het. Glo my.”
“Wat probeer jy vir my sê, Runa?”
“Gaan vind uit wat sy te bang is om vir jou te sê. Sy het jou nodig.”
Dawid sit sy halfleë beker neer en staan op. “Ek kan nie my pasiënte afskeep nie, Runa. Ek sal vanaand met haar praat.”
“Sy het ’n tas by haar gehad. Ek dink nie sy gaan vanaand by die huis wees nie.”
Ergernis syg deur hom en word versterk deur sy selfoon wat begin lui. Hy kyk vlugtig op die skermpie. “Zirk, hallo,” probeer hy kalm groet.
“Dawid, jy het gevra na die lykskouing se uitslae. Jy weet ek kan nie in detail ingaan nie, maar jy het al vir my die wa ’n paar keer deur die drif getrek en ek kan nie sien dat dit die polisie se saak gaan benadeel as ek vir jou ’n paar algemene goed gee nie. Ek weet net nie of dit Heleen gemoedsrus sal gee nie en jy moet maar besluit wat jy vir haar wil vertel. Jy moet net seker maak sy praat nie voortydig uit nie, reg so?”
“Natuurlik.” Dink Zirk hy is ’n idioot?
“Daar was kneusings aan die vrou se enkels. Ander kneusings ook, maar ouer. Moontlik seksverwant. Daar is ook aanduidings dat sy kort voor haar dood seksueel verkeer het.”
“Haar man het so gesê, ja,” knik Dawid.
“Dis nou nie eintlik my job om dié soort afleidings te maak nie, maar daar is vir my twee moontlike scenario’s. Nommer een. Ná ‘interessante’ seks waarin haar enkels hardhandig hanteer is, stel sy die jacuzzi te warm, klim in en drink te veel wyn. Toe sy wou uitklim, gly sy of raak duiselig, sy val met haar kop teen die rand van die jacuzzi, probeer uitklim maar verloor haar bewussyn, gly terug in die water en verdrink.”
“En die tweede scenario?”
“Iemand was by haar in die borrelbad. Toe sy opstaan, gryp die persoon haar aan haar enkels, pluk haar terug, sy val met haar kop teen die rand en verloor haar bewussyn. Die persoon trek haar onder die water in en sy verdrink. Die jacuzzi word warmer gestel omdat die persoon hoop dit sal dalk leidrade vernietig.”
“Die oorsaak van dood is dus nie die kopbeserings nie?”
“Nee, sy het verdrink. En terloops, haar bloedalkoholvlak dui daarop dat sy nie die hele bottel wyn alleen kon uitgedrink het nie. Hoogstens twee glase, waarskynlik minder.”
“Dankie, Zirk. Ek waardeer dit.” Hy groet en kyk peinsend na die spaarstel motorsleutels.
“Wat sê hy?” ruk Runa se stem hom terug na die werklikheid.
“Vertroulik. Hy het my net gebel omdat ek hom ken en gesê het dit sal Heleen gemoedsrus gee as dit bloot ’n ongeluk was.” Hy kyk Runa stip in die oë. “Dié Gail . . . Ek verstaan hulle het ge-swing en als. Haar man het gesê sy was iets soos ’n nimfomaan.” Hy sluk swaar. “Sy het nie dalk van vroue ook gehou nie?”
In die manier waarop Runa skielik wegkyk, lees hy die waarheid helder en duidelik.
“Jissis, Runa . . .” Die implikasie stuur skokgolwe deur sy lyf. Vir ’n oomblik raak hy duiselig daarvan. Sy hande prik asof hulle aan die slaap was en nou weer bloedsomloop kry.
Hy druk die nommer op sy sel sonder om eens te dink. “Kanselleer asseblief al my afsprake vir vandag.”
“Maar dokter . . .” protesteer sy ontvangsdame.
“Die hele dag. Ek sal laat weet van môre.” Hy druk sy foon in sy sak en Heleen se sleutels ook. “Dankie vir die koffie.” Hy herken skaars sy eie stem.
“Dawid . . . Moenie iets onverantwoordeliks aanvang nie. Kalmeer eers, toe. Kom sit, dan kry ek vir jou . . .”
“Dankie, Runa, maar ek moet nou ry. Ek moet gaan hoor hoe dit gebeur het dat my vrou, die een wat ek so versigtig gekies het om my lewe mee te slyt, in ’n verdomde lesbiër verander het.” Hy swaai om.
“Dawid! Jy’s ’n kerkman. Onthou die deel van moenie oordeel nie . . .” roep Runa agter hom aan, maar hy hou hom doof. Ook vir die selfoon wat in sy sak begin lui het.
Vasti gooi haar kwas geïrriteerd neer toe haar selfoon ’n derde keer lui. Laat sy tog die verdomde ding dié keer antwoord en klaarkry. En daarna sit sy dit waaragtig af.
“Runa, ek probeer werk.” 
“Ek weet, maar hier is ’n krisis. Jy moet help.”
Vasti luister met toenemende verdwasing terwyl Runa haar van Dawid se besoek vertel en waarop dit uitgeloop het.
“Hy’t regtig sleg gelyk toe hy hier weg is. Miskien antwoord hy as jy hom bel. My oproepe ignoreer hy. Ek is regtig bekommerd.”
Vir die soveelste keer skud Vasti haar kop ongelowig. “Ek kan dit net nie glo nie, Runa. Maar kon jy hom nie gekeer het nie?”
“Fok, Vasti, niemand sou hom kon keer nie. As hy net nie twee en twee bymekaar getel het nie. As Heleen liewer self aan hom kon verduidelik voor hy die sommetjie gemaak het. Bel hom asseblief. Praat sense in sy kop.”
“Oukei, laat ek bel,” sê Vasti nog, maar Runa het reeds afgelui. 
Vasti luister met sinkende moed hoe die foon net aanhou lui en dan op stempos oorgaan. Hoe verduidelik sy in ’n boodskap? “Dawid, dis Vasti hier. Asseblief, bel my,” is uiteindelik al wat sy sê voordat sy byvoeg: “Hou asseblief kop.”
Sy is dadelik spyt oor die laaste sin, vies dat sy haar hierby laat betrek het. Dawid is niks van haar nie. Vir jare al nie meer nie. En Heleen was nog nooit nie. Sy SMS Runa. Het gebel. Hy antwoord nie.
Op die esel kyk die minotaurus haar skewekop aan. Sy gesig is vertrek, maar sy oë het ’n pleitende uitdrukking: Probeer my verstaan.
Vasti druk haar kneukels teen haar mond. Nee, ek verstaan nie, wil sy vir haar eie skepping sê. Ek verstaan nie die dier wat in elkeen van ons leef nie.
Ook in haar. Want die Vader weet, ondanks al die implikasies wat dit vir haar inhou en nog moontlik kan inhou, sal sy bly wees as dit Dolf se liggaam is wat in die staatslykhuis lê. En daar is ook ’n deel van haar wat ’n klein bietjie vergenoegd voel omdat Heleen toe nie so perfek was as wat Dawid gedink het nie.
Heleen se motor staan windskeef voor die strandhuis geparkeer. Die voordeur is gesluit. Dawid draai om en gaan haal sy sleutels uit die paneelkissie. Hy kon hom die moeite gespaar het, sien hy toe hy ingaan. Die skuifdeur na die see toe staan ’n ent oop. Die wind baljaar in die gordyne. In die verte sien hy ’n paar figure op die strand loop. Een van hulle kan Heleen wees, maar dis te ver om haar te eien. 
Dawid skink vir hom ’n stewige whisky, gaan sit op sy gunstelingstoel en wag. Haar selfoon lê op die koffietafel langs ’n glas halfvol wyn. Daar dryf nog ’n stukkie ys in. Sy moes kort vantevore uitgegaan het, maar die een of ander tyd moet sy terugkom. 
Die skok het verhard tot ’n woede wat soos ’n band om sy hart span. ’n Gevoel van vernedering brand op sy maag. Die eerste whisky help nie. Die tweede een ook nie. Ook nie die op en af stappery of die gedwaal in en om die huis nie. Of die derde whisky nie.
Toe Heleen uiteindelik inkom, hom raaksien en geskok vassteek, lyk sy vir hom soos ’n vreemdeling. Wie is hierdie windverwaaide vrou? Ná twintig jaar saam herken hy skaars die klassieke gelaatstrekke – nou weggesteek agter ’n pofferigheid wat dui op baie gestorte trane en min slaap.
“Ek het jou mooi gevra om nie agterna te kom nie, Dawid.” 
Hy hoor skaars wat sy sê. “Sy was jou lover.” Hy vra nie. Pak net die woorde uit.
“Jy verstaan nie, Dawid . . .” Sy kom binnetoe, kyk hom pleitend aan. “Asseblief, ek kan verduidelik.”
Hy kom stadig regop uit die stoel. “Jy is reg, Heleen, ek verstaan nie. En nee, niks wat jy vir my kan sê, sal aan my verduidelik hoe jy met ’n hoer deurmekaar geraak het en toe self een geword het nie.”
“Dis nie hoe dit was nie. Ek . . . sy . . . Ons het mekaar liefgehad. Op ’n ander manier . . .”
Dawid besef eers hy het haar geklap toe sy gil en na haar wang gryp. Sy kyk hom ongelowig aan, haar mond effens oop van skok, haar oë gerek.
Dis asof die geweld wat hy uitgedeel het, hom uit die whiskywaas terugruk tot die werklikheid. Hemel, dis sy vrou hierdie. Die vrou by wie hy gehoop het om ’n nageslag te verwek. En toe dit onmoontlik blyk, kon hulle daarin berus. Omdat hulle mekaar lief genoeg gehad het om ’n kinderlose huwelik te hê. Só het hulle mekaar oor en oor verseker.
Verdwaas kyk hy hoe sy haar handsak gryp en by die voordeur uithardloop. Hy hoor die motor met skreeuende bande wegtrek en sak in die stoel neer.
“Het jy nie al verpletter gevoel oor iets wat jy gedoen of gesê het nie? In hindsight?” het Runa hom ’n paar uur vantevore gevra. Hy het nie werklik begryp wat sy bedoel nie, maar nou weet hy. In sy lewe het hy nooit gedink hy sal sy hand vir ’n vrou lig nie. Enige vrou, laat staan nog sy eie.
Hy bel Heleen, maar haar foon begin lui waar dit steeds op die koffietafel lê. Sien dan eers dat sy ’n stemboodskap op syne gelaat het. Vroegmiddag al. Dit moes seker gewees het kort nadat sy by Runa weg is. Hy was nog in konsultasie en het sy foon op vibreer gehad, nooit daarna gekyk wie het gebel nie. Of dalk het hy hom nie daaraan gesteur toe hy sien dis Heleen nie. Op hierdie spesifieke oomblik kan hy nie onthou nie. 
Sy oë begin brand toe hy na die boodskap luister. “Dawid, ek is jammer ek was so irrasioneel vanoggend. Ek moet probeer duidelikheid kry oor my emosies. Ek gaan strandhuis toe. Moet asseblief nie agterna kom nie. Ek het alleentyd nodig voor ek dinge met jou kan regmaak. ’n Dag of twee. Onthou net, ek is lief vir jou.”
Hy staar na die foon. Sien daar was ’n paar ander oproepe ook. Runa. Vasti. Twee SMS’e. Hy was siende blind en horende doof terwyl hy hierheen gery het en daarna . . . Alles is vaag, asof hy droom. Hy moes nie soveel whisky gedrink het nie. Hy smyt die foon neer en laat sak sy kop in sy hande.
Liewe hemel, wat het hy aangevang?
Vasti het pas vir Suzie kos gegee toe haar selfoon weer lui. Runa. Sy sug en gaan staan by die kombuisvenster voor sy antwoord. Buite hang die skemer soos mis oor die rivier, maak donker holtes onder die bome. Op een van die kaaitjie se pale sit ’n groot voël. 
“Hallo, Runa.” 
“Jirre, Vasti.” Runa se stem is rou. “Dis Heleen.”
“Wat van Heleen?” Vasti se hand gaan na haar hart. Sy weet dit kan net sleg wees.
“Daar was ’n ongeluk in die pas. Die kar is teen ’n krans af.”
Daar is nie genoeg asem in Vasti se longe om die logiese vraag te vra nie.
“Sy het nie ’n safety-belt aangehad nie. Sy’s uit die kar gegooi. Sy’s waarskynlik op slag dood.”
Asof hy self die boodskap kom aflewer het, vlieg die voël van die kaaipaal af op. In die laaste lig herken Vasti die vlerkspan as dié van ’n uil.
“Waar is Dawid?”
“Hy het my soveelste oproep beantwoord. Hy was by die ongelukstoneel. Hy het agter Heleen aan gejaag ’n rukkie nadat sy glo in ’n toestand by die strandhuis weg is. Hy sê toe hy karre langs die kant sien staan en mense beduie bergaf, toe weet hy. Dis hy wat haar liggaam ’n ent teen die helling af gekry het, maar daar was niks meer wat hy vir haar kon doen nie. Hy klink soos ’n zombie. Hou aan sê dis sy skuld. Dat die band moes gebars het.”
Vasti druk haar hand oor haar oë, voel die nattigheid deur haar vingers sypel. “Hemel, Runa, wat gaan aan? Hoe kan daar drie mense so kort ná mekaar doodgaan?’
“Drie?”
Sy het nou nog nie vir Runa gesê nie, besef sy. Runa weet nie van die lyk op haar eiendom nie.
“Hier is ’n man vermoor. By die rivier. Die polisie vermoed dis Dolf.” Eers toe die woorde uit is, besef sy sy was nie veronderstel om enigiemand daarvan te vertel nie. 
“Wááát?”
“Dis baie vertroulik, moet asseblief vir niemand daarvan sê nie.” Vasti ruk ’n stuk van die handdoekrol af en vee haar neus af. “En lyk my die polisie dink ek het iets daarmee te doen.”
Sy hoor Runa na haar asem snak. “Liewe fok. En jy sê my niks?”
“Hulle het die lyk eers gister gekry en alles was so deurmekaar. En vandag ook. En toe ek wel met jou praat, was dit oor Dawid en Heleen. En . . . Ek weet nie. Dit het net nie by my opgekom om jou te laat weet nie.”
“Dit ook nog. Lyk my die duiwel loop los tussen ons rond. Maar kom ons hoop dis Dolf. Die fok weet, dit sal darem ’n klein bietjie goeie nuus wees.”
“Maar dis so weird, Runa. Dolf, Nicholl se vrou, nou Heleen. Almal mense wat ons ken en dit binne dae van mekaar.”
“As mens op ’n dorp bly, is mense wat doodgaan gewoonlik mense wat jy ken. En slegte dinge kom in drievoud, dit weet ons almal. Dis weird, ja, maar nie onverklaarbaar nie. As Gail nie dood is nie, sou Heleen ook nie dood gewees het nie. If you follow my drift. Dis dalk ’n indirekte verband, maar daar is ’n verband. Dolf val heeltemal uit die prentjie uit, maar die twee girls . . . nare sameloop van omstandighede. Al wat ons kan doen, is om daar te wees vir Nicholl en Dawid.”
“Jy help al klaar vir Nicholl, wie gaan vir Dawid help?”
“Nee, hel, ek het nog nie so ver gedink nie. Miskien moet ek vir Stiaan Sonnekus bel. Hy en Dawid het die afgelope tyd vriende geword. En hy behoort te weet hoe om die situasie te hanteer. Behalwe dat hy ’n sielkundige is, is sy vrou ook twee jaar gelede dood. Dit het Heleen my nogal vertel. By die uitstalling nog.” Runa se stem raak skor. Vasti hoor hoe sy ’n sigaret aansteek. “Wag, laat ek sommer nou vir Sonnekus in die hande probeer kry. Ek het sy ontvangsdame se huisnommer. Sy het ’n skildery by my gekoop.”
“Ek sal Woensdag ’n draai by jou kom maak. Ná my afspraak by Sonnekus. By Dawid ook, as jy dink dit kan help. Sal seker so halfeen se kant klaar wees, op die laatste.”
“Thanks, Vasti. Moet gaan. Bye.”
’n Gevoel van verslaentheid vou oor Vasti toe sy die foon neersit. Suzie gee ’n kermgeluidjie en vleg tussen haar bene deur. Vasti tel haar op en druk haar wang teen die sagte pels, put troos uit die hartjie wat hoorbaar in die warm lyf klop.
Arme Heleen. Arme, arme Dawid.

“Juffrou De Leeuw, ek verstaan dat die uitkenning van ’n lyk traumaties is, maar juffrou Raubenheimer sê sy kan nie eens meer onthou hoe hy gelyk het nie.” 
Dankie tog, dan het hy vir Runa ingelig en hopelik nie uitgevind sy het haar mond staan en rek oor Dolf nie, is Vasti se eerste gedagte. Haar hand ontspan effens om die selfoon.
“Sy sê sy het hom laas met julle troue gesien. Iets soos twintig jaar gelede.” In die agtergrond hoor sy ’n polisieradio. Iemand wat moet “inkom”. Hy moet in sy motor wees.
Vasti sug diep. Sy het Dolf nou wel ook sewe jaar gelede gesien, maar dis nie asof sy hom nie sal herken nie. “Luitenant, ek sien regtig nie kans nie.”
“Dit sal diskreet wees. Die boonste helfte van sy gesig is verbrysel, maar dit sal toegehou word. Of is daar iets anders waaraan jy hom sal herken? ’n Geboortemerk dalk?”
Vasti ril. Verbrysel is ’n baie evokatiewe woord. Sy dink ’n oomblik na. Onthou dan. “As daar letsels op die sagte deel van sy regtervoorarm net voor die elmboog is, is dit Dolf.”
“Hoe lyk die letsels?” 
“Dis die letsels van sigaretbrandwonde.” Eers ná sy ma se dood het hy vir haar gesê dat dit sy was, en nie sy pa nie, wat hom as kind met ’n sigaret gebrand het as hy volgens haar besonder stout was. “Daar is sewe van hulle.”
“Net ’n oomblik?” Sy hoor hom met iemand praat. “Juffrou De Leeuw, ek dink ons kan die identifikasie so aanvaar. Dan is die liggaam inderdaad dié van jou gewese man.” 
Is dit verkeerd om verlig te voel, wonder sy terwyl sy na haar minotaurus staar. Hoe kan mens verlig wees wanneer jou eksman met ’n stomp oor die kop geslaan is? Maar sy is. Nie oor die hoe nie, maar sy is onteenseglik verlig hy is uit haar lewe uit – of dit nou verkeerd is of nié.
“Juffrou De Leeuw?”
“Ja?” vra sy skor.
“Sersant Els het genoem jy vermoed hy het dalk ’n wapen by hom gehad. Ons gaan duikers stuur. Ek sal bly wees as ons jou samewerking kan hê.”
Vasti maak haar oë toe. Kan alles nie nou maar endkry nie? “Dis in die haak, luitenant.”
“Dankie. Net gou iets anders. Het jy en meneer Stadler in enige stadium ’n verhouding gehad?”
Vasti onderdruk ’n wriemelende gevoel van frustrasie. “Nee, luitenant. Hy was bloot my prokureur.”
“En jy en dokter Benade?”
Haar maag keer om. “Baie kortstondig. Amper drie en twintig jaar gelede,” kry sy dit uit tussen stywe lippe deur.
“Voor jou huwelik?”
“Uiteraard.”
“En het julle ná jou huwelik enigsins kontak gehad?”
“Per geleentheid.”
“Hoe het dokter Benade gevoel oor die manier waarop jou man jou behandel het? Hy het immers in ’n stadium vir jou gevoelens gehad.”
’n Band trek om haar ribbes vas. “Dink jy nie dis iets wat jy hom moet vra nie?”
“Het jy hom ooit genader oor Verster se optrede teenoor jou?”
“Ek het hom een keer gevra om my van die stasie na my pa toe te neem toe ek Dolf die eerste keer probeer verlaat en met die trein hierheen gekom het. Hy het ingestem en my ook teruggeneem nadat my pa my weggejaag het. Mag ek vra waarom jy wil weet, luitenant?” 
“Ek probeer net die agtergrond vasstel, juffrou De Leeuw. Al wat ek op die oomblik weet, is dat jy die oomblik toe jy terug is in die omgewing, heel eerste na jou ou, lank reeds getroude liefde toe gegaan het. Dat jou bose man dae daarna uit die weg geruim word. Dat die vrou met wie mevrou Benade ’n seksuele verhouding gehad het, kort daarna in ’n borrelbad sterf, en ’n dag of wat later verongeluk dokter Benade se vrou. Hoe verklaar jy dit?”
“Ek het geen verklaring nie, het jy?”
“Soos hulle sê, ou liefde roes nie. Kan jy my kwalik neem dat ek wonder of julle nie julle ou bande weer wou optel en daarom van die struikelblokke in julle weg ontslae geraak het nie? Tot siens, juffrou De Leeuw. Ons gesels binnekort weer.”
Dawid hou die luitenant dop terwyl hy in die paadjie na die voordeur opgestap kom. Die ander persoon bly in die motor sit. Hy hou hulle al dop vandat Croukamp se motor voor die huis tot stilstand gekom, hy uitgeklim en sy selfoongesprek klaargemaak het. 
Die man is wasig, ’n bewegende lugspieëling. Dawid vat ’n laaste sluk uit sy glas voor hy dit in die yskas agter ’n melkbottel indruk. Die bottel Chivas sit hy in die groentelaai.
Hy vroetel in sy broeksak en druk ’n peperment in sy mond.
Die voordeurklokkie eggo koddig deur die huis. Asof die huis leeg is. En dit is. Sonder Heleen is dit leeg.
Hy sukkel met die slot, maar kry die deur oop.
“Môre, dokter.”
“Môre, luitenant.” ’n Naarheid sit agter in sy keel, sy kop voel wollerig.
“Gee jy om as ek ’n paar roetinevrae vra?”
Dawid skud sy kop en beduie na die sitkamer. 
Croukamp gaan sit en Dawid volg sy voorbeeld, verlig om van sy wankelrige bene af te kom.
Op die koffietafel staan vars blomme. Heleen was lief vir blomme. Veral lelies. Langs die blompot lê sy selfoon. Hy het gewonder wat daarvan geword het. Nadat Stiaan gisteraand hier weg is, het hy in die whisky ingeklim. Die glas staan ook nog daar. En Heleen se selfoon lê langsaan. Hy het seker honderd keer na haar boodskap geluister. Onthou net, ek is lief vir jou,
dreun dit nou al heeloggend deur sy kop.
“My simpatie met die afsterwe van jou vrou. So iets is altyd ’n groot skok.”
Dawid knik net toe Croukamp se stem tot hom deurdring. As hy daardie woord nog een keer moet hoor, skree hy. Simpatie. Wat help simpatie? Selfs wanneer dit bedoel word. Is dit hierdie vent wat Heleen teen die skuinste sien lê het soos ’n gebreekte pop? Wat met Heleen in sy arms gesit het? Wat geen lewe by haar lippe kon inblaas nie? Haar hart nie aan die gang kon kry nie? Is dit hy wat met die wete moet saamleef dat hy sy vrou geklap het die laaste keer toe hy haar lewend gesien het? Wat moet probeer vergeet wat sy vrou se laaste woorde aan hom was?
“Jy het twee selfone?” Croukamp beduie na die koffietafel.
“Een is my vrou s’n. Sy het dit in die strandhuis vergeet. Voor . . .” Sy stem begewe hom.
“Gee jy om as ek dit neem om na te gaan wie sy gekontak het? Ek sal dit terugbesorg.”
“Ja, ek gee om.” Dawid leun vooroor en druk albei fone in sy sak. “Wat maak dit saak wie sy gekontak het?” Hy moes nie daardie laaste whisky gedrink het nie. Dis seker hoekom hy nie kan verstaan watse belang die polisie by Heleen se selfoon het nie. 
“Dokter Benade, ek verstaan dat jy en juffrou De Leeuw ’n verhouding gehad het.”
Dawid kyk hom verdwaas aan. 
“Is dit so, dokter?”
“Verhouding? Met Vasti?” Sy breinselle is traag, maar maak dan tog die konneksie. “Baie, baie jare gelede. Voor ek Heleen ontmoet het nog. En dit was kortstondig.”
“Jy was bewus daarvan dat haar man haar ’n lewe gelei het?”
“Ek het nie geweet sy is ongelukkig voor sy haar man die eerste keer verlaat het nie. Later het ek gehoor hy het haar aangerand.”
“Maar toe sy verlede Maandag teruggekom het hierheen, was jy bewus van die omvang van haar ongelukkigheid deur die jare.”
“Net wat ek by my vrou gehoor het. Wat sy by Runa Raubenheimer gehoor het. Hulle is vriendinne. Was . . . Dis ’n dorp. Stories lê maar altyd die wêreld vol.” Hy verloor die draad van sy gedagtes. “Ekskuus, maar wat wil jy eintlik weet?”
Croukamp leun met sy elmboë op sy knieë. “Ek wil graag weet waarom Dolf Verster ’n afspraak by jou gehad het, vermoedelik op die dag van sy moord.”
Dawid kan hom net aanstaar.
“Die lyk wat op juffrou De Leeuw se kleinhoewe gevind is, is geïdentifiseer as dié van Rudolf Andreas Verster. Hy het verdrink nadat hy kopwonde opgedoen het. Nes Gail Stadler, eienaardig genoeg. En volgens jou afspraakboek wat jou ontvangsdame gaaf genoeg was om vir ons te wys, het ene R. Verster ’n afspraak met jou gehad vir drieuur die middag, al werk jy Vrydae gewoonlik net tot tweeuur.”
“Ek spreek gewoonlik Vrydae tot lank ná twee. Pasiënte het ’n manier om op te hoop as mens jou werk ordentlik probeer doen. Dis my ontvangsdame wat tweeuur loop.”
“Maar gewoonlik maak sy nie afsprake vir ná twee nie. Dit was dus ’n uitsondering.”
“Ek neem aan die man kon eers drieuur kom. Of het gedink hy kan, want hy het toe nooit opgedaag nie. Ek het tot halfvier gewag.” 
“Nie opgedaag nie,” herhaal Croukamp. “Ek sien. Het jy hom gebel om te hoor waarom nie?”
Dawid skud sy kop. “Daar was nie ’n foonnommer by die afspraak ingeskryf nie.”
“En hoe laat is jou laaste pasiënt weg?”
Dawid probeer terugdink. Onthou dan dat iemand vir Amelia Kirsten van Leeuwendrift ingebring het. Ná die ondersoek het hy die dosis vir haar Warfarin van een milligram tot drie milligram verhoog. Die ou tannie is ’n koronêre trombose wat wag om te gebeur.
“Dit was so kwart voor drie as ek moet raai.” 
“Iemand wat dit kan bevestig?”
Dit was Vis Falckman wat haar ingebring het, onthou hy nou. Hy was so bot soos altyd toe Dawid haar in die wagkamer uitgestoot en Vis die rolstoel by hom oorgeneem het. “Die pasiënt, Amelia Kirsten, en haar buurman wat haar ingebring het. Vis Falckman.”
Croukamp staar ’n ruk na die mat. ’n Persiese tapyt wat Heleen by hom afgeneul het, al het hy gevoel dis hopeloos te duur. Toe Croukamp opkyk, is sy gesig uitdrukkingloos. “Noudat jy ’n wewenaar is, sal jy jou verhouding met Vasti de Leeuw wil hervat?”
’n Blinde woede laat Dawid orent steier. “Uit my huis uit. Nou!”
Croukamp staan ook op. “Ons het beslag gelê op die wrak van jou vrou se motor. Tot siens, dokter Benade.”
Die bedrywigheid onder by die rivier is so steurend dat Vasti uiteindelik moed opgee in die ateljee. Selfs al draai sy die klank van Enigma hoe hard, doof dit nie opdragte wat uitgeroep word uit nie, en ook nie die plas- of ander geluide nie. 
Maar dis nie net die klanke wat haar konsentrasie versteur nie. As hulle ’n vuurwapen opspoor, bevestig dit dat Dolf haar wou kom skiet. As hulle dit nie kry nie, bly die raaisel oor wat hy hier kom maak het onopgelos. Maar selfs al kry hulle ’n wapen, sal sy seker nooit weet hoekom Dolf juis nou besluit het om van haar ontslae te raak nie.
Croukamp se insinuasie en spekulasie maal ook steeds in haar kop rond. Wat laat hom dink daar is ’n verband tussen die drie mense wat dood is? Waarom forseer hy dinge om by sy teorie te pas?
Hoe, in sy siek brein, dink hy sal dit haar en Dawid help om van Gail Stadler ontslae te raak? Watse struikelblok sou sy kastig in hulle pad gewees het? Buitendien, hoe reken hy beplan mens ’n motorongeluk? Hoe sorg jy dat dit noodlottig is?
Net die tyd sal leer of Croukamp stiksienig of briljant is. Sy hoop vir briljant, want dan sal hy immers insien hoe belaglik dit is om haar en Dawid te verdink. Maar sy het haar bedenkinge.
’n Uitroep buite, harder as die res, laat haar na die kombuisvenster draf. ’n Duiker hou iets uit na ’n man op die oewer. Dis te ver om te sien wat dit is, maar sy kan raai.
Haar vermoede word bevestig toe sersant Els ’n ruk later kom vra of sy ’n vuurwapen besit.
Vasti skud haar kop. “Ek is bang vir vuurwapens.” Sy verwag half dat hy weer sal begin vrae vra, maar hy knik net, sê hulle sal binnekort haar eiendom verlaat, en groet.
Op ’n manier is dit amper meer ontsenuend as die ewige vrae.
“Middag, meneer Stadler.”
Nicholl vee oor sy oë, nog half deur die slaap. Is dit nou regtig nodig dat hy wakker gemaak word die eerste keer dat hy ordentlik aan die slaap kon raak? 
“Middag, luitenant. Sersant.” 
“Kan ons inkom?”
Nicholl maak die deur teensinnig oop. Runa se sitkamer is deurmekaar. Sy is nie die netjiesste mens wat hy ken nie en hy is gewoond aan huishulpe wat agter hom skoonmaak. Maar dis nie hoekom hy teensinnig is nie. Hy wil regtig nie nog een keer met hierdie man praat nie. Sy gevoelens ry so wipplank dat hy al soos ’n skisofreen voel. Die een oomblik sal hy enigiets doen om Gail terug te kry. Die volgende is hy bly sy is uit sy lewe uit.
Die luitenant skuif ’n spul koerante eenkant toe en gaan sit op die bank. Die sersant bly staan en vou sy arms. Nicholl help een van die worshonde van ’n stoel af om ook sitplek te kry en kry ’n vuil hondekyk.
“Luitenant, wat is daar nog wat julle wil weet? Ek het julle alles vertel wat ek kon.”
“Het jy mevrou Benade geken?”
Nicholl skud sy kop. “Net van sien.”
“Was jy bewus van die verhouding tussen haar en jou vrou?”
“Nee. Runa het my gister daarvan vertel.”
“Hoe voel jy daaroor dat jou vrou ’n seksuele verhouding met ’n ander vrou gehad het?”
“Soos ek reeds gesê het, ons het ’n oop huwelik gehad.”
“Was jy bewus daarvan dat sy ook met vroue seksuele verhoudings gehad het?”
“Ek het dit vermoed, maar nie vir seker geweet nie. Ek is egter verras dat dit met Heleen was. Sy het glad nie vir my na die tipe gelyk nie.”
“Die tipe?”
Nicholl haal sy skouers op. “Die paar keer wat ek haar gesien het, het ek gedink sy is classy op ’n plattelandse manier. Die tipiese vooraanstaande man in die dorp se vrou. Mens dink nie aan hulle in terme van lesbiese verhoudings nie.”
“Meneer Stadler, jou pa was ’n motorwerktuigkundige, nie waar nie?”
Nicholl frons. “Ja, maar wat het dit met die prys van eiers uit te waai?”
“Jy het hom vakansies en naweke gehelp met motors wat hy privaat reggemaak het?”
“Toe ek op hoërskool was, ja.”
“As ’n mens van iemand wil ontslae raak, wat sal die beste metode wees om hom of haar in ’n motor te laat verongeluk?”
Nicholl gaap die speurder aan. “Luitenant, insinueer jy ek het iets met Heleen Benade se ongeluk te make gehad?”
“Dit was nie my bedoeling om enigiets te insinueer nie. Ek vra sodat ek kan weet hoe om die ondersoek van die wrak te benader.” 
Nicholl weet hy lieg, en die speurder weet hy weet en gee nie om nie. Dit sien hy aan die klein trekkie om die mond wat nie as ’n glimlag kan deurgaan nie, maar onteenseglik daar is. “Luitenant, ek het nie die vaagste benul nie. My pa het my geleer om karre reg te maak, nie om hulle te saboteer nie.”
Die speurder staan op. “Ek verstaan die huis is in jou vrou se naam?”
Nicholl knik.
“Jy het onlangs baie geld verloor in ’n ontwikkeling wat geknou is deur die resessie?”
Hy knik weer. Waar kom hulle aan die inligting? Hy het dit nie wyd en syd verkondig nie. Maar hulle het klaarblyklik hulle maniere.
“Jy praktiseer nie meer as egskeidingsprokureur vandat jy hierheen getrek het nie?”
“Dis reg, luitenant. Ek het in Pretoria al begin afskaal. Net die sake klaargemaak waarmee ek besig was.”
“Mag ek vra waarom?”
“Dit het vir my te erg geraak. Al die vuil wasgoed en gekibbel en hartseer en woede. Dis hoekom ek met eiendomsontwikkeling begin het. Ongelukkig het my vennote nie hulle huiswerk gedoen nie.”
“Watse soort werk doen jy deesdae?”
“Ek beoog om in die eiendomsmark in te gaan. Ek ondersoek moontlikhede en oorweeg om te praktiseer as aktebesorger.”
“Die eiendomsmark sukkel tans as ek reg verstaan?”
“Luitenant, wat wil jy eintlik weet?”
“Hoe jy en jou vrou julle hoë lewensstyl kon volhou.”
“Gail het ryk geërf en goeie beleggings gemaak. Sy was in een stadium ’n beleggingskonsultant.”
“En jy is haar enigste erfgenaam?”
“Ons het die gewone soort testament. Langslewende erf alles en is die eksekuteur ook.” Hy glimlag suurderig. “Gail het nie juis prokureurs of bankiers vertrou nie.”
Die luitenant knik asof hy ingedagte is, maar Nicholl kan sien dis aansit. “Jy behoort môreoggend te kan teruggaan na jou huis toe. Ons is feitlik klaar daar.”
Nicholl kyk by die venster uit. Die berguitsig is nie naastenby so skouspelagtig soos van hulle huis af nie. “Ek dink nie ek sien al kans om terug te gaan nie, maar dankie.”
“Hou ons asseblief op hoogte as jy van adres verander. En meneer Stadler, dit sal gaaf wees as jy vir ons vrywillig ’n afskrif van die testament kan gee. Dit sal ons die moeite spaar om ’n hofbevel te kry.” 
Nicholl maak die deur agter hulle toe en leun met sy kop teen die hout.
Hy is ontslae van Gail en haar veeleisendheid. Hy is waarskynlik ryk. ’n Vry man. Hoekom voel hy dan so ellendig?
Vasti vries toe die foon lui. Die naelborsel waarmee sy besig was om die verf onder haar naels uit te skrop, bly vir ’n oomblik in die lug hang. Dan ontspan sy weer. 
Sy hoef nooit weer bang te wees om die foon te antwoord nie. Vir die eerste keer dring dit werklik tot haar deur. Dolf is dood. Sy kan die antwoordmasjien in die asdrom gooi. Sy hoef nie meer vir elke geluid te skrik nie. Sy hoef nooit weer te trek tensy sy self besluit dis wat sy wil doen nie.
Die gevoel van verligting wat deur haar trek, laat haar amper asemloos. Sy is vry.
“Leave a message, please,” klink haar eie kortaf stem op.
’n Geruis. ’n Laggie.
Die naelborsel val kletterend in die wasbak. Vasti staar na die water wat uit die kraan loop. Kom skaars agter dat dit haar hand brand.
Nee! Nee, nee, nee! gil dit binne-in haar.
Sy ruk haar hand weg onder die kokende water, draai die kraan toe en droog haar hande af. Met bewende vingers soek sy tussen haar papiere rond, kry Croukamp se nommer en bel. 
“Luitenant. Vasti de Leeuw. Ek is bereid om die lyk amptelik te gaan uitken.”
Daar is ’n kort stilte. “Ek verstaan nie?”
“Ek wil doodseker maak dis hy. Dolf Verster. Ek het weer ’n foonoproep gekry. Dis op my antwoordmasjien.”
“Het die persoon gepraat?”
“Nee. Net die laggie.”
“Juffrou De Leeuw, dit kan nie jou eks wees nie. Hy is in die staatslykshuis. Ons het sy duimafdruk op sy bestuurderslisensie gebruik om sy identiteit finaal te bevestig.”
“Maar hoekom het julle dan vir my gevra om hom uit te ken?” 
“Ek het my redes gehad.”
Daar is seker baie wat speurders van mense se reaksies kan aflei, besef sy. Veral as iemand kyk na die persoon wat hy vermoor het.
“Ek sal probeer uitvind van watter nommer af daar geskakel is, maar sal ook graag na die boodskappe op die antwoordmasjien wil luister. Mens sal dalk iets kan aflei van agtergrondgeluide en dies meer,” vervolg hy. 
“Dolf het destyds glo van foonhokkies af gebel, maar hierdie boodskappe klink asof dit met ’n selfoon gemaak is. Nietemin, ek kan die masjien Bredellsdorp toe bring. Ek het môre ’n afspraak op die dorp.”
“Mag ek vra watse afspraak?”
Vasti huiwer, maar wat help dit om nie te antwoord nie? Hy sal wel uitvind. “By Stiaan Sonnekus.”
“Die sielkundige?”
“Ja, luitenant.” Vasti sug heimlik. 
“Ek sien. Mag ek vra waarvoor jy behandel word?”
“Neerslagtigheid, maar ek dink nie behandel is die regte woord nie. Soos ek dit het, is ’n sielkundige net iemand wat jy betaal om as vriend of vriendin op te tree. Een met kennis en insig.” Sy kan hom omtrent hoor dink: The lady doth protest too much. 
“Wie het jou na meneer Sonnekus verwys?”
Dié keer sug sy hoorbaar. “Dokter Benade. En voor jy my nou vra of ek ’n verhouding met Stiaan Sonnekus ook gehad het, nee. Ek was een keer by sy spreekkamer en het hom vlugtig by die kunsuitstalling gesien. En vir die rekord, ek is hartlik siek vir jou agterdog en insinuasies.”
Croukamp is ’n rukkie stil. “Juffrou De Leeuw, dis my werk om agterdogtig te wees, maar ek kan wraggies nie dink wat ek gesê het om jou te laat dink ek insinueer enigiets nie.” Die onskuld in sy stem is so geforseerd soos môre heeldag.
“Net die manier waarop jy vir my vra: ‘Die sielkundige?’ is reeds ’n insinuasie,” vererg Vasti haar bloedig. “Vir jou inligting, ek is nie onnosel nie. En ek is ook nie mal nie. Ek het niemand doodgemaak nie. Met niemand saamgesweer nie. Met niemand ’n verhouding nie. Ek wil net aangaan met my lewe. En dis bleddie moeilik as ’n man wat veronderstel is om dood te wees, mens bel.” Sy druk die foon dood en blaas haar asem uit.
Toe die ergste woede bedaar, kyk sy om haar rond. Feitlik niks in hierdie huis is hare nie, al is dit haar eiendom. Sy kan môre weer haar bakkie vol laai en ’n ander blyplek gaan soek. Een van haar eie keuse. 
Dolf kan haar nie meer opspoor nie. As sy vir niemand sê sy gaan weg of waarheen nie, ook nie die siek persoon aan wie daardie laggie behoort nie. 
Niemand kan haar keer om net te verdwyn nie. Nie eens die polisie nie. Maar selfs al werk dit, selfs al bel niemand ooit weer agter haar aan nie, sal sy vir die res van haar lewe sit en wag dat dit weer gebeur.
Nee, daar kom ’n stadium dat vlug regtig nie meer ’n opsie is nie. Selfs nie vir ’n lafaard soos sy nie.

As sy nie so ’n verdomde lafaard was nie, stoei dit nog steeds die volgende dag in haar terwyl sy op pad is Bredellsdorp toe, het sy destyds vasgeskop en haar pa en Dolf in hulle maai gestuur. As sy nie so ’n lafaard was nie, het sy Dolf die heel eerste keer al hof toe gesleep op grond van emosionele geweld en aanranding met die doel om ernstig te beseer. En het sy beslis nie die tweede saak teruggetrek en ook nie verswyg dat hy ’n vuurwapen op haar gerig het nie. As sy nie so ’n lafaard was nie, het sy hom verdomp teruggeslaan toe hy haar gefoeter het. 
Wat het haar so ’n papperd gemaak? Vrees. Maar vrees vir wat? Wat kon haar pa regtig aan haar gedoen het as sy geweier het om met Dolf te trou? Wat kon hy gedoen het as sy haar nie laat wegjaag het toe sy Dolf wou verlaat nie? En hy was sekerlik nie die enigste opsie nie, al het dit toe vir haar so gevoel. Hoekom het sy nie eenvoudig vir Dolf verlaat en toe al haar eie potjie begin krap nie?
Sy weet sy het nie van nature ’n argetipiese kryger-geaardheid nie, maar dis nie te sê dat martelaarskap of ’n weeskindmentaliteit die enigste alternatiewe was nie. 
Oor ses maande en twee dae word sy veertig. Dis verdomp tyd dat sy grootword. Haar vrese in ’n nugter lig sien en besweer. As sy hierdie keer kan vas staan, om in die oë te kyk wat daar is om in die oë te kyk, kan elke small step dalk ’n giant leap word. 
Deur toe te gee aan druk toe sy jonk was en toe te laat dat vrees haar verlam, het sy haarself ontmagtig. En deur in haar later lewe voortdurend te vlug, het sy dieselfde bereik, al het sy haar verbeel sy doen ten minste iets omtrent haar situasie. 
Haar hele lewe lank al bluf sy haarself. Hoop sy in ’n stupid deel van haar onderbewuste iemand sal haar red. Maar dis baie duidelik dat dit nie gaan gebeur nie. Prinse is saam met die broeders Grimm begrawe. Ridders het reeds in die Kruistogte gesneuwel. Sy en sy alleen kan haar lewe in ’n ander koers stuur.
En dit help nie sy bly kwaad vir haarself omdat sy onnosel was nie. Ook nie om te pieker oor waarom sy so ’n papbroek was nie. Net dit wat sy van nou af doen, sal ’n verskil kan maak.
As Stiaan Sonnekus haar kan help om haar ekwilibrium te vind, wonderlik. Indien nie, sal sy self regkom. Sy is nie mal nie en sy is nie hulpeloos nie. En sy was vantevore al baie banger as nou.
Eers toe sy verby die polisiestasie ry, onthou sy sy het die ellendige antwoordmasjien by die huis vergeet. Dit kom nou van tob en knies.
“Meneer Sonnekus, is jy die eienaar van ’n wit Pajero met die registrasienommer . . .” Die luitenant kyk in sy sakboekie en lees die nommer af.
Stiaan knik.
“Volgens ’n werknemer van Safe Security wat onder meer De Koppe patrolleer en Saterdagmiddag aan diens was, is jou motor daar opgemerk. In die omgewing van die Stadlers se woning. Dit korrespondeer om en by met die tyd waarin mevrou Stadler waarskynlik beswyk het.”
Stiaan staar na Lillian se foto voor hy opkyk. “Ek was onder die indruk julle wou my net vinnig iets vra. Ek het aanvaar dit gaan oor mevrou Stadler se afspraak by my. Ek het nie besef dat julle my wou kom beskuldig van iets nie. Daar is kliënte wat wag. Kan ons hierdie gesprek moontlik op ’n ander tyd voortsit?”
“Ek is bevrees dit kan nie wag nie, maar ek sal ook graag wil hoor van mevrou Stadler se afspraak by jou. Of alternatiewelik kan ons jou as verdagte in tydelike aanhouding na die polisiestasie neem vir amptelike ondervraging.”
Stiaan sug diep, tel die foon op en druk die knoppie vir ontvangs. “Deirdre, hierdie storie gaan langer neem as wat ek gedink het. Sal jy verskoning maak by die kliënte wat reeds wag? Ek dink dit sal die beste wees as jy hulle herskeduleer en die res van die middag se afsprake ook.” Hy wag nie op Deirdre se antwoord nie. Hy weet hy gaan sover moontlik oop kaarte met die polisie moet speel en daarna sal hy nie ’n kliënt in die oë kan kyk nie.
“Ek waardeer jou samewerking.” Die luitenant vou sy een been oor die ander, klaarblyklik gereed om so lank te bly sit as wat dit neem.
“Luitenant, daar is mense hier buite met baie probleme. Ek hoop jy besef dat jy hulle nie net verontrief nie, maar ook in sommige gevalle kan skaad omdat hulle daarop ingestel was om my vandag te kom sien.”
“Ek doen ook maar net my werk, meneer . . . em . . . Sonnekus.” Die betekenisvolle pousetjie neem die laaste fut uit Stiaan uit. Hulle weet sy van is nie Sonnekus nie. Natuurlik. Hulle het die motor se registrasienommer nagegaan. “Ek probeer daardie selfde mense wat jou kliënte is beskerm teen misdaad.”
“Ek is nie ’n misdadiger nie, luitenant. Tensy dit ’n misdaad is om te probeer agterkom hoe ’n lieflike vrou tot moord en selfmoord gedryf kan word deur mense wat geen sin vir waardes of ’n gewete het nie.”
“Ek stel voor jy vertel ons waarom jy onder ’n vals naam hierheen getrek het en waarom jy op die middag van ’n moord in die omgewing van die slagoffer se huis was. En van die slagoffer se afspraak met jou.”
“Gail Stadler was nie ’n slagoffer nie. Sy het gekry wat haar toekom. Of dit nou moord of ’n ongeluk was. My vrou en dogtertjie was die slagoffers. Sekerlik ook nie die enigstes nie. Gail Stadler was ’n bose sirene wat mense gelok het met die begeerlikheid van dinge wat – met goeie rede – taboe is in ons samelewing. Sal julle omgee as ek net eers ’n draai loop?”
Die luitenant frons, knik dan. “Sersant, ek is seker jy het ook al teen hierdie tyd ’n nood?”
Die sersant sug en staan op. 
Stiaan is eintlik verlig dat alles nou op afsluiting afstuur. Maar eers moet hy asemskep. Hom instel op wat hy alles sal moet vertel. En wat dalk nié.
Vasti gooi die selfoon terug in haar sak. Kon hulle haar nie verdeksels vroeër gebel het om die afspraak te kanselleer nie?
Sy laat rus haar kop teen die bakkie se agtervenster. Sy het pas geparkeer toe die ontvangsdame bel om te sê Sonnekus kan haar nie vandag sien nie. Miskien is dit ’n teken. Miskien is dit ’n boodskap dat sy regtig nie hoef te gaan sit en derms uitryg voor die mooie man nie. Sy behoort verlig te wees, maar sy weet sy het daarop staatgemaak dat sy in die uur waarvoor sy Stiaan Sonnekus sou betaal om haar beste pêl te wees, insigte sou kry waarby sy nie op haar eie kan uitkom nie.
Bye-bye, ridder, redder, prins. Vir die soveelste maal.
Wel, sy is nou hier. Sy kan net sowel die beste van ’n slegte saak maak. Sy skakel die enjin aan. Miskien kan sy en Runa ’n vinnige lunch eet. Sy sal by Runa hoor of sy dink dit sal Dawid enigsins help as sy by hom gaan inloer. Solank dit net nie weer die luitenant rede gee om allerhande afleidings te maak nie. Miskien kan sy en Runa saam na Dawid toe gaan.
Stiaan leun terug in sy stoel. “Is jy getroud, luitenant?” spring hy die speurder voor.
Croukamp skud sy kop.
“Het jy al ’n vrou liefgehad? Werklik liefgehad.”
Die flikkering in sy oë verklap dit is die geval. “Nou dink aan daardie vrou wat jy liefhet of liefgehad het. Dink aan hoe jy sal voel as jy haar in ’n bad kry met haar polse gesny. Dood, bleek en yskoud.” Die speurder se vinger knel kortstondig om die pen waarmee hy sit en speel het.
“Het jy kinders?” vervolg Stiaan toe Croukamp niks sê nie.
’n Kortaf kopskud.
“Dan sal jy nie weet hoe dit voel om oor jou driejarige dogtertjie se bed te buk en te sien sy sal nooit weer haar ogies oopmaak nie.”
Die luitenant sluk sigbaar.
“Probeer jou voorstel hoe jy sal voel as die lykskouingsverslag terugkom en sê jou geliefde was drie maande swanger, terwyl jy weet julle was vir meer as agt maande nie intiem nie.” Hy laat die inligting eers insink. “As jou dogtertjie s’n sê sy was swaar verdoof voor sy versmoor is. As jy besef jou vrou het jou dogtertjie saam met haar geneem.”
Stiaan sien hoe hard die luitenant probeer om sy gesigsuitdrukking neutraal te hou.
“Stel jou voor, luitenant, jy hoor jou vrou is by ’n swing-klub betrek deur ’n gewetenlose spul rykes omdat sy gefrustreerd geraak het met jou impotensie – die gevolg van ’n traumatiese voorval in die Grensoorlog waarin jy in die eerste plek nie wou veg nie.”
“Meneer De Swardt, ek sê nie ek het nie simpatie nie, maar dis nie my werk om my in ander mense se skoene te stel nie. My werk is om misdadigers te vang en uit die samelewing te verwyder.” ’n Spiertjie spring in Croukamp se wang.
Stiaan lig sy wenkbroue. “Maar dis presies wat die persoon wat Gail Stadler uit die weg geruim het, gedoen het. Hy of sy het ’n emosionele vampier, ’n sukkubus uit die samelewing verwyder. Ongelukkig vir julle was dit nie ek wat dit gedoen het nie. Julle sal verder moet gaan soek, luitenant.” Stiaan kan sien die man glo hom nie.
“In daardie geval sal jy ons sover moontlik moet help. Ek stel voor jy begin by die begin en vertel ons alles.”
Stiaan knik. “Ek ly aan posttraumatiese stresversteuring na ’n voorval op die Grens. Ek was lank onder sielkundige behandeling voor ek oor die ergste was, maar kon uiteindelik ’n normale lewe lei. Ek het nog nagmerries gekry, selfs angsaanvalle, maar ek kon dit met medikasie en ontspanningsoefeninge beheer. Dis juis die sukses van daardie behandeling wat my laat besluit het om sielkunde my loopbaan te maak, nadat ek oorspronklik beplan het om tandheelkunde te doen. 
“Ek het al so twee jaar gepraktiseer toe ek Lillian ontmoet het. Ons is net ’n paar maande later getroud. Alles het goed gegaan totdat Lillian agt jaar gelede gevoel het haar biologiese horlosie stap nou aan en sy wil kinders hê. Ek het ingestem, al het ek gevoel dis ’n baie groot verantwoordelikheid. Vanaf die dag dat sy nie meer die Pil gebruik het nie, het ek probleme met impotensie begin ervaar. Ek het ’n dokter gaan spreek en nadat hy bevind het daar skort fisiologies niks met my nie, het hy my verwys na ’n sielkundige wat ook ’n seksuoloog is. 
“Hoewel die Grens-voorval niks met die seksuele te doen gehad het nie, is die mens se onderbewussyn ’n eienaardige en ondeurgrondelike ding. Die sielkundige het ná ’n paar sessies tot die gevolgtrekking gekom dat, hoewel ek graag kinders wil hê, daar ’n psigologiese meganisme in werking tree wanneer ek seks het juis om te verhoed dat ek dalk seuns voortbring wat in oorlogsituasies gaan beland soos dié waarby ek betrokke was.”
Stiaan kan aan die gerondskuif sien die speurder raak ongemaklik. Of dalk ongeduldig. Wel, dis sy probleem. Hy het gevra.
“Met die hulp van medikasie wat ongelukkig net soms deur die sielkundige versperrings kon breek, kon ek egter wel ná twee jaar daarin slaag om ’n kind te verwek. Die tydjie voor ons die geslag kon vasstel, was hel. Ek is gery deur nagmerries en angsaanvalle. Toe ek hoor dis ’n dogtertjie, was dit asof ek ’n tweede kans gegun is. 
“Alles het goed gegaan tot Lillian ophou borsvoed het en ons moes besluit of sy weer voorbehoeding gaan gebruik en of ons nog ’n kind wou hê. Lillian wou baie graag ’n tweede kind hê en ek het ingestem. Alles het weer van voor af skeef geloop. Dit het ons huwelik geweldig geknou. 
“Sonder dat ek wou, was ek vir Lillian kwaad omdat sy my in daardie vernederende posisie geplaas het. Sy was weer onbewustelik vir mý kwaad omdat ek nie my plig as man kon vervul nie. Omdat die medikasie wat ek gebruik het net werk as ’n man seksueel geprikkel is, het Lillian gedink dat sy nie meer vir my begeerlik was wanneer dit nie gewerk het nie. Dit was natuurlik ingewikkelder as dít, maar het tot geweldige rusies gelei, dikwels oor heel ander goed. Ons het uitmekaar gedryf. En toe ontmoet Lillian vir Gail Stadler by die gym waar sy aangesluit het. Hulle het vriendinne geword. 
“Dit het ek gehoor by een van die ander gym-instruktrises toe ek, ná Lillian en Liezl se dood, probeer uitwerk het wie die pa van Lillian se ongebore kind is. Sy het my vertel Lillian het by Gail gebieg oor ons probleme, soos vroue teenoor mekaar doen. Ook dat sy seksueel baie gefrustreerd was en onbegeerlik gevoel het. Gail het vir Lillian vertel van die swing-klub waaraan sy en haar man behoort. Ek neem aan Lillian was aanvanklik geskok, maar geleidelik het Gail haar mak gemaak vir die idee. Veilige seks aangesien sowel kondome as ’n onlangse mediese sertifikaat verpligtend was, en jy kan nie uitgevang word nie omdat almal ewe skuldig is. Niemand sal stories aandra by buitestaanders nie. Dit sal ten minste seksuele verligting bring.”
“Meneer De Swardt, ek dink dis nou ’n goeie tyd om jou te waarsku dat ek alles wat jy vir my vertel as getuienis teen jou kan en sal gebruik . . .”
“Ja, ek weet, luitenant,” val Stiaan hom in die rede. “Ek kyk nagte om TV. Ek weet van die sogenaamde Miranda-waarskuwing. Ek vertel jou uit eie vrye wil en verstaan dat julle wat ek ook al sê teen my kan gebruik.”
“Dis jou reg om ’n regsgeleerde teenwoordig te hê.”
Stiaan skud sy kop. Dis asof die trein van herinneringe met hom weghardloop. Hy wil praat. Hy moet praat. Hy wil sin maak. Nou. Hy is op.
“Ek gaan jou ná ons gesprek vra om ’n vorm te teken waarin jy bevestig jy is ingelig oor jou regte.”
Stiaan knik net.
Die luitenant klik sy tong toe sy selfoon begin lui. Hy kyk vinnig na die skerm. “Verskoon my ’n oomblik.”
Stiaan bly gelate sit toe hy uitstap. Die sersant bestudeer sy naels. Stiaan sien nou eers dié is tot in die lewe afgebyt.
Dis waaragtig nie haar dag nie, besluit Vasti toe sy die Back in 5 minutes-nota op die galery se deur sien.
Sy suiker na die oorkant van die straat waar ’n paar sambrele op ’n stoep blom en dit lyk asof daar koffie bedien kan word. Nadat sy haar vermoede bevestig het en haar koffie bestel het, bel sy Runa.
“Waar loop jy rond?”
“Hoe nou? Jy het gesê jy kom halfeen se kant?” Runa klink nie alte vriendelik nie.
“Afspraak is gekanselleer.”
“Ek sal oor so tien minute daar wees. Ek moes net ’n skildery gaan aflaai, maar die vrou kon nie ophou klets nie.”
“Moenie jaag nie, ek het koffie bestel.” 
“Oukei, dan kan ek gou hier by ’n drankwinkel inskiet en vir ons ’n bottel wyn kry. Die Vader weet, ek kan doen met versterking.”
Vasti bekyk die valerige brousel wat voor haar neergesit word net nadat sy gegroet het. Dis gewis nie haar dag nie. Daardie wyn klink skielik na ’n bleddie goeie idee.
“Sover ek kan aflei, was Lillian net een keer na die klub toe,” vervolg Stiaan toe die luitenant weer sy sit gekry het. “Daarna het sy ook nie meer gym toe gegaan nie. Ek het gesien sy verloor gewig en gaan agteruit, maar het dit toegeskryf aan ons verhouding wat aan die verbrokkel is.
“Twee aande voor sy eers vir Liezl en toe haarself om die lewe gebring het, het sy gevra dat ons gesels. Ek het gedink sy wil met my oor ’n egskeiding praat, toe vra ek dat ons die gesprek uitstel. Ondanks ons probleme was ek lief vir haar. En daar was Liezl. Egskeiding was nie vir my ’n opsie nie. Agterna het ek besef sy wou waarskynlik bieg.” 
Stiaan laat sak sy kop in sy hand, probeer beheer oor sy emosies kry. Toe hy weer opkyk, vermy Croukamp sy oë. “Ek kon haar gehelp het, luitenant. Haar minstens uit haar planne en desperaatheid gepraat het. As jy my vir moord wil opsluit, sluit my op vir Lillian en Liezl se dood. Daaraan het ek skuld.”
“Wanneer het jy besluit om Bredellsdorp toe te trek agter die Stadlers aan? En hoekom onder ’n skuilnaam?”
“Dit het eers later gebeur. Toe ek die kloutjie by die oor gebring het, wou ek die hele swing-klub-ding blootlê. Ek het selfs oorweeg om ’n doktorstesis te doen oor die gevolge van swing. Maar heel eerstens wou ek weet saam met wie Lillian verkeer het. Hoekom hy nie ’n kondoom gebruik het nie. En ek wou sy neus druk in die feit dat sy kind saam met myne en my vrou dood is. Ek wou nie by Gail Stadler begin nie. Ek het geweet ek sal nie vir my dade verantwoordelik wees as ek haar voor my sien staan nie. Ek het begin navrae doen. Uiteindelik geïdentifiseer waar die swing-klub gehou word. ’n Gewone voorstedelike huis in die buitewyke van Pretoria. Ek het die plek dopgehou wanneer ek kon. 
“Ek het mense wat gereeld daar gekom het, begin volg. Agtergekom wie hulle is en wat hulle doen. In een geval het ek dit reggekry om ’n vrou ‘toevallig’ te ontmoet. Gemaak asof ek haar van êrens af herken, maar om die dood nie kan onthou waar nie. Sy het gesê sy sou my onthou het as sy my al voorheen gesien het. Sy het flankeer en ek het gereageer. 
“Ek het haar vir ’n drankie genooi en toe gevra of dit nie by so-en-so ’n adres was nie. Dis nou die adres van die swing-klub-huis. Sy het bloedrooi gebloos. Sy het gesê sy gaan nie meer nie. Daar was ’n man wat glo nie by die reëls gehou het nie. Hy is ná ’n ruk toegang geweier, maar dit het haar en haar man laat skrik. Ek het gevra by watter reël hy nie gehou het nie. En sy het gesê hy weier om ’n kondoom te gebruik en boonop is hy te rof met die vroue. Ek het die pap dik aangemaak oor hoe sulke mans die sogenaamde game ’n slegte naam gee. Ek het haar gevra wat sy naam is, sodat ek kan seker maak my vrou beland nie by hom nie.”
Stiaan grinnik sonder vreugde. “Ek hoop ek is ’n beter sielkundige as wat ek ’n speurder is. Toe ek weer by die swing-klub kom, was die huis leeg en verlate. Hulle moes snuf in die neus gekry het ná daardie gesprek. Daar was baie vooraanstaande mense betrokke wat nie dié spesifieke tydverdryf van hulle rugbaar sou wou maak nie en die hele groep het waarskynlik besluit om voorlopig laag te lê.
“Ek het begin navraag doen oor die Stadlers en uitgevind hulle het getrek. Daar was berigte in die koerante oor Lillian en Liezl. Daarin is genoem dat Lillian drie maande swanger was, en ek kan maar net aanneem Gail Stadler het dit gesien en twee en twee bymekaar getel. Gail se pa was ’n regter, haar hele familie is gesiene mense. Sy sou haar baie probleme op die hals gehaal het as ek begin beskuldigings rondgooi het of, nog erger, met enige bewyse vorendag kon kom. Maar moontlik het hulle net getrek omdat daar ietwat van ’n skandaal was rondom Nicholl Stadler se betrokkenheid by ’n eiendomsontwikkeling wat gefaal en baie mense geld gekos het. Ek weet nie.
“Hulle bure kon egter vir my sê by watter prokureursfirma Nicholl Stadler voorheen gewerk het, en van daar af was dit betreklik maklik om uit te vind waarheen hulle is. Ek het dit in my kop gekry om agter hulle aan te trek, vermoed hulle sal hier met hulle bedrywighede voortgaan. Ek sou die groep infiltreer en dan alles aan die groot klok hang. Vir hulle soveel verleentheid as moontlik besorg. Ek het immers niks gehad om te verloor nie.” Hy kan nie die siniese laggie keer nie. “ ’n Impotente man in ’n swing-klub. Daar is nou vir jou bitter ironie.”
“Ek neem aan jy het ’n ander van gebruik omdat Gail Stadler jou vrou se getroude van geken het?”
Stiaan knik. “Een van my kliënte was voorheen in die tronk vir vervalsing. Ek het by hom uitgevis hoe dit gedoen word. Wie in die bedryf is. Ek het my sertifikate laat vervals in die naam van Sonnekus. Selfs my ID-dokument. Aansoek gedoen vir ’n nuwe bestuurderslisensie. Ek was besete. Al waaraan ek kon dink, was daardie man wat, selfs vir ’n swing-klub, te rof was met die vroue. En dat hy geweier het om ’n kondoom te gebruik. Ek het oortuig geraak dit was hy saam met wie Lillian daardie aand was.”
“Maar jy het nie aan jou motorregistrasie gedink nie.”
Stiaan skud sy kop. “Ek het. Ek wou ’n ander motor met my nuwe dokumentasie koop, maar ek het nog nie daarby uitgekom nie. My werk het onder al my speurwerk en frustrasie gely en die hele storie het baie duur begin raak. Geld vir ’n nuwe motor was daar nie.”
“Meneer De Swardt, ek hoop jy besef jy het jou aan ’n ernstige misdryf skuldig gemaak? Ek sal jou moet aangee by die outoriteite. Ek neem aan julle het ook iets soos ’n mediese raad?”
“Die Professionele Raad vir Sielkundiges. Ek weet ek het seker oneties opgetree, maar ek het niemand skade berokken nie. Ek het net my naam vervals, nie my kwalifikasies nie.” Hy voel nie skuldig nie. Wat weet hierdie polisieman wat in sy hart en siel omgaan? Niemand weet nie. Niemand sal ooit kan verstaan nie.
“En toe jy hier kom, sluit jy by die gym aan en sorg dat jy daar oefen rondom die tydgleuf wanneer Gail haar aërobiese klasse aanbied,” verander Croukamp van koers.
Stiaan lig sy wenkbroue verras. “Jy het jou huiswerk gedoen?”
Croukamp se grinnik is baie effentjies. “My werk.”
“Sy het haar aanvanklik nie aan my gesteur nie, maar ek het geselsies aangeknoop en innuendo’s gemaak. Geflankeer. Dis asof ek ’n heel nuwe persona aangeneem het wanneer ek in die gym was. Sy het begin belangstel. Flankeer was egter nie deel van haar repertoire nie. Sy het ’n afspraak by my ontvangsdame gemaak, hier ingekom en haar klere begin uittrek. Ek het gekeer. Ek het haar beveel om aan te trek. Vir haar gesê as ons seks het, sal dit op my voorwaardes wees, wanneer ek besluit dit gebeur en hoe. Sy het daarvan gehou. Dit waarskynlik as ’n speletjie gesien. ‘Surprise me. Anytime, anywhere. Jy sal nie spyt wees nie,’ het sy gesê en hulle huisadres neergeskryf. 
“Toe die aas eers gevat is, het ek nie mooi geweet hoe om die saak te benader nie.” Stiaan staar ’n ruk na die Chagall-afdruk teen die muur. Icarus se vlerke wat smelt omdat hy te na aan die son gevlieg het. Hy kyk weer na Croukamp. “Ek het ook vir die eerste keer verstaan hoe gevaarlik sterk die lokstem van verbode dinge roep. Dit was net nadat Gail uit my spreekkamer weg is. Toe ek agterkom ek het vir die eerste keer in hoe lank ’n ereksie.”
Croukamp se oë rek, maar hy sê niks.
“Die selfveragting kan ek nie beskryf nie. Ek het besef ek betree vaarwaters waarmee ek nie bekend is nie. Vaarwaters wat my kan verswelg as ek nie versigtig is nie. Saterdag het ek besluit ek moet die speletjie beëindig voor ek my vingers verbrand. Ek is na die Stadlers se huis toe om vir Gail reguit te vra met wie my vrou daardie aand seks gehad het. Ek het vermoed dit was die man wat uit die swing-klub gegooi is, maar dit kon enigiemand anders gewees het. In die verbyry het ek egter Nicholl Stadler se motor in die oprit sien staan.”
“Hoe het jy geweet dis syne?” onderbreek Croukamp hom.
“Ek het my huiswerk gedoen.”
Croukamp knik.
“Ek het buite sig parkeer en gewik en geweeg of ek nie dalk albei tegelyk moet konfronteer nie. Maar ek het geweet ek gaan net een kans kry om agter die waarheid te kom. Die risiko was te groot dat hulle teen my sal saamspan. Ek moes Gail alleen kry. Vir haar sou ek op haar eie kon manipuleer. Of ten minste, ek het ’n groter kans gestaan. Ek het seker ’n halfuur of langer gewag, maar Stadler se motor het bly staan. My senuwees was gaar en ek was gefrustreerd. Uiteindelik het ek besef ek is amper laat om Deirdre vir die uitstalling op te laai en ek moes jaag om betyds te wees.” 
Hy maak keel skoon. “Toe ek hoor wat gebeur het, van die ongeluk, het ek gewonder of ek dit kon verhoed het as ek binnetoe gegaan het. Dit het my egter nie naastenby so baie gepla as dat ek nou seker nooit antwoorde op baie van my vrae sal kry nie.”
“Hoekom was dit vir jou so belangrik om te weet wie die pa van jou vrou se kind is?”
“Ek wil hom laat boet.”
Croukamp lig sy wenkbroue. “Hoe?”
“Ek sal dít eers kan besluit wanneer ek weet wie hy is en wat sy omstandighede was.”
“En wat weet jy van die ander man? Die een wat die reëls oortree het? Die een wat jy die sterkste verdink?”
“Net sy naam.”
“En dié is?”
Stiaan voel sy keel dik word, soos elke keer as hy aan daardie veragtelike naam dink. “Rudolf,” spoeg hy dit behoorlik uit.

“Die man is van wantroue aanmekaar gesit,” verklaar Runa nadat Vasti haar vertel het van Croukamp se insinuasies en teorieë. 
“En nou het ek nog die antwoordmasjien ook vergeet. Ek het onderneem om dit vir hom te bring.” Sy het maar liewers nie vir Runa vertel daar was nog boodskappe ná Dolf se dood ook nie. Runa het genoeg om haar oor te bekommer. “Hy sal seker weer iets daarin ook lees.” Vasti grinnik. “Sal eintlik graag wil hoor wát.”
“Ag, sy gat. Hy het Nicholl in net so ’n toestand. En hy was vanoggend by Dawid ook. Allerhande agterdogtige vrae gevra. Maar ek het hom destyds al so uitgekyk. Hier was mos so ses maande gelede ’n diefstal uit my stoor agter die galery. Het hy my nou al my dae gegee. 
“Hy was oortuig ek het self die goed gesteel vir donnerse versekeringsgeld. En hoe meer ek hom vertel as ek so iets wou doen, sou ek regtig beter en duurder skilderye laat wegraak het sodat ek genoeg geld uit die waagstuk kon maak, hoe minder wil hy my glo. Gelukkig is daar net vier skilderye gesteel. Drie van joune wat ek pas laat raam het en ’n onbekende kunstenaar sonder veel talent s’n wat wie weet hoe lank in die galery gehang het. Die dief het sommer net die eerste die beste lotjie gegryp. Die probleem was die vark moes ’n loper of iets gehad het. Daar was geen teken van forced entry nie.”
“Jy het nooit vir my daarvan gesê nie?” 
Runa maak ’n afwerende gebaar. “Ag, ek wou jou nie op hol kry nie. Gelukkig kon ek jou betaal uit die versekeringsgeld toe dié uiteindelik deurgekom het – moerse gesukkel wat dit was. Die ander kunstenaar s’n ook. Seker die enigste skildery waarvoor hy ooit geld sal kry. En toe’t ek die inbetalingstrokies onder Croukamp se neus gaan druk. Agterdogtige pes.” Runa skink vir hulle nog wyn in.
“Jy moes my gesê het, Runa. Wat van die kommissie wat jy verloor het?”
“Dis nie die einde van die wêreld nie. Dis mos nie jou skuld die goed is gesteel nie.” Runa bly ’n oomblik stil. “Vasti, van geld gepraat. Ek sal vir jou kan inbetaal van afdrukke wat op die webwerf verkoop het, maar die uitstalling was ’n dawerende mislukking. Selfs voor die nuus van Gail se ongeluk was die mense langtand. Soos jy weet, koop hulle eers lekker nadat daar genoeg wyn deur hulle lywe gevloei het en daarvoor was daar nie genoeg tyd nie. My lekkerste sale was aan Heleen – ongelukkig nie een van joune nie – maar ek kan Dawid nie nou daarmee opsaal nie. Dit was immers Heleen se aankoop, nie syne nie.”
“Hoe gaan dit met hom?” Vasti loer na haar horlosie. Die tyd het gevlieg. “Ek wou nog voorstel dat ons saam na hom toe gaan.”
Runa skud haar kop. “Nie goed nie en nie ’n goeie voorstel nie. Ek het twee keer by hom aangegaan en elke keer ruik hy na drank. Hy lyk ellendig. Hy wil nie mense sien nie. Stiaan het hom die aand van die ongeluk gaan ondersteun, maar Dawid wou niks weet van iemand wat by hom in die huis oorslaap nie en wou self nêrens anders heen gaan nie. 
“Hy, dis nou Stiaan, het gistermiddag kom inloer en gesê niks dring regtig tot Dawid deur nie. En met Nicholl by my . . . Ek weet nie hoe lank ek dit gaan hou nie. Die een oomblik is hy in trane omdat hy nie kan glo die enigste mens op die aarde wat hom verstaan het, is dood nie, en die volgende sê hy dis ’n verligting.”
Dan is sy ten minste nie die enigste een wat verlig is dat iemand dood is nie, maar Nicholl? Oor sy vrou?
“Maar wag, kom ons praat net gou eers klaar shop. Soos ek sê, dit het nie goed gegaan met die verkope nie, maar ek het ’n plan gekry. Ek het die eienaar van ’n baie vooraanstaande galery in die Kaap gekontak. Ek sal vir jou sê wie dit is as die ding uit-pan, anders word jy dalk verniet opgewonde. Anyway, ek het hom van jou werk vertel en verduidelik van die kommersiële fase en hoe jy nou weer ernstige werk begin doen. Hy stel belang. Ek wil foto’s van twee van jou skilderye vir hom stuur. Jy kan kies watter twee, maar kies jou heel beste. Dan sien ons wat sê hy.”
Vasti se hart begin bons. ’n Kans op ’n deurbraak! “Maar hoekom stuur ons nie foto’s van almal en dan kan hy self besluit nie?”
Runa rol haar oë. “My ding, dis maar goed jy het nie smous jou loopbaan gemaak nie. Slowly, slowly catchy monkey. Vertrou jy maar net my oordeel. Hoe eksklusiewer, hoe beter. Hoe skaarser ’n ding is, hoe meer is rykes agter dit aan. Hoe meer rykes dit wil hê, hoe duurder kan jy vra. Hoe duurder jy vra, hoe nader is jy aan bekendheid.”
“Jy, Runa Raubenheimer, is ’n wonderwerk. Hoe jy nog aan my loopbaan kan dink terwyl al hierdie dramas om jou afspeel, weet ek nie.” Vasti vou haar hand oor Runa s’n. “Dankie.”
“Moet net nie soppy raak nie, asseblief. Ek kry natuurlik ook ’n cut, dus is dit regtig nie altruïsme nie. Buitendien, hoe meer ek kan konsentreer op enigiets anders as al hierdie verdomde dramas, hoe beter.” Sy klink haar glas teen Vasti s’n. “Maar as daar enigiemand is wat ’n break verdien, is dit jy. En dit sal my hartjie baie bly maak as ek jou kan help om daardie deurbraak te maak. Tjorts.”
“Dis het dus niks met toeval te doen dat Dolf Verster aan dieselfde swing-klub as jy en jou vrou behoort het nie?” vra Croukamp ongelowig.
Nicholl sug. “Dis presies wat ek so pas probeer verduidelik het, luitenant. Geen toeval nie. Gail het dit georkestreer.”
By die klub in Pretoria is geen vanne gebruik nie. Dikwels ook nie die deelnemers se regte name nie, maar hy het “Rudolf” herken van die foto’s wat die privaatspeurder van Vasti se man geneem het. Dit was teen die einde van Vasti se egskeiding – een van sy sake waaroor hy af en toe met Gail gepraat het. Tot sy spyt, want sy het dadelik agtergekom Vasti beteken vir hom meer as net ’n kliënt.
Gail het ontken sy het uit die staanspoor geweet “Rudolf” is Vasti se man, maar hy weet van beter. Hy glo nie in toeval nie en hy ken Gail se voorliefde vir intrige.
Al het sy hóé gestry, weet hy Gail het alles daarmee te doen gehad dat Dolf uit die bloute by die swing-klub begin opdaag het as genooide gesel vir enkellopende vroue wat Gail soms daar aangebring het. 
Nadat daar ’n anonieme klag teen “Rudolf” gelê is omdat hy glo te rof was en die klub se reëls oortree het, is hy genadiglik nooit weer genooi nie en sover Nicholl weet, het Dolf nooit uitgevind Nicholl was Vasti se prokureur nie. 
“Maar hoekom het jou vrou Dolf Verster by die klub betrek, meneer Stadler?”
“Dis moeilik om aan ’n buitestaander te verduidelik watse soort mens Gail was, luitenant. Gail was nie jaloers op seksuele vlak nie, maar sy het geweet Vasti het my op ander maniere geraak en dit het haar ego geknou. Ek glo Gail het Dolf doelbewus in die klub ingenooi om my te tart. Dit het haar perverse plesier verskaf dat ek weet sy het seks met Vasti se man. Omdat sy geweet het ek is aangetrokke tot Vasti. Omdat sy geweet het ek het ’n afsku in Dolf ontwikkel oor alles wat hy Vasti aangedoen het. Oor alles wat ek van hom uitgevind het danksy die privaatspeurder.”
“En jy het die privaatspeurder aangestel om die egskeidingsaak te versterk?”
Nicholl knik. Vasti weet nie eens daarvan nie. Hy het uit sy eie sak daarvoor betaal. Maar nie om net die saak te versterk nie. Hy wou weet wie die vark was. Dit was deel van sy beheptheid met Vasti om haar agtergrond te wil verstaan. Om alles te wete te kom wat hy kan van haar en haar lewe voor sy by sy kantoor ingestap het.
“En jy het nie kapsie gemaak teen meneer Verster se teenwoordigheid by die klub nie?”
“Ek wou Gail nie die genoegdoening gee nie. Ek het aanvanklik gemaak asof ek hom nie herken nie. Dit het Gail so geïrriteer dat sy later vir my gesê het wie hy is. Ek het ’n vermoede sy het hom buite die klubtye ook gesien. Ek vermoed ook hy het vir haar liegstories van Vasti vertel. Gail het af en toe geskimp dat Vasti ook nie alte heilig was nie. Wat dit ook al was wat hy haar vertel het, ek glo dis leuens.”
Croukamp krap sy ken. “Jou oorlede vrou klink nie vir my na ’n baie aangename mens nie?”
“Sy was nie. Gail was siek. Ten beste baie kompleks. ’n Manipuleerder van formaat. Maar sy was opwindend ook. Sy het mens uitgedaag om grense te oorskry. Op alle vlakke. Dis wat my aanvanklik geboei het, maar later het haar soort opwinding my met afkeer vervul. Sy het my in ’n erotiese, soms siek fantasiewêreld ingelei waaraan ek verslaaf geraak het. Ek het dit eers werklik besef toe ek Vasti ontmoet het.”
“En hoe voel jy nou oor juffrou De Leeuw?”
“Ek weet nie. Ek weet nie wat ek vir wie voel nie. Alles is deurmekaar.” Hy weet net hy is nou die een wat te siek is vir enige normale vrou. Hy wil nooit aan iemand anders doen wat Gail aan hom en ander mense gedoen het nie. Hy voel siek oor wat Stiaan Sonnekus – of De Swardt, of wat sy van ook al is – moes deurgemaak het en steeds deurmaak. Hy wens die speurder het hom nie daarvan vertel nie. 
Hy kyk na die ligte bo hom, probeer sy emosies beteuel voor hy weer na Croukamp kyk. “As dit Stiaan de Swardt was wat Gail . . . Ek kan nie sê ek neem hom kwalik nie. Ek verstaan magtelose woede.”
“Meneer Stadler, het jy Dolf Verster uit die weg geruim om juffrou De Leeuw se lewe vir haar makliker te maak?”
Nicholl kyk verdwaas na die speurder. Hy het ’n manier om kort-kort in ’n ander rigting in te skiet. Of dalk vanuit ’n ander rigting. Hy skud sy kop. “Nee, ek het nie eens geweet hy is dood tot julle netnou vir my gesê het nie. Maar as ek geweet het hy is in die omgewing, sou ek dalk. Veral as ek geweet het hy wou Vasti kwaad aandoen. Dan sou ek ten minste kon sê ek het een goeie ding in my lewe gedoen.”
“Weet jy of Dolf Verster die pa van Lillian de Swardt se kind was?”
“Dit sal nie Verster kan wees nie. Nie as sy net daardie een keer daar was nie. Dolf was net genooi as daar ’n enkellopende vrou was. Hy het die rol van haar ‘man’ gespeel en die doel van swing is dat jy by iemand anders as jou eie man of vrou slaap. Die uitruilery sal nie werk as een couple by mekaar slaap nie.”
“Het ander mans die kondoom-reël oortree?”
“Ek sal nie kan sê nie. Dit sou ons net weet as dit teen die vrou se wil was en sy hom binne die groep verkla het.”
“En jy, meneer Stadler, het jy die reël ooit oortree?”
“Net met die vrou se toestemming en ook net as ek seker is sy gebruik voorbehoeding.”
“Maar kondome kan glip ook, of hoe?”
Nicholl knik.
“Het jy daardie aand Lillian de Swardt se sleutel getrek?”
Nicholl skud sy kop. “En ek weet nie wie het nie.” Hierdie leuen moet hom vergewe word, want dis vir almal se beswil.
Croukamp staan op en skud sy sitvlak af asof hy vieserig is vir Runa se bank. Nicholl kan hom nie kwalik neem nie. Sy eet enige plek en daardie twee worshonde is nie so house-trained as wat hulle behoort te wees nie.
“Juffrou Raubenheimer se galery moet goed doen? Die eiendomme hier in De Koppe is bra duur as ek reg verstaan.”
“Ek neem aan sy huur.”
“Ek sien. Dankie vir jou samewerking. Ongelukkig kan ek nie belowe ons gaan nie weer kom pla nie.” Die luitenant se houding het verander. Nicholl wonder waarom, maar kan ook eintlik nie ’n hel omgee nie. Hy is maar net te bly die man is op pad uit. “Terloops, ons het ’n 205-subpoena gekry om jou vrou se geldsake te ondersoek.”
Nicholl gee ’n laggie. “Liewers julle as ek. Sy het ’n doolhof van transaksies geskep waarvan ek geen kop of stert kon uitmaak nie, selfs wanneer sy haar verwerdig het om dit met my te bespreek. Geld maak, soos seks, was vir haar ’n speletjie.” Hy vee moeg deur sy hare. “Ek is nie goed met geldsake nie.”
Croukamp glimlag skeef. “As ons nie kop of stert kan uitmaak nie, sal ons ’n forensiese ouditeur kry om dit te doen.” 
Daar is so min dinge waarmee hy goed is, dink Nicholl terwyl hy die speurders agternakyk. Hy was vir die grootste deel van sy loopbaan ’n goeie egskeidingsprokureur, maar net vir die party wat hy verteenwoordig het. In Vasti se geval was hy aan die regte persoon se kant, maar as hy dink aan die ander, ry sy gewete hom. Vroue en kinders wat te na gekom is, mans wat uitgeroei is. Hy kon net nie meer daarmee saamleef nie. Nie ná Vasti nie.
Hy moes alleen hierheen teruggetrek het. Gail gelos het waar sy was. Maar hoe kon hy? Hy het nie oordryf toe hy vir Croukamp gesê het dis ’n verslawing nie. Hy het aan Gail en haar speletjies verslaaf geraak, nie besef hoe gevaarlik dié dwelm is nie. En nou eers begin hy die volle omvang daarvan verstaan, noudat hy die onttrekkingsimptome ervaar. 
As mens gewoond is daaraan om minstens twee keer ’n dag seks te hê, skep jy ’n honger dier wat gevoed moet word. En noudat daar niemand is om die dier kos te gee nie, knaag die honger toenemend. Dis een van die redes waarom sy gemis aan Gail net so fel is soos sy haat jeens haar.
’n Rowwe diamant, dis wat Runa is, besluit Vasti toe sy terugry Leeuwendrift toe. 
Partykeer kan sy haar bloedig vir Runa vererg en ander kere is sy regtig nie seker of sy van haar hou nie, maar dan doen sy weer iets soos om hierdie galery-eienaar te kontak. Sy wou nog met Runa oor die hoë skilderypryse praat, maar toe is die wind skoon uit haar seile ná haar verduideliking van hoe sy Vasti se deurbraak beplan.
En Runa hou haar hardgebak, maar wie sien om na Nicholl? Wie loer in by Dawid?
Vasti sug diep. Hier sit sy met nuwe hoop in haar hart terwyl twee van haar vriende, al is die vriendskappe ook hoe prekêr, hulle vrouens verloor het. Die lewe is nie regverdig nie.
Sy sal Dawid moet bel. Sy kan nie net sy vrou se dood ignoreer nie. Maar wat op aarde sê sy vir hom? 
Vasti hou by die Spar stil en probeer in haar kop ’n lysie maak van die goed wat sy nodig het. Sy sal Eben ook iets te drinke moet gee wanneer hy môre kom vir sy les.
Hoewel die Spar gehuisves is in die gebou waar oupa Kees sy kruidenierswinkel gehad het, is daar niks wat haar aan sy winkel herinner nie. En tog roer dit haar geheue.
Sy onthou die glasbottels met lekkergoed. As sy hier kom help het, kon sy ’n handvol uit een kies. Sondae wanneer hulle by ouma Marien-hulle gaan eet het, was daar bonbons by die agtermiddag-koffie. Nie sommer net tjoklits nie, bonbons. En die koffie is met melk gemaak.
Oupa Kees het nooit op sosiale vlak deel van die gemeenskap geword nie. Hy was nie net ’n inkomeling nie, hy was ’n uitlander en dit het hy gebly in die amper vier dekades wat hy op Leeuwendrift deurgebring het. 
Kees Velsen kon nie die dorpenaars se houding begryp nie. Veral nie dat hulle nie kon verstaan hy het bygedra om hulle van Hitler te red nie. Toe Vasti sê sy wil Duits op hoërskool neem, het hy byna ’n oorval gekry. Dit moftaal genoem. Later eers het sy besef “mof” is ’n skeldnaam vir Duitsers.
Vasti het aanvaar hy was ’n held in die Tweede Wêreldoorlog, tot sy gehoor het Nederland het boedel oorgegee vier dae nadat hulle binnegeval is.
Daar was dus nie juis stories oor veg nie, net oor die ondergrondse beweging waaraan Oupa behoort het. Daar is gepraat van onderduikers en die smokkel van koeponne, maar sy was te klein om werklik te verstaan wat aangaan. Haar ma het volstaan met: “Jou oupa het Jode uit Holland help vlug.”
Vasti was trots daarop en het dit ná haar oupa se dood by die hoërskool in die geskiedenisklas vertel. Haar onderwyseres het gesê die Jode was boereverneukers en Vasti se oupa Kees het niemand ’n guns gedoen nie. Die klas wou hulle breek van die lag.
Asof dit nie genoeg was dat sy ’n De Leeuw was nie, is die stigma van haar oupa se uitlanderskap op haar oorgedra. Maar daar was ook voordele daaraan verbonde om Kees Velsen se kleindogter te wees. As dit nie vir hom was nie, sou sy nie al die kunsboeke wat hy saamgebring het tot haar beskikking gehad het nie. Boeke van Nederlandse skilders, natuurlik. Rembrandt, Jan Steen, Frans Hals, Vermeer. 
Adriaen van der Werff wat religie en mitologie vermeng het, het hy verdag gevind, maar veral Hieronymus Bosch het haar oupa baie aangestaan. ’n Skilder wat die mens se sondes en die gevolge daarvan kon verbeeld, was ’n goeie voorbeeld vir sy kleindogter wat feitlik nooit sonder ’n sketsboek en potlood rondgeloop het nie. 
Haar talent kom van Jan Dawidzoon de Heem af, het Oupa graag gespog. Daar was glo ’n direkte verwantskap aan sy moederskant. Oupa Kees was egter ambivalent oor die skilder self. Hy het sy werk uitspattig gevind, maar sy kon sien hy is tog heimlik trots op sy voorvader.
Vasti pak haar aankope agter in die bakkie en kry koers huis toe. 
Oupa Kees het ouma Marien “wijfje” of “Rieneke” of “schat” genoem, onthou sy uit die bloute. Vasti se ma het hy op haar naam of “Trui” of “susje” of “liefje” genoem. Vasti was egter sonder uitsondering “meisje”. Hy het geweier om haar op haar naam te noem en sy is nie seker of “meisje” ’n troetelnaam of haar straf was nie.
Waarom haar ma op die naam Vasti besluit het, is duister. En waarom haar pa ingestem het, weet g’n mens nie. Dalk het Leon nie besef dit was die naam van ’n opstandige vrou nie. So goed het hy nou nie juis die Bybel geken nie – net geweet hoe hy dit wil interpreteer. Maar Oupa het wel die Bybel geken.
Dit was glo ’n vreeslike ding vir hom dat sy kleinkind ’n heidense naam het, of dit nou uit die Bybel kom of nié. Haar pa het met sy dogter se naam vrede gehad, terwyl hy nie kon wag vir ’n seun wat hy na homself en so ook sy pa kon vernoem nie. 
Natuurlik is sy op skool oor haar naam gespot, maar sy het daarvan gehou dat sy vernoem is na ’n vrou wat ’n koning kon teengaan. Boonop ’n beeldskone koningin, nie soos die stokou koningin Juliana in die Nederlandse tydskrif wat haar oupa per pos gekry het nie. Vasti was agt toe prinses Beatrix koningin geword het en dié was jonger en mooier, maar nie naastenby soos sy haar verbeel het koningin Vasti moes gelyk het nie.
Al hierdie dinge het sy vergeet, besef Vasti toe sy by die huispaadjie indraai. Al die mooi en eienaardige dinge. Die dinge wat haar jeug ryk maak en haar nostalgies laat voel. Al die vroeë jare was vir so lank opgevreet deur die jare ná haar ma se dood. En veral deur die jare nadat sy Dolf ontmoet het. En nou is hy weg. Vir ewig en altyd.
As sy Runa was, sou sy gesê het: Yes, there is a God and She loves me.
Eers toe sy stilhou en die deur oopmaak, hoor sy die helse lawaai van agter die huis af opklink.

Vasti steek vas toe sy om die hoek van die huis gehardloop kom, net betyds om te sien hoe hy die elektriese saagmasjien eenkant neersit, houtskaafsels van ’n plank afblaas en dié op die kaaitjie se platform inpas.
Vis Falckman sit gehurk met sy hemplose rug na haar toe. Ryk Neethling sal in sy hande huil as hy daardie paar skouers sien, die smal heupe. Sy hare hang in ’n vlegsel tot laag in sy rug, sweet glim op sy vel, die kleur van flou tee.
Sy skrik toe hy vinnig orent kom en omswaai. Asof hy reg is om te veg of te vlug, maar nog nie besluit het watter een nie. Hy sien haar oombliklik raak en dit lyk of hy dadelik kon aanvoel sy kyk na hom en vanuit watter rigting. Hy loer vlugtig oor sy skouer asof hy sy vlug-opsies oorweeg, lyk dan of hy daarin berus dat hy betrap is en vou sy arms voor sy borskas.
Vasti haal diep asem. Toe sy die eerste tree nader gee, ontknoop hy sy arms en rek na ’n ligblou hemp wat aan een van die pale hang. Teen die tyd dat sy naby hom kom, het hy die hemp aan, maar nie vasgeknoop nie. Sy maag is so plat soos ’n plank, met net ’n suggestie van ’n six-pack.
Sy kyk stadig op na sy gesig. Verwag ’n monster. Dié is hy nie, maar Vis Falckman ís vrek lelik. Sy vel is die ene gaatjies en bultjies, die een hoek van sy mond effens vertrek deur die letsels wat sy aknee agtergelaat het. Sy neus is minstens een keer al gebreek en dalk sy een wangbeen ook. Maar waarom niemand ooit genoem het dat hy die blouste oë onder die son het nie, kan sy haar nie indink nie. As daar blou lug agter hom was, sou mens kon dink jy kyk reg deur sy skedel. Maar daar is nie. Die lug wat deur die digte oewerplantegroei en bome skemer, is bewolk.
“Die ding is gevaarlik.” 
Sy kan nie agterkom of hy verduidelik of verdedig nie, en ook nie dadelik waarna hy verwys nie. Tot hy met sy hand na die kaai beduie sonder om oogkontak te verbreek.
“Ek het die plank nou die aand hoor breek. Jemima sê jy het jou been seergemaak.” Sy was gereed om vir hom bang te wees, maar Vis Falckman boesem snaaks genoeg nie by haar vrees in nie. “Soos jy ongetwyfeld weet, is ek Vasti.” Sy steek haar hand na hom toe uit.
Hy huiwer, vee sy hand aan die stowwerige kakie-driekwartbroek af en hou dit half onwennig uit. Sy moet self die klein afstand oorbrug. Hy druk haar hand asof hy bang is hy breek iets. Versigtig, maar nie slap nie. Hy laat los dadelik. “Vis.”
Hy moet iets soos vyf jaar ouer as sy wees. By die vyf en veertig. Maar behalwe vir fyn waaiertjies langs sy oë en ’n lyntjie aan elke kant van die mond, het hy nie juis plooie nie. Nie eens op sy voorkop nie. Daarvoor is die letselweefsel seker nie elasties genoeg nie. Of miskien frons hy selde. Sy hare is egter deurspek met silwer. Nie kroeshare soos Eben gesê het nie, net krullerig en blink in die middagson. Rooigoud tussen donkerder goudbruin en dan die silwer aksente.
“As jy klaar gekyk het, sal ek graag wil aangaan met my werk.”
Vasti se oë wip weer na syne. Sy verwonder haar vir ’n oomblik weer aan die diepblou voor sy knik. “Ek is klaar. Dankie.”
Sy letselvrye mondhoek trek effentjies, maar dis in sy oë wat sy die verrassing en humor sien. Hy het met sy oë leer praat, besef sy, dalk omdat sy gesig nie sy emosies so maklik kan weergee nie. Sy wonder net hoeveel mense hom in die oë kyk, hoeveel sien dat sy mooi daar lê.
“Jammer oor Saterdagaand.”
Sy kyk hom vraend aan.
“Ek weet jy was bang. Ek wou net seker maak jy is veilig in jou huis.”
“Dankie. Gelukkig is dit nou nie meer nodig nie. Jy kan maar vir Jemima sê sy hoef jou nie weer aan te sê nie.”
Hy versluier sy oë. Sy wimpers is lank. Sy ooglede lyk verrassend sag en letselloos.
“Hoekom het jy so stadig gery?”
“Paar doppe ingehad,” mompel hy en draai weg. Hy hurk weer by die plank, tik met ’n hamer daarteen tot dit perfek in die gleuf inpas.
“Ek dag jy gaan omtrent nooit Bredellsdorp toe nie?”
Hy vroetel in ’n plastieksak, druk ’n paar spykers in sy mond en kap hulle sekuur in die kaai in. Drie houe elk.
Eers toe hy opstaan om die volgende plank te vat, antwoord hy. “Ek wou uitstalling toe gaan. Maar toe begewe my moed my. Toe pub-crawl ek maar tot jy terugry.”
“En ry moedswillig stadig sodat ek verbygaan?”
“Dit ook.”
“Hoekom, Vis? Hoekom pas jy my op?”
“Ek pas jou nie op nie. Ek . . .” Hy haal daardie enorme skouers op. “Jou oupa het my van voëls geleer. Ek gee net bietjie terug. Asseblief, gaan binnetoe, ek kan nie werk as jy na my kyk nie.”
“Hoekom nie?”
“Mooi mense maak my senuagtig. En ’n elektriese saag is nie iets om mee te speel nie.”
Vasti kan om die dood nie dink aan iets om daarop te sê nie. Sy kyk van die saag na die huis. Sien die verlengde elektriese koord deur die oop kombuisdeur verdwyn. Net toe sy daarna wil vra, skakel hy die saag aan. ’n Swerm voëls vlieg kwetterend op uit ’n droë boom.
Dawid doen nie dié keer die moeite om sy glas weg te steek nie. Hy nooi ook nie vir Croukamp in nie. Kyk net na die driedubbele beeld voor hom.
Croukamp hou iets in die lug. ’n Dokument.
Dawid kan nie lank genoeg fokus om te sien wat daarop staan nie. “Wat is dit?”
“ ’n Beslagleggingsbevel. Ek is bevrees jy gaan jou en jou vrou se selfone aan my moet oorhandig.”
“Pasiënte bel my.”
“Ek is seker jy het ’n landlyn ook? En ek sou jou nie aanraai om met pasiënte te probeer praat in die toestand wat jy nou is nie.”
Dawid draai om en steier die huis binne. Laat hulle die ellendige goed vat. Laat hulle sien en luister.
Hy kom eers agter Croukamp het hom gevolg toe hy wegdraai van die kas waarop hy die selfone neergesit het.
“Dokter Benade, hoekom dink jy het Verster sy eie naam gebruik om ’n afspraak by jou te maak as hy onder ’n vals naam by die vakansieplaas bespreek het?”
Dawid verstaan nie waarvan hy praat nie en hy gee ook nie om nie. “Sy het vir my ’n SMS gestuur. Heleen. Gesê die remme gee probleme. Ek het dit nie gesien nie. Ek het dit verdomp nie gesien nie. Ek het haar laat ry.”
Croukamp vang die een selfoon net betyds toe dit uit Dawid se dom hande val.
“Wanneer het sy dit gestuur?”
“Terwyl ek op pad was na haar toe. Kort voor ek daar aangekom het. As ek net die ding gelees het. As . . .” Dawid draai weg en druk sy hande oor sy oë. 
“Dokter Benade, kan ek iemand bel om na jou te kom omsien? Jou by te staan?”
Dawid skud sy kop, probeer teen die snikke stry, maar verloor die stryd. “Loop net, asseblief, loop net. Los my net uit,” is al wat hy uitkry.
Vasti sit by die kombuistafel met haar kunsboeke en wag Vis in toe hy uiteindelik die elektriese prop kom uithaal. Sy hemp is toegeknoop. Die widow’s peak bo sy voorkop is nat en klam kolle skemer deur sy hemp. Nie sweetkolle nie. Dit lyk eerder asof hy eers in die rivier gewas het.
“Hoe kom jy in my huis in?” vra sy toe hy op die drumpel huiwer.
Hy haal ’n staalstafie met ’n hakie aan die punt uit sy agtersak en hou dit in die lug. “Ek het dit nog net gebruik as jy nie hier is nie.”
“Dis inbraak. Betreding.” Of so iets.
Hy trek die prop uit die muur uit en begin die koord om duim en elmboog opwen. Sy voorarms is gespierd soos die res van sy lyf, sy hande groot, en tog is daar iets delikaats aan hulle. Vir die eerste keer sien sy die deurskynende vliesies waar sy vingers hand word. “Ek vat niks.”
Nee, hy vat niks. Hy gee net. Vasti sug. “Wil jy ’n glas wyn saam met my drink?”
Sy bewegings verstar en hy flits sy blou blik na haar. “Hoekom?”
Vasti gee ’n magtelose laggie. “Jy pas my op, kap vir my hout, maak die kaai reg. Hoekom nié?”
Vis hervat die ritmiese beweging waarmee hy die koord opwen, volg die roete van die koord by die deur uit, oor die stoep, oor die grond wat ’n grasperk was, tot by die kaai. Sy gaan staan voor die venster. Kyk hoe hy sy gereedskap en planke in ’n roeiboot laai. Die kaai se platform lyk van hier af splinternuut.
Hy begin die roeiboot se tou van die stutpaal losdraai, kyk op na die huis toe, aarsel nog ’n ruk en draai dit weer vas. Sy treë op pad terug na die huis toe is lank en gemaklik.
Dié keer klop hy aan die oop deur. “Dankie. ’n Glas wyn sal lekker wees.”
Soos ’n kind wat voorgesê is. Behalwe vir die oë. Dié sê dat hy geamuseerd is. Dalk vir homself lag kry. 
Sy haal ’n bottel Tassies en twee glase uit die kas. Hy neem die bottel by haar, draai die skroefdop af en skink vir hulle. Hy gaan sit aan die kop van die tafel, naaste aan die deur. Asof hy hom gereed hou om voet in die wind te slaan.
Hy lig net sy glas effens voor hy ’n slukkie neem. Vou sy arms. Kyk by die oop deur uit. Vlugtig in die kombuis rond. Na die lig bo die tafel.
“Hoekom het jou moed jou begewe? Saterdag met die uitstalling.” Enigiets om hierdie man te laat onspan, hopelik aan die praat te kry. Sy hou van sy stem. 
“Baie mense in een plek maak my benoud. En hulle kyk my altyd so aan, selfs die nuwes. Ek verstaan, maar dit maak my ongemaklik.”
“Wat verstaan jy?” vra sy, vir die soveelste keer verras.
“Die groteske fassineer mense.” Hy neem ’n vinnige sluk en pen haar dan weer vas met daardie ongelooflike blik van hom. “Is dit nie ook hoekom jy my vir ’n glas wyn genooi het nie?”
“Ja en nee. Ja, jy fassineer my. Nee, ek dink nie jy is grotesk nie. Jy lyk net anders as die meeste mense. Buitendien, dis nie jou uiterlike wat my fassineer nie. Dis hierdie goed wat jy vir my doen. Oor my oupa jou van voëls geleer het? Terwyl hy jou weggejaag het toe jy begin aknee kry het?”
“Dit was nie net daaroor nie. Oor die aknee nie. En hy het my nie op ’n lelike manier weggejaag nie. Hy was eerlik en reguit. Hy het verduidelik. Hy het vir my gesê hy wil nie so voel nie, maar hy kan nie help om vir my vel te gril nie. Maar dit was ook omdat ek my oë nie van jou kon afhou nie. Hy het gesê hy verstaan, maar hy wil nie hê ek moet so na jou kyk nie. Ek is in my puberteitsjare en jy nog ’n dogtertjie. En toe het hy my net mooi gevra om weg te bly van die huis en die werf af, maar ek kan natuurlik die rivier gebruik waar en wanneer ek wil.”
Haar wange voel ineens effens warm. “En jy was nie geaffronteer nie?”
“Natuurlik was ek. Hoewel geaffronteer nie eintlik die woord is nie. Ek was verpletter. Veral omdat hy gedink het ek sal enigiets aan jou doen behalwe kyk.” Hy maak sy wyn klaar. “Maar hy het die lewe en mense en veral jong mans beter geken as ek. En dit was sy goeie reg om nie in iets vas te kyk wat hom laat gril nie.” Hy staan op. “Nes dit jou goeie reg is. Wat ek respekteer. Jy hoef my dus regtig nie vir wyn te nooi net om ordentlik te wees nie. Maar dankie.”
Vasti kry eers haar spraakvermoë terug toe hy al by die stoeptrappies afdraf. Sy vlieg op, steek vas in die kombuisdeur. “Vis!”
Hy gaan staan, maar draai nie om nie. Die ondergaande son vlam in die fyn krulle van sy poniestert. Wat haar laat besef hy het die vlegsel losgemaak. Dié is seker geriefliker as hy werk.
“Respekteer eerder my goeie reg om my eie oordele te vel, pleks dat jy dit namens my doen. En vir die rekord, ek gril nie vir jou nie. Maar ek gril vir daardie verdomde tjip op jou skouer.” Sy klap die deur toe en wil die sleutel draai, maar daar is nie een in die slot nie. Dis steeds aan die sleutelring wat nog in die voordeur se slot hang.
Sy tree verskrik terug toe die deur weer oopgaan. Vis moet sy nek buig om in te kom.
Hy lyk oorweldigend groot, so naby aan haar. Hy ruik na houtskaafsels.
“Raak aan my gesig.” Sy stem is skor.
Sy gee nog ’n tree terug.
“Raak aan my gesig en sê dan weer vir my jy gril nie vir my nie.”
Vasti lig haar regterhand huiwerig. Haar vingerpunte prik. Sy laat rus hulle liggies teen die slagveld van letsel en weefsel. Dit voel koel. Hobbelrig. Effens gomlastiekagtig. Sy voel die senuweepunte onder die weefsel tril. Hulle oë ontmoet. Sy laat haar volle palm teen sy wang rus.
“Dit voel weird, maar nie grillerig nie.”
Hy staan terug en sy laat sak haar hand.
“Goed, ek glo jou.” En daarmee draai hy om en stap weg. Sy kyk hoe hy rats van die kaai in die bootjie klim, die spaan in ’n groet lig en dan met ’n skaars hoorbare plas van water agter die riete verdwyn.
Vasti maak vir haar die sop wat sy by die Spar gekry het warm, eet ’n stuk brood daarby, maar proe min. Haar gedagtes bly by Vis. Sy blaai deur die kunsboeke, steek hier en daar vas, maar neem nie veel in nie. Sy sit en doodle met haar ken in haar palm. Haar doodles, sien sy, lyk baie soos die tekstuur van Vis se vel.
Agtuur skraap sy haar moed bymekaar en bel Dawid. Die foon gaan onmiddellik oor op stempos.
“Dawid, dis Vasti. Ek is so jammer oor Heleen. As ek kan help, laat weet. Ek dink aan jou.” Maar sy weet sy lieg. Gedeeltelik. Sy is wel jammer oor Heleen, jammer vir Dawid, maar sy dink nie aan hom nie. Sy dink aan Philip Falckman. Aanhoudend.
In ’n dwaal stap sy na haar ateljee. Sy kies sketspapier met die heel grofste tekstuur wat sy het en knyp dit aan ’n bord vas. Dis asof haar hand ’n eie lewe kry terwyl sy skets. Asof iets buite haar besluit om die akrielverf te verdun tot dit byna waterverf is.
Die groot mansfiguur met die kop van ’n vis en vinne vir hande, beur uit die papier asof dit daarin vasgesit het voor sy nog met die houtskool daaraan geraak het. Asof die visman, die inversie van Triton, nog maar altyd in die primordiale vrugwaters van haar onderbewussyn rondgeswem het en nou besluit het om na die oppervlak te kom.
Iets het verander nadat hy daardie vark van ’n man se naam genoem het. Stiaan weet nie wat nie, maar die agterdog in Croukamp se oë het onmiddellik duisendvoud vermenigvuldig. “Was sy van dalk Verster?” het hy gevra. “Dolf Verster? Vasti de Leeuw se eks?”
Stiaan kon sien Croukamp glo hom nie toe hy gesê het hy weet nie, en ook dat Croukamp oortuig is hulle praat van dieselfde man.
As hy net nie na daardie vervloekte huis gery het nie. As hy liewer dadelik na Deirdre toe gery het. As . . . as . . . 
Hy trek sy asem diep in en laat dit stadig uit. Een treetjie op ’n slag.
Vir hoeveel van sy kliënte het hy dít nie al gesê nie?
Maar dit gaan ’n reusesprong verg om Vasti de Leeuw weer in die oë te kyk. As hy voorheen vermoed het sy was met daardie vark getroud, sou hy geweier het om haar te spreek. 
In die harwar het hy die voltooide vraelyste wat sy gefaks het, nog nie deurgegaan nie. Hy sal dit môre lees. Probeer verstaan hoe ’n vrou soos sy met so ’n veragtelike subspesie deurmekaar kon gewees het. Probeer om haar nie ook te haat nie.

Vasti draai die esel sodat die lig anders op gisternag se werk val. Die verf is nog te nat om daarmee aan te gaan, maar so onklaar as wat die skildery is, weet sy iets magies het gebeur. Iets het in haar losgekom wat nog nooit voorheen in haar werk was nie. Iets dieps en oers en tog deernisvols.
Sy drink dit in, maak dit van voor af hare. Voel hoe die essensie van die beeltenis knoop aan haar eie essensie.
Om nou aan te gaan met die skildery waarmee sy voor hierdie een besig was, sal daardie verbondenheid afwater.
Sy sluit die kamer oop waarin sy haar skilderye hou. Dis nie meer nodig nie, besef sy. Sy hoef nie meer haar werk agter slot en grendel te hou ingeval Dolf sy vernietigingswerk wil voortsit nie.
Een vir een dra sy die skilderye sitkamer toe en maak hulle teen meubelstukke staan. Sy het regtig ’n ordentlike ateljee nodig. Toe almal in ’n halfsirkel staan, bekyk sy hulle een vir een. Probeer met Runa se oog kyk. Met die oog van die onbekende galery-eienaar. Die oë van ’n voornemende koper.
Nie die selfportret-triptiek nie, besluit sy en gaan bêre hulle weer.
Die kamers bly oor. En die eerste van die minotaurus-reeks. ’n Reeks wat so half en half in haar gedagtes vorm aanneem. Noudat sy die visman ontdek het, kan sy egter sien waar haar minotaurus se tekortkominge lê. Daaraan sal sy nog moet werk.
Sy dra dit terug ateljee toe en sit dit by die onvoltooide skilderye. Miskien is dit al die onderbrekings die afgelope tyd wat haar minotaurus in die wiele gery het. Miskien verstaan sy hom nog nie.
Op pad terug na die sitkamer antwoord sy haar selfoon.
“Hi, Vasti. Ek het ’n gap. Sal ek gou deurkom en jou help om die skilderye vir die Kaap te kies?”
“Hi, Runa. Ek dag jy sê ek mag self kies.” Vasti gaan staan voor die skildery van die kamer wat sy na aanleiding van die vandalisme geskilder het. Dis die beste een, besluit sy.
“Ek weet, maar ek het ’n ongedurigheid aan my.”
“Ek het eintlik klaar besluit, buitendien kom Eben vir sy les.” Eers heelwat later, maar dit hoef Runa nie te weet nie. Presies hoekom sy so teensinnig is dat Runa hierheen kom, weet sy nie. Net dat sy rustig en alleen wil wees. En sy moet inderdaad nog die voorbereiding vir Eben se les doen. Onder meer plek inruim. Dis so beknop daar.
“Ag, hel. Oukei dan, maar môre kom kuier ek. Sal vir ons vis en tjips bring. Aangesien dit Goeie Vrydag is.”
Vasti kan nie vinnig genoeg aan ’n verskoning dink nie. “Oukei, maar maak dit laatmiddag. Ek wil aan die Paas-skildery werk. Aangesien dit Goeie Vrydag is,” probeer sy ’n bietjie humor inblaas om haar teensin te verdoesel. Nie dat sy so ’n plan gehad het nie, maar dis nietemin nie ’n slegte idee nie.
“Die laaste een van die triptiek? Halleluja. Uiteindelik. Sal sorg dat ek láátmiddag kom om jou soveel moontlik tyd daarvoor te gee.”
“Wel, dis nie meer ’n triptiek nie, soos jy baie goed weet.”
“Nee, maar dis tematies steeds een van jou beste werke ooit. En dit sal alleen kan staan. Nou toe, ek sal dan maar my ongedurigheid op ander maniere probeer verwerk.”
“Hoekom is jy so ongedurig?”
“Jirre, Vasti. Twee van my vriendinne is dood. My neef het my meenthuis oorgeneem met sy miserabelheid omdat een van hulle toevallig sy vrou was. En ’n vriend van my gee hom aan drank oor omdat die ander een nou weer sý vrou was. En jy vra my waarom ek ongedurig is?” 
Vasti maak haar oë toe. “Ek is jammer, Runa. Ek is regtig jammer. Dit het nog nie heeltemal tot my deurgedring hoe erg jy deur hierdie goed geraak is nie. Seker omdat ek hulle nie geken het nie.”
“Ag, relax, man. Dis darem nou ook nie asof hulle boesemvriendinne was nie. Maar Nicholl dryf my teen ’n muur uit. Ek het gehoop hy gaan terug na sy huis toe noudat die polisie daar klaar is, maar hy sien nog nie daarvoor kans nie. En ek is regtig bekommerd oor Dawid. Hy suip hom te pletter. Ek het gisteraand daar aangegaan op pad huis toe en hy was heeltemal out of it. Hy glo hy is verantwoordelik vir Heleen se dood. Wat ’n gemors. Anyway, ek sien jou môre.”
Soos gewoonlik groet Runa nie. Wanneer sy haar sê gesê het, druk sy die foon dood en klaar.
Vasti voel soos ’n luis, maar sy is nie spyt Runa kom nie hierheen nie. Met die polisie en almal wat hier gekom en gegaan het die afgelope paar dae, het sy regtig ’n behoefte om net ’n ruk op haar eie te wees. Om te probeer sin maak van dinge. Veral van wat gisteraand gebeur het. Want iets het tussen haar en Vis Falckman gebeur. Sy weet net om die dood nie wát nie.
Nicholl probeer nie eens sy irritasie wegsteek toe hy vir Croukamp oopmaak nie.
“Wat is dit nou weer, luitenant? Ek het mos vir julle ’n afskrif van die testament gefaks.”
“Kan ons ’n oomblik inkom?”
Nicholl knik bot en stap sitkamer toe. Dit lyk nog erger as voorheen en Runa weier dat hy een van Gail se huishulpe bel om te kom opruim. Hy gaan dit nie baie langer kan veel nie. Miskien is dit Runa se hele doel. Om hom so gou moontlik hier uit te kry.
Croukamp bly staan, leun met sy skouer teen ’n boekrak. “Meneer Stadler, sou jy sê dis gevaarliker vir ’n motoris as ’n voorband bars as wanneer die remme faal?”
Nicholl is dadelik weer op sy hoede. “Dit hang sekerlik van die omstandighede af, maar albei kan natuurlik lewensgevaarlik wees.”
Croukamp vryf oor sy wang. “En wat laat remme faal?” vra hy gemaak terloops.
“Daar is ’n verskeidenheid van goed, onder meer verslete remskoene, remvloeistof wat lug in kry of water. Dit hang natuurlik af van die soort remme. Hidroliese remme kan ander probleme optel as disk brakes en drum brakes. Jammer, ek ken net die terme wat my pa gebruik het.”
“Skyfremme en trommelremme,” help die luitenant.
“Wat ook al, maar ghries of olie op die remme, oorverhitting van die remme en ’n bestuurder wat die gewoonte het om voortdurend skielik rem te trap, kan ook probleme veroorsaak. My pa het in laasgenoemde geval gepraat van crystallised brake pads. Maar ek is seker julle ekspert weet al hierdie dinge. Jy wil eintlik net weet of ek weet.”
Croukamp grinnik. “Terloops, ons het nog maar net begin om jou vrou se banksake te ondersoek, maar ek wou by jou hoor of jy bewus is daarvan dat jou vrou ten tyde van haar dood, sover ons kan vasstel, tegnies bankrot was?”
Dit voel asof iemand sy wind uitskop. Dan besef hy dis waarskynlik ’n truuk. Nicholl skud sy kop. “Dis onmoontlik, luitenant. Ons huis alleen is ’n paar miljoen werd. En sy het goeie beleggings in kuns ook gemaak. Dis bo en behalwe ’n aansienlike aandeleportefeulje en al die ander beleggings.”
Croukamp knik. “Die huis is inderdaad ’n paar miljoen werd, maar die huislening is astronomies en julle is agter met die paaiemente.”
“Kan nie wees nie, sy het alles wat ons vir ons Pretoria-huis gekry het daarin gesit toe die verkoopsom deurgekom het, en dit was nie veel minder as wat hierdie huis gekos het nie.”
 “Dit is so, maar dis ’n fleksieverband en die geld is weer daaruit geneem. Die aandeleportefeulje is grotendeels teen ’n verlies verdiskonteer en baie van haar ander beleggings is likied gemaak. Die opbrengs het êrens heen verdwyn. Die finansiële mense probeer nog agterkom waarheen.”
Die inligting syg stadig deur sy afgestompte verstand. “Die polisse?”
“Die premiebetalings is so ver agter, ek twyfel of hulle nog sal uitbetaal. Ek is bevrees as jy gedink het jy gaan ’n ryk man wees ná jou vrou se dood, het jy die pot baie ver misgesit.” Croukamp stoot homself regop. “Tot siens, meneer Stadler. Ons sal die deur self kry.”
“Julle lieg!” skree Nicholl agter hulle aan toe hy sy asem terugkry, maar nie Croukamp óf die sersant kyk om nie. “Julle lieg vir my!”
Die deur gaan oop en toe.
“Dit was great, Vasti, dankie,” sê Eben toe sy goed ná sy les bymekaarmaak. “Jammer ek was bietjie laat. Daai skoolbussie ken net in die oggende van stiptelik.”
“Ek dag dis vakansie?”
“Ons het ekstra wiskundeklas gehad vandag. Die hele oggend lank. Ou Syfers het die bussie gereël vir ons wat van Leeuwendrift af kom.”
“Jy is gelukkig daar is nou ’n skoolbussie. Ek moes koshuis toe gaan.” Sy maak die tweede esel plat en druk dit agter die klerekas in. Dis regtig te beknop vir die twee van hulle hier. Sy sal ’n plan moet maak. En die eetkamer werk nie. Sy kry nie daardie sware tafel geskuif nie.
“Ek wens partykeer ek kon koshuis toe gaan. Die ouens het nogal fun. Maar met my ouma . . . Ek kan haar nie alleen los nie.” Hy druk die faktuur wat sy aan sy ouma uitgemaak het in sy boeksak. 
Vasti onderdruk die skuldgevoel oor die lesgeld, trek die laai oop en sorteer die buisies verf outomaties volgens kleur. “Ek het dit gehaat in die koshuis. Is die vete tussen die twee dorpe nog steeds aan die gang?” 
“Watse vete?”
“Tussen die Bredellsdorp- en Leeuwendrift-kinders.” Hy sal nou nie weet van die Bredells en De Leeuws nie, maar nogtans.
“Ag, ons raak partykeer so ’n bietjie windgat oor Leeuwendrift so ’n ‘plek’ is, maar nie te dikwels nie. Die Bredellsdorpers kan mos nou nie help dat hulle op so ’n gevrekte plek sit nie.”
“Hoe nou?” vra sy verras.
“Hulle het nou wel die fliek, maar ons het die shows. Al is dit net so een keer ’n maand, partykeer een keer in twee maande. Valiant Swart kom volgende maand. Riku Lätti was al hier. Zinkplaat en Akkedis ook. Die ouens wat laas jaar daai skuurplek oorgeneem het, kook. Hoewel, ek was nou nie so mal oor Laurinda Hofmeyr nie, maar die girls het oor haar ge-rave en toe’s dit die moeite werd om te gegaan het. Omtrent die hele Bredellsdorp se girls was hier. Ons kon pick and choose.”
So draai die wiel, kan Vasti nie help om heimlik te glimlag nie. In haar dae sou ’n Bredellsdorper nie dood gesien wou word in Leeuwendrift nie.
“En jou ouma laat jou toe om te gaan?”
Hy kyk weg. “Soort van.”
Vasti lig haar wenkbroue.
“Ag, goed dan, ek slip meesal uit ná sy gaan slaap het. Maar ek bly nie te lank nie. En ek gebruik die geld wat ek by Imke maak. In die somer sny ek elke Saterdag haar grasperk en maak die tuin netjies. In die winter elke tweede Saterdag. As dit nie reën nie. Verder tel ek in die winter dennebolle op en verkoop dit in streepsakke aan die mense met kaggels.”
“As jy nie hierdie Saterdag tuinwerk doen nie en nog ’n ekstratjie wil verdien, kan jy my help om die waenhuis skoon te maak,” sê sy op ’n ingewing. “Ek weet dis Paasnaweek, maar hoe gouer hoe beter. Dis te beknop hier. Veral as jy nou gaan kom les neem.”
“Anytime. Ek wil hoeka spaar om ’n girl te vra na Valiant Swart se show toe.”
“As jou ouma nie van die show weet nie, wil ek ook nie daarvan weet nie. Maar kom Saterdag so tienuur en kry eers toestemming by haar.”
“Goed, maar ek weet sy sal nie omgee nie.” Hy gee ’n laggie. “Arbeid adel. Dis wat sy altyd vir my sê. En ek was laas Saterdag by Imke. So alles werk uit.” 
“Wie is dié Imke?”
“Sy het daai winkel met al die New Age-goed. Sy raam ook skilderye. Die winkel is in die hoofstraat, maar sy bly ook aan dié kant van die rivier. Net laer af. Sy lees tarotkaarte ook. Dis mos Imke wat my ’n lift gegee het toe ek na die uitstalling toe ge-hike het. Shame, dis sy wat op die vrou wat in die jacuzzi geval het, afgekom het. Nou hoor ek daai vrou is dalk vermoor.”
Vasti wonder vlugtig of die polisie die tarotkaartvrou ook verdink.
“By the way,” Eben maak effens ongemaklik keel skoon, “ek is bly vir jou part dat daardie vark van ’n man van jou nou darem uit jou lewe is.”
Vasti laat val amper die pak pastelle wat sy aan die bêre was. “Wat weet jy van my eksman?”
“Alles wat Jemima my ouma vertel het. Van die skilderye wat hy verniel het en dat hy jou geslaan het en so. My ouma sê mens mag nie bly wees oor mense doodgaan nie, maar daar is uitsonderings. Soos Osama bin Laden ook. My ouma sê as ek ooit my hand vir ’n vrou lig, is ek slegter as kreefkak op die seebodem. Sy het ’n hele preek vir my gegee oor hoe mans vroue moet ag en so. Dis hoe dit by my uitgekom het. Nog lank voor jy hier ingetrek het.”
“Liewe hemel, weet almal alles van mens af op hierdie ellendige plek?” vra Vasti ergerlik.
“Pretty much as mens vir Jemima ken.”
“En hoe weet jy die lyk was my eksman s’n?”
“Vis het gister kom hoor of my ouma orraait is. Lyk my hy is toe nie so ’n drol as wat ek gedink het nie. Hy het haar mos laas Vrydag dokter toe gevat toe sy sleg gevoel het. Jemima het gesien sy was glad nie lekker nie, toe bel sy vir Vis om my ouma te vat. Anyway, toe my ouma nou gister vra of die lyk al naam gekry het, toe sê hy dit was jou eks. Die polisie het glo by hom ook kom vra of hy iets gesien of gehoor het. Oor hy nou so baie met die rivier te doen het. Dis toe dat hulle laat val het wie se lyk dit was. Die polisie was tot by my ouma ook, maar dit was voor die ou uitgeken is.”
Dan is dit nou definitief nie meer ’n geheim wie se lyk dit was nie. Dit voel egter steeds vir Vasti onwerklik dat dit Dolf was.
“Wat het Vis alles met die rivier te doen?” Sy hoop dit klink na ’n terloopse vraag.
“Behalwe nou vir die trips, het hy oral hides waar hy allerhande goed monitor. Vir navorsing of iets.” Eben druk sy bril terug op sy neus. “Ek moet waai. Ons eet vanaand oxtail. Njammies. Kry mos net een keer per week regte vleis.” Hy dik sy stem aan: “Ses dae ’n week sal jy hoender en oorskiet eet, maar die sewende dag mag jy smul.” Hy trek die voordeur oop en gee ’n wuifie. “Sien jou Saterdag. Ten bells.”
“Sien jou.” Sy druk die deur met ’n teensinnige grinnik agter hom toe en sluit. Hy doen haar goed. Op meer as een vlak. 
Sowat van natuurlike talent het sy lank laas gesien. Nog nie een van die kinders wat al by haar les geneem het, kom naby hom nie. Ook nie by die erns waarmee hy sy werk benader nie. Fyn waarnemingsvermoë, verbeelding en sin vir komposisie. Aanvoeling vir kleur. Dis hoofsaaklik tegniek waar hy nog baie kan leer. Maar sy geniet hom ook as jongmens. Vir sy ouderdom en in sy omstandighede is hy verrassend onaangetas deur die lewe. Hy is vol dinge, maar sy kan sien hoeveel hy vir sy ouma omgee.
Eben kon nie tot rus kom voor hy haar gebel het om te sê hy het sommer direk van die skoolbussie af hierheen gekom nie. “Sy kan haar so bekommer en dis nie goed vir haar nie,” het hy verduidelik nadat hy van die landlyn af geskakel het. “Dis haar hart, sien.”
Sy oë het boekdele gespreek. Vrees en hartseer vermeng met ’n poging tot dapperheid.
“Waar is jou ouers?” het sy reguit gevra.
“Dood. My ma in elk geval. Sy wou nooit sê wie my pa is nie.” Verder wou hy nie praat nie.
Ter wille van Eben hoop sy net daar is nie stories oor sy ma ook in omloop nie. Dat sy deur ’n otter of ’n leeu geraps is nie.
Vasti dra die koeldrankglase en die bordjie waarop sy toebroodjies was kombuis toe. Sy kon nie die kind op ’n leë maag laat werk het nie en hy het dit behoorlik verorber, al was daar net kaas en tamatie en ’n paar blare op.
Toe sy weer haar visman op die esel sit, is sy bly om te sien die verf het droog genoeg geword om verder te werk. Feitlik onmiddellik vou die droomwêreld van gisternag weer om haar toe. Die res van die ateljee vervaag, en die suurderige reuk van jongmansweet versny met dié van terpentyn, los op in die geur van houtskaafsels en vars rivierwater wat uit die skildery opstuif.

Dit voel verkeerd om die opstanding te probeer verbeeld op die dag van die kruisiging. Of dalk is sy net moeg. Of nie meer heeltemal so gewoond aan olieverf nie. Hoe ook al, sy foeter eerder die Paas-skildery op as wat sy verder kom met die voltooiing daarvan. Sy is nog nie reg daarvoor nie.
Haar kop is nog by die visman-skildery. Sy kon nie glo dit was al verby middernag toe sy haarself uiteindelik geforseer het om haar kwaste in die bottel en vaal water te los en met haar laaste krag in die bed te kruip nie.
Sy skuif Opstanding eenkant toe en maak die kwasse met terpentyn skoon. Daarna trek sy die esel met die minotaurus na die lig toe. Wat haar daaraan herinner sy sal moet besluit waar om vensters in die waenhuis in te breek en iemand sal moet kry om te kwoteer. ’n Elektrisiën ook om behoorlike ligte in te sit. Sy sal maar geld uit haar kredietkaartrekening moet trek. Dit gaan ’n aardige bedraggie kos, maar dis ’n belegging in haar toekoms. 
Wat ’n wonderlike woord. Toekoms. Sy het weer een. Vir die eerste keer kan sy iets doen wat daarop dui dat daar permanensie in haar lewe is. Al is dit ’n eenvoudige ding soos ’n waenhuis ombou tot ’n ateljee waarin sy vir jare sal kan werk. Sonder om in berekening te bring dat sy dalk weer binnekort sal moet vlug. 
Sy sal die geld kan betaal sonder vrees dat sy dit nodig sal kry om oornag te verdwyn. Gelukkig beskou die bank haar as baie meer kredietwaardig as wat sy is. Miskien omdat sy nie van skuld hou nie.
Al wat nog moet gebeur, is dat Croukamp uitvind wie haar bel en wie Dolf die ewigheid ingehelp het. Met dít opgelos, kan sy waarlik die lewe in die oë kyk. Sodra daar ’n paar skilderye verkoop is, kan sy selfs daaraan dink om die huis op te knap. Die kombuis uitverf. Die mure wit, sonder twyfel. Die ingeboude kombuiskaste dalk bont. Die rande om die deure en vensters moet ook geverf word. Miskien ’n uitspattige kleur. Pers of helder blou. Stoepverf. Terracotta.
Die minotaurus grinnik vir haar. Waarsku haar om nie te opgewonde te raak nie. Sy skuif hom ook eenkant toe en sit ’n nuwe, reeds voorbereide doek op die derde esel. 
Waar begin die minotaurus se storie? By die sneeuwit bul wat Poseidon vir Minos as offerdier gee. Vir Minos is die bul te mooi om te offer. Poseidon wip hom en sorg dat Minos se vrou, Pasiphae, op die bul verlief raak. Die minotaurus word verwek. Pasiphae skenk geboorte daaraan. Die halfbul-halfseun mag nie doodgemaak word nie omdat Pasiphae die koningin is. Daedalus word ingeroep om die labirint te ontwerp om die skandekind weg te steek.
Labirint. In teenstelling met die dae van Minos, verwys die woord deesdae na ’n enkelroete wat sonder moeite na die kern en terug gevolg kan word. In ’n doolhof, daarenteen, is daar meer as een roete na die kern. Ook vals roetes. Die skepper van die moderne labirint lê ’n paadjie uit wat met hoeke en draaie maar sonder truuks na die middelpunt lei. Die doolhofskepper probeer die dwaler verwar en uitoorlê, vasvang in die web van die roete. Die uitdaging lê juis daarin om die middelpunt te vind én weer uit te kan kom.
Vasti lig die houtskool en teken ’n groot heksagoon op die doek. Die seskantige raam waarbinne alles gebeur het. Sy merk elke hoek kloksgewys. Poseidon. Bul. Minos. Pasiphae. Minotaurus. Daedalus.

Hoewel Daedalus as die vader van die labirint beskou word, was sy konstruksie nie ’n Euleriaanse paadjie wat as meditasie-hulpmiddel in klippies uitgelê word nie. Dit was ’n doolhof en dié was so ingewikkeld dat selfs hy net ternouernood daar kon uitkom nadat dit gebou is. En boonop was dit ondergronds. 
Die labirint, per moderne definisie, is eintlik die simboliese weergawe van die ware ondergrondse doolhof soos dit ook op muntstukke van Knossos uitgebeeld word. Die doolhof, soos die minotaurus s’n, soos die grotstelsel waarin die leeuman hom bevind, bly die grondslag van die eenvoudiger labirint. 
Sy bekyk die heksagoon. Waarom nie ’n pentagoon met die bul in die middel nie? Nee, want die middelpunt is nie die bul nie. Ook nie Theseus wat die bul verslaan nie. Ariadne, skryf sy in die middel. Die een met die tolletjie gare. In hierdie skildery is Ariadne die een wat oorwin, want sonder haar en haar liefde vir hom het Theseus nie ’n kat se kans gestaan nie.
Sou Ariadne besef het die minotaurus is haar halfbroer? 
’n Geklop aan die ruit laat Vasti geïrriteerd opkyk. Sy onderdruk ’n diep sug. Runa beduie met haar hand sy moet oopsluit.
Vasti moet selfbeheersing gebruik om nie die houtskool neer te smyt nie, maar knik en gaan sluit oop.
“Moenie in my keelgat afklim nie.” Runa skuur verby haar met ’n toegedraaide pakkie wat Vasti sommer ruik net vis en tjips kan bevat. “Ek weet ek het gesê ek kom eers later. Ek weet jy wil werk, maar ek kon dit nie meer by die huis uithou nie.” Sy sit die kos op die werkstoonbank in die kombuis neer en haal ’n bottel wyn uit haar drasak.
“Runa . . .” Vasti sug. Wat help dit?
“Jy moet anyway eet en dis lunchtyd. Langnaweek boonop. Toe, die goed is nog warm.”
Vasti kners op haar tande terwyl sy buk en twee borde uitkry.
“Ek gaan gou musiek opsit. Hierdie stilte sal my mal maak.”
Voor Vasti kan keer, is Runa by die kombuis uit. Oomblikke later dawer Barry Ryan se “Eloise” deur die huis.
“Runa!” roep sy ergerlik uit, al weet sy die musiek is hopeloos te hard vir Runa om te hoor.
Runa kom ingedans, maak ’n paar verspotte danspassies om die kombuistafel, trek skewegesig vir haar en dans terug sitkamer toe.
Vasti kan nie help om te lag nie, dek die tafel klaar en kry wynglase en ys uit.
Toe die CD se tweede snit begin, word dit genadiglik sagter gedraai. Runa is effens uitasem toe sy terugkom en gaan sit. “Get a life, Vasti.”
“Lekker onfiks, nè?” brom Vasti en skink vir hulle wyn voor sy ook gaan sit.
“Maar ek het ten minste ’n sin vir humor. Iets wat jy klaarblyklik êrens langs die pad verloor het.” Runa tel ’n tjip met haar vingers op, druk dit in haar mond en kou oordrewe smaaklik.
“Oukei, ek het jou dalk nie die verwelkoming gegee wat jy verdien nie, maar ek was aan die werk.”
“All work and no play maketh Jill a very dull girl.” Runa breek ’n stuk van die goudbruin stokvis ook met haar vingers af. 
“Sê sy wat skilderye soek om te verkoop.”
“Sê sy wat in Nicholl se dikbek moet vaskyk.”
“Runa, die man se vrou is dood. Dink jy nie . . .”
“Dis nie waaroor hy dikbek is nie. Gail was tegnies bankrot. Lyk of hy alles gaan verloor wat hare was, en self het hy boggerôl. Dít, dink ek, slaan hom veel harder as haar dood.” Runa strooi mildelik sout oor haar kos. “Wat my laat wonder of hy nie dalk tog van haar ontslae geraak het in die hoop om ryk te erf nie.”
“Nee, jirlikheid, Runa. Hoe kan jy so iets van Nicholl dink? Jou neef boonop.”
Runa haal haar skouers op. “Meeste moordenaars het niggies, jy weet? Maar ek sê nie hy het noodwendig beplan om haar dood te maak nie. Gestel hy is elders in die huis. Hy hoor iets. Hy gaan stel ondersoek in en sien Gail het geval. Sy is lights-out en lê in die water. Hy weet hy kan haar nog red, maar skielik dink hy: Hel, al daardie geld. En dit sonder die veeleisende Gail. Glo my, sy was nie ’n maklike mens nie.” Runa lek haar vingers af. “Dit sal my nie verbaas as hy net daar omgedraai en weggeloop het nie.”
“Ek weier om eens aan so ’n moontlikheid te dink. Kry nou end met hierdie gruwelike storie en sê eerder vir my wat hy nou gaan doen?”
“Weet nie, maar ek het vir hom gesê hy kan tot Dinsdag bly. Dis wanneer die begrafnis is. Woensdag moet hy uit wees. Ek gee nie ’n hel om waarheen nie, maar ek het my limit bereik. Mens kan net soveel vir familie doen.”
Vasti bly maar liewer stil. Wat sal sy nou ook weet van familie? “En Dawid?” vra sy eerder. 
“Daar is nou vir jou ’n gemors tot die soveelste mag. Dit was miskien nooit die motor se band wat gebars het nie. Die brieke het dalk nie gewerk nie. Of dis in elk geval die vermoede ná die polisie beslag gelê het op Dawid en Heleen se fone en hulle ’n SMS op syne gekry het wat Heleen vir hom gestuur het. Oor die remme wat nie lekker werk nie. Dawid sê hy het dit nie gelees nie. Nie toe dit gestuur is nie, in elk geval. Croukamp insinueer . . . listen to this . . . dat Dawid self aan haar motor se remme gepeuter het. En toe stuur hy self die SMS van Heleen se foon af na syne terwyl hy vir haar in die strandhuis gewag het.”
“Hoe nou?”
“Die teorie is so iets: Hy kom by die strandhuis aan. Heleen het gaan stap en haar selfoon op die koffietafel gelos. Hy wag en word al kwater. Hy gaan lol met die remme, stuur ’n boodskap van Heleen se sel na syne om te sê daar is fout met die remme. Dis nou om te cover vir wat hy gedoen het. Heleen kom terug. Hulle maak rusie, sy vloog daar weg en verongeluk in die pas toe sy rem trap en daar is niks.”
Vasti skud net kop. “Nie Dawid nie.”
“Op ’n weird manier maak dit sin, Vasti. Hy was in ’n verskriklike toestand toe hy uitvind van Heleen se affair met Gail. Jy weet nie hoe hoog daardie pedestal was waarop hy Heleen gesit het nie. Toe sy aftuimel, was dit met ’n moerse slag. Woede en vernedering is verwoestende emosies en glo my, daar was ’n oormaat van albei. Hy het aan my erken hy het Heleen geklap. Ek bedoel, Dawid? Altyd-in-beheer-Dawid? As hy dit kon doen, kon hy dalk met die remme ook geneuk het. Hy het geweet sy jaag en sy bestuur soos ’n paloeka. En hy het boonop ’n paar doppe gedrink terwyl hy vir haar gewag het. Stywes.”
“Runa, wat de hel het in jou gevaar? Eers sê jy Nicholl het ’n aandeel in sy vrou se dood gehad, en nou Dawid in Heleen s’n. Dis tog onmoontlik.” 
“Relax, ek speel net duiwelsadvokaat. Ek probeer dink soos onse Croukamp dink. Anyway, Heleen se kar word nog nagegaan. Maar as daar fout met die remme was, het Dawid groot moeilikheid.”
Vasti stoot haar bord weg, skielik nie meer honger nie. “En wat is jou duiwelsadvokaat-teorie oor Dolf?”
Runa kou nadenkend, haar oë nikssiende op die kombuisvenster. “Wel,” sê sy toe sy klaar gesluk het, “ene R. Verster het ’n doktersafspraak met Dawid gehad. Laas Vrydagmiddag. Dis baie verdag.”
Ergerlik skuif Vasti haar stoel agteruit en begin opruim. “Wil jy vir my sê jy dink Dawid het hom ook van die pad af gestuur? Om watter rede op aarde, sou jy sê?”
“Hold your horses. Ek het nie gesê dit was Dawid wat hom doodgemaak het nie. Ek het gesê dis verdag. Dawid sê Dolf het nie opgedaag nie en ek glo hom. Hy was te dronk om vir my oor so iets te lieg. Dronk genoeg om oor die klap te bieg. Maar die afspraak klink vir my na ’n set-up of ’n ding. Dawid het immers geen motief nie.” Runa steek ’n sigaret aan en leun terug in die stoel asof sy wag dat Vasti haar eie afleidings maak.
Vasti se hande verstil waar sy ingedagte die vis wat op haar bord oorgebly het in Suzie se bakkie vlok. “Runa, terwyl jy nou vir Dawid en Nicholl van allerhande booshede verdink . . . Jy het nie dalk besluit dat ék Dolf vermoor het nie?”
“Let’s face it, Vasti, jy is die een met die motief. Jy het die geleentheid gehad. Dit het op jou werf gebeur. G’n mens sal jou kwalik neem nie. Ek minste van almal.”
Vasti gaan magteloos aan die lag. “En ewe skielik op ’n dag besluit ’n vriendin, ’n vriend en ’n neef van jou hulle wil liefs van die probleemmense in hulle lewe ontslae raak. Sommer net so, binne ’n paar dae van mekaar. In drie afsonderlike gevalle.” Sy skud haar kop. “Selfs vir ’n duiwelsadvokaat is dit darem regtig vergesog, Runa.”
“Die duiwelsadvokaat sê: Vreemder dinge het al gebeur. En onthou, daar is ’n wendingsmoment. Jou terugkeer hierheen. Nicholl het ’n pash op jou, hy besef hy het ’n kans om ’n nuwe lewe te begin. Dawid het ’n pash op jou gehad. Boonop hoor hy sy oulike vroutjie is toe nie heeltemal so oulik nie. Hy het ook ’n kans om ’n nuwe lewe te begin. Dolf daag op met kwade bedoelings. Jy is gatvol. En raai, ook jy het ’n kans om ’n nuwe lewe te begin. Afsonderlike gevalle, ja, maar elkeen aan die ander verbind, en al drie saam verbind aan jou terugkeer.”
“Met ander woorde as ek nie hierheen teruggekom het nie, het al hierdie dinge nie gebeur nie? Was die drie mense wat nou in die lykshuis lê almal nog springlewendig.”
“Is dit nie so nie?”
Vasti sit die bakkie met vis vir Suzie op haar eetplek neer en spoel haar hande af voor sy na Runa draai. “Dolf sou nie hierheen gekom het nie, nee. Hy sou waarskynlik nog geleef het. Maar Gail sou nog steeds gegly en geval het. Dawid sou uitgevind het van haar en Heleen, en Heleen sou nog steeds teen die berg afgery het omdat sy onverskillig bestuur het terwyl sy in ’n toestand was. Dis my beskeie opinie.” Sy drink die laaste van haar wyn en sit die glase in die opwasbak.
“Maar nou het jy hierheen gekom,” mymer Runa. “Dolf raai dis waarheen jy sal kom noudat jou pa oorlede is. Hy kom agter jou aan. Jy sien hom rondsluip. Jy wag hom in. Jy is gatvol vir die lewe wat hy jou lei. Jy . . . Waaraan is hy dood?”
“Ek lei af hy is oor die kop geslaan. Die boonste deel van sy gesig is glo verbrysel en ek het gehoor een van die speurders moes ’n stomp gaan soek het.”
“Oukei, jy wag hom in, moer hom oor die kop met ’n boomstomp en voilà, jy’s ontslae van die albatros om jou nek.”
“En ek bel myself en los ’n geruis en simpel laggie op my antwoordmasjien. Selfs nadat hy dood is. Yeah right. Dis hoe dom ek is.” 
“Ná sy dood ook?”
Vasti knik. “Sondagoggend en Dinsdag weer.”
“Fok. Oukei, die duiwelsadvokaat rus. Wat sê Croukamp daarvan?” 
“Dis hoekom ek die masjien vir hom moes vat. Sodat hy kan probeer agterkom wie dit is. Maar toe vergeet ek dit Woensdag by die huis.”
“Nou maar vat dan die dêm ding na hom toe. So gou moontlik.” Runa druk haar sigaret dood en kom orent. “Kom ons gaan kyk wat ons vir die ou in die Kaap kan stuur.” 
“Ek het klaar besluit. Die twee kamers. Die selfportrette is te persoonlik. Die res nog nie reg nie.”
Runa suig haar bolip nadenkend in. “Is jy seker?”
Vasti knik.
“Oukei. Sal ek hulle sommer saamvat? Dan neem ek foto’s en stuur vir hom en as hy instem, kan ek dit van daar af koerier.”
Dit maak sin, maar ’n vreemde teensin laat Vasti huiwer. “Ek weet nie of ek al gereed is om hulle te laat gaan nie.”
Runa rol haar oë. “Vasti, hulle moet gesmous word. En dink so daaraan. Dis vergestaltings van dinge wat in jou verlede gebeur het, al is dit onlangs. Die vandalisme. Die hospitaal waar jy as gevolg daarvan beland het. Dit sal simbolies wees om die skilderye te laat gaan. Dit sal jou help om die verlede agter te laat. Waar dit hoort. Jy is op die drumpel van ’n nuwe lewe, ’n Dolflose era. Gooi die bagasie af.”
Vasti wik en weeg nog ’n paar oomblikke. “Oukei, jy is reg.”
Runa begin aanstap na die ateljee.
“Nee!” Die uitroep is uit nog voor sy behoorlik sin maak daarvan.
“Wat nou?” Runa kyk haar fronsend aan.
“Ek sal hulle vir jou aandra. Hulle is in elk geval in die stoorkamertjie, nie in die ateljee nie. Gaan sluit solank die paneelwa oop. Het jy komberse om dit in toe te daai?”
“Daar is altyd komberse agter in die paneelwa. Wat is in jou studio wat jy nie wil hê ek moet sien nie?”
“Die skildery waarmee ek vanoggend begin het. Dis nog net in die konsepstadium en as jy nou iets negatiefs daaroor sê, verloor ek die momentum.” Hoe maklik is dit nie om te lieg nie. Daar is op die aarde niks wat Runa van ’n paar houtskoolstrepe kan sê wat haar kan ontstig nie. Dis die visman wat sy nie vir Runa wil wys nie, maar sy kan nie verduidelik waarom nie. Nie eens aan haarself nie.
“Jy weet, Vasti, ek laaik jou. Maar partykeer verstaan ek nie mooi waarom nie.” 
Vasti skuur verby haar in die gang, sien verlig die ateljeedeur is toe en haal die sleutel vir die stoorkamertjie uit sy wegsteekplek. Om die een of ander rede kan sy nog nie genoeg ontspan om die skilderye nie weg te sluit nie. 
Runa gee ’n aangedikte sug en stap buitetoe
“Ek is jammer,” sê Vasti toe hulle die skilderye klaar ingelaai het en sy agterkom Runa is steeds dikmond. “Ek weet nie eintlik wat met my aangaan nie.”
“Jirre, Vasti, ek probeer jou op die map sit. Op die groot map. Ek voel jy is gereed daarvoor. Maar dan moet ek op hoogte bly van die goed waaraan jy werk. Sodat ek vorentoe kan beplan.”
“Ek sal vir jou wys wat klaar is wanneer dit klaar is, maar jy moet my ’n gap gee oor die goed waarmee ek besig is.”
Runa sluit die paneelwa se agterdeur en vou haar arms. “Sê dan ten minste vir my waaraan jy werk.” 
“ ’n Reeks. Ek weet nog nie hoeveel skilderye nie.”
“Tema?”
“Minotaurus, die labirint van Knossos, die hele mitologie daarom.”
“Presies hoe intellektueel?”
Vasti kyk weg. “Redelik.” 
“Wat ek sonder twyfel kan vertaal as: bo my vuurmaakplek.” Sy gee die agterste wiel ’n skoppie. “Never mind. Dis oukei, solank ons die man in die Kaap kan beïndruk. Maar dit sal moet goed wees, Vasti. Fokken goed.”
“Ek is só bly jy plaas nie druk op my nie.” Vasti grynslag stekelig.
Runa lag. “Ag, weet jy, eintlik is jy nie te bad nie. Terloops,” sy begin aanstap na die bestuurderskant, “die duiwelsadvokaat het netnou so met my weggehardloop, ek het skoon vergeet om vir jou te sê van Stiaan Sonnekus.”
“Wat van Stiaan Sonnekus?”
“Daardie afspraak van jou wat gekanselleer is? Die polisie was by hom.”
“Het hy ook sy vrou vermoor?” 
“Nee,” steur Runa haar nie aan Vasti se sarkasme nie, “dit was glo selfmoord, maar die polisie verdink hom dalk van Dolf se moord.”
“Wááát?”
“Lang storie, maar dit kom daarop neer hy het gedink Dolf is die pa van die kind wat sy vrou verwag het. Dis nou volgens Nicholl.”
Vasti luister verdwaas terwyl Runa die agtergrond gee.
“Maar onthou, dit kom via die polisie, via Nicholl en nou via my. Ek is seker a lot got lost in the translation. Maar ek dink nie jy moet daarop bargain dat hy jou vir ’n pasiënt sal wil hê wanneer hy uitvind met wie jy getroud was nie.”
“Kliënt,” prewel Vasti nog in ’n toestand van skok. “Dolf het ge-swing? Saam met Nicholl en Gail? Sonnekus se vrou?”
“Onder meer. En sy van is De Swardt. Nou kan jy dalk ook sien waarom niemand in sak en as is oor Gail nie. Nie eens haar man nie. En daarvan gepraat, sy word Dinsdagmiddag begrawe. Kom jy?”
Vasti frons. “Hoekom sou ek na ’n wildvreemde vrou se begrafnis toe wil gaan?”
“Is Nicholl nie jou vriend nie?”
Vasti sug. “Nicholl was baie goed vir my gedurende die egskeiding, maar nee, ek gaan nie na sy vrou se begrafnis nie. Daar is niks wat ek kan doen of sê wat dit vir hom gaan beter maak nie. En noudat ek weet van Dolf se betrokkenheid? Nee. Definitief nie.”
“En Heleen s’n? Die Paasnaweek bedonner almal, maar ek dink haar begrafnis sal Woensdag of Donderdag wees.”
Vasti skud haar kop. “Ek dink nie dit sal ’n goeie plan wees nie. As ek gedink het ek kan regtig iets vir Dawid beteken, dalk nog. Maar dis nie die geval nie.”
“Oukei, dan sal ek maar alleen deur die goed moet sukkel.” Runa klim in en draai die venster oop. “Wonder wie Dolf gaan begrawe.”
Vasti kan haar net aankyk. Daaraan het sy nog nie eens gedink nie. 
“Anyway, laat ek jou nie langer ophou nie.” Sy skakel die enjin aan.
“Dankie vir die lunch, Runa. En jammer . . .”
“Relax, Vasti. Vergeet nou van alles en konsentreer verder op jou werk. Kry net volgende week daardie masjien by Croukamp. Maybe is dit nog die shrink. Maybe weet hy lankal jy was met Dolf getroud. Maar hoe ook al. Hopelik kan ons binnekort al hierdie dinge agter ons laat. As Croukamp net sy gat in rat kry en kan uitvind wat regtig aangaan.”
 So maklik sal dit waarskynlik nie wees nie, dink Vasti terwyl sy terugstap huis toe, maar sal dit nie wonderlik wees as alle raaisels opgeklaar kan word en sy net daarop kan konsentreer om op die map te probeer kom nie?
Nee, besef sy toe sy voor die doek gaan staan. Die map het niks daarmee te doen nie. Al waarop sy wil konsentreer, is skilder. Die aksie. Die proses. Haar onderbewussyn en kennis wat saamspan om met verf as medium beelde op doek te word.
Soos die meulenaar se dogter in Repelsteeltjie wat goud uit hooi spin. Soos die alchemis wat die philosopher’s stone brou.

Eben is vaal van die stof toe hy Vasti kom roep en saam met haar waenhuis toe stap. 
“Dis al die goed waarna ek dink jy eers moet kyk voor ons weggooi.” Hy beduie na ’n spul gereedskap en goed wat netjies op die vloer uitgepak is. 
“Die res was regtig junk. Ou sakke en koerante en leë verfblikke en goed. En dan is daar nog ’n moerske kis daar in die hoek wat die twee van ons nie alleen kan dra nie.” Eben lyk met reg trots op sy handewerk en Kiewiet lyk net so in sy skik. 
Jemima het Kiewiet glo saamgestuur om Eben te help, met die streng opdrag dat Vasti nie tussen die spinnekoppe en muise en goed moet grawe nie. Sy moet glo haar hande oppas vir wat die Liewenheer dit bedoel het en aangaan met haar eie werk. Dit het nie veel gekos om Vasti te oortuig nie.
Die waenhuis het behoorlik ’n gedaanteverwisseling ondergaan noudat alles uitgesorteer en uitgevee is. “Liewe aarde! Dis soveel ruimer as wat ek gedink het. En die rakke daardie kant. Dis ideaal.”
“Hier is baie tuingoed. Tuinvurke en grawe en so. Die tuinslang was vrot en ek het die heel slegste van die gereedskap ook uitgegooi, maar hierdie is goed wat jy nog kan gebruik. Dis nou as jy wil tuinmaak.”
“Ek kan vir mevrou help met tuinmaak. Ek doen tuinwerk vir Vis ook,” bied Kiewiet aan.
Tuinmaak. Nog iets wat sal bevestig dat sy nou permanent êrens bly. Voorheen het sy net onderhou wat daar was, waar sy ook al gehuur het. Nou kan sy planne beraam vir ’n eie tuin. “Dankie, Kiewiet, ek sal dit in gedagte hou, maar een ding op ’n slag. En die waenhuis kom beslis eerste.”
Sy stap deur die tuingereedskap en ’n paar ander goed wat inderdaad nog bruikbaar lyk.
“Is hierdie ’n opvoutafel?” vra Vasti en wys na ’n kofferagtige item wat êrens iets in haar geheue roer.
“Ja, en dis nog orraait.” Hy en Kiewiet slaan dit vinnig op. Twee bankies verskyn aan weerskante van die tafelblad. “Dit is ’n bietjie wankelrig, maar as mens iets onder die een poot indruk, behoort dit orraait te wees. En hier is ’n sak met lang spykers. Ons kan ’n paar in die verste muur inkap en die grawe en goed ophang. Miskien kan jy daardie deel afskort as ’n stoorkamer. Die waenhuis is groot genoeg.” 
Vasti knik. “Goeie plan.” Sy stap na die houtkrat toe en probeer die deksel lig, maar dis met spykers vasgekap. 
“Moet ons dit probeer oopmaak?”
“Nee wat, nie nou nie, Eben. Die goed staan seker al dekades hier, nog ’n paar dae sal nie saak maak nie.” Sy sal eerder alleen wil wees wanneer sy dit oopmaak. Dis waarskynlik goed wat nog van Zoete Weide afkom. Netnou gaan sy aan die tjank as sy iets herken. “Hang die gereedskap op en dan kom eet en drink julle iets. Ek gaan maak gou vir ons toebroodjies. O, en bring die opvoutafel saam. Ek kan dit op die rivierstoep gebruik.”
Die twee moet honger wees, want sy het skaars die stapel toebroodjies klaar toe sy hoor hoe hulle op die stoep met die opvoutafel doenig raak.
“As ons nou net ’n tuinslang gehad het, kon ons die waenhuis uitspuit en die vloer ordentlik skoonmaak,” mymer Eben nadat ete en drinke teen die spoed van wit lig verdwyn het. Hy knie die laaste krummels in sy bordjie met sy duime bymekaar en druk dit in sy mond.
“Dit sal nie nou veel help nie. Daar moet nog eers uitgebreek word vir vensters. Vir natuurlike lig. Ek weet nie eens waar om te soek vir iemand wat dit teen ’n billike prys kan doen nie.” Vasti praat eintlik met haarself.
“Mevrou kan Vis bel. Hy sal mevrou kan sê.”
Nee, mevrou kan nie net sommer vir Vis bel nie. Hoekom weet sy nie. “Kiewiet,” verander sy die onderwerp doelbewus, “hoekom kan jy Vis op sy naam noem en Eben kan my Vasti noem, maar jy noem my mevrou?”
“Maar almal noem vir Vis Vis en mevrou is ’n mevrou.”
Vasti skud haar kop. “Ek is nie getroud nie, dus is ek nie ’n mevrou nie.”
“Ek dink nie trou het iets daarmee te make nie. Mevrou is wit en boonop baie ouer as ek. Daarom is mevrou ’n mevrou.”
“Dis stupid,” sê Eben. “Dan moet jy eerder vir haar tannie sê, maar sy hou nie van tannie nie.”
Kiewiet skud sy kop. “Tannie is wat wit kinders vir wit mevroue sê.”
“Kiewiet?” Vasti onderdruk haar lag met moeite. “Jy is ’n opperste rassis.”
“Nooit, mevrou?”
“Wha! Kiewiet is ’n rassis!” Eben lag dat sy sy stopsels kan sien.
“Is nie! Dis respekte,” protesteer Kiewiet verontwaardig. “Ouma Jemima sê mens moet respekte hê vir mense, veral vir mense vir wie mens werk.”
“Is . . .” begin Eben.
“Oukei, genoeg hiervan.” Vasti sien dit gaan in ’n stryery ontaard. “As jy my nie op die naam wil noem nie, is dit ook goed, maar jy mag. Jy sê Vis weet van bouers en so?”
“Vis weet alles, mevrou. Álles.” Die bewondering in sy oë is onmiskenbaar. “En hy sal dit sommer self ook kan doen. Kyk hoe mooi het hy die jetty reggemaak vir mevrou. En Vis luister net so na ’n kar, dan sal hy vir jou sê die tappets is nie reg ingestel nie, of daar is fout met die pistons. Hy het hoeka vir ouma Jemima gesê sy moet vir mevrou sê mevrou moet mevrou se bakkie invat. Iets van hoe hoog dit bo die see is waar mevrou vandaan kom en hoe dit hier laer is en dan gaan die timing of iets uit. Dis glo omdat dit nog ’n ou krok is.”
“My bakkie is g’n ’n ou krok nie. Dis ’n ’94-model.” Hulle hoef nie te weet dis al wat sy kon bekostig toe sy besef het ’n gewone motor gaan nie aan haar vereistes voldoen as sy moet trek nie.
“1994? Jimmel, dan is dit net so oud as wat ek is. En ek word Dinsdag agtien.”
“Jy’s nog ’n snotkop. Ek is twee en twintig,” kry Kiewiet hom terug. 
Eben trek net skewebek.
“Dinsdag?” vra Vasti, maar sy dink: Agtien. So oud as wat Dolf se laaitie sou gewees het. Hoekom sy altyd aan die baba as “Dolf se laaitie” dink en nie haar eie kind nie, is iets wat sy liefs nie wil ondersoek nie.
“Ja, maar daar is nie geld vir ’n paartie of iets nie. My persent is dat my ouma sal betaal dat ek my learner’s en daarna my bestuurderslisensie kry.”
“Het julle ’n motor?” vra Vasti half ingedagte. Wat kan sy vir die kind gee wat vir hom spesiaal sal wees? 
“Net die Porsche. Ons het die Ferrari verkoop.”
Haar gesigsuitdrukking moes baie komieklik gewees het, want die twee bars uit van die lag.
“Sorry, net ’n grappie,” sê Eben toe hy bedaar. “Ja, ons het ’n ou Golfie. Ek start dit elke week sodat die battery kan laai. Al vir ses jaar vandat my ouma geval het. Die heup of iets wou nie weer aangroei nie. Sy was toe al sewentig. Dis toe sy in die rolstoel beland het.”
Vandat hy twaalf is. En hy is steeds ’n opgewekte kind. Sy dink aan die kinders vir wie sy al skoolgehou het. Die iPods en BlackBerries wat as standaard-toerusting beskou is. Die regte etikette aan die voete en op die klere, en ma’s wat hulle in BMW’s karwei – ’n reg, nie ’n voorreg nie. En hier sit hierdie fenomenaal talentvolle kind, wat sy invalide-ouma oppas. Wat dennebolle verkoop en grasperke sny om vir Valiant Swart te kan gaan kyk. 
“Hei, ons moet weer aan die gang kom. As ons nou nie die vloer moet was nie, wat wil jy hê moet ons doen?” ruk Eben haar terug na die onmiddellike.
Vasti moet eers keel skoonmaak voor sy kan praat. “Julle kan net vir my hierdie stoep vee en die blikke by die ander rommel sit, en daardie ou draadtafel en -stoele ook. Kom roep my as alles op die bakkie gelaai is, dan ry ons ashoop toe.”
“Raait. Kom, rassis.”
“Snotkop.”
Die son sit al agter die boomtoppe toe sy terugkom nadat sy die twee eers by ’n bistro op koffie en koek trakteer en toe gaan aflaai het. Eben by sy ouma se huis en Kiewiet net ’n ent verder, waar “mevrou” aangesê is sy moet hier omdraai, want die pad raak te sleg.
Sy loop weer deur die waenhuis, besluit min of meer waar wat gaan pas en waar die vensters moet kom voor sy afstap rivier toe. Die son bloei deur die boomtakke en spat goud en rooikoper op die water uit. Die voëls soek al raserig slaapplek op. 
Vir die eerste keer sedert sy ’n kind was, gaan staan sy weer op die kaai. Twee jaar gelede was dit al te wankelmoedig om dit te waag. Sy dink nie dit was al ooit so stewig soos nou nie. Selfs die sporte van die leer is vervang.
Vis wat kan houtwerk doen. Álles kan doen, volgens Kiewiet, selfs hoor daar is fout met die timing, wat dit ook al is, in haar krok van ’n bakkie. As sy Runa was en duiwelsadvokaat wou speel, sou sy wonder of Vis nie dalk ’n motief gehad het om van Heleen ontslae te raak nie. ’n Man soos hy sou presies geweet het hoe om ’n motor te laat verongeluk. Wat net weer eens bewys hoe belaglik Runa se spekulasies was.
En tog, wat weet een mens van ’n ander? Kyk nou maar na Stiaan wat toe nie so ’n sonnige van het nie. Wat volgens sy kennis en vermoedens gedink het hy het rede om wraak te neem op Dolf. En sekerlik rede gehad het om hom op Gail te wil wreek. Maar hy is ’n vriend van Dawid en het geen rede gehad om Heleen kwaad aan te doen nie. Ook nie om ’n vals afspraak onder die naam R. Verster by Dawid te maak nie. Tensy daar verborgenhede is wat nog nie na die oppervlak gekom het nie.
Of dalk is hy skuldig aan Dolf en Gail se moorde, dis nou as Gail werklik vermoor is, maar Heleen se dood is dalk bloot te wyte aan remme wat gefaal het omdat sy en Dawid nie haar motor in goeie werkende toestand gehou het nie.
’n Sagte geklots van water laat skrik teen haar rugstring af streep. ’n Kano steek sy neus agter die riete uit en gly in sig. Vis rem met die spaan toe hy haar daar sien staan.
“Hi,” groet sy.
“Hi.” Hy roei nader en hou aan die stutpaal vas. “Kiewiet sê my jy soek iemand om vensters in die waenhuis in te bou.”
Sy knik, wonder waar hy ’n T-hemp kry wat groot genoeg is om lossies om daardie paar skouers te pas. Die langpyp-swembroek is verbleik.
“Ek sal môre kom kyk as jy wil. As dit jou pas.”
“Dis môre Sondag.” 
“Kyk en beduie is nie werk nie.” Die skewe glimlag, meer as die woorde, laat haar besef hy verwys na haar oupa se Sondag-verbod.
“Nee, dis nie wat ek bedoel het nie. Ek bedoel jy het seker beter dinge om op ’n Sondag te doen.” Wat is dit aan Vis wat hierdie spanning in haar veroorsaak? ’n Vreemde, amper aangename spanning.
“Sal so elfuur se kant reg wees?”
Klaarblyklik het hy toe nie beter dinge om te doen nie. “Elfuur is oukei. Dankie.”
Hy draai die kano, meet die stand van die son met ’n hand oor sy oë voor hy weer na haar kyk. “Wil jy saamry?” Hy beduie na die sitplek voor hom. “Ek gaan net tot anderkant die brug. Rivierlangs is dit redelik naby.”
“Ek kan nie roei nie.”
“Jy hoef nie. Ek het in elk geval nie nog ’n spaan hier nie.”
“Ek sal die boot laat omval.”
“Dan swem ons uit.” Sy oë verraai hy lag vir haar. Maar dis nie spotlag nie.
Sy trek haar tekkies en kouse uit en rol haar denim se broekspype op. Teen die tyd dat sy op die trap se tweede sport staan, het hy die kano só gemaneuvreer dat sy kan inklim. Sy hou aan die trappaal vas. Die kano waggel en sy verloor amper haar balans. Hy gryp haar arm om haar te stabiliseer. Met totale gebrek aan elegansie struikelval sy op die bankie neer. 
Vis wag tot sy haar balans en haar sit gekry het voor hy die kano van die kaai af wegstoot. Voor haar klief die neus feitlik geluidloos deur die stil water. Agter haar hoor sy die spaan inglip en uitlig. ’n Paar druppels val op haar arm. Haar rugstring kriewel. Daar is amper ’n halfmeter afstand tussen haar rug en Vis se borskas, maar dis asof daar ’n sagte hitte tussen hulle hang. Iets meer as liggaamshitte.
“Ontspan.”
Vasti kom agter haar hande vou soos klampe om die kano se rand en verslap haar greep.
’n Bont watervoël hardloop oor ’n bondel drywende riete wat teen die oewer vasgespoel het. Blou en groen en pers blink in sy vere. Oranje pote en bek. Vis rem die kano stil-stil. “Purple Gallinule. Grootkoningriethaan,” sê hy sag.
Hulle hou die voël dop totdat dit tussen die rietbos verdwyn. Skuins bo haar gaan sit ’n swart voël met ’n gesplete stert op ’n tak.
“Dronga. Klein byevanger. Daar is ’n byenes in daardie groot populier. Net onder die vurk van die stam.” Hy bly ’n oomblik stil. “Luister.”
Benewens ’n spul ander voëlgeluide, hoor Vasti ’n getik-tik-tik. Vis draai die kano effens. “Links bo.” Hy leun vorentoe en wys met sy hand. Vasti sien waarna hy wys. ’n Voël met ’n rooi kop wat met sy bek in die hout kap.
“Kardinaalspeg. Cardinal woodpecker.”
’n Kilte stoot op van die water, maar haar rug bly warm. Die kontras laat hoendervleis op haar arms uitslaan.
Hy begin weer roei. ’n Vis spring uit die water en plons terug. ’n Reier vlieg op. Eendjies gly verby. Vir elkeen het Vis ’n naam in Afrikaans en Engels.
Vir Vasti voel dit asof sy in ’n ander wêreld is. Amper soos die verbeelde wêreld wat in Avatar uitgebeeld is. Nie net die omgewing nie. Nie net die bome en berge wat tweelinge in die water het nie. Nie net die ryk rivierlewe wat soos ’n nuwe dimensie om haar ontvou nie. Dit ook, maar dis ’n wêreld waar ’n man en ’n vrou in stilte saam is. Saam indrink en ervaar sonder gesprek. Net sporadies ’n voëlnaam wat na haar ore aangedryf kom. Net die glip en lig van ’n spaan, die kreukeltjies om die neus van die kano. En ’n gevoel van suiwer, onaantasbare vrede en verwondering.
Hulle vaar onder die brug deur. ’n Entjie verder draai Vis die kano terug en bring dit tot drywende stilstand.
“My hide.” Hy moet ’n paar maal beduie en bakens gee voor sy die skuiling sien. Van hout en takke gemaak, versmelt dit in die oewerplantegroei.
“Daar is ’n otterhol aan die oorkant. African of Cape clawless otter, ook die groototter genoem. Hulle het laas lente drie kleintjies gehad. Ek het hulle sien grootword.” Sy sagte laggie roer haar hare. “Eendag doen ek dalk nog ’n doktorstesis oor my familie.”
Vasti loer oor haar skouer, maar kan net ’n klein gedeelte van hom sien. 
“Die nakomelinge van die otter wat my ma glo geraps het. Hulle leef net so sestien jaar, dus is my voorsaat lankal saliger.” Hy druk weer die spaan in die water. “Dit word laat.”
Waar die leeuman-legende haar altyd ontstel, klink dit asof hy vrede gemaak het met die storie van sy herkoms, selfs die humor daarvan insien.
Hy roei vinniger terug as op, maar die son is reeds onder teen die tyd dat hy rats uitklim en haar teen die kaai se trap ophelp.
Toe sy bo kom, is hulle naby mekaar. Vasti kyk op. Vir ’n klein ewigheid bly hulle net so staan, verdwaal sy in die blou van sy oë. Hy verbreek die oomblik toe hy terugtree.
“Ek sal wag tot jy binne is.” Sy stem is skor.
Vasti haal die sokkies uit en druk haar nat voete in die tekkies. Sy prop die kouse in haar jeans se sakke.
“Dankie. Dit was wonderlik.” 
Hy knik.
“Koffie? Om warm te word,” bied sy op ’n ingewing aan.
Hy skud sy kop.
“Sjerrie?”
“Ek dink nie dit sal slim wees nie.”
Wat haar besiel, weet sy nie, maar toe sy weer sien, staan sy op haar tone en druk haar lippe vlugtig teen sy growwe wang voor sy stoep toe hardloop.
Toe sy van die stoep af terugkyk, staan hy nog daar, sy vingers op die plek waar haar lippe gerus het. Sy sluit oop, skakel die lig aan en toe sy weer omkyk, is dit asof hy nooit daar was nie. 
Miskien het sy haar verbeel. Die hele vaart op die bootjie na Kammaland. Die amper aanvoelbare spanning tussen hulle. Asof hulle in ’n staat van afwagting is, wag vir die onvermydelike om te gebeur, maar dit wil uitstel.
Maar sy het haar nie die vaart verbeel nie. Haar voete is nat en yskoud, soos sy vermoed ottersnoete moet wees.
Sy skrik haar oor ’n mik toe Suzie ergerlik langs haar miaau.
“Oukei, oukei. Kos is op pad.” Sy kom agter sy neurie terwyl sy Suzie se kos in die bakkie gooi.
Die woorde van die liedjie kom aangedrywe uit ’n verre verlede wat sangklasse en die FAK-sangbundel in die laerskool insluit. Hoe sag gly ons bootjie en wieg heen en weer . . .
Sondag 8 April 
Teen tienuur kan Vasti slange vang. Niks. Sy het die hele oggend net mooi niks uitgerig gekry nie. Van die dromerige dwaal waarin sy tot laatnag gewerk het, het daar ná die erotiese droom in die vroeë oggendure, een wat sy net vaagweg onthou, niks oorgebly nie. 
Sy kan nie onthou dat sy al ooit ’n erotiese droom gehad het nie. Laat staan een wat haar met verlangens na ’n groot, teekleurige lyf gelaat het.
As sy haar weer kom kry, staan sy voor die kombuisvenster of op die rivierstoep. Selfs terwyl sy aan die werk probeer kom, is haar ore gespits. Kort-kort wonder sy of sy liewer iets vroulikers as die blou, pienk en wit check-hemp moet aantrek. Dalk ’n denim wat beter pas. Sandale pleks van tekkies. Moet sy haar hare los hou of vasmaak? As sy dit vasmaak, dan in ’n poniestert of ’n vlegsel, of dit op haar kop vasklamp?
Sy is soos ’n bleddie bakvissie – selfs die woord laat haar op haar tande kners – wat uitsien na haar eerste date en terselfdertyd angsbevange is daaroor. 
Vis daag stiptelik om elfuur op. In sy viertrek. Sy het steeds die check-hemp, denim en tekkies aan, maar haar hare is met ’n bling-klamp op haar kop vasgemaak. 
Op pad na die voordeur pluk sy dit uit, gooi dit op die boekrak in die gang en kam vlugtig met haar vingers deur haar hare. Sy haal diep asem voor sy die deur oopmaak.
“Hi.”
Ligblou ruitjieshemp. Verbleikte denim, die some wat op die Rocky-sandale rus, die ene rafels.
“Hallo, Vis.” Iets in haar ontspan.
“Sal ons gaan kyk?”
Sy knik en stap voor hom uit waenhuis toe.
Hy moet die een kant van die hout-dubbeldeur lig om dit oop te kry. “Ons moet die goed oor hang. Nuwe skarniere. As ons dit wil behou.”
Die “ons” betrap haar onkant. Nugter weet hoekom. 
Oggendlig skemer traag deur twee klein stowwerige vensters. Sy skakel die lig aan, maar die enkele gloeilamp in die middel van die waenhuis maak weinig verskil.
“Ek dink jy kan sien waar die probleem lê.”
“Waar wil jy werk? Waar het jy die meeste lig nodig?”
Vasti verduidelik. Vis luister, knik sy kop nou en dan, maar kyk nie na haar nie. Sy oë speel heeltyd oor die mure, die deure, die vensters. Toe sy klaar is, haal hy ’n potlood met ’n dik punt uit sy hempsak en teken reghoeke op die mure waar sy die vensters wil hê.
Hy kyk na haar en skud sy kop. “Gaan nie veel help nie.”
“Hoekom nie?”
“Bome. En dit gaan vir jou oosterson gee, maar in die middag gaan dit weer net so skemer wees.”
Sy plant haar hande op haar heupe. “Wat dan?” 
Sy oë sak effens, flikker dan weg. Vasti kyk af en sien ’n ekstra hempsknopie het oopgeglip met die beduiery. Sy vroetel dit met verbouereerde vingers toe.
“Vervang die deure met groot glasskuifdeure. As dit koud is, kan jy toemaak en steeds die rivier sien.”
“Dan kry ek westerson. En skuifdeure is duur.”
“Die westerson sal versag word deur die bome. En dan sit jy ’n groot landskapvenster – dis nou een wat nie oopmaak nie – aan die noordekant.” 
“Duur.”
“Effektief en veiliger as oopmaakvensters. En dit sal nie skadu’s gooi soos ruite in rame sal doen nie.” Hy haal ’n maatband uit sy boudsak en stap na die noordelike muur. Sy drentel agter hom aan. “Hou vas?” Sy neem die punt van die maatband by hom waar hy dit teen die muur druk. Hy rol die band af vir ’n goeie twee meter.
Sy help hom om mates van die deure te neem en van die vensters wat sy voorgestel het in die oostelike muur. Daarna meet hulle die waenhuis in sy geheel op en die bestaande vensters ook. Al die afmetings word in ’n sakboekie opgeskryf. Lang vingers. Sterk en tog delikaat. Die vliesies daartussen ’n ligte salmkleur. Naels kort, vierkantig, wit.
Teen die tyd dat hy klaar is, weet sy sy sal sy hande met toe oë kan skilder.
“Ek sal ’n prys uitwerk. Daar is ’n plek in Bredellsdorp wat tweedehandse boumateriaal verkoop. Miskien is ons gelukkig en is daar skuifdeure. Vensters dalk ook. Ek kan die bestaande deure bietjie opknap, dan verkoop ons dié aan hulle. Behoort ’n goeie prys te haal.” Hy beduie na die gloeilamp. “Seker nie buisligte nie?”
Sy skud haar kop. “Van daardie kolligte op ’n spoor. Twee van hulle in die dwarste, een in die lengte tussen hulle, met ’n skakelaar vir elke spoor.” 
Hy knik, maak nog ’n aantekening in sy boekie. “Ek ken ’n elektrisiën.”
“En wie gaan vir my die vensters inbou? Die uitbreekwerk doen?”
“Ek ken ’n bouspannetjie wat werk soek.”
“Vis, ek het nie baie geld nie. Ek sal alreeds moet skuld aangaan.” Die woorde kom moeilik.
“Jy sal die elektrisiën moet betaal. Die res . . . Ons kan ruil.”
Haar wenkbroue wip op.
“ ’n Skildery. Die eerste een wat jy in jou nuwe ateljee skilder.”
Hoekom sy aanbod haar aan die sprokie van Raponsie herinner, kan sy nie dadelik dink nie. Tot sy onthou Raponsie se pa het sy eersgeborene aan ’n heks belowe in ruil vir die radyse waarna sy vrou so gesmag het. So iets in elk geval. 
“Radyse van alle goed,” prewel sy.
“Ekskuus?” 
“Hoe weet jy jy gaan van die skildery hou?” probeer sy die lawwe glips wegpraat.
“Ek sal. Maar daar is ’n voorwaarde.”
“En dit is?”
“Jy mag nie naby die waenhuis kom totdat ek heeltemal klaar is nie.”
“Hoekom nie?”
“Ek kan nie werk met mense wat oor my skouer loer nie.”
“Met ander woorde ek mag darem kom kyk wanneer jy nie hier is nie?’
“Nee.” Die antwoord is beslis en blatant. Ononderhandelbaar.
Vasti weet nie mooi wat om daarvan te maak nie. Maar ’n ateljee in ruil vir ’n skildery is nie te versmaai nie. En as sy ooit op daardie map kom waarvan Runa praat, is dit ook vir hom nie ’n slegte ruil nie. As dit nie gebeur nie, is dit deel van die risiko wat hy loop, nes sy die risiko loop dat hy die waenhuis kan opfoeter. “Dan mag jy ook nie voorsê hoe die skildery moet lyk nie en jy mag dit ook nie sien voor dit klaar is nie.”
“Natuurlik nie.”
“Jemima sê jy het reeds van my skilderye?”
“Jemima praat hopeloos te veel.” Hy stap buitetoe.
“Wel, het jy?” vra sy terwyl hy die deur weer moet lig om dit toe te maak.
“Ek het gesê sy praat te veel, nie dat sy lieg nie.”
“My nuwe goed is anders as dié wat Runa in haar galery verkoop.” Sy val langs hom in toe hy koers kry na sy viertrek toe.
“Jou ou goed is ook baie anders.”
Vasti steek vas, draf dan weer om hom in te haal. “Jy het van my ou goed?”
“Jy het in 2003 in Pretoria saam met ’n ander kunstenaar uitgestal. ’n Vriend het vir my foto’s gestuur.”
“Hoekom het hy vir jou foto’s gestuur?”
“Ek het hom jou naam gegee en gesê hy moet maar kyk of hy dink jy is goed.”
Hy maak die viertrek se deur oop.
“Wag ’n bietjie. Wat het jy van my kuns af geweet en wie is die vriend en wat . . .”
Sy bly stil toe hy sy hand omhoog hou.
“Dit gaan nie oor jou nie. Ek en hy was saam op UCT. Toe trou hy met ’n meisie uit die Transvaal. En trek daarheen. Sy het ’n galery by haar ma oorgeneem. Ek het nog nagraads geswot, maar ons het kontak behou. Hy’t gevra dat ek my oë oophou vir belowende kunstenaars. Hy’t geweet ek het ’n belangstelling. Ek het gehoor jy is goed. Hom van jou gesê en toe hy dit opvolg, het hy by daardie kunsuitstalling uitgekom. Hy was in vervoering en het vir my die foto’s gestuur. Toe koop ek twee van die skilderye en hy het jou genader vir ’n uitstalling in sy vrou se galery. Dis so eenvoudig soos dit.” Hy klim agter die stuur in.
Sy keer toe hy die deur wil toemaak. “Wat is sy naam?”
“Jacques,” bevestig hy haar vermoede.
“En sy vrou se naam is Anina? Van Cullinan?”
Hy knik.
Vasti sluk swaar. “Dan weet jy seker ook van die hele gemors wat daarop gevolg het?”
“Net wat hulle geweet het.” Hy maak die deur toe, maar draai darem die venster af.
“Met ander woorde, dis danksy jou dat ek uitgenooi is om die solo-uitstalling te hou?”
“Nee. Jy is genooi omdat jy goed is.” Hy skakel die enjin aan.
“Maar jy het my onder hulle aandag gebring.”
“Ek wou Jacques help. Hy is die enigste ou wat ek nog ooit ’n ware vriend kon noem. En ek is lief vir kuns.”
“Hou jy van Walter Battiss?” gooi sy ’n klip in die bos.
Hy kyk haar berekenend aan. “My oupa het saam met hom skoolgehou. Dis waar my belangstelling in kuns vandaan kom. Van my oupa af.”
“En toe gee Battiss vir jou een van sy ‘prentjies’ vir jou verjaardag?” herhaal sy Jemima se woorde feitlik woordeliks.
“Is dit ’n inkwisisie dié?” ’n Donker blos slaan vlekkerig op sy gesig uit, laat sy oë nog blouer lyk.
“Jirlikheid, Vis, ek probeer net verstaan wat aangaan?”
“Wat aangaan, is dat ek van kleins af om die een of ander onverklaarbare rede . . .” Hy gooi sy een hand in ’n magtelose gebaar in die lug. “Elke keer, net as ek dink ek is nou ontslae van jou, is daar weer iets. Elke keer word jy van voor af op my pad gesit.”
Vasti se mond val oop. “Maar ek het skaars van jou bestaan geweet?”
“Presies.” Hy trek nie vinnig weg nie, maar wel met ’n beslistheid wat geen twyfel laat oor sy behoefte om te ontsnap nie.
Great, dink sy terwyl sy met lang treë huis toe stoom. Nou verstaan jy alles in die lewe. ’n Vrek lelike man dink jy is ’n jinx. Sê hy wil van jou ontslae wees, maar wil vir jou ’n ateljee bou in ruil vir radyse. 
Sy gaan staan en raak magteloos aan die lag. Nee, nie radyse nie, ’n skildery. Nie ’n heks nie, ’n Vis. Nie ’n toring nie, ’n labirint. En sy weet waaragtig nie of haar hare lank genoeg is om ’n garetolletjie te word nie.
En hierdie laaste en malste van al die mal gedagtes bring ’n nog maller een na vore.
“Nee, Vasti de Leeuw,” sê sy hardop, “op die vooraand van veertig raak mens nie verlief nie. Veral nie op ’n man met die naam Vis Falckman nie. Dis nie mal nie, dis kranksinnig.”

Dis al wat dit kan wees, kom sy vir die soveelste keer tot die slotsom terwyl sy op die rivierstoep by die opvoutafel sit en agterkom sy staar al weer na die rivier. Verliefdheid. 
Dis ’n chemiese ding, het sy gelees. Iets met feromone te doen. Vis skei dus iets af waarvan die oerdier in haar hou. Dis nie sy skuld nie en ook nie hare nie. Die drome ook nie. Dis wel onbegryplik. Veral die drome.
Sy kan skaars onthou hoe sy gevoel het toe sy gedink het sy is verlief op Dawid. Sy onthou nog slegter hoe sy oor Dolf gevoel het voor die date-rape. Maar sy onthou baie goed dat sy nie van seks gehou het nie. 
En nou hierdie drome. Hierdie gevoelens en sensasies. Soos die selakant wat toe al die tyd nie uitgestorwe is nie. 
Die sagte maar onmiskenbare geluid van ’n murmelende enjin trek haar aandag. Suzie moes dit ook gehoor het, want sy spring van Vasti se skoot af en draf die huis binne net voor die boeg van ’n pontonboot agter die riete verskyn. 
Soos ’n riviermonster gly dit oor die oppervlak. Die voorste gedeelte is oop, die agterste onderdak. Daar is tien, vyftien mense op die boot, feitlik almal met verkykers voor hulle oë. Een passasier lig ’n hand en sy waai terug. ’n Paar ander groet ook. Die stuurman wat agter staan, kan niemand anders as Vis wees nie. Ook hy lig sy hand. Nie ’n wuif nie. ’n Erkenning dat hy haar gesien het. Binne minder as ’n minuut is die boot weer onsigbaar agter die oewerplantegroei en vervaag die geluid van die enjin tot net die gekweel en gekrys van voëls agterbly en die geklots van water teen die riete. 
Sy skraap haar sketse bymekaar en gaan binnetoe. Sy weet sy sal niks verder uitrig as sy hier bly sit en wag vir die boot om terug te kom nie. Sy is skaars in haar ateljee toe die landlyn begin lui.
Alles in haar raak stil en gespanne. Sy gaan staan in die ateljee se deur om te luister.
“Leave a message, please.”
“Juffrou De Leeuw. Dis Amelia Kirsten. Kom spreek my so spoedig doenlik. Ek sal nie toelaat dat jy my kleinseun in die verderf in lei nie.”
Amelia het reeds neergesit toe Vasti die gehoorbuis lig. Sy bly ’n oomblik verdwaas daarmee in haar hand staan, sit dit dan terug op die mik. Gedagtes stap op ’n ry aan: Sy het nie Eben-hulle se nommer nie. Sy kan gidsinligting bel. Sy moet daarheen gaan. Na Amelia toe. So spoedig doenlik. Verderf? Watse verderf?
Sy kry die nommer by gidsinligting en bel.
“Hallo?” 
“Eben? Vasti hier. Jou ouma het gebel en gevra ek moet haar kom sien?”
“Sy is baie ontsteld.” Sy hoor die kommer in sy stem. “Dis oor sketse wat ek gemaak het. Maar dis sommer net sketse. Ek het vir haar gesê dis niks.”
“Watse sketse?”
“Toe jy Donderdag vir ons broodjies gemaak het. Ek het deur jou Picasso-boek geblaai.” Hy klink ongemaklik.
Vasti maak haar oë toe. “Sal dit jou ouma pas as ek nou oorkom?”
“Seker maar.”
“Ek is nou daar.” Sy lui af sonder om op ’n antwoord te wag. Dis naby genoeg om te stap en die oefening sal haar goed doen.
Sy maak haar hare in ’n poniestert vas en wend maskara en lipglans aan. Hoekom weet sy nie. 
Eben maak die deur skoorvoetend vir haar oop. 
“Ouma is in die sitkamer. Ek gaan tee maak.”
Die huis is ’n replika van hare en uit omtrent dieselfde era gemeubileer. Die ene embuia en bal-en-klou. Amelia Kirsten wag haar met ’n stoïsynse uitdrukking op haar gesig in. Sy is ’n lang vrou en sit regop in haar rolstoel. Die staalgrys hare is kortgesny, die vaalblou oë intelligent en helder, die mond op ’n onverbiddelike plooi getrek. 
“Môre, mevrou Kirsten.” 
“Sit, juffrou De Leeuw.” Sy beduie na die stoel naaste aan haar.
Vasti gehoorsaam. Die huis ruik na kookkos en politoer.
“Ek weet my kleinseun het ’n uitsonderlike talent en ek doen my bes om hom te ondersteun om dit so ver as moontlik te ontwikkel.”
Sy bly stil toe Eben met ’n skinkbord inkom. Hy moes alles al gereed gehad het.
Hy vra of Vasti melk en suiker neem en skink vir hulle tee met ’n gemaklikheid wat daarop dui dat hy dit gereeld doen. Die koppies wat hy aangee, is van fyn porselein met delikate ore en ’n blou blomrandjie.
“Dankie, Eben. Ek wil alleen met juffrou De Leeuw praat.”
Eben steek nie sy verligting weg toe hy hom uit die voete maak nie.
“Wil u my nie maar Vasti noem nie?” 
Amelia se vingers is knokkelrig en blou are staan uit op haar hande toe sy die koppie uit sy piering lig, maar haar naels is goed versorg. “Ek dink nie dis vanpas dat ons op te vriendskaplike voet verkeer nie, juffrou De Leeuw.”
Vasti proe haar tee om aan die onbuigsame blik te ontsnap. Dis effens te soet, maar lekker sterk. Dis nie besonder vertroostend nie.
“Ek verstaan ook dat kuns nie net uit landskappe en stillewes bestaan nie,” vervolg Amelia, “en ek het waardering vir naakstudies as dit in goeie smaak gedoen is, maar die sketse wat Eben van jou gemaak het, is nie aanvaarbaar nie. Ek weier dat hy by jou les neem as jy hom sulke goed leer.” 
“Ek is bevrees ek weet nie waarna u verwys nie, mevrou.”
Amelia beduie na ’n sketsboek wat op die koffietafel lê. “Kyk self.”
Vasti sit haar koppie op ’n geleentheidstafeltjie langs haar neer, tel die boek op en maak dit oop. Die eerste bladsye bevat die oefensketse wat sy Eben in die kunsles laat doen het. Daarna volg ’n skets wat van Picasso afgeteken is. Gelukkig nie een van die heel vrypostigstes nie, maar steeds eroties. Die skets wat daarop volg, laat haar moeilik sluk. Dis onteenseglik ’n skets van haar in haar naakte en redelik onbe-skaamde glorie. Die volgende een is selfs minder beskaamd en in groter detail. Die derde skets is net ’n bors en ’n hand wat daaroor vou. Die res van die boek is leeg.
“Dit was nie deel van die kunsles nie.” Sy maak die boek toe en sit dit terug op die tafel.
Amelia hou ’n ingevulde tjek na haar toe uit. “Dit behoort vir die les te betaal. Eben sal ongelukkig nie meer by jou kunsklasse neem nie. En neem asseblief die boek saam met jou, ek wil dit nie in my huis hê nie.”
Vasti skud haar kop. “Ek wil nie geld hê vir die les nie. Mevrou Kirsten, dis jammer die sketse ontstel u. Op sy ouderdom . . .”
“Nee! Ek het geweet hier kan niks goeds van kom nie, maar Eben het aanhou neul.” Twee rooi kolle brand op Amelia se wange. “Ek sal nie toelaat dat hy soos sy oupa word nie!” Skrik kry sy sit in haar oë. Sy slaan haar hand oor haar mond. 
Vasti frons. “Meneer Kirsten? Ek dink hy het vir my skoolgehou.” Sy onthou ’n valerige man sonder veel persoonlikheid.
“Vergeet wat ek gesê het.” Haar hand gaan na haar hart en sy begin vinniger asemhaal.
“Mevrou?” Vasti spring op toe Amelia na asem begin hyg.
“My pille. Eben.” Dis skaars ’n fluistering.
“Eben!” roep Vasti angstig uit. “Waar is die pille?” vra sy sagter vir Amelia.
Amelia beduie na die sak wat aan haar linkerkant aan die rolstoel hang. Vasti grawe deur hekelpenne, breinaalde, wol en tydskrifte, maar kom uiteindelik op ’n pilhouertjie af. Sy ken nie die medisyne nie, maar dis deur Dawid voorgeskryf.
Eben kom ingehardloop, neem die situasie klaarblyklik met een oogopslag in en pluk die houertjie uit Vasti se hande. Hy lees die etiket, haal ’n pilletjie uit.
“Maak oop, Ouma.”
Amelia maak haar mond oop en hy sit die pil versigtig onder haar tong. Amelia maak haar mond en oë toe en leun terug in haar stoel, haar hand steeds op haar hart.
“Ek is jammer, Ouma. Ek sal nie weer nie.” Eben se oë blink agter die brilglase toe hy na Vasti toe draai. “Sorry. Oor die sketse. Ek hoop nie jy dink ek is siek in my kop nie.”
Vasti skud haar kop. “Moet ek jou ouma hospitaal toe vat?”
“Nee,” antwoord Amelia, haar stem hees. “Gaan net, asseblief. Vat daardie boek hier weg, vat jou geld en los my kleinseun uit.” 
Eben kyk haar verskonend aan. “Ek dink dit sal beter wees as jy gaan.”
Vasti knik. “Dankie vir die tee. Tot siens, mevrou Kirsten. Ek hoop u voel gou beter.”
Amelia knik net sonder om haar oë oop te maak.
“Bel my dadelik as dit nodig is, oukei?” sê sy sag vir Eben toe hy die voordeur vir haar oophou.
Hy knik vlugtig. “Dankie.”
By die huis gekom, skeur Vasti die tjek op. Frustrasie en bekommernis stry in haar. Frustrasie omdat sy weet Eben is eintlik die een wat onder die hele affêre gaan ly. Bekommernis omdat Amelia regtig nie goed gelyk het nie.
Sy bel vir Dawid en onthou eers weer die polisie het sy selfoon toe dit dadelik op stempos oorgaan. Sy kry sy huisnommer by gidsinligting en skakel.
Net toe sy dink niemand gaan antwoord nie, word die luitoon onderbreek.
“Benade.”
“Dawid? Vasti.”
“Vassssti.” Hy gee ’n lelike laggie. “Wat kan ek vir jou doen, Vasssti? Wil jy uiteindelik ook jou simpatie betuig?”
“Dawid . . .” Vasti sug moedeloos. Sy stemtoon verraai dat Runa nie oordryf het nie. “Ek is baie jammer oor Heleen en ek het gebel, maar ek dink die polisie het reeds jou foon gehad.”
“En wat weet jy van die polisie wat my selfoon het?” Sy hoor ys rinkel en hoe hy sluk.
“Dawid, dis nie nou ter sake nie. My buurvrou, Amelia Kirsten, is een van jou pasiënte. Ek was nou net by haar. Sy was ontsteld en het las van haar hart gekry. Haar kleinseun het ’n pil onder haar tong gesit en dit het gelyk of dit help, maar ek is bekommerd.”
Dis lank stil aan die ander kant. “Ek kan haar nie help nie, Vasti. Ek is te dronk.”
“Is daar iemand anders wat kan help? Wat bereid sal wees om hierheen uit te ry? Op die vakansiedag.”
“Zirk Siebert dalk. Die distriksgeneesheer.” Hy klink effens nugterder.
“Dankie. En Dawid, ek weet dis moeilike tye vir jou, maar drank is waaragtig nie die antwoord nie.” Vasti druk die foon dood en bel weer gidsinligting.
Dawid sit die gehoorbuis neer en staar in die glas af. Nee, dis nie die antwoord nie. Dis wat Stiaan ook gesê het toe hy die laaste keer hier was. Maar dit verdoof.
Al verdoof dit die gemis aan Heleen, die selfverwyt, bloot tot ’n meer algemene miserabelheid. Nooit heeltemal nie.
As hy net haar motor behoorlik onderhou het. As hy net haar laaste oproep geneem het. As hy nie die whiskies gedrink het terwyl hy vir haar gewag het nie. As hy net daar in die strandhuis na haar geluister het, pleks van haar aan te val, te veroordeel. Te klap. Alles sou anders gewees het. Alles.
Maar Vasti en Stiaan is reg, drank is nie die antwoord nie. Die antwoord sal wees dat hy homself regruk en weer na sy pasiënte begin omsien. Dis die enigste manier hoe hy kan vergoed. Al is dit moontlik omdat hy hulle bo Heleen gestel het, dat alles gebeur het.
Hoe het sy pa dit reggekry? Al die balle in die lug gehou? En tog het dit ook sy tol geëis. Hy is hopeloos te vroeg dood.
Dawid stap kombuis toe, hou die glas oor die wasbak. Kantel dit selfs. Pasiënte? Eerder parasiete. Neuk hulle liggame op en hy moet regmaak. Las. Lap. Herstel. Genees. En hulle hou aan rook, kry nooit oefening nie, drink te veel, eet ryk kos.
Buitendien, hoe kan hy hulle help as hy homself nie eens kan help nie?
Hy bring weer die glas na sy mond en sluk die vloeistof vinnig weg. Hoekom goeie goed mors? Chivas. Wat Heleen nog vir hom gekoop het. ’n Hele kis daarvan.
Hoekom moes Vasti de Leeuw teruggekom het? Alles kan herlei word na die oomblik toe sy sy spreekkamer binne-gestap en vir haar huissleutels gevra het.
Hy weet vaagweg die gedagte maak nie sin nie, maar iemand moet die blaam kry, want alleen kan hy nie aan hierdie skuld dra nie.
Zirk Siebert vra ’n paar vrae oor Amelia se toestand nadat Vasti die situasie geskets het, en sy beantwoord dit na die beste van haar beperkte vermoë. 
“Dit klink asof sake onder beheer is, maar gee vir my die nommer, dan skakel ek daarheen.” Die man klink ten minste simpatiek. En nugter.
“Baie dankie, dokter Siebert.” Sy verskaf die nommer en groet, nie heeltemal gerusgestel nie, maar ten minste het sy iets probeer doen.
Vasti wik en weeg ’n oomblik, bel dan vir Runa op haar selfoon.
“Mis jy my al klaar?” vra Runa sonder groet.
“Nog nie, maar ek hoop jy kan ’n bietjie lig werp op ’n saak.”
“Shoot.”
“My bure. Eben-hulle. Weet jy iets van hulle af?”
“Die knaap wat by jou les neem en by die uitstalling met kalfsoë na jou gekyk het?”
“Nie van hom nie, van sy ouma en oupa. Amelia en meneer Kirsten,” ignoreer sy die res. 
“Kirsten? Amelia? Amelia Kirsten is sy ouma?” Runa klink verras. “Woon sy nog al die jare daar?”
“Jip.”
“Sy is my ma se niggie. Ook ’n Bredell. Toe my ma nog geleef het, het hulle af en toe oor en weer gekuier. Slim vrou. As ek reg onthou, het sy vertaalwerk gedoen. Was lank ’n oujongnooi. Sy was al diep in haar dertigs toe sy met Ebie Kirsten getroud is. En hy was baie ouer as sy nog.”
“Weet jy watse soort mens hy was?”
“Sover ek onthou, vervelig en selfbelangrik. ’n Tipiese onderwyser.”
“Darem nie almal nie.” As dit die geval is, maak Amelia se opmerking oor Eben se oupa nie sin nie.
“Wel, oom Ebie was so. Doodgoed en goed dood. Wat tannie Amelia in hom gesien het, weet nugter. Sy was ’n mooi vrou op haar dag. Daar was ook maar baie stories oor haar. Veral oor haar dogter Tessa wat besonder kort ná haar troue met oom Ebie gebore is. Maar jy moet hulle onthou? Hulle het dan langs jou ouma-hulle gewoon? Tessa was so oud soos ons.”
Vasti laat haar gedagtes teruggaan. Tessa Kirsten? Meneer Kirsten se dogter? Dit lui nie ’n klokkie nie.
“Of nee, sy het mos nie hier rond skoolgegaan nie. Dis reg, sy is Swellendam toe gestuur. Koshuis toe. Van sub A af al. Wag bietjie, ek begin nou beter onthou. Daar was ’n storie . . . Wag, ek bel gou een van my tannies.”
Vasti wil nog keer, maar Runa het reeds doodgedruk.
Sy loop onrustig op en af, maar óf Runa kon nie meer uitvind nie óf sy het vergeet om terug te bel. Vasti gaan weer deur Eben se sketse. Sy fyn waarneming val haar weer eens op. Ook die selfvertroue waarmee hy skets. 
Sy is nou nie juis beïndruk dat dit haar lyf is wat hy so oor die bladsy oopgespalk het nie, maar dit verander niks daaraan dat dit werk van hoë gehalte is nie. En eintlik is dit ook nie haar lyf nie. Dis hoe hy dink haar lyf lyk. En hy dink dit lyk beter as wat dit in werklikheid is. Maar die gesig en hare is onteenseglik sy. Hy moes dit uit sy geheue gedoen het. 
Hy het dalk die Picasso-skets hier gemaak terwyl sy besig was met die kos, maar daar was nie genoeg tyd om die ander sketse ook te maak nie. Die Picasso was ook bloot die prikkel, want die ander is heeltemal in ’n ander styl. Minder banaal, al is dit nie minder blatant nie. Op die drumpel van manwording, is dit baie duidelik waar Eben se gedagtes gedwaal het. Dit spreek uit die fokuspunte van die skets. Die groot borste, die geslagsdele.
Eben is beslis nie onbekend met die vroulike anatomie nie, maar dis nie te sê dat dit eerstehandse kennis is nie. Al word hy môre agtien, is daar tog nog ’n sekere onskuld aan hom. Die geskerts met Kiewiet, sy seunsagtigheid spreek daarvan. Maar daar is sonder twyfel ’n baie volwasse belangstelling in die vleeslike.
Op die oppervlak is Eben nog ’n seun, maar sy kreatiewe sy lê die bottende man bloot. Jeug die labirint, volwassenheid die doolhof.
Hoe broos, hoe kwesbaar en blootgestel is die kunstenaar nie voor die oog van die waarnemer nie. Soos mens se instinktiewe lyftaal jou ook verraai. Amelia het haar mond verby gepraat. Dit was so duidelik soos daglig. En as Vasti dit nie mis het nie, kan dit net een ding beteken. Ebie Kirsten was nie Eben se biologiese oupa nie. 
Runa bel eers laatmiddag terug. “Sorry, besig geraak. Nicholl het weer sy streke begin uithaal.”
“Streke?”
“Raak verskriklik depressed en sit my dan en vertel hoe dit vir almal beter sal wees as hy homself skiet.”
“Agge nee!” roep Vasti onwillekeurig uit.
“Toe maar, ek dink dis net praat. En ek het hom mooi vertel hy doen dit nie in my bleddie huis nie en hy wag tot ná Gail se begrafnis. Jirre, ek is só gatvol vir hierdie hele gemors. Môre kan nie gou genoeg verbykom nie. Anyway. Ek hoop jy sit.”
“Hoe so?”
“Die storie onder die Bredells is dat Amelia vir Tessa weggestuur het omdat daar te veel skinderstories was. Dit was glo algemene kennis dat Amelia ’n skelm verhouding voor haar troue gehad het. Met ’n getroude man. Sy het glo net met Ebie Kirsten getrou oor sy swanger was. Hy was glo lankal agter haar aan, maar sy wou niks weet nie. Tot sy nou in die annertyd geraak en uitkoms gesoek het.”
Vasti probeer die inligting versoen met die vrou wat sy vanoggend ontmoet het. Al het sy vermoed Ebie Kirsten is nie Eben se oupa nie, kry sy dit nie heeltemal reg nie.
“Die rede hoekom ek dink jy moet sit, is dat dit glo so ’n paar jaar later duidelik geword het wie Amelia se lover was. Tessa, haar dogter het glo op Amelia getrek, behalwe vir die hare en oë. Dié kon glo net aan ’n De Leeuw behoort het.”
Vasti se knieë knak en sy sak op die naaste stoel neer. “Maar jy het gesê Tessa was so oud soos ons?” 
“Jip. ’n Paar maande jonger as jy.”
“Maar . . .” Sy kan die sin nie geformuleer kry nie.
“Kyk, hoe waar dit is, weet g’n mens nie, maar die konsensus onder die Bredells is dat Tessa jou halfsussie was. Jou pa moes rondgeloop het terwyl jou ma jou verwag het.”
“Dit kan net ’n infame leuen wees,” prewel Vasti.
“Dit kan wees, maar die kanse is baie goed dit ís nie. Sorry, Vasti. Ek moes jou miskien nie vertel het nie. As Nicholl my nie so ontstel het met sy stront nie, sou ek besef het . . . Sorry, man.” Vasti kan nie onthou dat sy Runa al ooit boetvaardig hoor klink het nie.
“Dis oukei. Ek het jou oor Amelia uitgevra. Jy kan nie help as die antwoorde my nie pas nie. Maar ek glo dit steeds nie.”
“Suit yourself. Maar terwyl ek nou my bek gerek het, kan ek jou net sowel waarsku. Dis glo nie net Tessa wat ’n genepoel met jou deel nie. Leon de Leeuw was glo ’n jags ou bliksem wat graag gesaai het waar hy nie noodwendig wou maai nie. En om die een of ander rede, moontlik uit moedswilligheid, het hy – nes sy oom Maanhaar – Bredell-vroue ge-target. Jy is dalk die laaste legitimate De Leeuw, maar aan ’n De Leeuw-nageslag ontbreek dit glad nie. Dis wat gesê word. Hei, moet gaan. Sien jou binnekort.”
Vasti laat sak haar kop in haar hande en bly so sit. Asof Suzie haar ontreddering aanvoel, spring sy op die tafel en kom skuur spinnend teen Vasti se hande voor sy haar maar opkrul by haar elmboog.
Hoe is dit moontlik dat daar sulke verskriklike skinderstories in omloop kan wees en sy hoor nou eers daarvan? Is dit dalk die rede waarom haar pa haar verbied het om na sosiale geleenthede te gaan? Haar weggestuur het Potch toe? Haar weggejaag het toe sy Dolf wou verlaat en terugkom?
As kind sou sulke stories nie vir haar sin gemaak het nie. En dis ook nie die soort stories wat aan kinders vertel sou word nie. 
Gedagtes kom en gaan. As Tessa haar halfsuster is, is Eben ook familie van haar. Haar susterskind. Halfpad in elk geval. Die buitengewone kunstalent. Maar nee, volgens Oupa Kees het sy dit van sy familie aan moederskant gekry. Amelia het vaalblou oë. Eben s’n is ligbruin.
Sy wip van die skrik toe haar landlyn lui. Sy draf sitkamer toe en is betyds om op te tel voor die antwoordmasjien inskop.
“Vasti?” Eben fluister.
’n Yskoue hand vou om haar bors. “Hi. Is daar probleme?”
“Nee. Ouma slaap. Ek wou net dankie sê dat jy die dokter gebel het. Hy was toe hier. Sy is orraait.”
“Dankie tog. Is jý oukei?”
“Ek’s fine. Maar Vasti, ek wil nie ophou met die lesse nie. Ek sal vir jou werk in ruil vir die lesse. Tuinmaak. Enigiets.”
“Agter jou ouma se rug? Ek kan dit nie doen nie, Eben. En dit gaan nie oor die geld nie.”
“Is dit oor ek jou kaal geteken het?”
“Nee. Hoewel ek nie daarvan hou dat jy dit gedoen het nie. Dis oor ek nie agterbaks wil wees nie.” 
“Maar ek het net hierdie jaar oor. Volgende jaar gaan ek universiteit toe.”
“En daar sal jy veel meer leer as wat ek jou kan leer.” Wat nie noodwendig heeltemal waar is nie. Persoonlike aandag kan Eben dalk in die praktyk meer baat.
“Maar jy verstaan nie. Ouma weier dat ek kuns swot. Sy sê dis vir moffies. Ek het aansoek gedoen vir argitektuur. Dit was dít of ingenieurswese. Maar as ek by jou les kry en ek word regtig goed, kan ek dalk iemand kry om haar om te praat. Asseblief, Vasti. Jy is my laaste kans. Ek sweer ek sal jou nooit weer kaal teken nie. Met my hand op die Bybel.”
Sy wys hom liewer nie op die ironie nie. As Runa reg is, is hy bloed van haar bloed. Maar selfs al is hy nie, hoe goed verstaan sy nie sy paniek nie. Vir vier jaar het sy haar pa belieg en bedrieg oor haar kursus. Het sy hom laat glo sy swot tale. En nou wil sy kastig nie agterbaks wees nie?
“Hoe gaan jy by jou ouma verbykom?”
“Ek sal sê ek werk by Imke vir sakgeld. Arbeid adel.”
“Maar jy sal nie sakgeld hê om daarvoor te wys nie.”
“Ek sal aan ’n plan dink. Moet net asseblief nie weier nie.”
Vasti skud haar kop asof hy haar kan sien. “Ek is jammer, Eben. Ek kan dit nie aan jou ouma doen nie. Gestel sy vind uit? Jy weet wat vanmiddag gebeur het. Ons kan nie daardie risiko loop nie. Ek wil regtig nie aandadig wees as sy ’n hartaanval kry nie.”
Eben bly lank stil voor sy hom hoor sug. “Orraait, maar as jy van plan verander, laat weet my asseblief dadelik. Daar is nog net sewe maande oor van die jaar. Dis agt en twintig lesse wat vir my kan goud werd wees. Wat my hele lewe kan verander. Koebaai, Vasti.”
“Bye, Eben.” Sy voel soos ’n luis toe sy aflui. 
Nicholl blaai lusteloos deur Gail se bankstate. “Ek verstaan dit nie, Runa? Die aandele, sy het ’n spul verkoop toe die mark geval het.”
“Sy het seker die geld nodig gehad? Dalk vir julle uitspattige lewe?”
“Maar sy kon met geld werk. Sy moes besef het sy skiet haarself in die voet. En hoekom sou sy sulke groot bedrae uit die huislening oorgeplaas en dan as kontant getrek het?” Hy druk met sy vinger op ’n inskrywing. “Kyk hier, twee honderd en vyftig duisend rand. En dis nie die enigste keer nie. Vier keer vandat ons hierheen getrek het. Dis ’n miljoen fokken rand! En daar is nog kleiner bedrae ook.”
 “Nicholl, ek is seker jy besef ek het nie die antwoorde nie. Wil jy wyn hê?”
Hy knik ingedagte. “As ek na die datums kyk, lyk dit my sy het die aandele verkoop om betalings in die huislening te maak. Hoekom het sy die bliksemse huis gekoop as ons dit nie kon bekostig nie?”
“Miskien het sy vir ’n deal gewag om af te kom?” Runa sit ’n glas wyn voor hom neer en hy proe ingedagte.
“Maar watse deal?”
“Fok, Nicholl, hoe moet ek weet? Sit nou daardie goed weg en help my om hierdie begrafnisgoed uit te sorteer.”
Die irritasie in Runa se stem dring uiteindelik tot hom deur. Hy maak die lêer toe. “Ek het nie eens geld vir die bleddie begrafnis nie, Runa.” Hy verag die snik in sy stem, maar kan niks daaraan doen nie.
Runa sug. “Moenie worry nie. Ek sal help, maar jy gaan dit verdomp terugbetaal wanneer jy weer op jou voete is, reg?”
Nicholl knik en vee die trane uit die hoeke van sy oë. “Dankie, Runa. Ek weet ek is vir jou ’n las. Maar dankie dat jy probeer help. Ek weet net nie of ek ooit weer op my voete gaan kom nie.”
“Wel, dit sal sekerlik help as jy ’n werk kan kry. Jy was goed met egskeidings.”
Hy skud sy kop. “Ek is ’n mislukking, Runa. Die laaste paar egskeidingsake wat ek hanteer het . . . Ek het my kliënte in die steek gelaat. Ek het my objektiwiteit verloor.” Ná Vasti se saak wou hy nie meer vroue help om hulle mans uit te roei nie. Of mans help om hulle vroue met die minste moontlike onderhoud en ondersteuning te los nie. Die ongeluk is dat dit nie verhoed het dat mans uitgeroei word of vroue verneuk word nie. Die sterkste kliënt het gewoon na ’n ander prokureur gegaan.
“Wel, jy gaan jouself moet regruk, Nicholl. Ek kan jou nie vir die res van jou lewe help nie. Ek was ernstig toe ek gesê het jy moet Woensdag hier uit wees. Jy het ’n yslike huis wat daar staan en jy hoef nie eens naby Gail se suite te kom nie. Buitendien, jy sal die plek in die mark moet sit. Jou lewe in orde kry. The show must go on.”
“Ek weet,” prewel hy. Maar hy weet ook hy sien nie kans nie. Vir niks nie. Gail was sy ruggraat. Sonder haar is hy niks. Nes sy pa niks was sonder sy ma nie. 
Niek Stadler was ’n redelik goeie mechanic, maar dis al. Dit was Nicholl se ma wat besluite moes neem. Sy wat Nicholl universiteit toe gestuur het. Vet weet waar sy die geld vandaan gekry het. 
Maar waar sy akademiese vermoëns vandaan kom, is nog ’n groter raaisel. Nie sy ma of sy pa was rocket scientists nie. Maar of dit ’n seën of ’n vloek is om verstand te hê, kon hy nog nie besluit nie. Buitendien, akademies was hy dalk redelik sterk, maar aan lewenswysheid ontbreek dit hom skromelik. 
Hy wens hy kon soos Vis wees. Aanvaar waar hy tekort skiet, die meeste maak van wat hy het. Stil sy gang gaan en ’n manier kry om homself uit te leef.
Maar dit waarin hy homself wil uitleef, is beslis nie so edel soos Vis se ideale nie. Die fok weet, hy het ’n vrou se lyf nodig en baie binnekort.

Eers toe sy vir Jemima oopmaak, onthou Vasti weer dié het onderneem om vandag te kom.
“En voor jy weer begin protesteer,” spring Jemima haar voor, “hier is die kiekie waarvan jy vir my ’n prentjie kan maak.” Sy druk ’n foto in Vasti se hande. “Dis Kiewiet se suster laas jaar op haar matriek-farewell.”
“Jou kleindogter?” Vasti kyk na die skraal meisiekind met die besonderse oë. Amandelvormig, een blou en een bruin, nes haar ouma s’n. Sterk beenstruktuur. 
“Ja, sy’s op universiteit. Leer vir onderwyseres. Vis help Charlotte met die klasgelde, maar sy doen modelwerk vir sakgeld. Ons is baie trots op haar.” Jemima kry skoonmaakgoed bymekaar. “Op Kiewiet ’tuurlik ook, al het hy nou nie baie goed gedoen op skool nie. Hy is ten minste ’n harde werker.”
“Sy is pragtig. En Kiewiet is ’n oulike jong man.”
“Gelukkig is Charlotte slim op ander maniere ook. Steur haar nie aan jongetjies nie. Sy het gesien wat met my en haar ma gebeur het. Nog skaars bekwaam, toe is ons in die annertyd. En die mans verdwyn ’tuurlik soos groot spelde sodra hulle uitvind. As dit darem nie vir oumeneer Flip was nie, het ek geen heenkome gehad nie. En Vis het nou weer gehelp met my dogter toe sy eers vir Kiewiet en later vir Charlotte verwag het. Foei, en dit was hoeka laat in dieselfde jaar wat Kiewiet gebore is, dat oumeneer mos die beroerte gekry het. Die arme Vis sou nog die volgende jaar ook studeer. Moes net daar en dan oppak. Darem sy eksamens klaargemaak. Hy wou nie daarvan hoor dat ek sal regkom nie. En ook maar goed. Oumeneer Flip was toe nog moeiliker as nou, al had hy meer verstand. Of miskien juis daaroor. Maar Vis het toe darem later klaar gestudeer gekry. Maar hy was ’tuurlik die meisiekind kwyt.”
Vasti kyk haar verras aan. “Meisiekind?”
“Ja, mos op trou gestaan. Maar die kind het nie kans gesien om hierheen te kom en oumeneer as deel van die pakket te vat nie. Kan nie sê ek neem haar kwalik nie. Sy het genoeg swaar dinge in haar se lewe oorgekom. Was ampertjies heeltemal blind, sien. Sy kon omtrent net lig en skaduwee uitmaak. Ek dink nou nog dit was nie vir Vis groot liefde nie. Dit het hom gepas dat sy nou nie eintlik sy lelikgeit kon sien nie.”
“Ek weet nie waarom almal so aangaan oor Vis wat lelik is nie!” vererg Vasti haar. “Hy het ’n lelike vel en ’n skewe neus, maar dis goed wat reggemaak kan word. Of beter in elk geval. Hy het pragtige oë. En hande. En . . .” Sy bly stil toe Jemima haar snaaks aankyk.
“Maar my mapstieks, Vasti’tjie?” Haar oë begin glinster. “Kyk ek nou reg, of is jou se hakskeentjies rooi oor onse Vis?”
“Ag, moenie laf wees nie, Jemima.” Haar wange gloei.
“Ja-nee, ek sien hoe laf ek is. Ek sien baie goed.” Jemima se lyf begin skud. “Ook maar goed jou se ma was nie jou se ouma se kind nie.”
“Hoe so?”
“Nee, daar loop ’n storie dat oumeneer se danige watermeid ’n Bredell-vrou was. En jou se ouma was mos ook ’n Bredell. Nou nie dat dit sy was nie, nè, maar dit sou familie gewees het.”
“Liewe hemel, hoeveel stories lê daar nog rond? Ek moes glads gister hoor my pa het . . .” Vasti bly stil. Sy het genoeg rustelose ure aan Runa se storie afgestaan tot sy dit uiteindelik afgemaak het as ’n klomp venynige twak. Die produk van skinderbekke wat niks beters het om te doen as om die De Leeuws te beskinder nie.
Die glinstering het uit Jemima se oë verdwyn. Haar gesig is die ene erns. “Wat het jy van jou pa gehoor, Vasti?”
“Ag, sommer ’n klomp leuens wat die Bredells uitgedink het.”
“By wie het jy gehoor?”
“Runa Raubenheimer van Bredellsdorp, sy is . . .”
“Ek weet wie sy is.” Jemima maak ’n lap nat en begin die skoon opwasbak afvee. Haar vriendelike gesig tower ineens ernstige lyne op. “Wat het sy jou vertel?”
“Dat Amelia Kirsten se dogter . . . dat my pa . . .” Vasti kan dit nie sê nie.
Met haar werkershande om die rand van die opwasbak geklamp, staar Jemima onsiende buitetoe. “Jy moet onthou, die oumense het nie verniet families uitgelê nie. ‘Wat voer neef die van?’ was ’n belangrike vraag. En: ‘Van watter Bredells of De Leeuws of Falckmans of Kirstens is neef?’ Dit was nie net om praatjies aan te knoop nie. Dit was lewensnoodsaaklik om te weet.” 
Jemima skud haar kop. “Julle dink óns is basters? Ha! Ons bastergeit wys net op onse velle. Julle bastergeit op ander plekke. Dis net nie altyd met die blote oog te siene nie.” Dit lyk asof sy eerder met haarself praat.
“Jemima? Dis tog sekerlik nie waar nie? Van my pa?”
Jemima sug diep voor sy na Vasti kyk. “Amelia het lankal, nog voor jou se ma se tyd, met lang oë na hom gekyk al was sy soveel ouer as hy. Jou se pa was ’n beeld van ’n man op sy dag. Maar toe hy trou, het hy nuwe bloed gesoek vir ’n nuwe geslag De Leeuws. En dié het hy by jou ma gekry. Nie ’n enkele druppel Afrikanerbloed nie. 
“Truida het te laat besef die Leeu het eintlik met haar getrou omdat sy skoon bloed het. Wat sou hy nou van liefde geweet het? Sonder ma grootgeword. En ná sy oom se dood, dis nou Maanhaar, en later sy pa s’n, was hy die laaste oorlewende De Leeuw en moes sorg vir die beste moontlik nageslag om die naam verder te vat. 
“In ieder geval. Truida het feitlik onmiddellik swanger geword, maar sy was tingerig. Skoon van bloed was sy dalk, maar sy het nie die Afrikaner se taaiheid gehad nie. Miskien omdat sy so kort ná die oorlog gebore is. Mense het glo honger gely daar oorkant die water. Ieder geval. Sy het gesukkel toe sy jou gedra het en gou reeds het oudokter Benade gewaarsku sy moet baie rus en die Leeu moet sy se luste maar vir later bêre.”
“Jirlikheid, Jemima, dis nie te sê . . .”
“Vasti’tjie, mansmense is anders aanmekaargeslaan as ons,” praat Jemima haar dood. “Dis moeilik vir ’n man. Die Leeu het ongedurig geraak. By Amelia Bredell het hy gekry wat hy gesoek het, al was sy jare ouer as hy. Teen die tyd dat jy gebore is, was Amelia ook lankal swanger.
“Amelia was nog altyd ’n praktiese mens. Sy het getrou met ’n onderwyser wat al jare agter haar aan was, al was hy nou weer amper twintig jaar ouer as sy. So is Tessa toe as ’n Kirsten gebore.”
 “Dan is dit regtig waar?” Vasti voel skoon duiselig.
“Dit was nie die Runa-vrou se plek om vir jou te sê nie, maar ja. Ons algar aan hierdie kant van die rivier het dit geweet. Net jou ma nie. En toe sien Truida op ’n dag vir Tessa, al het Amelia haar meisiekind weggehou. En sy sien die bos hare en die leeu-oë en sy weet.”
“Wanneer was dit?”
“Kort voor haar dood.” Jemima druk haar voorskoot se punt teen haar ooghoeke. “Ek wou nou nie jou se ou hartjie nog seerder maak nie, Vasti’tjie, maar as jy vrae vra, moet jy die antwoorde kan verduur. En miskien moet jy weet hy het in daardie tyd by ’n ander vrou ook loop kuier. Haar man het uitgevind van die Leeu en haar nooit vergewe nie. Dit was nie net Truida wat gely het nie.”
Vasti weet daar is baie vrae wat sy kan vra, behoort te vra, maar sy weet ook sy kan nie nog antwoorde verduur nie. Dis voorlopig heeltemal genoeg om te weet haar pa was by al sy ander sondes boonop ’n egbreker. En dat Eben veel meer is as net die seun langsaan wat so graag wil kunsklasse neem. 
Jemima is lankal reeds weg toe Vasti ’n motordeur hoor klap. Ook maar net omdat sy sukkel om te konsentreer.
Deur die sitkamervenster sien sy Croukamp aangestap kom. Hy lyk beslis nie vriendelik nie. Sy maak die deur oop nog voor hy kan klop.
“Middag, luitenant.” 
“Middag, juffrou De Leeuw. Lyk my ons het mekaar verkeerd verstaan? Ek was onder die indruk jy gaan vir my die antwoordmasjien bring.”
Vasti suig lug deur haar tande in. “Dit het my heeltemal ontgaan. Ek is jammer.” Hy volg haar toe sy na die foontafel toe stap. 
“Nog oproepe gekry?” vra hy.
Sy skud haar kop. “Nie van daardie soort nie.” Dit neem sekondes om die masjien te ontkoppel.
“Miskien kinders.” Hy klink ook nie oortuig nie. “Terloops, daar was net een oproep wat van Verster se foon na jou nommer gemaak is. Daardie Maandagaand.”
Die slet-boodskap, besef Vasti. 
“Die boodskap wat jy vir Dawid Benade op sy sel gelos het . . . Wat het jy bedoel met ‘hou kop’?” Die agterdog is onmiskenbaar.
Vasti moet eers mooi dink voor sy onthou waarvan hy praat. “Runa het my gevra om hom te bel,” onthou sy. “Hy het besef wat aan die gang was tussen Heleen en Gail Stadler. Hy was baie ontsteld en op pad na sy vrou toe.”
“Ek sien.”
Sy is nie doodseker wat hy sien nie. “Vorder die ondersoek?” vra sy toe sy die masjien vir hom aangee.
“Ons glo so.”
Die bot antwoord laat haar nekhare rys. “Luitenant, ek sal graag wil weet hoe naby julle daaraan is om agter te kom wie my eksman, wat op my eiendom dood aangetref is, vermoor het. En moenie weer vir my vra hoekom ek dink hy is vermoor nie. Jy het gepraat van ’n verbryselde voorkop.” Daar is iets aan Croukamp wat haar óf aanvallend óf verdedigend maak. Wat dit is, kan sy nie dink nie. Dis net soos dit is.
“Ons glo ons weet wie die skuldige is, maar soos jy moontlik weet, draai die wiel van geregtigheid stadig. Ons samel nog bewyse in. Maar van jou eksman gepraat, niemand het die liggaam nog kom opeis nie. Is jy bereid om verantwoordelikheid te aanvaar? Jy was immers met hom getroud.”
“Wat van die vrou by wie hy gewoon het?”
Hy skud sy kop. “Klink nie asof hy die groot liefde in haar lewe was nie. Sy sê hy skuld haar reeds ’n klomp geld, sy gaan nie nog vir ’n begrafnis ook betaal nie. Sy soek nog deur sy goed om te sien of hy dalk ’n begrafnispolis gehad het.”
Vasti frons. “Ek weet sy ma is oorlede, maar hy het tog ander familie? Hy was die enigste kind, maar ek weet daar was neefs en niggies, al het ek hulle nooit ontmoet nie.” Dolf was altyd vaag oor sy familie. Sy het afgelei daar was êrens ’n familiebreuk tussen sy ma en dié se suster en broer, maar Dolf wou nooit daaroor praat nie. Oor sy pa het hy net telkens gesê hy het soos ’n sleg hond weggeloop en hy weet nie, en wil nie weet, wat van hom geword het nie.
“Niemand wat ons kon opspoor, stel belang nie. Lyk my hy het meer brûe verbrand as wat daar brûe was.”

“Ek dink nie jy sal my kwalik neem as ek vir jou sê ek gee nie ’n snars om nie.” Dis nie heeltemal waar nie, sy voel ’n bietjie skuldig, maar sy het darem sekerlik geen verpligting nie.
Hy knik. “Ek moet sê, sover ek kan agterkom, was jou eks nie juis ’n baie suksesvolle man nie. Hy het die afgelope vier jaar nie eens werk gehad nie. Die vrou in Pretoria sê daar is feitlik geen besittings nie. Net sy klere en persoonlike goed en ’n skildery. Laas het sy gesê sy gaan dié probeer verkoop om sy skuld te delg.”
“Skildery?”
“Een van joune glo. Ek neem aan jy het dit aan hom geskenk of dalk agtergelaat toe jy by hom weg is?”
Vasti skud haar kop. “Luitenant, ek het beslis geen skildery aan hom geskenk nie. En sover ek weet, het hy almal vernietig wat agtergebly het nadat ek in die nag vir my lewe moes vlug. As daar een oorgebly het, is dit my eiendom.” 
Vasti kan omtrent nie asem kry toe die implikasies tot haar deurdring nie. Dit sal waarskynlik ’n onvoltooide een wees, maar nog steeds . . . “Ek moet sien watter een dit is. As dit een was wat ek vir die Paas-tentoonstelling gemaak het . . . Dit was my beste werk ooit . . . dit het veroorsaak . . .” Haar woorde raak op. 
Dis Croukamp se beurt om te frons. “Juffrou De Leeuw, ek het in die galery gesien watse pryse jou skilderye haal. Dis miskien nie baie geld vir die soort mens wat skilderye koop nie, maar vir my klink dit nogal regtig na taamlik baie vir iets wat teen ’n muur hang vir die mooi. Hoekom sal iemand wat nie ’n sent op sy naam het nie, ’n skildery hou eerder as om dit te verkoop?”
“Luitenant, as dit een van die skilderye is wat ek hoop dit is, kan dit meer werd wees as al my skilderye in die galery saam. Dit was my pre-kommersiële periode. Ek moet dit terugkry.”
“Is jy bereid om die skildery by die vrou te koop vir die bedrag wat Verster haar geskuld het?” 
“Hoeveel is dit?”
Croukamp antwoord nie, bel net. “Mevrou Krige, luitenant Croukamp.” Hy hou die foon ’n entjie weg van sy oor. Vasti kan nie die woorde hoor nie, maar die stemtoon is skril en aanvallend. “Ek verstaan. En ek is jammer om weer te pla. Dit gaan nie oor die begrafnis nie, maar ek is bly om te hoor van die polis. Ek skakel oor die skildery. Meneer Verster se gewese vrou beweer dis hare.” Croukamp skakel die luidspreker-funksie aan.
“. . . vir haar dis in elk geval ’n pot stront,” kom dit skel. “Dolfie het altyd ge-brag dit gaan ons eendag ryk maak, maar die pawnshop wou my maar tweehonderd bucks gee. Hulle sê net die raam is iets werd. Wat de fok moet ek met tweehonderd bucks maak? Die bliksem skuld my oor die tweeduisend!” 
Raam? Dan moet dit ’n voltooide een wees. Vasti hou twee vingers in die lug, wys na haarself en vorm die woord “koerier” met haar lippe. Croukamp knik.
“Mevrou Krige, juffrou De Leeuw is bereid om jou tweeduisend rand te gee as jy dit vir haar koerier. Dit is na regte hare en sy kan ’n klag van diefstal lê, maar sy is bereid om jou tegemoet te kom om sodoende geskille te voorkom.”
Die Vader weet, sy het nie tweeduisend rand om rond te gooi nie. En sê nou dis beskadig of dalk net ’n skets of iets? Iets wat Dolf self laat raam het? Maar sê nou dit is nie. Sê nou dis een van die Paas-tentoonstelling wat oorgebly het?
“Goed dan, maar sy moet die helfte eers in my rekening oorsit voor ek enigiets doen en julle moet haar opcheck dat sy die bleddie res ook inbetaal. En sy betaal vir die koerier ook.”
Vasti gryp ’n potlood en die telefoonboekie en knik weer vir Croukamp. Hulle moet eers wag tot die vrou haar bankbesonderhede opgekyk het, maar uiteindelik het Vasti die inligting. Croukamp lees Vasti se adres wat sy intussen ook neergeskryf het vir die vrou.
“Mevrou Krige, kan jy vir my ’n idee gee hoe die skildery lyk?”
Vasti kan Croukamp soen.
“So ’n deurmekaarspul. ’n Vrou se gesig met ’n kruis daarop. So ’n blou en bruin ding.”
Vasti knyp haar oë toe, sien die skildery voor haar geestesoog asof sy dit gister geskilder het. Kruiselings. Dis nie deel van die triptiek nie, maar sluit daarby aan. En dis definitief een wat sy voltooi het.
Sy hoor hoe Croukamp die vrou groet, haar weer verseker die geld sal in haar rekening wees en dan ook vermaan om dit op die laatste môreoggend te stuur sodra sy bevestiging van inbetaling per SMS gekry het.
“Die begrafnisprobleem is darem nou opgelos,” sê Croukamp toe hy aflui.
Vasti hoor hom skaars, skud net haar kop verwonderd. “Hoe is dit moontlik dat hy die skildery nie lankal verkoop het nie? Dolf het geweet hoeveel ek destyds vir my skilderye gekry het.”
“Hy het moontlik gehoop dit sal meer werd word?”
Vasti voel hoe alles in haar verstil. “Dis hoekom.”
“Ekskuus?”
“Dolf sou beslis nie die skildery na ’n pandjieswinkel toe geneem het nie. Hy sou dit na ’n galery geneem het. Een wat bekend is met my werk. Waarskynlik een waar ek al uitgestal het. Op die oomblik sal hy dalk so twintig-, dertigduisend daarvoor kry, maar as ek doodgaan en veral as ek opspraakwekkend sterf, soos in ’n moord, is die kanse uitstekend dat my ernstige skilderye baie werd kan word.” 
“Maar hoekom het hy nie al lankal iets daaraan gedoen nie?”
“Dalk was hy aanvanklik nie van plan nie. Dalk wou hy net wag tot my werk al hoe duurder raak. En dit sou waarskynlik gebeur het as ek nie oorgeslaan het na kommersiële werk nie. Maar toe gebeur dit nie en hy besluit ’n moord sal die prys opjaag.” 
Croukamp krap die rand van sy oor. “Verstaan ek reg? Jy was op pad om ’n bekende skilder te word vir een soort skildery, en toe begin jy ander skilder?”
“Dis reg. Potboilers. Dis wat ons dit noem. Die probleem is dat ek nie net geskilder het om die pot aan die kook te hou nie, ek kon as gevolg van die stres en dinge nie meer die ernstiger soort skilder nie. Dis asof alles vasgesit het en nie kon uitkom nie.” 
“En die potboilers is ook deur jou geskilder, maar nie so baie werd nie?”
“Dis reg. Nie naastenby nie. Dit lê in die verskil tussen art en craft.”
Hy lig sy wenkbroue.
“Craft is vir die mooi. Art sê iets en dis nie noodwendig iets moois nie. Dit stem jou tot nadenke.” Asof mens die kwessie so kan vereenvoudig, maar dis na genoeg aan die waarheid.
Hy skud sy kop. “Ek gaan nie eens maak asof ek verstaan nie.”
Sy steek haar hand uit. “Luitenant, wat jy vandag vir my gedoen het, sal ek nooit vergeet nie. Baie dankie vir jou hulp om my skildery terug te kry.”
“Kom ons kyk maar eers of die ding heelhuids hier aankom.” Hy lyk sowaar verleë.
Eers toe hulle op die stoep kom, sien Vasti Vis se viertrek met sy stertkant na die oop skuurdeure staan.
“En dít?” vra Croukamp.
“Hy het seker die vensters gekry en kom aflaai,” sê sy meer vir haarself as iets anders. “Vis gaan vir my vensters in die waenhuis inbou,” verduidelik sy toe Croukamp frons. “Ek wil dit as ateljee gebruik.” 
“Vis Falckman?” vra hy.
Asof daar meer as een Vis kan wees. Vasti knik.
“Ek dag julle ken mekaar nie?”
“Ons het mekaar intussen by een of twee geleenthede raakgeloop. Hy het gehoor ek soek iemand om my te help met die waenhuis en het aangebied om te help.” Hoekom sy enigiets aan Croukamp hoef te verduidelik, is vir haar duister.
“Vasti, jy moet versigtig wees.”
As hy haar nie op die naam genoem het nie, sou sy woorde nie soveel impak op haar gehad het nie. Dit laat haar ook wonder of hy gepraat het voor hy gedink het.
“Wat bedoel jy?”
Hy lyk ongemaklik. “Ons het hom uiteraard ook ondervra en ook weer vir Jemima Moses. ’n Hele paar goed hinder my oor Vis Falckman.”
“Soos wat?”
Croukamp kyk in die rigting van die waenhuis, neem haar aan die arm en stuur haar weer na die sitkamer toe.
“Jemima het seker nie bedoel dat dit so klink nie, maar soos jy seker weet, praat sy baie en wyd. Iets wat ons soms hinder in ons taak, en soms pas. Terwyl ek so geluister het, het ek die indruk gekry die man het ’n ding oor jou. Al van jongs af. Dit bekommer my dat hy snags op jou werf rondloop. Kastig om jou op te pas, maar watter regdenkende man sluip op ’n vrou wat hy skaars ken se werf rond? Onder meer in die vroeë oggendure? Ek laat my nie vertel dis net omdat Jemima hom sogenaamd ‘aangesê’ het nie. Maar dis nie al nie.” 
“Sit, luitenant,” nooi Vasti met ’n sug. Haar eie bene het bewerig geraak.
Hy sit die antwoordmasjien op die koffietafel bo-op Eben se sketsboek neer, gaan sit op die punt van die stoel en vleg sy hande inmekaar. Hy kyk ingedagte na die sketsboek, stoot dit haaks met die tafel se rand en kyk dan op.
“Wat ek nou vir jou gaan sê, is vertroulik. Ek doen dit net omdat ek my plig sal versuim as ek jou nie waarsku nie. Maar vir ’n kluisenaar wat omtrent nooit sy voet êrens sit nie, is Vis die afgelope tyd op ’n paar eienaardige plekke opgemerk.”
Vasti kyk hom afwagtend aan, sien hoe hy ’n vinnige innerlike stryd stry.
“Hy was byvoorbeeld by Dawid Benade saam met die laaste pasiënt voor jou eks ’n afspraak gehad het. ’n Afspraak wat glo nie nagekom is nie. Volgens die lykskouer is Verster daardie selfde dag of aand dood. ’n Hanetree van Vis se huis af. Langs die rivier wat Vis soos die palm van sy hand ken. En ons almal weet hoe groot Falckman is. Om ’n man oor die kop te slaan sal vir hom kinderspeletjies wees.
“Julle verdink hom van Dolf se moord? Ek dag Stiaan de Swardt is die hoofverdagte?” vra Vasti.
“Ek sien die stories vlieg heen en weer. Ja, De Swardt is hoog boaan ons lys, maar hoewel hy ’n sterk motief het, is daar ander dinge wat nie heeltemal duidelik is nie. Maar dis nie net Verster se moord nie. Ons vermoed daar is met Heleen Benade se motor se remme gepeuter, al is daar steeds geen uitsluitsel daaroor nie. Uiteraard is dokter Benade onder verdenking, maar Vis was weer eens in die omgewing.”
“Maar waarom sou Vis vir Heleen uit die weg wou ruim?” 
“Ek weet nie, maar dokter Benade en sy vrou het hom op pad van die parkeerarea af na die uitstalling raakgeloop. Volgens die dokter het hy Vis gegroet en gevra of hy na die uitstalling toe op pad is. Hy was verras aangesien Vis nog nooit so iets op die dorp bygewoon het nie. Heleen Benade het gelag en iets gesê soos wat sal Vis nou by ’n kunsuitstalling wil maak, of wat weet Vis nou van kuns af? Iets dergeliks en hoewel Benade sê sy het dit nie lelik bedoel nie, kon Vis dit as ’n belediging gesien het. Vis het glo in sy spore omgedraai en weggeloop.”
“Dit klink darem vergesog, luitenant! Ek kan nie sien dat iemand ná so ’n opmerking sommer uit nyd met die persoon se remme gaan lol nie?”
“As dit al was, sou ek dieselfde gedink het, maar Vis was ook die dag voor Gail Stadler se dood by haar huis. Hy het volgens mevrou Kirsten daar aangegaan voor hy haar vir haar afspraak na dokter Benade toe geneem het. Met ander woorde, hoewel niks inmekaar pas nie en hoewel die motiewe vaag is, was hy – wat nooit êrens kom nie – naby al drie die slagoffers opgemerk baie kort voor hulle dood. Dis baie toevallig en ek glo nie in toeval nie.”
“En waarvoor sou jy sê moet ek konsuis versigtig wees?” vra Vasti, maar wonder eintlik hoe Vis die promiskue Gail ken.
“As ek geweet het, was hierdie gesprek waarskynlik onnodig. Maar jy is vrou-alleen hier. Jou eksman is hier vermoor. Twee mans wat êrens in jou lewe gefigureer het, se vrouens sterf onder verdagte omstandighede.” Hy tel weer die antwoordmasjien op en kom regop. “Al wat ek sê is, as ek jy was, of as jy my meisie was, sou ek baie bekommerd gewees het.”
Haar bene voel darem nie meer so bewerig toe sy ook opstaan nie. Sy wonder wat die speurder sal sê as hy weet sy was saam met Vis op die rivier. Het hom meer as een keer in haar huis ingenooi. Nee, die speurder is laf. Gaaf dat hy haar waarsku, maar vir Vis is sy nie bang nie. As Vis egter met Gail Stadler geheul het, wil sy in elk geval niks met hom te doen hê nie. “Enige ander mense vir wie ek versigtig moet wees?”
Sy huiwering is kortstondig. “Soos jy sekerlik kon aflei of gehoor het, is Nicholl Stadler, Stiaan de Swardt en Dawid Benade uiteraard verdagtes. De Swardt weet nou jy was Verster se vrou. Stadler is ’n dark horse en boonop op breekpunt as ek die saak so bekyk. Benade is ’n wrak. Mens weet nie waartoe iemand in sulke omstandighede in staat is of hoe hy dink nie. En as ek jy is, sal ek ook versigtig wees vir Runa Raubenheimer. Ek hou nie daarvan dat sy so betrokke was by sowel die Benades as die Stadlers nie. En sy het jou eks geken, al is dit lank terug. Sy weet wat hy alles aan jou gedoen het. En sy het belang by jou skilderye.”
“En jy reken Runa sal ’n man oor die kop kan slaan, ’n vrou verdrink en met ’n ander se remme lol? En selfs al kon sy, om watter rede sou sy almal wou dood hê? Binne ’n paar dae van mekaar. Boonop minstens een van haar beste kliënte.”
“As ek geweet het wat die motief was, was die skuldige al agter tralies.”
“En die vrou van die tarotkaarte? Is sy nie ’n verdagte nie? Sy kon minstens iets te doen gehad het met Gail Stadler se dood?” 
“Safe Security se patrolliemense het haar voor die Stadlers se huis sien stilhou en dit was letterlik minute voor sy uitgehardloop gekom en ons gebel het. Kurkdroog, terwyl wie ook al vir Gail Stadler onder die water gehou het, nat moes gewees het. Imke was nooit ’n verdagte nie.”
Hy moet Imke ken en die manier waarop hy haar naam sê, laat Vasti dink hy ken haar redelik goed. “Ek is verlig om te hoor daar is darem een mens wat jy nie verdink nie.” 
Croukamp se frons verraai dat hy haar woorde ernstig opneem, al was dit eintlik ’n terloopse opmerking. “Wat bedoel jy?”
“Ek kry partykeer die indruk jy kompliseer dinge moedswillig. Jy lok mens uit en toets vergesogte teorieë op mens. Amper asof jy wil hê hierdie saak moet so moeilik wees as wat dit kan kom.”
Die frons verdiep. “Ek doen my werk en ek doen dit op my manier na die beste van my vermoë.” Hy het hom definitief gewip.
“Stiaan de Swardt se klere was ook nie nat toe hy by die kunsuitstalling aangekom het nie?” mymer sy.
“Hy kon op pad na sy ontvangsdame se huis ander klere aangetrek het. Hulle woon redelik naby mekaar.”
“Nicholl kon ook maklik verklee het, maar Dawid?”
“Hy hou ekstra klere by sy spreekkamer aan.” Hy maak ’n geïrriteerde handgebaar. “Laat liewer die speurwerk en vrae aan my oor, asseblief. Ek het al klaar hopeloos te veel gesê.”
“Hoekom het jy?” 
“Want jy laat jou nie sonder ’n verduideliking waarsku nie. En die saak is ingewikkeld genoeg soos dit is, ek wil nie met nog ’n lyk sit wat dinge verder in die war stuur nie.”
Vir hom sal sy net ’n lyk wees, iets wat sy saak kompliseer. Vir haar het sy bekommernis uiteraard ’n meer sinistere implikasie. Maar wie sal haar wil dood hê? Dolf is genadiglik uit die prentjie gehelp. Sover sy weet, het sy nie verder vyande nie. “Het jy die res van die verdagtes teen my gewaarsku soos jy my nou teen hulle waarsku?” wonder sy hardop.
“Nee. Ek dink nie jy hou vir hulle gevaar in nie. As jy gemoor het, was jou eks vermoedelik die enigste slagoffer.” Hy begin aanstap voordeur toe.
“En hier het ek net begin hoop ek is nie meer ’n verdagte nie.”
 Croukamp steek vas en kyk haar reguit in die oë. “Juffrou De Leeuw, as die drie sterftes nie met mekaar verband hou nie – wat onwaarskynlik maar moontlik is – is jy boaan my lys vir die moord op Dolf Verster. As hulle wel verband hou, is jy net heelwat laer op die lys. Jy sal my moet verskoon, ek het meer tyd hier verwyl as wat ek van plan was om te doen. Tot siens.”
Hy is by die voordeur uit voor Vasti aan iets kan dink om te sê. 
Croukamp bly vir haar ’n enigma. Die manier waarop hy praat en redeneer, die soort Afrikaans wat hy gebruik, laat haar dink hy het akademiese opleiding. En dat hy uit ’n ander soort agtergrond kom as sy kollegas. Sy kan niks teen sersant Els sê nie, maar die verskil in sy optrede, sy praat, sy hele handel en wandel, en dié van Croukamp is baie opsigtelik.
Hy dink buite die boks. Wat seker ’n goeie ding is, maar sy kry ook die indruk hy dink soms dalk te ver buite die boks. Sy kan nie help om te wonder of dit dalk die eerste saak is wat Croukamp behartig wat sy intelligensie waardig is nie. En nou wil hy oorpresteer. Dis ’n redelik verontrustende gedagte as mens op sy lys is en boonop gewaarsku word om versigtig te wees.

Vis het intussen gery, sien Vasti toe sy die deur gaan sluit. ’n Koue bries het opgesteek en wolke dryf nader van Bredellsdorp se kant af.
Sy gaan haal Eben se sketsboek in die sitkamer. Dis dalk nie ’n goeie plan dat dit hier rondlê nie. Gelukkig het Croukamp nie aandag daaraan geskenk nie, al het hy dit sekerlik nie misgekyk nie. 
Eers toe sy in die ateljee die sketsboek in die laai druk, onthou sy weer Eben verjaar vandag. Vasti kyk op haar horlosie. Dis later as wat sy gedink het. Hy sal lankal terug wees van die skool af. 
Ná ’n oomblik se wik en weeg bel sy en bid net dit sal nie Amelia wees wat antwoord nie.
“Amelia Kirsten,” word haar gebedjie nie verhoor nie.
Vasti oorweeg vlugtig om liewer neer te sit, kry dan skaam vir die impuls en druk deur. “Mevrou Kirsten, dis Vasti de Leeuw, ek wil net vir Eben met sy verjaardag gelukwens.” Daar volg ’n lang stilte aan die ander kant.
“Ek sal vir hom sê wanneer hy huis toe kom. Hy en Kiewiet is Bredellsdorp toe.”
“Dit sal gaaf wees. En aan u ook geluk met u kleinseun se verjaardag.”
“Juffrou De Leeuw . . .” Amelia aarsel lank. “Ek wou eintlik al bel. Om dankie te sê dat jy besorg genoeg oor my was om dokter Siebert te kontak.”
“Ek sou graag meer wou gedoen het. Ek is jammer ek het u ontstel.” Sy praat met die vrou by wie haar pa sy “ongedurigheid” gaan uitwoed het terwyl haar ma verwagtend was. Die gedagte voel onwerklik. Al wat sy voor haar geestesoog kan sien, is Amelia in die rolstoel wat haar hart vashou en na asem hyg. 
“Eben neul by my om aan te hou les neem by jou. Hy sê jy het geweier toe hy jou gevra het om dit agter my rug te doen.”
“Ek sal met graagte weer vir hom les gee, maar net met u toestemming. Om die waarheid te sê,” improviseer sy blitsig, “as u instem, wil ek vir hom vier lesse gratis gee, as verjaardaggeskenk. Maar nie as dit u ontstel nie.”
“Ek sal daaroor nadink. Maar dankie, dis vriendelik van jou. Tot siens, juffrou De Leeuw.”
Vasti groet ook. Dis so ver as wat sy die saak kan druk. Nou is dit in Amelia se hande.
Dis yskoud die oomblik toe die son onder is. In die kombuis skakel Vasti die ligte aan en bekyk die koolstoof. Sy het nie die vaagste benul hoe om daarin vuur te maak nie. Maar as sy nie probeer nie, sal sy nooit uitvind nie. Tensy sy vir Vis bel en vra. En sy sou dalk as hulle laas op beter voet uitmekaar is.
Vis se agterent. Sy is darem ook nie heeltemal ’n imbesiel nie.
Sy lig die een plaat af, druk ’n paar stukke opgefrommelde koerant by die gat in voor sy eers die fynhout en dan stompies bo-op pak. Sy gril vir die steenkool en trek eers ’n plastieksak oor haar hand en gooi dan ’n paar handevol kole ook op die hout. Die sak is pikswart toe sy klaar is en beland in die asblik. Sorry, planeet.
Sy sukkel om die vuurhoutjie se vlam by die koerant te kry en brand byna haar vingers, maar uiteindelik vat dit. Sy sit die plaat terug toe die fynhout ook vat. 
Die hout knetter. Goeie teken. ’n Yl wolkie rook wat by die plaat uitborrel, was aan tot ’n groter wolkie. Slegte teken. Rook begin by die ander plate ook uitborrel.
Suzie gee ’n harde miaau en verdwyn in die gang af. In ’n ommesientjie is die kombuis omskep in ’n grys skemerte.
Vasti gooi die kombuisdeur oop, draf gang toe en maak die tussendeur agter haar toe. Rook sypel deur die skreef tussen die deur en die drumpel. Met ’n sug stap sy foon toe. Die bleddie ding het haar straf en haar lewensaar geword.
“Falckman.”
Sy swaar stem ril deur haar.
“Vis, dis Vasti. Jammer om te pla.”
“Is daar probleme?” Die bekommernis is onmiddellik.
“Ek is fine, maar die koolstoof is nie. Dis die ene rook. Weet jy dalk wat ek verkeerd gedoen het?”
“Is die skoorsteenklep oop?”
“Waar sit dit?”
“Ek kom.”
Wat is dit met die mense in hierdie geweste dat hulle net aflui sonder om mens kans te gee om klaar te praat? Hy kon maar net vir haar gesê het waar die dêm ding is. 
Die gang is nou ook al vaal van die rook en ’n hoesbui oorval haar. In die badkamer maak sy ’n handdoek nat en druk dit teen die onderkant van die deur vas. Die rook verloor feitlik dadelik die stryd. 
Sy gaan by die voordeur uit, vee die rooktrane met die agterkant van haar hand af en stap om kombuis toe. 
Nagasaki is ’n mooi een. ’n Klep. Natuurlik moet daar ’n klep wees. Maar om dié op te spoor in daardie grys skimmeryk, is ’n saak van onmoontlikheid. Die monster sal moet rook uitblaas tot hy klaar geblaas is voor sy dit sal kan waag om binnetoe te gaan sonder om gevaar te loop om te verstik en haar traanvliese ernstig skade aan te doen.
’n Ligte stamp teen die kaai laat haar vassteek terwyl sy op pad is terug na die huis se voorkant. ’n Koplig dans oor die water en riete. Vis lyk soos ’n oerdier met een oog toe hy uit die donker aangestap kom. Sikloop met ’n attitude. Die lig word gedoof.
Vasti loop nader. By die veranda gaan staan hy en laat rus sy hande op sy heupe. In die grys lig wat deur die venster skemer, kan sy die kyk wat hy haar gee maklik vertolk. Sy gedagtes sal definitief woorde soos “dumb” en “blonde” insluit. Al is sy nie blond nie.
“Hoe de hel het jy dit reggekry?” 
Sy verwerdig haar nie om te antwoord nie.
“Ons sal moet wag tot die ergste bedaar. Dit lyk darem of die spulletjie nou gesmoor is. Die rook moet nou net opklaar.”
“Dit kan selfs ek sien. Hoe het jy so vinnig hier gekom?”
“Resieskano. Rivierlangs is dit minder as ’n kilometer hierheen. En geen slegte paaie nie. Buitendien, Kiewiet het my viertrek geleen om Eben fliek toe te vat.”
“Baie dankie dat jy gekom het, maar as jy net vir my sê waar die klep is, kan ek self regkom.”
“Hoe het jy jou vuur gepak?”
“Soos ’n boy scout, maar met kole bo-op. Dit is immers ’n koolstoof.” Sy bedoel nie om sarkasties te klink nie, maar dis hoe dit uitkom.
“Boy scouts weet niks van koolstowe nie. Kom ons gaan binnetoe, jy staan en bewe van die koue.” Hy begin aanstap na die huis se voorkant en sy val langs hom in. “Eers net koerantpapier en fynhout. As dié gevat het, bietjie-bietjie hout, tot dié ook ordentlik vlam gevat het. Nog hout tot die vuur bekwaam lyk, en dan eers kole. ’n Koolstoof moet met respek en geduld behandel word.” Hy maak die deur agter hulle toe. “En dan is daar natuurlik die klep.”
Sy vryf haar koue hande teen mekaar en druk hulle onder haar kieliebakke in, nie doodseker die bewing in haar binneste is net aan koue toe te skryf nie. “Ek kan niks te drinke aanbied nie. Alles is in die kombuis.”
“Dit maak nie saak nie. Terloops, ek het vensters gekry. Meeste tweedehands. Jy het seker gesien toe ek kom aflaai het.”
Vasti knik en sak in een van die stoele neer. Vis gaan sit waar Croukamp vanmiddag gesit het. Die stoel lyk skielik aansienlik kleiner.
“Miskien moet ons vir jou ’n Queen Anne-stofie vir die waenhuis kry. Dit gaan koud raak in die winter. Die son kom laat op en die bome maak dit nog kouer.”
“Later dalk.”
“Liewer nou. Anders moet jy weer ’n gat in ’n muur laat slaan vir die skoorsteenpyp.”
As sy nie tweeduisend rand vir haar eie ellendige skildery moes opdok nie, sou sy dalk gedink het dis ’n goeie plan. Sy skud net haar kop.
“Dit was net ’n voorstel.” Sy kan sien hoe hy ’n oomblik wik en weeg voor hy weer praat. “Jemima sê my jy het uitgevind van Tessa.”
Sy kyk hom skerp aan. “Jy het geweet?”
“Ek het langs haar grootgeword. Al was sy in ’n ander skool en baie jonger, moes ons mekaar noodwendig raakloop.”
“Wat het van haar geword?”
“Ná skool is sy Tuks toe. Einde van haar tweede jaar swanger teruggekom. Sy wou nie sê wie die pa is nie, maar dit het waarskynlik gedurende die Julievakansie gebeur. Tessa het opgeskop, die baba ’n paar maande ná die geboorte by Amelia gelos en in die Kaap gaan werk.”
“Hoe is sy dood?”
“Voor ’n bus beland. Eben was vier. Sy het ’n ruk vantevore ’n lewenspolis uitgeneem. Nogal ’n besonder groot een vir die salaris wat sy verdien het. Aanvanklik wou die versekeringsmaatskappy nie uitbetaal nie, maar die polis was geldig en hulle kon nie bewys dit was selfmoord nie. Amelia het die geld in ’n trust vir Eben gesit en toe ook die busmaatskappy gedagvaar. Hulle het uiteindelik geskik, maar saam met die polisgeld het sy ’n netjiese neseier vir hom opgebou.”
“Was dit selfmoord?”
Vis laat sak sy oë. “Ek weet nie.” Hy kyk weer op. “Moet Amelia nie te hard oordeel nie. Sy het ’n baie duur prys vir haar misstap betaal. Ek dink ook sy was regtig lief vir jou pa en soos jy moontlik weet, is liefde iets wat mens dinge laat doen wat jy andersins nie sou doen nie.”
“Soos om by ’n getroude man te slaap terwyl sy vrou sieklik en verwagtend is.” Sy vra nie, maar Vis knik.
“Onder meer.”
“Was jy en Tessa vriende?”
“Later jare. Wanneer dit haar gepas het. Sy was . . . kompleks. En sy wou uiteraard nie saam met my gesien word nie.”
“Daar is niks uiteraard daaraan nie.”
Vis glimlag net skewerig.
“Het sy jou ooit vertel wie Eben se pa is?” vra Vasti na ’n kort stilte.
“Ek weet wie’s die pa.” Hy staan op. “Bly hier, ek gaan kyk hoe lyk dit in die kombuis.”
Vasti sit nog net so toe hy ’n ruk later deur die gangdeur inkom. 
“Veilig op die westelike front. Ruik nog na rook en dis bietjie roeterig, maar die hout brand. Jy kan oor ’n rukkie kole opgooi.”
“Glas wyn? Vir jou moeite?” vra sy nadat hy haar gewys het waar die klep is en verduidelik het hoe dit werk.
“My pa is alleen. Ek kan nie langer bly nie.” Hy vermy haar oë.
“As ek nie van beter geweet het nie, sou ek gedink het jy is bang vir my. Of is jy kwaad vir my?”
Hy lyk verras. “Waaroor sal ek vir jou kwaad wees?”
“Ek weet nie. Jy het Sondag kwaad geklink. Omdat jy nie van my ontslae kan raak nie of iets. En nou het ek jou al weer gebel.”
“Dis die eerste keer dat jy hulp vra. En ek het gesê jy moet bel as iets skort.” Hy huiwer. “Bang is nader aan die waarheid as wat jy dalk besef.”
Hulle oë knoop. ’n Diep roering in haar betrap haar onkant. Die krag waarmee dit deur haar stu, laat haar sprakeloos.
“Jy sien, ek ís bang. Ek is bang om te hoop jou toenadering is nie net ’n bevlieging nie. Nie net nuuskierigheid nie. Nie net die gevolg van die groteske wat jou tydelik fassineer nie.” 
“Waarom sou dit wees?” Die woorde kom hees. Dit sal laf wees om te ontken sy soek toenadering.
“Ek is nie onbekend daarmee nie. Dis baie pynlik. Ek sien nie weer kans daarvoor nie.”
“Jou halfblinde meisie?”
Hy skud sy kop. 
“Gail Stadler?” Waarom dié naam uitdop, weet sy nie.
Sy oë rek effens. “Ek weet nie hoekom jy my oor haar uitvra nie, maar nee. Ek praat van Tessa. Sy het my twee keer aanleiding gegee en toe laat staan. Die eerste keer was skreiend seer. Die tweede keer, galbitter.”
Halfsuster ofte not, Tessa was ’n fool. ’n Fool en bleddie bevoorreg dat iemand soos Vis haar wou hê. En die verloofde ook. Iets baie na aan jaloesie trek deur haar. 
“Wat het jy by Gail Stadler gemaak?” vra sy om weg te kom van die kinderagtige emosie.
“ ’n Besigheidstransaksie.”
Dis vreemd om aan Vis en besigheidstransaksies in dieselfde asem te dink, maar beter as om oor Vis en sy liefdeslewe te wonder. “Hoekom dink jy is sy vermoor?”
“Sy het met vuur gespeel en haar vingers verbrand.” Hy streel rakelings met sy vingerpunte oor haar wang. Sy maak haar oë toe. “Dink mooi voor jy my aanleiding gee, Vasti.” Sy lig eers weer haar wimpers toe die deur agter hom toegaan.
Sy kry warm en koud tegelyk. Dis asof die manier waarop hy haar naam vir die eerste keer gesê het, deur ’n membraan gebreek het wat sy nie geweet het bestaan nie. Aan die ander kant van daardie membraan behoort haar lyf ineens aan ’n vrou wat sy nie ken nie. 
Dan is dit hoe begeerte voel. Roekelose begeerte wat klop om vervulling. Wat waarskuwings na die wind strooi, al kom dit van ’n speurder wat meer weet as sy. Een wat haar nie sou gewaarsku het as hy nie werklik gedink het dis nodig nie. 
Al kom nog ’n waarskuwing van die einste man wat haar lyf in beroering gebring het. Al het hy nie eens haar stelling dat Gail Stadler vermoor is in twyfel getrek nie.
Sy weet sy speel ook met vuur, maar dis hy wat daardie vuur aangesteek het. Sy het geen twyfel dis ’n veel gevaarliker een as die een in die koolstoof nie. Dat ook sy haar vingers liederlik kan verbrand.
Stiaan pak die laaste van die skottelgoed in die skottelgoedwasser. Dis ná amper ’n week nog nie heeltemal vol nie, maar hy skakel dit aan. Dis sinneloos om etes te kook as hy skaars kos oor sy lippe kan kry. 
Hy gaan sit by die tafel wat hy as lessenaar gebruik en blaai weer deur sy rekeninge. Party sal moet oorstaan tot volgende maand. Hopelik kom sy kliënte mettertyd terug. Net enkeles wat herskeduleer is ná die middag toe die polisie hom amper ’n week gelede ondervra het, het nie gekanselleer nie. Hy neem aan die dorp lê vol stories. Van sy ander kliënte het ook afsprake gekanselleer. Deesdae het hy die meeste middae vry.
Deirdre begin hom al bekommerd aankyk wanneer sy dink hy sien haar nie. Sy wou weet waarom hy haar gevra het om nie vir Vasti de Leeuw te herskeduleer nie. Hy het nie verduidelik nie. Net gesê hy dink nie hy kan haar help nie. 
Stiaan weet hy sal Vasti de Leeuw nie in die oë kan kyk sonder om sy minagting te verraai nie. Watse soort vrou trou willens en wetens met ’n man soos Dolf Verster? En dit nadat hy haar volgens Dawid moontlik voorhuweliks al verkrag het. 
Haar antwoorde op die vraelyste was insiggewend, maar dit was veral sy gesprek met Dawid wat hom ’n beter prentjie gegee het. Nadat hy dié gepols het, het hy Stiaan in sy dronkenskap vertel van sy geskiedenis met Vasti, van haar huwelik met Dolf Verster en alles wat daarmee saamgaan. Al ken hy sekerlik nie al die detail nie, weet Stiaan hoe om twee en twee bymekaar te tel. Verbande te trek en interpretasies te maak. Dis immers deel van sy werk. 
Een ding staan vir hom baie duidelik uit: As Vasti de Leeuw haar vark van ’n man behoorlik laat vervolg het ná hy haar die eerste keer aangerand het, of minstens die tweede keer, sou “Rudolf” nooit by Lillian uitgekom het nie. Vasti is die spil waarom alles draai. Alles het by haar begin voor dit uitgekring het na die res.
Croukamp kan maar sê wat hy wil, hom verseker dat Verster volgens Stadler nie die pa van Lillian se kind kon gewees het nie, die feit bly staan as dit nie vir Dolf Verster en Gail Stadler was nie, het Lillian nog geleef. En dis deur Vasti dat hulle met mekaar in aanraking gekom het.
Mag Gail en Rudolf vir ewig in die hel brand. En hy hoop Nicholl Stadler volg gou in hulle spore. Maar hy hoop veral Vasti de Leeuw en vroue soos sy krepeer soos hulle verdien om te krepeer. 
Stiaan laat sak sy kop op sy gevoude arms. Die reuk van politoer styg op van die tafelblad, prik sy neus. Maar dis nie wat sy oë laat brand nie. Hy weet hy behoort nie so te voel nie. Hy weet hy van alle mense moet probeer begryp dat vrees en kondisionering sulke vroue blind maak vir die gevolge van dit wat hulle nié doen nie. 
Maar hy voel so. Hy kan dit nie verhelp nie. Hy kan hom nie uit sy gevoelens redeneer nie. Hy staan magteloos voor die wrewel wat hy jeens Vasti de Leeuw koester. 
Net een ding troos effens. Dolf Verster het gekry wat hom toegekom het. Eintlik minder as wat hom toegekom het. Hy moes gely het.

Woensdag 11 April
Vasti roer die as onder die kole wat die nag oorleef het uit en stook versigtig die vlamme wat weer aan die oorblywende steenkool begin lek. Met respek en geduld soos ’n koolstoof glo vra. Haar aandag is egter nie heeltemal by wat sy doen nie. Haar aandag is waar dit, heeltemal te dikwels, die afgelope dae was. 
Selfs al was sy nie op die vooraand van veertig nie, is dit regtig die verkeerdste tyd denkbaar om behep te raak met ’n man. Veral ’n man soos Vis Falckman.
Croukamp het Nicholl ’n dark horse genoem, maar Vis Falckman staan nie ver agteruit nie. Inteendeel. Watse saketransaksie sou hy met Gail beklink het? Is hy nie dalk Eben se pa nie? En dis maar twee van baie vrae wat mens oor Vis Falckman kan vra.
Sy speel inderdaad met vuur. En dit wanneer dit die heel minste sin maak.
Vir die eerste keer in haar volwasse lewe is sy vry van Dolf en die skadu’s wat haar onnosel besluite van die verlede oor haar toekoms gegooi het. Vir die eerste keer kan sy haar vestig en inrig sonder vrees. Vir die eerste keer kan sy haar toelê op haar kuns sonder om bang te wees dat iemand haar werk gaan kom vernietig.
Dis nie nou die tyd om te staan en kwyl oor ’n man van wie sy feitlik niks weet nie. Wat haar in soveel woorde gewaarsku het dat sy baie mooi moet nadink voor sy hom aanleiding gee. 
Bly weg! skree haar verstand. Maar haar lyf fluister dringend terug: Ek wil hom hê. 
Die fluistering oordonder die gil in intensiteit. 
Om die een of ander onverklaarbare rede dink sy ineens aan die pikador in Picasso se Minotauromachia. ’n Vroulike berede stiervegter wat gebroke oor ’n verskrikte perd se rug gedrapeer lê terwyl die minotaurus met ’n swaard in die hand staan. 
Voorheen het die man wat teen ’n leer uit vlug, met sy kop wat agterstevoor kyk na die drama wat hom afspeel, altyd haar aandag eerste getrek. Die lafhartigheid van die vlug, die morbiede Lot-se-vrou-nuuskierigheid. Die dogtertjie wat in haar onskuld ’n kers en ’n gerfie blomme vashou, het haar ook al diep laat nadink oor die krag van onskuld in die dampkring van primitiewe gevaar. 
Maar vandag is dit die pikador met wie sy haar kan vereenselwig. Die Vader alleen weet waarom. Miskien omdat dit die lot is wat op haar wag as sy die minotaurus aandurf. En hierdie spesifieke minotaurus se naam is Begeerte. ’n Geheimsinnige, aan haar voorheen onbekende, dier wat nou so lustig aan haar lendene bly knaag.
In haar ateljee bekyk sy die heksagoon met Ariadne in die middel. ’n Toutjie kronkel na, en dan verby, elkeen van die ses deelnemers aan die drama en staan soos ’n bakkopslang voor die minotaurus.
Sy het verstommend goed gevorder sedert Vrydag as mens al die onderbrekings in ag neem. Van ’n paar hout-skoolstrepe voor Runa haar opwagting gemaak het, het die skildery gegroei tot ’n labirint bevolk met sinnebeelde. 
Maar dis nie net die skildery wat gegroei het nie. As sy om haar rondkyk, na die sketse, die selfportrette wat sy gisteraand gaan uithaal het, dalk om haarself in die oë te kan staar, kan sy sien die Vasti de Leeuw wat amper twee weke gelede hier ingetrek het, is iemand anders as die een wat nou hier staan.
Twee weke en sy het meer bereik as in die afgelope sewe jaar. Dis asof hierdie komposisielose huis waar niks soos haar eie voel nie, haar uiteindelik uitgebroei het soos sy veronderstel is om te wees. Asof sy finaal uit die kosmiese eier wat al haar potensiële substansie bevat, gebreek het ná ’n lang periode van pik-pik aan die dop. 
Asof die outochtoon van haar lyf nou eers ná lang hibernasie uit die oerwaters opgedobber kon kom om haar regmatige plek in te neem.
Dawid-die-dokter sal sê dis die antidepressante. Stiaan-die-sielkundige sal waarskynlik sê dis omdat sy haar verlede begin konfronteer het. Runa sal moontlik raai dis Dolf se dood wat haar bevry het. En elkeen van hulle sal in mindere of meerdere mate reg wees, maar sy weet dis meer as dít. 
Sy gaan haal die visman-skildery en sit dit langs die selfportrette neer. Die visman se koel waterkleure is in sterk kontras met die res se krysende rooi en ander warm kleure. 
Die selfportrette baklei teen wat is. Skel op die self. Terwyl die visman stilweg, maar onomkeerbaar, sy primordiale regte opeis. Vis was miskien die inspirasie, maar sy weet dat hierdie skildery nie oor hom gaan nie. Hy vergestalt net haar innerlike prins, ridder, redder. 
Haar lewe lank wag sy om gered te word, maar nou weet sy haar redding hoef nie nader geroep te word van Kruistogte of uit die broeders Grimm se grafte of selfs van ’n kruis af nie. Dit sit aan die binnekant, haar eie binnekant. Dis die daeraad van dié besef wat hierdie skildery moontlik gemaak het. 
Maar of die innerlike ridder-redder-prins opgewasse is teen die minotaurus wat nou ook haar innerlike labirint betree het en die doolgange van begeerte bewandel, weet sy waaragtig nie.
’n Allemintige kabaal van buite laat alle filosofiese gedagtes verbrokkel. Suzie is soos blits in die gang af na haar slaapkamer toe. Vasti vlieg by haar ateljee uit en kom met ’n skoppende hart op die voorstoep tot stilstand. Die waenhuis, besef sy dan. Die werkers het begin om gate in die mure te kap. Die waenhuis wat mol was, gaan oë kry.
Twee mans kom steunend aangestap met die krat wat tussen hulle wieg. Hulle sit dit uitasem op die stoep neer.
“Vis sê ons moet dit vir mevrou indra. Dit kan beskadig raak terwyl ons in die waenhuis werk.”
“Dankie.” In die stoorkamer gaan dit nie pas nie. “Sit maar vir my in die eetkamer neer. Kom ek wys julle.” Sy stap voor hulle uit en beduie waar.
Een van die mans trek ’n kleinerige koevoet uit wat aan sy gordel gehang het. “Moet ek vir mevrou oopmaak?”
Vasti knik. “Dankie.” Sy hoop nie dis Pandora se boks nie.
Die spykers gee een ná die ander bes onder die hefkrag. Verpakkingstrooi peul uit, maar wat daaronder lê, bly verberg. “Dis gaaf so,” keer sy toe hulle die strooi wil afhaal.
Die twee mans laat ’n soetsuur reuk agter. Die reuk van water- en seepskuheid en goedkoop wyn wat uitgesweet is. Dis die reuk wat haar laat uitstel, probeer sy haarself oortuig toe sy die kis net so los en teruggaan ateljee toe.
Waarom sy die heksagoon-skildery van die esel afhaal en dit met die Paas-skildery vervang, kan sy nie verklaar nie. Sy weet net sy is uiteindelik gereed daarvoor. Miskien omdat dit sal afsluit wat agter haar lê.
Sy verdwyn in haar werk, hoor skaars die rumoer buite, ignoreer beide haar selfoon en die landlyn wat lui. Vir die res van die dag is dit sy en Opstanding wat nou iets anders word as wat sy voorheen beplan het. Miskien omdat opstanding nou vir haar ’n meer begryplike konsep is.
Dis ná sewe toe sy uit haar dwaal kom. Die koolstoof is uitgebrand, maar dit maak nie saak nie. Die koue het gewyk. Die aand is amper soel.
Terwyl sy wag dat twee eiers kook, kyk sy vir die eerste keer op haar selfoon.
’n Oproep van Runa en een van Croukamp. En ’n stemboodskap.
“Juffrou De Leeuw, kan jy dalk verklaar waarom daar net een boodskap op jou antwoordmasjien is? Van Amelia Kirsten. Skakel my asseblief.” Croukamp klink ergerlik.
Nie een van die geruis en laggie-boodskappe nie? Hoe is dit moontlik? Het sy hulle per ongeluk afgevee? Nee, sy het nie. Croukamp self dalk? Seker darem nie. En dis net sy wat haar landlyn gebruik het. Behalwe vir Eben toe hy sy ouma gebel het omdat hy direk hierheen gekom het toe die bussie laat was.
Dit was laas Donderdag. En sy het nie sedertdien weer ’n boodskap gekry nie. Die laaste een was Dinsdag, gister ’n week gelede, die dag voor sy Bredellsdorp toe was. Dis nou behalwe Amelia s’n. Dié is hierdie Maandag gelaat.
Dus het die boodskappe tussen laas Dinsdag en hierdie Maandag verdwyn. Benewens Eben was net Runa hier. Runa het haar nog aangepraat oor sy nie die masjien reeds geneem het nie. En dan is daar natuurlik Vis. Wat aan die kaai gewerk het toe sy Woensdag teruggekom het van Bredellsdorp af. Met die elektriese koord in die kombuis ingeprop.
Maar as Vis so maklik in haar huis kan inkom, kan enig-iemand wat regtig wil dit seker doen. Die slotte is oud en uitgewerk.
Jy probeer verskoning maak vir Vis, vertel haar verstand haar.
Dit kan nie hy wees nie, sus haar hart.
Sy kyk op haar polshorlosie wat haar twee dinge vertel. Dis te laat om Croukamp nou te bel. En die eiers gaan teen dié tyd potblou wees.
Donderdag 12 April
Die wind waai asof dit betaal word, huil om die hoeke en raas in die bome.
Nadat sy die kat kos gegee het, wonder Vasti wie om eerste te bel. Runa of Croukamp. 
Croukamp eerste. Kry die onaangenaamste eerste agter die rug.
Genadiglik antwoord hy nie. Vasti wag vir die biep. “Luitenant, Vasti de Leeuw. Ek is bevrees ek het geen benul hoe die boodskappe kon verdwyn het nie. Dit moes tussen Dinsdag 3 April en Maandag 9 April gebeur het.” Sy weet ineens nie hoe om af te sluit nie, druk dus net dood.
Runa antwoord feitlik dadelik. “Is dít nou ’n tyd om terug te bel?” Sy klink omgekrap.
“Hallo, Runa. Ekskuus, teen die tyd dat ek gesien het jy het gebel, was dit te laat om terug te bel.” Wat seker nie heeltemal waar is nie. Anders as Croukamp, sou Runa nie omgegee het om ná skuins voor agt in die aand gebel te word nie.
“Wel, nou is dit seker heeltemal te laat. Ek wou jou ompraat om saam met my na Heleen se begrafnis te gaan, ek weet nie of ek kans sien op my eie nie. Gail s’n eergister was ’n nagmerrie. Nicholl het heeltemal ge-crack. Gelukkig was daar omtrent net tien mense. En dit sluit die mense van Avbob en twee speurders in. Jirre, dit was iets ysliks. Gelukkig kon Chris Croukamp hom keer voor hy in die graf spring. Kon dit nie oor my hart kry om Nicholl te hou by my opdrag dat hy gister hier moet uit wees nie. Nou lê hy al van sedert die begrafnis soos ’n lewendedooie in die bed, gordyne toegetrek. Ek kan teen die mure uitklim. En nou moet ek my gat by Dawid kry om seker te maak hy is ten minste nugter by Heleen se begrafnis. Dis tienuur vanoggend.” Sy is behoorlik uitasem toe sy stilbly.
“Ek is jammer, Runa. Ek gaan jou dié keer in die steek laat. Ek wens ek kan dit vir jou makliker maak, maar ek sien waaragtig nie kans nie.”
“Fine pêlle wat ek het.” Runa sug sidderend. “Maar ek verstaan. Ek sou ook nie as ek jy was nie. After all, jy het Heleen skaars geken en boonop het sy Dawid by jou afgevry.”
Vasti frons. “Wat bedoel jy?”
“Ag, seker ook nie heeltemal nie, maar Dawid het haar mos ontmoet voor hy met jou uitgemaak het en sy het seker maar net die gap gevat toe dit wel gebeur het. Anyway, ek moet wikkel en by Dawid uitkom. In teenstelling met Gail sal daar ’n magdom mense by Heleen s’n wees. Daar was mos omtrent nie ’n organisasie waaraan sy nie behoort het nie. En Dawid is geliefd. As hy gesuip daar moet opdaag . . . Ek wil nie eens daaraan dink nie. Oukei, bye.”
Vasti voel terneergedruk toe sy die ketel aanskakel. Sy is ’n vrot vriendin. Sy kry vir haar beskuit uit en lek die korrels van haar hand af toe ’n stukkie daarvan verkrummel. 
Dit was einde van haar eerste jaar toe Dawid met haar uitgemaak het. En sy was pas klaar met haar vierde jaar toe sy gehoor het hy en Heleen is getroud. As hy Heleen ontmoet het nog voor hy uitgemaak het, het hulle minstens drie jaar uitgegaan. Dit beteken ook hy ken haar al iets soos twintig jaar. En nou moet hy vandag langs haar graf staan. Met die wete dat sy ’n gay verhouding aangeknoop het in die laaste paar maande van haar lewe.
Geen wonder hy het aan die drink gegaan nie. Dit was arrogant van haar om vir hom te sê drank is nie die antwoord nie. Natuurlik is dit nie, maar wie is sy om dit vir hom te sê? Sy weet nie eens hoe dit voel om waarlik lief te hê nie. Laat staan jare lank met die maat van jou drome getroud te wees.
En sê nou hulle het nie uitgemaak nie? Sê nou sy en Dawid het getrou? Sy sou ’n ander mens gewees het as nou. Heeltemal. Sy sou geborgenheid geken het. Frustrasies seker ook, maar van ’n heel ander soort. 
Sou sy teen dié tyd ’n suksesvolle skilder gewees het? Voldoen het aan die verwagtinge wat daar in kunskringe was? Wat sou die invloed van ’n geborge lewe saam met ’n man wat sy liefhet op haar werk gehad het?
Nuttelose vrae, maar tog iets om oor na te dink. Miskien het hoër magte juis bepaal sy moet swaarkry sodat haar kuns daarby kan baat. Maar het dit? Vir sewe maer jare kon sy nie betekenisvolle werk lewer nie. En tog, dis nou anders. Sy weet sy is selfs beter as voorheen. Dit kon sy duidelik agterkom aan Opstanding. Sy kon gister sien waar daar onsekerhede was, waar sy nie haar onderwerp optimaal ontgin het nie. Waar sy haar medium nie doeltreffend ingespan het nie.
Miskien het die kommersiële goed haar juis beter gemaak. Die vingeroefeninge om die concerto baas te kan raak. Want dis hoe sy nou voel. Sy het “Chopsticks” finaal agtergelaat, sy vermoed sy sal vorentoe enigiets tussen Mozart en Wagner kan bemeester.
In haar ateljee toets sy of die verf op die Paas-skildery al droog is. Nog nie heeltemal nie. Sy sit dit eenkant en kies die eerste werk met die minotaurus. Die lawaai van die waenhuis se kant af is nog oorverdowend, maar met die vensters toe is dit draaglik.
Croukamp bel net mooi toe sy agterkom wat haar aan die minotaurus gehinder het. Die speurder is redelik kortaf, maar sy steur haar nie daaraan nie en verduidelik waar sy aan die datums kom en wie in haar huis was. Sy noem liefs nie dat Vis al per geleentheid vir alle praktiese doeleindes ingebreek het nie.
“Miskien was daar ’n kragonderbreking. Dis ’n ou masjien, dalk het dit vanself die goed uitgevee,” stel sy voor.
’n Snorkie sê duidelik wat hy van die hipotese dink. “Mag ek vra hoekom mevrou Kirsten dink jy lei haar kleinseun in die verderf?”
Vasti kners op haar tande. Kon daardie boodskap nie liewer ook verdwyn het nie? “Jy mag eintlik nie, want dit het niks met die saak te doen nie, maar terwyl jy nou vra, dit was ’n misverstand wat intussen uit die weg geruim is.” Min of meer. Hoop sy. Sy sal maar moet sien of Eben vanmiddag opdaag.
“Jy kan die antwoordmasjien by die polisiestasie afhaal, of ek kan dit bring wanneer ek weer Leeuwendrift toe gaan, maar dit sal waarskynlik nie dié week nog wees nie.”
“Dankie, luitenant, maar ek wil dit nie hê nie. Jy kan die ding maar weggooi of weggee. Dit bring nie aangename herinneringe mee nie en ek het dit nie meer nodig nie.” Nog ’n klein bevryding.
“Gaaf, dit spaar ons albei moeite. Ek het net gedink jy kom seker na mevrou Benade se begrafnis toe.”
“Begrafnisse is nie my gunstelingmanier van tyd verwyl nie.” Wat karring almal aan haar oor die ellendige begrafnis? Dawid sal nie eens agterkom sy is nie daar nie. 
Sy staar buitetoe ná die speurder se kortaf groet. Dawid het genoeg omgegee om haar te dwing om na ’n sielkundige te gaan toe hy gesien het in watter toestand sy was toe sy hier aangekom het. Genoeg omgegee om seker te maak sy het antidepressante. Sy het aanvaar die rekening sal in die pos kom, maar nou wonder sy. Sou Dawid dit vir ’n onbekende pasiënt ook gedoen het?
 “Hier het jy ten minste vriende, kan ons jou probeer help,” het hy gesê.
Maar sy sien nie kans nie. Nie vir Dawid nie en ook nie vir die res van Bredellsdorp nie. Haar teenwoordigheid sal net op een manier ’n verskil maak. Dit sal die skindertonge weer losmaak. 
“Jammer, Dawid,” prewel sy. “As jy werklik my vriend wil wees, sal jy moet verstaan.”
Dawid rem aan die dasknoop waarmee Runa hom moes help. Die kerk was stampvol, maar hy het nie gedink soveel mense sal na die begraafplaas ook kom nie. 
Die lus vir ’n whisky is versengend. Die behoefte om alleen te wees amper net so sterk. Die dominee praat nou al ’n goeie tien minute lank by die oop graf. Dawid neem aan hy sê mooi goed oor Heleen. Soos hy in die kerk gedoen het. Hy wonder of die dominee weet wat Heleen saam met Gail Stadler aangevang het. En hoeveel van die ander weet? 
Hy voel vreemd verwyderd van alles om hom. Die liggaam in die kis is nie sy Heleen s’n nie. Dis ’n Heleen wat seks gehad het met ’n hoer. Dis daardie Heleen wat hy geklap het. Nie sy Heleen nie.
Sy Heleen was ’n stylvolle meisie wat ’n stylvolle vrou geword het. Opwindend? Nee, maar elegant in alles wat sy gedoen het. ’n Vrou om op trots te wees. Wat hom in alles ondersteun het en in ruil net verwag het dat hy haar gereeld bederf met dinge wat sy graag wou hê.
Wat maklik was. Sy pa het hom baie goed nagelaat, hoofsaaklik danksy ’n sterk aandeleportefeulje, en die praktyk sorg ook goed vir hom. Wat nie so maklik was nie, was om genoeg aandag aan Heleen te skenk. Kwaliteitaandag. Hulle het nou en dan met vakansie gegaan, naweke weggebreek Vogelbaai toe. Soms na ander plekke. Maar die herinneringe daaraan voel skielik vaag. Asof hy dit eerder gedroom het, en hy en Heleen net vae skimme in daardie droom was.
Dis asof die afgelope twintig jaar in sy geheel eintlik ’n halfvergete droom is. Twintig jaar en die enigste aardskuddende ding wat met hom gebeur het, is dat hy die een oomblik ’n vrou gehad het en die volgende nie meer nie. En dit het gebeur voor die ongeluk.
Al wat hy eintlik in daardie twintig jaar gedoen het, is om mense vir ’n verskeidenheid van kwinte en kwale te behandel en sy vrou min of meer gelukkig te hou. Het hy ooit geleef of het hy nog maar altyd bloot bestaan?
Die naaste wat hy ooit aan leef gekom het, besef hy nou, is daardie paar maande toe hy en Vasti uitgegaan het. Hulle het mekaar so min gesien, maar die afwagting, die foonoproepe, die tye saam . . . Hy wou bars van die gevoelens wat Vasti in hom ontketen het. En toe . . . Ja, toe.
Hy het Heleen met verdrag liefgekry, maar hy was nooit, nie vir ’n enkele oomblik op haar verlief nie. Wat het hy om te bewys dat hulle mekaar twintig jaar geken het, sewentien jaar getroud was? ’n Huis vol skilderye, Persiese tapyte en duur snuisterye. Die prentjies in sy kop van Heleen en Gail Stadler saam. Die uitdrukking op Heleen se gesig ná daardie klap. 
Die beelde van haar toe hy haar teen die berghang gekry het. Maar dit was nie sy nie. Dit was net haar liggaam. 
Eintlik het Heleen nie waarlik vir hom bestaan nie. Tot op daardie oomblik toe hy haar geklap het. Dit was die diepste emosie wat sy ooit in hom wakker gemaak het, en dit het meer oor vernedering gegaan as oor liefde.
Alles voel ineens waardeloos. Sy hele lewe. ’n Gejaag na wind. Alles is tevergeefs, sê die prediker, alles is tevergeefs.
Halfdrie kom en gaan en Vasti het net begin moed opgee dat Eben tog sal kom, toe die deurklokkie lui.
Eben is uitasem. “Jammer ek is laat. Die bleddie bussie. Ek dink ons moet dit van nou af drieuur maak.”
“Hallo, Eben. Weet jou ouma jy is hier?”
Hy knik. 
“Goed. Wil jy haar bel?”
Hy skud sy kop. “Ek het gesê ek kom sommer direk hierheen.”
“Kom ek gee jou net eers iets om te eet en te drink in die kombuis.”
Vasti skink vir hulle sap in en sit by hom terwyl hy deur ’n stapel toebroodjies waad wat sy vir ingeval gemaak het.
“Sjoe, dit was nou lekker,” sê hy toe hy die laaste krummels met sy vingers bymekaar maak. 
“Dit was net tuna en mayonnaise. En kaas en tamatie.”
“My ouma dink Marmite en fish-paste is die be-all and end-all. En brood wat gevries was, smaak nie só nie.”
“Laat ons aan die gang kom.” Vasti sit die skottelgoed in die opwasbak. Die kompliment verskaf meer vreugde as wat dit eintlik verdien. Dis so maklik om Eben te plesier.
Hulle is verdiep in die Impressioniste se kleurteorieë en pointillistiese tegnieke toe die gelui van die deurklokkie hulle onderbreek. 
Gefassineer deur die kleurkontraste se effek, kom Eben skaars agter sy stap deur toe. 
Vasti se hart gee ’n ruk toe die koerier die toegedraaide pakket na haar uithou. Dit lyk te klein vir die geraamde Kruiselings en voel te lig. Sy teken daarvoor, groet en staar dan lank na die stuk verlede verskuil agter bruinpapier.
Dis slordig verpak en die skildery is vol stof en sonder ontsag uit die raam gehaal, sien sy toe sy die verpakking afhaal, maar die skade is minimaal. Dit is Kruiselings.
Die blou gesig van ’n vrou is waterig geskilder, behalwe ’n smal strook in die dwarste oor die oë en die effens breër strook in die lengte oor die voorkop, neus, mond en nek. Die kruis is nie omlyn nie, maar die vorm kom duidelik na vore danksy die kontrasterende tegnieke wat sy gebruik het. Pointillisme binne die dimensies van die kruis, daarbuite Ekspressionistiese suggestie.
Sy sien nou dis effens te akademies, maar dis nietemin ’n uitstekende voorbeeld van haar vroeëre werk.
“Wow.” Dit kom sag, maar Vasti skrik toe Eben langs haar praat.
“Ek was so naïef,” glip dit uit. Sy kon destyds nie verstaan waarom die wêreld nie kan wees soos dit veronderstel is om te wees nie. Sy het nog nie besef die wêreld is soos dit is en mens kan maar net die beste daarvan maak nie.
“Die oë.” Eben druk sy bril reg en leun nader. “Hoekom was jy so ongelukkig, Vasti?”
“Ontnugtering is moeilik om te verwerk as mens jonk is.” Sy vryf deur sy hare. “Kom, ons het werk om te doen.”
Eben kyk haar ernstig aan. “Dink jy ek sal ooit so goed wees?”
Sy glimlag. “Beter, Eben. Jy kan nog beter wees. Waarskynlik beter as wat ek ooit sal wees.” En sy weet dit is so. Sy het merkwaardige talent, dit sal vals wees om dit te ontken, maar Eben s’n oortref hare. 

Vrydag 13 April
Sy het al vergeet hoe wispelturig die weer in die Overberg kan wees. Eergisteraand het sy vuur in die koolstof gemaak omdat dit vrek koud was. En nou is dit negeuur in die oggend al broeiend warm. Kan weer eens net bergwindtoestande wees. 
Dit hitte pla Suzie ook. Sy lê lank uitgestrek op die veranda se koel sementvloer. 
In die ateljee blaai Vasti deur die oefeninge wat hulle gister gedoen het. Verwonder haar weer aan hoe natuurlik Eben elke nuwe druppel kennis absorbeer en vertolk.
Sy gaan staan weer voor Kruiselings. Swart stippels wat waarskynlik deur vlieë agtergelaat is, ontsier die skildery. Nie die soort pointillisme wat sy beoog het nie. Maar dis terug in haar besit en dis al wat saak maak. Sy het die res van die geld met plesier in die Krige-vrou se rekening oorgeplaas, al weet sy die einde van die maand gaan sy hik.
Wat haar aan Runa laat dink. Die inbetaling wat sy gemaak het, was inderdaad nie watwonders nie, maar dit sal haar darem deursien. Hopelik verkoop die stillewe nog. 
Runa sal dalk weet waarmee sy die skildery kan skoonmaak, besef sy.
“Gewonder of jy darem onthou jy het ’n vriendin wat deur hel is,” groet Runa op haar sardoniese manier.
“Hoe het dit toe afgeloop?” 
“Dawid het hom tydens die begrafnis gedra, maar ek is baie bekommerd oor hom. Hy het dronker as ooit geklink toe ek hom gisteraand gebel het. Anyway, ek is net bly die hele begrafnis-sirkus is verby. Nou sal ek darem weer kan asemhaal. Nicholl is deur die genade vanoggend terug na sy huis toe.” 
“Jy verdien ’n blaaskans. En ’n medalje.” Vasti bedoel dit. Sy weet nie hoe Runa die afgelope tyd al die balle in die lug gehou het nie.
“Fok die medalje. Ek wil net weer my aandag aan die galery kan skenk en ek moet die webwerf opdateer. Alles het nou agterweë gebly. Ek wil hoeka weer daardie man opvolg wat in die stillewe belanggestel het.”
Vasti slaak heimlik ’n sug van verligting. “Dit sal great wees. Terloops, ek het jou raad nodig. Vlieëdinges, nogal baie daarvan, hoe kry ek dit van ’n skildery af? Olieverf op growwe doek.”
“Hoe nou? Hoe kry jou skildery so baie vlieëstront op?”
“Jy sal nie glo wat ek teruggekry het nie. Een van my ou skilderye. Dolf het dit nie vernietig nie. Hy’t dit gehou.”
“Wááát?” Runa se stem is so skril, dit laat Vasti se oor jeuk.
“Dis net bietjie beskadig aan die rande en dis stowwerig en vuil. Maar verder heeltemal intact.”
Runa bly lank stil. “Jirre, Vasti, maar dis mos ’n ongelooflike vonds,” sê sy uiteindelik hees.
“Ek moes daarvoor betaal, maar dis die moeite werd.” Vasti verduidelik vinnig hoe dit gebeur het.
“Sit solank die ketel aan. Ek is nou-nou daar.”
Dis nie presies wat sy wou gehad het nie, maar Vasti weet dit gaan nie help om terug te bel en teen die prikkels te skop nie. Runa is nie een wat haar laat keer nie. 
Sy sal moet wikkel as sy die goed wat sy nie wil hê Runa moet sien nie, in die stoorkamer wil bêre.
Stiaan druk sy vingerpunte teen mekaar. Deirdre se gesiggie is op ’n bekommerde plooi getrek. Sy voel seker aan wat kom.
“Ek is jammer, Deirdre, maar ek gaan die praktyk moet toemaak. Om finansiële en persoonlike redes. Ek kan nie die mense van hierdie dorp na die beste van my vermoë dien nie. Ek wil voor begin. Weg van al die herinneringe hier.”
“Waarheen wil jy gaan?” Hy voel skuldig toe sy die trane in haar oë sien opwel.
“Ek is nog nie seker nie. Daar is ’n kollega in Somerset-Wes wat ’n vennootskap sal oorweeg. Môre wil ek juis daarheen ry en dinge met hom gaan bespreek. Hy het my genooi vir aandete. Ek slaap sommer daar oor ook.”
Sy laat sak haar oë.
“Deirdre, moenie bekommerd wees nie, ek sal jou minstens twee maande vooruit betaal wanneer ons toemaak. En natuurlik al die ander verpligtinge nakom. Ek het ook al vir Zirk Siebert gepols of hy dalk weet van ’n werk vir jou. Jou opleiding as verpleegster was in elk geval hier vermors. Daar is glo ’n rehabilitasiesentrum anderkant Swellendam wat met personeeltekorte sukkel. Hy is deeltyds betrokke by die kliniek en het my verseker as jou kwalifikasies in orde is, is die kanse uitstekend om daar vir jou ’n pos te kry. Dis nou as jy bereid is om daarheen te trek.”
Deirdre knik sonder om na hom te kyk. “Dankie, dis gaaf van jou om my belange so op die hart te dra. Ek sal met dokter Zirk praat wanneer die tyd ryp is.” Hy kan sien sy baklei teen die trane. 
“Ek is jammer, Deirdre.” Wat kan hy nog sê? Nog doen? Vir haar sê dis ook vir haar beter aangesien hy binnekort vir die Professionele Raad vir Sielkundiges sal moet verduidelik waarom hy onder ’n vals naam gepraktiseer het? Dat die kanse in elk geval skraal is dat hy ooit weer sal mag praktiseer?
Uiteindelik kyk sy hom vir die eerste keer vol in die oë, keer nie eens die traan wat oor haar wang loop nie. “Ek het so gehoop ek sal eendag jou vrou kan wees, Stiaan.” Sy spring op en hardloop by die deur uit.
Stiaan bly magteloos sit. Nog ’n lewe wat danksy Gail Stadler skeef geloop het.
“Ek kan nie glo jy het my nie dadelik laat weet nie. Fok, Vasti! Dis ongelooflik.” Runa werk weer met ’n droë kwassie oor die growwe tekstuur van die doek om stof uit te wikkel. “En dis ’n beaut. Ek het al vergeet hoe goed jy was.”
“Jy kan nou-nou klaarmaak. Kom ons gaan drink eers tee. Hierdie hitte maak my aanhoudend dors.”
Runa knik en sit die kwas neer, tel dan een van Eben se ink- en pastelsketse van die laaikas op. “En dié?”
“Eben. Hy is ongelooflik.”
Runa stap met die skets na die venster en hou dit na die lig. “Hoekom voel ek aan my water hier kon ’n uitstalling van Vasti de Leeuw saam met haar nephew en akoliet?”
Nephew. Die woord skok deur haar. Kry dan rusplek in haar persoonlike woordeskat. Ja, hy is haar nefie. Sy sal aan die gedagte gewoond moet raak. “Hy sal nie vir lank ’n akoliet bly nie. Hy het sy eie styl en inslag. Maar hy het nog baie om te leer. Ek dink nie hy moet te vroeg uitstal nie. Hy is maar agtien.”
Runa kyk skuinsweg na haar. “Jaloers op hom?”
Vasti frons. “Nee, natuurlik nie. Ek is trots op hom. Ek wil net hê wat die beste vir hom is, vir sy loopbaan. Hy moet eers ontwikkel, werk aan sy tegnieke. Hy is nog oorhaastig. Te vroeë blootstelling kan hom laat stagneer.”
“Jirre, Vasti, ek het nou ook weer nie bedoel soos in oormôre nie, maar dis iets wat ons in gedagte moet hou.” Sy blaai deur die res. “Daar is iets baie sensueel aan sy goed. Dis nogal iets wat by jou ontbreek. Jy skilder te veel met jou kop, hy veel meer met sy hart. Ja, hy het seker nog baie om te leer, maar hy het daardie iets, Vasti. Jy ook, maar sy ‘iets’ . . . Wow.”
Dis juis sulke ondiplomatiese opmerkings van Runa wat haar laat besluit het om sekere goed, veral onvoltooide goed, nie vir haar te wys nie. Sy weet dis maar Runa se manier en dis in elk geval kinderagtig om oor so iets kleinserig te wees. Sy weet ook die dae toe eers haar pa en later Dolf haar aanhoudend ondermyn, afgebreek en gekritiseer het, is verby, maar dit het tog sy merk gelaat.
“Eintlik moet jy met Amelia praat,” sê Vasti en bêre Eben se sketse in sy lêer. “Nadat sy my ná die eerste klas eers verbied het om hom weer les te gee, het sy klaarblyklik ingestem dat ek hom vier lesse gee vir sy verjaardag, maar dis anyone’s guess wat daarna gaan gebeur. Sy wil ook nie hê hy moet kuns studeer nie.”
“Verbied? Hoekom?”
Om die een of ander rede voel Vasti soos ’n verraaier toe sy kortliks verduidelik en op Runa se aandrang vir haar die erotiese sketse wys, maar Runa kan Eben help. Haar kontakte sal vir hom in die toekoms goud werd wees.
Runa lag uit haar maag uit. “Laat staan skilder met sy hart. Jy sal hom moet sê julle is familie, want hierdie het hy met Little Willy geteken, glo my.”
“Moenie so banaal wees nie, Runa. Kom ons gaan drink tee.” Vasti weet nie hoekom Runa se opmerking haar so tacky laat voel nie, sy weet net sy is spyt sy het vir haar die sketse gewys.
“Daardie soort goed,” mymer Runa terwyl hulle kombuis toe stap, “sal soos soetkoek op die internet verkoop. Die mannetjie sal hom waarskynlik daarop kan onderhou as mens prints maak.”
“Moenie eens daaraan dink nie. Nie met my gesig wat daarop pryk nie, in elk geval. Buitendien, dit kan ook die spyker in die doodskis van sy toekoms as ernstige skilder wees as dit al is waarvoor hy bekend raak, en jy weet dit. En sy ouma sal ’n hartaanval kry. Letterlik.” Sy vertel Runa vlugtig van Amelia se reaksie. “Ek gaan my kans moet afwag en mooi dink hoe om haar te benader dat sy nie weer so ontsteld raak nie, maar as die tyd ryp is, wil ek met haar gaan praat oor sy studies. Dit sal ’n sonde wees as hy argitektuur moet gaan studeer.”
“Sal baie meer lucrative wees. Jy weet hoe sukkel mens om aan die lewe te bly met kuns. Jy is een van baie min wat dit voltyds kan doen. En ook maar net omdat jy bereid is om sober te leef.”
“Ek weet, en dis danksy jou dat ek enigsins kan, maar jy speel al weer duiwelsadvokaat. Jy weet so ’n talent behoort voluit ontwikkel te word. Al beteken dit veral aanvanklik finansiële onsekerheid.”
Runa gaan sit by die kombuistafel, stut haar wang in haar palm. “Lyk my jy het nie agtergekom wat in 2008 gebeur het nie. Al ooit van die woord resessie gehoor? Wil jy hê hy moet ook op veertig sit waar jy sit? Dalk slegter af?”
Vasti antwoord liewer nie, sit net die teegoed reg.
“Jy kan jou maar wip. Jy weet ek is reg. En jy gaan dit oor ’n paar maande deeglik aan jou sak voel as ons jou nie binnekort op daardie elusive map kry nie. Of teruggaan kommersieel toe nie.”
“Jy is so opbeurend.” Vasti sit die beker tee voor Runa neer.
“Wat gaan jy met Kruiselings maak?” Runa roer onversteurd suiker in haar tee.
“Hou. Voorlopig. Ek wil eers ’n bietjie daaruit put. Dis asof dit bevestiging is van al die hoop wat ek toe gehad het. Om ‘dit’ te maak, bedoel ek. Wat ‘dit’ ook al is.”
“As jy dit vir my saamgee, sal ek die vlieëstront vir jou kan afkry.”
Vasti skud haar kop. “Dankie, maar later dalk.”
Runa drink ingedagte aan haar tee. “Sê nou daar is nog? Sê nou Dolf het ander ook gehou en metterjare verkoop?”
“Dis nie onmoontlik nie. Daar is ook niks wat ek daaraan kan doen nie.”
“As ons iets opspraakwekkends kan doen met Kruiselings . . . Dalk die hele sob-story vertel van hoe die skildery verdwyn het en nou weer te voorskyn gekom het. Met Dolf se moord tussenin. Mense gaan dit love. En ons kry ’n afslaer wat sy sout werd is, maar sit ’n hoë holding price daarop. Sê maar tweehonderd duisend. Ander kan begin uitpop. Pryse kan die hoogte in vlie.”
“Jy’s seker van jou sinne beroof. Ek gaan nie my vuil wasgoed in die openbaar uithang ter wille van geld nie. En ek wil nie hê ons moet ’n kunsmatige mark skep nie, Runa. Ek wil hê mense moet my skilderye koop omdat hulle daarvan hou. Omdat dit iets vir hulle beteken. Met hulle praat. Iets meer as ’n belegging of iets wat by die kleurskema van hulle sitkamer pas. En as ek ’n galery kry wat in my glo, moet dit oor my skilderye gaan, nie oor my eksman se doen en late of, nog erger, sy moord nie. As pryse die hoogte inskiet, moet dit daaroor gaan dat my werk dit verdien.”
“Jy is so ’n donnerse idealis, Vasti. Dit was nog altyd jou downfall.”
“Moenie integriteit met idealisme verwar nie.” Sy wens sy het Runa nooit vertel nie. Nie van Eben of Kruiselings nie. 
“Touchy, touchy. Well, have it your way, maar onthou, roem kom bitter selde vanself. Veral in this day and age. Roem volg deesdae net op fynbeplande strategie.”
“Wel, ek het vrede met kunsmatige roem. Ek weier om sukses te behaal danksy ’n strategie wat sensasionalisme insluit. Dit sal valse roem wees en roem is in elk geval nie vir my waaroor dit gaan nie. Dit gaan vir my daaroor om my in my kuns te kan uitleef. My talent te ontwikkel tot ek die dag dood neerslaan. En dit is die laaste wat ek daarvan wil hoor.”
“Suit yourself.” Runa stoot haar beker weg. “Sorry, ek weet die koppie is nog nie koud nie, maar ek moet gaan. Kyk of ek skilderye kan smous terwyl sekere mense hulle uitleef in hulle kuns. Koebaai.”
Vasti bly sit. Hoor hoe Runa die voordeur agter haar toeklap en kort daarna met ’n spoed wegtrek.
Hierdie onderonsie het sy nou waaragtig nie nodig gehad nie.
“Dawid, my ou maat, jy gaan jou moet regruk.”
Daar is drie Zirke. Nie een wil stilstaan nie. Dawid gaan sit, misgis hom met die afstand stoel toe en mors whisky uit sy glas toe sy sitvlak uiteindelik die kussing skuinsweg tref. Hy skud die vloeistof vies van sy hand af.
Zirk gaan sit aan die ander kant van die koffietafel. Die blomme het verwelk en lelieblare lê die wêreld vol. Hy wil nie die huishulp hier hê nie.
“Dawid, ek het probeer uithelp, maar ek het my eie werk en pasiënte om na om te sien. Ek kan nie oral vir jou instaan nie.”
“Wat probeer jy sê?”
“Vis Falckman het my vanoggend gebel. Gevra of hulle oom Flip na my toe kan bring aangesien jy nog nie weer begin spreek het nie. Hy gaan glo sleg agteruit, al is hy nog fisiek sterk. En Amelia Kirsten. Ek is bekommerd oor haar. Ek wil nie inmeng nie, maar as jy nie jouself regruk nie, gaan ek hulle albei as pasiënte oorneem en behoorlik toetse laat doen sodat ek seker is ek behandel hulle reg.”
Dit neem ’n ruk voor die implikasie tot hom deurdring. “Daar was niks verkeerd met die voorskrifte wat ek vir hulle gegee het nie. Net oor ek nalatig was met my vrou se kar, is dit nie te sê ek was nalatig met my pasiënte nie.”
“Ek het nie gesê jy was nalatig nie. Ek sê wel jy was nie daar toe Amelia jou nodig gehad het en haar buurvrou my moes bel om te gaan kyk wat aangaan nie. Jy kon moontlik ’n beter oordeel gevel het oor haar toestand omdat jy haar agtergrond soveel beter ken.”
“Dis oor ek meer aandag aan my pasiënte gegee het as aan my vrou, dat Heleen dood is.”
“Verbeel ek my of het jy nog altyd gesê mense gaan dood wanneer hulle tyd daar is? Is Heleen die uitsondering?” Zirk sug. “Dawid, ek en jy is albei tweede-generasie-dokters in hierdie dorp. Oudokter Dawid was die gewilde een, my pa die stil werkesel, maar albei was geag en gerespekteer. As jy dan nie vir jou pasiënte of jou eie naam omgee nie, dink ten minste aan oudokter. Moenie soos jou pa word nie, jy weet alkoholisme sit in die gene.”
Dawid lag ongelowig. “My pa het Nagmaal gebruik, en Sondae en met vierings dalk ’n glas wyn. Waar kom jou nou vandaan?”
Die drie Zirke gee drie identiese fronse. “Weet jy dan nou nog nie, Dawid?”
“Weet ek wat?”
Die Zirke staan gelyktydig op. “Ek het uit my beurt gepraat. Dag, Dawid, ek sal die deur kry. Bly jy maar sit en verdrink jou sorge.”
Dawid steier orent en struikel in sy poging om by Zirk te kom. Hy gryp een van die drie raak. “Wat bedoel jy? Watse skinderstorie het nou weer in hierdie nes uitgebroei?”
“Jy behoort te weet ek steur my nie aan skinderstories nie, selfs al was daar een. Maar nou goed. Hopelik skok dit jou terug tot jou sinne. My pa het jou ma se bevalling hanteer. Dit was ’n moeilike geboorte. Jou ma het gedink sy gaan dood. Dis toe dat sy vir my pa gesê het. Oudokter was nie jou pa nie. Leon de Leeuw was. Die dronk Leeu. En nou volg jy in sy voetspore.”
“Jy lieg.”
“Hoekom sou ek oor so iets lieg? Maar as jy my nie glo nie, gaan vra Amelia Kirsten. Of Flip Falckman. Jy kan jou sterre dank die enigste twee ander mense wat weet, was deur die jare so diskreet.”
Dawid steier toe Zirk hom uit sy greep losruk. “As jy dalk tot jou sinne kom, bel my. Maar ek kan jou net help as jy nugter is.”
Hy luister verdwaas toe die deur toeklap.
Oudokter was nie jou pa nie, weergalm die woorde nog deur die vertrek. Die dronk Leeu. Voetspore.
Sy hele lewe lank probeer hy in sy pa se voetspore loop. In oudokter Dawid s’n. Nooit heeltemal reggekry nie. Toe hy vrou gesoek het, het hy probeer om ’n vrou soos sy ma te kry. ’n Vrou om op trots te wees. 
Maar sy pa was nie sy pa nie. Wat beteken sy ma was ’n slet. Toe trou hy met ’n lesbiër. En die vrou van sy drome is sy verdomde halfsuster.
’n Fokop, dis wat sy leuen van ’n lewe is.
Hy is op pad om sy glas te hervul toe ’n ander besef hom tussen die oë slaan. Tessa. Tessa wat so baie soos Vasti gelyk het. Is dít hoekom Amelia destyds op bloedtoetse aangedring het? Geen wonder Tessa het voor ’n bus ingespring nie. 
Hy vat die bottel twee keer mis voor hy dit beetkry. Dis nie sy skuld dat sy ma rondgeslaap het nie. Maar Tessa se selfmoord? En Amelia weet. Flip Falckman ook.
Vasti bekyk Opstanding aandagtig. Sy kon nog nooit bepaal waarom een verfhaal uit duisende skielik die laaste een is nie. Maar sy weet sy het hom pas geverf. Die afsluiting van haar triptiek is klaar. Hoe wens sy sy kon die drie skilderye nou langs mekaar sien hang. Anina was so opgewonde oor die konsep. Daar was by haar geen twyfel dat Vasti haar finale deurbraak daarmee gaan maak nie.
As Runa se vermoede reg is en Dolf ander skilderye ook verkoop pleks van vernietig het, hang die ander twee dalk êrens. Miskien nog in aparte plekke, die kopers onbewus van die klein drie-eenheid wat saam soveel meer sê as apart. 
Water onder die brug. Vasti dra die skildery stoorkamer toe, maak seker die dele wat nog effens nat is, raak nêrens aan iets nie en sluit die deur. Sy skrik haar buite weste toe Suzie met ’n spoed verby haar skiet. ’n Oogwink later sien sy ’n figuur in die swakbeligte gang. Sy bly verlam staan. Onthou dan dat sy die kombuis se bodeur oopgelos het om bietjie lug in die benoude huis te probeer kry. 
“Dag, Truida. Is Marien hier?”
“Ekskuus?” Vasti se ledemate kom los, sy retireer en skakel haastig die ganglig aan. Dis die oë veral wat, saam met die noem van die name, verklap wie hy is. Hemelblou selfs op sy baie gevorderde ouderdom. Hoe kan enigiemand twyfel die man is Vis se pa?
“Is jou ma hier? Ek moet met haar praat.” Die stem is hees, maar klink nie so oud soos wat die baie plooie en ouderdomsvlekke op sy gesig verraai hy is nie. 
“Oom Flip?” vra sy huiwerig.
“Natuurlik.” Hy frons swaar van onder die spierwit, stekelrige wenkbroue en tik-tik geïrriteerd met sy kierie op die vloer. Sy hare staan herwaarts en derwaarts, net so wit soos sy wenkbroue. Sy skouers is gekrom, maar hy is steeds ’n lang man.
“Kom ons gaan sit in die sitkamer,” nooi sy verbouereerd. Hy knik en volg haar. Sy loer vlugtig by die venster uit. Vis se voertuig staan nie daar nie. Dis stil by die waenhuis. 
Flip gaan sit moeisaam en kyk op sy polshorlosie. “Dis twaalfuur. Ek het gedink sy sal terug wees van die winkel af om middagete te maak.” 
Vasti skud net haar kop, nie seker of sy die ou man moet reghelp of liewer sy gang moet laat gaan nie. Twaalfuur. Dit verklaar die stilte by die waenhuis. Vis het gereël dat die werkers middagete kry by die wegneemkafee net aan die ander kant van die brug.
Vandag tussen twaalf en een pleks van tussen een en twee, omdat hulle Vrydae vroeër ophou as ander weeksdae.
“Ieder geval. Ek kan seker met jou ook praat. Dis oor jou dogter. Ek verstaan sy het ’n vryery met Hermien se kannetjie aan die gang. Jy weet dit sal nie deug nie, Truida.”
Flip moet baie verward wees as hy sy tye so deurmekaar kry. Sowel Truida as ouma Marien was al jare dood toe sy en Dawid begin uitgaan het. Maar van die manier waarop hy praat, sal mens dit nie aflei nie. Hy klink heeltemal helder.
“Hoekom nie, oom?” is al wat sy kan dink om te sê.
Die ou man sug en plant die kierie tussen sy knieë, laat rus albei verknotte hande daarop. Sy naels is vergeel en verdik met diep groewe daarin, maar skoon. Hy frons weer swaar. “Jy weet baie goed. Gehoor Vis praat vanoggend met Zirk Siebert. Dié dat ek nou weer onthou het. Amelia het my vertel van julle uitval toe jy haar gaan aanvat het oor Tessa. En ook dat sy vir jou gesê het van Hermien. En dat jy toe gesê het dit was ten minste voor julle troue, maar jy kan Amelia nie vergewe nie, omdat sy geweet het jy verwag.” Hy kyk haar aan asof hy ’n antwoord wil hê.
“Wat was voor ons troue?” vra Vasti verdwaas.
“Allamagtag, Truida! Leon en Hermien. Vlak voor sy met Benade getrou het. Amelia het mos vir jou vertel.”
Vasti kyk die ou man sprakeloos aan.
“Lyk my nie jy is alte slim nie, Truida. Sie, en met so ’n slim ma.” Hy skud sy kop. “Hermien se kannetjie, dis nou Kleindawid, is Leon s’n. Hy is jou dogter se halfbroer. Onthou jy nou?”
Vasti kan net knik. Die man is kens. Hy het sy feite verkeerd. Dit is nie waar nie. Dit kan nie waar wees nie.
Flip sukkel met behulp van die kierie orent. “Nou toe. Jy moet die tweetjies keer, Truida, en vinnig. Ek weet nie wat Leon besiel het om dit toe te laat nie. Stuur die kind kastig Transvaal toe om haar hier weg te kry, maar lig nie ’n vinger toe hulle mekaar tog raakloop nie. Jy moet hom aanspreek, Truida. Soos dit is, kan Amelia haar sterre dank my knaap is die pa van haar kleinseun. Kan jy dink as dit toe regtig Kleindawid s’n was?” Hy stap aan agterdeur toe, gaan staan weer. “Maar wat maak jy dié tyd van die dag hier? Moet jy nie vir jou man kos gee op die plaas nie?” Hy skud sy kop. “Vandag se vroue.”
Eers toe hy by die kombuis trek, kom Vasti tot haar sinne. “Oom!” Sy hardloop agter hom aan. “Wag dat ek vir Vis bel. Dat hy jou kan kom haal.”
“Watwo. Ek stap. As ek hier kan kom met die pad langs, kan ek rivierlangs terug. Wonder wie kuier nou weer by Amelia. Seker weer ’n vryer se kar. Seker dié dat sy my nooit meer vir koffie nooi nie. Ek moet haar aanspreek. Die mense sal praat.” Weer die frons. “Buitendien, ek dink nie Vis is al terug van die skool af nie. Nee, dié kom mos eers kwart oor een uit. Volgende jaar gaan hy al hoërskool toe. Kan jy glo?”
“In daardie geval neem ek oom gou terug. Ek kry net my motorsleutels.” 
Hy is al met die verandatrappies af en ’n ent weg toe Vasti haar sleutels en selfoon opgespoor het.
Sy vat hom liggies aan die arm. “Asseblief, oom, my bakkie staan voor die huis. Kom ons stap so om.”
“Ek ry g’n saam as ’n vrou agter die wiel is nie.” Hy skud haar hand ergerlik af en stap verder, ietwat moeisaam maar nie heeltemal so stadig as wat mens sou verwag nie. 
Sy val langs hom in, kyk hulpsoekend na die waenhuis se kant, maar daar is steeds geen beweging nie.
“Wie is jy? Jy’s nie Truida nie.”
“Ek is Truida se dogter, oom. Asseblief, oom, laat ek jou terugneem. Dis meer as ’n kilometer huis toe, selfs rivierlangs.”
“Sommer bog hierdie metrieke goed. Wat is verkeerd met myle? Dis omdat mense lui raak. Nou moet die goeie ou myl korter gemaak word.”
Vasti gee moed op en bel Vis in die loop. Geen antwoord nie. “Vis, bel my asseblief, dis dringend. Jou pa is hier by my,” laat sy moedeloos ’n boodskap.
Flip struikel en Vasti gryp na sy arm om hom te stabiliseer. Hy ruk regop en hou die kierie waarskuwend in die lug. “Moenie dink oor ek ’n ou man is, kan ek my nie verdedig nie. Voertsek, jou heidenskind.”
Vasti moet koes vir die hou en dan vir ’n volgende.
“Oom, asseblief! Kyk, dis ek. Truida. Truida van Marien.”
“Ek glo g’n in spoke nie, voertsek! Truida is vergange al dood en Marien kort ná haar.”
Flip begin hyg na sy asem. “Waar is Jemima?” Hy kyk verwilderd om hom rond. “Jemima!”
“Wag, oom. Ek gaan haar gou bel. Wag net, asseblief?” Vasti koes te laat vir nog ’n hou, dit tref haar skrams teen die boarm. Sy tree haastig terug om buite sy bereik te kom.
Liewe hemel, as sy net Vis se landlynnommer ook op haar selfoon gehad het. Of Amelia s’n. Wie kan sy bel om Jemima te bel? Haar verstand is gevries.
“Jemima!” roep Flip klaaglik en begin wegstap. Sy laat hom begaan, maar hou hom in die oog terwyl sy haastig deur haar kontaknommers gaan.
Sal Runa Vis se landlynnommer hê? Sy is nog half vies vir haar, maar dis ’n noodgeval.
“Sorry, Vasti,” kry sy haar antwoord oomblikke later. “Dis nou een nommer waarmee ek jou nie kan help nie en ek is nie nou by ’n gids nie. Wat makeer?”
“Die oom. Vis se pa. Hier aangekom en is heeltemal deurmekaar. Hy wil opsluit alleen terugstap rivierlangs. Maar ek praat later, Runa, ek moet nou eers vir Jemima in die hande kry.” Sy lui abrup af.
Gidsinligting bel en die nommer probeer memoriseer, kry haar verstand weer koers. Net die laaste vier syfers, die res sal dieselfde as hare wees. Sy bel 1023, herhaal die laaste vier syfers hardop terwyl sy die Falckman-nommer skakel. Sy stap agter Flip aan terwyl sy luister hoe die foon lui en lui en lui.
Hy draai om en lig weer sy kierie. “Voertsek! Ek moer jou dood, gehoor.”
Vasti gaan staan. Die ou man stap verder. Heeltemal te vinnig vir sy ouderdom.
“Die Falckman-huis.”
Vasti wil huil van verligting toe sy Jemima se stem uiteindelik hoor.
“Vasti. Hier’s ’n krisis.” Sy verduidelik vinnig.
“Ag jinnetjie tog, ek soek my al morsdood na hom!” roep Jemima uit. “Dié dat ek so lank vat om by die foon te kom. Vanoggend al gesien oumeneer is niks lekker nie. Dié dat ek mevrou Amelia laat weet het ek kan nie kom nie, en daar glip hy nog steeds weg terwyl ek kosmaak. Maar moenie worry nie, Vasti’tjie. Laat hom begaan. Jy onstel hom meer as enigiets anders. Hy ken die pad en sy ou lyf is nog heel flink, al is die koppie deurmekaar. Ek sal van hier af loop en hom kom haal. Dis sleg vir hom as hy ontstel word. Bly liewer waar jy is. Baai.”
Vasti hou hom met ’n gevoel van magteloosheid dop tot hy omkyk-omkyk agter ’n klomp bome verdwyn. Sy stap terug veranda toe en sak op die muurtjie neer. Hy moet in die negentig wees. Maar hy het op eie stoom hier gekom. Jemima is reg, die ontsteltenis sal hom meer kwaad doen as die stap. En hy sal rus as hy moeg word. Jemima sal hom kry.
Haar gesprek met Flip Falckman, as mens dit ’n gesprek kan noem, spoel weer deur haar kop. Dawid haar halfbroer. Dis tog belaglik. Baie belagliker as dat Flip se “knaap” Eben se pa is. Vis. 
Vasti ruk van die skik toe haar selfoon lui.
“Jy het gebel?” kom Vis se stem kortaf.
“Het jy my boodskap gekry?”
“Nee, nog nie geluister nie.”
“Dis jou pa. Hy was hier.” Sy verduidelik net so kortaf wat gebeur het sonder om na die inhoud van Flip se gesprek te verwys, en dan ook van Jemima.
“Jammer. Ek is by een van die hides. Dan stel ek die foon op klankloos. Ek is op pad.”
Nou het sy waaragtig alles gedoen wat sy kon, besluit Vasti toe sy die foon dooddruk. 
En tog bly die onrus knaag terwyl sy vir haar roosterbrood en tee maak. Die onrus en die implikasies as die kens ou man tog stukkies waarheid gepraat het. Maar wat kan sy glo en wat is verwarring? Sy probeer Hermien Benade se beeld oproep. Onthou die kil hoflikheid waarmee sy ontvang is die een of twee keer wat sy by hulle aan huis was. Was die hooghartigheid wat sy in haar oë gelees het dalk eerder vrees?

“Nicholl!”
Hy maak eers die lengte klaar voor hy rondkyk en dan na Runa toe swem waar sy by die swembad se trap staan.
“Hi.” Hy klim uit en droog hom af. Die verhitte water in die binnenshuise swembad is eintlik te warm vir so ’n bergwind-dag. Hy moes die een buite aangedurf het, al is dié nou weer yskoud hierdie tyd van die jaar.
“Hoe lyk dinge? Is jy oukei hier?” vra sy. Hy wens hy kan glo sy is regtig besorg. Dat sy nie net voel dis haar plig, soos hy vermoed die geval is nie. Hy voel nou nog soos ’n idioot oor die voorval by die begrafnis. Iets in hom het eenvoudig meegegee toe hy besef dis Gail in die kis en sy gaan onder ’n hoop grond lê. Sy wat so maklik kloustrofobies geraak het. Wat so vry wou leef.
Hy haal sy skouers op en trek sy hemp aan. “Dis weird sonder Gail. Partykeer dink ek ek sien haar waar ek gewoond was om haar te sien. In die stoel in die sitkamer waar sy altyd gesit het, of by die pub. En soms dink ek ek hoor haar praat of lag. Ek was al op pad na haar suite toe vir ’n quickie voor ek onthou het.” 
“Moet jy nie vir ’n ruk wegkom nie? Heeltemal weg. ’n Vakansie of iets?”
Sy is reg, weet hy. Dié plek gaan hom mal maak. “Waarmee?” Hy begin aanstap kroeg toe.
“Fok, Nicholl, vakansies hoef nie ’n plaas se prys te kos nie. Dit hoef nie die Seychelles te wees nie.”
“Bloody Mary?” vra hy toe hy agter die toonbank instap.
“Wat de hel, waarom nie. Dis al verby lunchtime.”
Hy hoop nie Runa is so fussy oor haar Bloody Mary soos Gail altyd was nie. Sy het altyd die eerste een afgekeur. Waarskynlik uit moedswilligheid.
“Mmm. Net wat die dokter bestel het,” murmel Runa ná die eerste sluk. “Ek is bly jy lyk so ’n bietjie beter. Maar Nicholl, jy gaan jou ducks in a row moet kry. Die rawe gaan binnekort toeslaan. Jy kan die huis in die mark sit, maar ek weet nie hoeveel joy jy daar gaan hê nie. Ek het nog altyd gedink julle het te veel vir die plek betaal. Dit is after all Bredellsdorp, of dit nou De Koppe is of nié.”
“Bietjie laat om dit nou vir my te sê.” Nicholl vat ’n groot sluk en stik amper toe die Tabasco sy smaakkliere slaan.
“Ek dink jou antwoord lê in die kuns. Dié kan jy verkoop kry. Dit sal ’n ruk duur as mens oordeelkundig wil verkoop, maar die punt is dat jy die goed hier moet wegkry voor die balju toeslaan. As dit eers opgeskryf is, is jy in jou moer in. Gail het ’n paar goeie aankope gedoen. Ek verbeel my sy het een keer gepraat van opgerolde doeke in kartonbuise. In ’n kluis?”
Nicholl knik. “Ek het een of twee kartonbuise in die kluis gesien.”
“Het jy al gekyk wat daarin is?”
Hy skud sy kop. “Ek weet net een is Claerhout gemerk en ek dink daar is ’n Adriaan Boshoff of iets. Jy weet ek ken nie kuns nie. Ek sal nie eens weet wat om met die goed te maak nie.”
“Die ‘goed’ is jou redding, my ding. Gee vir my, dan kyk ek wat ek vir jou kan doen. Ek is hoeka aan die onderhandel met ’n ou in die Kaap. Oor Vasti se nuwe werk.”
“Ek sal vanaand deur die goed gaan en kyk wat dit oplewer.”
“Ek kan jou help as jy wil?”
Hy skud sy kop. “Thanks, maar ek vat dinge so een op ’n slag. Dis beter as ek dit alleen doen.” Hy is darem nie onder ’n klip uitgebroei nie. As hy eers weet wat daar is, kan hy die goed Google en later bepaal of Runa werklik sy belange op die hart dra, of haar eie. Dis nie dat hy haar wantrou nie en hy is bly sy het hom herinner aan die kuns, maar waar geld betrokke is, kan mens nooit te versigtig wees nie.
“Ek verstaan. Maar moenie te lank uitstel nie, Nicholl.” Sy drink die laaste van haar Bloody Mary en vee haar mond af. “By the way, Dolf was nie dalk hier by julle voor hy sy moses teengekom het nie?”
“Wat sou hy hier kom maak het?”
“Wel, behalwe vir die ding wat hy en Gail in Pretoria aangehad het, het daar vandag iets eienaardigs gebeur.”
Hy lig sy wenkbroue.
“Vasti het ewe uit die bloute een van haar ou skilderye teruggekry. Een wat kastig vernietig was, maar wat Dolf se houvrou skielik opgediep het. Toe wonder ek net of hy nie dalk nog skilderye wat kastig vernietig was, gehou en gesmous het nie. Moontlik aan Gail. Dit sal nie op die oomblik buitensporige pryse haal nie, maar ek is van plan om Vasti op die map te probeer kry met haar nuwe werk en as dit gebeur, kan haar eerste werke wel ’n klompie werd word. Sal natuurlik ’n hele ruk neem, maar dit kan jou uiteindelik loon om sulke skilderye voorlopig op ys te hou.”
“En hoekom wil jy Vasti so graag op die map kry?” Runa se beweegredes, weet hy, is nie altyd ewe altruïsties nie.
“Ek wil geld maak uit haar, natuurlik. ’n Cut van ’n skildery wat tweehonderd duisend kos, is baie beter as ’n cut van ’n sesduisend-rand-skildery, jy weet.”
“Jy’s ten minste eerlik.” Hy is verras om agter te kom hy glimlag. Dit moet die eerste keer in twee weke wees. Hy versomber onmiddellik. Veertien dae gelede dié tyd het Gail nog geleef. Was hy nog onder die indruk hulle is welaf.
“Die punt is, as Dolf dalk van Vasti se skilderye aan Gail verkoop het, kan ek en jy uiteindelik albei ’n killing maak as alles goed uitwerk.”
’n Killing. Die woord stuur ’n siddering deur hom.
Runa kom dit nie agter nie. “Dis nie vergesog om te dink Dolf het hierheen gekom om meer redes as net om van Vasti te probeer ontslae raak nie. En hy het waarskynlik geweet van Gail se belangstelling in kunsbeleggings. Pillow-talk lewer baie insiggewende dinge op, jy weet.”
Gail was nie een vir pillow-talk nie, maar Runa is reg. Dis nie vergesog nie. Gail het geweet van Vasti se kuns. Hy weet nie hoeveel of in hoeveel detail nie, maar sy sou Dolf kon uitgevra het. As hulle mekaar gesien het.
“Ek sal in die kluis gaan kyk, maar nie nou nie. Ek sien nog nie kans nie. Dis in haar deel van die huis.”
Runa knik en gly van die kroegstoel af. “As ek jy is, neef, begin ek van die kuns teen die mure ook afhaal. Bring dit na my toe, dan haal ons dit uit die rame en bêre dit waar die balju nie sy grubby hande daarop kan lê nie. En hier is ’n paar beeldhouwerke wat ook nie te shabby pryse sal haal nie. Jy gaan jou losses moet vat wat die huis en karre en dinge betref, maar die kuns kan jou redding wees. En ek kan jou help. Vir ’n cut, natuurlik.”
“Natuurlik.”
“Moenie te lank wag nie. Daardie balju kan enige oomblik kom klop, en onthou, hulle hou nie beskaafde ure nie.”
Nicholl wag tot Runa by die hekke uitry voor hy na Gail se studeerkamer toe storm en die bankstate uitpluk. Die kontantbedrae wat Gail getrek het. Dis al wat dit kan wees. Sy het kuns gekoop. In die hoop om ’n killing te maak.
In die instapkluis wat verdoesel is agter ’n trompe l’oeil met ’n Romeinse tempel en skamel geklede figure, kry hy die twee kartonbuise wat hy onthou. Elkeen het net een doek in. ’n Derde kartonbuis is leeg. Daar is geen naam op nie. ’n Paar ongeraamde skilderye staan regop teen die staalmuur. Hy herken nie die skilders se name nie, maar hy het nog nooit werklik in kuns belanggestel nie. 
Verskuil agter ’n vals plaatjie, kom hy by die kleiner kluis uit. Te klein om skilderye in te bêre, maar dis waar Gail kontant en haar juweliersware gehou het.
Daar is min kontant, net vyfduisend rand. Hy druk ’n duisend in sy hempsak en sit die res terug. Die juwelierskissie lyk asof dit nog al haar juweliersware huisves. Dié sal hy ook kan verkoop as die tyd ryp is, al weet hy mens kry next to nothing vir tweedehandse juweliersware. Maar daar is goeie goed tussenin. Dit sal wel iets oplewer. Hy sit die juwelierskissie terug en tel die laaste item op. ’n Oopgeskeurde koevert. Bo-op staan net VdL geskryf. Nicholl frons en haal die inhoud uit. Twee bankgewaarborgde tjeks, kontant uitgemaak op dieselfde datum. 30 Maart. Sy oë rek toe hy die bedrae sien, maar val byna uit hulle kasse toe hy die rekeninghouer se naam herken.
Vasti slaak ’n sug van verligting toe die landlyn net ná drie lui. Hoog bleddie tyd dat Jemima haar darem laat weet wat aangaan. 
“Vasti de Leeuw, hallo?”
Daar is ’n kort stilte aan die ander kant, dan ’n snik. “Vasti?” kom die seunstem gewurg. “Ag jirretjie, Vasti.”
“Eben?”
“Dis my ouma. Ek het nou net by die huis gekom. Sy . . . Sy haal nie asem nie. Vasti, ek dink sy is dood.”
Skok slaan haar ’n hou op die maag. “Eben, wag vir my op die stoep, hoor jy? Ek is nou daar.” Nee, nee, nee, nee, roep dit deur haar kop terwyl sy halsoorkop haar sleutels en selfoon gryp. Het Flip dit in sy kop gekry . . .? Die kierie? Amelia laat skrik?
Sy jaag die halwe kilometer sonder om haar te steur aan sinkplaatpad of slaggate en hou in ’n stofwolk voor Amelia se huis stil.
Eben sit op ’n bondel getrek op die stoepmuurtjie terwyl snikke deur hom ruk. Toe sy uit die bakkie vlieg, kyk hy op en hou net aan sy kop skud. Sy laat rus haar hand ’n oomblik op sy natgeswete hare en stap verby hom binnetoe.
Amelia is in die sitkamer. Haar kop is skuins geknak, haar ken feitlik op haar linkerbors. Haar arms hang slap oor die rolstoel se armleunings, haar oumenshande ewe bleek en leweloos met palms na bo.
Op die mat voor haar voete lê piepklein pilletjies gestrooi en die houer het halfpad onder die stoel langs haar ingerol. Sy moes die pille laat val het toe sy ’n aanval voel kom het.
Vasti ril toe sy aan haar pols vat. Die oumensvel is koel en daar is geen polsslag nie.
Wie bel ’n mens? probeer sy dink toe sy uitstap, die deur toetrek en dan in die gang gaan staan. Vir die tweede keer vandag vries haar verstand tot sy uit pure moedeloosheid 10111 skakel.
Sy verduidelik vir die konstabel aan diens wat gebeur het en waar Amelia bly. Die konstabel neem haar selnommer en sê hulle sal iemand uitstuur, sy moet net daar wag. Sy haal diep asem nadat sy afgelui het en stap op die stoep uit, skud haar kop toe Eben haar met groot oë aankyk. Sy vou hom toe in haar arms, voel hoe hy teen haar verskrompel.
Hy ruik na sweet, stof en skool.
“Dis my skuld,” snik hy teen haar bors. “Ons het vanoggend baklei.”
Vasti wieg hom heen en weer. “Dis niemand se skuld nie, Eben. Mense baklei.”
“Sy het uitgevind ek was Donderdag by jou vir les. Sy wou nie gehad het ek moet weer na jou toe gaan nie. Nie eens vir my verjaarlesse nie. Ek het gesê ek sál gaan, sy kan my nie keer nie. Ek het haar nie eens gegroet nie. En ek moes selfs vergeet het om die deur te sluit. Dis my skuld!”
Vasti knyp haar oë toe teen die pyn in die kind se stem, wieg hom net heen en weer, heen en weer.
Nicholl vee oor sy moeë oë toe Gail se rekenaarskerm wasig word. Hy sit al wie weet hoe lank en probeer agterkom wat aangaan. Gail het die afgelope ses maande haarfyn rekord gehou van waarvoor sekere skilders se oorspronklike werke oor ’n tydperk van vyf jaar verkoop het. 
Claerhout-skilderye het enigiets tussen vyftienduisend en driehonderd en twintigduisend rand gehaal. Die goedkoopste Adriaan Boshoff is drie en sestigduisend, maar daar is ook ’n paar van in die drie- en vierhonderd duisend. Een het net oor die miljoen gehaal.
Alles het Gail netjies aangeteken in dokumente in ’n lêer gemerk Kuns. Vir elke kunstenaar van wie sy verkope moes gevolg het, is daar ’n aparte dokument. Op nog ’n dokument het sy haar eie skilderye gelys. Langsaan is daar ’n kolom waarin sy opgeteken het hoeveel sy betaal het en daarnaas ’n kolom met die hofie Geskatte waarde.
As Gail reg geskat het, is net die skilderye in die kluis alleen ver oor die driemiljoen werd. En dis sonder enige Vasti de Leeuw-werke. Dié het ’n eie dokument met vier skilderye daarop gelys. Gail het tweehonderd en vyftigduisend vir elkeen betaal. Volgens nog ’n kolom is dit duidelik dat Gail kontant nodig gehad het. Een van die skilderye het sy ses weke gelede teen vyftigduisend verkoop. Twee ander is verkoop vir presies wat sy betaal het. Die verkoopdatum wat sy ingevul het, stem ooreen met dié van die twee tjeks en die bedrae ook. ’n Halfmiljoen tesame.
Nicholl weet hy moet die tjeks eintlik vir die polisie wys. Dis uitgemaak op die dag voor Gail se dood. Op die dag toe Dolf Verster klaarblyklik finaal sy gat gesien het. En drie dae voor Heleen se dood. Maar as hy die tjeks vir hulle wys, kan hy maar koebaai sê vir die geld. Dit sal uiteindelik net so in die bankrot boedel ingaan, waar dit nie eens ’n druppel in die emmer sal wees nie. Terwyl geen haan daarna sal kraai as hy ’n nuwe rekening oopmaak en dit daar inbetaal nie. Behalwe die rekeninghouer. Dié sal sien dis inbetaal, twee en twee bymekaar tel en weet dis Nicholl.
Hy sal eers die kat uit die boom moet kyk. Die tjeks is nog vir ’n ruk geldig. Hopelik kom raad met tyd.
En hopelik kan hy uitvind waar die vierde Vasti de Leeuw-skildery is. Daarvoor is daar geen aantekening in die Verkoop @-kolom nie. Geskatte waarde voor gee ’n prys van driehonderd en vyftig. In die kolom Geskatte waarde ná staan R3 000 000 + met ’n simbool langsaan wat lyk soos ’n horisontaal gedraaide agt. 
Was die vierde skildery dalk in die leë kartonbuis wat hy in die kluis gekry het? Maar wat het Gail daarmee gedoen?
Nicholl leun terug in die stoel, kantel dit agteroor en strek met sy hande agter sy kop. Voor en ná wat? Hy hoop nie sy vermoede is reg nie.
’n Pieng-geluid laat hom weer na die rekenaarskerm kyk. E-pos. Hy maak die Outlook-venster oop. Prulpos, sien hy dadelik, maar hoofletters in die onderwerpkolom ’n entjie laer af trek sy aandag. WHERE THE FUCK ARE YOU?
Vasti verwens die foon toe dit lui. Sy hou nog een arm om Eben se skouers terwyl sy antwoord. Gelukkig het hy effens bedaar.
“Mevrou?” Sy herken dadelik die konstabel se stem. “Luitenant vra of mevrou seker is mevrou het nie ook oor die oumeneer gebel nie? Ek het van mevrou verstaan dit is ’n oumevrou wat oorlede is?”
Vir ’n oomblik kan Vasti glad nie sin maak van wat hy sê nie. “Dis mevrou Amelia Kirsten oor wie ek gebel het.”
Sy hoor ’n gemurmel en hoe die gehoorbuis aangegee word.
“Juffrou De Leeuw, Croukamp.”
“Middag, luitenant.” 
“Verstaan die konstabel reg? Want ons het reeds mense na die Falckmans se huis uitgestuur.”
’n Klip gaan sit in haar maag. “Ek is by Amelia Kirsten se huis. Dis sy wat oorlede is. Wat het by die Falckmans se huis gebeur?” vra sy, maar wil eintlik nie weet nie.
“Die oom, meneer Flip Falckman, was glo ’n hele ruk lank soek. Vis het minder as ’n halfuur gelede teruggebel toe hulle hom uiteindelik gekry het. Hy het in die rivier geval. Sy liggaam was verskuil tussen riete. Op die grens tussen die Kirstens en die Falckmans.”
Sy laat sak haar kop teen Eben s’n. “Is hy . . .” Haar stem begeef haar.
“Hy het vermoedelik verdrink. Bly net waar jy is, ek kom self. Moet asseblief aan niks raak nie. Net ingeval.” Hy groet nie, lui net af.
Vasti vee eers die trane af en toe die sweet van haar voorkop. Die lug hang warm en suurstofloos om hulle. “Kom ons gaan kombuis toe en kry vir ons iets te drinke,” stel sy voor. Die kombuis is darem seker nie ingesluit in die “moet aan niks raak”-voorspooksel nie.
Eben skud sy kop.
“Die sitkamerdeur is toe,” raai sy waarom hy nie wil binnetoe gaan nie.
“Orraait.” Hy vee sy neus aan sy hempsmou af. ’n Blink streep bly agter. “Wat is dit van Vis-hulle?” vra hy toe hulle in die kombuis kom.
“Die oom het in die rivier geval,” probeer Vasti vaag bly. “Het julle sap?”
Eben skud sy kop. “Aanmaak-koeldrank.” Hy haal ’n plastiek-waterbottel met ’n besonder oranje inhoud uit en skink vir hulle elkeen ’n glas. “Is die oom orraait? Hy kon mos nie swem nie.”
Die koeldrank is heerlik koud, maar so soet dit brand haar keel. Sy tap water uit die kraan by. Skud haar kop. “Nee, hy is nie.”
“Liewe hemeltjie. Jy bedoel hy is ook dood?” Die glas in sy hande kantel gevaarlik en ’n blerts val op die vloer. Eben sit die glas in die wasbak, gryp ’n opwaslappie en vee die gemors op. Hy bly net so gehurk sit terwyl sy skouers weer aan die ruk gaan.
“Eben?” Sy help hom regop.
“My ouma. Sy sou my uitgetrap het omdat ek nie ’n skroplap gebruik het nie.” Hy gaan sit by die kombuistafel, laat sak sy kop op sy elmboog se krink. “Nee,” skeur dit rou deur hom. “Sy kan nie dood wees nie. Sy kan mos nie?”
Vasti laat rus haar hand op sy skof en maak haar oë toe. Liewe Here, wat maak ek met die kind se pyn? Met die skuld wat ek dra aan ’n deurmekaar ou man se dood?
Dit voel soos ’n ewigheid later toe Croukamp in haar eie kombuis oorkant haar kom sit, maar skaars drie uur het verloop ná Eben se oproep. Eben het op haar rusbank aan die slaap geval, waarskynlik van die kalmeerpil wat dokter Siebert hom ingejaag het nadat Croukamp die distriksgeneesheer ontbied het. Die tassie wat sy Eben help pak het, staan nog in die gang. Sy boeksak en skoolgoed ook.
“Besef jy dat daar nou al vyf mense dood is vandat jy hier ingetrek het?” Croukamp kyk haar met iets na aan moedeloosheid aan.
“Dokter Siebert het gesê daar is geen rede om vuilspel te vermoed nie.” Sy het skaars nog asem om te praat. Sy voel leeg van binne en klamgesweet van buite. Die laatmiddag broei nog.
“Dit was nie ’n beskuldiging nie. Dit was ’n waarneming. Buitendien, hy sal eers ná die lykskouing kan sê.”
“Jy gaan vra dat een gedoen word?”
Hy knik. “Net om doodseker te maak.”
Sy swak woordkeuse gaan Vasti nie verby nie, al is sy hoe suf. Amelia kon nie meer as ’n paar uur dood wees nie, het die distriksgeneesheer ook gesê. Dit kon hy glo aflei van die staat van rigor mortis.
Flip is ongeveer halfeen by haar weg. Eben het haar net ná drie gebel.
“Luitenant,” onthou sy dan. “Van iets wat Eben gesê het, lei ek af die voordeur was nie gesluit nie.”
Sy wenkbroue soek mekaar op. “Hoe so?”
“Hy het gesê hy moes vergeet het om die deur te sluit. Sê nou hy het nie vergeet nie. Dat Amelia die deur vir iemand oopgemaak het?” Sy huiwer, maar druk dan tog deur. “Nes jy, glo ek nie in toeval nie. Flip en Amelia op een middag. Dis darem te dik vir ’n daalder?”
“Wat sê jy nou eintlik?”
“Flip Falckman was baie deurmekaar. Hy het vir my ’n klomp goed vertel. My aangesien vir my ma.” Sy sug. “Al wat ek sê, is dat hy dalk na Amelia toe kon gegaan het, haar ontstel het en toe daar weg is. Hy was so deurmekaar, hy sou dalk nie agtergekom het sy is besig om ’n hartaanval te kry nie. Of . . .” Sy probeer haar gedagtes agtermekaar kry. “Of hy het besef sy het hulp nodig en in sy haas om hulp te kry, het hy nie gekyk waar hy loop nie, of het te vinnig probeer loop en geval . . . Of so iets,” sluit sy ietwat lamlendig af.
Verstommend genoeg, knik Croukamp nadenkend. “Dit kan dalk die geval wees. Behalwe vir een ding. Nee, twee.”
Vasti kyk hom vraend aan.
“Hoekom sou die pillehouer aan haar regterkant gelê het as sy linkshandig was?”
“Hoe weet jy sy was links?”
“Die sak wat aan haar rolstoel se armleuning hang, die een waarin sy die pille gehou het, hang aan die linkerkant.”
Dis waar, onthou Vasti nou van die vorige keer toe sy die pille gesoek het.
“En dink jy nie sy sou vooroor, of na die een of ander kant toe oorgeleun gewees het as sy probeer het om van die pille op te tel nie? Wat sy beslis sou probeer doen het. Selfs al het sy gevaar geloop om uit te val. Daardie pille was haar lewenslyn.” Hy bly ’n oomblik stil, waarskynlik sodat sy woorde kan insink. “En nou sê jy my van die oop deur ook. Is daar nog iets wat jy dink ek behoort te weet?”
Vasti gaan in haar gedagtes deur haar gesprekke met Eben, probeer dan weer onthou wat Flip van Amelia gesê het. Sy begin haar kop skud, onthou dan. “Flip Falckman . . . Kyk, hy was baie deurmekaar en dit kan wees dat hy die verlede met die hede verwar het, maar ek kan sweer hy het iets gesê van ’n motor voor haar deur. Hy het nog gesê dis seker ’n vryer s’n.”
Croukamp haal sy selfoon uit. “Het hy iets van die fabrikaat gesê?”
Vasti skud haar kop.
Croukamp sug, druk die knoppie en staan op. Hy kon hom die moeite gespaar het om uit te stap. Sy stem dra van die veranda af tot binne-in die kombuis. “Sersant, kry vir ons ’n forensiese span uit. En dokter Zirk moet hom maar gereed hou vir twee outopsies. Ek sal met Falckman praat.”
Die hoer. Nicholl kap met sy vuiste op die lessenaar dat die toetsbord daarvan wip. Dit het hom meer as twee uur geneem om sin te maak van alles wat Gail se in-mandjie opgelewer het, maar nou weet hy wat aan die gang was.
Hy pluk die lessenaarlaaie oop. Die afskrif van die dagvaarding tot egskeiding lê in die regterkantste boonste laai. Prokureurs in Hermanus.
Die skikkingsooreenkoms sou hom waarskynlik van oor tot oor laat glimlag het as hy nie geweet het wat hy nou weet nie. Hy kry die huis en alles wat daarin is, met die uitsondering van die kunswerke. Die huislening is vir sy verrekening. Sodra hy die skikkingsooreenkoms teken, sal sy die dokumentasie vir die oordrag van die huis regkry. 
Die dagvaarding sou op hom beteken word ’n dag nadat sy Australië toe is en hy weet hy sou geteken het. Hy was immers gatvol vir Gail en onder die indruk die huis is feitlik betaal. Sy moes hom waaragtig gehaat het.
En die fool wat van sy vrou geskei het sodat hy en Gail saam ’n nuwe lewe kan begin, sit in McKay in Queensland, Australië en kan nie verstaan waarom sy nuwe aanstaande eggenoot nie opgedaag het nie. Nogal een van hulle skatryk swing-buddies in Pretoria. Een van die eerste groep wat Gail vir ’n naweek hierheen genooi het.
Hy gaan weer na die e-pos wat vra WHERE THE FUCK ARE YOU? en klik om te antwoord.
Sy vingers pik die letters teen ’n stink spoed uit. Gail didn’t arrive on Tuesday 3rd April as per your arrangements, as it unfortunately coincided with her funeral. In case you don’t get it, arsehole, Gail is fucking dead.
Hy klik op Send en smyt die muis neer voor hy sistematies deur elke vertrek gaan, ligte aanskakel en ’n inventaris van al die kuns begin maak. Runa is reg, hy sal moet laat verdwyn wat hy kan, maar sonder dat dit te opsigtelik is. Runa kan egter vergeet as sy dink hy gaan alles deur haar verkoop.
Hy kan sy eie planne maak. En hy sal verdomp agterkom waar daardie vierde Vasti-skildery is. Verkoop is dit nie.
Vasti het net die bak macaroni-en-kaas in die oond gedruk toe daar ’n kloppie aan die agterdeur is.
Vis staan met gevoude arms op die veranda toe sy die buitelig aanskakel en deur die venster loer. Sy gesig is stroef.
Sy sluit die deur met ’n heimlike sug oop, onseker wat om te verwag. Sou hy haar kwalik neem? Wel, hy is nie die enigste een nie. Sy kan haar skop dat sy Flip Falckman nie gevolg het nie, wroeg al die hele middag so tussendeur al die ander dinge daaroor, maar daar is op die aarde niks wat sy nou daaraan kan doen nie.
“Hallo, Vis. Ek is baie jammer oor jou pa.”
Hy knik. “Kan ek inkom?”
Sy staan terug dat hy verbystap en druk die deur vinnig agter hom toe. Die muskiete reken ’n nuwe somer het aangebreek.
“Ek hoor Eben is by jou?”
“Ja. Hy slaap op die oomblik. Sommer op die rusbank.” Sy is enersyds half bekommerd dat hy nog steeds so uit soos ’n kers is, en andersyds gun sy hom die ontvlugting van die werklikheid. 
“Vasti, ek wil nie hê jy moet skuldig voel oor my pa nie. Ek en Jemima weet hoe hy kon raak. Jy het jou bes probeer. Jy kon niks anders doen nie.”
Verligting trek deur haar en tog bly die skuldgevoel. “Ek moes hom gevolg het. Op ’n afstand.”
“Ek twyfel of dit sou gehelp het. Hy was dalk kens, maar nie onnosel nie. Dit sou hom baie ontstig het as hy jou raakgesien het. Hy kon net sowel aan ’n beroerte beswyk het.”
“Sit,” nooi sy en haal die halwe bottel Tassies uit. Sy kry twee glase, skink vir hulle in sonder om Vis te vra en sit die leë bottel langs die asblikkie neer.
Vis gaan sit weer in die stoel naaste aan die deur en sy skuif die glas nader aan hom. “Dankie.” 
“Is Jemima oukei?”
“Sy neem haarself kwalik dat hy haar ontglip het, maar sy het darem al opgehou huil. Dis nie die eerste keer wat dit gebeur nie. Hy kon baie slinks wees.” Hy neem ’n slukkie wyn. “Ons het geweet hy leef op geleende tyd. Dit was nog steeds ’n skok, veral die manier hoe dit gebeur het, maar hy was amper drie en negentig.” Sy oë is baie blou en hartseer, maar sy gesig kalm.
“Dit kon nie maklik gewees het om so voltyds na hom om te sien nie.”
Hy kyk na ’n mot wat teen die venster begin woer agter die buitelig aan. “Nee, dit was nie. Hy het die afgelope week of so skielik begin agteruitgaan. En tog sal ek hom baie mis.” Hy kyk weer na haar. “Wat gaan nou met Eben gebeur?”
’n Klein opstand woel in haar. “Is dit nie ’n bietjie laat om jou nou aan jou seun te begin steur nie, Vis?” Sy kan haar tong afbyt toe die woorde uit is. Dis nie die tyd om dit op te haal nie. Hemel, die man het pas sy pa verloor. “Ek is jammer,” prewel sy en laat sak haar oë, maar weet dis te laat. Die woorde kan nie weggaan nie.
“Iets wat my pa vir jou gesê het?” Hy klink nie te ontsteld nie.
Vasti kyk weer op. Sy knik. “Hy het iets in die lyn van ‘my knaap’ gesê toe hy na Eben se pa verwys het.”
Vis knik. “My pa was inderdaad Eben se oupa, maar Eben is nie my seun nie. Hy is my broer s’n.”
“Jou broer?” frons sy. Sy kan nie onthou dat sy al gehoor het Vis het ’n broer nie. Daar is dan nie eens sekerheid oor wie sy ma is nie.
“Sover ek weet, volbroer. Maar hy weet nie ons is verwant nie. En hy dink Eben is iemand anders se kind.”
“Liewe hemel, geen plek kan so ’n insestueuse nes wees nie!” roep Vasti uit. “Jou pa het selfs weet te vertel Dawid is my halfbroer.”
“My pa het altyd gesê daar is iets in die water.” Hy gee sy skewe glimlaggie. “Maar ek dink nie dis so misterieus nie. Twee aantreklike, vermoënde en belustigde mans met ’n voorkeur vir Bredell-vroue. Dis al wat dit vat om van ’n plek ’n insestueuse nes te maak, al was daar twee dekades ouderdomsverskil tussen hulle.”
“Jou pa en myne?”
“Leon en Flip,” beaam hy. “Jou ouma Marien was my pa se groot liefde, maar in sy laat veertigs het hy weer ’n Bredell-vrou liefgekry. Ongelukkig was sy getroud. En sy was ’n kwarteeu jonger as hy. Sy het nie kans gesien vir skei nie, miskien omdat haar man ’n goeie man was. Net nie heeltemal haar gelyke nie.”
“En toe los sy jou op jou pa se drumpel?”
“Ek het teruggeslaan na een van haar voorsate wat van koffie by sy melk gehou het. Onthou, ek is gebore in die laat sestigs toe apartheid nog in volle swang was. Dis net die vroedvrou wat geweet het die kind, dis nou ek, is nie by geboorte dood nie en sy is graf toe met daardie geheim. Maar my broer kon deurgaan vir die man se seun. Dis hoekom ons ma hom gehou het. My pa het darem vir hom help sorg, al moes dit baie diskreet wees sodat haar man nie uitvind nie. Hy het hom selfs universiteit toe gestuur.”
“Waarom moet dit noodwendig die vrou se familie wees waarheen jy terugslaan? As mens dit so kras moet uitdruk.”
“As jy my oupa se familiefoto’s sien, sal jy verstaan. Blond met blou oë, deur die bank. My oupa het ná die Eerste Wêreldoorlog van Swede af hierheen gekom met sy baie Sweedse vrou.”
“En het Dawid se pa geweet die storie loop dat sy seun eintlik Leon de Leeuw s’n is?”
“Die storie loop nie. Daar is min mense wat weet, die meeste nou dood. Nietemin, Dawid se pa was ’n dokter, Vasti. Hulle kan berekenings maak. Waar die res van die dorp gedink het Dawid het dalk ’n bietjie vroeg gekom omdat sy ouers voor die huwelik oor die tou getrap het, moes hy geweet het wat aangaan. Maar sover ek kon aflei, het hy Dawid in alle opsigte soos sy eie grootgemaak. Miskien omdat Hermien nie nog kinders kon hê nie. Maar dit moes vir hom hel gewees het toe julle twee begin uitgaan het. En vir Hermien ook. My pa het nog altyd gereken dis wat hulle voortydig in die graf gedryf het, selfs nadat hulle daarin geslaag het om julle sonder reperkussies uitmekaar te kry.”
Sonder reperkussies vir ander mense dalk. Vasti skud haar kop. “Ek kan nog skaars glo Tessa was my halfsuster. En nou moet ek hoor Dawid is my halfbroer? Ek glo dit nie.”
“In Amerika, lees ek nou die dag, skat hulle daar is meer as ’n miljoen mans wat nie daarvan bewus is dat hulle ’n ander man se kind grootmaak nie.” 
“Statistiek troos nie, Vis. Dank die gode my en Dawid se verhouding was so onskuldig.” Dis steeds ondenkbaar. Voorlopig gaan sy gedagtes daaroor op ys moet sit. Sy kan nie alles gelyk verwerk nie. Sy sal van haar verstand af raak.
“Dank die gode, ja. Maar ons dwaal van die punt af. Hoe gaan ons met Eben maak? Dis eintlik hoekom ek vanaand gekom het.”
“Eben is my susterskind. Natuurlik sal ek verantwoordelikheid vir hom aanvaar.” Suzie sal hom wel gewoond raak. Sy sit al vandat Eben hier aangekom het onder Vasti se bed soos sy gedurende lesse ook maak.
“En hy is my broerskind. Volbroer, terwyl Tessa net jou halfsuster was. En ons moet in ag neem dat hy ’n pa het wat springlewendig en gesond is.”
Só het sy nog nie daaraan gedink nie. Daar is te veel implikasies en komplikasies om so vinnig in te neem en te verwerk. “Hoekom dink jou broer Eben is iemand anders se kind?” onthou sy dan wat hy netnou gesê het.
“ ’n Daad wat ’n baie tragiese gevolg gehad het.” Vis maak sy wyn klaar en staan op. “Jy het nou die agtergrond. Dink oor Eben. Op die oomblik het jy nie eens ’n slaapkamer vir hom nie. En ek kry die idee jy is nou ook nie juis in die Ruperts se liga nie. Ons moet realisties wees.”
Vasti staan ook op. “Nee, Vis, realisties het weinig daarmee uit te waai. Ek sal probeer doen wat die beste vir Eben is en op die oomblik sal hy hier by my die minste vreemd voel. En ek is miskien nie in die Ruperts se liga nie, maar ek kan vir hom kos, troos en slaapplek gee en dis voorlopig genoeg.”
“Hy is agtien, Vasti, en jy is ’n begeerlike vrou. Die mense gaan praat.”
“Die mense se agterent.”
“Dis nie die stad nie. Dis Leeuwendrift.”
“Ons is familie.”
“Eben weet dit nie, miskien is dit tyd dat hy uitvind. Nag, Vasti.” Die deur klik sag agter hom toe. 
“Wat weet ek nie?” 
Vasti swaai om. Eben staan in die gangdeur, sy hare deurmekaar geslaap. Sy oë lyk ongefokus sonder sy bril.
“O hel, die macaroni!” onthou sy net betyds, dankbaar vir ’n voorlopige respyt en ook omdat die pasta nog net ’n klein bietjie te bruin lyk toe sy dit uit die oond haal. “Gaan was jou hande en gesig, dan kom eet jy.”
Hy gee haar ’n kyk wat uitspel hy gaan haar nie so maklik laat wegkom nie, maar draai tog om en gaan badkamer toe.
Hulle eet in stilte.
Toe sy kort ná hom haar mes en vurk langs mekaar neersit, vou Eben sy arms. “Wel?” 
Vasti maak die borde bymekaar, krap die reste in die asblik en sit die skottelgoed in die wasbak. “Het jy my pa ooit ontmoet, Eben?” vra sy toe sy weer na die tafel toe draai.
“So half en half. Hy het my weggejaag toe ek een keer hier kom ronddwaal het. Die kinders by die skool het gesê ons buurman stam van ’n leeu af en ek wou kom kyk of dit waar is. Hy was baie kwaai.”
Dan het die leeu-storie nog nie sy lê gekry nie. “Wanneer was dit?”
“Ek was in graad sewe. Kort voor my ouma geval het. Sy het hoeka van hom af gekom toe sy wou hoor hoekom hy my weggejaag het, toe sy die stoeptrap mistrap. Van ontsteltenis. Hy het haar glo ook verwilder.” Sy oë begin waterig raak. “Ek kan nie glo sy is nie meer hier nie.” Dit lyk of hy nou skielik eers weer onthou het.
“Hoekom dink jy wou sy nie gehad het jy moet by my les neem nie?” probeer sy die gesprek in ’n ander koers stuur.
Hy snuif en gebruik dié keer ten minste die papierservet pleks van sy mou om sy neus mee af te vee. “Jy weet mos dit was oor daardie sketse. Miskien ook omdat sy besef het ek is so ’n bietjie verlief op jou.” Hy blaas sy neus luidrugtig. “Maar jy moenie worry nie, ek weet ek is hopeloos te jonk vir jou.”
“Ek is bly jy besef dit,” grinnik sy. 
“Wel, gaan jy my nou sê wat ek nie weet nie, of gaan jy dit heelaand wegpraat?”
“Dit hou so half en half verband met my vrae. Jy sien, ek dink jou ouma was bang jy gaan uitvind ons is familie.”
Eben se mond sak oop. “Ek en jy?”
“Ek is so op ’n manier jou tannie. Ek het dit ook tot onlangs nie geweet nie.”
Hy dink ’n oomblik na. “Aan die een kant suck dit. Oor ek nou so bietjie verlief was op jou, sien. Aan die ander kant is dit cool om darem te weet ek het nog familie. Ek het gedink ek is nou heeltemal alleen. Nie geweet waar ek gaan begin om wat wanneer ook al te doen nie. Ek weet nie hoe begrawe mens iemand nie. En ek kan nie eintlik kosmaak nie. As jy familie is, sal jy mos help?”
“Natuurlik. Ek sou, selfs al was ek nie.” Liewe hemel, wat moes nie vandag alles deur sy kop gegaan het nie. 
 “Hoe is ons familie?” kom die vraag waarvoor sy heeltyd bang was.
“Lang storie wat ek anderdag sal verduidelik. Gaan bad jy eerste terwyl ek vir jou bed opmaak op die bank. Sodra die waenhuis klaar is, kan jy in die ander slaapkamer intrek, maar voorlopig moet die sitkamer die doel dien, oukei?”
“Orraait. Maar ek hoef nie te bad nie, ek . . .”
“Jy hoef,” knip sy hom kort. “En was jou hare ook. Maar moenie al die warm water opgebruik nie, ek wil ook nog bad.” Normale dinge. Dis al wat ontstellende dinge neutraliseer. Dis wat haar oupa en ouma ook gedoen het.
Dit sal seker maar sukkel in die begin, maar hy gaan fine wees, dink sy toe hy met ’n oogrol wegstap. Maar die vet weet of sy gaan wees. ’n Agtienjarige seun in haar huis, een wat sy skaars ken, gaan nie ’n piekniek wees nie. En dit help ook nie juis dat haar kat volstrek weier om onder die bed uit te kom nie. 

Vasti word wakker van ’n klop aan haar kamerdeur en ’n gegrom onder haar bed. Vir ’n oomblik wonder sy of sy droom, maar toe Eben die deur oopstoot, onthou sy.
Eben is aangetrek en klaarblyklik reg vir die dag ondanks troebel oë en dik geswelde ooglede. Hy het ’n stomende beker in sy hand. “Jammer om jou wakker te maak, maar ons sal iets moet reël met sleutels. Ingeval jy wil uitgaan of so.” Toe hy die beker langs haar bed neersit, skiet Suzie soos ’n pyl uit ’n boog by die deur uit.
“Waarheen is jy op pad?” vra sy, nog nie heeltemal so wakker as wat sy sou wou wees nie.
“Ek werk vandag by Imke. Moet teen agtuur inklok. Sy maak haar winkel Saterdae halfnege oop.”
Vasti sit regopper teen die bedstyl. “Maar, Eben, ek is seker sy sal verstaan . . .”
Hy skud sy kop. “Ek wil gaan. Dit sal my besig hou. En onder jou voete uit.”
“Jy hoef nie onder my voete uit te bly nie.”
“Ek hoef. Is dit reg so as ek die agterdeursleutel vat?”
Vasti knik. “Ons kan Maandag vir jou ’n ekstra stel laat maak. Skryf die sleutelnommers neer?”
“Onthou net ek gaan Maandag skool toe.”
“Kom ons kyk maar hoe voel jy Maandag.”
“Ek sal fine wees.” Hy begin uitstap, draai dan om. “By the way, ek sal so vieruur terug wees, maar moenie oor my worry as jy êrens heen moet gaan nie.” Met ’n skewe glimlag gee hy ’n wuifie en daarmee is hy daar uit.
Sy sal die skoolklere wat hy gister aangehad het moet was, dink sy terwyl sy die te soet koffie drink. Daar was net twee skoolhemde in sy kas en net een ekstra broek. En daardie hemp sal behoorlik geweek moet word. Veral die moue.
Sy dink soos ’n ma, besef sy. Miskien omdat daar so baie ander dinge is waaraan sy liefs nie wil dink nie.
Die klere is aan die week toe sy die sagte geluid van ’n enjin aan die rivierkant hoor. Sy loer by die venster uit. Dié keer is daar nie mense op die pontonboot nie. Dit vaar ook nie verby nie. Vis draai dit behendig, bring die sykant teen die kaai tot stilstand en wip af.
Eers toe sy die deur wil oopmaak, besef sy Eben het die sleutel geneem. Sy maak die venster oop. “Kom voor om?”
Vis kyk op, knik en verander van koers.
“Hi,” groet sy toe hy met die stoeptrappe opgestap kom. “Eben het die sleutel. Hy het daarop aangedring om sy tuinwerk by Imke te gaan doen.”
“O. Ek het gedink om julle ’n entjie met die rivier op te vat. Net om uit te kom. Van Maandag af gaan dit ’n dol tydjie wees. Vir ons almal. En ek dink ’n bietjie afleiding sal ons almal goed doen.”
“Dis gaaf van jou. Baie bedagsaam.”
“Ons kan nog steeds gaan as jy wil.”
Croukamp se waarskuwing flits deur haar gedagtes: Vir ’n kluisenaar wat omtrent nooit sy voet êrens sit nie, is Vis die afgelope tyd op ’n paar eienaardige plekke opgemerk. Vis s’n ook: Moenie met vuur speel nie. Maar ’n riviervaart? Wegkom van die huis wat skielik anders ruik? Voller voel. Kleiner. “Goed. Wat moet ek saambring?”
“Kry ’n baadjie, soms raak dit skielik koud op die rivier.”
“Eben kom vieruur terug,” huiwer sy dan tog.
“Ons sal teen daardie tyd lankal terug wees.”
Die boot is seker ’n goeie sewe meter lank en drie meter wyd. Dis rustiek, maar oulik ingerig. ’n Piepklein toilet is aan drie kante afgeskort, maar oop na die rivier se kant toe. ’n Weber hang oor die een kant. Wit plastiekstoele is hoog opmekaar gestapel, maar drie is uitgehaal en om ’n tafel staangemaak. Op die tafel staan ’n mandjie, onder die bont tafeldoek steek ’n koelboks halflyf uit.
Vasti gaan staan voor by die boeg toe Vis die enjin aanskakel. Riete ritsel aan weerskante en voëls baljaar alom. ’n Eendjie vlieg protesterend voor hulle op. ’n Ander soort eend duik weg en kom naby die oewer uit.
Dis nie naastenby so warm soos gister nie, maar dit voel glad nie soos herfs nie. Vasti steek haar arms na weerskante toe uit, maak haar oë toe en trek die reuk van die rivier diep in. Nou nie die Titanic nie en sy is sekerlik nie Kate Winslet nie, maar die bries in haar gesig is heerlik bevrydend.
Toe sy haar oë oopmaak, is Eben-hulle se huis in sig. Nee, Eben s’n nou. Die huis lyk stil en onverbiddelik toe hulle verby vaar. ’n Ent verder, tussen yler kolle riete deur, is die grens tussen Kirsten- en Falckman-grond duidelik sigbaar, al is daar nie heinings nie. Aan die Kirsten-kant verdroogde struikgewas en lang gras, aan die Falckman-kant groen struike en gesnyde gras. Meer bome. Nie soseer ’n tuin wat uitgelê is nie, die omgewing is net getem en netjies gemaak. Water gegee.
Sy ril toe sy onthou dis hier op die grens waar Flip Falckman gevind is. Gelukkig het sy nie ’n ent agtertoe onthou om te probeer kyk waar Dolf sy einde teengekom het nie.
Vis-hulle se huis verras haar. Sy was onder die indruk al drie huise is identies, en dit was dalk vroeër so, maar by die Falckman-huis is daar aan weerskante aangebou en ’n tweede verdieping oor die oorspronklike huis en ’n wye balkon het ook bygekom. Die verandamuurtjie is weggesteek agter blommende plante en van daar af is dit die ene groen grasperk tot op die oewer. Die rivier is hier heelwat wyer en as sy reg onthou ook dieper. Omgekeerde kano’s en bootjies lyk prentjiemooi waar hulle pens-in-die-lug op die gras lê. Die kaai is heelwat groter en gebou om mense gerieflik op die pontonboot te kry. 
Haar huis kan ook so lyk, dink sy ’n bietjie skaam omdat sy nog niks gedoen het om haar woonomstandighede te verbeter nie. Maar gee tyd, gee tyd. Sy sal nie noodwendig sywaarts aanbou nie, maar miskien is ’n tweede verdieping nie ’n slegte plan nie. Vlekke op die plafon verklap juis dat die dak nie so dig is as wat dit moet wees nie. Wanneer die skip met geld kom.
Ná die Falckmans se huis is dit net beboste oewer aan albei kante. Hier en daar vernou die rivier tussen riete deur, swel dan weer ’n ent verder uit.
Sy loer om na Vis wat agter die stuur staan. Sy aandag is by iets op die oewer, sy hande ontspanne op die stuurwiel. Die houttoonbank wat hom gedeeltelik van die res van die boot afskort, is toegeplak met Sasol-voëlplakkate. 
Hy kyk na haar en glimlag, ’n regte een. Sy tande is wit en net oneweredig genoeg om sy glimlag interessant te maak. ’n Balletjie kwiksilwer hardloop ’n vreemde roete deur haar bekken. 
Vis druk die rathefboom vorentoe en die enjin verstil tot ’n luiering voor hy dit afsluit. 
“Dis gewoonlik waar my gaste hulle eerste bottel wyn oopmaak.” Hy kom om die toonbank gestap en lig die koelboks se deksel. 
“Ek dag jy neem net ernstige voëlkykers, navorsers en studente uit?”
“Jy dag reg. Fotograwe ook. Maar selfs hulle kan darem sekerlik ’n trippie geniet tussen die kyk, navors en bestudeer deur?” Hy buk oor die koelboks sonder om op ’n antwoord te wag. “Witwyn of Appletiser? Die wyn is ’n lekker sauvignon blanc.” Hy kyk op. 
Vasti kyk op haar horlosie. Amper halfelf.
“Hoekom het tyd iets daarmee te doen?” vra Vis lakonies. “Waarvoor is jy lus? Dis al wat van belang hoef te wees. Ons het kom ontspan.” Hy haal twee wynglase uit die mandjie. “Lyk my jy het vergeet hoe dinge in die Kaap gedoen word.”
“Ek het nooit geleer hoe dinge in die Kaap gedoen word nie.”
“Dan is dit tyd. Les nommer een. In die Kaap is dit nooit te vroeg of te laat, te warm of te koud vir wyn nie.”
Sy kan nie help om te lag nie. “Nou toe, maar net ’n halwe glas.”
“Dis presies hoe ons dit in die Kaap doen. Halwe glase.” Sy oë vonkel.
Die wyn prik haar tong en verhemelte koel en vars. Vis leun met sy agterstewe teen die boot se houtreling en tuur na die oewer.
“Waterdikkop.” Hy beduie na ’n voël wat feitlik heeltemal teen die agtergrond versmelt. As dit nie beweeg het nie, sou sy dit nie kon sien nie. 
“Was nogal snaaks vanoggend,” vervolg hy, “om nie my pa te sien of te hoor nie. Die huis was verskriklik stil. Ek moes net daar uit.” Hy kyk haar weer vas in die oë. “Dankie dat jy saamgekom het.”
“My huis was weer te vol. Nie noodwendig met goed nie, maar met mens, selfs nadat Eben daar uit is. Dankie dat jy my genooi het.” Sy lig haar glas en glimlag effens.
“Soos jy seker gesien het, sal ek Eben makliker kan huisves.”
“My kind sou net so oud soos hy gewees het.” Waar dit vandaan kom, het sy geen benul nie.
“Dit was ’n wrede streep wat die noodlot jou getrek het.”
Sy skud haar kop. “Ek was dom.”
“Jy was jonk. En ons almal doen maar dom goed. Veral wanneer ons jonk is.”
“Dis nice van jou om dit te sê. Maar die punt is, dit was nie die noodlot nie. Ek kom dit nou eers agter.” Sy kantel haar kop. “Wat het jy gedoen wat dom is?”
Sy blik flits oor die oewer. Vandag is die lug agter hom ’n effens dowwer blou as sy oë. “Eers verbeel ek my ek kan iemand liefkry omdat sy nie kan sien hoe ek lyk nie. Toe probeer ek myself oortuig ek is verlief op ’n ander meisiekind, maar sy gril vir my. ’n Ruk daarna bied ek aan om met haar te trou omdat sy my broer se kind dra, maar sy het nie ophou gril net omdat sy verwagtend is nie. Daarna onttrek ek my finaal van mense.” Sy blik ontmoet hare. “Sou jy nie reken dis maar net so dom soos wat jy was nie?”
Vasti kyk ingedagte hoe die oewer stadig, teen die spoed van die stroom versterk deur die bries, verby hulle skuif. “Jy en Tessa . . . Was julle . . . Kon Eben nie jou kind gewees het nie?” 
“Selfs al sou ons by mekaar geslaap het, wat ons nie gedoen het nie, kon Eben nie myne gewees het nie. Ek het op universiteit al ’n vasektomie laat doen.”
“Hoekom?”
“Ek was jonk en bitter. Ek wou verhoed dat ek ’n kind verwek wat soos ek lyk. My halfblinde verloofde het my gesteun. Haar oogsiekte was oorerflik.”
“Is jy nou spyt?”
Hy knik. “Maar dalk is dit tog uiteindelik beter so.”
“My tweede kind sou nou dertien gewees het. Ek het nie eens geweet ek verwag nie.”
Vis bly stil, maar sy oë spreek van empatie.
“Hoe kan jy so alles van my weet?” vra sy ietwat moedeloos, want dis duidelik dat dit nie vir hom nuus is nie.
“Tussen Jacques en Jemima kon min geheim bly as mens belanggestel het om uit te vind. En ek het belanggestel. Ek het selfs by Nicholl oor jou uitgevis.” Hy sit sy leë glas neer en stap weer stuur toe.
Sy keer hom aan die arm toe hy verby haar gaan. “Hoekom?”
Hy kyk af na haar. “Jy weet, Vasti. Hoekom vra jy?”
Sy ruik die katoen van sy hemp. Seep. Rivier. Sy sien die roeringe in sy oë, soos wier in water. ’n Akwarium van emosies.
“Vis . . .”
Hy staan terug. “Vergeet daarvan.” Hy stap om die toonbank, skakel die enjin aan en stuur die boot se neus weer by die rivier af.
Sy het nie eens agtergekom die boot het dwars gedraai nie. Haar lyf en kop en sintuie was net op Vis ingestel. Op die behoefte dat hy aan haar sou raak, haar sou soen. Die behoefte om aan hom te raak, hom te soen. Wat die skans tussen hulle is, weet sy nie. Sy weet net dis daar. En nie een van hulle weet hoe om deur die versperring te breek nie. Of dalk is hulle albei net te bang om eerste oor die sperstreep te tree.
“Zirk?” Dawid se tong voel soos ’n verlamde akkedis in sy mond. Sy verhemelte soos spons.
“Môre, Dawid,” kom Zirk se stem behoedsaam oor die lyn.
“Ek het hulp nodig. Ek het sedert gisteraand nog niks gedrink nie, maar ek kan dit nie alleen regkry nie. En ek weet ek moet ophou. Ek kan niks onthou wat gister gebeur het nadat jy hier weg is nie. Niks nie.” Dawid haat die snik in sy stem, maar hy kan dit nie keer nie. “Laatmiddag met my motorsleutels in my hand in die voorportaal wakker geword. Op die vloer in my eie braaksel. Soos ’n regte dronkgat.”
“Dawid, hou net uit tot ek daar is. Moet om hemelsnaam nie drink nie. Maak vir jou koffie. Sterk en soet. Ek sal reëlings tref. Daar is ’n privaatkliniek anderkant Swellendam. Niemand hoef te weet nie, hoor jy? Van niks nie.”
“Ook nie van . . . jy weet . . . my ma . . . waar dit vandaan kom nie?”
“Ook nie daarvan nie.”
“Ek is nie soos hy nie, Zirk. Ek sal dit bewys, ek is nie soos Leon de Leeuw nie.” Hy wens hy het nie so desperaat geklink nie.
“Dis die gees. Bly net kalm en bly nugter. Bly sterk. Gee my net so ’n uur.”
’n Uur. Dawid kyk verlangend na die kas waarin daar minstens nog een bottel Chivas moet oor wees. ’n Vinnige entjie? Net vir oulaas?
Hy haal diep asem. Nee, hy gaan sterk wees. Hy is nie soos Leon de Leeuw nie.
“En nou?” vra Vasti toe die enjin by die eerste wyer deel van die rivier van klank verander.
“Ons draai hier om.”
Sy stap tot by die toonbank. “Ek het gehoop jy sal my jou rivierhuis wys? Ek neem aan mens sal dit van die rivier af kan sien?” 
“Seker weer Jemima wat nie haar mond kan hou nie.” 
“Dink jy regtig Jemima sal oor enigiets haar mond kan hou?”
Hy glimlag effens. “Daar is sekere goed, maar jy is reg, oor die meeste dinge nié.” Hy kyk op sy horlosie.
“Ek dag dis nie veronderstel om te gaan oor tyd nie?” terg sy. “Waarvoor is jy lus? Dis al wat van belang behoort te wees.” 
“Die konteks is nie heeltemal dieselfde nie. En buite die konteks is dit ’n gevaarlike vraag om te vra.” Sy oë waarsku: Jy speel met vuur.
Daarom vra sy liewer nie waarvoor hy buite die konteks lus is nie, al lê die woorde op die tippie van haar verraderlike tong.
“Skink vir ons nog wyn en daar is eetgoed in die mandjie om aan te knibbel. Die huis in nog ’n entjie aan,” onderbreek hy haar gedagtes.
Vasti vul albei glase en sit ’n houtbord met peuselgoed op die toonbank neer. Met haar elmboë op die blad hou sy die sleurstroom van die enjin skuins agter Vis dop. In die wit V borrel die water groenbruin, maar tog helder. Hier agter ruik dit effens na petrol.
“Eben sou dit baie geniet het,” spreek sy die eerste die beste gedagte hardop uit.
“Ek sal julle weer uitneem. Met ’n bietjie beter beplanning kan ons braai ook.”
“Dan was vanoggend ’n ingewing?” Sy druk ’n stukkie brie plat op ’n beskuitjie.
Hy knik. “Jemima se voorstel.”
Hoekom sy effens teleurgesteld voel omdat Jemima hom weer moes aangesê het, weet sy nie. Ook nie hoekom sy aan die ander kant ’n bietjie verlig is omdat Jemima weet sy is by Vis nie.
“Van beplanning gepraat. As jy wil, kan ek Amelia se begrafnis ook uitsorteer. Terwyl ek in elk geval vir my pa moet reëlings tref.”
“As dit van my afhang, sal ek baie bly wees, maar as ek dit nie mis het nie, het sy niggies in Bredellsdorp? Runa se ma leef nie meer nie en Nicholl s’n ook nie, maar Runa het gepraat van haar tannies.”
“Glo my, hulle sal liewer hulle hande wou was. Amelia was nie baie geliefd nie. Ek sal by Eben hoor waar sy haar belangrike dokumente gehou het en dit van daar af neem.”
“Was jy by die ander begrafnisse? Heleen en Gail s’n?” vra sy ná ’n kort stilte.
“By Gail s’n, ter wille van Nicholl, maar dit sou skynheilig wees om na Heleen s’n toe te gaan.”
“Ek hoor sy het jou ’n bietjie stief behandel?”
Hy roer sy skouers. “Mens hoor baie dinge in hierdie plek.”
“Het sy?”
“Sy het nie van my gehou nie. Familie van haar het ’n naweekhuis langs die rivier. Ek het vir hulle moeilikheid gemaak omdat hulle nie die omgewing met respek behandel nie. Ek probeer ook skibote op die rivier verban te kry en het reeds groot dele as no-wake zones geproklameer gekry. Onder meer ’n ent op van hulle huis, omdat daar ’n otterhol naby is. Dit het hulle glad nie gepas nie, want die kinders wou ski en daardie deel van die rivier is vanuit hulle oogpunt ideaal daarvoor. Sedertdien het Heleen waar sy moontlik ’n steek kon inkry, dit gedoen. En sy kon nogal venynig wees, maar sy was ’n vulletjie teen haar oom.” Vis grinnik. “Hy het onder meer een keer vir my gesê ’n paar jaar gelede sou ek hom nog baas moes noem, en nou kom gooi ek my hotnotlyf rond by die wit mense.”
“Ek kan nie glo daar is sulke gemene en stiksienige mense nie.” 
Vis haal net sy skouers op. “As jy mooi kyk, sal jy die dak van die rivierhuis nou tussen die boomtoppe sien.” Hy leun vooroor en beduie.
Sy moet inderdaad mooi kyk voor sy die spits groen dak sien net voor dit weer agter die bome verdwyn. Die rivier begin al wyer loop. ’n Ent verder maak dit ’n elmboog voor dit om ’n draai verdwyn. Die oewerwal aan die linkerkant is hier hoog en troon uit oor die rivier wat breed en rustig sy gang gaan.
Toe hulle om ’n skiereilandjie gaan, verstil die enjin weer. Links voor hulle is ’n natuurlike inham wat hom uitstekend leen tot die groterige kaai. ’n Spul steil trappe loop skuins op na ’n houthuis wat behoorlik lyk asof dit, gestut deur stelte, aan die steil helling vasklou. Die hout smelt in teen die agtergrond. ’n Groot balkon vorm ’n afdak oor ’n houtdek-kuierplek op die oewerwal wat van daar af ’n hele ent val tot by die wateroppervlak. 
“Sjoe, dis lieflik, Vis.” Hoe op aarde bekostig hy al hierdie goed, wonder sy heimlik. Die kliphuis. Die rivierhuis. Die bote. Net deur mense nou en dan op die boot uit te neem? Sy kan haar dit nie indink nie.
Hy meer aan die kaai vas en kom staan langs haar. “My naweekplekkie. Ek sal dit nou seker meer dikwels kan gebruik.” Hy wys na die koppe agter die huis. “Lyk dit bekend?”
Sy skud haar kop.
“Zoete Weide se grens. Hier is ons agter die verste punt van julle ou plaas. Dis glo in daardie koppe wat die leeuman in sy grotstelsel bly.”
Sy gee hom ’n kyk. “Dit was in die sewentienhonderds al ’n liegstorie. En al was dit nie, is hy sekerlik al lankal dood. Tensy leeumannne driehonderd jaar oud word.”
“Darem nie driehonderd nie, die storie is so tweehonderd en dertig jaar oud. Dit kom uit die laat 1780’s of daar rond.”
Sy kyk verras na hom. “En hoe weet jy dit?”
“My oupa was ’n geskiedenisonderwyser met ’n groot belangstelling in volksvertellings asook genealogie. Toe my pa die kliphuis in 1945 net ná Maanhaar se dood gekoop het, het die omgewing se legendes my oupa aangegryp. Hy het dikwels vakansies hier deurgebring en oral mense uitgevra en goed opgelees. Sleg gebots met jou De Leeuw-oupa hieroor, maar hom nie laat keer nie.” Hy beduie met sy kop boontoe. “Wil jy die uitsig van die balkon af sien?”
Sy knik. 
Hy maak die boot se hekkie oop en laat haar voor stap. “Hy het ook die plaaslike De Leeuws se stamboom bymekaar begin sit,” vertel hy terwyl hulle teen die trap opstap. “Die verste terug wat hy kon kry, was ’n Solange Girard. Volgens oorlewering was sy – en ek haal aan – ’n mal vrou wat Boesmangoed geskilder het. Dit klink asof sy rotstekeninge in die grotte hier rond nagevors en oorgeteken het, of so iets. Sy is kort ná die geboorte van haar buite-egtelike seun dood, maar nie voor sy die vrou wat haar met die geboorte bygestaan het, opdrag gegee het om hom te geregistreer as Leo de Leeuw nie. Voor dit was daar geen spoor van ’n De Leeuw in die omgewing nie en genealogiese rekords van die De Leeuw-familie dui ook nie aan dat enige afstammeling op daardie tydstip na Suid Afrika gekom het nie, en beslis nie na hierdie omgewing nie.”
Vasti blaas effens toe hulle bo kom. Sy gaan staan op die voorste punt en laat rus haar hande op die balustrade. Van hier af sien sy dat die balkon eintlik oor die rivier hang. Die panoramiese uitsig is asembenemend, die val af na die rivier toe duiselingwekkend, maar aangrypend. 
Vis kom staan langs haar.
“Maar hoekom sou sy aangedring het dat haar seun ’n ander van as sy kry?” vra Vasti om die effek wat hy op haar het teen te werk.
“Dit weet niemand nie, maar my oupa het wel ’n ander gebeurtenis in daardie jare daarmee probeer verbind. In 1785 het daar ’n skip naby Vogelbaai vergaan. Die Brederode. Twaalf man het op die skip agtergebly omdat daar nie genoeg plek op die reddingsbootjies was nie. Dié in die bootjies het almal oorleef en is gered. Die ander twaalf is nooit weer gesien nie. My oupa se teorie was dat een van die twaalf op wonderbaarlike wyse uitgekom het en in die grotte skuilgehou het, om watter rede ook al. Toe Solange daar ronddwaal, het hy hom aan haar opgedwing. 
“Maar my oupa kon baie lekker stories rondom feite opmaak, dus sal ek nie te veel waarde daaraan heg nie. Hy was egter oortuig dat die grotte wat Solange besoek het in Zoete Weide se koppies geleë was.”
Vasti kyk mymerend na die diamante wat die son uit die water toor voor sy ietwat verblind opkyk na Vis. “En sy was ’n skilder.”
“Jou voormoeder. En Eben s’n ook.” Sy stem is ineens skor. Die atmosfeer tussen hulle verdig. 
“ ’n Mal skilder,” prewel sy.
Hy lig sy hand en streel ’n sliert hare wat oor haar gesig waai weg. Sy vingers is koel toe hulle rakelings oor haar wangbeen beweeg. ’n Trilling trek deur haar.
Sy hand val dadelik weg, maar sy gryp dit instinktief, druk sy palm teen haar lippe sonder om oogkontak te verbreek. Hulle oë voer ’n kort gesprek voor sy hand warm om haar agterkop vou. Hy huiwer nog een oomblik voor hy sy kop buig en met sy ferm lippe sag oor haar ooglede streel, oor haar wangbene, voor hy haar mond vind.
Die skans tussen hulle spat skouspelagtig flenters.
Sonder navigasie spoor sy hande die heuwels en dale op wat om aanraking smeek, maak nuwe sones aan die brand. Haar vingers ontdek gulsig die kontoere van sy lyf onder sy hemp.
Vasti se oë gaan traag oop toe sy greep op haar verslap. Die klank van ’n luide enjin vermeng met mense wat lag en gesels, dring nou eers tot haar deur. ’n Boot, besef sy – op die oomblik nog weggesteek agter die elmboog in die rivier.
“Sal ons binnetoe gaan?” rasper hy teen haar oor.
Vasti kyk na die glasskuifdeure, die gordyne wat toegetrek is. Daaragter lê nog ’n onbekende. Sy laat rus haar voorkop teen sy bors en knik. Haar kop voer die aksie uit, maar dis haar lyf wat namens haar dink.
Vis rek en haal ’n sleutel agter ’n hangende potplant uit wat enigiemand anders slegs met ’n leer sal kan bykom. Net toe die raserige boot om die elmboog kom, trek hy die deur agter hulle toe.
Dis koel en skemer binne en ruik na hout en kaggelvuur. Die onderbreking laat haar effens tot haar sinne kom. Wat is sy besig om aan te vang? 
Vis moet iets aanvoel, want hy steek halfpad na haar toe vas.
Ongemaklik laat Vasti haar blik deur die gesellige vertrek gaan. Die eerste ding wat haar opval, is die skildery bo die kaggel. Daarna die ander skilderye teen die mure. Sy herken die skilders se style maklik. 
“Die Stern en Laubser het ek by my oupa geërf.” Vis trek die gordyne oop voor hy agter haar kom staan. Sy hande rus warm op haar skouerknoppe. “Hy het dit gekoop toe hulle nog onbekend en ongewild in Suid-Afrika was. Die Laubser vir iets soos sewe ghienies. Die Gregoire Boonzaier het hy gekoop by sy eerste solo-uitstalling. Boonzaier was maar sestien jaar oud.” Hy beduie na die Battiss. “My oupa het ’n ruk lank saam met Walter Battiss skoolgehou by Pretoria Boys High. Hierdie skildery het oom Walter vir my as ’n verjaardagpresent gegee toe hy in die laat sewentigs hier verbygekom en kom groet het. My pa het ná my oupa se dood kontak behou. Dit was nog aan die begin van sy Fook Island-fase.”
“En Heleen het gewonder wat jy van kuns af weet?” 
“My oupa was ’n baie gekultiveerde man. Avontuurlus het hom na Suid-Afrika laat kom en die weer het hom laat bly, maar hy het uit ’n ryk, vooraanstaande familie in Swede gestam. Kuns en kultuur was vir hom soos suurstof.” Hy draai haar na twee van haar werke teen ’n ander muur. “Die trots van my versameling is egter die twee Vasti de Leeuws.” 
Sy onthou hulle asof sy hulle gister geskilder het, al is dit so lank terug. Nog ’n hele ruk voor sy Anina en Jacques ontmoet het. Soos met Kruiselings, lyk hulle vir haar nou meer objektiewe oog effens akademies, maar dis onbetwisbaar goed geskilder. Dis sonder twyfel art, nie craft nie. En dis duidelik dat Vis die verskil ken. 
Sy draai om na hom toe. “Ek hoop die twee is uiteindelik ’n goeie belegging.” Sy hou sy oë, sien syne woel. Die digtheid van die atmosfeer is onmiddellik terug, sing amper hoorbaar soos ’n hoogspanningsdraad. 
“Vasti?” vra hy ’n duisend vrae met een woord.
Sy laat rus haar hande teen sy bors, voel die versnelde hartklop onder haar palm en lig haar gesig. “Vis, ek het nog nooit so gevoel soos toe jy my soen nie. Nog nooit nie.” Dit klink nie soos haar eie stem nie, maar dis haar eie diep verborge waarheid.
“Hoe het jy gevoel?” fluister hy teen haar oorskulp.
“Soos ’n vrou. ’n Oervrou.”
Hy soen haar uitlokkend terwyl hy haar agteruit stuur. In ’n kort gang af en dan by ’n kamer in. In een beweging tel hy haar op, in die volgende lê hy haar op ’n bed neer voor hy wydsbeen oor haar kniel.
Met swaar ooglede hou sy hom dop terwyl hy die knope van haar hemp een vir een uit die knoopsgate dop, die lap van haar skouers afskuif, oor haar buig.
Haar oë gaan toe terwyl sy hande en mond geduldig, teer, doelgerig ’n enkelroete volg na die middelpunt van wie sy is. Die kern van onkenbare gevoelens, van emosies, van sensasies, van wonderwerke wat sy nie vermoed het bestaan nie. ’n Diep, onuitputlike oerbron wat intieme kennis dra van die essensie van vrouwees. Menswees. Vervoering. Vervulling. Ekstase.
Haar wange is nat toe sy uiteindelik soos ’n uitgespoelde in sy arms lê, hulle jagende asems in tandem. 
Toe sy haar asem terug het, kyk sy op, vas in sy oë. Blou kan ’n warm kleur wees. 
Sy lig haar hand, streel oor die hobbels en oneweredighede van sy gesig. Hy maak die bloutes toe, hou sy asem ’n oomblik op, maar ontspan geleidelik onder haar aanraking.
“Jy is vir my mooi, Vis Falckman,” fluister sy voor sy dié keer sy enkelroete aandurf om sy middelpunt te vind. 

“Ek weet dis nie baie luuks nie, maar die mense hier is wonderlik.” Zirk sit Dawid se kleresak op die enkelbed neer. Die kamer is piepklein, spartaans, maar netjies en skoon. “Jy hoef oor niks anders bekommerd te wees as om reg te kom nie.” 
Op pad hierheen wou Dawid kleinkoppie trek, maar Zirk het geen skuiwergate gelaat nie. Runa het ingestem om nou en dan ’n draai by sy huis te maak en te sorg dat dit weer netjies kom. Sy ontvangsdame sal die fort by die spreekkamer hou. Sy sal vir sy pasiënte sê hy het ’n bietjie weggegaan om oor die ergste van Heleen se dood te kom. Zirk sal na die dringendste gevalle omsien en as hy vasbrand, pasiënte na een van die ander dokters op die dorp verwys. 
Dawid vee oor sy klam voorkop, wens hy kon sy hoofpyn wegvee soos die sweet waarin hy kort-kort uitbars. Hy hoop hy kan die naarheid inhou.
“Jy gaan vir die eerste paar dae detox. Ek kom gewoonlik so twee keer per week hier diens doen, dus sal ek jou sien.” Zirk trek die liggroen gordyne oop. “Kyk hoe mooi is die tuine. Jy sal lekker lang ente kan stap as jy eers oor die ergste is.”
“Zirk, ek is nie ’n volslae alkoholis nie. Ek het vir die twee weke sedert my vrou se dood straf gedrink. Ek moet net uit die gewoonte kom. Dis al waarvoor ek hulp nodig het.” 
“Straf gedrink? Straf is nie die woord nie, Dawid. En dis nie net die twee weke nie. Jou gene tel teen jou. Jy gaan hierdie saak ernstig moet opneem, anders mors jy ons almal se tyd.”
Irritasie stu deur Dawid. Nog ’n onttrekkingsimptoom, nog ’n teken van chemiese afhanklikheid, identifiseer die dokter in hom. Logies dat Zirk se gekarring hom sal irriteer, verweer die drinker. Die Vader weet, wat hy nie nou vir ’n dop sal gee nie. 
“Dink jy ek sou hier gewees het as ek nie ernstig was nie? Weet jy wat met my pasiëntelys sal gebeur as die spul in Bredellsdorp hoor ek is in ’n rehabilitasiesentrum?” Hulle sal soos mis voor die son verdwyn, maar hy hoef dit nie te sê nie. Zirk weet hoe Bredellsdorp werk. Kyk maar wat met Stiaan se praktyk gebeur het.
“Alles hier is anoniem, niemand hoef uit te vind nie.” Zirk kyk hom takserend aan. “Dawid, in daardie ure wat jy verloor het voor jy op jou voorportaal se vloer wakker geword het in jou eie braaksel . . .” Hy laat die woorde insink voor hy verder gaan: “Weet jy of jy in daardie tydgleuf êrens heen was met jou motor?”
Dawid skud sy kop. “Nee, maar ek dink nie ek sou in staat gewees het om te bestuur nie.”
“Maar as jy het, besef jy dat jy onskuldige mense se lewens in gevaar gestel het?”
“Liewe Here, Zirk, dis hoekom ek besluit het daar moet ’n einde aan kom. Ek is nie ’n imbesiel nie. En is dit nodig om alles so in te vryf?”
“Was jou motor op sy gewone plek geparkeer?”
Dawid kyk weg. Twee vroue stap gesels-gesels in een van die tuinpaadjies. Hy laat sak sy oë en skud sy kop. “Dis wat my laat skrik het. Die motor was halfpad uit die motorhuis getrek. Ek neem aan ek het probeer uittrek en toe besef ek kon nie bestuur nie.”
Zirk bly ’n oomblik stil. “Of jy kon êrens heen gewees het en op ’n wonderbaarlike manier heelhuids teruggekom het voor jy net nie verder kon nie?”
“Ek twyfel. Maar ek het vanoggend gekyk, daar was geen stamp- of krapmerke nie.”
“Dan was jy tog bang dat jy inderdaad gery het?”
Dawid antwoord nie. Dis nie nodig nie.
Zirk sug. “Het dit al ooit vantevore gebeur dat jy jou geheue of bewussyn as gevolg van drankmisbruik verloor het, Dawid?”
Dawid skud sy kop, maar laat sak sy oë.
“Dawid?”
“Een of twee keer in my universiteitsdae.” Zirk hoef nie te weet dit was nadat hy uitgevind het Vasti het hom met Dolf verneuk nie. Ook nie dat dit weer gebeur het nadat hy by Tessa geslaap het nie. “En terwyl ek vir Heleen in die strandhuis gewag het. Ek het nie my bewussyn verloor soos gister nie, maar ek kan nie onthou wat ek gedoen het nie. Net eers weer vandat sy daar aangekom het.” 
“Dawid? Kan jy saam met my kom?” ’n Aantreklike vrou in die informele uniform van ’n bont bloese en wit langbroek staan in die deur. “Dokter Zirk, jy kan enige tyd bel om te hoor hoe dit met Dawid gaan, maar nou moet ons die bal aan die rol kry.” 
Pasiënte hier het nie titels of vanne nie, het hulle verduidelik toe hy ingeteken het. Van nou af is hy net Dawid. Nie meer oudokter en formidabele Hermien se seun nie. Nie meer die dokter op die dorp wat in sy gewilde pa se voetspore gevolg het nie. Hy is die seun van ’n alkoholis en staan self op die rand van alkoholisme. Anoniem.
“Dag, Dawid. Sterkte.” Zirk gee hom ’n ferm handdruk en ’n kloppie op die skouer voor hy uitstap en anonieme Dawid alleen agterlaat om sy demone te beveg.
Kan enigiemand so sielsalig gelukkig wees ondanks al die komplikasies in haar lewe buite die sirkel van Vis se arms? Sy ken rus op haar kroontjie en sy arms is om haar middel geslaan waar Vasti rug-aan-bors met hom staan terwyl sy die boot stuur. 
Haar eerste orgasme. Nou verstaan sy waaroor dit gaan. Die versadiging van die lyf en sinne is egter ’n vulletjie in vergelyking met die diep gevoel wat hierdie man in haar ontketen het. ’n Gevoel so groots, sy is nie seker of sy ooit die omvang daarvan sal kan bepaal nie. Of dit kan huisves nie.
“Jy is baie dapper. Selfs my halfblinde verloofde wou nooit aan my gesig raak nie,” murmel hy bo haar kop. “En Tessa het gesê ek kan met haar seks hê, maar net as ek belowe om haar nie te soen nie.”
Hy klink nie bitter nie, net verwonderd. 
“Dit het niks met dapperheid te doen nie. Ek hou daarvan om aan jou te raak.” Vasti ken nie hierdie vrou wat nou in haar woon nie. Vrypostig, vryerig, vry om te sê wat by haar opkom.
“Bietjie regs,” herinner hy haar om te stuur.
“Was daar ander vroue ook?” Dis maklik om hom te vra terwyl sy nie na hom kyk nie, hom net teen haar rug te voel.
“Ek is vyf en veertig, Vasti. Natuurlik was daar. Maar dit was selde meer as skepe in die nag. Dit was net seks. Daar was een of twee wat nogal aanduidings gegee het dat dit verder kan gaan as een of twee nagte, maar ek het nie dieselfde gevoel nie.”
Sy draai skuins en kyk op na hom. “Vrek lelik en dan nog uitsoekerig ook?” terg sy en wonder of sy te ver gegaan het toe hy verstar.
Die stilte is dawerend. Die lag wat daarop volg ook. Dis die eerste keer dat sy hom voluit hoor lag. Dis ’n ryk klank diep uit sy lyf uit. Hy trek haar styf teen hom vas. “Dis hoe ek wil hê dit moet tussen ons wees, Vasti. So natuurlik.”
Weer ’n aanduiding van ’n toekoms. Vir hom is daar ’n vorentoe.
“Wie het jou Vis begin noem?”
“My oupa. Eintlik Fiskis.” Hy spreek dit “Fiesjkis” uit en spel die woord. “Dit kom van die Sweedse woord vir vis. Die verkleiningsvorm. Jemima het dit Vis laat word.”
“Pla dit jou?”
“Nie juis nie.” Hy het net weer die boot van verstrengeling in die riete gered toe hulle fone gelyktydig begin piep.
“Daar is geen opvangs in die laer dele van die rivier nie. Hier begin mens weer ’n sein kry,” verduidelik hy en laat haar traag toe om agter die stuur uit te skuif. 
“Seker Eben wat my soek.”
“En Jemima vir my.” Hy haal sy foon uit sy sak en neem die stuur by haar oor terwyl sy haar baadjie gaan kry om die sel uit die sak te haal.
Dis skuins voor vier, sien sy. Twee oproepe. Een van haar huisnommer en een van Runa. Sy bel die huisnommer.
“Vasti se huis?”
“Haai, Eben, ek is op pad. Ek is saam met Vis op sy boot.”
“O, dis reg, ek het ’n bietjie bekommerd geraak toe ek sien jy is weg, maar die bakkie is nog hier. Hoor hier, Imke is hier by my, ons drink tee. Sy het my kom aflaai en wil jou graag ontmoet. Is dit orraait?”
“Dis gaaf. As sy nie omgee om ’n bietjie te wag nie.” Sy is glad nie lus vir vreemde mense nie, maar Imke is skynbaar vir Eben belangrik.
“Hoe lank?”
“Seker so tien, vyftien minute,” skat sy. Sy hoor hom praat, weg van die gehoorbuis af.
“Imke sê dis reg. Sien jou nou.”
Toe sy aflui en na Vis kyk, staan hy met sy sel teen die oor met ’n diep frons en luister.
“Ek is oor so vyftien minute daar. Hy moet maar wag. Goed, ek sal haar sê. Bye.”
“Imke wil my ontmoet. Wie wag vir jou?” vra Vasti en kruip onder sy arm in toe hy dit uitnodigend lig. Sy kan Runa later bel.
“Croukamp. Hy wil my al weer ondervra. Ek neem aan dié keer oor my pa se dood.”
Vasti kyk fronsend op na hom. Dan is hulle nie tevrede met die maklikste verklaring nie. Dat Amelia bloot alleen was en ’n hartaanval gekry het nie. Dat Flip bloot geval en verdrink het nie.
“En hy vra dat jy nie weer uitgaan nie. Hy wil by jou ook ’n draai maak.”
Nicholl skud al die papierwerk wat hy uit die lessenaar se laaie opgediep het bymekaar. Tipies Gail om die goed wat sy geheim wou hou oop en bloot in die lessenaarlaaie te los en die goed wat sy nie omgee hy sien nie, in die kluis te sit. Wou natuurlik nog vernietig het wat sy nie bekendgemaak wou hê nie, voor sy Australië toe verkas.
Slim het sy baas gevang, maar hy moet sê, Gail het haar kaarte baie mooi gespeel. Sy het net haar medeknoeier onderskat.
Al wat nou vir hom oorbly, is om ’n paar goed te pak, sy Discovery se bagasieruim vol skilderye en ander kunswerke te laai en dan gat skoon te maak om ’n nuwe lewe aan te pak. Laat die banke maar verder sake uitspook.
Die inventaris wat Gail van die kunswerke gemaak het, het hy aangepas sodat geen haan sal kraai ná die goed wat hy saamneem nie. Dis uitgedruk en in dieselfde koevert as die brief waarin hy die erflating weier en daarop wys dat die verkope van die kunswerke die skuldlas behoort uit te wis. Hy het selfs onthou om twee van die huishulpe as getuies te laat teken en vir al vier ruim oorbetalings in hulle rekeninge te doen, al het dit sy oortrokke fasiliteit tot by die limiet geneem. Die lei is skoon.
Al vind wie ook al uit van die twee tjeks wat hy Maandagoggend in ’n splinternuwe rekening gaan inbetaal, kan hulle niks aan hom doen nie. Dis kontant uitgemaak. En die rekeninghouer sal niks sê wanneer dié sien die tjeks is gewissel en besef dit moet Nicholl wees nie.
As iemand soos hy met behulp van die dokumentasie wat hy ook gaan agterlaat, kon uitwerk wie Dolf, Gail en Heleen uit die weg geruim het, sal Croukamp dit ook kan doen. En hy sal ook besef daar is ’n baie goeie rede waarom Nicholl nou moet verdwyn. Die enigste rede waarom hy Croukamp nie te vroeg wil inlig nie, is dat as iets skeef loop, Nicholl Stadler die volgende een in die graf sal wees.
Om seker te maak daar is nie nog bloedvergieting nie, sal hy by Vasti aangaan en haar waarsku. Al weet hy sy het nog nie haar doel gedien nie en verkeer dus nie in onmiddellike gevaar nie. Verder was hy sy hande. Uiteindelik is hy regtig vry.
Vasti moet tevrede wees met ’n laaste soen agter die verskansing van die riete en ’n laaste diep kyk in Vis se oë voor hy by haar kaai vasmeer.
Sy vra nie waarom hy die soen geheim wil hou, vir Eben of dalk Imke nie. Wat tussen hulle gebeur het, is buitendien vir haar te kosbaar om sommer dadelik aan die groot klok te hang. Dit voel asof sy op wolke loop toe sy ná ’n laaste wuif aanstap huis toe. 
Eben maak die deur oop nog voor sy by die veranda is. “Is dít nou ’n tyd om huis toe te kom?” Sy oë agter die bril is nog rooierig, maar hulle terg darem weer.
Hy speel ouma teenoor haar, besef sy. “Gaan jy my hok?” 
“As ek my sonde nie ontsien nie . . .” 
Die vrou wat opstaan van die kombuisstoel is ’n paar jaar jonger as sy, aantreklik en vreeslik bont aangetrek. Haar hare is ’n donker krullebol, haar oë diep en donker en die glimlag wyd onder ’n effense hawiksneus.
“Vasti. Ek wou jou al so lank ontmoet. Imke Svecova.” ’n Rits armbande klingel toe sy haar hand uitsteek. 
“Hi, Imke. Jammer jy moes wag. Sit gerus. Eben, is daar kans op nog tee?” Miskien bring Joko haar terug aarde toe.
Vasti gaan sit oorkant Imke toe Eben knik en bedrywig raak met die teegoed.
“My ouma aan moederskant het my so baie van Kees Velsen vertel.”
Vasti kyk Imke verras aan. “My oupa? Hoe so?”
“Het hy jou nooit vertel van Rebecca Herzhaft nie? Van haar ouers? Jou oupa het hulle uit Holland help vlug ná die Duitse besetting? My ouma Rebecca, toe nog ’n jong meisie, was siek en hulle kon haar nie saamneem die nag toe hulle oor die grens is nie. Jou oupa se vrou het haar versteek tot aan die einde van die oorlog. Ouma Rebecca het op die boot saam met Kees Velsen gekom toe hy hierheen geïmmigreer het. Sy was jou ma se soogmoeder en oppasser.”
Vasti luister verstom hoe die verhaal van die Joodse vlugtelinge ontvou, asook van Rebecca se lewe as ’n onderduiker oftewel verstekeling. Ná die oorlog het Rebecca ’n kraamverpleegster geword. Later is sy getroud en was swanger toe haar man dood is aan tuberkulose. Die kind het nie lank geleef nie, maar Rebecca was nog in die melk toe Truida gebore en dié se ma oorlede is. Kees Velsen het vir Rebecca gevra of sy bereid sal wees om op die skeepvaart na Truida om te sien en toe sy instem, vir haar ’n eersteklas-passaat gekoop terwyl hy in derde klas gereis het.
Die ooreenkoms was dat Rebecca sou bly tot die kind drie is en dan sou Kees haar terugstuur. Toe hy Marien ontmoet en hulle kort daarna trou, het Rebecca se dienste egter oorbodig geword. Maar sy het intussen lief geword vir die land en besluit om nie terug te keer nie. Sy het weer getrou en Imke se ma is uit die huwelik gebore.
“Sal julle my verskoon?” vra Eben toe Imke klaar vertel het. “Ek wil gaan kyk watse huiswerk ek het.”
“En die tarotkaarte?” vra Vasti toe hy uit is.
Imke lag. “My Tsjeggiese ouma aan vaderskant stam van sigeuners af. Sy was glo met die helm gebore. Sy het my belangstelling gaande gemaak en my ook geleer om kaarte te lees. Ek is beslis nie heldersiende nie, maar ek het die kennis. Dit gaan maar eintlik oor simboliek en die klant lees dikwels meer daarin as ek. Ek voorspel nie die toekoms nie, ek kan net uit die kaarte en die klante se reaksie op my lesing aflei en interpreteer waar probleemareas in hulle lewe is. ’n Bietjie terapie, niks meer nie. Dis eintlik net iets wat ek vir ’n ekstra inkomste doen. Rame maak is my eintlike nering.”
“Doen jy vir Runa Raubenheimer ook raamwerk?”
Sy skud haar kop. “Runa gebruik ’n plek in Bredellsdorp. Hulle is goedkoper. Ek weier om ’n goeie skildery met ’n afskeepraam te ontsier. Ek het wel heelwat werk vir Heleen Benade gedoen. Sy het verkies om skilderye ongeraam te koop, meesal by Runa, en dan by my te laat raam. Ek moet sê daardie een skildery van jou wat ek so ’n rukkie voor haar dood geraam het, het my asem weggeslaan. Dis juis nadat Eben daardie skildery gesien het dat hy met alle geweld by jou wou les neem toe hy by Jemima hoor jy kom hierheen. Ek moes ’n bietjie herstelwerk ook laat doen. Gelukkig ken ek ’n deskundige, my oom wat my alles van rame geleer het.”
Vasti se hart slaan ’n slag oor. “Hoe het die skildery gelyk?”
“Heelwat Christelike simboliek, maar vanuit ’n vroulike oogpunt. Amper feministies, sou ek sê. Maar ek kon eintlik eers sien waarmee jy met die reeks op pad was toe ek die twee ander skilderye laas week vir Vis geraam het. Dis nou waarlik stunning. Dis eintlik jammer dis nou in ’n privaat versameling, dit sou sekerlik baie groot opspraak gewek het op ’n uitstalling.”
Dié keer voel dit haar hart gaan staan. Vis?
“Hoekom dink jy so?” probeer sy haar vermoede staaf.
“Die Paas-gebeure, en dít met vrouefigure in die hoofrolle. Ek kan my net probeer indink wat meer behoudendes sal sê oor ’n vrou aan die kruis.” Imke frons. “Is iets fout?”
Die eerste twee van die Paas-triptiek. Dis nie vernietig nie. “Weet jy dalk waar Vis daaraan gekom het?”
“Glo by Gail Stadler gekoop. Sy was ook een van my beter klante, maar ek dink nie sy het skilderye geniet nie. Vir haar het dit net oor die beleggingswaarde gegaan.” 
En Dolf het Gail in Pretoria geken. Saam met haar en Nicholl ge-swing. 
“Ek moes juis ’n rukkie terug vir haar ’n spul skilderye uit hulle rame haal. Sy het nog gesê ek kan die rame hou. Ek het die indruk gekry sy gaan dalk oorsee. Dis ook toe sy vir my gevra het of ek vir haar die kaarte by haar huis sal lees.” Sy raak effens bleek. “Ai, dit was verskriklik om haar daar in die jacuzzi te sien lê.”
“O genade, ek het al amper vergeet jy het op haar afgekom. Ek is so jammer. Dit moes erg gewees het.”
“Die ergste was die gedagte dat ek haar dalk nog kon gehelp of gered het, as ek net nie vir meer as tien minute draaie gery het om tyd op te maak nie. Ek was te vroeg en sy het my op die hart gedruk dat ek stiptelik seweuur daar moet wees, nie ’n sekonde vroeër nie. Ek kon eintlik net sowel vir Eben galery toe geneem het en steeds betyds gewees het. Maar toe is ek benoud dat dit my dalk laat sal maak en die arme Eben moes van daar af stap. Ek het later so sleg gevoel.” Sy vee ’n krul van haar voorkop af. “Gelukkig kon Chris feitlik dadelik kom toe ek bel.” Imke se wange verkleur effens. “Dis seker die enigste keer dat dit voordeel ingehou het om met ’n speurder uit te gaan.”
“Luitenant Croukamp?” Geen wonder Imke was nooit onder verdenking nie. 
Imke knik. “Ek hoop tog so hy kan binnekort ’n arrestasie maak. Die goed wat die afgelope weke hier gebeur het, is besig om hom teen die mure uit te dryf. Net as hy dink hy het iets uitgewerk gekry, gebeur iets wat sy teorieë omverwerp. In elk geval . . .” Imke kom regop. “Dankie vir die tee en die geselsie. Dit was so lekker om jou te ontmoet. Kom maak ’n draai in die winkel. Ek sal vir jou ’n spesiale prys vir rame maak.”
Vasti sien haar by die motor af en druk die visitekaartjie wat Imke vir haar gee ingedagte in haar sak toe die vrou wegry. 
Heleen, Gail, Dolf. Die klein driehoek van betrokkenheid. Benewens seks is die gemene deler die skilderye, en al drie is dood. Een vermoor, twee in verdagte omstandighede. 
En dan is daar Vis. ’n Kunsversamelaar wat klaarblyklik ’n voorliefde vir haar skilderye ontwikkel het. Wat ’n transaksie met Gail beklink het voor hy Amelia na Dawid toe geneem het. Die transaksie waardeur Vis twee van die triptiek-skildery bekom het? Dieselfde nag word Dolf vermoor by die rivier en oewer wat Vis soos die palm van sy hand ken. Die volgende dag sterf Gail en ’n paar dae daarna Heleen. Venynige Heleen wat ook een van die Paas-skilderye besit. Skilderye waarvan die pryse die hoogte behoort in te skiet as Vasti de Leeuw eendag op Runa se “elusive map” kom. 
Of is Runa dalk die een waarom alles draai? Kunsagent en galery-eienaar. Heleen haar vriendin en Gail haar neef se vrou. Heleen ’n baie goeie klant. Gail klaarblyklik ook. En Runa weet alles van Vasti se kuns- en maritale geskiedenis af. En van smous kan jy haar min leer.
Soos Alice in Wonderland sou sê: Curiouser and curiouser.
En die curiousste van alles is, wat sal gebeur as dit bekend word Vasti het reeds Opstanding voltooi? Dat die triptiek-vlagskip nou uiteindelik seil?
Nee wat, sy is laf, sy lees inderdaad te veel spanningsromans. En Croukamp met sy wilde teorieë en Runa wat so graag duiwelsadvokaat speel, laat haar kop net nog meer raas. Die moorde kan tog sekerlik niks met haar skilderye uit te waai hê nie?
Maar sy sal tog graag wil weet waar Gail aan die triptiek-skilderye gekom het. En Heleen aan die ander een. En sy sal bitter graag wil weet waarom Vis haar nie vertel het dat die eerste twee skilderye in die triptiek nou in sy besit is nie.


Hoofstuk 29
29
Stiaan wik en weeg net ’n oomblik nadat hy die selfoon doodgedruk het. 
Hy was op die punt om Somerset-Wes toe te ry, maar voor hy besluite oor sy toekoms kan neem, hoe voorlopig ook al, moet hy hierdie saak oplos. Moet hy uitvind wie Lillian swanger gemaak het. En daar is net een persoon oor wat hom dit kan vertel. Hy moet met Nicholl Stadler praat voor dit te laat is. En Stadler sal moet vinnig praat. Sy geduld is op.
Hy kry sy kortneuspistool uit die kluis, druk die magasyn in en maak seker die bult in sy binnesak is nie te opsigtelik nie. Hopelik sal dit Stadler oortuig hoe ernstig hy is, indien dit nodig raak.
Stadler se motor staan in die oprit toe hy daar aankom. Die agterkant is na die voordeur toe getrek en die bagasieruim se deur staan oop. Hy is darem nog betyds. 
Stiaan parkeer in die straat en stap nader net toe Stadler uit die huis kom met ’n tas wat hy agter hom aansleep. Dit lyk asof hy skrik toe hy Stiaan sien.
Ná ’n kort huiwering laai hy die tas in en draai na Stiaan toe.
“Kan ek help?” Hy lyk glad nie lus om te help nie.
“Ek kan sien jy is op pad, maar ek moet met jou praat. Dit hoef nie lank te duur nie.”
“Jy is Stiaan de Swardt. Ek onthou jou van die kunsuitstalling af. Ek dink nie ons het enigiets om oor te praat nie.” Stadler het effens bleek geword.
“Jy weet ons het.” Stiaan bid dat die man moet redelik wees. Hy is self aan die einde van sy kragte. “Ek moet weet wie die pa van Lillian se kind was en ek weet jy weet.”
“Luister, De Swardt, selfs al het ek met sekerheid geweet, twyfel ek of jy wil weet. Los nou die storie en gaan aan met jou lewe.”
“Dis my plan, maar ek sal net kan aangaan as ek weet. Jy het my woord dat ek niks aan die man sal doen nie. Ek moet net weet.” Hy hoop hy kan by sy belofte bly. Hy wens hy verstaan self waarom hy eenvoudig moet weet.
“Jy kan in elk geval niks aan hom doen nie. Hy is dood. Dit was Dolf Verster.”
“Jy lieg. Jy wil net korte mette van die saak maak.”
“Ek het niks meer te sê nie.” Stadler draai om en stap na die voordeur toe.
Stiaan volg hom haastig en toe Stadler die deur in sy gesig wil toeklap, stamp hy dit met sy skouer oop.
“Was dit jy?” Stiaan ken nie sy eie rou stem nie.
“Fokof van my eiendom af!” Nicholl probeer hom buitetoe stoot.
’n Rooi gloed slaan voor Stiaan se oë oop. Hy ruk die pistool uit sy baadjie se binnesak en druk dit feitlik teen Stadler se gesig. “Ek sal fokof ná jy my die antwoord op my vraag gegee het.”
Stadler se oë rek. “Jy sal nie skiet nie.” Hy retireer ’n paar treë.
“Staan net waar jy staan, sê vir my wat ek wil weet. Dis al wat ek vra. Dis hoe maklik dit kan wees.”
Stadler se oë flits rond. Dink seker wat hy as wapen kan gebruik.
Stiaan haal die pistool oor. “As jy vir my sê, sal ek omdraai en wegstap. Selfs al sê jy vir my dit was jy.”
“Fok, hoeveel keer moet ek nog sê dit was nie ek nie!” Stadler se stem het skril geword.
“Nou wie dan?”
Hy kan sien hoe Stadler beheer oor sy vrees probeer kry, helder probeer dink.
“Goed, ek sal vir jou sê, maar laat sak die pistool.”
Stiaan gehoorsaam, maar hou hom fyn dop.
“Jy moet onthou, as die sleutels eers getrek is, was daar geen omdraaikans of uitruilery nie. Dis die reëls van die game. Al het jou vrou haar bedink, sou sy teen daardie tyd nie kon uit-chicken nie.”
“Ek luister.”
Stadler se oë begin weer rondflits. Stiaan lig die pistool se neus.
Sweet slaan op Stadler se bolip uit.
“Sit neer daardie donnerse ding.”
“Praat!” Die pistool begin in sy hand bewe en Stiaan vou sy linkerhand ook oor die kolf om die loop te stabiliseer.
“Hy is in elk geval ’n untouchable.” Stiaan is nie seker of Stadler hom waarsku of homself probeer verontskuldig nie. “ ’n Minister se seun.”
“Minister?” ’n Yskoue ontsetting trek deur hom. 
Stadler vee die sweet van sy bolip af. Stiaan kan sy vrees ruik. 
“Sy naam.”
Stadler se tong struikel oor die lang Xhosa-naam.
“ANC?” Hy lees die antwoord in Stadler se oë. Die rooi waas raak rooier, dik soos bloed. Sy pêl se kop langs hom. Ledemate oor die damwal gestrooi. Die reuk van rou vleis en ekskresie. Sy eie.
Stiaan hoor die verskriklike slag, maar dis nie die drogklank van die bom wat hulle voertuig tref nie. Stadler sak inmekaar. Stiaan kyk verstar na die bloederige gemors wat oomblikke vantevore nog gelaatstrekke gehad het. Verdwaas staar hy na die pistool, draai dit om en kyk in die bek van die loop waaruit die koeël onbedoeld gekom het. ’n Reaksie. Net ’n reaksie. Dis al wat dit was. Een klein spiersametrekking. Hy wou nie. 
Die loop brand sy lippe, hy skree van die pyn. Dié keer trek hy die sneller doelbewus.
Vasti se oë dwaal na die gangdeur. “Ek hou nie daarvan dat sersant Els vir Eben alleen ondervra nie. Hy is minderjarig en ek is op die oomblik die naaste wat hy aan ’n voog het. Ek behoort by te wees.”
“Hy is agtien en ingelig dat hy ’n regsverteenwoordiger teenwoordig mag hê. Buitendien, dis eintlik sodat ek privaat met jou kan praat dat die sersant hom sitkamer toe geneem het.” Croukamp se gesig is nog strakker as voorheen. “Die boodskap op die antwoordmasjien waarin sy jou beskuldig dat jy haar kleinseun in die verderf lei, laat my dink daar was probleme tussen jou en Amelia Kirsten. Kan jy my asseblief inlig oor wat gebeur het ná jy die boodskap gekry het?”
Vasti sug. “Ek is na Amelia toe.” Sy vertel kortliks wat gebeur het. Ook van die daaropvolgende foongesprek toe sy Eben met sy verjaardag wou gelukwens.
“En waar is die sketsboek?”
“Ek is seker die sketse self het niks met die saak te doen nie.”
“Maar die sketse was genoeg om mevrou Kirsten tot op die rand van ’n hartaanval te dryf?”
Vasti kyk venster toe. Dit raak al sterk skemer.
“Jy is nie dalk gister weer na haar toe nie? Dalk toe jy uitgevind het sy het haar kleinseun verbied om die lesse te benut wat jy as verjaardaggeskenk gegee het?”
Vasti skud haar kop. “Ek het dit in elk geval eers ná haar dood verneem. Ek was onder die indruk hy het haar toestemming.”
“Hy het dus vir jou gelieg.”
“Hy wou bitter graag die lesse neem.”
“En jy het hom aangemoedig.”
“Om les te neem, ja, maar nie om dit agter sy ouma se rug te doen nie. Hy het werklik uitsonderlike talent, luitenant.”
 Croukamp lyk skepties. Hy raadpleeg sy notaboek voor hy verder gaan. “Dit was nie die eerste keer dat Flip Falckman aan die dwaal geraak het nie. Volgens Jemima het Amelia haar soms gebel om te sê Flip was daar. Jou huis is egter ’n halwe kilometer verder as die Kirsten-huis en die man was drie en negentig.”
“Wat probeer jy sê?” vra Vasti ineens doodmoeg.
“Jy sê Flip Falckman was hier by jou in die huis, maar niemand kan dit bevestig nie. Jy het ook nie onmiddellik die Falckmans se huis gebel toe hy kastig hier aangekom het nie. Waarom nie?”
Hy wag nie vir ’n antwoord nie. “Wie sê hy het nie op jou afgekom waar jy Amelia Kirsten so ver getart het dat sy ’n hartaanval kry nie? Jy maak asof jy die pille vir haar wil uithaal, maar gooi dit dan op die vloer uit sodat dit lyk asof sy dit laat val het. Nou kom Flip Falckman op jou af. Jy het ’n probleem. Die ou man probeer vlug, jy is agter hom aan, stamp hom in die rivier en sorg dat hy verdrink. Jy bel Jemima met jou storie.”
“En ek wag ewe wreed dat ’n kind op sy ouma se lyk afkom?” 
“Die jong mán kon kop in een mus met jou gewees het. Sy ouma gee hom baie probleme en sy is boonop suinig, terwyl sy trust met ’n redelik vet bankbalans spog. Hy wil les neem by ’n vrou wat erotiese begeertes in hom wakker maak, maar sy ouma kry snuf in die neus en weier. Mense is al om veel swakker redes van die gras af gemaak.” 
Hy vou sy arms. “En dan kan ek ook nog in berekening bring dat Amelia ons ná jou eks se moord vertel het Eben loop saans dikwels buite rond, met die verskoning dat hy . . . kom ons sê maar ordentlikheidshalwe . . . afblaas. Onder meer die aand wat jou eks vermoor is. Eben was ook in die omgewing van die Stadlers se huis, die aand van Gail Stadler se ‘ongeluk’, nadat Imke hom afgelaai het. Selfs iemand wat minder agterdogtig is as ek, kan begin wonder of hier nie ’n sameswering was tussen ’n ontvanklike, hormoonaangedrewe jong man en ’n mooi, sensuele vrou op haar eie nie.”
“Jy het ’n baie, baie siek brein, luitenant.” Vasti se hart klop oortyd van ontsteltenis. “Buitendien het ek Gail Stadler nie geken nie. Hoekom sou ek saamsweer met wie ook al om haar iets aan te doen?” As hy nou weer haar sogenaamde vriendskap met Nicholl gaan ophaal, skree sy.
“Omdat jy dink sy het van jou skilderye wat jy wil terughê, maar nie kan bekostig nie?” Croukamp klik vererg met sy tong toe sy selfoon begin lui. Hy kyk na die skerm voor hy dit teen sy oor druk. “Is dit dringend? Ek is besig.” Sy frons keep diep in terwyl hy luister. Hy spring op en laat sak sy voorkop in sy hand. “Waddefok . . .? De Koppe? Albei? Niemand gaan in nie, verstaan? Niemand! Kry Forensies onmiddellik uit. En vir dokter Zirk. Ek is nou daar.”
Hy beduie met sy sel na haar. “Hierdie gesprek is nie klaar nie.”
Vasti is te ontsteld om te probeer agterkom waaroor die oproep gegaan het. “Wat sê Imke daarvan dat jy vir Eben en ook vir my verdink van sameswering, moord, seksuele bedrywighede en wie weet wat nog?”
“Ek het nie nou tyd vir speletjies speel nie. Jou sielkundige het besluit om jou prokureur te blaas en toe homself. Jissis, is daar enigiets gewelddadig wat gebeur waarby jy nie direk of indirek betrokke is nie? En dit nadat jy meer as twee dekades weg was?” 
Vasti kan die gefrustreerde man net verdwaas aanstaar. “Sielkundige? Stiaan Sonne– . . . de Swardt?” Sy slaan haar hand oor haar mond. “En Nicholl?” 
“Sewe mense dood! In drie weke. En daar is al weer ’n spul bliksemse skilderye betrokke.” Hy gee haar ’n moorddadige kyk voor hy in die gang af stoom. “Els! Kom,” hoor sy hom kortaf sê en dan klap die voordeur agter hulle toe.
Eben is bleek toe hy ingestap kom en daar lê traanmerke oor sy wange. “Wat gaan aan?”
“ ’n Nuwe saak waarvoor hulle uitgeroep is. Wat het jou so ontstel?” Seker ’n simpel vraag in die omstandighede, maar die kind lyk asof hy van voor af deur ’n vleismeule is.
Eben gaan sit oorkant haar en laat sak sy kop in sy hande. “Hulle dink . . . Jimmel, ek weet nie hoe enige mens dit kan dink nie, maar hulle dink jy het ’n vinger in die paai met my ouma se dood. En dat ek en jy . . .” Die trane begin weer loop.
Die woede wat deur Vasti stu, maak haar duiselig. So much vir die verskoning dat hulle Eben net uit die pad wou kry terwyl Croukamp haar ondervra. 
“Eben,” kry sy dit uit toe die kwaaiste emosie bedaar het. “Ek wil nie hê jy moet dit verkeerd opneem nie, maar Vis het aangebied dat jy by hom kan gaan bly. Dit sal dalk beter wees. Net tot alles uitgesorteer is. Sodat jy nie verder by hierdie gemors betrek word nie.” Asof dit nie erg genoeg is dat sy ouma dood is nie. Sy sal Croukamp op hierdie oomblik met haar kaal hande kan verwurg.
“Vis? Maar hy is niks van my nie? Hoekom sal hy wil hê ek moet by hom gaan bly? Jy is ten minste familie. Of wil jy my net nie hê nie?”
“Jirlikheid, Eben, jy behoort van beter te weet as dít. Ek het aangebied dat jy hier kan bly en elke woord bedoel. Ons weet wat die waarheid is, maar met al hierdie vieslike insinuasies en dinge . . . Het jy enige idee watse skinderstories daar kan uitbroei? Veral in hierdie vervloekte plek. Ek wil jou nie daaraan blootstel nie.” Al weer ’n spul bliksemse skilderye betrokke, weergalm Croukamp se woorde in haar kop. En Vis is ’n versamelaar. Een wat verswyg het dat hy in besit is van die twee triptiek-skilderye.
Sê nou Vis het iets met die moorde te doen? Sê nou hy ontwikkel ’n fiksasie met Eben se kuns ook? Nee, skree dit in haar. Die man in wie se arms sy ’n paar uur gelede nog gelê het, is nie tot moord in staat nie. Hy het dalk baie om te verduidelik, maar iemand moet sy in hierdie chaos kan vertrou. 
Sy probeer haar weer by die onmiddellike bepaal. Een ding op ’n slag. “Jemima sal na jou kan omsien en sodra die gemors uitgesorteer is, kan jy besluit waar jy wil bly. By my of Vis.”
“As dit vir jou beter sal wees, sal ek na Vis-hulle toe gaan.” Hy lyk bra dikmond.
“Dis vir jou wat dit beter sal wees, Eben. Maar as jy regtig nie wil nie, sal ons maar moet vat wat na ons kant toe kom.” Dis nie die soort ding wat Eben nou nodig het nie. Hy moet daarop kan konsentreer om oor sy ouma se dood te kom. Hy het stabiliteit nodig. Dis boonop sy matriekjaar. Ag hemel, maak sy nie die een fout op die ander nie? Sê nou die kind kom geknak aan die ander kant uit omdat sy te onnosel was om die regte besluite te neem?
“Nee, dis orraait. Ek het al genoeg probleme vir jou veroorsaak. En ek wou nog vir jou sê, sorry ek het gelieg oor die lesse. Gesê het ek het toestemming.”
“Dis oukei. As jy nou seker is, gaan ek vir Vis bel.”
Hy knik.
“Gaan bad solank.”
“Al weer? Ek het gister gebad.”
Vasti gee hom net ’n kyk.
“Orraait, orraait.”
Sy wag tot sy hoor die kraan word oopgedraai voor sy Vis se nommer skakel. 
“Hei, ek wou nou net bel.” Sy stem is warm in haar oor. “Ek verlang na jou.”
Haar hele lyf word week. “Ek verlang ook, maar dis nie hoekom ek bel nie.” Ag hemel, nog iets waaraan sy nie gedink het nie, is dat Vis en Nicholl vriende is. Hoe gaan hy reageer op die nuus van Nicholl se dood? Dis asof sy dit self nog nie kan glo nie. Het sy ooit reg verstaan?
“Croukamp se dinge?” vra Vis.
“Jip. Ek het gedink dit sal dalk beter wees as Eben by jou kan kom bly tot die hele storie uitgesorteer is. As jou aanbod nog staan.” 
“Dis waaroor ek jou ook wou bel. Ek dink ook dit sal die beste wees en Jemima maak al vir hom ’n kamer reg. Dis die logiese oplossing.”
Nie “ek het jou mos gesê” nie. Net “dit sal die beste wees”.
“Dankie, Vis. Ek bring hom sodra hy klaar gepak is.” En bid ek vat nie die kind net na ’n ander leeukuil nie.
“Ek wil nie hê jy moet die slegte pad in die donker ry nie. Ek sal hom kom haal. So oor ’n uur?”
“Oukei, dankie. En Vis, dit lyk my daar is nuwe probleme.” 
“Jy het gehoor van die dinge in De Koppe?”
“Jy weet?”
“Jemima se niggie het haar histeries gebel. Sy het ’n bakleiery gehoor, toe die skote en op hulle afgekom.”
“Ek is jammer, ek weet jy en Nicholl was vriende.”
Dis ’n rukkie te lank stil aan die ander kant. “Nie juis vriende nie,” sê hy dan. “Nicholl het dit nie geweet nie, maar hy was my broer.”
Vasti laat val amper die foon. “Jy bedoel . . .” Sy kyk vinnig in die rigting van die gang. Daar is geen teken van Eben nie, maar sy kan dit nog steeds nie hardop sê nie.
“Eben se biologiese pa, ja.”
“Ek is jammer, Vis. Ek bedoel, hy was immers jou broer.”
“Net biologies. Ons het nie veel gemeen gehad nie.”
Behalwe Tessa Kirsten, dink sy, maar sê liefs niks nie.
“Oukei, dan sien ek julle so oor ’n uur.”
Presies ’n uur later hoor sy Vis stilhou. 
Sy sou ’n swak ma uitgemaak het. Sy het skoon vergeet van die hemp wat nog week. Eben sit dikbek op die bank, omring deur die res van sy goed.
“Ek sal die hemp Maandag saam met Jemima stuur,” sê sy op pad deur toe.
“Ek voel vere vir die hemp. Ek is net nie lus vir ’n plek wat ek nie ken nie.”
“Jemima sal daar wees.” Sy gee hom ’n magtelose kyk voor sy deur toe stap.
Toe Vis voor haar staan, wens sy sy kan haar arms om sy nek slaan en troos by hom vind, maar hy bly op ’n afstand en gee geen aanduiding dat hy haar wil soengroet nie, stap net verby haar toe sy effens verleë terugstaan.
“Nou toe, mannetjie, kry jou goed in die kar. Ek hoop jy is honger. Jemima het bobotie en soetpatats gemaak.”
Eben se gesig verhelder. “Great. Ek kan ’n bees opvreet.”
Hy is skaars met die eerste vrag by die deur uit toe Vis Vasti agter die muur langs die venster intrek waar hulle buite Eben se sig is. Hy soen haar met ’n hongerte wat haar knieë lam laat voor hy haar traag laat gaan.
“Ons gaan moet praat, Vasti. Maar nou moet ons eers probeer om hierdie gemors waarin ons lewe ontaard het, uit te sorteer.”
Voor sy kan antwoord of vra hoekom hy hulle gevoelens vir mekaar geheim wil hou, is Eben terug vir die laaste vrag. 
“Kan ek darem nog Donderdag vir les kom?” Onsekerheid flits in Eben se oë.
“Natuurlik. As dinge so uitwerk. Anders maak ons dit ’n ander dag.” Wie weet wanneer die begrafnisse gaan plaasvind en wat nog.
Hy gee haar onverwags ’n skuins soen op die wang. “Thanks, Vasti. Vir alles.”
“Dis ’n plesier. Jammer oor alles.” Die arme kind. Al die ontwrigting.
“Nie jou skuld nie.” Hy vat sy toksak stywer vas en stap kar toe.
“Ek laat weet jou hoe die reëlings vorder,” sê Vis sag terwyl sy oë ander dinge praat. “En o ja, die waenhuis behoort so teen volgende Vrydag reg te wees. Ons sal Saterdag hopelik kan oortrek.” Hy gee haar hand onopsigtelik ’n drukkie. “Maak seker alles is gesluit?”
Sy knik, skielik tranerig.
“Nag, Vasti. Lekker slaap.”
“Nag, Vis.” 
Wat sy hom eintlik agterna wil skree, is: Hoekom steek jy weg dat jy my twee triptiek-skilderye het? Sy verpes Croukamp se soort agterdog, maar as Vis onskuldig betrek is, hoekom het hy die skilderye nie vir haar vroeër vandag saam met die res gewys nie? Of minstens daarvan gesê nie? Dis egter nie nou die regte tyd om Vis uit te vra nie. En dis nie net omdat haar kop en lyf twee verskillende tale praat nie. Dit kan ’n gevaarlike vraag wees.

Sy gaan sit in die sitkamer. Staan weer op. Wil vir haar wyn skink, onthou dan sy en Vis het gisteraand die laaste Tassies gedrink. Sy maak vir haar tee. Loop op en af in die huis met Suzie wat haar miaauend volg asof sy Vasti uittrap oor die ongerief wat sy aangedoen is. Voor die eetkamer se oop deur kom Vasti tot stilstand. Die krat staan nog net waar hy staan.
Miskien sal dit haar aandag aftrek van hierdie leë, hartseer gevoel. Hartseer oor die liederlikheid van mense se agterdog, oor die mooi Stiaan wat geknak het, oor Nicholl wat die slagoffer van Stiaan se pyn was. Maar veral hoop sy dit trek haar aandag af van die intense verlange na Vis. Want al sit hy met haar twee kosbaarste skilderye en hou dit geheim, is die verlange, die begeerte na hom, sterker as enige vrees of agterdog. 
Miskien was Flip reg, miskien is daar tog iets in die water.
Vasti druk die verpakkingstrooi in ’n swartsak. Bo-op lê verrimpelde tekenpapier met die agterkant na bo. Haar ma moes die krat gepak het, besef sy toe sy na die vroulike handskrif kyk waarin die datum agterop aangebring is. 1977 – Vasti 5 jaar oud. Sy weet reeds wat dit is voor sy die plakkaat uithaal en omdraai. Sy het elke jaar vir haar ma se verjaardag ’n portret van Truida gemaak en vir haar as geskenk gegee. Dit moet seker die heel eerste een wees. 
Daar is seker ’n goeie tien uitspattig bont kinderkuns-tekeninge in die boonste laag van die krat. Nie almal is portrette nie, maar dit is gedateer van 1977 tot 1985.
Onder die tekeninge lê goed toegedraai in koerantpapier en styf teen mekaar gepak. Die datum van die koerant is 6 Januarie 1986. Enkele dae voor Truida se dood.
Die eerste wat te voorskyn kom toe sy die koerantpapier afhaal, is ’n Delft-blomvasie. Daarna ’n borsel-en-handspieël-stel met silwer rugkante. Al drie, onthou sy, was op haar ma se spieëlkas uitgestal. Sy onthou die spieëlkas asof sy dit gister gesien het. Een met baie kassies en laaitjies, en benewens die middelspieël twee aanhingsels wat vir haar soos vlerke gelyk het. Dit is seker saam met die plaas verkoop. 
Daar is ook ’n juwelierskissie, daarbinne ’n hangertjie wat sy onthou haar ma altyd kerk toe gedra het, ’n paar aanknipoorbelle en drie armbande. ’n Stringetjie vergeelde pêrels en ’n pêrelring. 
Een ná die ander haal Vasti haar ma se eie en baie persoonlike snuisterye uit die koerante en pak dit op die eetkamertafel. Alles goed waaraan haar ma sentimentele waarde moes geheg het. Alles goed wat Vasti aan die strot beetkry en herinneringe op haar laat toesak soos ’n swerm vinke op ’n boom teen skemeraand.
Die emosie laat los sy greep geleidelik toe sy die laaste item neersit. Dis wat sy van haar ma het. Hierin is Truida se bestaan vasgevang. Elke artikel sê Truida de Leeuw, gebore Velsen, was hier. Sy het juweliersware gedra, haar hare geborsel, geleef.
Suzie, wat wegkruipertjie speel tussen die 1986-nuusgebeure, trek haar aandag af. Vasti vryf ’n bladsy oop, dan nog een en nog een. Sy wonder of Truida, terwyl sy gepak het, gelees het dat Impala Platinum twintigduisend swart werkers in Johannesburg afgedank het. Dat Michael Heseltine, die Britse minister van verdediging, bedank het en dat 6 Januarie 1986 die laaste dag in toetskrieket was vir Bob Holland. 
Onder die laag snuisterye lê ’n stuk hardebord, presies die grootte van die kis gesny. Vasti moet ’n mes gaan haal en die lem tussen die bordrand en die kratwand indruk om dit uit te wikkel.
Die rugkant van ’n skildery in ’n outydse raam, nog met ’n stuk verroeste hangdraad, lê bo. Die papier aan die rugkant is geskeur. Geskryf in sierlike, outydse letters is ’n datum en ’n naam en nog ’n woord. Die ink is dof. Vasti moet haar leesbril gaan haal.
Toe sy terugkom, lig sy die skildery uit en bring dit nader aan haar oë. 1782. Solange Girard. Paris.
Vasti laat val amper die skildery. Sy sluk swaar voor sy dit omdraai.
Na aanleiding van wat Vis haar vertel het, verwag sy iets inheems, maar die skildery is Europees. ’n Vrou staan voor ’n venster wat uitkyk op ou geboue. Voor haar is ’n esel waarop die vrou ’n selfportret aan die skilder is.
Solange Girard kón skilder, dis baie duidelik. Dit herinner Vasti aan ’n ander skildery, maar sy kan dit nie dadelik plaas nie. Sy maak haar oë toe en probeer die skildery voor haar oproep. Jong blonde meisie ook voor ’n venster aan die skets. Franse skilder. ’n Vrou. Marie . . . Marie-Denise Villers, kom die naam uit die argief van haar geheue.
Vasti gaan haal haar skootrekenaar, sit dit op die eetkamertafel neer en skakel dit aan. Terwyl dit laai, bekyk sy Solange se skildery van naderby. Die styl is min of meer neoklassiek, maar sonder Grieks-Romeinse inhoud. Die vrou is aantreklik eerder as mooi. As dit ’n selfportret is, kyk sy nou na haar oor-oorgrootjie. Die mond val haar op. 
Vasti hardloop behoorlik badkamer toe en gaan staan voor die spieël. Kyk na haar weerkaatsing en dan weer na die beeltenis in verf. Daar is waaragtig ’n ooreenkoms. Die mond, iets aan die ken, en dalk die wenkbroue.
Sy gaan sit op die badrand met die skildery op haar skoot. Liewe hemel, hoekom het hierdie skildery nooit in hulle huis gehang nie? Die vrou was meesterlik en boonop familie. As Vis se oupa reg was, die De Leeuws se stammoeder. Sou dit oor die leeuman-storie wees dat die goed in ’n kis beland het? Moet wees.
Vasti gaan terug eetkamer toe, Google Marie-Denise Villers en kry maklik die skildery wat sy onthou. Young woman drawing, geskilder in 1801, hang nou in die Metropolitan Museum of Art in New York. Villers se werk is die eerste keer uitgestal in die Salon de Paris in 1799, lees sy ook. 
Solange en Marie-Denise se skilderye kan niks met mekaar te doen gehad het nie, behalwe dat hulle uit amper dieselfde era kom. Solange se werk is bykans twintig jaar ouer, maar oortref Marie-Denise s’n by verre. Sy sou kon tel onder die bestes van haar tyd, as sy in Europa gebly het. En sy moes van Europa af hierheen gekom het. Benewens haar naam en die Paris agterop die skildery, is dit aan haar werk self duidelik dat die vrou klasgeloop het. Vasti kan haar nie indink dat daar in die 1780’s hier te lande sulke geleenthede was nie.
Sy voel ’n rilling van afwagting deur haar gaan toe sy terugkeer na die krat toe. Nog ’n skildery lê met die voorkant na onder. ’n Landskap, sien sy toe sy dit uittel. In die agtergrond Zoete Weide se koppies soos dit tweehonderd en dertig jaar gelede moes gelyk het. As sy moet raai, is die uitsig geskilder vanaf ’n plek naby die eerste opstal. Dié was vandat sy kan onthou al ’n murasie. 
Die perfekte verfyning van haar kwaskuns ontbreek hier, maar dit lyk doelbewus. Die lig is anders. In Afrika skilder sy anders as in Europa. En dis drie jaar later, 1785.
Die derde skildery moet van die ou, lank reeds vergane opstal wees. ’n Eenvoudige reghoekige plaashuis met ’n stoep. Berge in die agtergrond. Stormwolke wat saampak.
Nog ’n skildery beeld ’n seilskip op ’n rowwe see uit. Die atmosfeer is dreigend, die skip lyk asof dit nooit uit die holte van die diep deining sal kan kom nie. Hier val Solange terug in haar Europese styl.
Die volgende skildery is weer ’n selfportret, maar is in skerp teenstelling met die eerste een, al is daar ooreenkomste. Solange is voor ’n esel, maar is omring deur donkerte. Olielampe wat voor ’n rotswand staan, verlig ’n tafereel van rotskuns. ’n Grot. Sy staan in ’n grot en skilder.
Die laaste skildery sluit daarby aan, maar iets is anders. Dit neem Vasti ’n paar sekondes om die verdoeselde beeld van ’n man se gesig teen die grotmuur uit te maak. Dis net vaagweg kenbaar agter die muurkuns. ’n Man met ’n bos lang hare, ’n ruie baard en leeu-oë.
Vasti bekyk die agterkant. In die boonste hoek is die inskripsie. 1785.
Solange zag het man als of die uit het muur kwam en vonde vreugde in zijn aangezicht. MB.
Vreugde? Moet dit nie liewer vrees wees nie? Sy kyk van nog naderby. Nee, dit is vreugde. Sy is geen kenner van Nederlands behalwe dié wat sy van haar oupa onthou nie, maar sy kan sweer die taal in die teks is ver van suiwer af. Solange was waarskynlik Frans. Sy kon seker hier Nederlands geleer het, maar was dalk nie vlot daarin nie. Of dis dalk Kaapse Hollands. Maar waarvoor staan MB? Iemand anders wat vir die inskripsie verantwoordelik was? Die vrou wat Solange gehelp het dalk?
Vasti draai een van die ander skilderye om en vergelyk die handskrif. Definitief nie dieselfde nie. ’n Vae reghoekige vorm agter die inskripsie trek haar aandag. Sy voel tentatief daaroor, bekyk dit dan van alle kante. Sy kan sweer daar is ’n brief of iets ingedruk tussen die skildery en die dik papier wat die rugkant bedek. Reg teen die raam krul die papier effens weg. Vasti gebruik die lem van die mes wat sy vroeër gaan haal het en probeer die voorwerp versigtig uitwikkel. Sy suig haar asem tussen haar tande in toe die papier ’n entjie oopskeur. Sy wil niks beskadig nie. ’n Puntjie van ’n koevert steek uit.
Met gedwonge geduld karring sy tot sy met die koevert in haar hand staan. Dis vergeel en die papier is bros.
Met groot omsigtigheid lig sy die gomlose flap. Die papier verpulwer hier en daar. Die brief kom in een stuk uit, maar daar is slootjies in die voumerke toe sy die drie blaaie oopvou.
Die ink is dof en die skrif moeilik leesbaar. Die naam onderaan lyk egter soos Maria Bredell. Die brief is gerig aan Leo de Leeuw. Die datum van die brief lyk soos 1797. 
Vasti gaan haal ’n sterk leeslamp en ’n skryfblok. Woord vir woord, soms letter vir letter, skryf sy oor wat daar staan. Dit neem haar ’n klein ewigheid en heelwat raaiwerk net om die eerste sin ontsyfer te kry. Je ben noch zo jonk, maar ik moet zorg dat
je iets van je moeder te wete komen wanner je ouder worden. 
Dis net die aansporing wat sy nodig gehad het. Met ’n bietjie verbeelding en deur woorde te Google, kry Vasti uiteindelik die grootste deel van die brief ontsyfer.
Toe sy deur die brief wat sy oorgeskryf het in sy geheel gaan, is dit asof die gebeure voor haar oë afspeel.
Solange is verloof aan Maria se swaer, Koos Bredell, en moet by Maria en haar man op die plaas bly tot haar troue. Solange kom inderdaad van Parys. Dis nie duidelik hoe Solange in Suid-Afrika beland het nie, maar Vasti lei af sy het familie in die Kaap gehad. Seker afstammelinge van Hugenote.
In haar wandelinge op die plaas, altyd op soek na iets om te skilder, kom Solange op grotte met “bosjeman”-kuns af. Sy bring dae lank in die grotte deur voor sy op ’n dag besef sy is nie alleen daar nie.
Met net die lig van ’n olielamp om die duister te verdryf, gaan stel sy ondersoek in. Diep agter in die grot kom sy op ’n man af. Hy is aanvanklik bang vir haar en verwilderd. 
Solange besef hy is swak en verhonger, al kan sy hom nie goed verstaan nie. Sy is self nie baie Nederlands magtig nie, maar hy praat ’n ander soort Nederlands, moontlik ’n dialek. Vir Vasti klink dit ook asof hy moontlik aan geheueverlies gely het. Solange kom egter wel agter sy naam is Leonard en dat hy die buitewêreld vrees.
Solange smokkel kos uit die kombuis. Maria betrap haar en dis hoe sy van die hele petalje te hore kom. Maria is bang hy is dalk ’n skelm of ’n veedief, maar Solange glo in hom en respekteer sy wense. Dit is winter en die man moet ook komberse kry. Alles moet geskied sonder dat Maria se befoeterde man of dié se broer uitvind. 
Teen die einde van Julie is Leonard sterk en gesond. En Solange verlief. Die kontras tussen die misterieuse sagsinnige reus en ’n kortgebakerde Koos Bredell wat haar net nou en dan op sy broer se plaas besoek, is te groot vir die passievolle Solange.
’n Maand voor sy einde November sou trou, kom sy agter sy is verwagtend. Koos Bredell is kerkvas en het nog nooit só aan haar geraak nie. Sy sal met die sak patats vorendag moet kom. 
Sy neem haar voor om, wanneer sy klaar Koos se toorn verduur het, Leonard te help om oor sy angs vir die buitewêreld te kom en met hom te trou. Toe Maria en haar man met die wa Swellendam toe gaan, vra sy Maria om van haar skilderye van daar af Kaap toe te stuur sodat hulle verkoop kan word. Sy het die inkomste nou nodig. Maria se man verbied haar om dit te stuur. Ordentlike vroue skilder eerstens nie, en tweedens word hulle deur hulle mans onderhou. Koos Bredell sal vir Solange sorg. Hy weet natuurlik nie van die swangerskap nie en Maria durf hom nie daarvan vertel nie.
Solange skraap al haar moed bymekaar en vertel Koos, maar sy swyg soos die graf oor wie die pa is. Maria swig egter toe haar man en Koos haar konfronteer. Die twee broers sit af na die grotte toe. Leonard staan nie ’n kans teen die twee aggressiewe boere nie. 
Om seker te maak die moord word nie ontdek nie, bewerkstellig hulle ’n rotsstorting. Leonard se geheime vergaan saam met sy vlees in die grot.
Maria dreig haar man met die gereg om steeds vir Solange huisvesting op die plaas te gee. Hy maak ’n ou hartbeeshuis vir haar leefbaar op voorwaarde dat hy nie sy oë op haar hoef te lê nie. 
Koos Bredell trou kort daarna met ’n meisie uit die omgewing. Solange gaan vinnig agteruit, maar haar baba word nietemin gesond gebore. Maria registreer die baba volgens Solange se wense as Leo de Leeuw. Kort daarna is Solange oorlede. 
Maria se man moes berou gekry het. Hy stem in dat hulle die kind grootmaak. Waarskynlik omdat hulle self ná jare se getroude lewe nog kinderloos is. 
Maria sluit af deur vir Leo te sê hy is in liefde ontvang en gebore, en vra dat hy sy ma vergewe. Sy was ’n wonderlike en talentvolle mens. En hy moet altyd sy kunstalent ter ere van haar koester.
In ’n naskrif gedateer 1822 skryf Maria sy voel die dood naderkom. Sy het toe nooit die brief vir Leo gegee het nie. Haar man het hom dalk onderdak gegee, maar ongenaakbaar grootgemaak. Sy noem ook dat Koos Bredell sy broer nooit vergewe het dat hy Solange se seun grootgemaak het nie. Hy het nooit weer op Zoete Weide gekom nie. 
Maria se man het haar oor dié breuk kwalik geneem, iets wat sy al die jare moes ontgeld. Al wat haar troos, is dat Leo de Leeuw Zoete Weide sal erf en sy darem gehelp het om Solange se nageslag te laat voortbestaan. 
Maria sê sy versteek die brief waar sy hoop dit eendag by iemand sal uitkom wat Solange se kuns sal waardeer. Sy bêre die skilderye nog al die jare op die solder. Dalk ag een van Leo se nakomelinge sy kunstige Franse voorsaat na waarde, want alle liefde vir teken en kuns is van jongs af uit Leo gemoker. En hy doen presies dieselfde met sy seuns. 
Leo, werk Vasti vinnig uit, moes so in die helfte van 1786 gebore gewees het. Maria het dus die brief begin skryf toe hy ongeveer nege jaar oud was. Teen die tyd dat die naskrif geskryf is, omtrent ses en dertig. 
En ongeveer agt jaar later het die vete ontstaan oor waar die kerk gebou moet word. Koos Bredell word uiteindelik die dorpsvader van Bredellsdorp, en Solange se seun die gehuggie-vader van Leeuwendrift.
Vasti sit ingedagte terug en laat die implikasies oor haar spoel. Solange was toe nie verkrag nie en die leeuman nie ’n monster nie. Dit kan net Koos Bredell wees wat verantwoordelik was vir die leeuman-legende in sy huidige vorm. 
Maar al was Leonard nie ’n leeu-weergawe van ’n minotaurus nie, hy is verslaan. Nie net is hy vermoor nie, sy seun is by wyse van spreke ook. Want die seun sou ’n ander man geword het as hy by Solange en Leo grootgeword het. As Solange se planne uitgewerk het. As ’n talent vir teken nie uit hom uit gefoeter is nie.
Vasti pak die skilderye terug en pas weer die hardebord daaroor voor sy die verpakkingstrooi terugsit. Waar Leonard vandaan gekom het, sal seker altyd ’n misterie bly. Hoe en waar Truida die skilderye opgespoor het ook. En waarom Truida haar persoonlike goed bo in die krat gepak het, reg vir vervoer.
O hemel. Vasti kom vinnig regop vanuit haar gebukkende posisie. Truida wou Leon verlaat. Dis al wat dit kan wees. Nadat sy uitgevind het van Tessa? En dalk van Dawid ook? En toe val sy van die trekker af en onder die ploeg in.
Sondag 15 April 
Vasti staan doodmoeg op. Sy het eers ná twee die lig afgeskakel, maar selfs toe wou die beelde van en gedagtes oor die verlede haar nie laat staan nie. Boonop ry haar gewete haar. Sy het toe nooit vir Runa teruggebel nie. En teen dié tyd moes sy al die nuus oor Nicholl gekry het. 
Dis asof dit vir die eerste keer tot Vasti deurdring. Die man wat haar gehelp het om te skei, haar so ondersteun het, is dood. Geskiet deur ’n man voor wie sy sou sit en bieg het as hy nie uitgevind het sy was Dolf se vrou nie.
Nicholl het haar dalk by tye ongemaklik laat voel, maar hy was tog ’n vriend van ’n aard. En terwyl Runa, die naaste wat sy aan ’n boesemvriendin het, verpletter moet wees deur die nuus van haar neef se dood, sit Vasti de Leeuw en flans stories uit die verlede aanmekaar.
Sy trek eers aan, gee Suzie kos en maak koffie voor sy haar moed bymekaar geskraap kry om Runa te skakel.
“Haai.” Runa klink heser as gewoonlik. “Dis nie ’n goeie tyd nie, Vasti, sorry. Ek weet nie of jy gehoor het van Nicholl nie?”
“Ek het. Ek is so jammer.”
“Ag, jirre, Vasti, ek was nou nie so gaande oor hom nie, maar hy was darem familie. En om só aan sy einde te kom.” Vasti hoor hoe sy haar neus blaas.
“Weet enigiemand hoe dit gebeur het?”
“Die een huishulp het die laaste deel van die bakleiery gehoor. Dit het gegaan oor Stiaan se vrou, die baba wat sy verwag het. En toe, sommer net so, is daar die skoot. Die arme vrou het natuurlik haar malle moer los geskrik. Sy was nog aan die weghardloop, toe is daar nog ’n skoot. Toe’s alles verby. Albei morsdood.” Runa raak aan die hoes, of dalk huil sy en probeer dit wegsteek.
“Is daar iets wat ek kan doen, Runa? Jou help?” vra Vasti toe Runa herstel.
“Nie op die oomblik nie. Maar dankie.”
“Wil jy hê ek moet deurkom?” 
“Nee wat. Dis chaos hier. Jy sal waarskynlik net in die pad wees.”
“Laat weet my as jy van plan verander? Al het jy net ’n oor of ’n skouer nodig.”
“Thanks, maar nou moet ek gaan. Croukamp soek my. Ek moet help om ’n paar goed te probeer uitsorteer. Nicholl se Discovery was glo volgepak met skilderye en kunsgoed. Hy was op pad om te duck. Lyk nie eens of hy van plan was om my te laat weet nie. Ek lei af hy het die dokumente vervals sodat niemand sou agterkom met hoeveel buit hy hier weg is nie. Mind you, meeste van die goed kom seker uit die kluis. Gail het die goed daar opgegaar. Sy was klaarblyklik besig om Nicholl te verlaat. Ag, dis een helse gemors. En dan is daar nog Dawid ook. Dié sit in ’n donnerse rehab.”
Vasti luister verbluf terwyl Runa vinnig vertel hoe Zirk Siebert hom gehelp het toe Dawid uiteindelik besef het hy vernietig homself.
“En nou moet ek waaragtig gaan. Praat later weer.”
Vasti sit haar foon in ’n dwaal neer. Sou Runa weet Dawid is klaarblyklik dronk Leon de Leeuw se seun? Om die een of ander rede laat die gedagte haar wonder hoe dit met Eben gaan. 
Sy bel na die huisnommer toe en is half verlig toe Jemima antwoord.
“Nee, alles gaan so goed as wat dit kan gaan, Vasti’tjie. Vis, Kiewiet en Ebentjie is hier weg met bootjies. By die rivier op. Sal die kind goed doen. Moet jy jou nie verkommer nie, ons sal sorg. Is alles by jou reg?”
“So reg as wat dit kan wees. Dankie, Jemima.” 
“Vis sê my hy het jou vertel van hom en Tessa en van Ebentjie se pa ook? Die arme kind. Weet nie eens sy se pa is nou dood nie. Ai, as die arme Tessa net geweet het dit was hy en nie Dawid nie.”
“Dawid en Tessa?” Sy onthou dat Flip ook so iets genoem het, maar sy versluk haar nogtans amper. Daardie gesprek is nou nog deurmekaar in haar kop. Nou nog weet sy nie wat sy kan glo en wat nié.
“Ja kyk, Tessatjie was nou nie alte kuis nie, maar toe sy nou agterkom sy is in die annertyd, kon dit net een van twee mans gewees het. Dawid of Nicholl. So ’n lotjie van hulle was mos almal vir die Julievakansie in Vogelbaai. Met so ’n heen en weer gekuier het dinge daar uitgebroei. Dawid was al verloof aan Heleen. Seker maar vir oulaas die wildehawer gesaai, jy weet.”
 Die skynheilige bliksem. Hy was gou om ’n oordeel oor haar te vel, maar nie te lank nadat hy haar as sedeloos uitgekryt het nie slaap hy by Tessa? Terwyl hy al verloof was?
“Sien, Tessa en Dawid het mos nou nie geweet hulle was eintlik halfbroer en -suster nie,” vervolg Jemima. “Die arme Amelia het amper beswyk toe sy hoor wat die twee aangevang het. Sy het mos geweet van die Leeu en Hermien se dinge. Die Leeu self het haar nog vertel toe sy vir hom gaan sê het sy verwag Tessa. Hy’t nog vir haar gesê, dink sy hy gaan sy vrou los vir ’n Bredell-vrou? Hy het nie eens een keer oorweeg om Hermien te trou nie en toe was hy nog loshotnot. Bredell-vroue, het hy gesê, is net goed vir een ding.”
“Flip het iets gesê van Amelia wat my ma vertel het van Dawid. Is dit so?”
Jemima bly ’n rukkie stil. “Dis nog iets waarvoor Amelia haarself nooit sal vergewe nie. Jy sien, ’n ruk nadat sy gesien het Tessa trek so baie op jou, het Truida vir Amelia reguit gaan vra wat gaan aan. Was seker te bang om die Leeu te vra. Amelia was kwaad en skaam en alles tegelyk. Pleks sy net van Tessa erken het, toe blaker sy van Dawid uit ook. Miskien sodat sy nie lyk soos die enigste ligtekooi nie. Wie sal weet.”
Vasti kan haar amper nie voorstel dat haar ma Amelia sou gaan konfronteer het nie. Sy was altyd so saggeaard, so inskiklik. Maar dis seker anders as mens hoor jou man het rondgeslaap terwyl jy swanger en feitlik bedlêend was.
“Ieder geval,” dring Jemima se stem weer tot haar deur, “Amelia het geweet Tessa se kind was dalk bloedskandelik, maar het dit liewer nie vir Tessa gesê nie. Amelia het vir Tessa Kaap toe gestuur en die swangerskap geheim gehou. 
“Toe Eben nou springlewendig en gesond gebore is, het Amelia besef hulle sal moet sekerheid kry. Sy wou voorbereid wees as daar dalk moeilikheid met Eben se gesondheid of iets is. Sy is eers na Nicholl toe. Dié was nie baie gelukkig nie, maar het uiteindelik ingestem om bloed te laat trek vir toetse. Dawid het eers geweier, gesê hy het nie by Tessatjie gewees nie. Maar Amelia het hom daarin gedreig om die toetse te laat doen. Hy het ingestem op voorwaarde dat Heleen nie mag weet nie. En daar kom die uitslae dat dit nie Dawid of Nicholl se kind kan wees nie, terwyl Tessa sweer dit kan niemand anders s’n wees nie.”
“Maar hoe is dit moontlik?” vra Vasti, teen dié tyd onseker of sy al hierdie dinge wil weet, maar tog op ’n morbiede manier geboei.
“Al wat ons kon dink, was dat Dawid of Hermien die bloedmonsters omgeruil het. Dawid het sy pa naweke en vakansies in die spreekkamer gehelp. Was mos toe al in sy laaste jaar. Dit was hoeka Paasvakansie en Heleen was teen daardie tyd al besig om die troue van die jaar vir daardie Desember te beplan. Hermien was ook in en uit by die spreekkamer. Het mos die boeke gedoen. Dit kon dus enigeen van die twee gewees het.”
“Nie Dawid nie. Hy was nog altyd baie ingestel op etiek.” Dit moet sy hom ter ere na gee.
“Was nog altyd my gevoelentheid ook. Dat Hermien daaragter sit.” 
“Maar as sy net Dawid se bloedmonster omgeruil het, sou Nicholl se bloedmonster tog bewys het hy is die pa?”
“Amelia het later jare gereken albei is seker omgeruil. Miskien omdat Hermien self nie wou weet of sy ’n bloedskandelike kleinseun het nie. Of dalk net om aan die veilige kant te wees. Hoe weet mens nou hoe so ’n vrou se kop werk?”
“En toe? Nadat die uitslae van die bloedmonsters teruggekom het?” Haar oor is al seer van die gehoorbuis wat sy vasdruk, maar sy kan Jemima nie kortknip nie. 
“Amelia het op Tessa se aandrang besluit om dinge daar te laat. Tessa was in elk geval nie danig oor Nicholl nie en Dawid het op troue gestaan. As dit maar so kon gebly het, maar Eben was vier toe hy ’n siekte opgedoen het. Later het die dokters uitgevind dit was net ’n snaakse virus, maar toentertyd was Amelia bang dit het iets te doen met die bloedskandelikheid. In haar bekommernis het sy Tessa gevra om huis toe te kom en toe Tessa sê sy kan nie by die werk wegkom nie, het Amelia haar vertel hoe groot die probleem perdalks kan wees. Tessa het gesê dan stel sy nog minder belang in die kind.
“ ’n Paar dae later het Tessa onder die bus beland. ’n Ruk ná Tessa se dood het dit uitgekom dat Dawid nie kan kinders hê nie. Glo iets te doen gehad met toe hy as kind pampoentjies gehad het. Toe wis ons dis Nicholl, maar dié woon toe al lankal in die noorde en is ook al getroud. Die stories wat ons van hom gehoor het, het Amelia nie aangestaan nie, toe swyg sy maar oor Eben.”
Vasti wil haar nie eens probeer indink hoe Amelia moes gevoel het oor Tessa se dood nie. 
Jemima sug diep. “Pleks Tessatjie maar met Vis getrou het toe hy vra. Hy het selfs gesê hy sal maak asof die kind syne is. Maar toe is sy mos so bang vir wat die mense gaan sê as sy met so ’n lelike man trou. Was maar ydel.” Jemima klik haar tong, nie heeltemal simpatiek nie, maar ook nie heeltemal ergerlik nie. Dalk net begrypend. “Nou toe, ek sal vir Ebentjie sê jy het gebel.”
Tessa was dalk ydel en nie “alte kuis” nie, maar waarskynlik ook net baie, baie jonk, dink Vasti terwyl sy haar ma se spieëlkasgoedjies op die wastafel in haar kamer rangskik. Maar Hermien. Hoe koelbloedig moes die vrou nie gewees het nie? Het Dawid ooit uitgevind dat oudokter nie sy biologiese pa is nie? Sy twyfel. En sy gun hom sy onkunde. Beny hom dit.
Sy weet nie eens of haar pa in sy dronk waas besef het sy twee kinders gaan met mekaar uit nie, maar Hermien het geweet. Hoekom het sy hulle nie vertel nie? 
Omdat sy die formidabele vooraanstaande mevrou-dokter en burgemeestersvrou Hermien Benade was.
Maar wat sou Hermien gedoen het as Dawid nie met sy halfsuster uitgemaak het nie? Sou sy Dawid eenvoudig die verhouding belet het? Sou Dawid geluister het? En as hy nie wou luister nie? Maar gelukkig vir Hermien het daar stories oor Vasti op die kampus rondgelê. Dat sy ’n maklike meisie was. Die een ding wat Dawid nie kon verduur oor ’n meisie wat hy sy vrou wou maak nie. En dit het by hom uitgekom. Dis seker vergesog om te dink Hermien sou die storie kon versprei het, maar dit het haar sekerlik gepas.
Vasti stap op die veranda uit en druk haar hande in haar sakke. Dis bewolk en koel buite. Dit kalmeer nie haar gedagtes nie. Die kat wat heen en weer tussen haar bene deurvleg, ook nie.
Truida het Amelia oor Tessa gaan konfronteer. Gehoor van Dawid. Sou sy die moed gehad het om Leon daaroor aan te vat? Selfs voor hy hom aan die drank oorgegee het, was hy ’n moeilike man.
As haar ma nou net ’n brief agtergelaat het soos Solange. Of die een of ander geskrif wat alles sal opklaar. ’n Dagboek. Maar Vasti kan nie onthou dat sy haar ma ooit in ’n dagboek sien skryf het nie. 
Dalk is dit tyd dat sy daardie bokse in die studeerkamer uitpak. Sê nou tussen hulle is daar bokse wat haar ma gepak het toe sy besluit het om Leon te verlaat. Maar daar is nog iets wat nie sin maak nie. Sy is op pad om haar man te los, maar dra nog kos agter hom aan lande toe? En hoekom? Haar pa het smiddae by die huis kom eet. Sover sy onthou, was dit net wanneer hulle gestroop het dat kos lande toe gestuur is. Maar dit was ná strooptyd.
Vasti sug diep. Sy twyfel of sy ooit die antwoorde sal kry, maar die bokse is ’n plek om te begin soek.

Dit begin al skemer raak toe Vasti die laaste boks terugpak. Daar is nou veel minder. Vier swartsakke staan boepens van goed wat geen mens ooit weer sal kan gebruik nie. 
Die laaste boks kan sy net so vir die biblioteek gee. As hulle nog ooit hardeband-liefdesverhale aanhou, maar die boeke lyk feitlik splinternuut al is hulle dekades oud. Sy het al vergeet van die pakkie wat haar ma maandeliks in die pos gekry het met ’n boek van elk van die vyf boekklubs waaraan sy behoort het.
Haar oupa het nog sy neus daarvoor opgetrek, maar sy weet ouma Marien het graag saamgelees. En sy self ook. Haar pa het net die Landbouweekblad en die koerant gelees, hom nie gesteur aan “Truida se romantiese snert” nie. Seker dié dat hy nie geweet het hoe hoog vroue se verwagtinge is wanneer dit by mans kom nie. 
Noudat sy daaraan dink, moes Leon de Leeuw, toe Truida hom ontmoet het, op die oppervlak aan elke vereiste van ’n storieboekheld voldoen het. Groot, proporsioneel gebou, aantreklik, sewe jaar ouer as sy, ervare en boonop ryk. Omtrent ’n bloudruk van desjare se storieboekheld. En ryk boere, spesifiek, was destyds dikwels die antwoord op onskuldige meisies se drome. 
Maar toe is daar nie ’n vir-ewig-en-altyd-gelukkig nie.
Truida kon nie geweet het sy trou met ’n man wat hom op Bredell-vroue wreek deur sy luste by hulle uit te woed nie. Of dat hy humeurig was en haar net vir haar skoon bloed getrou het in die hoop op ’n string gesonde seuns wat hy na sy voorsate kon vernoem nie. 
Dit moes ’n geweldige ontnugtering gewees het. Veral met ’n pa wat dalk nie uiterlik storieboekmateriaal was nie, maar wel interessant, belese en gekultiveerd. Want dié was oupa Kees. En toe moes Truida boonop uitvind haar held het, benewens voete van klei, twee buite-egtelike kinders. Geen wonder sy wou vlug nie
Die gedagtes oor storieboekhelde laat Vasti weer aan Stiaan dink. Die man wat nog meer na ’n held gelyk het as haar pa, of dalk net ’n meer kontemporêre weergawe, maar uiteindelik ’n moordenaar en selfmoordenaar geword het.
Genoeg hiervan, besluit sy. Haar taak vir die dag is afgehandel. Sy het ouma Marien en oupa Kees se trousertifikaat tussen die spul goed gekry, asook Truida se geboortesertifikaat wat in Nederlands staaf dat sy die dogter was van Cornelis Gerrit Velsen en Truus Velsen, gebore Jansen, en dat haar geboortedorp Doorn in die distrik Utrecht was. Verder was daar stokou foto’s van mense wat Vasti nie ken nie, geneem teen agtergronde wat net in Nederland kon gewees het. Haar ma se foto’s, en dus die argief van haar lewe, moes op Zoete Weide agtergebly het.
Van haar ma het ’n 1970’s-trourok met ’n hoë lyfie en pofmoue behoue gebly, vergeel en vergaan. Verder net die hebbe en houe van ’n tiener in die laat sestigs. ’n Paar langspeelplate, waaronder een van Heintje – wie hy ook al mag wees. En een van Ivan Rebroff – ditto. Wat hulle gemeen het, is dat albei middeldeur gebreek is. Vasti kan maar net vermoed dat die twee plate die slagoffers van haar oupa se wrewel geword het omdat daar in Duits op gesing word. 
Geen dagboek, geen briewe. En ook niks wat haar ma sou wou saamneem as sy op die punt gestaan het om Leon te verlaat nie. Alles, behalwe die Solange-krat, moes op Zoete Weide agtergebly het. Het sy moontlik die krat skelm hierheen gebring? As eerste vrag? Het Leon uitgevind? 
Vasti vlug kombuis toe, maar haar gedagtes volg haar. Het Truida dalk nie per ongeluk geval nie? Het Leon haar dalk gestamp? Moedswillig oor haar gery? Is dit waaroor hy die res van sy lewe weggesuip het?
Toe sy buitetoe stap, is dit mistig. Sy ril, maar stap oewer toe sonder om eers ’n baadjie te gaan haal. Suzie volg haar net ’n paar treë voor sy terug huis toe hardloop. 
Mis slaan op uit die water. Moet die vorige dae se warmte wees wat dit veroorsaak noudat dit skielik afgekoel het. In die bome hang liggrys slierte soos wasemrige parasietplante.
Sy stap brug se kant toe, moet hier en daar onder ’n tak deurbuk, nou en dan vir een koes. Hier langs die oewer ruik die water na vermolmde riete, in teenstelling met die dieper, wyer dele waar dit net na rivierwater en effens stowwerig ruik. 
Dis hoe die verlede vir haar voel. Tans staan sy op die oewer daarvan. Ruik dit verrot, dryf daar slierte slym bo-op. Sal dit ooit eendag vir haar ’n stil, skoon stroom word? Waarskynlik nie. Hoogstens ’n vermenging van die twee, soos met die rivier ook. Hier ’n hoek waar die loog naby die oppervlak is, daar ’n kuil van ongekende diepte, maar met skoon water.
’n Ent verder aan hoor sy bye en onthou die nes waarvan Vis gepraat het. Simbool van wysheid, ’n bewys dat arbeid adel. Volgens Orpheus die simbool van siele wat saam swerm. Wie se siele het hier versamel? Die Bredells s’n? Die De Leeuws? Sou daar ’n Velsen-siel tussenin wees? Dalk Flip en Dolf s’n ook. En Maanhaar.
Sy is verras om ná vyftien minute se stap die brug deur die mis te sien skemer. Sy het nie besef dis so naby oewerlangs nie. Miskien omdat hulle, toe sy saam met Vis in die kano by die rivier op is, kort-kort gestop en baie stadig gevaar het. Of omdat haar aandag nie by tyd of afstande was nie.
Maar Dolf moes geweet het hoe ver, of liewer naby, dit rivierlangs van die brug af na haar huis toe is, dring dit ineens tot haar deur. Die gedagte wil-wil uitspruitsels kry, maar sy onderdruk dit en draai om.
Sy is verras om te sien die mis het selfs digter geword, soos ’n gordyn agter haar toegetrek. Dit voel behoorlik asof sy in ’n vae droom deur ’n klam woud stap. En dit word al klammer. Mis word fyn misreën. Vasti druk haar koue hande onder haar kieliebakke in. Verwonder haar aan die sluiers waarbinne sy haar bevind. Sy moet heelwat stadiger loop, maar met die rivier regs van haar as rigtingaanduier, bly die pad huis toe ’n enkelroete-labirint waar sy net deur bome en om polle riete hoef te vleg. Dit word nie ’n vasloop-en-terugdraai-, hierdie-kant-toe-en-daardie-kant-toe-soektog soos die doolhof van haar gedagtes nie. 
Hoe het Dolf geweet hy kan sy motor by die brug los en stap? Hy was net daardie een keer hier in die omgewing. Hy het die aand voor die troue in Bredellsdorp aangekom, daar oorgeslaap en hulle het direk daarna teruggery Klerksdorp toe. Hy was nooit by hierdie huis nie.
By die kaai besef sy eers waar sy is, draai boontoe en sien die dowwe omlyning van die kliphuis met sy skoorsteenboggel deur die mis skemer. Sy is feitlik by die veranda toe sy beweging teen die liggeel gloed van die verligte kombuisvenster sien.
Sy steek vas. Vis? Sy hardloop teen die trap op en oor die veranda, druk die kombuisdeur oop en steek weer vas.
“Uiteindelik. Waar loop jy in hierdie weer rond sonder jou selfoon en laat staan boonop die agterdeur oop?” Runa staan voor die koolstoof, ’n stuk opgefrommelde koerant in haar hand. “Nie dat ek nie dankbaar was toe ek agterkom hoe agterlosig jy was in laasgenoemde geval nie. Ek vrek van die koue.”
“Hi. Wag, laat ek die vuur maak. Die stoof het baie trieks.” Sy neem oor by Runa. “Sit jy solank die ketel aan.”
“Ketel se gat. Ek het wyn nodig. Baie daarvan.”
“Dan het jy ’n probleem. Myne is op.”
“Never fear when Runa is here. Ek het saamgebring, ek gaan haal dit gou in die kar.”
Teen die tyd dat Runa terug is, het Vasti die stoof aan die gang. Sy gooi vir Suzie korrels in haar bakkie, ’n geluid wat daardie twee spitsore enige plek kan bereik, maar sy kom nie soos gewoonlik nader gedraf nie. Haar seker weer gewip.
Van die twee bottels rooiwyn wat Runa op die tafel neersit, lei Vasti af sy was ernstig oor die “baie daarvan”. Miskien is dit nie so ’n slegte idee nie. Dit sal dalk haar malende gedagtes demp.
“Ek dink nie eens ek moet vra hoe dit gaan nie.” Vasti gaan sit en trek die glas wyn wat Runa geskink het nader.
“Nog ’n dag uit die hel uit. Wat’s nuut.”
“Dit voel onwerklik,” sê Vasti ná die eerste sluk. “Ek kan nie glo Nicholl is dood nie.”
“Glo my, hy is verskriklik dood. Die huishulp gaan waarskynlik terapie nodig hê. Dis net bloed en . . . never mind,” bedink sy haar toe Vasti se gesig seker haar weersin moes gewys het. “Eintlik help dit my dat ek so die bliksem in is vir Nicholl. Ek het hom nog Vrydag probeer help om rigting te kry, en nou lyk dit my hy wou net eenvoudig met die opbrengs van sy buit van die aardbol af verdwyn. Fok Runa, fok almal. Nie dat dit sou gewerk het nie. Die fool sou seker die hele spul skilderye en beeldhouwerke op een slag êrens wou dump. Dis nie die manier om die beste pryse te kry of om onsigbaar te bly nie. Dis nou as hy probeer verdwyn het.” Sy drink weer diep uit haar glas uit. “Mind you, as ek met ’n spul waardevolle kuns en ’n halfmiljoen rand se tjeks kon wegkom, sou ek seker ook my luck getry het.”
“ ’n Halfmiljoen se tjeks? Wow. Wat hy waar kry?”
“Seker maar in Gail se kluis. Twee tjeks van ’n kwartmil elk uitgeskryf die dag voor Gail se dood. En raai wie is die rekeninghouer?”
Vasti lig net haar wenkbroue.
“P. Falckman.”
Vasti stik amper in haar wyn. 
“Nou vra ek jou met trane in my oë, waar sal die nimlike Vis soveel geld vandaan kry?” Runa frons. “Is jy oukei?”
Vasti knik, al het sy nog nooit verder van oukei af gevoel nie.
“Croukamp dink Gail en Vis was saam in die ding.”
“Watse ding?”
“Kan nog nie mooi uit-figure nie. Dit lyk asof Gail skilderye by mense soos Dolf opgekoop het en dan aan Vis verkoop het. Al wat ek kan dink, is dat daardie vriende van Vis in Cullinan dalk ook in die prentjie is. Jy, my liewe vriendin, is moontlik reeds op ’n map, ongelukkig die swartmark-map. Daar was nie een van jou skilderye tussen Gail en Nicholl se goed nie, maar daar staan VdL op die koevert waarin die tjeks was.”
Swartmark, en Vis is deel daarvan. Dit verklaar waarom hy die twee triptiek-skilderye nie vir haar gewys het nie. Hy weet dis gesteelde skilderye.
Binne-in haar is daar skielik ’n swart gat, een waarin sy nie te lank van nou af nie gaan versink, maar eers moet sy weet: “Dink jy dis hoe een van my Paas-skilderye by Heleen uitgekom het?”
Dié keer is dit Runa wat amper stik. “ ’n Paas-skildery? By Heleen? Waar kom jy daaraan?”
“Imke Svecova. Ken jy haar?”
“Weet van haar fortuinvertellery en sy doen ook rame, maar is vrek duur. Met albei.”
“Nou ja, Heleen het een van my Paas-skilderye by haar laat raam.”
“Goeie fok.” Runa skud haar kop verbysterd. “Die stupid bitch.” Sy maak haar glas in een sluk leeg. “Heleen, bedoel ek. Gail het haar natuurlik ’n gat in die kop gepraat. Seker geld nodig gehad. Soos sy en Nicholl kon spend . . . En die arme Heleen het natuurlik nie besef sy koop ’n swartmark-skildery nie. Dis nie goed wat mens sommer by enigiemand laat raam nie.” 
Runa skink vir haar nog wyn en vul Vasti se glas ook. “My ding, dis nie goeie nuus vir ons as daardie twee tjeks beteken Vis het twee van jou skilderye by Gail gekoop nie. As jou goed op die swartmark tweehonderd en vyftigduisend rand per skildery haal, beteken dit dat dit seker tien maal soveel werd is, maar die gesteelde skilderye wat onder die tafel deur beskikbaar is, ondermyn die waarde in die legitieme mark.”
“Hoe so?”
“Never mind, dis ’n lang verduideliking. Fok!” Sy plak die bottel met ’n knal op die tafel neer. “Die punt is, dit kan jou kanse by die galery in die Kaap benadeel en die ou was op die punt om te byt aan ’n solo-uitstalling. Ek wou dit as ’n verrassing hou en jou eers sê as die kak en drama oor is, maar daar het jy dit. Hy is mal oor jou werk.”
Die wonderlike nuus bring net ’n flikkering van vreugde. Sy wonder of die Maggie Laubser wat Vis se oupa kastig vir sewe ghienies gekoop het ook op die swartmark bekom is. Om van die Stern nie te praat nie. Maar Jacques en Anina? Sy kan haar nie indink dat hulle daarby betrokke is nie. “Dis great. Dankie, Runa.”
“Great? Dis fokken awesome, Vasti. Jy is op die punt om ’n moerse deurbraak te maak. En nou dit. Bliksemse Gail.” Sy hou haar kop skuins. “Maar dink jy nie dis half eienaardig dat Vis die enigste van die lot hier rond is wat nog leef nie?”
Die implikasie slaan Vasti met die krag van ’n voorhamer.
Vir Runa klaarblyklik ook. “Jissis, Vasti, as Vis agter die moorde sit en hy weet wat ons weet, sit Croukamp kort voor lank met nog twee lyke op sy hande.” Runa steek met ’n rukkerige beweging ’n sigaret aan en trek die asbak nader.
Buite ruk ’n windvlaag aan deure en vensters en dan druis reën op die sinkdak neer.
“Maar Croukamp sal mos nou die storie ondersoek?” Vasti moet harder praat om hoorbaar te wees.
“Croukamp se hande word deur die wet gebind. Hy kan niks doen sonder bewyse nie. Vis het iets vir ’n halwe kleinhuisie vol geld by Gail gekoop, maar wie weet wat. Ons neem aan dis twee van jou skilderye, maar ons weet nie. Tot Croukamp kan bewys dis gesteelde skilderye, kan hy niks doen nie.”
Croukamp hoef net vir Imke te vra of Vis onlangs skilderye laat raam het. Hy hoef net na die rivierhuis te gaan om te bepaal wat die omvang van Vis se skelmstreke is. Sy hoef net haar mond oop te maak. Al vertel sy net vir Runa, sal dit die bal aan die rol sit. Maar sy kan nie. Sy kan nie die man wat haar gisteroggend ’n hele nuwe wêreld van sensasie en emosie laat beleef het, vereenselwig met moord en bedrog nie. Nee, hy moet onskuldig in die ding wees. Hy moet ander redes hê waarom hy haar nie van die Paas-skilderye vertel het nie.
“Vasti, ons moet jou skilderye hier wegkry en op ’n veilige plek laat toesluit.”
Spoken like a true art agent, kan Vasti nie help om te dink nie. Bogger die skilder, solank die skilderye net nie verdwyn nie.
“En ek dink jy moet weer jou vlerkies inspan en verdwyn. Jy het regtig goed geraak daarmee. Om die waarheid te sê, met alles wat hier aan die gang is, het ek gedink ek sou al lankal weer voor dooiemansdeur gekom het.”
“Nou net gewonder of my veiligheid ook êrens op jou prioriteitslys is,” grinnik Vasti suurderig. “Maar nee, ek vlug nie weer nie. Buitendien, daar is Eben. Ek kan hom nie net so hier los nie.”
“O my hel. Waar is Eben?”
Vasti word van nuuts af koud aan die binnekant. “Hy woon voorlopig by Vis in.”
“Jissis. Weet hy hoe goed die kind se werk is?”
Vasti se hande bewe toe sy die glas na haar lippe bring. “Ek weet nie of hy al van Eben se werk gesien het nie, maar dit sal nie lank duur nie. Eben, soos ek, kan nie ’n dag sonder skets of skilder nie.” Vasti wik en weeg ’n oomblik, spring dan op en stap sitkamer toe.
“Wat nou?” roep Runa agter haar aan.
“Ek moet hoor of Eben oukei is,” roep sy terug.

Vasti lui die nommer wat sy nou al uit haar kop ken.
“Falckman.”
Die growwe stem ril deur haar, maak haar van voor af week as sy net dink aan hoe hy haar naam sê. So anders as enigiemand anders. Hoe hy aan haar raak . . . Nee, daaraan moet sy nie eens begin dink nie.
“Hallo, Vis. Is Eben daar?” vra sy kortaf.
“Is daar probleme?” So dikwels sy eerste vraag, maar dié keer is daar meer kommer by. 
“Ek is fine. Ek wil net met Eben praat.”
“Wat skort, Vasti?” Sy hoor die frons.
“Niks, Vis.”
Hy bly ’n oomblik stil. “Is daar iemand by jou?”
“Hemel, Vis, kan ek asseblief met Eben praat? Dis sekerlik nie te veel gevra nie.” Haar oë brand. Haar held lyk nie eens soos een nie, en die klei waarvan sy voete gemaak is, is nog brosser as Leon de Leeuw s’n. Dié was ten minste nie ’n bedrieër, dalk ’n moordenaar nie.
“Eben? Vasti soek jou!” hoor sy hom ná nog ’n kort stilte roep. Sy stem is dof, asof hy die gehoorbuis toedruk. “Hy is op pad, ek leer hom glühwein maak. In die winter is dit nogal gewild op die boot,” kom sy stem dan weer helderder. “Nag, Vasti.”
“Hei, Vasti.” Eben klink effens uitasem.
“Haai, hoe gaan dit?”
“Lekker. Vis is toe eintlik great, weet jy. Ons het vanoggend gaan kajak en hy het vir my vertel van die rivier en als. En Kiewiet leer my die Cruiser bestuur soos Vis hom geleer het. Met viertrek en als. En Jemima se kos! Wow. En nou maak ek vir ons glühwein. Ken jy dit?” Alles kom omtrent in een asem uit. 
“Warm speserywyn?”
“Jip. Vis het sulke sakkies van die speserye wat ’n regte Duitser vir hom gegee het. Is alles reg daar by jou?”
“Alles reg. Ek mis jou net ’n bietjie, maar gelukkig kuier Runa by my.”
“Wat maak sy daar?” vra hy.
“Speel duiwelsadvokaat,” glip dit uit. “Nou toe, jy moet seker jou glühwein gaan roer,” probeer sy die glips toesmeer. 
“Vis het darem oorgeneem, maar ek wil nie hê hy moet dit bederf nie. Ek het die magic touch.”
Vasti lei van die tergtrant in sy stem af Vis kan hom hoor. Vis het hom klaar in die sak. “Eben, as enigiets jou pla, asseblief, bel my dadelik? Enigiets.”
“Hoekom klink jy so ernstig?”
“Maar net ’n bietjie bekommerd oor jou.”
“Moenie wees nie. Ek mis my ouma baie, maar ek is orraait. En Vasti, pas jouself op, hoor jy? Sluit die deure. Ek sal môre ná skool ’n draai by jou maak.”
“Great, sien jou dan. Lekker slaap.” Miskien kan sy dan met hom praat. Hom waarsku. Maar waarteen?
“Jy ook.”
Vasti sit die foon saggies neer. Sy mis hom wraggies. En sy bekommer haar morsdood. Sy skrik vir Runa wat in die deur staan toe sy omdraai.
“Shit, lyk my jou senuwees is aan flarde. En geen wonder nie.” Runa draai weg en stap in die gang af. “Het jy iets te ete hier? Ek is bleddie honger.”
“Omelet?” vra sy, maar haar gedagtes is nog by Eben. Jemima is ten minste daar. “Ek het nie krag of voorrade vir meer as dít nie.” 
“Nee, hel, ek is nie lus vir brekfis nie. Laat ek liewer my wyn klaar drink en die pad vat.”
Vasti stook die stoof voor sy weer gaan sit. Moet sy vir Runa sê van die twee triptiek-skilderye?
“Ek neem aan Eben is oukei?”
“Hy maak glühwein met ’n regte Duitser se speserysakkies.” Haar oupa sou nie beïndruk gewees het nie.
Runa snork en steek nog ’n sigaret aan, klaarblyklik toe tog nie so haastig nie. “Hoe gaan dit met jou skilderwerk?” 
“Nie so goed op die oomblik nie, maar voor Vrydag het ek lekker gevorder.”
“Enigiets klaar? Iets wat ek kan saamvat? Opstanding dalk?”
“Ek het laas vir jou gesê ek sal jou sê wanneer ek reg is.” Sy het nie bedoel om so ergerlik te klink nie.
“Hei, cool it. En onthou, ek moet vir Eduard ’n konsep vir ’n uitstalling aanmekaarsit. Ek kan niks doen as ek nie ’n hel weet wat jy skilder nie.”
“Eduard?” Haar hart klop vinniger. “Dié Eduard?”
“Dêm, my bek verby gepraat, maar ja, dié Eduard.”
Vasti is vir ’n oomblik asemloos. Dis seker elke Suid-Afrikaanse kunstenaar se droom. Net om hangplek te kry by die Eduard de Hartog-galery wat al vir baie dekades deur dié familie bedryf word, is ’n enorme prestasie. ’n Uitstalling is amper soos om tot ridder van die skilderorde geslaan te word. “ ’n Solo?” Nog meer ondenkbaar.
“ ’n Solo.” Runa leun vorentoe. “Ek het gedink as ons Kruiselings gebruik as ’n soort before. Die engel-skildery verteenwoordig ’n oorgangsfase. Ons sit verder een skildery uit jou vroeë kommersiële fase by en een uit die latere fase. En dan slaan ons hulle met die after. Die kamers, die selfportret-triptiek en die goed waarvan ek natuurlik tot op hede nog niks weet nie. Maar as ons kan, sal dit wonderlik wees om Opstanding ook ’n fokuspunt te maak. Begin as before en klaargemaak as after.” 
Runa druk haar sigaret dood, maak haar glas leeg en staan op. “Kry jou gat in rat, Vasti. En soos die goed klaarkom, moet ons foto’s neem, dit katalogiseer en in ’n kluis kry. Ons wil nie hê Vis moet sy grubby little ottervingers op die goed kry nie.”
“Foto’s!” Vasti klap met haar hand op die tafel. “My jirlikheid.”
“Wat nou?”
“Ek kan nie glo ek was so stupid nie. Ek het gedink niks is weg uit die meenthuis met die vandalisme nie, maar daar is.” Wys jou in watse toestand was sy. Selfs toe sy haar goed gesorteer en gepak het, het sy dit nie agtergekom nie.
Runa frons diep. “Wat?”
“Onthou jy die foto’s wat Dolf vir my gestuur het nadat hy die eerste egskeidingsdagvaarding gekry het?”
Runa skud haar kop.
“O ja, jy sal nie daarvan weet nie. In elk geval, Dolf het my getart en ’n foto van die onklaar Opstanding gestuur, en van ’n klomp onvoltooide doeke. Gedreig om hulle ook te verbrand as ek voortgaan met die egskeiding.” Sy verduidelik vlugtig wat daarna gebeur het. “Sommige het nog net afronding nodig gehad. Daardie foto’s het met die vandalisme verdwyn. Ek het dit nie toe besef nie,” sluit sy af.
“Wat vertel jy my nou? Maar dit maak sin. Hy het natuurlik aan die einde van die weduwee se kruik gekom wat die voltooides betref, behalwe Kruiselings wat hy vir sy rainy day gehou het. Hy wou die onvoltooides op die swartmark dump, maar moes eers sy dom fout van vroeër regstel.”
“Wat hy nie geweet het nie,” val dit Vasti by, “is dat ek destyds van elke skildery wat ek klaargemaak het, ’n foto vir Jacques-hulle gestuur het. Ongelukkig het ek toe nog nie ’n digitale kamera gehad nie. Maar as hulle dit nie vernietig het nie, en ek twyfel of hulle sou, kan ons ’n volledige katalogus maak van die voltooide skilderye wat nou moontlik op die swartmark kan wees.”
“Vasti, jy dink soos ’n hoender met ’n afkop. Het jy nie gehoor wat ek gesê het nie? Daardie mense is kop in een mus met Vis. Dink jy vir een oomblik jy sal ooit weer daardie foto’s sien? Of hulle dit nou vernietig het of nié.”
Vasti skud haar kop. “Nee, Runa, ek glo dit nie. Anina en Jacques is seker die mense met die meeste integriteit wat ek ken.”
“En dis hoekom hulle jou in jou moer in gestuur het toe jy nie meer kon skilder nie? Toe die gans nie meer goue eiers kon lê nie? Hoe lank het hulle jou kans gegee voor hulle besluit het jy moet maar liewer jou eie potjie krap?”
“Maar dit was hulle wat my aangemoedig het om te skei. Dit was omdat Dolf weer in my lewe gekom het en ek nie tot skei kon kom nie, dat hulle . . .”
“Jissis, Vasti! Vir ’n intelligente mens is jy darem fokken onnosel.” Sy trommel haar vingers nadenkend op die tafelblad. “Hoe dink jy het Gail betrokke geraak?”
“Deur Dolf. Onthou, Dolf het saam met Gail en Nicholl ge-swing. Dis juis die ding, Anina-hulle kon nie geweet het van die hele sluikhandel nie. Onthou, dis Gail wat by Dolf gekoop het en . . .” Vasti is vir ’n oomblik verward. “Maar dit maak nie sin nie.”
Runa gaan sit weer en sug diep. “Julle donnerse regterbreinmense maak my mal. Kom ons dink nou mooi. Hier is uiteindelik iets wat wel vir my begin sin maak. Iets meer as wilde suspisies. Kom ons speel weer duiwelsadvokaat. Wie het jou onder Jacques en Anina se aandag gebring?”
“Vis.”
“En alles gaan hunky-dory en alles is above-board. Jacques-hulle besef hulle het ’n wenner beet. Die triptiek sou hulle flagship vir die uitstalling gewees het. Toe moer Dolf jou voor dit klaar is en vernietig voor jou oë een of twee van jou skilderye. Jy vlug na Anina-hulle toe. 
“Jacques gaan Klerksdorp toe om te sien of hy die skilderye kan kry. Hy kom terug met die storie Dolf het die res van jou skilderye ook vernietig. Maar hier kom Dolf – let wel, ’n lang ruk daarna – vorendag met foto’s van ’n spul onvoltooide skilderye wat hy dreig om te verbrand. Dink jy hy het bloot toevallig net die onvoltooides gehou en die voltooides vernietig? Me thinks not.
“But wait, there’s more! Dink jy dis heel toevallig dat Dolf juis die onvoltooide Opstanding sal agterlaat ná hy jou motorbande flenters gesny het? Die een skildery wat die grootste kans staan om jou weer aan die skilder te kry? Die een wat die flagship te water sal kan laat. Wow, praat van sinchronisiteit. 
“Kom ek waarborg jou, as jy weer jou muse gevind het, sou die ander onvoltooides ook by jou uitgekom het. Maar toe gebeur dit nie. Jy kan nie meer skilder nie. Jy kan nie eens Opstanding klaarmaak nie. Toe is jy oorbodig.”
Vasti kyk Runa ongelowig aan. “Beweer jy Anina-hulle het Dolf op die een of ander manier sover gekry om my, soos jy dit so elegant uitdruk, te moer?” 
“Nee!” Runa haal diep asem. “En ook nie dat Jacques gelieg het nadat hy in Klerksdorp was nie. Ek sê: Hulle het dalk aanvanklik geglo die skilderye is vernietig, maar toe hulle op ’n manier uitvind dit is nie so nie, het hulle agter jou rug met Dolf begin onderhandel. Die volle prys vir ’n swartmark-skildery is steeds veel meer geld as net ’n galery se cut. 
“Aanvanklik het hulle net belanggestel in die voltooides wat aan Dolf se vernietigingswerk ontsnap het. Hulle het foto’s van elkeen en kan bepaal wat hulle by hom moet probeer terugkry. Hulle kan dit egter nie deur hulle galery kanaliseer nie, hulle het omweë nodig en sal hulle tyd moet afwag. Dolf wou waarskynlik ook nie almal op een slag aan hulle verkoop nie, of hulle kon nie bekostig om dit te doen nie. 
“Nietemin. Intussen ontmoet Dolf vir Gail danksy Nicholl en indirek – fool wat ek was – danksy my wat Nicholl by jou aanbeveel het. Dolf vertel Gail van die skilderye en hy verkoop ’n paar aan haar. Jacques-hulle is de moer in, want Gail betaal waarskynlik hoër pryse as hulle. Gail-hulle trek hierheen en sy begin noustrop trek omdat hulle te spandabelrig lewe en die gym ’n mislukking is. Dolf het waarskynlik nog een of twee skilderye oor en gaan terug na Jacques. Hulle hoor by hom van Gail, kontak Vis en Vis begin terugkoop namens hulle, obviously vir ’n cut.
“Anyway, terug by die onvoltooides. Sou dit nie ideaal wees as dié spulletjie kon klaarkom nie? Ongelukkig het jy foto’s van hulle. As hulle Dolf kan kry om die foto’s terug te steel, kan hulle ’n ander skilder, waarskynlik ’n vervalser, kry om die onvoltooides te voltooi. Vandaar die vandalisme. Maar net vir in case, druk hulle Dolf op die hart om tog net nie Opstanding te beskadig nie. Hy kan maar sy woede op arme Runa se besending uithaal.” Sy snork. “Thank you very much.”
“Maar hy kon Opstanding mos gevat het sodat hulle dié ook deur die vervalser kon laat voltooi het?”
Runa dink ’n oomblik na en klap haar vingers. “Hulle het nie die ander twee in die triptiek nie. Gail het. En kom ek wed jou, dis die twee waarvoor Vis namens hulle ’n halwe mil opgedok het. Wat Opstanding weer belangrik gemaak het. Hulle stuur Dolf om dit te kom haal en sommer korte mette met jou te maak noudat hulle feitlik alles het wat hulle nodig het om ’n moerse killing te maak.
“Enter Vis wat vir hulle sê hokaai! Ons gans het weer begin goue eiers lê. Sy kan dalk selfs Opstanding hierdie keer klaarmaak. Stop die lorrie. Nee, sê Jacques, die lorrie is al klaar op pad Leeuwendrift toe. Vis lê hom voor, ruim hom uit die weg voor hy by jou kan uitkom. Gail het ook haar doel gedien, hulle het nie los drade nodig nie. En noudat ek daaraan dink, Vis moes by Gail gehoor het daar is nog ’n skildery, maar dat sy dit aan Heleen verkoop het. Nog ’n los draad wat geknoop moet word.”
Runa se spekulasies maak skielik vir Vasti afgryslike sin.
“Vasti, ek ken Dawid-hulle se skilderye uit my kop uit vandat ek ná Heleen se dood so gereeld by hom gaan inloer het. Daar is nie ’n skildery van jou daar nie. Vis moes van Heleen ontslae geraak en die ding gaan steel het. Dawid sal nie ’n moer weet wat daar is en wat nie daar is nie. Selfs al was hy by sy positiewe. Heleen het aanhoudend nuwe goed gekoop en oues geruil. Vra my, ek moes al haar grille en nukke verduur ter wille van die geld.”
Vasti sluk swaar. Vis sal weliswaar nie ’n probleem hê om ongesiens iewers in te breek nie. Dit bewys die gemak waarmee hy in haar huis kon inkom wanneer sy nie daar was nie. En Vis is mos so goed met motors. Wat haar op hierdie onmoontlike tyd daaraan laat dink dat sy nog nie haar bakkie se timing laat nagaan het nie.
“Vis het nog twee probleme oor,” vervolg Runa, nou behoorlik op dreef. “Amelia weet hy was by Gail aan die dag voor haar moord. Sy het dalk iets gesien of vermoed. En Flip kan nie sy mond hou nie en praat nou al selfs teenoor jou uit. Wie weet wat hy alles kwytgeraak het toe hy hier by jou was. Dalk oor skilderye wat Vis koop. Need I say more?”
En toe vry hy die gans wat die goue eiers lê op, vul Vasti in haar gedagtes aan. Sal dit nie sake aansienlik vergemaklik om by die goue eiers uit te kom as die gans op hom verlief is nie? 
“En ek het so ’n vae spesmaas Stiaan het hom voorgespring by Nicholl. Ek dink Nicholl het agtergekom wat aangaan toe hy daardie twee tjeks kry. Dié dat hy besluit het om gat skoon te maak. Miskien omdat hy geweet het daar is nog ’n Vasti de Leeuw waarop Vis bitter graag sy hande sal wil lê.”
“Was daar een tussen Nicholl se goed?” Sy moet die woorde deur haar toegeknypte keel forseer.
Runa skud haar kop. “Maar dis nie te sê Vis het nie gedink daar is een nie. En al hoekom hy so kon gedink het, is omdat Dolf vir Jacques-hulle gesê het hy het vier aan Gail verkoop. Of dat Gail vir Vis gesê het daar is nog een benewens die een wat sy aan Heleen verkoop het. En glo my, die persoon in wie se besit daardie vierde skildery is, se lewe is in hierdie stadium niks werd nie.”
“Maar soveel moord en doodslag? En dit vir ’n tiende van die waarde van die skilderye as dit op die swartmark verhandel word?”
“Dink, Vasti. Êrens moet jy ’n stukkie van jou rasionele brein kan gebruik.”
Vasti trek haar asem in. Nee, dit kan nie waar wees nie.
“Ná jou dood ontdek iemand ’n stash van jou skilderye op ’n solder of in ’n kelder of in ’n kluis of waar de fok ook al. Dit sal nie die eerste keer wees dat so iets gebeur nie. Niemand sal weet dis gesteelde goed nie, behalwe die mense wat dit gesteel het. Hulle sal maintain jy het die goed gebêre en sal waarskynlik goeie redes daarvoor kan uitdink dat dit hulle toekom.”
“Soos wat?”
“Het jy ’n testament?”
Vasti skud haar kop.
“Dan sterf jy intestaat. Nog makliker. Het jy naaste familie?”
“Nou skielik, ja.” 
“Eben.” Runa maak ’n vuis voor haar mond. “En raai waar woon Eben op die oomblik?”
En Vis is Eben se naaste verwant, nog nader as sy. Maar dit maak nie sin nie. “Nee, Vis weet van Dawid. En dis ’n baie nader bloedverwantskap.”
“Wát?” Runa spoeg die woord saam met ’n wynsproei uit en gaan aan die hoes.
“Dawid is my halfbroer. O hemel, Runa. Dit kan wees waarom Vis vir Flip en Amelia . . . Dit was net hulle wat geweet het. Hy het nie geweet hy is al te laat nie. Dat Flip my vertel het . . .” Maar Jemima weet ook? Maar Vis en Jemima se band is baie heg. En Vis sorg baie goed vir Jemima en haar kleinkinders. Speel Jemima die spel saam met hom? Sou Jemima haar van Dawid vertel het as Flip nie die geleentheid gehad het om die kat uit die sak te laat nie? Maar hoe sou sy kon weet wat Flip daardie dag vir Vasti kom sê het?
Is dit hoekom Vis haar begin sagmaak het? Sy planne het skeef geloop. Hy het hom met ’n paar goed misgis. Toe hy die twee skilderye by Imke laat raam het, het hy nie gedink Vasti sal daarvan uitvind nie. Hy het nie daaraan gedink dat Amelia vir Croukamp sal sê hulle het by Gail gestop voor hulle na Dawid toe is nie. Nie besef Croukamp sou vir Vasti sê nie. En hy kon nie voorsien sy pa sal na Vasti toe stap nie.
Daar bly vir hom net een opsie oor. Hy sal ’n bietjie geduld aan die dag moet lê sodat dit nie te verdag is nie, maar sy wed alles wat sy het sy gaan redelik binnekort ’n huweliksaansoek kry. Om binne gemeenskap van goedere te trou.
“Jy en Dawid?” kry Runa uiteindelik haar asem terug. “Dan is dit waarom tannie Hermien . . .” Sy bly te skielik stil.
“Runa?”
“Jirre, ek is jammer, Vasti. Ek is so verskriklik jammer. Ek was jonk en stupid.”
“Wat het jy gedoen?” ’n Onderdrukte vermoede begin substansie kry.
“Dawid se ma het my betaal om die storie te versprei dat jy ’n maklike meisie is. Ek moes sorg dat dit by Dawid uitkom. Sy het gesê ek kan jou baie ellende spaar. Sy sal nooit toelaat dat haar seun met ’n De Leeuw trou nie. Ek het gedink dis oor snobisme. Sy het gesê sy sal seker maak jy word uit die universiteit geskors as ek nie sorg dat jou en Dawid se verhouding tot ’n einde kom nie. Die storie was haar voorstel. Sy het geweet hoe Dawid voel oor kuisheid wanneer dit kom by die vrou met wie hy eendag wil trou. Dit was immers iets wat sy by hom ingedril het.”
“Die skynheilige feeks. En jy . . .” Vasti vou haar hand oor haar oë terwyl die volle omvang van oorsaak en gevolg tot haar deurdring. “Runa, jy moet my vergewe, maar ek dink dis beter as jy nou gaan.”
“Ek weet dit was verkeerd. Ek worry my al die jare vrek jy gaan uitvind. Maar dit was vir jou eie beswil, Vasti!”
Vasti kyk stadig op, laat toe dat die allesoorweldigende woede deur haar syg. “Beswil? Verstaan jy dan nie, Runa? As daardie storie nie die kampus vol gelê het nie, sou Dolf nie een keer na my gekyk het nie. Sou hy nie daardie aand ge-volunteer het om saam met my Donkiedans toe te gaan nie. As hy nie gehoop het hy gaan daardie aand by my ‘regkom’ nie, sou die hele fokop van my lewe nie gebeur het nie.”
Runa se onderlip begin bewe. “Ek is regtig jammer.” Sy druk haar pakkie sigarette en aansteker in haar sak en kom orent. “Wel, troos jou daaraan, Vis sal niks aan jou kan doen tot hy die Dawid-ding uitsorteer het nie. As ek jy was, laat ek ’n testament optrek. So gou moontlik. Maar dink mooi wie jy die erfgenaam maak, daardie persoon se dae kan dalk ook getel wees. En jy sal moet sorg dat die ding op ’n baie veilige plek is waar iemand wat jou ken dit kan kry, en seker maak Vis weet daar is ’n testament, maar nie waar dit is nie.”
Vasti kry die teuels van haar humeur met moeite ingetrek, probeer konsentreer op die res van die gemors waarin sy haar bevind. “Tensy ek alles aan Vis bemaak.”
“Moenie simpel wees nie. Dit sal hom nog meer rede gee om jou van kant te maak.”
Vasti kyk haar berekenend aan. “Die polisie sal heel eerste by die begunstigde begin soek vir ’n moordenaar en hy behoort dit te weet. Skaakmat.”
Runa skud haar kop. “Jy het te veel wyn in. Kom ons gaan slaap eerder hieroor en dan dink ons albei môre nugterder. Nag, ek sal die deur kry.” 
Vasti staar na die bietjie wyn wat oorgebly het van die twee bottels. Hulle het beslis te veel wyn in. En dit op leë mae. Dis al hoekom die hele spekulasie klink asof dit sin maak. Dis nie moontlik nie. Nie Vis nie. Nie die man wat haar vir die eerste keer in haar lewe heel laat voel het nie.
En tog . . .

Vasti se kop klop toe sy vir Jemima gaan oopmaak. Verdomde wyn. Verdomde Runa.
“En as jy lyk asof jy vir sop opgekook is?”
“Wingerdgriep. Jemima, ek dink nie dis ’n goeie plan . . .”
“Net brekfis wat daarvoor sal help. Staan opsy.” Jemima druk Vasti doelgerig eenkant toe en hang haar reënjas en sambreel op voor sy kombuis toe stoom.
Sy wens sy kon soos haar pa alles vergeet wat tydens sy dronkperiodes gebeur het, dink Vasti terwyl sy haar tande borsel. Miskien het hy gelieg, maar hy het hoog en laag gesweer hy onthou niks nie. Nie dat hy haar sleggesê het nie, nie dat hy rondgeval en goed gebreek of ge-rant en ge-rave het nie. Dis hoekom sy in haar universiteitjare selde vir korter vakansies huis toe gekom het. Sy moes vakansiewerk kry om privaatlosies in Potch te kon bekostig, maar hy het bygedra. Seker om haar van Dawid weg te hou.
Maar vandag kan sy niks uitpluis nie. Veral nie die goed wat sy ondanks die baie wyn nie kan vergeet nie. Vis kan nie ’n moordenaar wees nie, en basta.
En het jy gedink Stiaan kan een wees, vra ’n gemene stemmetjie. Toe jy oorkant hom gesit en vir hom gesê het jy kan cope, het jy toe gedink hy sal ’n ander man koelbloedig kan doodskiet? En toe homself?
Sy was haar gesig en smeer room aan. Sy lyk waaragtig oes, sien sy in die spieël. Selfs nadat sy haar hare geborsel het, lyk sy asof sy deur ’n sif gedruk is.
Toe sy in die gang kom, laat die reuk van spek haar terselfdertyd honger en naar voel.
“Kom, Vasti!” roep Jemima van die kombuis af.
Vasti gaan sit by die gedekte plek en drink die glas lemoensap tot halfpad. Buite suis die reën in vlae neer. Binne is dit knus. Jemima het die koolstoof weer aan die gang gekry.
Jemima sit die bord voor haar neer. Gebraaide tamatie eenkant, roereiers op roosterbrood en bros spek bo-op. Eers pik-pik sy net, maar dan val sy behoorlik weg.
Sy knik net toe Jemima vra of sy wil koffie hê. 
“Beter?” vra Jemima toe Vasti haar mond aan haar servet afvee en die stomende beker nader trek.
“Ek kan dit nie glo nie, maar voorlopig, ja. Baie dankie.” Nou nog net ’n hoofpynpil en dan kan sy dalk die dag aandurf.
“Eben sê ek moet vir jou sê jy moenie so oor hom worry nie. Hy sal ook nie vanmiddag hier kan inloer nie. Vis vat hom ná skool saam om die reëlings en goed vir die begrafnisse te tref. En om die trust en dinge uit te sorteer. Gelukkig was Amelia se goed alles baie agtermekaar en Eben het presies geweet waar is wat. Vis sê hy sal Eben help, maar Eben moet ook leer selfstandig wees. Die tweetjies kom goed klaar. Om te dink hulle bly al die jare langs mekaar en kom nou eers agter hulle het iets aan mekaar.”
Ja, noudat Eben iets vir Vis kan beteken. Noudat Vis weet hy is begaafd, noudat dit in die ope is dat hy aan Vasti verwant is. As Runa se teorieë reg is . . . Hemel, sy moet Croukamp laat weet. Waarsku dat Dawid moontlik volgende in die tou staan.
Maar dit klink so belaglik. En die speurder sal dink sy probeer hom van die spoor af kry waarop hy laas was. En wie weet wat nie nog alles nie. Dit kan lei tot ’n heel nuwe Croukamp-isme.
“Jemima, hoe maak Vis sy geld?” vra sy sonder om eers mooi daaroor te dink.
“Hoe dan nou, Vasti’tjie? Hy neem mos mense op die bote uit en hy kry geld vir al die dinge wat hy op die rivier dophou ook. By die een of ander instituut vir voëls. Fitzpatrick-iets, dink ek.”
“En dis waarmee hy so kon aanbou? En ’n rivierhuis bou en als?” 
Jemima kyk haar berispend aan. “Jy klink nou nes daai speurdertjie wat wou weet waar kom Vis aan die geld vir twee tjeks of iets wat hy uitgeskryf het. Dis mos Vis se sake?”
“Mens wonder net.” Dan het Croukamp ten minste al die saak opgeneem.
“Ja, en die speurder het lelik op sy neus gekyk toe Vis hom van die tekeninkie vertel het en boonop alles kon wys sodat hy kan sien dit was wettig en so.”
“Tekeninkie?” Vasti vryf haar slape.
“Ja, op julle se vendusie nog gekoop. Op Zoete Weide. Desjare toe die Leeu nou alles klaar deurgetrek het.”
Haar hoofpyn is skielik vergete. “Vertel, Jemima.”
“Nee, dit was net sommer ’n swart-op-wit-prentjie. ’n Vrou voor ’n venster aan die skilder. Soos Vis nou vir die speurder verduidelik het, was dit ’n tekening voor ’n skildery nou aangepak word. En dit kom uit Frankryk baie jare terug. Toe koop hy nou die ding en maak ’n kiekie en stuur dit vir slim mense in Parys. Hy het glo gedink dis een vrou s’n, maar toe is dit nou ’n ander vrou s’n. Gedink dis ’n Villiers of so ’n van, het hy gesê, maar toe’s dit ’n Gerhard of so iets. En daar is dit toe verskriklik baie geld werd.”
Dan is dit nie net sy wat die ooreenkoms raakgesien het tussen Solange Girard en Marie-Denise Villers se skilderye nie. “Toe verkoop hy dit?”
“Die enigste portret wat hy nog ooit verkoop het. En ook net oor hy moes. Jy moet onthou dit was ná oumeneer Flip se beroerte en Vis moes Nicholl ook op universiteit hou. En daar was ek en my dogter en Kiewiet wat ’n koliekbaba was. En hy het nog gedink Tessa sal met hom trou en hy gaan haar en die baba moet onderhou. En die huis was so klein met oumeneer se dinge. En die grootboot had ’n nuwe enjin nodig.”
“En die geld wat hy daarvoor gekry het, kon vir alles betaal?”
“Ag, jimmeltjie, Vasti, ek dink hy kon die Titanic gekoop het. Daar was baie nulle. Die Fransman het al die pad van Parys af gekom om self die prentjie te kom haal. Die vrou het glo eeue terug in ’n salon of ’n ding uitgestal en toe van die aardbodem af verdwyn. Daar is net een of twee van haar goed in die wêreld. Dis hoekom so ’n tekeninkie nou so baie werd was. As dit ’n regte skildery was, het hy gesê, was dit nog verskriklik baie meer werd.”
En sy sit met vyf voltooide Solange Girard-skilderye. En ’n geheime brief. Sy wonder wat Vis daarvan sal sê as hy besef ’n krat met kosbaarhede het jare lank onder ’n spul rommel in die waenhuis gestaan. En die skuurdeure het nie eens ’n slot aan gehad nie. En wat sal hy daarvan sê as hy besef hy het sy eie handlangers gestuur om die krat vir haar in die huis in te dra?
Die ironie laat haar lag. Die gedagte dat sy sit met skilderye ter waarde van miljoene der miljoene rande, laat die lag gou opdroog. En dit gaan nie oor die geld nie. Dis kunsskatte wat vir meer as twee eeue verlore was. Hoort in ’n museum. Hoe beveilig mens so iets?
“Vasti’tjie?” Jemima kyk haar bekommerd aan. “En as jy so sit en lag en dan lyk of jy wil weghol?”
Vasti skud haar kop en staan op. “Moenie jou aan my steur nie. Ek gaan kyk of ek gewerk kan kry.”
Sy sluk ’n hoofpynpil in die badkamer en stap deur eetkamer toe. Die krat staan nog nes sy dit gelos het. Dit lyk heel onskuldig. Nie soos ’n bleddie bom wat enige oomblik in haar gesig kan ontplof nie. Want dis wat dit is. Sy wens sy het die dêm ding nooit oopgemaak nie. Dat dit vir ewig in die waenhuis staan en verrot het.
Vasti trek die eetkamerdeur toe en sluit dit, druk die sleutel in haar sak. Sy kan eenvoudig nie nou sinvolle planne maak nie. En skilder sal sy ook nie kan nie. Dan maar doeke voorberei. Dis omtrent al waarvoor sy vandag kans sien.
Teen die tyd dat Jemima aankondig sy is klaar vir die dag, staan daar darem al ’n paar doeke reg. Wanneer sy met olieverf werk, hou Vasti daarvan om op regte doek te skilder wat sy self span. Dis asof sy in die proses reeds ’n band sluit met die skildery wat gaan kom. Soms leen ’n skildery hom tot ’n ander soort basis, maar regte skilderdoek bly haar gunsteling.
“Ek sien jy het die eetkamer gesluit, Vasti?” vra Jemima. 
“Ek kom nooit daar nie en dis net nog ’n plek waar ek Suzie moet soek as sy die wildeweghol kry.” Die verskoning klink maar flou in haar eie ore. Die gedagte aan die krat stuur haar kop in ’n ander rigting as die goed waarmee sy al heeldag tussen die werkery deur worstel. “Jemima, die dag toe my ma dood is? Was daar iemand saam met haar en my pa in die lande?” vra sy wat sy eintlik te bang is om te vra. 
Jemima se vinnige wegkyk verraai haar. 
“Wat het regtig gebeur?”
“Laat staan, Vasti. Dis lank gelede se dinge.” Jemima se hande vleg en vervleg.
“Ek weet my ma het besluit om my pa te verlaat.”
“Jy het die goed gekry wat sy hier na haar se ma gebring het toe sy van Tessa uitgevind het?”
Vasti knik.
Jemima sug. “Ek het gesien hier staan goedjies in die huis rond wat nie hier was nie. Toe wonder ek.”
“Hoekom het sy vir my pa kos aangedra as dit nie strooptyd was nie? As sy van plan was om hom te verlaat?”
“Dis maar wat jou se ouma vir jou gesê het, Vasti. Sodat jy nie te veel vrae moet vra nie. Jou ma het nie vir hom middagete geneem nie. Sy wou met hom praat. Hoor wat die waarheid is.” Jemima stoot ’n paar sketse eenkant toe en gaan sit op Leon se bed. “Jou se ma het besluit om weg te gaan van jou se pa nadat sy vir Tessa gesien het en besef het wat aangaan. Dis toe dat sy haar goedjies begin pak het en hierheen gebring het. En dis toe sy dit hier kom aflaai het dat sy besluit het om vir Amelia reguit te gaan vra. Te gaan hoor hoekom sy vir die Leeu sy sin by haar gegee het.” Jemima se oë blink tranerig. Sy druk haar voorskoot se punt teen haar oë voor sy weer na Vasti kyk. 
“Truida is na jou se pa toe net nadat sy met Amelia gepraat het. Sy was nie haarself nie. Jy moet verstaan, sy was maar ’n tingerige mens. Nie net van lyf nie. Sy was baie fynbesnaard. Sy het vermoed van Tessa en nou moes sy nog hoor van Dawid ook. Dit was vir haar ’n groot skok.”
“Sy het my pa daar in die lande gaan vra of dit waar is?”
Jemima knik. “Wel, nie heeltemal nie. Toe sy hom nou vra, dis nou by die huis, het jou pa uit woede op die trekker gespring en die lande ingejaag. Probeer om sy sondes in die aarde in te ploeg. Sy het hom ingewag ná hy sy draai gemaak het en voor die trekker gaan staan. Hom gedwing om stil te hou en toe opgespring.”
“Jemima . . .” Vasti skraap al haar moed bymekaar. “Het my pa . . . Het hy haar voor die ploeg in gestamp?”
Jemima se oë rek. “Nee, Vasti’tjie, nee. Dit moet jy nie dink nie. Daar was een van die werkers wat gesien het wat gebeur. Jy moet onthou sy was nie haarself nie,” herhaal sy.
“Jy bedoel . . .” Vasti gaan sit op haar langbeenstoel, haar bene ineens lam.
“Sy het iets op hom geskree.” Jemima se stem verlaat haar.
“Toe spring sy.” Vasti vra nie.
“Sy was nie haarself nie,” sê Jemima vir die derde keer.
“En sy laat my aan my lot oor by ’n man soos Leon de Leeuw.” Die woorde proe galbitter.
Woede. Selfbejammering. Haat. Verwyt. Magteloosheid. Alles baklei in haar, word ’n orkaan wat haar van binne af wil uitwis.
“Sy het seker in daardie oomblik gedink jou se ouma-hulle sal jou groot kry. Dis al wat ek nog al die jare kon dink. Hoe sou sy nou kon weet hulle sal so kort ná haar te sterwe kom?”
Vasti hoor Jemima skaars. Haar ma was net so verdomp useless soos sy. Laat hulle deur mans verneuk en verbrysel. Laat toe dat hulle siele gedreineer word van alles wat mooi en goed tussen ’n man en vrou behoort te wees.
“Vasti?”
Sy skud haar kop. “Jammer, Jemima, maar nou moet ek eers alleen wees. Asseblief.” 
Jemima protesteer nie, laat rus net haar hand teen Vasti se wang. “Bel as jy nie meer alleen wil wees nie.”
Vasti strompel na haar kamer toe, sluit die deur en gooi haar op die bed neer soos toe sy nog ’n kind was. Sy huil, skree, slaan die kussing, skree weer in die vere in.
Toe sy uiteindelik uitgeput bly lê, voel sy die bed effens langs haar induik. Sy hoor die spingeluide en voel ’n rowwe tong teen haar wang.
Vasti draai op haar sy en krul haar om die vertroosting van die katlyf, laat rus haar wang teen die sagte pels.
“Geen wonder jy krap en sis en gaan tekere as ’n man by jou kom nie,” fluister Vasti en laat dan toe dat die moegheid haar oorval.
Toe sy vroegaand wakker word, voel sy leeg. 
Dis so gepas dat die leeu simbool van die son is, dink sy nog slaperig en streel oor Suzie. Die Bredell-vroue het te na aan die son gevlieg, hulle vlerke verskroei. Truida het egter die naaste van almal gevlieg. Miskien het sy haar vlerke verloor omdat sy gebore is in ’n sonskaars land sonder leeus. Miskien omdat sy nie die taaiheid van die Bredells in haar vesel gehad het nie.
Truida het haar keuse gemaak in ’n oomblik van wanhoop, besef Vasti. Sy gaan dit probeer respekteer. Maar Vasti de Leeuw sal haar waaragtig nie so maklik laat onderkry nie.
Dinsdag 17 April 
Die reën het iewers gedurende die nag bedaar en ’n lui son breek nou en dan deur. Toe sy Runa bel, het dié nie tyd om te praat nie. Sy help glo die polisie om Gail se kunswerke te katalogiseer. 
Op een van haar nuwe doeke begin Jemima se kleindogter al mooi vorm aanneem, toe Vasti ’n motor buite hoor stilhou. Kort daarna kom Vis se stem uit die rigting van die waenhuis.
Sy loer deur die venster en sien hom met sy rug na haar toe staan waar hy met die voorman praat en hier en daar beduie. Sy sit haar kwas neer, was haar hande en gaan op die voorstoep uit. Vis kom juis aangestap.
“Hi.” Hy bly op die onderste trappie staan. Daar is iets behoedsaams in sy oë.
“Hi.” Sy vou haar arms, probeer só ’n skans tussen hulle oprig. “Hoe lyk dit by die waenhuis?” 
“Goed. Die reën het gelukkig ná die pleisterwerk gekom. Daar is nog ’n bietjie afwerking wat vandag gedoen moet word, dan kan die plek net binne en buite geverf word. Ons sal dalk Vrydag al jou goed kan oortrek. As die reën wegbly.”
Sy knik net, onmagtig om aan iets te dink om te sê. As hy net nie so ’n verwoestende uitwerking op haar gehad het nie. Sy staal haarself doelbewus. Of Runa se voorspooksels en haar eie agterdog nou gegrond is of nié, geen man mors weer met haar nie. Dit het sy haar gisteraand voorgeneem.
“Wat ek eintlik kom sê het, is dat die begrafnis vir môre gereël is. Amelia word elfuur die oggend vanuit die NG Kerk begrawe. My pa wou veras word en het nie aan ’n kerk behoort nie. Daar is bitter min mense oor wat hom geken het. Ek het uiteindelik teen ’n gedenkfunksie besluit. Sodra ek die as kry, sal ek in die koerant aankondig wanneer ek dit volgens sy wense daar by my in die rivier gaan strooi. Ek en Jemima sal sorg vir iets te ete en drinke en dié wat wil, kan dan kom.”
“Al uitslae van die outopsies gekry?”
“Anders sou ek hulle nie kon veras of laat begrawe nie.” Hy glimlag skewerig. “Amelia se hart. En dit lyk asof my pa oor ’n kort tydperk ’n hele paar kleiner beroerte-aanvalle gekry het. Zirk Siebert sê elkeen was waarskynlik baie lig, maar saam het dit groot skade gedoen. My pa het moontlik een gekry op pad terug huis toe en in die rivier beland. Daar is geen rede om anders te vermoed nie. Waaroor hy nie kan uitsluitsel gee nie, is of een of albei van hulle se aanvalle as gevolg van moedswillige of dalk onbedoelde agitasie van buite was.”
“Met ander woorde Croukamp kan nog steeds ’n saak daarvoor uitmaak dat ek Amelia moedswillig gaan ontstel het.”
“Hy sou kon, maar dit lyk my daar is nou ’n ander teorie. Hy is vol van hulle, soos jy seker agtergekom het.”
“Hy probeer seker maar net sy werk doen. Op sy manier. Wat is die nuwe teorie?”
Vis haal sy skouers op en druk sy hande in sy broeksakke. “Dit sal ek nou nie kan sê nie. Ek lei maar so af. Waarin ek eerder belangstel, is om uit te vind hoekom jy skielik te bang is om my in jou huis in te nooi en sorg dat ons staan waar die werkers ons kan sien. En natuurlik hoekom jy sedert Sondag klink asof ek die vyand is. Asof niks tussen ons gebeur het nie.”
“Al wat eintlik tussen ons gebeur het, Vis, is dat ’n romantiese oomblik handuit geruk het. Dis seker ook waarom jy soveel moeite doen om dit geheim te hou. Verskoon my, ek het werk om te doen.” Sy begin wegdraai, maar voor sy ’n tweede tree kan gee, het hy haar aan die arm beet en druk haar in die huis in. Die deur klap agter hulle toe en dan is sy in sy arms, ervaar sy weer die soet ontwrigtende vlae van begeerte wat deur haar trek toe Vis haar soen en soen en soen asof hy nooit genoeg gaan kry nie.
Vasti is beneweld toe hy uiteindelik sy kop lig en haar vas in die oë kyk. “Verstommend hoe romanties ’n skemer gang in ’n verwaarloosde ou huis kan wees, is dit nie? Hoe die atmosfeer van lelike ou meubels en verf wat afdop mens teen jou sin kan verlei.”
Sy maak haar verraderlike arms om sy nek los. “Verstommend, ja,” prewel sy nog effens uitasem.
“Vasti, dis ter wille van jou dat ek probeer diskreet wees voor Eben en ander mense. Ek wil nie hê jy moet later spyt wees dat mense uitgevind het jy was met Vis Falckman deurmekaar nie. En dink jy nie dit sal water op Croukamp se meul wees as hy uitvind daar is iets tussen ons nie?”
“Seker,” erken sy, maar haar kop werk nog nie heeltemal lekker nie. 
“Jemima sê sy het jou vertel van daardie houtskoolskets van Solange Girard wat ek tussen die Tretchikoff-afdrukke op die vendusie raakgesien het. Ek weet jy moet vies wees daaroor, maar jy het dit gister eers gehoor en jy was Sondag al kortaf. Al wat ek kan dink, is dat Runa iets gesê het. Eben sê sy was by jou toe jy gebel het.”
Runa. Met haar spekulasies wat so maklik waar kan wees. Haar kop word weer helder. “Ek is nie vir jou kwaad oor die skets nie. Ek is die bliksem in vir my pa. As hy hom enigsins gesteur het aan wat in die kunswêreld aangaan, of aan sy vrou for that matter, sou hy dit kon eien vir wat dit was. Moontlik Zoete Weide kon behou het. Good luck to you, dat jy besef het wat jy sien. Of ten minste vermoed het. Die punt is, hierdie ding tussen ons kan nie werk nie en ek wil hê jy moet my van nou af uitlos.” Voor hy haar waaragtig vra om sy vrou te word en sy waaragtig moet uitvind hy is ’n moordenaar. Nog erger, voor sy ja sê al weet sy hy is ’n moordenaar. Want Vis het pas aan haar bewys dat sy nog nie soos Suzie haar les geleer het nie. 
Hy staan onmiddellik terug. “Hoekom kan dit nie werk nie? Hoekom wil jy hê ek moet jou uitlos as ons omtrent nie ons hande van mekaar af kan hou nie?”
Omdat verliefdheid, begeerte, seks die labirint is en liefde die onderliggende doolhof. Dit is wat sy vir hom wil sê, maar sy kan nie. Want dis in die doolhof wat sy haar nou bevind.
Die besluit wat sy neem, is blitsig en heeltemal ondeurdag. Sy kry die sleutel van die stoorkamer uit, sluit die deur oop en pluk Opstanding tussen die ander skilderye uit. 
Vis staan nog waar hy was toe sy die skildery in sy hande druk.
“Dè, vat. Nou het jy al drie. Nou nie in Solange Girard se klas nie, maar dit behoort jou hebsug vir ’n rukkie te stuit sonder dat jy daarvoor hoef te moor. Want ek dink nie dit gaan meer oor die geld nie, daarvan het jy klaarblyklik genoeg. Dit gaan daaroor om iets unieks te hê. Soos ’n Stern, ’n Laubser. Jy wil eendag soos jou oupa kan sê jy het my skilderye gekoop voor ek werklik bekend geraak het, want dit beteken jy het die oog, die vooruitsiendheid, die wysheid wat ander nie het nie. Dit plaas jou bo ander, al is jy lelik, al is jou vel blas, al sien mense op jou neer. Jy kan vir hulle sê, whê, wat dink jy nou? As jy so sou voel. Maar vir jou is dit ’n interne ding. Jy loop nie daarmee te koop nie, jy verkneukel jou juis daarin dat jy weet wat jy weet en ander weet dit nie. Net jammer dat jy, anders as jou oupa, jou skilderye op die swartmark moet kry.”
Vis staan ’n lang ruk stil terwyl haar onsamehangende woorde, wat seker net vir haar sin maak, nog om hulle vibreer. “As Croukamp verkeerd is met sy laaste teorie,” sê hy uiteindelik skor, “het jy my so pas die volgende slagoffer in die tou gemaak.”
“Ek reken weer Dawid is volgende. Dis nou voor jy by my uitkom. Want ek dink jy het besluit, met tipiese versamelingsdrang gone wrong, jy wil soveel as moontlik hê. Verkieslik die hele Vasti de Leeuw-spektrum. Dis hoekom jy Heleen se skildery gesteel het. En as Eben by my erf, kry jy toegang tot die res van die spul. Daarom moet Dawid, as my naaste bloedverwant, eers uit die pad kom.”
“Vasti, as net die helfte van wat jy sê sin gemaak het en ek wel die moordenaar is, het jy so pas jou doodsvonnis onderteken. Jy is immers slim genoeg om te weet hoe meer skilderye jy na dese maak, hoe minder eksklusief raak die triptiek. Hoekom stop jy die swaard in die hand van iemand wat jy glo ’n moordenaar is?” Dis ’n ander soort skorheid wat nou sy stem betrek het. Ontnugtering? Of omdat hy uitoorlê is? Of omdat hy haar nou sal moet doodmaak, al wil hy nie eintlik nie? Want daar bestaan by haar geen twyfel dat sy gevoelens vir haar eg is nie. Die soort passie wat daar tussen hulle is, kan nie vervals word nie.
“Dalk omdat ek met my regterbrein dink. Nie iemand is vir strategie nie. Geniet die triptiek, Vis.” Sy sluit die stoorkamer se deur. Druk die sleutel met ’n veelbetekenende kyk na hom onder die Delft-windmeultjie en stap na haar ateljee.
“Vasti,” roep hy net voor sy ingaan.
Sy kyk om met haar hand op die deurknop.
“Ek vat die skildery saam, maar bloot om dit hier weg te kry. Ek hoop net nie jy het vir enigiemand gesê die triptiek is uiteindelik voltooi nie.”
“Dis joune. Maak daarmee wat jy wil. En jou geheim is veilig.” Sy druk die ateljee se deur agter haar toe en sluit dit, net voor haar knieë knak en sy op die vloer neersyg. Wat op aarde het sy nou aangevang?


Hoofstuk 34
34
Vrydag 20 April 
Buite reën dit eenstryk. Vandag gaan daar niks kom van ’n oortrekkery waenhuis toe nie. Asof die hemele die begrafnisgangers genadig was, het dit Woensdagoggend vir ’n rukkie opgeklaar. Net lank genoeg dat Amelia te ruste gelê kon word. 
Ter wille van Eben het sy dit verduur dat Vis aan die ander kant langs hom gestaan het, maar nie een keer het hulle oë ontmoet nie en wat tussen hulle gesê is, was maar die broodnodigste, ’n stywelip-preweling.
Sedertdien is dit asof die natuur ’n tantrum gooi oor die dood van soveel mense. Soms kom die reën net hard en reguit uit die lug. Merendeels word dit deur loeiende windvlae skuins aangejaag, syfer dit by verrotte dele van deur- en vensterrame in, forseer water deur dakplate wat nie stewig vas is nie, deurweek die aarde waar dit ontvanklik is, stroom verwoed oor harder oppervlakke.
Van Runa het sy nog niks weer gehoor nie. Sy was ook nie by die begrafnis nie, wat te verstane is. Sy is sekerlik al keelvol daarvoor om by grafte te staan en Nicholl s’n lê nog voor.
Vasti verskuif die skildery van Jemima se kleindogter na die kleiner esel. Charlotte is feitlik verewig, dis nog net ’n bietjie afronding wat kortkom.
Sy loop haal Doolhof en gaan sit op die langbeenstoel, bekyk die heksagoon krities. Nou eers sien sy hoe verwilderd die arme Ariadne lyk waar sy net regs van die middel krampagtig aan haar tolletjie gare vashou. Agter haar troon die minotaurus oor haar uit sonder dat sy dit weet. 
As sy toe geweet het wat sy nou weet, het sy die man-bul ’n man-piranha gemaak.
Vasti grom toe die selfoon lui. Sy antwoord net omdat sy sien dis Croukamp.
“Ek is hier buite voor jou deur. Lyk my die deurklokkie werk nie meer nie. Kan ek asseblief inkom?”
“Nou daar.”
Vasti stap haastig voordeur toe en laat ’n sopnat speurder in. Hy is alleen, sien sy en druk die deur teen die wind in toe.
“Kom kombuis toe. Die koolstoof brand.” 
Hy trek sy reënjas uit en hang dit aan die kapstok voor hy haar volg.
“Koffie?”
Hy vryf sy hande koulik teen mekaar. “Asseblief.”
Eers toe hulle elkeen met ’n beker voor hulle sit, praat hy. “Ek dink jy sal bly wees om te hoor ons het die sake afgesluit.”
Vasti se hart gee ’n hik voor sy verras frons. “Sake?” Jemima of Eben sou haar darem sekerlik laat weet het Vis is in hegtenis geneem? O jinne, Eben. Hy gaan verpletter wees. Sy kon op die begrafnis sien die band tussen hom en Vis is sterk, al is dit so nuut. Wat te verstane is. Vis is die enigste man wat nog werklik aandag aan Eben gegee het.
Croukamp knik. “Dit was toe uiteindelik net twee sake, al was daar sewe liggame.”
Vasti kan hom net verdwaas aankyk. “Twee moordenaars?” Natuurlik, Stiaan is die tweede moordenaar waarna hy verwys as hy van sewe liggame praat.
“Jy het so ’n ruk terug vir my gesê ek probeer dinge te gekompliseerd maak en dit het my laat dink. Ek het probeer om al die sterftes aan mekaar te verbind. Dis waar ek die denkfout gemaak het. Nou sien ek in hoe dwaas dit was. Al was daar natuurlik ’n indirekte verband. Om nie aan toeval te glo nie is een ding, maar om soveel mense se dood aan een persoon te probeer knoop, is darem ook heeltemal te dik vir ’n daalder. Toe ek dít eers ingesien het, en met inligting wat ek later gekry het, was dit toe nie heeltemal so ingewikkeld nie.”
“Mag ek vra hoekom jy aan my kom verduidelik?”
Hy gee ’n suurderige glimlag. “Imke het gesê ek moet jou om verskoning kom vra omdat ek jou van sulke nare goed beskuldig het. Veral die laaste keer. Sy het my kop deeglik gewas oor die insinuasie van jou en die Kirsten-seun. Ek is dus nie hier in my amptelike hoedanigheid nie.” 
“Vra jy om verskoning?”
Hy grinnik. “Nie eintlik nie. Dis deel van my werk om mense onder druk te plaas.
Sy knik. “Goed, Stiaan is die een skuldige. Hy het Nicholl en homself geskiet. Die ander vyf?”
“Dis nie al nie. Stiaan was ook verantwoordelik vir jou eks en Gail Stadler se dood.” 
Vasti sit penregop. “Is jy seker daarvan?”
Hy knik. “Daar is maar altyd hier en daar ’n los draadjie, maar daar is by my geen twyfel dat Stiaan de Swardt in ’n hof skuldig bevind sou gewees het met al die inligting en bewyse wat ons het nie. Dis hoofsaaklik omstandigheidsgetuienis, maar dis stewig en die motief baie sterk. Al drie moorde asook sy selfmoord hou direk verband met die aand toe sy vrou na ’n swing-klub toe is. Toe sy uitvind sy verwag ’n ANC-minister se seun se kind, het sy geweet dis die een ding wat Stiaan haar nie sal vergewe nie. Nie met sy traumatiese Grens-geskiedenis nie. Sy het geglo daar is net een uitweg en het boonop hulle dogtertjie bedwelm en toe versmoor voor sy haar eie lewe geneem het.
“Dit alles het Stiaan voor Gail Stadler se deur gelê. En voor hy uitgevind het wie die pa in werklikheid was, het hy geglo dis Dolf Verster.” 
“Dis verskriklik.” En ja, dit is sekerlik ’n baie sterk motief om van Gail, Nicholl en Dolf ontslae te raak. “Dan bly Heleen, Amelia en Flip oor?” 
“Streng gesproke het ons nie bewys dat daar voorbedagte rade was by veral Amelia en Flip nie. Nie een van hulle is koelbloedig vermoor nie. Dit sal nie as versagtende omstandighede tel dat hy nie by sy positiewe was nie, maar ek glo nie Dawid Benade is per definisie ’n moordenaar nie.”
Vasti besef haar mond het oopgeval, maar kry dit om die dood nie toegemaak nie. “Dawid? Is julle van julle verstand af?”
“Ek weet nou hy is jou halfbroer, Vasti, en ek is jammer, maar dit is so. Jy sien, Dawid het dieselfde probleem as wat jou pa gehad het. Hy het dit net nie besef nie, deels omdat hy nie geweet het hy is Leon de Leeuw se kind nie. Maar hy kon ook, soos die meeste alkoholiste, nie onthou wat hy gedoen het wanneer hy ’n sekere kwota drank oorskry nie. Nadat hy uitgevind het sy het ’n verhouding met Gail Stadler gehad, het hy in só ’n dronk waas met Heleen se motorremme gepeuter terwyl hy haar by hulle strandhuis ingewag het. Vermoedelik het hy daarna ’n SMS van haar foon na syne gestuur om te maak asof daar reeds probleme met die remme was.
“Toe dokter Zirk hom inlig Leon de Leeuw is sy biologiese pa, het hy hom weer buite weste gedrink. Ongelukkig het dokter Zirk ook gesê Amelia en Flip is die enigste twee ander mense wat weet. Intussen het ons uitgevind dis nie heeltemal die geval nie, dat ander mense ook geweet het, maar dis die indruk waaronder Dawid verkeer het toe hy hierheen gekom het, dronker as ooit vantevore. Presies hoe dit gebeur het, weet ons nie. Dawid kan nou nog nie enigeen van die voorvalle onthou nie. 
“Dis egter hoogs waarskynlik dat hy Amelia gekonfronteer en haar die dood voor oë gesweer het as sy enigiemand vertel. Sy sou uiteraard geweldig geskok gewees het om Dawid in so ’n toestand te sien. Sy het moontlik haar pille gesoek en Dawid gevra om haar te help. In sy dronkenskap het hy die pille laat val. Dis ook moontlik dat Flip Falckman op hulle afgekom het en Dawid hom weggejaag het. Ook Flip Falckman sou geweldig verward en geskok gewees het oor sy huisdokter se optrede. 
“Toe Dawid sien Amelia is dood, het hy Flip Falckman waarskynlik agternagesit, bang Flip vertel wat hy gesien het. Moontlik het hy Flip sien lê, nie besef hy is aan die verdrink nie. Of dalk het hy hom self in die rivier gestamp. Wie sal weet, maar die feit bly staan, Dawid moes besef het hy moet daar wegkom en het huis toe gery.”
Vasti skud haar kop ongelowig. “Maar dis alles waarskynlik dit en moontlik dat. Dit klink nie vir my of daar bewyse van enige aard is nie?” 
“Daar is ’n ooggetuie. Ek kan nie vir jou sê wie dit is nie, want daar sal natuurlik ’n hofsaak wees, maar iemand het onder eed verklaar dat Dawid se motor daardie dag in die omgewing van die Kirsten-huis was. Die persoon het geen rede om te lieg nie. En dis al wat ek daaroor kan sê.”
Vis. Vis sit hieragter. So slim soos die houtjie van die galg. Of is sy paranoïes? Is sy besig om gek te raak? Heel moontlik, want sy was vir ’n paar oomblikke onbeskryflik verlig dat Vis volgens Croukamp nie die skuldige is nie. Maar Croukamp weet nie van die skilderye en hoe alles inmekaar pas nie.
“Luitenant, ek is baie bly jy dink julle het die persone geïdentifiseer wat vir die sterftes verantwoordelik is, maar ek dink julle slaan die bal mis.”
Hy skud sy kop. “Ek is so seker van my saak as wat enigiemand kan wees.”
“Waar is Dawid nou?”
“Hy is gearresteer en aangekla, maar voorwaardelik in die rehabilitasiesentrum teruggeplaas om die kursus te voltooi.”
Vasti voel ’n dowwe hoofpyn na haar slape sluip. “Wel, as ek julle is, sal ek baie seker maak hy is veilig. En dit gaan nou dalk vir jou na histerie klink, maar as ek enigiets oorkom, begin by die skilderye soek.”
Croukamp kyk haar takserend aan. “Vasti, ek weet jy is deur baie dinge. En ek het agting vir jou gekry. Moet dit dus nie verkeerd opneem as ek vir jou sê dat jy dinge uit verband ruk nie.”
Vasti lag net kortaf. 
Croukamp kom regop. “Gaan dink daaroor en ek is seker jy sal besef jy is nou die een wat dinge meer kompleks wil maak as wat dit is. Ek wou jou gemoedsrus kom gee het. Ek hoop jy kry dit sodra jy die saak in perspektief sien.”
By die deur trek hy sy reënjas aan. “Imke wil graag vir jou en Eben en Vis vir ete oornooi. Sy sal jou bel.”
“Dis lief van haar,” antwoord sy meganies. Haar kop is op ’n ander plek, wip oor insigte wat die nuwe inligting bring. As sy Vis uit die bloute beskuldig, gaan Croukamp dink sy is maar net ’n mal skilder. En natuurlik gaan Dawid niks oorkom nie. Dawid is uit die pad sonder dat hy hoef vermoor te word. Voorlopig. Wie weet wat in ’n tronk kan gebeur. Sy is self voorlopig veilig. Vis sal wag tot Runa haar eers op die map sit, dit sal die triptiek soveel waardevoller maak. Daarna eers sal sy aan die beurt kom. Waarskynlik ’n tragiese ongeluk.
Sy het tyd, kom sy tot die slotsom, en sy gaan dit ten beste moet benut. ’n Testament is ’n goeie begin, maar wie maak sy die begunstigde? Eben? En stel sy lewe in gevaar? Runa? Ditto.
Maar dalk – net dalk – het Croukamp inderdaad die saak opgelos. Sal dit nie wonderlik wees nie?
Sondag 22 April 
Die slaap hou haar nog in sy taai spinnerak vas toe die gelui van haar selfoon tot haar deurdring.
“Hallo?”
“Vis. Die rivier het begin afkom. Daar was baie reën in die opvanggebied. Ek en Eben kom jou haal. Kry jou goed reg. Die rivierhuis is veiliger en ek het voorrade. Ons kan afgesny word as die sytakke die agterpad verspoel.”
Vasti vee verward oor haar oë. Dis ’n truuk. Maar hoekom? Sy is nog nie op die map nie.
“Vasti? Daar is nie baie tyd nie. Ek gaan nie nou met jou redekawel nie. ’n Vyftigjaar-vloed, indien nie ’n honderdjaar-een nie, is op pad. Gaan kyk deur jou kombuisvenster. Ek moet nog vir Jemima ook trek, maar ek sal oor so ’n uur daar wees, reg so?”
“My skilderye.”
“Ons sal dit agter in die Cruiser kry. Bring genoeg warm goed. Klere vir so drie dae of dalk ’n bietjie meer. Nie beddegoed nie, daar is. Verder net die nodigste. As jy tyd het, probeer goed wat vir jou kosbaar is op hoë meubelstukke pak. Sien jou.”
Vasti bibber toe sy uit die bed klim en haar pantoffels en japon aantrek. Hy moet seker dink sy is onder ’n eendvoël uitgebroei, maar sy moet in elk geval ’n draai loop. 
In die kombuis skakel sy eers die ketel aan voor sy koulik voor die kombuisvenster gaan staan. Eers dink sy sy kyk verkeerd, dat die reënsluier haar dinge laat verbeel. Sy slaan haar hand voor haar mond toe sy besef wat werklik hier voor haar afspeel, en sien wat Moeder Natuur gedoen het met die rustige rivier waaraan sy gewoond is. Vis lieg nie, het ook nie oordryf nie.
Eilandjies riete vloei verby, boomtakke haak hulle nader en maak groter eilande. ’n Kano skiet onbeman stroomaf, ’n helder blou streep in die bruin en groen skuimende monster waarin die rivier verander het.
Van die kaaitjie is daar niks te sien nie. Die rivier lek al aan die boomstamme naaste aan die huis. Gelukkig is dit nog ’n goeie vyftien meter van die stoep af, maar dit lyk ontstellend naby.
Op die sinkdak druis reën. So erg dat sy dié keer amper nie haar selfoon hoor lui nie. Vasti gryp dit van die tafel af.
“Vasti? Is jy oukei? Hemel, ek hoor die rivier kom af?” Die bekommernis in Runa se stem is tasbaar.
“Dis skrikwekkend, maar asemrowend ook.” Vasti druk haar koue hand onder haar japon in. Vis sal darem sekerlik niks aan haar kan doen as Eben by is nie?
“Vasti, jy moet daar wegkom en die skilderye ook. Het jy foto’s gesien van die ’45-vloed? Jou ouma se huis was kniediep in die water.”
“Vis het gesê hy en Eben gaan my kom haal. En die skilderye. Sy rivierhuis is juis gebou sodat dit nie in die pad van die vloed staan nie. En dis op stelte.” Sy wens haar kop wil aan die gang kom, maar sy het gisteraand tot so laat gewerk.
“Is jy van jou verstand af? Jy glo sekerlik nie Croukamp se laaste kakstorie nie? Hemel, Vasti, het jy dan niks gehoor wat ek jou laas vertel het nie? Jy kan saam met Vis neuk as jy stupid genoeg is, maar ek kom die skilderye haal. Daar is in elk geval minder kans dat dit in die paneelwa sal beskadig. Daardie Cruiser van hom is waarskynlik nie waterdig nie. Moet net gou ’n oproep of twee maak. Sien jou nou-nou.”
“Maar Eben is by en as die water oor die brug . . .” probeer sy keer, maar Runa het reeds die verbinding verbreek.
Sy bel terug, maar kry ’n besettoon. Hopelik besef Runa sy sal haar stêre in rat moet kry. As die water eers oor die brug begin spoel, is dit nag. Dit sal nie veel help as die paneelwa met Runa en die bleddie skilderye in die rivier af spoel nie. 
Dis veertig minute later toe Runa weer bel. “Ek is hier. Kom sluit oop.”
Runa het die paneelwa só geparkeer dat die stertkant feitlik teen die voorstoep se trap staan. Vasti wonder of sy besef oor hoeveel klippe sy die voertuig gestuur het. Of miskien het sy net besluit die kalf is in die put. Gelukkig kom die wind van die rivierkant af en die vlagies reën wat by die oop paneelwadeure instuif, is nie te erg nie.
Runa haal ’n stapel komberse uit en hulle werk sistematies saam. Vasti vou die skilderye in die komberse toe, dra aan en Runa pak dit in gelid agter in die bagasieruim.
“Die verf op die twee skilderye op die esels is nog nat,” roep Vasti bo die gehamer op die dak uit.
“Bring net so oop!” roep Runa. “Ek sal dit bo-op die ander sit en seker maak dit kan nie beskadig nie.”
Vasti is skoon uitasem toe Runa uit die paneelwa spring nadat die laaste skildery staan gekry het. “Nog iets?”
“ ’n Krat, maar jy sal my moet help.” Selfs sonder Truida se snuisterye is die ding swaar. 
“Wat is in daardie krat?”
“Goed wat van die plaas af gekom het.” Vasti wik en weeg. “Daar is van my grootjie se skilderye in.”
“Jou grootjie?” 
“Lang storie.” Met ’n gesteun en gekreun kry hulle die ding in die paneelwa gelig.
Runa het net die paneelwa se deur gesluit, toe Vis se Cruiser langsaan stilhou. Hy spring uit en wip sommer oor die muurtjie om op die stoep te kom. “Wat gaan aan?”
“Ek vat die skilderye Bredellsdorp toe. Net vir ingeval. Nou toe, laat ek hier wegkom. O wag, amper vergeet ek.” Runa hardloop om na die passasierskant.
Vis skud sy kop, wil iets sê, maar dan is Runa terug. Haar hare drup van die water toe sy ’n fles na Vasti uithou. “Bietjie glühwein vir julle.” Sy vee die waterdruppels met haar mou van die fles af toe Vasti dit by haar neem. “Net om te bewys die real thing is lekkerder as Vis se Duitser se sakkies.” Sy knipoog en druk haar koue wang teen Vasti s’n. “Pas jou op. Hy weet ten minste ek weet jy is by hom, die skilderye is veilig en Eben is by. Jy sal oukei wees,” sê sy sag en dan harder: “Bye, Eben, Vis.”
Vasti glimlag ylerig vir Eben toe sy sien hy het hom koulik by hulle aangesluit.
“Runa,” kom Vis se stem swaar, “jy gaan dit nie terug maak nie. Die water spoel klaar oor die brug. Ek kom nou net daarvandaan. Het ook gedink dis dalk beter as ons anderkant die rivier kom, maar die polisie laat niemand deur nie.”
“Bullshit! Hulle sal my moet laat deurgaan! En ek is net twintig minute gelede daar oor.”
“Dis nie veilig nie. Die rivier stoot baie vinnig op. Die sytakke het reeds die agterpad Bredellsdorp toe verspoel. Die driwwe is onbegaanbaar. Bel die polisie as jy my nie glo nie. Ons sit met ’n honderdjaar-vloed.”
Runa kyk hom verslae aan. “Maar netnou nog was die water nie naby die brug nie.”
Vis haal sy skouers op, beduie hulle moet saamkom en stap kombuis toe. Hy vee wasem met ’n vadoek van die venster af. “Kyk daar.” 
Deur die reënsluier heen kan Vasti net-net die rivier sien. Dis veel hoër as skaars ’n uur gelede.
“Daar is net een genade, Runa. Jy sal saam met ons rivierhuis toe moet kom en ons moet bid dat jou paneelwa en die skilderye die rit en die vloed oorleef. Kom. Daar is nie tyd om te verspeel nie. Is jou goed reg, Vasti?”
Vasti knik. “In die sitkamer.”
“Reg, Eben, begin solank voorportaal toe dra. Vasti, klim jy saam met Runa in. Runa, trek ’n bietjie weg dat ons die trappe makliker kan gebruik, maar wag vir my, sodat ek voor kan ry. Daar is ’n paar lelike slaggate en modderpoele. Ek ken hulle al. As ek uitdraai, draai jy ook uit.” Vis gee Eben ’n kloppie op die skouer. “Kom, jong, wikkel.” 
“Suzie!” onthou Vasti dan. “Ek gaan haal haar gou, ek het haar in die kamer toegemaak dat sy nie kan verdwyn nie.” 
Die kat miaau asof sy verwurg word toe sy agterkom Vasti tel haar nie net op om haar te troetel nie, maar Vasti klou haar vas, draf na die passasierskant toe en klim in.
Sy druk Suzie se kop by haar baadjie in en vou haar in die warmte en donkerte toe. Genadiglik bedaar sy.
Runa skud haar kop toe sy ’n ent vorentoe getrek het en wag dat Vis klaar laai. “Nee, dêmmit man, dis nie moontlik nie.” Sy soek ’n nommer op haar selfoon en skakel. “Chris? Is dit waar dat die brug oor die rivier by Leeuwendrift toegemaak is?” Sy skud haar kop terwyl sy luister. “En die agterpad?”
Chris Croukamp? Hoekom sou Runa ’n speurder bel? Nicholl se skilderye waarmee sy gehelp het, onthou Vasti dan. Sy moes hom seker toe beter leer ken het.
“Oukei, thanks.” Runa skud haar kop en druk die foon in haar baadjiesak. “Fok. Is dit nou waaragtig nodig.” Sy sug diep, trommel met haar vingers op die stuurwiel, haar gesig ’n donderwolk. “Oukei, lyk my ek is nou saam met julle in die ding.” 
“Hoe lank ken jy vir Chris Croukamp?” vra Vasti meer om die spanning te breek as enigiets anders.
“Ek het mos vir jou gesê daar was so ’n jaar gelede skilderye uit my stoor gesteel. Hy het die ondersoek gedoen.” Haar oë bly stip op Vis se viertrek en Eben en Vis wat die goed daarheen aandra.
“Het hy toe ooit die saak opgelos?”
Runa skud haar kop. 
“Wie op aarde sou skilderye in Bredellsdorp wou steel?”
Runa haal haar skouers op en skakel die enjin aan. Ook die waaier om die voorruit te ontwasem.
Die viertrek se ligte gaan aan en Runa trek stadig weg.
Vis het weer eens nie oordryf nie. Die pad is sleg en plek-plek verspoel. Hulle beweeg met ’n slakkegang. Verby Eben-hulle se huis, verby die Falckmans s’n.
Van daar af slinger die paadjie deur melkhout en digte plantegroei, teen bulte uit en by bulte af.
“Waar de fok is die plek dan?” vra Runa geïrriteerd met haar oë stip op die viertrek se liggies. Sy skakel oor na nog ’n laer rat toe die bult waarteen hulle opsukkel steiler word.
“Aan die ander kant van Zoete Weide se klipkoppies. Die rivier maak ’n elmboog daar. Dis nie meer ver nie.”
Hulle ry ’n ruk in stilte voor Runa sydelings na Vasti kyk. “Jy was al voorheen daar?”
Vasti kyk by die venster uit, teen die vaal reëngordyn vas. “Net een keer.” 
“Julle is lovers.” Runa vra nie. Vasti antwoord nie. “Jirre, Vasti. Hy is dan so lelik?”
Vasti se oë begin brand. Hulle vermoed Vis is ’n moordenaar en Runa se enigste protes is dat hy lelik is? “Vir my is hy mooi.”
Sy hoor Runa snork, maar sy word kommentaar gespaar toe die remligte voor hulle aan flits. Vis trek in by die dubbelmotorhuis wat nog hoër as die huis sit, spring uit en beduie vir Runa om langs die viertrek in te trek.
“Dank die gode,” sug Runa en maneuvreer die paneelwa in die spasie in.
Vis maak die passasiersdeur oop en gee vir Vasti ’n stel sleutels. “Gaan julle twee solank in. Gebruik die kombuisdeur, dis naaste. Die kaggel in die sitkamer is gepak, steek aan en word warm. Ek en Eben bring die goed en dan kan julle droog aantrek. Ek sal wel ’n sweetpak of ’n ding hê wat jy kan gebruik, Runa.”
Runa vang die fles glühwein wat amper uitval toe sy uitklim en draf vooruit. Vasti klou Suzie vas en volg kort op haar hakke. 
Binne ruik dit na hout en kaggel. Runa sit die fles in die kombuis neer, kry ’n vadoek en vryf dit droog voor sy deurstap woonkamer toe en dadelik by die kaggel hurk. Vasti gaan maak Suzie in Vis se kamer toe. Gelukkig het sy al geëet. Vis moet maar later help dink hoe om vir haar ’n sandbak te prakseer.
In die woonkamer het Runa die vuur in die kaggel aan die gang en kom regop. Sy kyk verras om haar rond. “Liewe hemel. Wie sou nou kon dink onse Vis is só spoggerig? Kyk net die afdrukke! Irma Stern. Maggie Laubser. Gregoire Boonzaier. Fok, Walter Battiss. En lo and behold, Vasti de Leeuw. Oorspronklikes. Nogal twee van jou pre-kommersiële goed. En voor jou Paas-skilderye. Waar de hel het hy dié in die hande gekry?”
“Jacques van die galery in Cullinan het vir hom foto’s gestuur van een van my eerste uitstallings.”
Runa gee haar ’n ek-het-jou-mos-gesê-kyk.
“En terloops, die ander is nie afdrukke nie.”
Runa versluk haar byna, leun nader aan die Stern en staan dan verdwaas terug. “Waar de fok kry hy geld vir ’n Stern?”
Vis vee die water van sy gesig af toe hy die woonkamer binnekom. Sy poniestert lê in ’n dik nat sliert oor sy skouer. “Eben stort gou. Julle goed is in die kamers. Runa, joune is die tweede een in die gang, regs. Vasti, jy kan my kamer gebruik, ek hoor die kat is reeds daar. Ek sal hier in die woonkamer slaap.”
“Vis?” Runa klink asemloos. “Het jy enige idee hoeveel net die Stern alleen al werd is?”
“Seker baie geld.” Hy knipoog vir Vasti. ’n Rilling trek deur haar. Een wat niks met die koue te doen het nie en ook nie met haar vermoedes en agterdog nie.
“In 2011 het Bonham’s in Londen ’n Stern vir vier en dertig miljoen rand verkoop.” Runa klink nog steeds uitasem.
“Sjoe, dit is baie geld.” Hy glimlag ongeërg. “Vasti? Kom uit daardie nat klere uit.”
“Vis!” Runa stamp met haar voet op die grond. “Hoe kan jy hierdie skilderye sommer hier laat hang? Jy kan miljoene . . .”
“Hoe kan ek die goed wat my oupa vir my gegee het vir geld verruil?” val hy haar in die rede. “ ’n Geskenk van Battiss verkoop? Dis vir my mooi en dit het sentimentele waarde. Ek weet jy van alle mense begryp dit nie, maar geld is nie vir my belangrik nie.”
“Wat bedoel jy, ek van alle mense?”
Vis gee haar ’n kyk, draai dan om en stap kombuis toe. Runa mik om hom te volg, maar Vasti hou haar terug. “Kom ons gaan trek droog aan.”
Runa ruk los, maar sy draai in die gang af, haar voetstappe hard en ergerlik op die houtvloer.
Vasti sug diep. Hier, as sy dit nie mis het nie, kom ’n veldslag. Asof dit sin maak om oor skilderye te baklei terwyl hulle vir wie weet hoe lank vasgekeer gaan wees deur ’n woedende rivier.
En as Croukamp verkeerd is, bevind sy en Runa en Eben hulle tans in Bloubaard se vesting.

Vasti voel aansienlik geriefliker toe sy weer in die woonkamer kom. Runa kyk vlugtig om waar sy voor die Boonzaier staan. “Ek kan dit nie fokken glo nie. Hier dink ons almal ou mal Flip is ’n agtertanger, en kyk nou hier.”
“Soos hulle in Engels sê: Don’t judge a book by its cover.” Vis is ook droog aangetrek. Net sy hare is nog klam. “Ek sal netnou vir ons ’n hoenderpastei in die oond sit. Eben maak vir ons die glühwein warm.”
Iets flits oor Runa se gesig, maar Vasti kan nie peil wat nie.
Vis buk by die krat vol kaggelstompies en gooi ’n paar op die vuur.
“Dink jy nie ons moet die lotjie ook maar in die paneelwa sit nie?” Runa beduie in die rondte. “Sal dit nie veiliger wees nie? Ek sien die huis is teen ’n steilte gebou. Wat gebeur as daar ’n mud-slide of ’n ding is?”
“Ek neem aan jy sal hulle eerder by afslaers verkoop as op jou webwerf?” Vis kom orent. Sy gesig is strak.
Vir ’n oomblik vries Runa se gesigsuitdrukking. Die glimlag wat volg, lyk geforseerd. “As jy ooit oorweeg om hulle te verkoop, sal ek jou beslis aanraai om eerder ’n afslaer te gebruik. Die webwerf is net vir die getekende afdrukke. Beperkte oplae en genommer. Soos Vasti weet.”
“Weet Vasti ook van jou tweede webwerf?” Vis druk sy hande in sy broeksakke.
Dit lyk asof Runa ’n klap deur die gesig gekry het. “Wat bedoel jy?”
“Ek bedoel die webwerf wat jy gebruik om Vasti se ongenommerde afdrukke oorsee te verkoop.”
“Ek het geen benul waarvan jy praat nie, Vis Falckman.” Runa lyk bleek.
“AFA. Dis waarvan ek praat. Art for All is ’n UK-werf waarop R.B. Redell afdrukke van,” hy lig sy wysvingers en maak aanhalingstekens, “‘haar’ skilderye verkoop. Sy glo kuns behoort aan almal. Dat eksklusiwiteit verouderd is. Daarom verkoop sy afdrukke van ‘haar’ skilderye teen ’n billike prys. Baie daarvan. Wat te verstane is. Dis lieflike goed. Kommersieel, maar met groot kundigheid en uitstekende tegniek geskilder. Daar is selfs ’n versamelaarsklub. Daar is twintig groottes, alles in Giclee Print. Verkoop teen vierhonderd tot drieduisend rand per afdruk. Die gewildste grootte is een en negentig by een en sestig sentimeter, wat teen duisend rand verkoop. En snaaks genoeg, die skilderye lyk presies, tot op die kwashaal na, soos skilderye wat Vasti vir jou gemaak het.”
Runa sak in die naaste leunstoel neer. “Moenie vir my sê iemand is besig om ons te ondermyn nie!” Sy kyk na Vasti. “Hemel, dit sal die waarde van jou legitieme afdrukke oneindig skade aandoen. Hoe kon dit gebeur het?”
Vis lag. “Jy het nie dalk drama ook op universiteit geswot nie, Runa?” Hy gaan sit op die stoel oorkant haar, sy elmboë op sy knieë. “Maar kom ons begin by die begin.”
“Watse danige begin?” frons Runa ergerlik. 
“Al wat sin maak, is dat jy en Dolf kop in een mus was. Moontlik ná Vasti Cullinan toe gevlug, en Dolf met ’n spul kosbare skilderye agtergebly het, maar ek skat dit was selfs voor die tyd. Hy moes jou immers genoeg vertrou het om jou te vra wat stel jy voor doen hy met die skilderye wat agtergebly het.”
Vasti kyk verslae na hom. Het hy die kluts nou heeltemal kwytgeraak? Of dink hy hulle weet nie van Gail nie?
Runa skud haar kop. “Vis, kyk, ek ken jou nie goed nie, maar ek dink jy het hulp nodig. Veral met jou pa se geskiedenis van geestesgesondheid.” 
“Net sowel Dolf het jou gevra,” gaan Vis onverstoord voort. “Hy sou hom groot moeilikheid op die lyf geloop het as hy die skilderye wild en wakker begin verkoop het. 
“Jacques-hulle het foto’s van al Vasti se voltooide skilderye. Jy weet hulle hou hulle vingers op die pols van die bedryf. ’n Vasti de Leeuw-skildery wat kastig vernietig is, maar dan ná die tyd êrens uitdop, sal baie reperkussies hê. Privaat versamelaars is die antwoord. Die versamelgogga kan in ’n nare ding ontaard. Veral as daar beloftes van groot winste vorentoe is. Jy soek dus diskrete versamelaars wat bereid sou wees om hulle blind te hou vir waar die skilderye vandaan kom. Soos jou neef se vrou. 
 “Ongelukkig vir jou weet Dolf wat Vasti se skilderye werd is. Jy kan nie bekostig om almal gelyk op te koop nie. Selfs nie teen die helfte van die prys nie. Jy en Dolf sou ’n onheilige alliansie moes smee.”
Runa se gesig is uitdrukkingloos, maar haar voet se ritmiese swaai verraai irritasie. 
“Jy moet genoeg geld maak om die skilderye by Dolf te kan koop en hy moet geduld beoefen en die skilderye hou. Die grootste slag wat jy vinnig kan slaan, is die Paas-triptiek. Die triptiek het reeds blootstelling gekry toe Jacques-hulle die eerste een as lokskildery op die uitnodiging na die Paas-tentoonstelling gebruik het, en dit het reeds opspraak in kunskringe gewek. Dit maak die volledige triptiek baie aanloklik vir ernstige versamelaars. Die probleem is egter dat die derde skildery in die Paas-triptiek nog voltooi moet word. Daarom oortuig jy Dolf om Opstanding vir Vasti terug te gee. Ook in die hoop dat die gans weer sal begin goue eiers lê, want julle ander probleem is Vasti se painter’s block, as mens dit so kan noem.
“Vasti se muse wil egter steeds nie terugkom nie. Toe Vasti weg is uit Cullinan, weg van Anina en Jacques se beskerming, kry jy ’n plan. Jy oortuig Vasti om kommersiële goed te maak. Dit werk. Nou kan jy op een front geld maak om die ander front te voed.”
“Vis, ek het Vasti probeer help. Ek het haar uitkoms gebied. Gesorg dat sy aan die skilder bly. Dít is waar. Die res is louter twak. Ek weet nie waar jy daaraan kom nie.”
Vasti is verras dat Runa relatief kalm bly, nie vir Vis inklim omdat hy haar skielik skuldig wil laat lyk terwyl hy die een is wat geknoei het nie.
“Met Vasti se toestemming,” gaan Vis voort asof Runa hom nie onderbreek het nie, “kies jy ’n paar om genommerde afdrukke van te maak en op jou Suid-Afrikaanse webwerf te verkoop sodat jy Vasti kon onderhou. Daarna kies jy ’n paar wat jy self koop, jy verander die handtekening en verkoop onbeperkte afdrukke daarvan op jou internasionale webwerf. Duisende daarvan. Met die opbrengs, neem ek aan, koop jy met verdrag die skilderye wat Dolf het. Dié dat hy nie hoef te werk nie. Die geheim is dat jy eers alles by hom teen ’n minimum prys moet koop sodat hy nie sy pryse opjaag as hy agterkom waarteen jy die skilderye kan herverkoop nie.
“Intussen besef Dolf die skilderye raak min. Hy raak bekommerd oor die toekoms. Tien- of twintig- of dertigduisend rand nou en dan hou nie so lank nie en vir die onvoltooides betaal jy maar min, veral omdat jy weet Vasti het foto’s daarvan. Dolf besluit hy sal ’n groot slag êrens moet slaan. Hy hou Kruiselings terug, maar jy is onder die indruk al die goue eiers is nou in een mandjie. Nou kan jy kopers soek. 
“Ongelukkig sit jy met ’n nuwe probleem. In die twee jaar wat Dolf haar nie kon opspoor nie, het Vasti se kreatiewe kanale begin oopgaan. Dieselfde kanale wat toegaan wanneer sy bedreig voel. Haar nuwe skilderye is steeds kommersieel, maar kry al hoe meer swaartekrag. Jy ken jou mark en weet as sy enigsins ernstiger raak, is die afdrukmark daarmee heen terwyl jy nie seker is of sy weer dieselfde hoogtes as voorheen sal kan bereik met ernstige kuns nie. Buitendien, tensy die skilder dit regtig gemaak het op die kunsfront, bring ’n klomp afdrukke meer geld in as een ernstige skildery. Jy moet besluit watter strategie die beste vir jou sal werk.”
Runa snork minagtend. “Jy is van jou verstand af.”
“Jy besluit voorlopig op die maklike uitweg. Jy moet Vasti weer op die kommersiële roete kry,” steur Vis hom nie aan haar nie. “Die oplossing? Versteur weer haar ewewig. En wie kan dit beter doen as Dolf? Daarom pas dit jou om hom weer eens haar foonnommer te gee, nes jy in die verlede gedoen het.” 
“En dis nou ’n nommer wat ek self nie eens gehad het nie?” vra Runa en laat die sarkasme drup.
“Jy alleen sal weet hoe jy daarby uitgekom het. Dalk deur middel van een van die koerierdienste wat Vasti gebruik het?”
Vasti sou Vis se aantyging as twak afgemaak het, as sy nie Runa se gesigsuitdrukking dopgehou het nie. ’n Naarheid wel in haar op. Is dit moontlik? Ja, weet sy, want selfs toe Runa die enigste was wat haar nommer gehad het, kon Dolf haar opspoor. Hoekom het sy dit nie besef nie? Want sy was chronies paniekbevange. En sy het Runa vertrou.
 Of wil sy bloot graag glo dat Vis onskuldig is? So graag dat sy eerder haar vriendin sal verdink? Runa, wat nog altyd net vir haar goed was?
“Nietemin, wat jy nie weet nie, is dat Dolf intussen Pretoria toe getrek het. ’n Klipgooi van Hartbeespoortdam af. Dolf is nie die skerpste mes in die laai nie, maar selfs hy kon haar adres uitvind toe hy danksy die nommer kon agterkom in watter omgewing sy haar bevind. Dis debatteerbaar of hy daarheen gegaan het om haar van kant te maak, maar ek vermoed so. Ongelukkig vir hom, maar gelukkig vir Vasti, is sy nie daar nie. Ek vermoed sy humeur het in die pad van sy eintlike planne gekom. En daar vernietig hy jou brood en botter, of sal ons sê jou roomkoek.
“Boonop die laastes van Vasti se kommersiële fase. Jy moes woedend gewees het. Die vernietiging was al erg genoeg, maar jy vermoed ook hy raak nou ernstig en wil van haar ontslae raak. Jy weet nie dis omdat hy glo Kruiselings sal die fortuin oplewer waarop hy al so lank wag nie, maar jy weet dit gaan jou glad nie pas as Vasti nou doodgaan nie. Veral nie ná die verlies van die kommersiële besending nie. 
“Jy wonder ook of jy dalk ’n fout gemaak het. Sê nou Vasti kan nou die derde een in die Paas-triptiek klaarmaak? Dit kan jou grootste triomf wees. Die eerste twee in die triptiek is immers reeds in jou besit. Of ten minste binne jou bereik.”
Runa wend haar oë teatraal ten hemele. 
“Jy het egter nie voorsien dat Vasti Leeuwendrift toe sou trek nie. Dit laat jou tussen die duiwel en die diep blou see. Jy wil nie hê Dolf moet haar doodmaak nie. Jy wil Vasti egter ook nie hier hê waar sy dalk sal agterkom Heleen Benade en Gail Stadler is in besit van Paas-tentoonstellingskilderye wat veronderstel is om vernietig te wees nie.”
“Vis, ek sit gestrand in jou huis, maar ek sal dit verskriklik waardeer as jy ophou stront praat.” Dit klink of Runa verwurg word.
“Dit pas jou glad nie dat Vasti hierheen getrek het nie,” ignoreer Vis nogmaals haar reaksie. “Maar Pretoria is ver en sy behoort ten minste veilig te wees van Dolf se moordlus. Jy gee Dolf dus die nommer wat jy by Dawid se ontvangsdame gekry het sodat hy haar weer kan begin treiter. Dié keer met die doel dat sy vir die soveelste keer moet vlug. Jy maak egter eers seker dat dit die regte nommer is. Die antwoordmasjien skop in. Daardie eerste laggie het jou seker onkant betrap, tot jy agtergekom het dit ontsenu Vasti ook.
“Jy kon eintlik die treiterwerk oorgeneem het, maar besef dit te laat. Toe Dolf besluit om hierheen te kom en Vasti uit die weg te ruim, kom jy agter jou marionet se toutjies het geknoop geraak. Boonop sien jy Vasti se nuwe werk is nou van wêreldgehalte. Jy kan ’n nuwe toekoms sien. Jy weet, een betekenisvolle uitstalling en al haar werk vertiendubbel of meer in prys. Jy sal Dolf moet stilmaak. Jy lei hom in ’n lokval, foeter hom oor die kop en smyt hom in die rivier. Jy hoop hy spoel weg, maar sy klere raak verstrengel in die takke van ’n boom wat omgeval het en sy lyk word ontdek.”
“Ek sou aanbeveel dat jy ’n sielkundige gaan sien, Vis. Daar is groot fout met jou.” 
“ ’n Sielkundige.” Hy lig sy wenkbroue. “Iemand soos Stiaan de Swardt? Die man wat dit nog makliker vir jou gemaak het om met Gail se moord weg te kom?”
Runa spring op. “Nou het ek Gail ook vermoor? My neef se vrou en ’n vriendin van my? Nou is jy waarlik belaglik.” Sy knoop haar arms voor haar en gaan staan by die venster met haar rug na hulle toe.
“Intieme vriendin. Jou lover, aan wie jy vier van Vasti se skilderye verkoop het. Onder meer die eerste twee in die triptiek omdat jy in daardie stadium moed opgegee het oor Opstanding. 
“Gail raak egter finansieel in die moeilikheid. Jy het nie onmiddellik die geld om die skilderye terug te koop nie. Sy verkoop skelm een aan Heleen teen veel minder as wat sy daarvoor betaal het, maar dit bring tydelik verligting vir haar finansiële penarie. 
“Intussen hoor Gail by Nicholl ek versamel kuns. Iets wat my pa laat val het toe Nicholl een keer by my ’n draai gemaak het. Sy nader my om twee van die drie oorblywende skilderye te koop. Jy kon nie daarvan geweet het nie, anders sou jy haar nie die ewigheid in gehelp het voor jy agtergekom het aan wie sy die skilderye verkoop het nie. Ek sou graag jou gesig wou gesien het toe jy daardie kluis oopmaak en daar is nog net een van Vasti se skilderye oor.”
Runa swaai om. “Fok, maar jy is waaragtig siek. Hoe sou ek in elk geval in haar kluis gekom het?”
“Want jy het gesien waar die kluis is en ook die sleutel, toe sy die skilderye by jou gekoop en daar weggesluit het. Maar die skilderye is sekerlik nie al rede waarom jy haar moes doodmaak nie. Het sy iets gesien? Julle bly mos naby mekaar.”
“Die goed is warm, Vis.” 
Eben se tussenkoms ruk Vasti met ’n skok uit die webbe van Vis se storie. Hemel, hy kan nie ernstig wees nie. Sy ken Runa feitlik haar hele lewe lank. 
“Skink vir ons in, Eben. Maak net eers die glase warm onder die warm kraan sodat die goed nie bars nie.”
Eben knik en draai weg. Vasti wonder hoeveel van hierdie waansin hy in die kombuis kan hoor. Met die reën wat op die dak suis, hopelik nie veel nie. 
“Hoe ook al,” vervolg Vis toe hy uit is, “jy besef in die een of ander stadium Heleen moes die drie ander Vasti de Leeuws gesien het toe sy hare uitgekies het. Boonop is Heleen ná Gail se dood histeries. Wie weet wat sy aan wie sal uitblaker.”
Runa rol net haar oë en draai weer haar rug op hom.
“Ná die uitstalling en al die drama van die aand, staan Heleen se motor verlate in die parkeerterrein. Om water by die remvloeistof te gooi, is speletjies vir iemand wat so selfstandig is soos jy, wat gedurende skoolvakansies by Nicholl geleer het hoe om na ’n motor om te sien, selfs ’n wiel te ruil.”
Runa swaai verwoed om. “Ja, jy is heeltemal reg. En ná Heleen se dood gaan ek om watse fokken rede ook al na Amelia toe, skree ‘Wah!’ in haar gesig en sy slaan net daar morsdood neer.” Sy gaan sit weer.
“Nie heeltemal nie, maar nie te ver daarvandaan nie, vermoed ek. En die rede is voor die hand liggend. Vasti wys vir jou Eben se erotiese sketse en van sy ander werk. Jy sien dollartekens vir jou wuif. Erotiese kuns op ’n nuwe webwerf! Jy hoor al die kasregister klingel. Maar by Vasti hoor jy die ou tante is moeilik. Amelia gaan Eben dalk nie toelaat om sy lesse te hervat nie.
“En Eben, so goed as wat hy is, het nog baie om te leer voor jy sy werk optimaal kan bemark. En dit moet spoedig gebeur, want ná die solo-uitstalling wat jy intussen besluit het om vir Vasti te reël, kan jy haar nie te lank laat aanhou skilder nie. Dit kan haar werk se eksklusiwiteit beduiwel.
“Ná jou besoek aan Vasti gaan jy na Amelia toe. Daar hoor jy Amelia het Eben inderdaad vir die tweede keer verbied. Daar is net een oplossing. Vasti het jou vertel hoe swak Amelia se hart is, hoe ontsteld sy die vorige keer geraak het. Hoe Eben ’n pil onder haar tong moes sit. Waarmee het jy Amelia getart? Haar verhouding met Leon de Leeuw? Haar dogter se selfmoord? Eben se fantasieë oor Vasti?”
Vis bly stil toe Eben met drie glase op ’n skinkbord binnekom. Hy loop treetjie vir treetjie, sy oë vasgenael op die inhoud van die glase. Hy sit die vraggie neer sonder om te mors en glimlag selfvoldaan. “Julle moet self kry.”
“Waar is joune?” vra Runa. 
“Ek drink nie eintlik sterk goed nie.”
“Dis wyn, nie sterk goed nie. Vat my glas, ek het skielik alle lus verloor vir iets wat ek met die beste bedoelings vir my vriendin en haar lover gemaak het.”
“Ek wil regtig nie hê nie.” Eben kyk van Vasti na Vis en terug. “Lovers. Ek sien.”
“Proe ten minste net die dêm goed, magtig,” verloor Runa haar laaste druppel geduld. “Dis ongeskik om te weier.”
Eben rol sy oë en proe daaraan. Dit lyk of hy sy gesig wil trek, maar dan proe hy weer. “Hmm, nogal nie te sleg nie.”
“Eben, gaan skink vir Runa ook. As sy jou kan dwing, kan sy nie self nee sê nie.”
“Ek wil waaragtig nie hê nie, Vis! Liewe fok, as ek kon, het ek nou in my kar geklim en iemand gaan soek om jou Valkenburg toe te neem. Laat staan sit en wyn drink saam met jou.”
Vis beduie vir Eben kombuis toe. Eben sug en gehoorsaam. Vis draai weer na Runa toe. “Ontspan, Runa. Ek wou jou net laat besef hoe maklik ’n mens afleidings kan maak en ’n onskuldige mens skuldig kan laat lyk as jy regtig probeer. As jy duiwelsadvokaat speel.”
Vasti se mond val oop. 
Runa kyk hom ook verdwaas aan. “Bedoel jy . . .?” Sy gee ’n laggie. “Liewe fok, jy sal my ’n hartaanval gee. Maar dis nie bliksems snaaks nie, hoor.”
“Nee, dit is nie. Maar miskien verstaan jy nou hoe ek voel? Want as ek dit nie mis het nie, is dit presies sulke wilde afleidings wat gesorg het dat Vasti dink ek het sewe mense vermoor.”
“Vasti ken my. Sy weet my mond hardloop met my weg as ek te veel wyn in het. Sy weet wanneer ek duiwelsadvokaat speel en wanneer ek ernstig is. As sy my dié keer ernstig opgeneem het, is ek jammer.”
Vasti kyk Runa ongelowig aan.
“Komaan, Vasti, jy het seker nie regtig geglo dit kan Vis wees nie. En Croukamp het mos nou die saak opgelos en alles.” Runa knipoog baie liggies.
Paai sy net vir Vis om tyd te koop? Het Vis regtig net duiwelsadvokaat gespeel? Wie glo sy as hulle ewe oortuigend is? Of glo sy liewer vir Croukamp? Vasti se kop voel soos ’n tuimeldroër.
 “Jy het egter wel vir Vasti uit ’n spul geld verneuk en smous haar skilderye onder jou naam,” dring Vis se stem weer tot haar deur.
Eben kom terug met Runa se glas en sit dit by haar neer. “Sorry dis nie vol, dit was die laastes.”
“Dis oukei. Ek wil regtig nie hê nie. As jy nie omgee nie, Vis, sal ek eerder ’n glas gewone wyn drink. En dan sal ek aan jou verduidelik presies hoe ver verkeerd jy is in jou aantyging.”
“Ek gee om.” Die onwrikbaarheid in sy stem laat Vasti verras na hom kyk. Iets is nie lekker nie. Dis asof Vis en Runa ’n spel met mekaar speel wat net hulle verstaan.
“Wel, druk dan jou wyn. Ek gaan nie die verdomde glühwein drink nie.” Sy kyk na Vasti. “Hoe smaak dit?”
Vasti proe. “Hmm, lekker,” jok sy. Dis baie soet. Sy neem nog ’n sluk om die vrede te probeer bewaar. 
 Runa staan weer op. “Ek loop net gou ’n draai. Dis nou as ek mag.” Sy skiet ’n kyk in Vis se rigting.
Hy grinnik net.
“Wat gaan aan met jou, Vis?” vra Vasti sag toe Runa buite hoorafstand is. “Jy maak my bang as jy so is.” Hemel, nes Dolf. Wys jou een sy en dan draai die duiwels rond onder die oppervlak. Gevoelens of nie gevoelens nie, vir so ’n verhouding sien sy nie kans nie. Al is hy dalk onskuldig aan die moorde.
“Net ’n bietjie geduld, asseblief, Vasti. Moenie bang wees nie.”
Sy onderskep ’n vraende kyk wat Vis in Eben se rigting gee. Eben knik net. Iets is aan die broei tussen die twee. Iets wat hulle net gedurende die rit hierheen kon beplan het. Geduld waarvoor? Wat dit ook al is, Eben is medepligtig. Sy ril vir die woord.
Al haar skilderye is hier. Niemand weet sy en Runa is hier nie. Croukamp sal vermoed Runa is aan die verkeerde kant van die rivier ná haar oproep, maar hy weet nie van die rivierhuis nie. En hy dink sy sake is opgelos. As Vis dalk vir Eben betrek het . . . Hom ’n spul liegstories vertel het. So ’n vloed het al baie lewens geëis. Kyk maar wat het met Maanhaar de Leeuw in ’45 gebeur. 

Vis sit sy leë glas op die skinkbord neer voor hy ’n bottel rooiwyn uit die wynrak kies. Hy haal ’n kurktrekker uit die laai en skil die lood af.
Buite ruk die wind om die hoeke, sidder deur die bome. Vasti verbeel haar sy kan die gedruis van die rivier selfs bo die elemente hoor. Sy stap venster toe. Tussen die reënvlae deur kan sy vaagweg die woedende water sien. Ontwortelde bome, riete, onherkenbare stukke opdrifsel. Die waai van die elmboog is net so ’n siedende massa. 
Vis is reg. Dis juis die elmboog wat hierdie plek soveel veiliger maak. Dit gee die water ’n maklike plek om uit te sprei. Maar die rivier in vloed is hier niks minder gevaarlik nie.
Lovers. Ek sien, hoor sy Eben weer sê. Sy kon nie die intonasie peil nie. Nee, sy is laf. Eben sal nie ’n vlieg skade aandoen nie, wat nog te sê vir haar. Hulle is familie. Hy hou van haar, bewonder haar werk. Is selfs ’n bietjie verlief op haar. 
Dofweg hoor sy die geluid van ’n toilet wat spoel. Om vredesontwil maak sy die glühwein klaar. Dalk is sy paranoïes, maar sy kan nietemin nie verstaan wat oor Vis gekom het nie. En nog minder dat Runa hom so maklik daarvan laat afkom het. As sy net dink hoe ontsteld sy self was toe Croukamp sy teorieë bymekaargesit het. Dinge verdraai het om haar skuldig te laat lyk.
“En toe, hoe het dit gesmaak?” Runa se stem laat haar omdraai. 
Eben sit sy halfgedrinkte glas neer. “Sorry, maar ek het genoeg gehad. My kop draai al klaar.” 
“Bietjie aan die soet kant vir my, maar nie ’n swak poging nie,” sê Vis. Hy het intussen glase uitgehaal en lig die bottel. “Wyn, Runa?”
“As ek mag.” Die sarkasme is terug, maar haar gesig lyk vreemd ontspanne.
Vis skink en gee vir Runa haar glas aan. “Vasti?”
Sy knik. Miskien kan die wyn die soet smaak in haar mond neutraliseer. Miskien maak sy meer sin van dinge as sy nie te helder kan dink nie.
Runa rol die wyn in haar mond rond, sluk en knik. “Regtig lekker.” Sy leun terug in die stoel. “Die snaakse ding, Vis, is dat jy so vrek na aan die waarheid gekom het.”
Eben kyk vinnig na Vis. Vis lyk asof hy gevries het. Vasti se ore sing.
“Daar is minor details wat jy verkeerd het. Jy kan byvoorbeeld nie weet dat ek en Dolf op ons dag die konyne-ding gedoen het nie. Al ’n ruk voor die Donkiedans. Daarna wou hy my nog steeds bykom, maar het verkies om aan Vasti se sy gesien te word. Ek was nie mooi genoeg nie, maar hy kon ook nie klaarkom sonder my lyf en my gewilligheid om seksueel te eksperimenteer nie. Dit het my mag oor hom gegee, maar dit was nie al hoekom ek by hom betrokke gebly het nie. Op ’n baie primitiewe vlak was daar iets tussen my en Dolf wat ons gebind het. Dolf was net nie slim genoeg om my daarmee te manipuleer, soos ek met hom gedoen het nie. Ná varsity het ons mekaar soms vir lang rukke nie gesien nie, maar wanneer dit wel gebeur het, was alles weer net soos vantevore.”
Dit voel vir Vasti asof daar nie genoeg lug in die vertrek is nie. 
“En tog het jy hom vermoor?” vra Vis amper terloops. Asof hy iets verstaan wat Vasti ontglip het. 
Runa haal haar sigarette uit haar hempsak en steek een aan. “Dis ’n baie sterk woord. Kom ons sê ek het hom op redelik aggressiewe manier uit sy ellende verlos. Jy is reg. Sy toutjies het geknoop geraak. Dalk omdat ek hom stories gevoer het om sy argwaan teen Vasti aan te blaas. Ek het hom destyds vertel sy het ’n verhouding met Nicholl. En ook dat ek en Vasti ons oomblikke gehad het. En die laaste keer het ek hom vertel sy het teruggekom om die drade met Dawid op te tel.”
“Jy het wát?” 
“Laat Runa klaarpraat, Vasti.” Vis gee vir Runa ’n asbak aan, kom sit op die armleuning van Vasti se stoel en laat sy hand in haar nek rus. Asof hy haar wil gerusstel.
“In elk geval, dinge het destyds al begin verkeerd gaan toe Dolf vir Gail op die lyf geloop het. Letterlik en figuurlik.”
Runa teug diep aan haar wyn en dan aan haar sigaret. “In sy onnoselheid het Dolf haar vertel van die skilderye. Seker gehoop Gail sal uiteindelik Kruiselings by hom koop.” Sy druk die sigaret dood.
“Ek het eers uitgevind hulle ken mekaar toe Nicholl-hulle hierheen getrek en ek en Gail lovers geword het. Sy het my vertel sy weet ek beoog om Vasti se ernstige kuns so eksklusief te maak dat versamelaars uiteindelik buitensporige pryse daarvoor sal betaal. Sy wou in wees op die deal. 
“Daar was aanvanklik een en twintig skilderye waarvan een beskadig en sewe onvoltooid was. Dolf het vir my gesê hy het Kruiselings ook vir Vasti teruggegee saam met Opstanding, dus het ek agtien gehad as mens die onvoltooides bytel.
“Ek en Gail het saam aan ’n strategie gewerk op voorwaarde dat sy vir my die meenthuis in De Koppe help koop. In ruil wou sy vier skilderye van haar keuse hê. Die ooreenkoms was dat dit nie geraam of opgehang mag word voor die tyd ryp is nie.
“Ek het eers die week voor die uitstalling uitgevind Gail het finansiële probleme. Asof dit nie erg genoeg was dat Vasti die Maandag hier aangesit gekom het nie, laat val Heleen sy het ’n pre-kommersiële Vasti de Leeuw by Gail gekoop, wys my die Paas-skildery en vra of vyftigduisend ’n billike prys is. Sy bieg ook oor haar en Gail, verduidelik dat sy Dawid desondanks liefhet, al is dit op ’n ander manier, en weet nie wat haar te doen staan nie. 
“Dat ek Heleen nie daar en dan verwurg het nie, is ’n godswonder. Ek het vir haar gesê ek het vrede met haar liefdeslewe, maar dis een van Vasti se swakker werke en Gail het haar heeltemal te veel geld gevra. Ek het ook op haar gevoelens gespeel. Gesê Dawid sal elke keer wanneer hy die skildery sien aan Vasti dink. Ek het aangebied om dit te ruil vir ’n skildery van dieselfde waarde as wat sy betaal het. Sy sou daaroor dink, maar wou nie hê ek moet dit dadelik saamneem nie.”
Runa steek nog ’n sigaret aan. “Ek het Gail gebel en van ’n dizzy height af ingeklim. Sy het gesê ek moet relax. Ek gaan mos nou die skildery terugkry en boonop vir ’n vyfde van die prys wat dit op die swartmark werd is. Sy het glo ’n paar ondeurdagte beleggings gemaak en boonop ly sy groot verliese by die gym. Sy moes die skildery inderhaas verkoop toe sy agter geraak het met haar huispaaiement. Sy het gesê sy gaan nog twee skilderye moet verkoop. Dié keer teen ’n ordentlike prys. Ek het haar ’n honderdduisend elk aangebied. Sy het my uitgelag.
“En toe kom Dolf die Donderdagmiddag ook nog hier aangesit en sê ek gaan binnekort ’n ryk vrou wees. Hy gaan Dawid eers skiet en dan is dit Vasti se beurt.” 
“Onnosel bliksem. Hy kyk obviously nie die Crime & Investigation Channel nie en sy tik-habit wat hy by die bywyf aangeleer het, het hom nog dommer gemaak as wat hy van nature was.” Runa neem ’n haastige sluk van haar wyn.
Vasti is seker sy droom. Of speel Runa nou weer ’n ander soort speletjie? 
“Hy was slim genoeg om ’n pruik en vals snor te dra, maar by my kon hy beslis nie bly nie. Ek het Dolf onder ’n vals naam by ’n vakansieplaas ingeboek en gesê hy moet wag tot Vrydagnag. Ek sal die beste roete uitwerk, sodat hy so ongesiens moontlik in haar huis kan kom. Daarna kan hy na Dawid toe gaan en van hom ontslae raak. Maar eers Vasti, dan Dawid. 
“Dit was baie eenvoudiger as om te probeer verduidelik waarom dit nie nou ’n goeie tyd is om van Vasti ontslae te raak nie. Dat sy maar eers nog ’n hele paar goue eiers moet lê en ek haar eers op die map moet kry en ’n buzz skep. Dan sal haar ou en nuwe goed ná haar dood soveel meer werd wees.”
“Die afspraak by Dawid?” vra Vis toe Runa asemskep.
“Dolf, die dom drol, het die afspraak al gemaak voor hy afgevlieg het. Onder sy eie naam, I ask you. Moet die tik wees wat sy breinselle opgevreet het, hom laat dink het hy kan enigiemand uitoorlê en is onaantasbaar. Gelukkig het ek betyds van die afspraak uitgevind en hom die dood voor oë gesweer as hy dit naby Dawid of enigiemand anders waag voor Vasti uit die pad is.” Runa se gesig spreek van minagting.
“Daarvandaan was dit maklik. Ek het Dolf Vrydagnag voorgelê, geroep, ’n handvol klippies ’n entjie voor my gegooi om hom te mislei en toe van agter oor die kop geslaan. Hom in die rivier gerol. Toe eers kon ek op Gail konsentreer.”
Runa praat hierdie keer die waarheid, dring dit uiteindelik tot Vasti deur. Die groot vraag is: Waarom hier sit en bieg? Nee, sy bieg nie. Sy spog met hoe slim en slinks sy is. En dié is sy. Slim en slinks genoeg om te weet sy grawe haar eie graf. 
Vis streel oor haar hare asof hy kan aanvoel sy het pas besef hulle gaan hierdie dag moontlik nie oorleef nie. Het Runa dalk ’n vuurwapen gaan haal toe sy kastig ’n draai gaan loop het? Dan moes sy dit baie goed versteek het. Maar hoekom sou sy ’n vuurwapen by haar hê as sy aanvanklik net die skilderye kom haal het?
“Saterdagmiddag,” hervat Runa, “het Gail my gebel om te sê ek moet oorkom, Nicholl is elders in die huis en sal ons nie hinder nie. Ek is nie daarheen om haar dood te maak nie. Definitief nie met Nicholl in die omgewing nie. Ek wou net sense in haar kop praat. 
“Sy het my in die jacuzzi ingewag. Asof ek nog bereid sou wees om aan te gaan met ons affair nadat ek uitgevind het van Heleen. Ek het nie omgegee vir mans nie, maar met ander vrouens deel ek haar nie. In elk geval, ek het uiteindelik op haar aandrang tog in die jacuzzi ingeklim, probeer om haar rede te laat sien. Probeer oorreed om die skilderye aan my terug te verkoop, al is dit vir minder. 
“En toe vra sy my uit die bloute waar ek die vorige nag was. Sy het soms deur die nag na my meenthuis toe oorgeglip wanneer sy belustig raak. Daar was ’n kortpaadjie, weggesteek van nuuskierige oë, wat ons gebruik het. Dit het klaarblyklik Vrydagnag weer gebeur en ek was nie daar nie.
“Gail was op die punt om my hele lewe omver te werp. Alles wat ek so sorgvuldig opgebou het. As Dolf se liggaam ontdek sou word, sou sy my tot in lengte van dae kon afpers. En sy sou nie geskroom het om dit te doen nie. Vir so ’n swaard oor my kop het ek nie kans gesien nie. 
“Toe sy opstaan om nog wyn te skink, het sy op die trappie gestruikel. Ek het nie gedink nie, net gereageer. Ek het haar aan die enkels beetgekry en haar voete heeltemal onder haar uitgeruk. Sy het gegil, maar dit was eerder verrassing as skrik en dit was nie hard nie. Toe klap haar kop teen die rand van die jacuzzi. Ek het haar in die water ingetrek en ’n ruk lank daar gehou. Ek het nie veel tyd gehad nie, ek moes nog by die uitstalling kom. 
“Ek het inderhaas opruimingswerk gedoen, die jacuzzi warmer gestel en aangetrek. In die kluis het inderdaad ’n onaangename verrassing op my gewag. Die tyd het my ingehaal en ek kon nie verder soek nie. Toe is ek daar uit met net die een miserabele skildery. Ek was net betyds vir die uitstalling.”
“Hoekom het jy die jacuzzi warmer gestel?” vra Vis heel rustig, asof hulle deelneem aan ’n kammakastige murder mystery.
“Sodat die tydstip van haar dood in die weegskaal sou wees. Ek het nie geweet Nicholl sou kon pinpoint sy was vyfuur nog springlewendig nie. Of dat Imke op pad was en haar so gou sou ontdek nie. Maar dit was nie ’n train smash nie, want aan die ander kant het ek ook nie geweet Stiaan het enkele oomblikke voor ek daar uit is, daar weggejaag nie. Dit het nou weer in my guns getel. Some you win, some you lose.”
“En toe is dit Heleen se beurt,” sê Vis terwyl hy hulle wynglase hervul. “So ’n bietjie van ’n dobbelspel daar? Hoe kon jy weet sy sou noodlottig verongeluk?”
“Ek kon nie seker wees sy sal dood wees nie, maar sy was regtig ’n vrot bestuurder en teen die spoed wat sy gewoonlik gery het, was die kanse goed. Ek was redelik seker sy sal minstens ’n ongeluk hê. Hoe sy ooit veilig in Vogelbaai aangekom het, gaan my verstand nou nog te bowe. Maar hoewel ek toe bekommerd was, het ook dit uiteindelik goed uitgewerk. 
“Die punt is, selfs al het sy die ongeluk oorleef, was die kanse baie goed dat sy beseer sou wees. Dawid sou oor haar ge-faff het en dit sou my tyd en geleentheid gee om die skildery om te ruil. Sien, by die uitstalling het sy gesê sy het daarteen besluit om die Vasti de Leeuw te ruil. Dawid hou daarvan. As sy oorleef het, sou ek net ná die tyd gesê het ek het haar verkeerd verstaan. Ek het die skildery omgeruil vir die een wat sy oorweeg het om te koop en het reeds die Vasti de Leeuw weer verkoop.”
“Maar toe is sy dood en dit maak dinge vir jou baie makliker.”
Runa knik. “Ek het gedink dis die einde van die saak. Van daar af is dit eenvoudig. Ek kry Vasti op daardie map, en wanneer die tyd ryp is, sterf ook sy tragies.”
“Maar toe besef jy Nicholl kan dalk ’n probleem raak. Veral as hy op die twee skilderye afkom wat jy nie kon opspoor nie. Jy het immers toe nog nie geweet waar dit heen is nie.”
“Min of meer. Ek moes hom so ver kry om aandag te skenk aan die kuns. Solank ek betrokke kan wees daarby, kon ek damage control uitoefen. Ek het aangebied om hom te help. Die wenk gegee dat daar opgerolde doeke in ’n kartonbuis kan wees. Vasti het mos die triptiek op regte doek geskilder. Toe hy weier dat ek help, was dit nie die ergste nie. Ek het gedink hy sal dit deur my van die hand wil sit en dan kan ek steeds my hande daarop lê. Om aan die veilige kant te wees, het ek hom begin dophou. En net sowel. Die volgende wat ek sien, is hoe hy sy donnerse Discovery begin vollaai. Toe weet ek hy het iets agtergekom.”
“Toe laat weet jy vir Stiaan de Swardt dat Nicholl gaan probeer verdwyn?”
Runa lyk verras.
“Net ’n raaiskoot,” verseker Vis haar.
“Jy raai goed. Ja, ek het ’n ekstra simkaart gehad, die een waarmee ek Vasti gebel het om haar die jitters te gee, en hom daarmee ge-SMS. Ook gesê Nicholl gaan probeer lieg oor die identiteit van die man en Stiaan moet hom gereed maak vir ’n groot skok.”
 “Hoe het jy geweet?” 
“Terwyl hy by my gebly het, het Nicholl my een aand toe hy die morbs gehad het, vertel wat daardie aand met Lillian de Swardt gebeur het. Sy is vir alle praktiese doeleindes gedwing. In elk geval, ek het dadelik die simkaart uitgehaal en vernietig. Ek het Vasti gebel sodat dit op rekord kon wees dat my gewone selnommer aktief was. Sy het nie geantwoord of teruggebel nie, maar dit was nie nodig nie. Verder kon ek maar net wag en sien wat gebeur. 
“Kom ons sê maar net dinge het uiteindelik nog veel beter uitgewerk as wat ek gehoop het. Ek sou al tevrede gewees het as die twee net aanmekaargespring het, sodat ek rede gehad het om die polisie te bel. Dit sou Nicholl se poging tot bedrog op die lappe gebring het. Ek sou aanbied om die volledige inventaris te maak omdat ek goed bekend is met Gail se kunsaankope. Natuurlik ’n inventaris wat nou weer vir my pas. For what it’s worth, ek het nooit bedoel De Swardt moet ook sneuwel nie.”
“Maar voor Nicholl was daar Amelia?” vra Vis steeds met ’n rustigheid wat Vasti nie kan kleinkry nie.
“Jou teorie is ’n oulike een, maar Eben se kuns was ’n mindere faktor.”
Vis hou sy hand op. “Eben, gaan maak vir ons koffie, asseblief?”
“Maar . . .” begin hy protesteer. Die blik wat hy en Vis wissel, laat hom egter kombuis toe stap.
Vasti loer op na Vis. Dis bedagsaam van hom om die kind weg te stuur sodat hy nie uit die mond van die moordenaar hoef te hoor wat met sy ouma gebeur het nie. Die wrewel wat sy in sy oë bemerk, so in teenstelling met die kalmte op sy gesig, laat haar egter wonder oor sy ware motief.

“Ek is eintlik na Amelia toe, ” sê Runa ongeërg toe Eben uit is, “omdat ek wou hoor of Leon de Leeuw se naam op Tessa se geboortesertifikaat staan. 
“Dit kon dinge ná Vasti se dood vir my kompliseer. Jy sien, my ma het my as Reuben Raubenheimer se kind geregistreer. En ek was nie doodseker of DNS genoeg sou wees om ’n saak daarvoor uit te maak dat ek Vasti se enigste erfgenaam moet wees, en of Eben dalk ook erfreg sou kon pleit nie. Ek het nie al die jare se beplanning gedoen sodat ek die winste verdomp moet deel nie.”
Runa kyk vir die eerste keer weer reguit na Vasti. “Jy sien, Vasti, jou pa se luste het nie by Amelia en, moes ek tot my skok by jou hoor, Hermien opgehou nie. Hy het my ma ook bygekom terwyl jou ma verwag het. My pa het uitgevind. Dis waaroor hy my ma so gereeld gemoer het.” 
Vasti druk haar hand oor haar oë. Hierdie dag kan net in ’n nagmerrie bestaan. 
“In elk geval. Gelukkig het Amelia ou Ebie Kirsten as Tessa se pa opgegee. Dit was maklik van daar af. Ek het haar gevra hoe dit voel om te weet jou kleinseun word deur sy tante in die dinge van die bye en blomme geïnisieer. Dit was genoeg om haar na haar pille te laat gryp. En dit was maklik genoeg om dit by haar af te neem. Ek moet erken ek het dit toe ’n bietjie ge-lose. Ek het haar uitgekryt vir ’n paar dinge. 
“Toe bel Vasti boonop om Jemima se nommer te kry. Ek is buitetoe en toe ek klaar met haar gepraat het en weer ingaan, het ek gesien alles is verby vir Amelia. Ek het die pille op die mat uitgestrooi, my vingerafdrukke verwyder en Amelia regop in die stoel laat sit. Dis toe dat Flip Falckman daar ingestap gekom het. Hy het sy kierie wild en wakker begin rondswaai. Ek het dit by hom afgeneem. Hy moes gesien het die skrif is aan die muur en het begin weghardloop. As mens dit hardloop kan noem. Ek kon seker maak alles is wel in Amelia se sitkamer voor ek agter hom aan is.
“Dit het net ’n ligte stamp van agter op presies die regte plek langs die oewer gekos. Ek het sy gesig ’n rukkie onder die water gehou en toe selfs onthou om my vingerafdrukke van die kierie af te vee. En dit was dit.”
“En as ek of Jemima op jou afgekom het terwyl jy sy kop onder die water hou?” vra Vis. Vasti kan die spanning deur hom voel tril, maar sy stem bly rustig.
“Dan het ek gemaak asof ek hom probeer help.”
“En Amelia? Wat sou jy gesê het as ons daarna op Amelia afkom?”
“Ek sou kon sê ek is daarheen om Eben se saak te bepleit, toe kom Flip daar aan en ontstel haar. Ek was bekommerd oor hom toe hy daar wegvlieg en het hom agterna gesit, hom gekry waar hy in die water lê. En ek is natuurlik verskriklik verbaas oor Amelia wat intussen so tragies dood is omdat sy haar pille laat val het.”
Vis knik nadenkend. “Maar dis nie die einde nie. Vasti leef nog en jy weet in daardie stadium nog nie waar die eerste twee skilderye in die triptiek is nie.”
Runa skud haar kop ergerlik. “Ek het besluit fok die triptiek, ek gaan liewer vir die nuwe skilderye. Ek is gatvol gewag. Dinge raak nou te gekompliseerd.”
“En dít het jy vanoggend besluit toe jy hoor die rivier kom af. Jy het besef dit gee jou ’n geleentheid om die nuwe skilderye met baie goeie rede te kom haal.”
“Min of meer. As Vasti Opstanding voltooi het, sou ek dalk nog ’n bietjie geduld aan die dag gelê het om die eerste twee by jou te kry, maar toe ons die skilderye vanoggend pak en Opstanding is nie tussen die lot nie, was dit die laaste strooi.” Runa sit terug met ’n oorwinningslig in haar oë. “Teen die tyd dat Dawid uit die rehab kom, is ek weg voor.”
“Dit moes ’n skok gewees het om te hoor hy is net so na aan Vasti verwant soos jy?”
Runa lag kortaf. “Ek het dit byna ge-lose.” 
“En hoe het jy Dawid se doppie vir hom geklink?” vra Vis geïnteresseerd.
“Ek het mos gereeld by hom gaan inloer. Hy het my in sy dronkenskap en in snot-en-trane-detail vertel wat die dag by hulle strandhuis gebeur het. Toe Zirk Siebert my vra om so af en toe ’n draai by Dawid se huis te maak terwyl hy in rehab is, het hy my verder agtergrond gegee. Ook oor hoe Dawid nie seker was of hy die dag van Amelia en Flip se dood gery het of nié. Dit het my die plan gegee om vir Croukamp in die oor te fluister Dawid kry hierdie episodes van geheueverlies en dat ek sy kar gesien het die dag toe Vasti Kruiselings vir my gewys het.”
Runa lag sag. “Al wat nou nog voorlê, is die postume uitstalling van Vasti de Leeuw, wat tragies genoeg deur haar lover om die lewe gebring is. Gelukkig het sy haar skilderye aan my toevertrou, juis uit vrees vir Vis.”
Vis knik asof hy dit voorsien het. “En tragies genoeg sterf Vasti se nefie ook en selfs die lover neem sy eie lewe. En vir Dawid sien jy kans. Hy sal immers ’n gebroke man wees teen die tyd dat hy uit die tronk kom.”
“Dan is ek lankal nie meer te lande nie. Wil jy weet hoe julle so tragies sterf, Vis?” vra Runa met selfgenoegsame triomfantlikheid.
Vis glip van die armleuning af. “Gee my net ’n oomblik voor jy ons vertel.” 
“Runa?” is al wat Vasti kan vra toe Vis verdwyn.
Runa haal haar skouers op. “Sorry, Vasti. Dis nie persoonlik nie. As ek die talent geërf het, sou dit seker anders gewees het. Maar toe kry jy dit. In enorme maat. En as jy net wou luister, weer gevlug het . . . Wie weet. Jy het net mooi op die verkeerde tyd besluit om jou hakke in die sand te druk.”
Vis kom terug met drie geraamde skilderye wat hy met hulle rugkante na voor aandra. Vasti weet dadelik watter skilderye dit is, maar verstaan nie waarom Vis dit juis nou moet uithaal nie. Hy pak hulle langs mekaar uit, gestut teen ’n kas.
Runa vlieg op uit die stoel.
“Die fokken voltooide Paas-triptiek!” Sy gaan staan voor die skilderye, streel ’n paar kwashale met haar pinkie na. Toe sy omdraai, kyk sy van Vasti na Vis en weer na Vasti. “Jy wou my onderdeurspring.”
Vasti skud haar kop.
“Jy het die fokken Opstanding klaar geskilder sonder om my daarvan te sê! Jou bitch.” Sy swaai om na Vis toe. “En noudat ons daarvan praat, waar het jy ’n donnerse halfmiljoen rand gekry om die eerste twee te koop?”
“Dis my saak.”
Runa gaan aan die lag. Dis ’n hees, lelike lag. “En nou bewys jy my hierdie moerse guns en gee my die triptiek op die koop toe. Baie, baie dankie. Dis fokken nice van jou.”
“Een klein probleempie – Imke weet daarvan, omdat sy al drie geraam het. Hoe gaan jy verduidelik waar jy dit gekry het sonder om te erken jy was hier terwyl ons tragies sterf? En Croukamp weet jy is dié kant van die rivier. En ek weet jy gaan nie die versoeking kan weerstaan om hulle saam te neem nie.”
Vasti volg skaars die gesprek. Runa haar halfsuster. ’n Meestermanipuleerder. ’n Moordenaar. Dit maak nie sin nie. Runa gaan enige oomblik erken dat sy weer eens net duiwelsadvokaat gespeel het, probeer Vasti haarself vergeefs wysmaak.
“Ek sal ’n oplossing daarvoor vind, Vis. Jy behoort teen dié tyd te weet ek is goed daarmee.”
“Ek weet, Runa. Maar dié keer het jy jou hand effens oorspeel. Eerstens gaan jou DNS-toetse nie vir jou die verlangde resultaat gee nie. Jy sien, jou ma het jou reeds verwag toe sy aan Leon de Leeuw se luste toegegee het.”
Runa word wasbleek. “Dis onmoontlik. Ek is amper drie maande jonger as Vasti.”
“Reuben Raubenheimer het ’n vaderskapstoets laat doen. Miskien nie so akkuraat soos DNS-toetse deesdae nie, maar daar was geen twyfel nie. Imke se ouma, destyds die kraamverpleegster, het hom nog die nuus meegedeel dat die kind syne is. Hy het jou ma nooit vergewe nie, maar hy was bereid om met haar getroud te bly toe hy seker is hy maak sy eie kind groot. Skoolhoofde stel nie ’n goeie voorbeeld as hulle skei nie en hy het ook nie kans gesien vir die vernedering as mense sou uitvind sy vrou het hom verneuk nie.” 
“Dis onmoontlik,” prewel Runa weer.
“Dit bemoeilik natuurlik die saak van die erflating. Ek is bevrees Dawid sal alles erf.”
Runa ontspan ineens effens. “Ek sal wel ’n plan kan maak, selfs al lieg jy nie nou vir my nie. Soos jy reeds gesê het, dit behoort nie te moeilik te wees om Dawid ’n rat voor die oë te draai nie.”
“Ook weer waar. Jou tweede probleem is egter effens groter. Op pad hierheen, voor die selsein uitgesny het, het ek Croukamp laat weet jy en die hele vrag skilderye is op pad na my rivierhuis toe. Dat ek vermoed jy gaan minstens van Vasti probeer ontslae raak, maar waarskynlik al drie van ons.”
Runa se oë flits van Vis na Vasti na Vis.
“En ek het hom vertel dat jy so gaaf was om vir ons ’n fles glühwein te maak en só vasberade was dat ons dit moet saamneem, dat jy selfs bereid was om sopnat te reën net om vir ons die fles saam te gee. En die fles selfs met jou mou afgedroog het. Dis nou voor ek jou oorspronklike planne ietwat in die wiele gery het met die aankondiging dat die brug toe is.” Hy vou sy arms voor hom. “Het jy nog nie begin bekommerd raak omdat ons nie simptome van vergiftiging ervaar nie?”
Runa se hande bewe toe sy ’n sluk wyn vat.
“Ek kan my net indink hoe jy die hele storie sou ingeklee het. Hoe jy geweier het om van die glühwein te drink. Hoe ek jou probeer oorreed het, maar jy net nie lus gehad het nie. Hoe ek vir Eben daarin gepraat het. En toe begin ons een ná die ander siek word. En jy weet nie wat om te doen nie. Hier is geen selopvangs nie. Die landlyn wou nie werk nie. Seker die storm, sal jy sê. Of jy knip die draad en sê dit was ek.” Hy glimlag. “Jy sou werklik die meeste van die situasie kon maak, soos ek jou ken. Sou jy byvoorbeeld vertel hoe ek gebieg het dat ek al die jare vir Vasti liefhet en dit nie kan verduur dat sy my nou weggestuur het nie? Dat Eben net op die verkeerde tyd op die verkeerde plek was? Maar nee, jy sou waarskynlik nog ’n beter storie kon opgemaak het. Jy vind mos altyd ’n oplossing vir selfs die kleinste detail.” 
Runa kry skaars haar sigaret aangesteek. Vasti vergeet amper om asem te haal.
“Gelukkig het ek Eben geleer om glühwein te maak. Iets wat Vasti vir jou moes gesê het, want dis sekerlik waar jy in die eerste plek die plan gekry het. Eben het dus vir ons ’n nuwe lotjie gemaak en jou fles met die inhoud gebêre.”
Dit lyk behoorlik of Runa gaan omkap, maar aan die flikkering in haar oë kan Vasti sien haar brein werk in hoogste versnelling. “Dit bewys niks. Daar is nie vingerafdrukke op nie. Jy kon vir Croukamp gelieg het om die skuld op my te probeer pak.”
Vis skud sy kop. “Jy is vas, Runa. Toe Vasti my begin stief behandel nadat jy duiwelsadvokaat gespeel het, het ek besef daar is ’n vet slang in die gras. Ek het begin Google, agtergekom van die tweede webwerf en kon ’n klomp afleidings maak. Ek en Croukamp het gister die hele dag koppe bymekaar gesit. Sy kollegas gaan op hierdie oomblik deur jou meenthuis. Met ’n lasbrief. En deur jou galery, waar hulle sekerlik op nog ’n paar goed sal afkom. En natuurlik deur die stoor waar jy al Vasti se skilderye tussen ’n klomp swakkes van ander skilders gebêre het. Sekerlik ook Gail se vierde een, die een wat jy uit haar kluis gesteel het ná jy haar vermoor het. En die een wat uit Heleen se huis verdwyn het. Een wat Imke sal herken.”
“Dis jy wat by my stoorkamer ingebreek het!” roep Runa uit.
Vis skud sy kop. “Gail. Sy wou die prys van die twee wat ek gekoop het, opjaag en het vir my gesê daar is net agtien in totaal. Toe ek vra hoe sy weet, het sy vir my gesê sy het gaan seker maak jy lieg nie vir haar oor die eksklusiwiteit nie. Ook dat sy niks gevat het nie, al het jy vergoeding vir vier skilderye van die versekering geëis. Skilderye waarvan jy waarskynlik afdrukke op jou tweede webwerf verkoop het onder die naam R.B. Redell. Hoe jy geweet het iemand het ingebreek, is duister, want sy het ’n duplikaat van jou sleutel gemaak toe sy die galery een keer vir jou oopgehou het terwyl jy skilderye in die Kaap gaan haal het.”
“Ek pak my skilderye op ’n baie spesifieke manier. Ek kon dadelik sien hulle is verskuif. En hoekom nie pap skep as dit pap reën nie? Die versekeringsgeld het in elk geval na Vasti gegaan. En jy kan my van baie dinge beskuldig, maar ek het altyd gesorg dat Vasti ’n inkomste het. Groot genoeg dat sy net kon skilder.”
Vis knik. “Dit is so. Maar ook maar net omdat jy daaruit kon geld maak. Jou bankrekening in Engeland moet lekker vet wees. Wou jy daarheen gaan ná Vasti se postume uitstalling?”
Runa snork. “Daardie koue, nat plek? Ek het ’n villa in die suide van Spanje in die oog.” Sy glimlag lelik. “Dankie, Vasti, dat jy dit vir my gaan moontlik maak. Wat my laat dink, ek sal dalk ’n bietjie vroeër daarheen moet gaan as wat ek van plan was.” 
Sy beweeg so vinnig dat Vasti eers agterkom wat aangaan toe sy met die Stern in haar hande staan, die vlam van haar sigaretaansteker gevaarlik naby aan die doek.
Vasti spring op. “Runa, nee!” Sy steek vas toe sy die vasberadenheid vermeng met paniek in Runa se oë sien. 
“Vier en dertig miljoen rand, Vis. Wil jy dit in vlamme sien opgaan? Indien nie, sal jy my hier laat uitstap.”
“Die paaie is toe, Runa.”
“Ek sal ’n plan maak. As julle my volg, vernietig ek die Stern.” Sy loer vinnig by die kombuis in. “Waar is Eben?” Die vlam van die aansteker gaan uit, maar sy klik dit onmiddellik weer aan.
“Weg met die Cruiser. Ongelukkig staan my landlynfoon hier in die sitkamer, maar hy is hopelik al op Zoete Weide, van waar af hy Croukamp kan bel om te sê wat jy alles erken het en dat jy steeds met jou biegsessie aan die gang was toe hy hier weg is – onder die indruk dat ons binnekort een ná die ander gaan omkap. En hy het die fles glühwein by hom.”
“En dít het julle alles beplan terwyl julle op pad hiernatoe is, net omdat ek aangedring het om die fokken glühwein vir julle te gee.” Sy skud haar kop. “Ek het jou onderskat, Vis.” 
“As jy van die glühwein gedrink het, was my hipotese daarmee heen. Toe jy weier, het ek geweet. Ek is bevrees jy is vas, Runa. Vir diefstal en bedrog. Poging tot moord. Moord.” Hy skud sy kop. “ Jy sal nooit weer die daglig buite ’n tronk sien nie.”
Die paniekerige uitdrukking in haar oë vervaag asof sy ’n finale besluit geneem het. Sy gooi die aansteker en die Stern neer. Met ’n paar treë is sy by die glas-skuifdeur en stoot dit oop. Reën en wind maak amok in die woonkamer. “Jy het seker nie gedink ek gaan sit en wag tot Croukamp die boeie om my polse slaan nie, het jy, Vis?” roep sy bo die geluid van die elemente uit.
Vasti gee ’n gil toe Runa haar aan die hare gryp en by die deur uitsleep.
“Maar jy gaan waaragtig suffer oor jou slim plannetjies,” is Runa se afskeidsgroet.
Die reën slaan met geweld teen hulle aan. Vasti se voete gly onder haar uit, maar Runa hou vas, pluk haar orent en stamp haar vorentoe. Die volgende oomblik hang Vasti halflyf oor die balkon se houtreling. Onder haar is dit een siedende massa. Van die houtdek en kaai is daar niks te sien nie. Agter haar klou Runa steeds aan haar hare vas. Sy hoor Vis skree, maar nie wat die woorde is nie.
Runa lag skel en stamp met haar volle gewig van agter af teen Vasti. Die balustrade byt in haar bekkenbene in en sy voel die siddering van hout onder druk, voel eerder as hoor ’n dowwe kraakgeluid.
“Nee!” gil Vasti terwyl ongekende woede deur haar trek. Dit voel asof haar kopvel van haar skedel afgetrek word toe sy onder Runa se arm indraai. Runa word onkant betrap, haar voete gly en sy val met haar rug en volle gewig teen die houtreling.
Asof in stadige aksie sien Vasti die reling meegee, hoe Runa rondgryp. Voel sy hoe Runa haar baadjie se mou vasgryp terwyl Vis haar aan die kraag beetkry. Vir ’n oomblik hang sy soos ’n lappop tussen die twee. Die krag van Runa wat val, is uiteindelik sterker as Vis se gebrek aan traksie op die houtvloer. Sy tuimel agter Runa aan. Net voor sy die water slaan, sien sy Vis van die balkon af agter hulle aan spring.
Dis skielik yskoud, doodstil en donker om haar. Sy skop om by die oppervlak te kom, maar sy moet veg teen die baadjie wat ineens loodswaar geword het. Vir die soveelste keer word sy aan haar hare gepluk, dié keer boontoe.
Sy snak na asem toe sy die oppervlak bereik, maar die verligting is kortstondig. Iets hards kap teen haar skouer, sy gryp daarna, maar dit word binne ’n breukdeel van ’n sekonde weer uit haar hande geruk. Sy word weer na bo geruk. Dié keer bly sy bo. Om haar maal dit, maar êrens is iets stabiels. Haar hare word gelos. ’n Arm vou in ’n ystergreep om haar middel. Sy bly bo. 
Sy maak haar oë oop toe sy weer genoeg asem het. Vis se gesig is vertrek van inspanning.
“Gryp die paal!” skree hy. Hy probeer haar, teen die stroom in, nader sleep aan die paal waarom hy een arm geslaan het. Haar bewegings is log van die baadjie, maar sy gehoorsaam toe sy naby genoeg kom. Hulle klou vir lewe en dood vas aan een van die huis se stelte, besef sy.
“Sê as jy reg is.” Hy beduie na die volgende stelt wat nader aan die skuins wal staan.
Die stroom pluk aan haar bene, trek aan haar arms. “Ek kan nie!”
“Jy moet en jy kan, Vasti. Ek kan dit nie namens jou doen nie.” Hy praat hard naby haar oor. “Van daar af sal dit makliker gaan.”
Sy kyk hom vol in die oë en skud haar kop.
“Jy kan en jy gaan, Vasti.”
Haar arms raak al lammer. Die water pluk pynlik aan haar onderlyf.
“Kyk wat ek maak en dan doen jy dieselfde.” Vis beweeg om die paal. Selfs hy moet desperaat teen die stroom veg. Hy stut sy rug teen die stelt, wat sidder toe hy hom daarteen vasskop en ’n soort vlinderslag-beweging maak. Hy gryp die volgende stelt net betyds raak, moet weer teen die stroom veg tot hy sy arm daarom geslaan het. Hy leun so ver moontlik vorentoe en hou sy hand uit.
Sy sien hoe hy haar naam skree, maar die geraas om hulle verswelg die klank. Sy baklei teen die water, maar uiteindelik is haar rug teen die paal. Sy probeer eers haar asem terugkry. Dan skop sy vas, laat los en skiet vorentoe met haar arms voor haar uitgestrek.
Vis se hand sluit om haar pols, maar die stroom ruk haar heen en weer.
“Gryp my!”
Sy gryp sy pols met haar ander hand vas. Vis se arm sidder onder die aanslag van die water en haar gewig, maar dan is sy daar en slaan haar arm om die stelt. 
Die geweld van die water is hier effens minder, maar toe sy haar asem terug het, besef sy hulle is nog glad nie buite gevaar nie.
“Nog net een, Vasti. Ek belowe, nog net een. Dan sal ons al kan bodem kry.”
Vis is al by die volgende stelt voor sy kan erken sy het nie meer ’n greintjie krag oor nie. Nie eens genoeg om van die remmende baadjie ontslae te raak nie. Sy het egter geen keuse nie. Sy volg hom blindelings, maar die krag agter haar skop is te min. Sy spoel buite sy bereik. Haar skouer stamp teen iets. Die wal, besef sy. Sy gryp na plantegroei. Sommige gee mee, ander word uit haar hande gepluk en dan kry sy ’n greep.
“Probeer staan!” Vis se stem bereik haar net-net.
Sy voel nie veel in haar onderlyf nie, maar haar voete trap tog iets solieds vas en die spanning in haar armspiere word effens verlig. Sy kyk teen die skuinste op. Verknotte boomwortels steek krom en skeef uit. Sy skop haarself boontoe, gryp een vas. Dit gee effens mee, maar hou. Hand oor hand sleep sy haarself teen die oewerwal uit, kry soms vastrapplek, soms nie. Net toe sy dink sy kan nie meer nie, word sy aan die boarms beetgekry, boontoe gelig en op die wal uitgesleep.
Die reën dreun op hulle neer, die wind pluk aan hulle en onder hulle druis die rivier verby, maar Vasti het nog nooit so veilig gevoel soos op hierdie oomblik in Vis se arms nie.
Hoe lank hulle net so gelê het, weet sy nie, maar toe Vis haar uiteindelik orent help, is daar geen krag in haar bene nie. Hy hurk voor haar. Sy klim op sy rug en hy abba haar teen die wind en die reën in, tot by die huis.

Buite byt die koue en verraai dat daar êrens sneeu op die berge moet wees, maar hier binne is dit knus. Die winterson skyn by die glasskuifdeur in, laat die houtmure van die rivierhuis gloei.
Die rivier is steeds vol, maar binne sy gewone wintervlakke. Sy het die vloed as tema gebruik vir die skildery wat sy vir Vis gemaak het in ruil vir haar ateljee. Een baie groot langwerpige doek met drie vloede daarop uitgebeeld. Een aan die einde van die Eerste Wêreldoorlog, een aan die einde van die Tweede Wêreldoorlog en die derde wat die einde van die stryd tussen die Bredells en die De Leeuws uitbeeld. ’n Stryd wat in Eben vasgevang is. Net hy kan die nuwe geslag verder neem. Al is dit onder ’n ander naam. Vir haar is dit nogal gepas. 
Maar dis ’n ander skildery waarvoor Vis nou ’n hangplek maak.
“Hoe lyk dit?” vra hy en leun weg sodat sy die skildery kan sien. Hy het natuurlik nie eens ’n leer nodig gehad om die spyker in te slaan nie.
“Lig die regterkant ’n bietjie? Ja, daar’s hy. Nou hang dit gelyk.”
Vis tree terug en slaan sy arm om Vasti se skouers. Solange se skildery lyk presies reg waar dit hang. Dis die een in die grot, sonder die leeuman se gesig. Dié hang in haar nuwe ateljee. 
Haar wonderlike, perfekte waenhuis-ateljee waar Vis aangedring het om ’n instapkluis in te bou om haar skilderye saans weg te sluit. Waar hy haar soms teen skemer verras met ’n glasie spesiale wyn of ’n beker Milo. Waar hulle oor haar skilderye gesels of weer begin redeneer oor waarom Solange se Parys-skildery hulle albei aan Marie-Denise Villers laat dink het. Waar sy vir hom die visman-skildery gewys het. Verduidelik het hoe hy haar laat besef het dat sy haar eie redding is.
“Ek voel ’n bietjie skuldig dat net ons die plesier van Solange se skilderye het.”
Vis druk ’n soen op haar kroontjie. “Jy het net die twee grotskilderye behou. Ek stem saam met jou. Dis te persoonlik om ook aan ’n museum te skenk. Hulle kan dit kry wanneer ons saliger is.”
“Runa sou die horries gekry het as sy moes weet ons het die ander drie geskenk.” Sy mis haar rowwe-diamant-vriendin. Sy dink dikwels aan haar en praat sonder skroom oor haar, al het dit Vis aanvanklik ongemaklik laat voel. Hy verstaan egter teen dié tyd haar vriendin-Runa voel vir haar soos ’n ander persoon as koelbloedige-Runa wat in hierdie einste woonkamer gesit en spog het oor hoe sy mense se lewens geneem het. Runa wat die klank van haar eie laggie op die antwoordmasjien moes uitgevee het terwyl “Eloise” kliphard speel.
In haar stoor was al Vasti se skilderye en ook Gail se dokumente, wat Runa uit Nicholl se huis moes verwyder het. Daarop pryk Runa se naam en verbind dit haar direk met die skildery-transaksies. Dit het hulle laat besef dit was die hoofrede waarom Nicholl wou vlug. Hy het geweet hy is volgende op Runa se lys. Hy het net nie besef dat sy hom deur middel van Stiaan sou probeer bykom nie. En die dokumente sou onderskep nie.
Runa se liggaamlike oorskot is amper ses weke nadat sy in die rivier verdwyn het ontdek, toe kinders gaan hout haal het tussen die opdrifsels wat die vloed agtergelaat het. Sy is uitgeken danksy tandartsrekords. 
Teen daardie tyd was die uitslae van die toetse wat op die glühwein gedoen is, reeds beskikbaar. Die halwe bottel vrieswerende middel in haar meenthuis het aangedui waarvoor die laboratorium moes toets. 
Maar Vasti wil nie meer daaraan dink dat daar genoeg etileen-glikol in die brousel was om die drie van hulle ’n baie nare dood te laat sterf nie. Dis verby. Sy kyk op na Vis. “Eduard de Hartog het vanoggend laat weet die datum is nou vas. Die uitstalling open op 5 Oktober.” Dit voel nog vir haar soos ’n wonderwerk, maar Runa het inderdaad die uitstalling gereël. En Eduard wil ondanks al die sensasie rondom die moorde steeds ’n solo-uitstalling vir haar hou. 
“Wonderlik.”
“Dis die dag voor my verjaardag.” Vroeër sou sy dalk in ’n paniek uitgeslaan het omdat sy veertig word, nou is sy maar net te dankbaar sy leef. “Op sy besadigde manier klink hy nogal opgewonde oor die hele affêre.”
“Hy behoort. Sy sakke gaan bult staan ná die tyd.” Vis druk haar teen hom vas. “Ek is so trots op jou.”
Vasti slaan haar arms om sy middel en loer op na hom. “Hoekom het jy my nie destyds gesê van die skilderye wat jy by Gail gekoop het nie, Vis? Dit nie vir my gewys nie?” Dis een van die vrae wat sy hom lankal wou vra, maar sy het nooit so ver gekom nie.
“Toe Gail my vra of ek sou belangstel om Vasti de Leeuw-skilderye te bekom, het ek aanvaar dit moet skilderye uit jou vroeë jare, voor die Paas-skilderye wees. Jy kon my met ’n veer omtik toe ek die eerste een van die triptiek herken. Nadat ek vir Jacques foto’s gestuur het en hy sy foto’s van die triptiek daarmee gekorreleer het, het hy probeer naspoor waar Gail Stadler aan die skilderye gekom het. Ons het geweet Dolf moet iets daarmee te doen hê, maar hy het tussen neus en ore verdwyn. Jacques het gevra dat ek voorlopig niks vir enigiemand daarvan sê nie, tot hy agter die kap van die byl kan kom.”
“Met ander woorde Runa-hulle se swartmark-bedrywighede sou in elk geval op die lappe gekom het. Net met baie minder lewensverlies as Gail jou vroeër gekontak het.”
Vis knik. “Van die os op die jas. Ek het ook nuus.” Vis lei haar na die rusbank toe en trek haar op sy skoot neer. “Die DNS-uitslae het gekom.”
“Uiteindelik.” Sy slaan haar arms om sy nek. “En?”
“Eben is sonder twyfel Nicholl se seun en Nicholl my pa s’n. My aansoek om voogskap behoort nou deur te gaan en Eben erf by Nicholl wat oorbly nadat die boedel beredder is. Hoewel Gail op papier tegnies bankrot gelyk het, is dit ver van die waarheid af. As sy nie wou landuit en vir Nicholl ’n punt wou steek nie, kon sy maklik haar finansies reggeruk het deur items uit haar kunsversameling te verkoop. Die halfmiljoen vir jou triptiek-skilderye saam met die prys wat die Adriaan Boshoff en Claerhout gehaal het, het reeds die grootste deel van die skuld gedelg en die opbrengs van Gail se ander kunsbeleggings is glad nie te versmaai nie. Daar behoort genoeg oor te bly om Eben se trust ’n lekker hupstoot te gee.”
“En jy? Is jy Flip Falckman se seun of is jou ma deur ’n otter geraps?” terg sy.
Vis skud van die lag en druk haar styf teen hom vas. “Ek is my pa se seun, maar ek verkies om my pa se weergawe oor my ma te glo. Dat sy ’n watervrou was.”
“En dank die gode daarvoor,” raak Vasti vir ’n oomblik ernstig. Sonder Vis sou sy beslis nie nou hier gesit het nie.
“Ek sou jou nie kon help as jy nie jouself gehelp het nie, Vasti. Dis jy wat jou vrese oorkom het,” volg hy die trant van haar gedagtes, soos hy so dikwels met soveel gemak kan doen.
“Ek wil vergeet van daardie dag, Vis. Ek weet mens kan nie heeltemal nie, maar ek wil nou net vorentoe boer. Noudat my huis weer leefbaar is ná die vloede, wil ek dit mooi inrig na my eie smaak. Ek wil in my lieflike waenhuis met sy Queen Anne-kaggel skilder. Ek wil Dawid beter leer ken as broer, en noudat dit lyk asof hy en Deirdre dalk danig kan raak, ook vir haar. Ek wil af en toe vir Imke en Chris oornooi en kuier. Ander vriende maak. Met Jemima oor die ou dae gesels. Vir Eben lesgee. Daar wees vir hom wanneer hy universiteit toe gaan. Ek wil leer om ’n foon te hoor lui sonder om soms te skrik en in ’n lawwe oomblik te wonder of dit Dolf is of iemand wat ná ’n stilte gaan lag. Ek wil naweke saam met jou rivierhuis toe kom, met jou liefde maak, jou leer ken en jou toelaat om my te leer ken.
“Ek het ophou vlug. Nou wil ek weet hoe dit voel om in rus en vrede op een plek te bly. Ek wil agterkom wie Vasti de Leeuw is as sy nie ’n verskrikte haas is nie.”
“Ek sien nie ’n verskrikte haas nie, Vasti. My leeuvrou met die tolletjie gare in die een hand en ’n kwas in die ander. Dis hoe ek jou sien.” Hy streel oor haar slaap. “Ek sal bitter graag wou hê dat die garedraad na my toe lei. Ons aan mekaar vasknoop.” Onsekerheid flikker baie effentjies in die bloutes. “Eendag.”
Vasti weet wat hy eintlik vra. Ook dat hy haar tyd gun omdat hy verstaan. Die doolhof in die dieptes moet vir haar eers finaal ’n enkelroete sonder minotaurusse en leeumanne word, voor sy kan sê: Ja, Philip Falckman, onvoorwaardelik ja. Die visman is nou onherroeplik die middelpunt van my labirint.
“Eendag,” herhaal hy.
“Binnekort,” belowe sy.


Outeursnota
Outeursnota
Labirint wil niks meer as ’n verbeeldingsvlug wees nie. Soos my ander spanningsromans, het dit met die regte lewe min gemeen en vereenvoudig die storie die doolhof van die lewe tot labirint. Ek skryf vir lesers wat, soos ek, vir ontspanning lees en meegevoer wil word na ’n denkbeeldige wêreld. Ek glo my lesers verstaan my soort stories, verwag selfs van my om so te skryf. 
Hierdie denkbeeldige wêreld moet egter voel soos die/’n regte wêreld terwyl mens lees. Om dit reg te kry, doen ek baie navorsing. Soms moes ek egter ter wille van my storie feite aanpas, soms verdraai, ander kere oopoë lieg.
Om ’n paar voorbeelde te noem:
Die graad BA Beeldende Kunste by Noordwes-Universiteit is in 1991 uitgefaseer. Om Vasti se onthalwe het ek dit egter effens later laat gebeur.
Die laaste amptelike geveg van die Grensoorlog was na my beste wete inderdaad in 1988 by die Calueque-damwal. ’n Bom het op ’n buffel-troepedraer geval en tien soldate gedood. Stiaan se ervaring daarvan en herinneringe daaraan is egter nie op feite gebaseer nie. Vir storiedoeleindes het ek die voorval gefiksionaliseer.
Alle plekke en plekname is fiktief. Bredellsdorp en Leeuwendrift bestaan nie, maar daar bestaan wel tweelingdorpe wat ontstaan het as gevolg van ’n twis oor waar ’n kerk gebou moet word. Voorbeelde hiervan is Riebeek-Wes en Riebeek-Kasteel, asook Napier en Bredasdorp. Hierdie verhaal speel egter nie op enige van daardie dorpe af nie en alle karakters is ook bloot die vrug van my ooraktiewe verbeelding.
Waar die skilderye betrokke is, is interpretasies my eie. 
Die kunswêreld is ook baie ingewikkelder as wat dit hier weergegee word. Ek het weer eens my storie die voordeel bo die werklikheid gegee, maar probeer om dit so geloofwaardig moontlik te hou.
Geen boek word net deur die skrywer tot voltooiing gebring nie. Mense wat met die skryf van Labirint vir my en my storie ontsaglik baie beteken het en vir wie ek uit die diepte van my hart bedank vir hulle aandeel, is:
Elzane Steynberg, vriendin, lid van my boekklub en skerpsinnige leser, wat uit die goedheid van haar hart die eerste weergawe van die manuskrip gelees het en my van goeie raad bedien het.
Mariki Chin, in haar hoedanigheid as regsgeleerde, en Daleen Cronjé, voorheen ’n kaptein in die SAPD, wat soos in die verlede ’n paar liederlike flaters voorkom het. Waar regs- en polisie-aangeleenthede geloofwaardig is, is dit aan Mariki en Daleen te danke. Waar daar blapse is, kan dit net voor my deur gelê word.
My uitgewer vir sinvolle terugvoer. 
Die keurder, alle medewerkers en proeflesers vir die voorstelle, insig en kundigheid, entoesiasme en harde werk.
Soos gewoonlik die man in my lewe, Ernie Blommaert, wat dikwels moet bontstaan met my geite, maar oneindig baie geduld met my het en huis en haard oppas terwyl ek weggaan om te skryf. Dankie, Blommie.
My wonderlike vriende wat my aanvaar vir wie en wat ek is en my ondersteun wanneer ek hulle nodig het en vergewe wanneer ek hulle afskeep.
Getroue lesers. Sonder al die e-posbriefies, FB-boodskappe, reaksies op my blog en nuusbrief, en terugvoer op verskeie ander maniere, sou my lewe veel armer gewees het.
Hou my blog dop vir nuwe verwikkelinge by http://chanettepaul.wordpress.com en laat weet gerus op die blog of jy Labirint geniet het. 
Vir verdere inligting oor my en my boeke, besoek my webwerf by www.chanettepaul.co.za.
Om in te skryf op my (min of meer) maandelikse nuusbrief, kontak my by chanette@chanettepaul.co.za.


Bronne en Webwerwe
Bronne:
As mens elke liewe bron wat jy raadpleeg moet noem, sal die lys seker langer as die boek wees. Ek noem net enkeles wat besonder waardevol was of tipies is van die soort bronne wat ek geraadpleeg het:
A Dictionary of Symbols - Cirlot, J.E.
Mythology - Cotterell, Arthur 
Dictionary of Symbols and Imagery - De Vries, A.D.
The Unbearable Lightness of Being - Kundera, Milan
Magical Beasts (Enchanted World-reeks) - Time Life Books
World Mythology - Willis, Roy (redakteur)
Encyclopaedia Britannica
Encarta
Webwerwe:
http://auto.howstuffworks.com/auto-parts/brakes/brake-problems/brake-failure1.htm
http://mydailyartdisplay.wordpress.com/2011/01/24/young-woman-drawing-by-marie-denise-villers/
http://www.abcgallery.com/C/chagall/chagallbio.html
http://www.aestheticrealism.org/News-ck.htm (Power and Tenderness in Men and in Picasso’s Minotauromachy)
http://www.all-art.org/art_20th_century/chagall1-5.html
http://www.labyrinthos.net/typology.html
http://www.martinries.com/article1972-73PP.htm (Picasso and the Myth of the Minotaur)
http://www.menshealth.com/best-life/fathers-and-kids-parenting-fraud
http://www.metmuseum.org/toah/hd/18wa/hd_18wa.htm
http://www.shipwreckexplorer.com/hallstrom/brederode/brederode.htm


Oor die boek
Opsomming
Sy gaan ophou vlug van haar eksman en haar verlede en sy gaan dit doen op Leeuwendrift waar sy as verworpeling grootgeword het. Dít besluit Vasti de Leeuw toe haar meenthuis gevandaliseer en ’n besending van haar skilderye vernietig word.
Om die verlede te trotseer, is egter nie so maklik nie. Daar is die onlangse verlede waarin sy haar vermoë om ernstige kuns voort te bring, verloor het. Haar nagmerrie-huwelik en die verwoestende gevolge daarvan. Daar is haar kinderdae toe sy in die skaduwee van sowel ryk, dominerende Leon de Leeuw as haar Hollander-oupa gestaan het. Ook die verre verlede waaruit die legende van die leeuman gespruit het; die begin van die twis tussen die Bredells en die De Leeuws. 
In die hede vaar sy nie veel beter nie. Sommer die eerste dag al begin haar eksman haar weer treiter. Sy is ook skaars ’n week in haar oewerhuis op Leeuwendrift toe een van die inwoners van De Koppe, ’n rykmansbuurt waar die uitruil van seksmaats die reël eerder as die uitsondering is, in verdagte omstandighede sterf. Vasti besef gou sy is baie meer betrokke as wat sy kon vermoed. Veral toe die ontbinde lyk van ’n man naby haar huis ontdek word. Dan sterf nog ’n vrou op agterdogwekkende wyse. En dié is nie die laaste slagoffer nie.
Die net begin ál nouer om Vasti trek, want elkeen van die sterftes hou op die een of ander manier verband met haar, haar kuns en die mans in haar lewe. 
Vasti besef die sleutel om die geheimenisse van die hede te ontsluit, lê in die verlede. Ook dat sy die een is wat die minotaurus in die doolhof sal moet aandurf, met of sonder ’n tolletjie gare. Dat sy die doolhof sal moet vereenvoudig tot ’n labirint.
Dit is natuurlik die laaste ding wat die moordenaar kan toelaat. Vasti se vlammetjie sal om meer as een rede gesnuit moet word. 
Labirint is ’n spanningsroman wat die donker kant van die psige ondersoek, boosheid blootlê waar dit nie vermoed is nie en goedheid waar dit diep verborge is.


Oor die skrywer
Oor die skrywer
CHANETTE PAUL is op 20 Oktober 1956 in Johannesburg gebore. Sy matrikuleer aan die Hoërskool Ermelo en in 1977 verwerf sy ’n BA-graad aan die PU vir CHO. In 1978 slaag sy haar Hoër Onderwysdiploma in Bloemfontein en in 1982 ’n BA Honneursgraad aan Unisa. In 1988 behaal sy ’n MA-graad met lof aan die Randse Afrikaanse Universiteit. Chanette publiseer sedert 1995 gereeld liefdesverhale. Haar werk verskyn ook dikwels in Sarie, Rooi Rose en De Kat. In 1996 ontvang sy die Perskor-prys vir romantiese fiksie vir haar eerste roman, Maalstroom van ekstase. 

Sy woon op ’n klein dorpie langs die Suidkus, en haar groot passies in haar lewe is skryf, lees, skubaduik en haar wit persiese kat, Vasti.

